
„Politikoje svarbiausia užkariauti valdžią 
ir ją išlaikyti, todėl ji reikalauja iš pro- 
tų prievartos ir apgaulės... Ir politiko 
protūs galiausiai pasiduoda prievartai ir 
sutinka falsifikuoti. ..“ 


Polis Valeri 


Pirma dalis 


NAUJIEJI KARALIAI 


I 


JUNGTUVĖS SAUSĮ 


Šit jau geros dvi valandos, kai iš visų miesto parapijų, 
iš šiapus ir anapus upės, iš Sent Deni, Sent Katberto, Sent 
Martino ir Gregori, iš Sent Meri Sinjor ir Sent Meri Džiu- 
nijor, iš Skerdyklų ir Kailiadirbių gatvių — iš visur nenu- 
trūkstama srove plūdo Jorko žmonės prie Miunsterio, tos 
milžiniškos katedros su nebaigtu statyti vakariniu porta- 
lu; ji visa savo aukštybe stūksojo išilgai aukščiausios kal- 
vos. 

Dvi vingiuotos gatvės, Stoungeito ir Dingeito, buvo už- 
kimštos minios, ir nė iš vietos. Vaikigaliai, užsiropštę ant 
akmeninių dėžių aikštėje, tematė galvas, tik galvas, gau- 
sybę galvų. Miestelėnai, pirkliai, matronos su savo gau- 
siais jaunikliais, luošiai, goksantys ant savo ramentų, klie- 
rikai po savo gobtuvais, kareiviai grandelių marškiniais, 
skarmaluoti elgetos — viskas susimaišė lyg žolynai šieno 
kupetoje. Po žiopsotojų kišenes naršė mitrūs ilgapirščiai, 
pasirūpindami atsargų visiems metams. Per langus sviro 
kekėmis galvos. 

Vidurdienio dangų aptraukė nežinia iš kur atklydusi 
drėgna ūkana, žvarbi migla, tirštas ir minkštas tarsi vata 
rūkas nugulė tą didingą šventyklą ir tūkstančius braidan- 
čių po purvyną smalsuolių. Jie spaudėsi arčiau vienas ki- 
to, kad krūvoje bent kiek pasilaikytų šiluma. 


1328 metų sausio 24-ąją monsinjoras Viljamas Melto- 
nas, Jorko vyskupas ir Anglijos primas, tuokė karalių 
Eduardą III, kuris dar neturėjo ir šešiolikos, ir Pilypą de 
Eno, jaunikio kuziną, kuriai neseniai tebuvo sukakę ke- 
turiolika. 

Katedra buvo sausakimša: ir karalystės dignitoriai, ir 
aukščiausioji dvasininkija, ir Parlamento nariai, o kur dar 
penki šimtai kviestų riterių ir šimtas languotais rūbais 
škotų diduomenės, atvykusios ne tik į sutuoktuvių iškil- 
mes; bet kartu ir ratifikuoti taikos sutarties. Dar minutė ki- 
ta, ir turės prasidėti iškilmingos mišios, kurioms sušauk- 
ta šimtas dvidešimt giedotojų. 

O kol kas priešais pietinį šventovės portalą vyko pir- 
moji ceremonijos dalis, t. y. pačios jungtuvės; jos vyko 
matant visai liaudžiai, kaip ir derėjo pagal senąjį ritualą 
ir Jorko arkidiecezijos papročius “. 

Ant priebažnytyje ištempto raudono aksomo baldaki- 
mo drėgnais dryžiais šliaužė rūkas, mažutėlaičiais lašeliais 
sėdo ant vyskupų mitrų, savo drėgme lipdė prie pečių ka- 
raliaus giminės, kuri stovėjo apspitusi jaunuosius, kailius. 

— Here I take thee, Philippa, to my wedded wife, to 
have and to hold at bed and at board... .— Imu tave, Pi- 
lypa, už žmoną, idant turėčiau tave ir savo guolyje, ir prie 
savo namų židinio... 

Žodžiai, kurie pasigirdo iš putnių šito beūsio karaliaus 
lūpų, netikėtai sukrėtė visus savo jėga, grynumu ir ypatin- 
gu skambumu. Jie sujaudino ir karaliaus motiną, karalie- 
ne Izabele, ir mesirą Žaną de Eno, jaunosios dėdę, ir vi- 
sus kitus iš pirmos gretos, tarp kurių stovėjo ir Nortolko 
grafas Edmondas, ir Kento grafas, ten buvo ir Regento ta- 
rybos galva, o kartu ir karaliaus globėjas, Lankasterio 
grafas, pramintas Nusuktsprandžiu. 

— „„ Jor fairer for fouler, for better for worse, in sick- 
ness and in health...— ...grožyje ir bjaurastyje, laimėje 
ir nelaimėje, ligoje ir sveikatoje. .. 

Minios šnabždesiai bematant nurimo. Tyla tarsi jūros 
banga užliejo aikštę, ir virš tūkstančių galvų skardėjo tik 
jauno karaliaus balsas, girdimas tolimiausiuose pakraš- 
čiuose. Tokios ilgos priesaikos žodžius karalius buvo išmo- 
kęs dar iš vakaro, bet dabar jis juos tarė taip lėtai ir raiš- 

* Toliau skaičiai tekste reiškia nuorodas į „Istorines pastabas“, pa- 
teikiamas knygos gale; čia skaitytojas ras ir „„Vardyną“, į kurį įtraukti 


veikiantys ar paminėti knygoje asmenys. 

kiai, taip kiekvieną jų apmąstydamas, pasverdamas ir su- 
teikdamas kiekvienam žodžiui kuo didžiausią prasmę ir 
rimtį, jog galėjai pamanyti, kad jis pats juos buvo sugal- 
vojęs. Be to, atrodė, kad jis taria žodžius maldos, kuri 
per visą gyvenimą gali būti sukalbėta vieną vienintelį 
kartą. 

Šio jaunuolio lūpomis bylojo subrendusio vyro dvasia, 
dvasia žmogaus, priimančio priesaiką dangaus akivaizdoje, 
valdovo, suvokiančio, kad jam lemta būti žmonių ir Die- 
vo tarpininku. Naujasis karalius kvietė visus savo gimi- 
nes, prelatus, Jorko ir visos Anglijos liaudį būti liudyto- 
jais to, kaip jis myli savo karalienę Pilypą. 

Tiek uoliai atsidavę Dievui pranašai, tiek ir vieninte- 
lės idėjos apsėsti tautų lyderiai sugeba užkrėsti žmones 
savo tikėjimu. O viešai patikinta meilė turi tokios pat 
galios, vieno žmogaus jausmai taip pat gali sujungti žmo- 
nes. 

Ir tarp susirinkusių prie katedros Moterų nebuvo nė 
vienos, kuri, nesvarbu, kokio būtų amžiaus, nesvarbu, ar 
ji laiminga jaunamartė ar apgauta žmona, ar našlė, ar 
skaisti mergelė, o gal senelė, nesvarbu, nebuvo nė vienos, 
kuri tą minutę nebūtų pasijutusi jaunosios vietoje, ir ne- 
buvo nė vieno vyro, kuris tą Minutę nesutapatintų savęs 
su jaunuoju karaliumi. Eduardas III tuokėsi su visų savo 
valdinių moteriškąja dalimi, ir atrodė, kad visa karalystė 
jam į žmonas išrinko kaip tik Pilypą. Visos jaunatvės go- 
dos, visi brandos nusivylimai ir visos sudužusios senat- 
vės viltys dabar krypo į jaunuosius, tartum tai būtų au- 
kos, kurias jiems skyrė kiekviena atsidavusi širdis. Šį va- 
karą gatvių tamsą nušvies sužadėtinių akių švytėjimas ir 
net senos, spėjusių susvetimėti sutuoktinių poros po vaka- 
rienės susiims už rankų. 

Nuo neatmenamų laikų liaudis veržiasi pažiopsoti į val- 
dovų jungtuves tik tam, kad, nors ir netiesiogiai, patirtų 
valandėlę laimės, kuri, taip aukštai iškelta, tarsi tobula. 

— „..„ till death us do part...—...iki mirtis mus iš- 
skirs. .. 

Graudumas užspaudė gerkles; per aikštę nuvilnijo liūd- 
nos nuostabos atodūsis, netgi, galima sakyti, nepritarimo 
atodūsis. Ne, tokią minutę nevalia užsiminti apie mirtį; 
negali būti, kad šių dviejų jaunų būtybių laukia kitų li- 
kimas, baisu ir pamanyti, kad jie taip pat mirtingi. 

— „..and there to I plight thee my troth...—... ir vi- 
so šito dėlei aš tariu tau savo priesaiką... 


Jaunasis karalius juto susijaudinusios minios kvėpavi- 
mą, tačiau nematė jos. Šviesiai mėlynos, bemaž pilkos jo 
akys po ilgomis blakstienomis buvo įsmeigtos į tą rusva- 
plaukę putnutę mergaitę, aptaisytą aksomais ir šydais, ku- 
Tiai jis ir davė savo priesaiką. 

Pilypa nieku gyvu nepanėšėjo į pasakų princesę, jos 
net gražute negalėtum pavadinti. Jos, kaip ir visų Eno, 
veido bruožai buvo neryškūs, nosis trumpa ir riesta, kak- 
las neilgas, veidelis šlakuotas. Visa povyza neturėjo nė 
ženklo ypatingesnio grakštumo, užtat ji buvo paprasta ir 
net nesistengė atrodyti didinga, — tai jai, beje, nėmaž ne- 
būtų derėję. Jei ne tie karališki pašvitai, galėjai ją supai- 
nioti su bet kuria jos amžiaus rusvaplauke mergaite, pa- 
našių į ją tarp Šiaurės tautų gali sutikti tūkstančius. Ir 
tai tik dar labiau sustiprino minios simpatijas jai. Ją pasi- 
rinko likimas ir Dievas, bet ji iš esmės niekuo nesiskyrė 
nuo kitų moterų, kurių karaliene jai lemta tapti. Ir kiek- 
viena rudaplaukė bent kiek putnesnė mergaitė jautėsi pa- 
gerbta ir lyg pakylėta ant aukštesnės socialinių laiptelių 
pakopos. 

O pati Pilypa jaudinosi taip, kad visa tirtėjo ir net ne- 
pakėlė blakstienų, tarsi ne jos jėgoms būtų atlaikyti įdė- 
mų vyro žvilgsnį. Viskas, kas jai nutiko, buvo per gra- 
žu. Ją supo tiek karūnų, mitrų, o dar tos damos ir tie ri- 
teriai, kuriuos ji pastebėjo katedroje; jie visi stovėjo iš- 
sirikiavę už žvakių tartum rojaus išrinktieji, o ir ta mi- 
nia aplinkui... Karalienė, ji bus karalienė, ir išrinkta ji 
iš meilės! 

Ak, kaip ji lepins, pataikaus ir garbins šį gražutį bal- 
taplaukį princą; jo tokios ilgos blakstienos ir plonos ran- 
kos. Kažkokiais stebuklais prieš gerą pusmetį jis pasirodė 
pas juos Valensjene kartu su savo bėgle motina, atvykusia 
į jų namus ieškoti pagalbos ir prieglobsčio! Tėvai pasiuntė 
juos su kitais vaikais į sodą pažaisti; jis įsimylėjo ją, o ji 
karštai pamilo jį. Dabar jis karalius, bet jos nepamiršo. 
Kokia laimė bus paskirti jam visą savo gyvenimą! Ji tik 
baiminosi esanti nepakankamai graži, kad jam visąlaik 
patiktų, ir ne tokia mokyta, kad galėtų jam padėti. 

— Duokite, Jūsų prakilnybe, savo dešinę ranką, — krei- 
pėsi į ją arkivyskupas primas. 

Ištraukusi iš aksomo rankovės klosčių savo putlią ma- 
žą Iankutę, Pilypa ryžtingai ištiesė plaštaką praskėstais 
pirštais. 

Eduardas susižavėjęs pažvelgė į šitą rausvą žvaigždelę 
nuolankiai atsidavusią jam. 

Arkivyskupas paėmė nuo padėklo, kurį jam ištiesė an- 
tras prelatas, plokščią, rubinu inkrustuotą aukso žiedą, 
ką tik pašventintą, ir įteikė jį karaliui. Žiedas buvo drėg- 
nas kaip ir visa, prie ko prisiliesdavo tokiu ūkanotu oru 
Žmogus. Švelniu judesiu arkivyskupas sujungė sutuoktinių 
Tankas. 

— Vardan Dievo tėvo, — ištarė Eduardas, tiesdamas žie- 
dą prie Pilypos nykščio, bet nemaudamas.— Sūnaus... ir 
šventosios dvasios. ..— baigė jis, matuodamas žiedą pir- 
ma ant smiliaus, paskui ant vidurinio piršto. 

Pagaliau jis užmovė ant bevardžio ir ištarė: 

— Amen! 

Ji tapo karaliaus žmona. 

Kaip kiekviena savo sūnų vesdinanti motina, karalie- 
nė Izabelė pravirko. Ji stengėsi melstis ir prašyti Dievą 
suteikti jos sūnui visokeriopos laimės, tačiau negalėjo; ji 
mąstė tik apie save ir be galo kankinosi. Jos laikas praėjo, 
ji jau nebe pirmoji nei sūnaus širdyje, nei šeimoje. Ne, 
ką čia ir sakyti, šita aksomo ir mezginių piramidė, kurią 
likimas pasiuntė jai už marčią, nepavojinga, toji negalės 
varžytis su ja nei savo įtaka rūmams, nei grožiu. 

Tiesiai, plonytei šviesiaplaukei gražiomis, abiejose 
skaistaus veido pusėse pakeltomis kasomis trisdešimt še- 
šerių metų Izabelei galėjai duoti ne daugiau kaip trisde- 
šimt. Net šį rytą, ilgai tyrinėjant atspindį veidrody,— ji 
derino jungtuvių ceremonijai skirtą karūną, — visos jos 
dvejonės išsisklaidė. Nuo šiol ji ne paprasta karalienė, o 
jau karalienė motina. Kaip šitai galėjo taip greitai atsitik- 
ti? Kaip atsitiko, kad dvidešimt gyvenimo metų, pažymėtų 
tiek audrų, tiesiog prašvilpė? 

Ji prisiminė savo jungtuves, vykusias lygiai prieš dvi- 
dešimt metų; tada, kaip ir šiandien, buvo sausio pabaiga, 
toks pat rūkas, tik ne čia, o Prancūzijoje, Bulonės mies- 
telyje. Ji tuokėsi taip pat tikėdama laime, iš visos širdies 
tarė „savo vedybinės priesaikos žodžius. Ar galėjo ji ta- 
da žinoti, už ko ją išleidžia tam, kad patenkintų abiejų 
karalysčių interesus? Ar galėjo ji tuomet numanyti, kad 
už savo meilę ir atsidavimą, kurių kupina buvo jos šir- 
dis, patirs pažeminimus, neapykantą, panieką, kad iš ve- 
dybinio guolio ją išstums net ne meilužės, o godūs ir skan- 
dalingi vyrai, kad jos kraitis bus išgrobstytas, o turtas — 
atimtas, be to, pati turės sprukti į svečią šalį ir gelbėtis 

nuo neišvengiamos žūties, rinkti kariuomenę ir liepti nu- 
dobti tą, kuris kažkada jai užmovė vestuvinį žiedą? 

Ak! Kaip pasisekė šitai mažytei Pilypai! Ji ne tik ište- 
kėjo, bet ji dar ir mylima! 

Tik pirmosios meilės ryšiai gali būti patys tyriausi ir 
patys laimingiausi! O jei taip nėra, niekas jų nepakeis. 
Vėliau gali mylėti daugybę kartų, bet meilė jau niekuo- 
met nepasieks tokio skaistaus tobulumo; tegul ji būva 
tvirta it marmuro uola, ją vagoja kitos spalvos gyslos, 
primenančios išdžiūvusį praeities kraują. ' 

Karalienė Izabelė žvilgtelėjo į Rodžerį Mortimerį, Vig- 
moro baroną, savo meilužį, į tą žmogų, kuris jos ir savo 
paties dėka vienas valdė Angliją jaunojo karaliaus var- 
du. Tuo pat metu jis pakėlė akis į ją ir, sunėręs rankas 
ant savo prabangios mantijos, rūsčiai pažvelgė iš po su- 
rauktų antakių. 

„Jis numano, apie ką aš galvoju, — sumetė ji — Koks 
jis Žmogus? Bent akimirkai nusuk nuo jo mintis, ir jau 
duoda suprasti, kad esi nusikaltėlė." 

Izabelė gerai žinojo įtarų Rodžerio būdą ir nusišyp- 
sojo, kad šis apsiramintų. Ko gi jis dar nori, jeigu jau 
ir taip viską valdo? Jie gyveno kaip vyras ir žmona, nors 
ji — karalienė, o jis — vedęs. Be to, visa karalystė puikiai 
žinojo apie jų meilės ryšį, beje, nėmaž neslepiamą. Ji pa- 
tvarkė taip, kad jo rankose būtų visa valdžia. Mortimeris 
į įvairias pareigybes skyrė savo statytinius; atidavė jiems 
visas žemės valdas, priklausiusias Eduardo II favoritams, o 
Regento taryba nieko kito neveikė, tik vykdė jo valią. 
Mortimeriui net pavyko išgauti iš jos sutikimą leisti nu- 
žudyti jau nuverstą nuo sosto jos vyrą; ir ji žinojo, jog 
nuo to laiko kai kurie ėmė ją vadinti Prancūzijos vilke. 
Tačiau jis negali sutrukdyti sūnaus vestuvių dieną prisi- 
minti savo nužudyto vyro, tuo labiau kad Džonas Meltre- 
vezas, jo budelis, stovi čia ką tik pakeltas į Anglijos se- 
nešalus ir jo pailga, nelaimę lemianti fizionomija styro 
tarp kilmingiausių senjorų, tarsi primindama padarytą nu- 
sikaltimą. 

Jis gadino nuotaiką ne tik Izabelei. Džonas Meltreve- 
zas, Mortimerio žentas, buvo paskirtas nuversto nuo sos- 
to karaliaus sargybiniu; toks staigus paaukštinimas aiškiai 
liudijo, už kokius nuopelnus jis gavo senešalo titulą. Ofi- 
cialiai buvo laikoma, kad Eduardas II mirė natūralia mir- 
timi. Tik ar tikėjo kas rūmuose šita pasaka? 

Velionio karaliaus netikras brolis Kento grafas pasiį- 
lenkė prie kuzeno Henriko Nusuktsprandžio ir šnibžtelė. 
jo: 

— Regis, šiais laikais tik karaliaus nužudymas duoda 
teisę patekti į jo šeimą. 

Edmondas, Kento grafas, drebėjo iš šalčio. Jam atrodė, 
kad ceremonija pernelyg užsitęsė, Jorko apeigos labai jau 
sudėtingos. Kodėl neatšventus jungtuvių iškilmių Tauerio 
koplyčioje ar kurioje nors karaliaus pilyje? Juk nebūtina 
suruošti tikros liaudies mugės. Minia jį blogai veikė. O 
čia dar tas Meltrevezas. .. savo šlykščia fizionomija. .. Ar- 
gi padoru, kad žmogus, pasiuntęs į aną pasaulį tėvą, da- 
bar stovi, be to, dar tokioje garbingoje vietoje per sū- 
naus vestuves. 

Nusuktsprandis — jo galva pritraukta prie dešinio pe- 
ties, ir dėl šitos negalios gavo tokią pravardę — sumur- 
mėjo: 

— Taigi, tik per nuodėmę įeisi į mūsų giminę. Mūsų 
draugas — geriausias įrodymas... 

Sakydamas „(mūsų draugas“, jis turėjo galvoje Morti- 
merį, kuriam anglų jausmai per tuos pusantrų metų, kai 
jis karalienės armijos priekyje išsilaipino ant Anglijos 
krantų ir buvo sutiktas kaip išgelbėtojas, smarkiai pasi- 
keitė. 

„Iš tikrųjų ranka, kuri paklūsta kito galvai, ne ką bai- 
sesnė už tą galvą, — pamanė Nusuktsprandis.— Kad ir ką 
manytum, o Mortimeris, kartu su juo ir karalienė Izabelė 
kur kas kaltesni nei Meltrevezas. Iš dalies mes visi kalti, 
mes visi mestelėjome po trigrašį ant svarstyklių lėkštės, 
kai buvo sprendžiamas Eduardo II likimas. Kitaip šitai 
baigtis ir negalėjo.“ 

Tuo tarpu arkivyskupas padavė jaunajam tris aukso 
monetas, kurių averse buvo iškalti Anglijos ir Eno her- 
bai, o reverse — rožių pumpurai; šios gėlės reiškė vedy- 
binę laimę. Monetos vadinosi ,„vedybinėmis denjė“. Tai 
simbolis turtų, kuriuos vyras suteikia savo žmonai pini- 
gais, žemėmis ir pilimis. Visos šitos dovanos kuo smul- 
kiausiai surašytos ir patikslintos; Pilypos dėdė Žanas de 
Eno lengviau atsiduso, nes iki šiolei jam nebuvo grąžinti 
tie 15000 livrų, kurie turėjo būti išmokėti jo riteriams 
žygio į Škotiją metu. 

— Pulkite, Jūsų prakilnybe, prie savo vyro kojų ir 
priimkite denjė,— kreipėsi arkivyskupas į jaunąją. 

Visi Jorko gyventojai nekantriai laukė šios minutės, 
visiems buvo smalsu, ar bus laikomasi jų vietinio papro- 
čio iki galo, ar tikrai tai, kas pritiko paprasčiausiai val- 
dinei, pritiks ir karalienei. 

Tik niekas negalėjo numatyti, kad Pilypa ne tik at- 
siklaups, bet, pagauta meilės ir dėkingumo antplūdžio, dar 
ir apglėbs abiem rankom savo vyro kojas ir pabučiuos 
kelius to, kuris ją padarė karaliene. Tai mat kokia ši ru- 
builė flamandė; meilės vedama, ji taip gražiai papildė jų 
senąjį paprotį! 

Ir minia prapliupo karštomis ovacijomis. 

— Manau, kad jie bus laimingi, — tarstelėjo Nusukt- 
sprandis, atsisukdamas į Žaną de Eno. 

— Liaudis ją pamils,— tarė Izabelė priėjusiam prie jos 
Mortimeriui. 

Motinos karalienės krūtinę degino tarytum atsivėrusi 
kraujuojanti žaizda: tos ovacijos skirtos ne jai. , Nuo šian- 
dien karalienė jau ne aš, jau Pilypa,— pamanė ji.— Mano 
laikas praėjo. Taip, bet dabar gal pavyks atgauti Prancū- 
ziją.. V 

Prieš savaitę į Jorką atšuoliavęs lelijomis siuvinėtu ap- 
siaustu Žžygūnas pranešė, kad jos paskutinis brolis, kara- 
lius Karolis IV, arti mirties. 


II 


ŽYGIAI DĖL KARŪNOS 


Karaliui Karoliui IV teko atgulti pirmąją Kalėdų die- 
ną, O per Tris karalius mokslo šviesuliai ir daktarai pa- 
reiškė, kad vilties išgyti nebėra. Nejaugi dėl tos karštinės, 
kuri taip sekino, dėl to kosulio, kuris taip draskė krūti- 
nę ir purtė išsekusį karaliaus kūną, nejaugi reikės mirti 
dėl skrepliavimo kraujais? Šviesuliai tik gūžčiojo pečiais, 
duodami suprasti, kad jie čia bejėgiai. Prakeikimas, ir nie- 
ko daugiau! Prakeikimas, kuris persekiojo Pilypo Gražiojo 
palikuonis. Prieš jį bejėgis bet koks vaistas. Su šita nuo- 
mone sutiko visi: ir karaliaus dvaras, ir liaudis. 

Liudvikas Vaidingasis mirė 27 metų, pakirstas nusikal- 
tėlio rankos. Pilypas Ilgasis šį pasaulį paliko būdamas 
29-erių, kai išgėrė vandens iš apnuodyto šulinio Puatu. 
Karolis IV išsilaikė iki 33 metų; jis pasiekė ribą. Juk ge- 
Tai žinoma, kad tie, kurie pažymėti prakeikimo ženklu, 
Kristaus amžiaus pergyventi negali! 

— Dabar, mano broli, pats laikas perimti karalystę ir 
tvirtai valdyti ją, — kalbėjo Bomono grafas Roberas d'Ar- 
tua savo kuzenui ir svainiui Pilypui de Valua.— Ir šįkart, — 
pridūrė jis,— tetulė Mao mūsų neaplenks. Beje, ji nebe- 
turi žento, kurį galėtų stumti į sostą. 

Tiedu vyrai tryško sveikata. Roberas d' Artua, jau su- 
laukęs 41 metų, buvo toks pat kolosas ir, kaip anksčiau, 
eidamas pro duris, palenkdavo galvą, kad neatsitrenktų į 
staktą. Be to, jis vis dar galėjo pargriauti jautį, sugriebęs 
jį už ragų. Nepralenkiamas meistras bylinėtis, ieškoti 
kliaučių ir intrigų; per 20 metų jis jau daug kartų įrodė 
savo sugebėjimus, sukėlęs maištą Artua, pradėjęs karą 
Gienėje ir dar daugybę sykių rodęs nepralenkiamą apsuk- 
rumą. Skandalingos Nelio bokšto paslapties atskleidimas 
taip pat buvo iš dalies jo karštų pastangų vaisius. Tai, kad 
karalienei Izabelei ir jos mMeilužiui lordui Mortimeriui pa- 
vyko surinkti Eno grafystėje armiją, sukelti ant kojų vi- 
są Angliją ir nuversti Eduardą II, čia irgi neapsieita be 
Robero. O kad jo rankos buvo suteptos Margaritos Bur- 
gundės krauju, dėl to jam galvos neskaudėjo. Paskutiniais 
metais Karaliaus taryboje silpną Karolio IV balsą vis daž- 
niau ėmė stelbti ryžtingi Artua pareiškimai. 

Pilypas de Valua, kuris buvo šešeriais metais jaunes- 
nis, tokia daugybe gabumų nepasižymėjo. Tačiau jis bu- 
vo aukštas ir stiprus, plačių pečių, prakilnios eisenos ir, kai 
arčiau nesisukiojo Roberas, jis išrodė mažne milžinas; jo 
gražus riteriškas stotas kėlė aplinkinių simpatijas. Pilypas 
sėkmingai naudojo šviesią savo tėvo atmintį, to paties 
garsiojo Karolio de Valua, kuris taip atkakliai kurstė maiš- 
tus, to paties nuotykių ieškotojo, kokį tik galėjai sutikti 
tarp to meto princų; jis nuolatos vaikėsi vaiduokliškų sos- 
tų ir kryžiaus žygių, tiesa, taip ir neprasidėjusių, ir vis 
dėlto buvo didis karžygys. Taigi sūnus ne veltui stengėsi 
visokeriopai pamėgdžioti tėvo išlaidumą ir prašmatnumą. 

Nors Pilypas de Valua dar nespėjo nustebinti Europos 
savo talentais, tačiau juo tikėjo. Jis pasižymėjo turnyruo- 
se, kuriuos mėgo aistringai; tas įkarštis, kai imdavo ata- 
kuoti priešininką, nebuvo nepastebėtas. 

— Pilypai, tu būsi regentas, aš tau pažadu,- tikino 
Roberas d'Artua.— Regentas, o gal net ir karalius, jei bus 
tokia Dievo valia... kitaip sakant, jei karalienė, mano 
dukterėčia 2, nepagimdys sūnaus, o ji jau po kokių poros 
mėnesių turi gimdyti, pilvas stačiai ant nosies lipa. Varg- 
šas kuzenas Karolis! Jis taip ir nepamatys savo kūdikio, 
kurio šitaip laukė. O jeigu gimtų berniukas, vis vien tu 
regentausi ne mažiau kaip dvidešimt metų. O per 20 me- 
tų... 

 Nebaigęs savo minties, jis plačiai mMostelėjo ranka, ir 
šitas gestas iškalbingai bylojo, kad gyvenimas kupinas vi- 
sokiausių atsitiktinumų: ir vaikai miršta, ir dažni nelai- 
mingi atsitikimai medžioklėje, juk Viešpaties keliai ne- 
žinomi. 

— O tu, kiek žinau, esi ištikimas žmogus, — tęsė mil- 
žinas,— ir pasirūpinsi, kad man pagaliau grąžintų mano 
Artua, kurią iki šiolei neteisėtai valdo ta vagilė, nuody- 
toja Mao, be to, ir pero titulą. Jis priklauso šitos grafys- 
tės savininkui. Tik įsivaizduok, aš net nesu peras! Ar ne 
juokinga? Man net gėda už tavo seserį, taip sakant, už 
savo žmoną. 

Pilypas sutikimo ženklan dukart maktelėjo savo mė- 
singa nosimi ir nuleido akis. 

— Roberai, jei tikrai imčiau valdyti, padaryčiau viską, 
kad tu atgautum viską, kas pagal teisybę priklauso. Tu 
gali drąsiai tikėtis mano palaikymo. 

Pati geriausia draugystė yra ta, kuri remiasi bendrais 
interesais ir bendros ateities kūrimu. 

Roberas d' Artua, nesišlykštėjęs niekuo, apsiėmė nuvyk- 
ti į Venseną ir be jokių užuominų, tiesiai Karoliui Gra- 
žiajam išdėstyti, kad jo dienos suskaitytos ir jam derėtų 
duoti keletą nurodymų, kaip antai kuo skubiausiai su- 
šaukti perus ir pristatyti jiems Pilypą de Valua kaip bū- 
simą regentą. Ir kodėl nepalengvinus jų rinkimo, kodėl 
jau dabar nepatikėjus Pilypui valdyti karalystę ir neper- 
davus jam visų karaliaus valdžios įgaliojimų? 

— Mes visi mirtingi, visi, Mano mielas kuzene,— tarė 
Roberas; jis tryško sveikata, nuo jo galingų žingsnių dre- 
bėjo mirštančiojo lova. 

Karolis IV jau negalėjo atsisakyti ir pajuto net paleng- 
vėjimą, kad jam nebereikės niekuo rūpintis. Visas jo min- 
tis gožė vienintelė: kaip sulaikyti gyvenimą, kurio sulig 
kiekvienu kvėptelėjimu likdavo vis mažiau. 

Šitaip Pilypas de Valua gavo karaliaus įgaliojimus ir 
liepė sušaukti perus. 

Roberas d'Artua tučtuojau leidosi į kelią. Pirmiausia 
jis nuvyko pas savo sūnėną d'Evrė, dar visai jaunutį, vos 
21 metų sulaukusį simpatiškos išvaizdos, bet gana tingų 
jaunikaitį. Jis buvo vedęs Margaritos Burgundės dukterį 
Žaną Mažąją: taip ją iki šiol vadino, nors ji jau turėjo sep- 
tvniolika, Tai ta pati Žana, kurią po Liudviko Vaidingojo 
mirties nušalino nuo Prancūzijos karaliaus sosto. 

Iš tikrųjų salijų teisynas buvo patvarkytas taip, kad 
kaip tik ana mergaitė Žana negautų teisės į sostą, o tai 
padaryti juo labiau nebuvo sudėtinga turint galvoje jos 
motinos visai nepavyzdingą elgesį, kuris ir metė juodą 
įtarimo šešėlį ant dukters gimimo teisėtumo. O tam, kad 
skriauda nebūtų tokia didelė ir kad ne taip rūstautų Bur- 
gundijos dvaras, Žaną Mažąją pripažino Navaros paveldė- 
toja. Tik išpildyti šitą pažadą ne itin skubėta, ir abu pasku- 
tiniai Prancūzijos karaliai vis dar turėjo Navaros kara- 
liaus titulą. 

Jei Pilypas d'Evrė bent kiek panėšėtų į savo dėdę Ro- 
berą d' Artua, jis turėtų geriausią progą sukelti skandalą, 
užginčyti sosto paveldėjimo teisę ir savo žmonos vardu 
reikalauti abiejų karūnų. 

Tačiau Roberas, naudodamasis savo įtaka, žaibiškai su- 
sigaudė ir ėmė pūsti galimam varžovui miglą į akis. 

— Kai tik mano svainis Valua gaus regentystę, tu tuo- 
jau pat turėsi savo Navarą, mano sūnėne. Aš Pilypui taip 
ir pasakiau, girdi, jei nori, kad tave palaikyčiau, pirmiau- 
sia sutvarkyk šį šeimos reikalą. Patikėk, tikrai būsi Na- 
varos karalius. O Navaros karūnos nėra ko niekinti, ir 
paklausyk, ką aš tau patarsiu: dėkis tu ją ant galvos kaip 
galima greičiau, kol dar nepradėjo dėl jos pjautis. Kadan- 
gi, tarp mūsų kalbant, tavo mažytės Žanos teisės būtų kur 
kas tvirtesnės, jei jos motušė nebūtų taip mėgusi glam- 
žuotis su vyriška paderme. Netruks prasidėti rietynės, ir 
tau reikia pasirūpinti parama. Tai šit, mūsiškę tu jau turi. 
O savo dėdulės iš Burgundijos geriau neklausyk, jis te- 
galvoja apie savo reikalus ir, jo paklausęs, tik kvailysčių 
pridarytum. Tegul regentas bus Pilypas, ir tu nepraloši! 

Taip galutinai atsisakydamas Navaros, Pilypas de Va- 
lua jau įgijo du balsus, neskaitant, žinoma, savojo. 

Prieš keletą savaičių Luji Burbonas buvo pakeltas į ku- 
nigaikščius ir kaip apanažą gavo Maršos3 grafystę. Šei- 
moje.jis vyriausias. Kilus dėl regentystės rimtesnių ne- 

susipratimų, Luji galėtų taikyti į sostą kaip Liudviko Šven- 
tojo anūkas ir būtų daugelio palaikomas. Šiaip ar taip, 
jo žodis Perų taryboje bus svarus. Laimei, tas raišis dide- 
lis bailys. O rungtyniauti su galingąja Valua klika — po- 
elgis, vertas kur kas drąsesnio žmogaus. Ak, tiesa, jo sū- 
nus vedęs Pilypo de Valua seserį. 

Roberas leido Luji Burbonui suprasti, kad kuo grei- 
čiau jis prie jų prisijungs, tuo greičiau jam bus garan- 
tuotos teisės į žemės valdas ir titulus, kurie įgyti ankstes- 
niems karaliams valdant. Jau trys balsai. 

Vos spėjo Bretanės kunigaikštis atvykti iš Vanų į sa- 
vo rezidenciją Paryžiuje, tarnai tik buvo pradėję kraus- 
tyti iš skrynių jo daiktus, netikėtai kaip kalnas išdygo 
Roberas d' Artua. 

— Palaikysime Pilypą, ar ne? Matau, tu sutinki... Pi- 
lypas toks dievobaimingas, toks ištikimas, išeis geras ka- 
ralius. .. norėjau pasakyti, geras regentas. 

Žanas Bretonas negalėjo pasielgti kitaip, o tik pasisa- 
kyti už Pilypą de Valua. Juk jis vedė Pilypo seserį Iza- 
belę, kuri, tiesa, vos sulaukusi aštuonerių, mirė, tačiau 
dėl šito abipuse simpatija paremti ryšiai nesusilpnėjo. Di- 
desniam įtaigumui Roberas atsivedė ir motiną — Blanšą 
Bretonę, kraujo ryšiais susietą su kunigaikščiu, iškaršu- 
tuokiančią apie politiką, tačiau sutinkančią su viskuo, ką 
siūlė ir ko norėjo jos milžinas sūnus. O pačiam Žanui Bre- 
tonui labiau rūpėjo savos kunigaikštystės, nei Prancūzijos 
reikalai. Ką čia dabar darysi! Gerai, tegul bus Pilypas, o 
kodėl ne, jei visi taip skuba jį paskirti! 

Vyko, galima sakyti, svainių kampanija. Pastiprinimui 
iškvietė Gi de Šatijoną, Blua grafą, kuris nebuvo joks pe- 
ras, ir net Gijomą de Eno,— vien todėl, kad abiejų žmo- 
nos kitos dvi Pilypo seserys. Plati Valua giminė ėmė da- 
rytis tarsi tikra Prancūzijos karališkoji šeima. 

Gijomas de Eno tekino nūnai savo dukterį už jaunojo 
Anglijos karaliaus, na, ir tegul, nėra jokio reikalo tam 
kliudyti, o vieną dieną tai gali atnešti net ir naudos. Ta- 
čiau Gijomas nutarė pasiųsti į dukters vestuves vietoje 
savęs brolį Žaną, o pats norėjo likti čia, Paryžiuje, kur 
žadėjo prasidėti svarbūs įvykiai. Jau seniai Gijomas Ge- 
rasis svajojo, kaip atgauti Blatono žemes, Prancūzijos ka- 
rūnos tėvoniją, pleištu įsirėžusią į jos valstybę. Jis atgau- 
tų tą Blatoną beveik už nieką, už grynai simbolišką iš- 
pirką, tik reikia palaukti, kol Pilypas ims regentauti. 

Gi de Blua buvo vienas iš paskutinių baronų, dar tų- 
rinčių teisę kalti monetas. Deja, nepaisant tos teisės, pi- 
nigų jis neturėjo, ir skolos kasdien jį vis labiau spaudė. 

— Gi, brangus mano gimine, tavo teisė kalti pini- 
gus bus išpirkta. Šituo mes pasirūpinsime pirmiausia. 

Taip per kelias dienas Roberas atliko išties milžinišką 
darbą. 

— Matai, Pilypai, ar Matai, — tikino jis savo kandida- 
tą, — kaip mums nūnai padeda tos visos vedybos, kurias 
patvarkė tavo tėvas. Įprasta manyti, kad turėti daug duk- 
terų — tikra bėda tėvams, tačiau šis išmintingas žmogus, 
amžiną atilsį suteik jam, Viešpatie, iš visų tavo seserų 
vedybų mokėjo išpešti naudos. 

— Taigi, tik joms reikės išmokėti kraitį — atsakė Pi- 
lypas.— Kone visoms išmokėta tik ketvirta dalis... 

— O pradėti reikia nuo mūsų brangiosios Žanos, — 
priminė Roberas d'Artua.— Bet tik tada, kai imsim tvar- 
kyti iždą... 

Sunkiausia pasirodė apdoroti Flandrijos, Kresi ir Neve- 
ro grafą Luji, nes jis nebuvo svainis ir nereikalavo nei 
žemių, nei pinigų. Jis norėjo atsikariauti savo grafystę, 
iš kurios jį buvo išvarę jo valdiniai. Į savo pusę jį pa- 
traukti pavyko tik tuomet, kai pažadėjo karą. 

— Luji, mielas mano kuzene, Flandrija bus jums grą- 
žinta, ir grąžinta ginklu, prisiekiame! 

Paskiau Roberas, viską mintyse surikiavęs, vėl atkūrė 
į Venseną, idant paskubintų Karolį IV papildyti savo tes- 
tamentą. 

Iš Karolio tebuvo likęs karaliaus šešėlis, karaliaus, su 
kraujo krešuliais spjaudančio plaučių draiskanas. 

Tačiau ir dabar, gulėdamas mirties patale, jis vis mąs- 
tė apie kryžiaus žygį, kurį jo dėdė Karolis de Valua ka- 
daise buvo įmušęs į smegenis. Žygio projektas metai iš 
metų vis keitėsi; Bažnyčios subsidijos buvo naudojamos 
visai kitiems tikslams, o po to Karolis de Valua mirė... 
Ar tik ši jį, Karolį IV, ardanti liga nebus bausmė už tai, 
kad sulaužė duotą žodį, nesilaikė pažado? Ir kraujas, 
pliūptelėjęs iš gerklės ant antklodės, priminė jam tą rau- 
doną kryžių, kurio jis taip ir neužsiuvo ant savo mantijos. 

Tuomet, vis dar vildamasis pamaloninti Aukščiausiąjį 
ir išsiderėti bent kiek gyvenimo, liepė testamente išsakyti 
savo valią dėl Šventosios žemės. .. ,,Kadangi gyvas būda- 
mas ketinau pats ten nuvykti, — diktavo jis — ir jeigu 

jau nelemta, kad tai atsitiktų, įsakau skirti 50 000 livrų 
pirmam bendram žygiui, kai tik jis prasidės.“ 

Tokia suma būtų klaikus smūgis karaliaus iždui, juk 
tokie pinigai buvo reikalingi kur kas labiau neatidėlioja- 
miems reikalams. Roberas siuto. Šitas kvailys Karolis jau 
viena koja grabe ir vis dar užsispyrusiai įsikibęs į savo 
kvailas užmačias! 

Jo paprašė paskirti tris tūkstančius livrų kancleriui Ža- 
nui de Šeršmonui, tiek pat maršalui de Trua ir mesirui 
Miliui de Nuajė, Atskaitomybės rūmų prezidentui, atsi- 
dėkojant už ištikimą tarnybą karūnai... ir už tai, kad pa- 
gal jų užimamas pareigas jie turėjo teisę posėdžiauti Pe- 
rų taryboje. 

— O konetabliui? — vos girdimai sušnibždėjo mirštan- 
tysis. 

Roberas gūžtelėjo pečiais. Konetablis Gošė de Šatijo- 
nas buvo jau kurčias kaip tetervinas septyniasdešimtme- 
tis, turintis visokio gero tiek, kad net pats nežinojo, ką 
su juo veikti. Ne jam gvieštis aukso! Ir konetablį iš tes- 
tamento išbraukė. 

Užtat Roberas ypač atidžiai padėjo Karoliui IV suda- 
ryti sąrašą asmenų, kuriems patikėta sekti testamento vyk- 
dymą, nes šis sąrašas tarytum nustatė karalystės didžiū- 
nų vyresnumo teisę: pirmasis sąraše — grafas Pilypas de 
Valua, paskui Pilypas d'Evrė, o pagaliau ir pats Roberas 
d'Artua, Bomon le Rožė grafas. 

Su tuo darbu susidorojęs, Roberas griebėsi Bažnyčios 
perų. 

Gijomas de Tri, Reimso kunigaikštis arkivyskupas, — 
buvęs Pilypo de Valua auklėtojas; be to, Roberui ką tik 
pavyko įtikinti karalių testamente paminėti jo brolį mar- 
šalą ir skirti jam tris tūkstančius livrų skambančiomis mo- 
netomis. Taigi, iš šitos pusės nusivylimo neturėtų rastis. 

Langrų kunigaikštis arkivyskupas jau nuo seno susie- 
tas su Valua gimine; taip pat jai atsidavęs buvo Bovė ku- 
nigaikštis vyskupas Žanas de Marinji, paskutinis likęs gy- 
vas didžiojo Angerano brolis. Senos išdavystės, senos są- 
žinės graužatys ir savitarpio paslaugos nuaudė glaudžiau- 
sius ryšius. 

Dar liko Šalono, Laono ir Nuajono vyskupai; pastarie- 
ji, kaip žinoma, ėjo koja kojon su Burgundijos kunigaikš- 
čiu Edu. 

— O tas burgundas! — šūktelėjo Roberas d Artua, 
skėstelėdamas rankomis.— Jis, Pilypai, jau tavo reikalas, 

Mes visai nesutariame, ir nieko negaliu padaryti. Tu ve- 
dęs jo seserį ir privalai kaip nors jį paveikti. 

Edas IV nebuvo erelis valdymo reikaluose. Šiaip ar 
taip, jis gerai prisiminė savo velionės motušės kunigaikš- 
tienės Agnesės, paskutinės Liudviko Šventojo dukters, pa- 
mokas ir nepamiršo, kaip brangiai jis pats pardavė savo 
balsą už Pilypo Ilgojo regentystę, įgydamas teisę prie Bur- 
gundijos kunigaikštystės prijungti Burgundijos grafystę. 
Dėl to jis net paėmė Mao d'Artua vaikaitę, jaunesnę už 
jį visais keturiolika metų, bet dabar, kai mergina jau su- 
brendo eiti Žmonos pareigas, Edas visai nesigailėjo. 

Grįžęs iš Dižono, jis užsidarė su Pilypu de Valua ir 
pirmiausia iškėlė klausimą dėl Artua paveldėjimo. 

— Vadinasi, nutarta, kad po Mao mirties Artua gra- 
fystė pereis jos dukteriai, našlei karalienei Žanai, 0 pas- 
kiau kunigaikštienei mano žmonai? Tai šit, primygtinai 
reikalauju atkreipti dėmesį į šitą punktą, mano kuzene, 
kadangi žinau Robero pretenzijas į Artua žemes; jis apie 
tai nepaliauja šaukęs! 

Šie kilmingieji princai gynė savo paveldėjimo teises 
su tokiu pat nepasitikėjimu ir draskėsi dėl karalystės že- 
mių taip pat nirtulingai kaip kad vargšų marčios po any- 
tos mirties dalijasi puodus bei marškas. 

— Per du kartus teismas patvirtino, kad Artua pri- 
klauso grafienei Mao, — atsakė Pilypas de Valua.— Jei Ro- 
bero skundų neparems naujas svarus faktas, Artua, mano 
broli, atiteks jūsų žmonai. 

— Ar nematote tam jokios kliūties? 

— Jokios. 


Tokiu būdu ištikimasis Valua, šaunusis riteris, tur- 
nyrų herojus, davė abiem savo kuzenams ir svainiams du 
vienas kitam prieštaraujančius pažadus. 


Garbingas net savo dviveidiškumu jis persakė savo po- 
kalbį su Edu Roberui d' Artua, ir šis jam pritarė. 

— Svarbiausia, — kalbėjo jis, — užsitikrinti Burgundo 
balsą, ir mums nerūpi, kad jis įsikalė į galvą teisę, kurios 
neturi. Ar tu jam minėjai naujus įrodymus? Na, broli ma- 
no, Mes jų parūpinsime, tau nereikės laužyti pažado. Ma- 
tai, viskas krypsta tik į gera. 

Dabar reikėjo laukti paskutinio formalumo — karaliaus 
mirties — ir melsti, kad tai atsitiktų kaip galima greičiau, 
kol dar neiškriko tokia graži princų sąjunga, susibūrusi 
apie Pilypą de Valua. 

Jauniausias Geležinio karaliaus sūnus iškeliavo į am- 
žinybę Grabnyčių išvakarėse. Naujiena apie gedulą pa- 
sklido po Paryžių rytui išaušus kartu su karštų blynų kva- 
pais. 

Viskas, regis, ėjo pagal planą, kurį puikiausiai buvo 
parengęs Roberas d'Artua, bet šit tą pat rytą, kai turėjo 
rinktis Perų taryba, iš Anglijos atvyko vyskupas, klastin- 
gos veido išraiškos ir pavargusių akių vyriškis. Išlipęs 
iš purvais apdrabstyto palankino, jis pasuko į rūmus, kur 
turėjo ginti Izabelės teises į Prancūzijos sostą. 


III 


TARYBA PRIE LAVONO 


Kaukolėje jau nebėra smegenų, krūtinėje — širdies, o 
pilve — žarnų. Karalius išskrostas. Dar išvakarėse balza- 
mMuotojai baigė tvarkyti karaliaus kūną. Tik ar daug kuo 
jis dabar skyrėsi nuo ano, tokio silpno, viskam abejingo 
ir neveiklaus monarcho? Vėlyvas kūdikis, kurį pati moti- 
na pravardžiavo „žąsyčiu“, po kuriuo slėpėsi ir kitas Žo- 
dis — „kvailelis“, raguotas vyras, nelaimingas tėvas, bergž- 
džiai bandęs per trejas vedybas turėti įpėdinį, valdovas, 
kurį amžiais kas nors valdė — iš pradžių jo dėdulė, o pas- 
kiau kuzenai. Jis tiko tik išreikšti pačią karaliaus valdžios 
idėją. 

Didžiulės su kolonomis Venseno pilies menės gale ant 
paradinės lovos ilsėjosi jo palaikai, įvilkti į žydrą tuniką, 
į mantiją, išsiuvinėtą heraldinėmis lelijomis, o galva 
įsprausta į karūną. 

Perai ir baronai, susispietę kitame menės gale, matė, 
kaip žvakių jūroje ant jo kojų blykčioja auksinės tymo 
pušnys. 

Karolis IV vadovaus paskutinei savo Tarybai, vadi- 
namai ,„Taryba karaliaus apartamentuose“, nes jo val- 
dymas dar nesibaigė, oficialiai jis nustos karaliavęs tik 
rytoj, tą minutę, kai jo kūną nuleis į kapą Sen Deni. 

Dar lūkuriavo vėluojančiųjų, ir Roberas d'Artua pri- 
globė po savo sparnu anglų vyskupą. 

— Kiek laiko užtrukote kelionėje? Dvylika dienų nuo 
pat Jorko? Kelyje jūs, matyt, nesitrukdėte laikyti mišių, 
mesire vyskupe... Aliūras tikrai vertas raitelio!.. Ar 
linksmos buvo jūsų jaunojo karaliaus vestuvės? 

— Manyčiau, taip. Aš negalėjau jose dalyvauti, jau 
buvau pakeliui, — atsakė vyskupas Orletonas. 

O kaip laikosi lordas Mortimeris? Lordas Mortimeris! 
Geras draugas, tikrai geras, tais laikais, kai jis buvo pa- 
bėgęs į Paryžių, kalbėdamas dažnai minėdavo monsinjorą 
Orletoną. 

— Jis pasakojo, kaip jūs jam padėjote pabėgti iš Tau- 
erio. Paryžiuje aš pats priėmiau jį ir suteikiau galimybę 
grįžti labiau ginkluotam nei atvyko. Taip sakant, kiek- 
vienas iš mūsų padarė po pusę darbo. 

O karalienė Izabelė? O! Brangioji mano kuzina! Ar vis 
dar tokia pat beprotiškai graži? 

Šitaip Roberas tempė laiką, kad sutrukdytų Orletonui 
prieiti prie kitų grupelių ir jis negalėtų pasikalbėti su gra- 
fu de Eno ar su Flandrijos grafu. Jis pažinojo Orletoną 
iš nuogirdų ir nėmaž nepasitikėjo juo. Juk ar ne šį Žmo- 
gų Vestminsterio dvaras paskyrė pasiuntiniu prie Švento- 
jo sosto, ar ne jis, kaip kalbama, parašė tą garsųjį dvi- 
prasmį laišką: ,„Eduardum occidere nolite timere bonum 
est *..., kurį panaudojo Izabelė bei Mortimeris tam, kad 
nužudytų Eduardą II? 

Visi prancūzų prelatai atėjo užsidėję savo mitras, o 
Orletonas dėvėjo paprastą kelioninę alyvinės spalvos ke- 
puraitę su šermuonėlio ausinėmis. Roberas įsidėmėjo šitą 
detalę: kai Anglijos vyskupas ims kalbėti, jo apranga tu- 
rėtų sumenkinti jo autoritetą. 

— Regentu bus paskirtas monsinjoras Pilypas de Va- 
lua,— šnibžtelėjo Roberas Orletonui, tarsi patikėjęs pa- 
slaptį savo geriausiam draugui. 


Orletonas patylėjo. 


Pagaliau pasirodė paskutinė persona, kurios trūko Ta- 
rybos posėdžiui pradėti. Grafienė Mao d'Artua, vieninte- 
lė moteris perė, pakviesta į šią asamblėją. Kaip paseno 
toji Mao; kojos, rodėsi, vargiai nešė galingą jos kūną. Ji 
ėjo pasiramsčiuodama lazda, tamsiai raudonas veidas krau- 
piai kontrastavo su sniego baltumo žilais plaukais. Ji pa- 


* Be kablelių sakinį galima suprasti dvejopai: 
1) Nežudykite Eduardo, gerai padarysite jo bijodami. 
2) Gerai padarysite nebijodami nužudyti Eduardą. 

kinknojo galva sveikindama aplinkinius, paskiau priėjo 
prie velionio, pašlakstė jį švęstu vandeniu ir sunkiai atsi- 
drėbė šalia Burgundijos kunigaikščio. Pasigirdo švokščian- 
tis kvėpavimas *. 

Arkivyskupas primas Gijomas de Tri atsistojo, pasisu- 
ko į velionio valdovo kūną, lėtai persižegnojo, po to aki- 
mirką sustingo įsmeigęs akis į menės skliautus, tarsi lauk- 
damas dieviško įkvėpimo. Kuždesys nutilo. 

— Mano kilmingieji senjorai, — pradėjo jis — kai su- 
trinka natūrali sosto paveldėjimo eiga ir nėra kam imtis 
valdyti karalystę, tuomet grįžtama prie valdžios ištakų, ku- 
rios gyvuoja perų susitarimo pagrindu. Tokia yra Dievo ir 
Šventosios bažnyčios valia, tuo labiau kad Bažnyčia teikia 
mums visiems pavyzdį, rinkdama popiežių. 

Monsinjoras de Tri kalbėjo gerai, sakytum puikiai, iš- 
kalbingai sakydamas pamokslą. Čia sukviesti perai baro- 
nai privalėjo nuspręsti, kam suteikti laikiną teisę valdyti 
Prancūzijos karalystę, pirmiausia skirti regentą, O pas- 
kiau — išmintis liepia numatyti viską, — taigi, paskiau net- 
gi suteikti karaliaus valdžios įgaliojimus tuo atveju, jei 
jos prakilnybė Prancūzijos karalienė nepagimdys sūnaus. 

Geriausią tarp lygių — primus inter pares,— štai kurį 
verta skirti regentu, ir dar būtina, kad jis glaudžiausiais 
kraujo ryšiais būtų susijęs su karūna. Argi ne panašiomis 
aplinkybėmis perai baronai ir perai vyskupai kadaise įtei- 
kė skeptrą išmintingiausiam ir stipriausiam iš savo tarpo — 
Prancūzijos kunigaikščiui ir Paryžiaus grafui Hiugui Ka- 
petui, pradėjusiam šlovingą Kapetingų dinastiją? 

— Mūsų velionis valdovas, nūnai dar esantis šalia mū- 
sų,— tęsė arkivyskupas, kiek palenkdamas savo mitrą ar- 
čiau paradinės lovos,— bemeilijo mus apšviesti ir testa- 
mentu išreikšti savo valią, nurodydamas artimiausią ku- 
zeną, labiausiai tikintį ir šauniausią iš Visų princą, vertą 
mus valdyti ir vesti — monsinjorą Pilypą, Valua, Anžu ir 
Meno gratą. 

Šauniausias iš visų ir labiausiai tikintis princas juto, 
kaip iš susijaudinimo spengia ausyse, ir galutinai pasi- 
metęs nežinojo, kaip turėtų elgtis. Kukliai nulenkdamas 
galvą ir nukabindamas savo mėsingą nosį, parodytų, kad 
pats nelabai savimi pasitiki ir abejoja savo teise Valdyti 
šalį. O nutaisydamas išdidžią veido miną ir stovėdamas 
įžūlia poza, gali papiktinti perus. Ir jis pripažino tinka- 
miausia sustingti; jo suakmenėję veido bruožai nieko ne- 

sakė, tik žvilgsnis buvo įbestas į gelsvas numirėlio puš- 
nis. 

— Tegul kiekvienas iš mūsų susikaupia ir pasitaręs su 
savo sąžine išreiškia savo valią visų gerovei, — baigė 
Reimso arkivyskupas. 

Monsinjoras Adamas Orletonas pakilo. 

— Aš jau pasitariau su savo sąžine,— tarė jis.— Čia 
atvykau perduoti Anglijos karaliaus, Gienės kunigaikščio 
valios. 

Jis buvo patyręs ir mokėjo elgtis tokiuose susirinki- 
muose, kur viskas parengta ir iš anksto nuspręsta, tik nė 
vienas nedrįsta prabilti pirmas. Šitai jis suprato kaip pra- 
našumą ir suskubo tuo pasinaudoti. 

— Savo valdovo vardu,— tęsė jis, — privalau pareikš- 
ti, kad artimiausia velionio karaliaus Karolio giminaitė — 
jo sesuo, karalienė Izabelė, ir todėl regentystė turi tekti 
jai. 

Išskyrus Roberą d'Artua, kuris tikėjosi kažko pana- 
šaus, visi kiti susirinkusieji iš netikėtumo nustėro. Kol vy- 
ko išankstiniai persitarimai, nė vienas neprisiminė kara- 
lienės Izabelės ir nė vienam nešovė į galvą, kad ji 
galėtų pareikšti teises į Prancūzijos karaliaus sostą. Papras- 
čiausiai ją visiškai pamiršo. Ir šit ji iškyla iš savo šiau- 
rės rūkų ir kalba bėdino vyskupo su kailinėmis ausinė- 
mis lūpomis. Ar tikrai ji turi kokių nors teisių? Tarybos 
nariai neramiai žvalgėsi vieni į kitus, pašnibždomis klau- 
sinėjo vieni kitų nuomonės. Regis, tikrai turi, laikantis 
tiesioginės paveldėjimo linijos, tos teisės priklauso jai. 
Atrodė tikra beprotystė reikalauti tų teisių. 

Po penkių minučių Taryboje jau vyravo visiškas pa- 
simetimas. Visi vienas per kitą kalbėjo, balsai vis garsėjo, 
nors čia pat gulėjo numirėlis. 

Argi Anglijos karalius, Gienės kunigaikštis, kuriam at- 
stovauja jo pasiuntinys, bus pamiršęs, kad moterys ne- 
gali valdyti Prancūzijos? Tokį sprendimą dar visai nese- 
niai bent du kartus patvirtino perai. 

— Argi ne taip, tetule? — piktai metė Roberas d' Artua, 
primindamas grafienei Mao tuos karštus ginčus dėl įpė- 
dinystės įstatymo, priimto vien tam, kad sudarytų palan- 
kias sąlygas Pilypui Ilgajam, grafienės žentui. 

Ne, monsinjoras Orletonas nieko nepamiršo. Jis gerai 
įsiminė, kad Gienės kunigaikštis pats nedalyvavo, neat- 
siuntė ir savo atstovo — be abejo, todėl, kad jam tyčia 
pranešė per vėlai, — nė į vieną iš tų perų susirinkimų, kur 

vadinamasis salijų įstatymas dėl sosto paveldėjimo pritai- 
kytas ne visai teisingai ir pernelyg plačia prasme, o šito 
kunigaikštis, žinoma, niekuomet nepripažino. 

Gamta Orletono neapdovanojo tokia saldžia monsinjo- 
ro Gijomo de Tri gražbylyste; jis kalbėjo nesklandžiai, jo 
prancūzų kalba buvo pridaigstyta archaiškų posakių, ku- 
rie kitomis aplinkybėmis būtų galėję sukelti šypsenas. Už- 
tat jis buvo nepralenkiamas juridiniuose ginčuose ir aki- 
mirksniu rasdavo atsakymą į kiekvieną klausimą. 

„Mesiras Milis de Nuajė, keturių karalių patarėjas, pa- 
grindinis salijų įstatymo apdorotojas, gal net ir išradė- 
jas, suskubo prieštarauti. 

Jei Eduardas II davęs karaliui Pilypui Ilgajam ištikimy- 
bės priesaiką, galima teigti, jog jis pripažino jį teisėtu 
karaliumi ir, savaime suprantama, patvirtino sosto pavel- 
dėjimo tvarką. 

Šito pareiškimo Orletonas nenorėjo nė girdėti. Nieko 
panašaus, mesire! Pagerbdamas savo priesaika, Eduardas II 
tik patvirtino, kad Gienės kunigaikštystė yra vasalinė 
Prancūzijos karūnos kunigaikštystė, o šito niekas nė ne- 
mano neigti, nors jos sienas ir reikėtų patikslinti, nes per 
šimtmetį jos galėjo ir pakisti. Beje, ana priesaika su sos- 
to paveldėjimo įstatymu nieko bendra neturi. Pirmiausia 
leiskit sužinoti, dėl ko čia ginčijamasi: dėl regentystės ar 
karūnos? 

— Dėl abiejų, dėl abiejų kartu — įsiterpė vyskupas 
Žanas de Marinji.— Kadangi teisingai kalbėjo monsinjoras 
de Tri: išmintis privalo viską numatyti, mums nėmaž ne- 
verta rinktis čia po dviejų mėnesių ir vėl grįžti prie tų 
pačių ginčų. 

Mao d' Artua pasijuto dūstanti. Ak! Kaip ji apmaudavo 
dėl savo negalios, kaip ji nekentė galvoje to ūžimo, kuris 
taip trukdė susikaupti. Tai, ką čia siūlė, jai netiko. Ji jau- 
tė priešiškumą Pilypui de Valua, nes palaikyti Valua reikš- 
tų palaikyti Roberą; be to, buvo priešiška ir Izabelei, nes 
iki šiolei dar nebuvo užgesusi sena neapykanta Anglijos 
karalienei, įskundusiai jos dukteris. Kiek palaukusi, ji 
prakalbo: 


— Jei būtų galima karūnuoti moterį, ja nieku gyvu 
nebūtų jūsų karalienė, mesire vyskupe, karūnuoti derėtų 
ne ką kitą, o tik ponią Žaną Mažąją. Regentauti turėtų 
jos vyras, monsinjoras d'Evrė, arba jos dėdė, kuris nū- 
nai sėdi šalia manęs, — kunigaikštis Edas. 

Burgundijos žmonės neramiai sujudo; ir pats kunigaikš- 
tis, ir Flandrijos grafas, Laono ir Nuajono vyskupai, net ir 
pats jaunasis grafas d'Evrė keistai įsitempė. 

Sakytum, Prancūzijos karūna kabojo čia, po menės 
skliautais, ir siūbavo nežinodama, kur kristi; kiekvienas 
tiesė galvą, vildamasis būti tas išrinktasis. 

Pilypas de Valua seniai pamiršo savo pasirinktą kil- 
nios nejudamybės pozą ir davė ženklus savo kuzenui d'Ar- 
tua. Šis paklusęs atsistojo. 

— Kas čia dabar! — suriaumojo jis.— Regis, šiandien 
kiekvienas skuba atsisakyti savo žodžių. Štai ponia Mao, 
mano mylimiausia tetulė, jau pasiruošusi pripažinti Nava- 


ros poniai. ..— Roberas pabrėžė žodį „Navaros“ ir metė 
reikšmingą žvilgsnį į Pilypą d'Evrė, tarsi primindamas jų 
susitarimą. —... kaip tik tas teises, kurias kadaise buvo 


užginčijusi. O kilnusis Anglijos vyskupas remiasi veiks- 
mais karaliaus, kurį ir pasirūpino nuversti nuo sosto už 
jo silpnumą, apsileidimą ir išdavystę... Gana, mesire Or- 
letonai! Argi galima kiekvienąsyk prireikus perdirbinėti 
įstatymą taip, kad jis tiktų vienai ar kitai partijai. Šian- 
dien jis tarnauja vienai, o rytoj — jau kitai. Mes mylime 
ir gerbiame ponią Izabelę, mūsų brangiąją giminaitę, ku- 
Tiai kai kas čia esančių nemažai padėjęs ir ištikimai tarna- 
vęs. Bet jos prašymas, kurį jūs išsakėte ir taip karštai gi- 
nate, visiškai nepriimtinas. Ar ne teisingai aš kalbu, mon- 
sinjorai? — baigė jis, kviesdamas liudininkais perus. 

Pasigirdo gausūs pritarimo balsai; ypač karštai atsi- 
liepė Burbono grafas, grafas de Blua, Reimso ir Bovė pe- 
rai arkivyskupai. 

Tik Orletonas dar nebuvo paleidęs visų savo ginklų. 
Jei, tarkime, nūnai svarstomas klausimas ne tik dėl re- 
gentystės, bet ir, pasitaikius gerai progai, dėl Prancūzi- 
jis karūnos ir net jei, tarkime, mes negalime užginčyti 
anksčiau priimto įstatymo, dėl kurio moterys neturi tei- 
sės į Prancūzijos sostą, tuomet jis keliąs reikalavimus ne 
karalienės Izabelės, bet jos sūnaus, Eduardo III, vardu, ku- 
Tis yra vienintelis tiesioginis vyriškos lyties dinastijos pa- 
likuonis. 

— Bet jeigu moteris negali užimti karaliaus sosto, tuo 
labiau ji negali to sosto perduoti! — įsiterpė Pilypas de 
Valua. 

— O kodėl gi, monsinjore? Argi Prancūzijos karalius 
gimdo ne moterys? 

Toks gudrus atkirtis sukėlė kai kurių veiduose šypse- 
nas. Pats didingasis Pilypas neteko žado. Ką ir sakyti, ši- 
tas anglų vyskupėlis ne toks jau neteisus! Miglotas papro- 
tys, kuriuo remtasi ruošiant sostą Liudvikui X, nuo tolei 
buvo užmirštas. Ir sveikai galvojant, jei trys broliai vie- 
nas po kito valdė neturėdami vyriškos giminės palikuonių, 
kodėl negalėtų į sostą įžengti tų trijų brolių karalių dar 
gyvos sesers sūnus, bet ne kažkoks kuzenas? 

Grafas de Eno, iki šiol rėmęs Valua pusę, nūnai su- 
simąstė supratęs, kokia nelaukta sėkmė gali ištikti duk- 
terį. 

O senasis konetablis Gošė susiraukšlėjusiais it vėžlio 
vokais, prikišęs ausį prie savo kaimyno Milio de Nuajė, 
klausinėjo: 

— Ką? Ką jie sako? 

Tie kivirčai atrodė pernelyg sudėtingi ir jį erzino. Šit 
jau 12 metų, kai jo tvirta nuomonė dėl moterų teisės pa- 
veldėti sostą nesikeičia. Iš tikrųjų kaip tik jis paskelbė 
vyrų teisę ir suvienijo aplink save perus, metęs garsią- 
ją frazę: „Lelijoms netinka verpti; Prancūzija pernelyg 
kilminga karalystė, kad būtų atiduota moteriai". 

Orletonas vis kalbėjo kalbėjo, vildamasis paveikti su- 
sirinkusiuosius. Jis maldavo perus įvertinti progą, kokios, 
galimas daiktas, daugiau per amžių amžius nebepasitai- 
kys,— suvienyti abi karalystes po ta pačia karūna ir po 
tuo pačiu skeptru. Čia ir glūdėjo slapčiausia jo svajonė. 
Pagaliau baigtųsi amžini ginčai, neapibrėžtos priesaikos, 
Akvitanijos karai, nuo kurių taip kenčia abi tautos, baig- 
tųsi beprasmis komercinis rungtyniavimas, dėl kurio Flan- 
drijoje iškilo tiek problemų. Vienintelė ir ta pati tauta 
abiejose jūros pusėse. Argi visos Anglijos diduomenės 
šaknys ne Prancūzijoje? Argi abu dvarai nekalba ta pa- 
čia prancūzų kalba? Argi daugelis Prancūzijos senjorų 
nepaveldėję žemių Anglijoje, o anglų baronai neturį nuo- 
savybės Prancūzijoje? 

— Ką gi, atiduokite mums Angliją, mes neatsisakysi- 
me,— nusišaipė Pilypas de Valua. 

Konetablis Gošė de Šatijonas atidžiai klausėsi žodžių, 
kuriuos jam tiesiai į ausį persakinėjo Milis de Nuajė, ir 
staiga smarkiai nuraudo. Ką? Anglijos karalius reikalau- 
ja regentystės? O paskiau ir karūnos? Tai ką, vadinasi, 
jis, Gošė, veltui kariavo po negailestinga Gaskonės sau- 
le, veltui klampojo po purvynus šiaurėje, kaudamasis su 
tais šlykščiais Flandrijos gelumbininkais, kuriuos visuo- 

met palaikė Anglija, veltui žuvo tiek šaunių riterių, vel- 
tui išeikvota tiek mokesčių ir duoklių, vadinasi, viskas vel- 
tui? Iš jo stačiai tyčiojasi! 

Net nesiteikęs atsistoti, jis riktelėjo nors ir seniokišku, 
tačiau dar galingu balsu, kiek pakimusiu iš pykčio: 

— Niekuomet Prancūzija nepasidarys angliška, ir ne- 
svarbu, ar tai susiję su vyriškos ar moteriškos lyties as- 
menimis, ne laikas aiškintis, ar gali karūna persiduoti 
per įsčias ar ne! Prancūzija nebus angliška, nes baronai 
šito nepakęs. Pirmyn, Bretane! Pirmyn, Blua! Neverai! Pir- 
myn, Burgundija! Ir kaip jūs galite šito klausytis? Štai 
karalius, kurį mes turime palaidoti, jis mano gyvenime 
šeštasis, ir jie visi po savo vėliavomis vedė karius prieš 
Angliją ir tuos, kuriuos ji palaiko. Prancūziją gali val- 
dyti tik tas, kurio gyslomis teka prancūzų kraujas. Bet gana 
klausyti tų paistalų, nuo jų net mano arklys imtų žvengti. 

Jis pašaukė Bretanę, Blua, Burgundiją tuo pačiu skam- 
biu balsu, kuriuo kadaise prieš mūšį šaukdavo karo va- 
dus. 

— Kaip seniausias, aš jums duosiu patarimą: tegul re- 
gentaus grafas de Valua, kaip arčiausiai sosto esantis žmo- 
gus, tegul jis bus karalystės saugotojas ir valdytojas, — 
ir jis pakėlė ranką, tarsi patvirtindamas savo žodžius prie- 
saikos gestu. 

— Jis gerai pasakė! — suskubo pritarti konetabliui Ro- 
beras d'Artua, iškeldamas savo plačią leteną ir žvilgsniu 
kviesdamas Pilypo šalininkus pasekti jo pavyzdžiu. 

Dabar jis mažne apgailestavo, kad išbraukė senąjį ko- 
netablį iš karaliaus testamento. 

— Jis gerai pasakė! — pakartojo Burbono ir Bretanės 
kunigaikščiai, Blua grafas, Flandrijos grafas, grafas d'Ev- 
rė, vyskupai, aukštieji pareigūnai ir grafas de Eno. 

Mao d'Artua klausiamai pažvelgė į Burgundijos kuni- 
gaikštį ir pamatė, kad jis ruošiasi kelti ranką. Ji pati su- 
skubo pakelti savąją, kad tik neliktų paskutinė. 

Nuleista liko tik viena — Orletono — ranka. 

Staiga Pilypas de Valua pasijuto išsekęs ir kartojo pats 
sau: „„Reikalas baigtas, reikalas baigtas“. Jis išgirdo arki- 
vyskupo Gijomo de Tri, savo buvusio auklėtojo, žodžius: 

— Ilgiausių metų Prancūzijos karalystės regentui, te- 
gul darbuojasi liaudies ir Šventosios bažnyčios gerovei. 

Kancleris Žanas de Šeršmonas jau rengė dokumentą, 
o tai reiškė, kad baigta ir Taryba, ir visi ginčai — reikėjo 
tik įrašyti vardą. Kancleris didžiosiomis raidėmis išvedžio- 

jo: „Didžiai galingas, didžiai kilmingas ir didžiai rūstus 
senjoras Pilypas, Valua grafas“ ir paleido popierių per 
rankas, idant visi pamatytų aktą, ne tik patvirtinantį Pi- 
lypo regentystę, bet ir numatantį, jog tuo atveju, jei ka- 
ralienė pagimdytų mergaitę, regentas taps Prancūzijos ka- 
raliumi. 

Visi pasirašė dokumento gale ir parašus sutvirtino savo 
asmeniniais antspaudais, visi, išskyrus Gienės kunigaikš- 
tį, kitaip sakant, jo atstovą monsinjorą Adamą Orletoną. 
Jis pareiškė: 

— Niekuomet nereikia atsisakyti ginti savo teisių, net- 
gi žinant, kad nelaimėsi. Laukia dar daug metų, visi esa- 
me Dievo rankose. 

Pilypas de Valua priėjo prie katafalko ir įrėmė žvilgs- 
nį į kuzeno kūną, greičiau ne į kūną, o į karūną, kuri rė- 
mino vaškinę kaktą, į ilgą auksinį skeptrą, paguldytą ša- 
lia mantijos, į blyksinčias žvakių šviesoje pušnis. 

Galima buvo pamanyti, kad jis meldėsi. Visi pajuto 
jam pagarbą. 

Roberas d'Artua atsistojo greta ir sušnibždėjo: 

— Jei tave dabar pamatytų tavo tėvas, tikrai pasi- 
džiaugtų tas mielas žmogus... Bet laukti teks dar du mė- 
nesius. 


IV 


KARALIUS RASTINUKAS 


Tais senais laikais princai turėjo įprotį turėti nykš- 
tukų. Ir todėl vargšų šeimos laikė vos ne laime, kai jiems 
gimdavo koks išgama; jie buvo tikri, kad vieną gražią 
dieną jiems pavyks jį parduoti kokiam kilmingam senjo- 
rUi, O gal net ir pačiam karaliui. 

Juk nykštukas — nė vienam ir į galvą nebūtų atėję su- 
dvejoti — tai tarpinė būtybė tarp Žmogaus ir šunelio. Šu- 
nelio, nes ant jo galima užmauti antkaklį, apvilkti kaip 
dresiruotą gyvūną kvailais drabužiais ir spardyti koja į 
užpakalį, o žmogaus todėl, kad jis kalba ir už menką at- 
lygį bei maistą mielai sutinka vaidinti tą žeminantį vaid- 

menį. Palieptas privalėjo kvailioti, šokčioti ant vienos ko- 
jos, verkšlenti ar vapėti it vaikas visokius niekus net ir 
tada, kai galva žila. Jis toks mažas, kad jo šeimininkas 
jaučiasi dar didingesnis. Jis yra paveldimas kaip ir kiek- 
vienas šeimos turtas. Be to, simbolizuoja ,„vergą“, būtybę, 
savo prigimtimi skirtą priklausyti nuo kito valios ir su- 
kurtą tarsi tyčia paliudyti, kad žmonės labai skirtingos 
padermės ir kai kurie jų turi neribotą valdžią. 

Tačiau pažeminimai turėjo ir savo pranašumų; pats 
mažiausias, pats silpniausias, pats didžiausias išsigimėlis 
užėmė vietą tarp tų, kurie skaniausiai valgo ir praban- 
giausiai rengiasi. Šitam gamtos nuskriaustajam leidžiama 
ir net liepiama sakyti savo šeimininkui, aukščiausios ra- 
sės žmogui, tai, ko šis nepakęstų daugiau nė iš vieno 
lūpų. 

Patyčias, priekaištus, įžeidinėjimus, t. y. tai, ką kiek- 
vienas Žmogus, netgi labiausiai atsidavęs, kartais mintyse 
adresuoja tam, kuris jį valdo, nykštukas išpoškina gar- 
siai, visų pažemintųjų vardu, lyg jų įgaliotas. 

Nykštukų būna dvejopų: vieni ilganosiai, liūdno veido 
ir dvikupriai, o kiti stambiaveidžiai, riestanosiai, milžino 
torsu, prie kurio prilipdytos trumputės, susukiotos koje- 
lės. Pilypo de Valua nykštukas Žanas Kvailelis priklausė 
antrajam tipui. Jo galva tesiekė stalo viršų. Ant jo kepu- 
raitės ir šilkinio apdaro pečių skimbčiojo skambalėliai. 

Kaip tik jis kartą pasakė Pilypui maivydamasis ir kri- 
zendamas: 

— Tu žinai, mano valdove, kaip tave vadina liaudis? 
Ogi tave vadina „karaliumi rastinuku". 

Ponia Žana d'Evrė, Karolio IV našlė, pagimdė Didįjį 
penktadienį, 1328 metų balandžio 1-ąją. Istorijoje retai 
esti, kad kūdikio, ką tik išvydusio pasaulį, lytis būtų taip 
atidžiai tyrinėjama. Ir kai pagaliau įsitikinta, kad tai mer- 
gaitė, visi su palengvėjimų atsiduso ir pripažino, jog to- 
kia paties Dievo valia. 

Baronams nereikėjo grįžti prie Grabnyčių dieną priim- 
to pasirinkimo. Skubiai surinktoje Taryboje, kur vieninte- 
lis Anglijos atstovas pakėlė balsą, išreiškęs savo nesuti- 
kimą, visi kiti vienbalsiai iškėlė į sostą Pilypą. 

Liaudis lengviau atsiduso. Atrodė, kad didžiojo metro 
Žako de Molė prakeiksmas pagaliau neteko galios. Seniau- 
sia Kapetingų padermės šaka nudžiūvo tedavusi tris ir 
tuos pačius labiausiai nuskurusius ūglelius. 

Bet kurioje šeimoje sūnaus nebuvimas visais laikais bu- 
vo laikoma nelaime arba silpnumo ženklu, o ypačiai ka- 
raliaus namuose. Toks Pilypo Gražiojo sūnų negebėjimas 
duoti pasauliui vyriškos lyties įpėdinių visų buvo priimtas 
kaip bausmė. Dabar medis galės pradėti augti nuo šaknų. 

Kai tautas ima krėsti netikėta karštinė, priežasties ver- 
tėtų ieškoti šviesulių išsidėstyme, juk kokį kitą paaiški- 
nimą čia... vis vien būtų sunku rasti; antraip, kaip su- 
prasti isteriško žiaurumo bangas, sukėlusias piemenėlių 
kryžiaus žygį ir raupsuotųjų žudynes, ar kvaitulingos eu- 
forijos jūrą, lydėjusią Pilypo de Valua įžengimą į sostą. 

Naujasis karalius buvo dailaus stoto ir turėjo tos vy- 
riškos jėgos, taip būtinos dinastijos įkūrėjui. Jo pirmagi- 
mis, berniukas, jau buvo devynerių metų ir atrodė tvirtai 
sudėtas; jis turėjo dar ir dukterį. Beje, visi žinojo, nes ru- 
muose iš šito niekas nedaro paslapčių, kad mažne kiek- 
vieną naktį jis pagerbdavo savo raišosios žmonos patalus 
ir jo aistra, metams bėgant, nė kiek neblėso. 


Gamtos apdovanotas stipriu ir skambiu balsu, jis ne- 
buvo ir bambeklis, kaip jo kuzenai Liudvikas Vaidingasis 
ir Karolis IV, nebuvo ir tylenis, kaip Pilypas Gražusis ar 
Pilypas V. Kas būtų drįsęs priešgyniauti, ką būtų buvę 
galima priešpriešinti jam? Kam galėjo rūpėti tame links- 
mybių verpete, kunkuliuojančiame visoje Prancūzijoje, 
paklausyti keleto Anglijos papirktų teisės daktarų bal- 
sų, kurie gana vangiai mėgino reikšti savo prieštaravi- 
mus? 

Pilypas VI sėdo į sostą visiems vieningai pritariant. 

Ir vis dėlto jis tebuvo karalius, patekęs į sostą per 
atsitiktinumą, tebuvo sūnėnas, karaliaus kuzenas, kurių 
gali priskaičiuoti gana daug, paprasčiausiai jam labiau pa- 
sisekė nei kitiems giminaičiams; tai ne karalius, nuo pat 
gimimo paties Dievo skirtas valdyti, ne karalius, skirtas 
iš viršaus, o karalius rastinukas, rastas tądien, kai tikro 
karaliaus nebuvo. 

Šis žodis, gimęs gatvėje, nėmaž nesumenkino visų pasi- 
tikėjimo ir džiaugsmo; miniai patinka taip ironiškai reikš- 
ti savo jausmus, tokie Žodžiai teikia familiarumo su aukš- 
čiausiąja valdžia iliuziją. Žanas Kvailelis, kartodamas ši- 
tą žodį Pilypui, turėjo teisę į tokį niuksą; grubumą jis 
dar pabrėžė plodamas sau per šlaunis ir bjauriausiai spyg- 
čiodamas. Kad ir kaip ten būtų, jis ištarė svarbiausią, lem- 
ties žodį. 

Pilypas de Valua, kaip bet kuris kitas iškilėlis, geida- 
vo įrodyti esąs visiškai vertas savo padėties, kurią jis 
nūnai užėmė dėl savo įgimtų savybių, ir atitinka tą kara- 
liaus įvaizdį, kurį žmonės susikuria. 

Jei karaliui duota savarankiškai kurti teisingumą, jis 
taip ir padarė: po trijų savaičių pasiuntė į kartuves pas- 
kutinio karaliavimo iždininką Pjerą Remi; šis neva smar- 
kiai iššvaistęs iždą. Žinoti, kad finansų ministras kybo 
kilpoje, dalykas išties smagus, ir prancūzai sveikino vie- 
nas kitą: pagaliau jie turi teisingą karalių. 

Karalius privalo ginti tikėjimą. Pilypas išleido ediktą, 
kuriuo padidino bausmes Dievo niekintojams ir sustiprino 
inkvizicijos valdžią. Šitaip jis užganėdino žemesniąją ir 
aukščiausiąją dvasininkiją, smulkius bajoraičius ir parapi- 
jos šventeivas: pagaliau jie turi pamaldų karalių. 

Valdovas privalo atsidėkoti už suteiktas paslaugas. O 
kiek paslaugų prireikė Pilypui, kad laimėtų rinkimuose! 
Kita vertus, karalius privalo budriai žiūrėti, kad neprisi- 
rinktų priešų tarp tų, kurie, valdant jo pirmtakams, buvo 
laikomi pavyzdingais visuomenės interesų gynėjais. Ka- 
dangi savo senas vietas užėmė beveik visi senieji digni- 
toriai ir aukščiausieji karaliaus rūmų pareigūnai, jam pri- 
reikė skubiai kurti naujas pareigybes ar skirti į senąsias 
dar po vieną žmogų iš tų, kurie palaikė naująjį valdovą, 
bei patenkinti prašymus tų, kurie padėjo Pilypui įkopti į 
sostą. O kadangi Valua namai jau gyveno kaip karaliaus, 
tai tas būdas negalėjo būti skurdesnis nei buvusios di- 
nastijos; prasidėjo beneficijų ir pareigybių karštligė. Ka- 
ralius buvo dosnus. 

Beje, valdovas privalo rūpintis savo valdinių gerove. 
Pilypas suskubo mažinti, kartais ir visai panaikinti Pily- 
po IV ir Pilypo V įvestus mokesčius už prekybą, rinkos 
operacijas, prekybos sandėrius su svetimtaučiais, žodžiu, 
tokius mokesčius, kurie, jų mokėtojų nuomone, pančiojo 
prekybą ir rinką. 

Ak! Tai bent gerumas karaliaus, jis apramino tuos mo- 
kesčių rinkėjus! Lombardai, seni jo velionio tėvo kredito- 
riai, O ir pats Pilypas, jiems skolingas nemažų pinigų, jam 
stačiai meldėsi. Nė vienam neatėjo į galvą, kad ankstesnių 
valdovų mokesčių sistema ėmė veikti tik pamažu, ir už 
tai, kad Prancūzija buvo turtinga, čia gyveno kur kas ge- 
Iiau nei bet kur kitur pasaulyje, čia dėvėdavo gerus 
drabužius, o neretai ir kailius, čia galėjai matyti pirtis ir 
vonias vos ne kiekviename sodžiuje, už visa liaudis tu- 

rėjo būti dėkinga Pilypo pirmtakams, kurie mokėjo įvesti 
karalystėje tvarką, unifikuoti piniginius vienetus, leisti 
ramiai dirbti. 

Karalius... karalius turi būti išmintingas, išmintinges- 
nis už savo valdinius. Ir Pilypas savo gražiu, skambiu iš 
prigimties balsu pradėjo byloti be galo svarbias tiesas; 
pamokomas jų tonas kiek priminė jo auklėtojo, arkivysku- 
po Gijomo de Tri pamokslus. 

— Mes visada klausomės proto balso... — sakydavo 
kassyk, kai tik nežinodavo, kokį sprendimą priimti. 

Kai jis suklysdavo, o tai jam pasitaikydavo gana daž- 
nai, ir būdavo priverstas atšaukti prieš dieną duotus įsa- 
kymus, ne mažiau pasitikėdamas pareikšdavo: „Išmintin- 
giausia yra keisti savo sprendimus". 

— Bet kokiu atveju geriau pačiam perspėti nei būti 
perspėtam,— pompastiškai dėstė šis karalius; per 22 savo 
karaliavimo metus jis be galo be krašto susidurdavo su 
staigmenom, viena už kitą graudesnėm! 

Niekuomet dar nė vienas monarchas per savo gyve- 
nimą neprisnekėjo tiek lėkštybių. Visi manė, jog jis mąsto, 
o iš tiesų jis tik galvojo, kokią sentenciją čia dar išsakius, 
kad susidarytų įspūdis, neva jis tikrai mąsto; tačiau jo 
galva buvo tuščia, it išdžiūvęs riešutas. 

Karalius, tikras karalius — nepamirškime šito! — turi bū- 
ti narsus ir drąsus ir prabangiai gyventi! O iš teisybės Pi- 
lypas buvo gabus tik valdyti ginklą. Ne, ne kautynėse, o 
tik savo malonumui, per dvikovas, turnyrus. Kokio ba- 
ronaičio dvare jis būtų puikiausias jaunųjų riterių mo- 
kytojas. Tačiau jis karalius; jo rūmai priminė pilį iš Ap- 
valaus stalo romanų, kuriuos tuomet visi net springdami 
skaitė, kurių prikimšta buvo ir karaliaus galva. Vien tur- 
nyrai, šventės, puotos, medžioklės, pasilinksminimai, pas- 
kiau vėl turnyrai, besaikė daugybė stručio plunksnų ant 
šalmų, žirgai, padabinti prašmatniau nei Moterys. 

Pilypas rūpinosi karalystės reikalais labai rimtai, skir- 
damas jiems valandą per dieną po varžybų, kai upeliais 
srūdavo prakaitas, arba po banketo, iš kurio išeidavo pri- 
kimštu pilvu ir apdujusia galva. Jo kancleris, iždininkas 
ir nesuskaičiuojami pareigūnai priimdavo sprendimus už 
jį patys arba eidavo įsakymų pas Roberą d'Artua. O šis 
iš tiesų daugiau laiko skyrė valdymo reikalams nei pats 
karalius. 

Iškilus kokiam sunkumui, Pilypas kviesdavo pasitarti 
Roberą, ir todėl visi beatodairiškai pasitikėjo grafu d'Ar- 

tua, nes žinojo, jog bet kuriam jo sumanymui karalius 
pritars. 

Taip atėjo karūnavimo diena. Visas dvaras išsirengė 
į iškilmes, kur arkivyskupas Gijomas de Tri turėjo karu- 
nuoti savo buvusio auklėtinio galvą. Šventė, išpuolusi ge- 
gužės pabaigoje, truko net penkias dienas. 

Dingojosi, kad į Reimsą sugužėjo visa karalystė. Ir ne 
tik karalystė — pusė Europos, o kartu ir puikusis, bet nu- 
skurdęs Bohemijos karalius Jonas, grafas Gijomas de Eno, 
Namiūro markizas ir Lotaringijos kunigaikštis! Penkios 
dienos iinksmybių ir lėbavimo; apie tokią gausybę ir to- 
kias išlaidas Reimso miestelėnai nebuvo nė girdėję. Jie, 
kuriems paprastai tekdavo padengti visas tokių švenčių 
išlaidas ir kurie taip bambėjo, kai paskutiniai karūnavimai 
gerokai patuštino jų kišenes, šįsyk džiaugsmingai seikė- 
jo visko dvigubai ir net trigubai daugiau. Pirmąkart per 
šimtą metų Prancūzijoje tiek išgerta: vyną vežiojo po kie- 
mus ir aikštes arkliu. 

Karūnavimo išvakarėse karalius labai  pompastiškai 
įšventino į riterius Luji de Kresi, Flandrijos ir Nevero gra- 
fą. Buvo nuspręsta, kad Karolio Didžiojo kalaviją per iš- 
kilmes laikys Flandrijos grafas, o paskui įteiks jį nauja- 
jam karaliui. Visi stebėjosi, kad konetablis, kuris papras- 
tai atlikdavo tą tradicinę pareigą, ramiai sutiko jos atsi- 
sakyti. Reikėjo tik Flandrijos grafą įšventinti į riterius. 
Karštesnį draugystės pareiškimą savo flamandui kuzenui 
Pilypas VI vargu ar galėjo parodyti. 

O kitą dieną, kai katedroje jau buvo prasidėjusi ka- 
Iūnavimo iškilmių ceremonija, kai didysis Prancūzijos 
kamerdineris Luji Burbonas buvo apavęs Pilypą pušni- 
mis, išsiuvinėtomis karališkomis lelijomis, jis pašaukė 
Flandrijos grafą, kad šis paduotų kalaviją, bet grafas nė 
nekrustelėjo. 

Luji Burbonas pakartojo: 

— Monsinjore Flandrijos grafe! 

Luji de Kresi kaip įbestas stovėjo sukryžiavęs rankas 
ant krūtinės. 

— Monsinjore Flandrijos grafe,— kunigaikštis Burbo- 
nas pašaukė garsiau, — jei jūs čia esate arba yra tas, ku- 
ris jums atstovauja, teikitės prieiti ir atlikti savo pareigą, 
antraip laikysime jus prasižengus. 

Po katedros skliautais įsiviešpatavo mirtina tyla. Prela. 
tai, baronai ir dignitoriai nustebę išgąstingai susižvalgė; 
tik karalius nė nekrustelėjo, o Roberas d' Artua šnopšda- 

mas užvertė galvą, tarsi būtų labai susidomėjęs pro vit- 
Tažus prasimušančių saulės spindulių žaisme. 

Pagaliau Flandrijos grafas teikėsi pajudėti; priėjo prie 
karaliaus, nusilenkė ir tarė: 

— Valdove, jei būtų pašaukę Nevero grafą arba sirą 
de Kresi, aš būčiau nedelsdamas priėjęs. 

— Bet kodėl, monsinjore? — nesuprato Pilypas.— Argi 
jūs nesate Flandrijos graiasė 

— Valdove, tai tik titulas, iš to neturiu nė menkiau- 
sios naudos. 

Tuomet Pilypas VI ir atsistojo savo garsiąja didingąja 
poza, išpūtė krūtinę, pažvelgė savo miglotu žvilgsniu ir, 
atsukęs savo mMėsingą smailą nosį į pašnekovą, ramiai 
tarė: 

— Kuzene, ką jūs čia kalbate? 

— Valdove,— tęsė grafas.— Briugės, Ipro, Poperingo ir 
Kaselio žmonės išvarė mane iš leno ir nelaiko manęs nei 
savo grafu, nei savo senjoru, gerai dar, kad slapta pavy- 
ko prasigauti į Gentą; visas kraštas apimtas maišto. 

Pilypas VI kirto savo plačiu delnu per sosto ranktūrį — 
jis dažnai matydavo šį gestą darant Pilypą Gražųjį ir da- 
bar jį pakartojo nesąmoningai, nes dėdė buvo tikras di- 
dybės įsikūnijimas. 

— Luji, mano brangusis kuzene,— lėtai ir garsiai iš- 
tarė jis, — mes jus laikome Flandrijos grafu, ir prisiekiu 
šventuoju patepimu ir sakramentų, kad nežinosime nei 
ramybės, nei poilsio, kol perleisime jums priklausančią 
graiystę. 

Čia Flandrijos grafas suklupęs tarė: 

— Valdove, didžiai dėkoju. 

Ceremonija tesėsi toliau. 

Roberas d Artua mirktelėjo savo kaimynams, ir jie su- 
prato, kad šitas skandalas iš anksto sumanytas. Pilypas VI 
laikėsi savo pažadų, duotų per Roberą, renkant šalininkus. 
Tą pat dieną Pilypas d'Evrė pasirodė apsigobęs mantija 
su Navaros karaliaus herbais. 

Netrukus po karūnavimo karalius surinko perus ir ba- 
ronus, savo giminės princus, svetimtaučių senjorus, at- 
vykusius į jo įšventinimą, tarsi reikalas toks skubus, kad 
nevalia delsti nė valandos, ir aptarė su jais dieną, kada 
prasidės Flandrijos maištininkų malšinimas. Kiekvieno nar- 
saus karaliaus pareiga — ginti savo vasalų teises! Keletas 
atsargesnių protų manė, kad pavasaris jau per vėlyvas 
ir armija bus parengta rudeniop, — jie iki šiol nepamiršo 

Liudviko Vaidingojo ,,purvynės žygio ,— patarė atidėti žy. 
gį Metams. Senasis konetablis Gošė sugėdino užbūgnijęs 
savo galingu balsu: 

— Tiems, kuriems prie širdies kautynės, gamta jokių 
kliūčių negali padaryti! 

Jis jau buvo 78-erių ir skubėjo imtis vadovauti savo 
paskutinei kampanijai. Vildamasis pergudrauti likimą, su- 
tiko perleisti teisę laikyti Karolio Didžiojo kalaviją. 

— O ir anglas, kuris toli gražu užima ne paskutinę 
vietą šitame maište, gaus gerą pamoką, — sumurmėjo jis 
baigdamas. 

Argi galėjo atsirasti bent vienas, neskaitęs riterių ro- 
manų apie aštuoniasdešimtmečių herojų žygdarbius, kai 
jie versdavo savo priešą nuo žirgo ir perskeldavo jo šal- 
mą iki pat kiaušo? Nejaugi baronai nusileis tam senoliui, 
netveriančiam noru vykti į karą su savo šeštuoju kara- 
liumi? 

Pilypas de Valua atsistodamas riktelėjo: 

— Kas mane myli, eis paskui mane! 

Apimti visuotinio entuziazmo, kuris lydėjo šituos žo- 
džius, vyrai nutarė surinkti armiją liepos gale ir lyg ne- 
tyčia rinktis Arase. Roberas galės tuo pasinaudoti ir ma- 
žumą pakirkins savo tetulės Mao grafystę. 

Taip rugpjūčio pradžioje armija įžygiavo į Flandriją. 

Vienas Zanekenu vadinamas miestelėnas komandavo 
15000 kariuomenei, surinktai iš Fiurno, Diksmiudo, Po- 
peringo ir Kaselio. Norėdamas parodyti karo papročių 
išmanymą, Zanekenas pasiuntė Prancūzijos karaliui kar- 
telį ir paprašė skirti mūšio dieną. Tačiau Pilypas panie- 
kino storžievį, kuris dedasi princu, ir liepė flamandams 
atsakyti, kad jie, neturėdami vado, tegul ginasi kaip gali. 
Paskui pasiuntė du savo maršalus — Matjė de Tri ir 
Roberą Bertraną, pramintą „Žaliojo liūto riteriu“, — nunio- 
koti Briugės apylinkių gaisrais. 

Grįžusius maršalus sutiko sveikinimo šūksniais, visus 
džiugino tolumoje liepsnojančios vargšų trobos. Riteriai 
nusisegė ginklus, persirengė. prabangiais drabužiais ir, ei- 
dami iš palapinės į palapinę, puotavo ir lošė šachmatais 
su savo artimaisiais. Prancūzų stovykla išties priminė ka- 
raliaus Artūro stovyklą, o baronai panėšėjo kas į Lanse- 
lotą, kas į Hektorą ar į Galandą. 


Ir atsitiko taip, kad puotaujant šaunųjį karalių užpuolė 
15000 į stovyklą prasiveržusių Flandrijos vyrų. Jie mo- 

savo iškeltomis vėliavomis, kuriose buvo pavaizduotas 
gaidys, o žemiau parašyta: 


Kai šis gaidys ims ir užgiedos, 
Karalius rastinukas į Flandriją įjos. 


Akimirksniu jie nusiaubė pusę stovyklos, nupjaustė pa- 
lapinių virves, nuvartė šachmatų lentas, nušlavė nuo sta- 
lų puotos likučius ir išžudė nemažai senjorų. 

Prancūzų pėstininkai leidosi į kojas; pagauti baimės, 
jie be kvapo nusigavo į Sent Omerą, kitaip sakant, atsi- 
traukė 40 ljė. 

O karalius spėjo užsimesti tik palaidinį su Prancūzijos 
herbais, užsidėti ant galvos baltos odos pošalmį ir užšok- 
ti ant kovos žirgo, idant neatrodytų prasčiau nei romanų 
herojus. 

Šiose kautynėse abu priešininkai padarė nedovauotiną 
klaidą 1r abu — iš tuštybės. Prancūzų riteriai niekino Flan- 
drijos prasčiokus, o šie, norėdami parodyti, jog jie geri 
kariai ir nė per plauką nenusileidžia senjorams, įlindę į 
šarvus, į mūšį ėjo pėsti! 

Grafas de Eno ir jo brolis Žanas, kurių kariai buvo įsi- 
kūrę kiek atokiau, pirmieji puolė flamandus iš šono ir 
sutrikdė jų ataką. Prancūzų riteriai, karaliaus paraginti, 
pagaliau galėjo pulti priešo pėstininkus, kurių judesius 
varžė jų pasididžiavimą kelianti ekipiruotė, griauti juos, 
trypti galingų žirgų kanopomis ir žudyti, pjauti juos; ši- 
tie lanselotai ir galandai, beje, pasitenkino smogdami prie- 
šininkui kardu, leisdami savo ginklanešiams durklais pri- 
baigti sužeistus nugalėtuosius. Tą, kuris mėgino bėgti, su- 
trypdavo raitininkai, o tam, kuris norėjo pasiduoti, bemat 
perpjaudavo gerklę. Ant žemės tysojo 13000 flamandų, 
klaikus kalnas geležies ir lavonų, o prisilietus prie Žo- 
lės, pavadžio, žmogaus ar gyvulio, raudonuodavo kraujo 
ženklas. 

Mūšis prie Kaselio kalno, prasidėjęs pakrikimu ir bėgi- 
mu, baigėsi visiška Prancūzijos pergale. Apie jį jau kal- 
bėjo kaip apie naująjį Buvino mūšį. 

Tačiau tikrasis nugalėtojas buvo ne karalius, ne se- 
nasis konetablis Gošė ir ne Roberas d'Artua, nors ir taip 
žvėriškai narsiai, nelyginant kalnų lavina jie užgriuvo prie- 
šininkų gretas. Už pergalę dėkingi turėjo būti grafui Gi- 
jomui de Eno. Bet visus šlovės laurus nusiskynė jo svai- 
nis Pilypas VI. 

Toks galingas valdovas kaip Pilypas jau nebegalėjo 
ilgiau kęsti nė menkiausio vasalų nepaklusnumo. Taigi 
dėl to jis liepė nusiųsti Anglijos karaliui, Gienės kuni- 
gaikščiui reikalavimą atvykti į Prancūziją duoti ištikimy- 
bės priesaiką, be to, atvykti nedelsiant. 

Išganingų pralaimėjimų niekuomet nebūva, užtat bū- 
na pragaištingų pergalių. Sios kelios dienos prie Kaselio 
Prancūzijai brangiai atsiėjo; jos paskleidė daugelį netei- 
singų idėjų: pirmučiausia liaudis patikėjo, kad jų karalius 
nenugalimas, o paskui įsikalė į galvą, kad mūšyje pėsti- 
ninkija nieko nereiškia. Po 20 metų įvykęs Kresi mūšis 
ir buvo tokios iliuzijos padarinys. 

O kol kas ir tie, kurie rinko karius, ir tie, kurie laikė 
ietį, ir pats vargingiausias ginklanešys iš savo balno aukš- 
tybių su gailesčiu žiūrėjo į tuos žemesnius žmogelius, ku- 
rie į kautynes traukė pėsti. 

Tą rudenį, apie spalio vidurį, savo senuosiuose Tamp- 
lio rūmuose sulaukusi 35 metų mirė bedalė karalienė Kle- 
mencija Vengrė, antroji Liudviko Vaidingojo žmona. Ji 
paliko tiek skolų, kad, praėjus vos savaitei po jos mirties, 
reikalaujant italams palūkininkams Bardžiams ir Tolomė- 
jams, viskas, ką ji turėjo, — žiedai, karūnos, brangenybės, 
baldai, baltiniai, juvelyriniai dirbiniai ir net virtuvės ry- 
kai, — buvo parduota iš varžytinių. 

Klibikščiuodamas ir atsargiai varinas pilvu, vieną akį 
plačiai atmerkęs, o kitą užmerkęs, varžytinėse pasirodė 
ir senasis Spinelas Tolomėjus. Čia jau darbavosi 6 juve- 
lyrai įkainotojai, pasamdyti karaliaus, ir nustatinėjo kiek- 
vieno daikto kainą. Viskas, kas buvo padovanota kara- 
lienei Klemencijai per vienerius nepatikimos laimės me- 
tus, išsisklaidė kaip dūmas. 

Ištisas keturias dienas įkainotojai Simonas de Kloke- 
tas, Žanas Paskonas, Pjeras de Bezansonas ir Žanas de 
Lilis šaukė: 

— Gera aukso karūna su 24 stambiais rausvais rubi- 
nais, 4 stambiais smaragdais, 16 smulkių rausvų rubinų, 
16 smulkių smaragdų ir 8 Aleksandrijos rubinais įkainota 
600 livrų. Parduota karaliui! 


— Žiedas su 4 safyrais, iš kurių 3 ketvirtainiai, o 1 
kabašonas, įkainotas 40 livrų. Parduota karaliui! 

— Žiedas su 6 rytietiškais rubinais, 3 ketvirtainiais 
smaragdais ir 3 deimantais, įvertintas 200 livrų. Parduota 
karaliui! 

— Paauksuotas sidabrinis dubuo, 25 taurės, 2 padėklai, 
1 vaza; viskas įvertinta 200 livrų. Parduota monsinjorui 
d' Artua, Bomono grafui! 

— Dvylika paauksuotų ir emaliu margintų taurių, iš- 
puoštų Prancūzijos ir Vengrijos herbais, didelė paauksuo- 
ta sidabrinė druskinė ant pastovo su pavaizduotais 4 ba- 
buinais; viskas už 415 livrų. Parduota monsinjorui d'Ar- 
tua, Bomono grafui! 

— Kapšas, abiejose pusėse išsiuvinėtas auksu ir per- 
lais, o kapšo viduje įstatytas Rytų satyras, įkainotas 16 
livrų. Parduota karaliui! 

Bardžių bendrovė įsigijo patį brangiausią daiktą: Kle- 
mencijos Vengrės žiedą su pačiu stambiausiu rubinu, įkai- 
notą 1000 livrų. Jie nesiruošė už jį mokėti, kadangi Žie- 
do vertė buvo skirta daliai vekselių padengti. Jie buvo 
tvirtai įsitikinę, kad galės jį parduoti popiežiui, kuris, ka- 
daise taip pat buvęs jų skolininkas, nūnai pasakiškai tur- 
tingas. 

Roberas d' Artua, lyg norėdamas įrodyti, kad taurės ir 
kiti gėrimui skirti indai ne vienintelis jo rūpestis, už 30 
livrų dar nusipirko prancūziškai surašytą bibliją. 

Bažnyčios rūbus, tunikas ir dalmatikas nupirko Šartro 
vyskupas. 

Auksakalys Gijomas le Flamenas labai pigiai įsigijo 
auksinius velionės karalienės stalo įrankius. 


Už jos arklius gauta 692 livrai. Karalienės Klemenci- 
jos Karieta, kaip ir jos rūmų damų karieta, irgi buvo par- 
duota iš varžytinių. 

Ir kai viskas iš Tamplio rūmų buvo išgabenta, visi pa- 
sijuto taip, lyg matytų amžiams užsidarančias šito pra- 
Keikto namo duris. 

Iš tiesų atrodo, kad tais metais praeitis blėso lyg 
pati savaime, užleisdama vietą naujam karaliavimui. Lap- 
kričio mėnesį mirė Araso vyskupas Tjeri d'Irsonas, gra- 
fienės Mao kancleris. Trisdešimt metų jis buvo grafienės 
rūmų patarėjas, kurį laiką dar ir jos meilužis, ir paklus- 
nus jos padėjėjas rezgant visokiausias intrigas. Mao gau- 
bė vienatvės tyla. O į Araso dieceziją Roberas d'Artua 
liepė paskirti Valua giminei palankų dvasininką Pjerą 
Rožė“. 

Viskas apsivertė nepalankiai Mao, o Roberui viskas se- 
kėsi: jo kreditas nesiliovė didėjęs, pats jis pasiekė aukš- 
čiausios pagarbos. 

1329 metų sausį Pilypas VI Bomon le Rožė grafystę 
pavertė peryste, ir Roberas tapo Prancūzijos peru. 

Kadangi Anglijos karalius su savo ištikimybės prie- 
saika kažkodėl delsė, buvo nutarta vėl užgrobti Gienės 
grafystę. Pirmiausia Roberas d'Artua buvo pasiųstas į 
Avinjoną, idant ten gautų popiežiaus Jono XXII pritarimą. 

Ronos pakrantėje Roberas praleido dvi žavingas sa- 
vaites. Avinjonas, kur sutekėdavo visas krikščionių auk- 
sas, buvo savo linksmybėmis lygių neturintis miestas tam, 
kuris mėgsta puikų stalą, žaidimus ir gražias kurtizanes; 
šitą miestą valdė aštuoniasdešimtmetis asketas popiežius, 
pasinėręs į finansinius, politinius ir teologinius reikalus. 

Naujasis Prancūzijos peras buvo ne kartą Šventojo Tė- 
vo priimtas popiežiaus rūmuose, jo garbei buvo surengta 
puota, ir Roberas moksliškai pabendravo su kardinolais. 
Tačiau būdamas ištikimas savo audringos jaunystės pomė- 
giams, jis neiškentė neužmezgęs pažinčių ir su itin abejo- 
tinos moralės ypatomis. Kur jis pasirodydavo, akimirks- 
niu ir be menkiausių pastangų it magnetas pritraukdavo 
tai lengvo elgesio mergšę, tai netikusių įpročių jaunuo- 
lėlį ar kokį teisingumo rankos išvengusį nusikaltėlį. Jei 
mieste rastųsi vienintelis vogtų daiktų supirkėjas, Robe- 
ras jį aptiktų per ketvirti valandos. Vienuolis, išvytas iš 
ordino po kokio nors didelio skandalo, klierikas, apkal- 
tintas smulkia vagyste ar priesaikos sulaužymu, žiūrėk, 
jau ir tyko jo apartamentų prieškambaryje, tikėdamiesi 
Robero asmenyje rasti sau ramstį. Gatvėse, žiūrėk, jį jau 
sveikina gana įtartinos fizionomijos praeiviai; jis veltui 
mėgindavo prisiminti, kokio miesto ir kuriame bordelyje 
ealėjo su jais susidurti. Jis žadino visokių perėjūnų pasi- 
tikėjimą, ir tai, kad jis tapo antruoju Prancūzijos karalys- 
tės žmogumi, nėmaž nekeitė reikalo. 

Jo senasis tarnas Lormė le Dolua, per senas tokioms 
ilgoms kelionėms, jo nebelydėjo. Tą patį vaidmenį ir tuos 
pačius darbus atliko Zilė de Nelis, gerokai už Lormė jau- 
nesnis, bet panašią mokyklą spėjęs išeiti vyras. Ir ne ku- 
ris kitas, o Žilė įvarė į monsinjoro Robero tinklus tokį 
Masiją !'Alemaną, kilusį iš Araso bedarbį armijos seržan- 
tą, pasirengusį viskam. Masijas puikiai pažinojo vyskupą 
Tjeri d'Irsoną. Paskutiniais savo gyvenimo metais vysku- 
pas įsitaisė širdies ir lovos draugužę, tokią Žaną de Di- 
Vion, geras dvi dešimtis metų jaunesnę, ir dabar, po vys- 
kupo mirties, ji visais varpais skambino, kad grafienė 

Mao ją baisiausiai skriaudžianti. Kad monsinjoras mei- 
lytų pakalbėti su šita ponia de Divion... 

Roberas d'Artua dar kartą įsitikino, kiek daug gali pa- 
dėti žmonės, turintys ne pačią geriausią reputaciją. Tiesa, 
seržanto Masijo rankos ne iš tų, kurioms norėtum patikė- 
ti savo piniginę, tačiau šis žmogus žinojo begalę įdomiau- 
sių dalykų. Todėl nuo galvos iki kojų aprengė jį naujais 
drabužiais, užsodino ant gerai įmitusio arklioko ir pasiun- 
tė į šiaurę. 

"Kovo mėnesį grįžęs į Paryžių, Roberas džiaugsmingai 
trynė rankas ir tikino, kad Artua grafystėje netrukus pra- 
sidės permainos. Jis darė užuominas apie karaliaus aktus, 
kuriuos kadaise vyskupas Tjeri nuslėpė veikdamas gra- 
fienės Mao naudai. Daug kartų jo kabineto duris varstė 
veidą po gobtuvu paslėpusi moteris, jis ilgai slapčia tar- 
davosi su ja. Sulig kiekviena savaite jis vis linksmėjo, vis 
labiau pasitikėjo savimi ir vis tvirtesniu balsu teigė, kad 
jo priešų laukia rimti nemalonumai. 

Balandžio mėnesį Anglijos dvaras, nusileisdamas po- 
piežiaus spaudimui, vėl atsiuntė į Paryžių vyskupą Orle- 
toną su 72 asmenų svita: čia buvo ir senjorų, ir prelatų, ir 
didžiai mokytų vyrų, raštininkų ir tarnų. Jam reikėjo su- 
sitarti dėl ištikimybės priesaikos davimo, žodžiu, ruoštasi 
surašyti tikrą sutartį. 

Anglijos reikalai nebuvo labai geri. Lordo Mortime- 
rio prestižas toli gražu nepadidėjo po to, kai jis, grasin- 
damas ginkluotų karių būriais, suvarė perus ir privertė 
parlamentą posėdžiauti lygiai tokiu pat būdu. Jam teko 
malšinti ginkluotą baronų sukilimą, kuriam vadovavo Hen- 
rikas Lankasteris Nusuktsprandis; taigi, valdyti sekėsi vis 
sunkiau. 

Gegužės pradžioje šį pasaulį paliko šlovingasis Gošė 
de Šatijonas, ką tik įžengęs į 80 metus. Jis buvo gimęs 
dar valdant Liudvikui Šventajam ir net 27 metus ėjo ko- 
netablio pareigas. Ne kartą jo galingas balsas keitė mū- 
šio baigtį ir ėmė viršų karaliaus tarybose. 

Gegužės 26-ąją jaunasis karalius Eduardas III, pasisko- 
linęs, kaip kadaise darydavo ir jo tėvas, 5000 livrų iš 
Lombardijos bankininkų, norėdamas padengti kelionės 
išlaidas, sėdo Duvre į laivą, plaukiantį į Prancūziją, ir 
išskubėjo duoti savo kuzenui ištikimybės priesaiką. 

Jo nelydėjo nei motina Izabelė, nei lordas Mortimeris, 
pernelyg bijodami, kad tuo metu valdžia nepereitų į ki- 
tas rankas. Ir šit šešiolikmetis jaunuolis, patikėtas dvie- 

jų vyskupų globai, patraukė susitikti su įspūdingiausių 
pasaulio karaliaus dvaru. 

Tada Anglija buvo silpna, suskaldyta, o Prancūzija — 
visagalė. Krikščionybės pasaulyje nebuvo už ją galinges- 
nės šalies. Ir kaip nepavydėsi tokiai klestinčiai karalys- 
tei, kur gyvena tiek daug žmonių, kuri turtinga amatų 
ir kurioje taip sėkmingai išsiplėtojusi žemdirbystė. Tai 
karalystė, kurią tvarko patyrę valdytojai ir aktyvūs di- 
džiūnai, o karalius rastinukas, valdantis šalį vienerius me- 
tus ir skinantis tik visokeriopas pergales bei sėkmę, kėlė 
didžiulį visų pavydą. 


V 


MILŽINAS IR VEIDRODŽIAI 


Jis norėjo ne tik pasirodyti kitiems, bet ir save pama- 
tyti. Norėjo, kad jo gražuolė žmona grafienė, kad visi 
trys jo sūnūs — Žakas, Žanas ir Roberas, kurių vyresnia- 
jam jau sukako aštuoneri ir kuris žadėjo būti, kaip ir tė- 
vas, toks pat aukštas ir stiprus, norėjo, kad jo ginklane- 
šiai, kambariniai ir visi jo Žmonės, atsivežti iš Paryžiaus, 
pamatytų jį puošniai spinduliuojantį; tačiau pirmiausia 
geidavo išvysti pats save ir pasigrožėti. 

Todėl ant jam skirto kambario sienų gobelenų buvo 
sukabinti vienas šalia kito visi veidrodžiai, kuriuos tik 
galima buvo rasti palydos bagaže: čia buvo ir poliruoto 
sidabro veidrodžiai, apvalūs it lėkštės, veidrodžiai su ran- 
kenėle ir stiklo veidrodžiai ant alavo lakštų, išpjaustyti 
aštuonkampiai ir įdėti į paauksuoto sidabro rėmus *“. Gali- 
ma įsivaizduoti, kaip apsidžiaugs Amjeno vyskupas, iš- 
Vydęs savo gražiuosius gobelenus, subadytus vinių! Bet 
tiek jau to! Prancūzijos princas gali šitai sau leisti. Mon- 
sinjoras Roberas d' Artua, Konšų senjoras ir Bomon le Ro- 
žė grafas, panūdo pamatyti save pero pašvitais, kuriuos 
Jis pirmąkart užsivilko. 

Jis sukiojasi, vartosi, žengteli truputį pirmyn, vėl at- 
galios, bet savo atvaizdą teužgriebia dalimis, lyg sudė- 
liotą iš vitražo gabalėlių: kairėje auksinė ilgos špagos ran- 

kena, kiek aukščiau, dešinėje, gabalėlis krūtinės, kur ant 
šilkinio palaidinio matyti išsiuvinėti jo herbai, štai ten 
petys, prie jo žibančia sege prisegta prabangi pero man- 
tija, o prie pat Žemės ilgos tunikos kutai, šiek tiek kyšan- 
tys aukso pentinai,— jie suraukšlėjo tunikos apačią, — o 
ten, pačiame viršuje, karūna su aštuoniomis vienodomis 
gėlytėmis, tikrai monumentali, jis liepė į ją įstatyti visus 
rubinus, įgytus išparduodant velionės karalienės turtą. 

— Nieko nepasakysi, apsirengęs deramai,— pareiškė 
jis. — Būtų tikrai apmaudu, jei nebūčiau tapęs peru, nes 
rūbas ant manęs guli kaip nulietas. 

Grafienė de Bomon iškilmių drabužiais, atrodė, tik per- 
pus priėmė vyro išdidėlišką džiūgavimą. 

— O jūs tikras, Roberai,— susirūpinusi paklausė ji,—- 
kad šita dama atvyks laiku? 

—- Na, žinoma, žinoma,— skubėjo patikinti jis.— Net 
jei ji šįryt nepasirodytų, aš vis vien paskelbsiu preten- 
zijas, O popierius pateiksiu rytoj. 

Vienintelis nepatogumas, kuris temdė Robero džiaugs- 
mą besigrožint savo kostiumu, buvo tai, kad jį vilkėti rei- 
kės per tokią šutrą — vasara pasitaikė išties ankstyva. Po 
visais šitais aukso, aksomo ir standžių šilkų pakinktais 
jis beprotiškai prakaitavo, ir, nors šįryt kubile dorai išsi- 
maudė, nuo jo trenkė stipriu laukinio žvėries tvaiku. 

Pro atvertą langą mėlynavo saulės nutviekstas dan- 
gus, sklido katedros varpų gausmas, užgožiantis miesto 
triukšmą, kuris negali būti menkas, kai į miestą sugurga 
penki karaliai ir dar su savo dvarais. 

Tą dieną — 1329 metų birželio 6-ąją — iš tiesų Am- 
jene susirinko penki karaliai. Kiek atminė kancleris, to- 
kio suvažiavimo iki šiolei dar nėra buvę. Jaunojo kara- 
liaus priesaikai priimti Pilypas VI panoro sukviesti savo 
gimines ir sąjungininkus, Navaros, Bohemijos ir Maljorkos 
karalius, taip pat grafą de Eno, Atėnų kunigaikštį ir drau- 
ge visus perus, kunigaikščius, grafus, vyskupus, baronus 
ir Maršalus. 

Šeši tūkstančiai arklių iš prancūzų ir šeši šimtai iš an- 
glų pusės. Ak! Kaip džiaugtųsi Karolis de Valua savo 
sūnumi, žentu Roberu d' Artua, jei tik galėtų matyti tokį 
sambūrį! 

Naujasis konetablis Raulis de Brienas gavo užduotį ap- 
gyvendinti svečius. Jis tai padarė kuo puikiausiai, tik su- 
liesėjo penkiais svarais. 


44 


Prancūzijos karalius su žmona užėmė vyskupo rūmus, 
kurių kairįjį sparną paskyrė Roberui d' Artua. 

Anglijos karalių įkūrė Malmezone, o kitus karalius — 
miestelėnų namuose. Tarnai miegojo koridoriuose, ginkla- 
nešiai įsitaisė stovykloje aplink miestą kartu su arkliais 
ir bagažo vežimų vilkstinėmis. 

Iš artimiausių provincijų, iš kaimyninių grafysčių ir 
net iš Paryžiaus suplaukė nesuskaičiuojama daugybė žmo- 
nių. Žiopliai net naktimis nesitraukė nuo priebažnyčio. 

Tuo metu, kai abiejų karalysčių kancleriai paskutinį- 
syk diskutavo dėl kai kurių priesaikos punktų ir po ilgų 
kalbų vieningai sutiko, kad nėra jokių galimybių aiškiai 
susitarti, visa Vakarų Europos diduomenė ištisą savaitę 
linksminosi varžybose ir turnyruose, vėpsojo į vVaidinto- 
jus ir jų vaidinimus, į žonglierius, šokėjus, visi gėrė ir val- 
gė, puotos stalai buvo sustatyti vaismedžių soduose šalia 
rūmų, lėbavimas prasidėdavo kiek įdienojus ir baigdavo- 
si jau mMirgant žvaigždėms. 

Iš pelkingų Amjeno žemių plokščiadugnėmis valtimis, 
stumiamomis kartimis, siauručiais vandens kanalais ke- 
liavo kalnai irisų, vėdrynų, hiacintų ir lelijų; gėles kro- 
vė ant vandens rinkų krantinių, idant paskiau jos būtų 
išbarstytos po gatves, kiemus ir sales, visur, kur turėjo 
praeiti karaliai. Miestas buvo prisisunkęs šitų sutraiškytų 
gėlių aromato, jų žiedadulkės lipo prie padų, tas kvapas 
maišėsi su stipriu arklių ir minios tvaiku. 

O valgiai! O vynai! O mėsos! Pyragai! Prieskoniai! Į 
skerdyklas, kurios plušo be jokio poilsio, varė jaučių ir 
kiaulių bandas, ištisas kaimenes avių, nenutrūkstama vir- 
tine rūmų virtuvių link riedėjo vežimai su kalnais danie- 
lių, elnių, šernų, stirnų, kiškių ir visokiausių jūros žu- 
vų — eršketų, lašišų, ešerių. Vežė ir upės laimikį — il- 
gas lydekas, karšius, lynus, vėžius, bogino ir paukštieną — 
švelniausius viščiukus, pačias riebiausias žąsis, margaspal- 
Vius iazanus, gulbes, baltaplunksnius garnius ir spalvin- 
giausių ratilų išmargintus povus. Visur poškėjo atkemša- 
mos vyno statinės. 

Ir pats bėdiniausias liokajus, apsitempęs livrėja, laikė- 
Si it kilmingiausias senjoras. Merginos visai neteko proto. 
I šitą pasakišką mugę, kurią liepė surengti karalius, iš 
visų pusių suplūdo italų pirkliai. Amjeno namų fasadai 
dangstėsi šilkais, brokatais, kilimais, kabančiais ant pa- 
langių it puošniausios vėliavos. 

Pernelyg garsiai skambėjo varpai ir fanfaros, per gar- 
siai šaukė žmonės, per daug čia buvo paradinių žirgų ir 
šunų, valgių ir gėrimų, per daug princų, vagišių, kekšių, 
per daug prabangos ir aukso, pernelyg daug karalių! Nuo 
viso šito tiesiog sprogo galva! 

Karalystė svaigo gėrėdamasi savo galybe, kaip nese- 
niai kvaito Roberas d'Artua, stypčiodamas priešais veid- 
rodžius. 

Lormė, jo nusenęs tarnas, nors ir aprengtas visu kuo 
nauju, per visas šventes nepaliovė bambėjęs... O! Dėl 
menkiausių niekų, dėl to, kad Žilė de Nelis per daug ėmė 
namuose šakotis, dėl to, kad aplink šeimininką be persto- 
jo sukiojosi vis nauji žmonės... Ir dabar jis priėjo prie 
Robero ir pusbalsiu ištarė: 

— Ponia, kurios laukėte, jau atėjo. 

Milžinas visu kūnu pasisuko į jį. 

— Vesk ją pas mane,— prisakė jis. 

Paskui mirktelėjo savo žmonai grafienei ir plačiu ran- 
kos mostu liepė visiems išeiti dar šūktelėjęs: 

— Visi išeikite ir rikiuokitės kieme. 

Likęs vienas, mMinutei priėjo prie lango ir žvelgė į mi- 
nią, susigrūdusią apie katedrą pažiopsoti į didžiūnų eise- 
ną; lankininkų grandinė vos galėjo ją sulaikyti. O ten, 
viršuje, nesiliovė gaudę varpai; nuo prekydėžės netikėtai 
pakilo garuojančių vaflių kvapas, ir oras išsyk prisigėrė 
gardaus jų aromato; aplinkinės gatvės prikimštos žmo- 
nių; Okė kanale plūduriavo vienas prie kito barkasai, ir 
tik vietomis blyksteldavo vanduo. 

Roberas d'Artua triumfavo ir dar labiau triumfuos, kai 
katedroje prieis prie savo kuzeno Pilypo ir ištars keletą 
žodžių, nuo kurių iš nuostabos krūptelės karaliai, kuni- 
gaikščiai ir baronai. Kiekvienas nebeišeis būdamas tokios 
džiaugsmingos nuotaikos, kokios įžengė į katedrą. Pir- 
mučiausia jo brangioji tetulė Mao ir Burgundijos kuni-- 
gaikštis. 

O! Roberas turėjo už ką pasidovanoti pero kostiumą! 
Dvidešimt, o gal ir daugiau metų atkaklios kovos šian- 
dien vainikuos pergalė. Šitame galingame džiaugsmo ir 
išdidumo proveržyje jis pajuto, kad ne viskas gerai, tarsi 
kažkas įskilę; jį graužė širdgėla. Iš kur šiandien atsirado. 
šitoks jausmas, kai visur jam šypsosi, kai išsipildė karš- 
čiausi norai? Staiga jis suprato: vaflių kvapas. Prancūzijos 
peras, kuris nūnai ims reikalauti savo palikuonių gra- 
tystės, negali taip paprastai išeiti į gatvę su savo aštuonių 

gėlyčių karūna ir kaip niekur nieko kirsti vaflius. Pran- 
cūzijos peras nebegali visa gerkle plyšoti, įsimaišyti į 
minią, Žhybtelėti praeinančiai mergiotei, o vakarais rė- 
kauti keturių paleistuvių draugijoje, t. y. nebegali daryti 
tai, ką jis darydavo, kai buvo neturtingas ir teturėjo 20 
metų. Šitas ilgesingas liūdesys jį ir apramino. „Žiūrėk tu 
man,— pamanė, — vadinasi, gyslomis teka dar neatšalęs 
kraujas!“ 

Apie trisdešimt penkerių metų, trikampio veido, aštrių 
skruostikaulių lankytoja droviai stovėjo prie durų ir ne- 
drįso pertraukti minčių senjoro, ant kurio galvos pūpsojo 
tokia galinga karūna. Kelioninio apsiausto gobtuvas bu- 
vo nuslydęs ir kyšojo kasos, o nuo kvėpavimo po baltos 
drobės palaidine kilnojosi apvali ir putni krūtinė. 

„Velniai griebtų! Tas vyskupas nenuobodžiavo!“' — 
dingtelėjo Roberui apžiūrinėjant viešnią. 

Ji sulenkė per kelį koją darydama didelį reveransą. 
Jis ištiesė savo plačią pirštinėtą, rubinais apmaustytą le- 
teną. 

— Duokite,— paliepė jis. 

— Aš nieko neturiu, monsinjore,— atsakė moteris. 

Robero veidas persikreipė. 

— Kaip! O kur tie popieriai? — sušuko jis.— Jūs gi 
pažadėjote juos man atnešti! 

— Aš ką tik iš Irsonų pilies, monsinjore, mes vakar 
ten buvom su seržantu Masiju. Suradome geležinę skry- 
nią, įmūrytą į sieną, ir atidarėme ją savo raktais. 

— Na, ir? 

— Ten jau kažkas lankėsi. Skrynia tuščia. 

— Tai bent šaunu, tai bent naujiena! — ištarė Robe- 
ras ir pablyško.— Šit geras mėnuo, kai jūs man dumiate 
akis: ,,Monsinjore, aš galiu jums įteikti dokumentus, ku- 
Tie sugrąžins teisę į grafystę! Aš žinau, kur jie įkišti. Ki- 
tą savaitę aš jums juos atnešiu, 0 jūs Man už tai duosite 
žemės ir pinigų“, o paskui praeina viena savaitė ir dar 
kita... „Pilyje dabar gyvena Irsonai ir niekur neišvažiuo- 
ja; Kai jie visi ten, aš nedrįstu rodytis“, ,Man pavyko 
įsigauti, monsinjore, tik raktas, kurį turėjau, pasirodė 
netinkamas. Luktelėkite dar truputį..." Ir tą dieną, kai aš 
turiu karaliui įteikti tuos du dokumentus. .. 

— Tris, monsinjore: grafo Pilypo, jūsų tėvo, vedybų 
Sutartį, grafo Robero, jūsų senelio, laišką ir dar monsin- 
joro Tjeri laišką. 

— Dar geriau! Tris! Jūs ateinate ir ramiausiai pareiš- 
kiate: „Aš nieko neturiu, monsinjore, skrynia buvo tuš- 
čia!“ Ir jūs manote, kad aš jumis patikėsiu? 

— Bet klauskite seržanto Masijo, mes gi ten kartu bu- 
vom! Negi nesuprantate, monsinjore, kad man dar blogiau 
nei jums? 

Robero d'Artua akyse blykstelėjo negera įtarumo ki- 
birkštėlė, ir jis visai kitu tonu paklausė: 

— Pasakyk, meilingoji Divion, ar tik nebūsi sumaniu- 
si Mane apmauti? Nori daugiau iš manęs išpešti, o gal per- 
simetei į Mao pusę? 

— Monsinjore! Kaip jums galėjo ateiti tokia mintis? — 
šūktelėjo moteris, vos sulaikydama ašaras.— Ir tai po to, 
kai tiek blogio man pridarė grafienė Mao, pavogusi iš 
manęs viską, ką testamentu paliko mano brangusis Tje- 
ri! Ak! Kaip aš noriu, kad jūs gerai atmokėtumėte tai 
poniai! Tik pagalvokite, monsinjore: dvylika metų aš bu- 
vau ištikima Tjeri draugė, žmonės už tai Mane pirštais 
badydavo. O juk vyskupas toks pat vyras kaip ir visi 
kiti! Bet žmonės tokie pikti. .. 

Ir Divion vėl ėmė pasakoti savo istoriją, kurią Ro- 
beras buvo girdėjęs mažiausiai tris kartus. Ji tarskėjo it 
užsukts; iš po lygios antakių linijos jos žvilgsnis atrodė 
taip, lyg būtų nukreiptas į vidų, kaip visų būtybių, ku- 
rios nuolat užimtos tik savo pačių reikalais ir niekas ki- 
tas pasaulyje joms nerūpi, tik jos pačios. 

Be abejonės, ji negalėjo nieko tikėtis iš savo vyro, ku- 
Iį paliko, kai nuėjo gyventi į vyskupo Tjeri namus. Ji 
pripažino, jog jos vyras pasirodė itin nuolaidus, greičiau- 
siai dėl to, kad jau seniai nustojo buvęs vyru. .. Monsinjo- 
ras suprantąs, ką ji turinti galvoje. O vyskupas Tjeri no- 
rėjęs apsaugoti ją nuo likimo smūgių ir atsidėkodamas už 
visus tuos gražius gyvenimo metus, kuriuos ji jam pa- 
dovanojo, liepė įrašyti ją į testamentą ir paliko jai ke- 
letą namų, aukso ir kitų pajamų. Tik jis labai jau ne- 
pasitikėjo ponia Mao, kurią buvo priverstas nurodyti tes- 
tamento vykdytoja. 

— Ji visada kreivai į mane žiūrėjo, aš gi jaunesnė už 
ją ir dar todėl, kad Tjeri — jisai pats man pasakojo — kaž- 
kada irgi buvęs jos guolyje. Jis puikiai suprato, kad, jam 
mirus, ji susidoros su manimi ir kad prieš mane nusista- 
tę visi Irsonai, ypač Beatrisė, pati bjauriausia; ji Mao 
rūmų dama ir sutvarkys taip, kad tik galėtų Mane išvyti 
lauk ir palikti be nieko. 

Roberas šitos neužsičiaupiančios pleputės jau nesiklau- 
sė. Nusiėmė sunkią karūną, padėjo ją ant skrynios ir su- 
simąstė krapštydamas savo rusvaplaukę ševeliūrą. Jo pui- 
kiai sumanyta machinacija žlugo. ,,Užtektų mažiausio įti- 
kinamo popierėlio, broli mano, ir aš tučtuojau įsakau 
apskųsti 1309 ir 1318 metų teismų sprendimus, — taip jam 
pasakė Pilypas VI.— Suprask, kad ir kaip norėčiau tau pa- 
sitarnauti, negaliu šito padaryti, tuomet tektų pakeisti 
savo sprendimą dėl Burgundijos Edo, o kokios to pasek- 
mės — pats numanai.“ O juk ten buvo ne koks popierėlis, 
o rimti dokumentai, netgi aktai, kuriuos Mao liepė pra- 
danginti, kad užgrobtų Artua, o jis gi Mat dar akiplėšiš- 
kai gyrėsi juos gausiąs. 

— Po kelių minučių, — tarė jis, — aš turiu būti kated- 
roje, dalyvauti priimant priesaiką. 

— Kokios priesaikos? — paklausė Divion. 

— Anglijos karaliaus, kieno gi dar? 

—- Ak! Tai štai kodėl mieste tokia grūstis, vos prasi- 
broviau. 

Šita kvaišė net nieko nemato, tik gromuliuoja savo ne- 
sėkmes, nieko nesigaudo ir net nesusiprotėja kitų paklaus- 
ti, kas Cia dedasi. 

Roberui toptelėjo mintis, ar tik jis ne per daug lengva- 
pėdiškai patikėjo šitos moteriškės plepalais, o gal nei 
popierių, nei Irsonų skrynios, nei vyskupo prisipažinimo 
niekuomet ir nebuvo, gal tai tik Divion prasimanymas. 
O Masiją !' Alemaną irgi apmovė, o gal padarė savo ben- 
drininku? 

— Klok teisybę, moterie! O gal jūs niekad ir akyse 
nematėte tų popierių? 

— Kaip nemačiau, monsinjore! — šūktelėjo Divion, 
pridėjusi abi rankas prie atsikišusių skruostikaulių.— Tai 
buvo Irsonų pilyje kaip tik tą dieną, kai Tjeri blogai 
pasijuto ir jį pergabeno į Araso rūmus. „Mano Žaneta, 
aš noriu tave apsaugoti nuo ponios Mao taip, kaip aš pats 
apsisaugojau,— tarė jis.— Ji mano, jog tie antspauduoti 
laiškai, Kuriuos ji liepė išimti iš archyvų, kad apiplėštų 
monsinjorą Roberą, sudeginti! Ji matė tik įmetamus į ug- 
nį tuos, kurie buvo paimti iš Paryžiaus archyvų. O kopi- 
jos, saugotos Artua, — tai paties Tjeri Žodžiai, monsinjo- 
Te, —...aš jai tvirtinau, kad jų nėra, bet iš tikrųjų jas iš- 
saugojau čia, ir dar pridėjau vieną savo ranka rašytą.“ Ir 
Tjeri privedė mane prie skrynios, įmūrytos į jo kabineto 
sieną, davė man perskaityti lapus su daugybe antspaudų; 

aš net savo akimis nepatikėjau, kad galima nusiristi iki 
tokių niekšybių. Toje skrynioje taip pat buvo 800 aukso 
livrų. Ir jis man įdavė raktą tam atvejui, jei jam kas at- 
sitiktų. 

— Ir kai jūs pirmąkart atsidūrėte Irsonų pilyje. .. 

— Aš supainiojau raktus; tą raktą būsiu pametusi, 
nebėra abejonių. Tikrai. Visos nelaimės užpuolė mane! 
Kai viskas taip prastai prasideda. .. 

Dar ir kaip reta paikša! Atrodo, teisybę sako. Jei nori 
apgauti žmogų, tokių kvailysčių neprigalvosi. Roberas su 
didžiausiu malonumu būtų ją pasmaugęs, jei tai duotų 
kokios nors naudos. 

— Mano pasirodymas tada greičiausiai sukėlė įtari- 
mą, — pridūrė ji.— Aptiko skrynią ir išlaužė užraktą. Tai 
Beatrisės darbas, ne kieno kito... 

Durys prasivėrė ir kyštelėjo galvą Lormė. Roberas 
mostelėjo ranka, ir galva dingo. 

— Monsinjore,— tęsė Žana de Divion, lyg norėdama 
atpirkti savo kaltę, — bet juk tuos laiškus be didelio vargo 
galima būtų parašyti iš naujo, ar jums taip neatrodo? 
Kaip tai iš naujo? 

— Viešpatie, tai paprasta, kai žinai, kas ten buvo pa- 
rašyta! Aš puikiausiai galiu jums pakartoti beveik žodis į 
žodį tą monsinjoro Tjeri laišką. 

Ir žiūrėdama nematančiomis akimis, ištiesusi smilių, 
tarsi dėliodama skyrybos ženklus, ji pradėjo: 

— „Aš jaučiuosi didžiai kaltas, jog taip ilgai slėpiau 
tai, Kad teisė į Artua grafystę priklauso monsinjorui Ro- 
berui susitarimu, priimtu prieš monsinjoro Pilypo d' Artua 
ir ponios Blanšos Bretonės vedybas, susitarimas surašytas 
dviem antspauduotais raštais, iš kurių vieną turiu aš, o 
kitą iš karaliaus archyvų išėmė vienas iš mūsų didžiųjų 
senjorų... Ir vienintelis mano troškimas, kad po ponios 
grafienės mirties, kurios įsakymu, taip pat dėl santarvės 
su ja aš veikiau, jei Dievas ją pašauktų anksčiau už mane, 
vienintelis mano troškimas būtų grąžinti aukščiau įvar- 
dytam monsinjorui Roberui tai, ką aš visą laiką saugo- 
jau... 

Toji pati Divion, kuri mėtė raktus, galėjo įsiminti visą 
tekstą, kurį ji tik kartą buvo skaičiusi. Būna gi Žmonių, 
kurių smegeninės taip stebuklingai sutvarkytos! Ir ji siū- 
lo Roberui, kaip patį paprasčiausią dalyką pasaulyje, klas- 
toti dokumentus! Matyt, ji neturi jokio supratimo apie gė- 
Iį ir blogį, nemato jokio skirtumo tarp to, kas moralu, ir 

to, kas amoralu, tarp to, kas leista, ir to, kas uždrausta, 
Jos supratimu, dora yra tai, kas tinka jai. Per savo 42 
metus Roberas spėjo padaryti mažne visas didžiąsias nuo- 
dėmes: žudė, melavo, skundė, grobė, prievartavo. Bet pa- 
dirbinėti dokumentus, — ne, šito jam dar nebuvo atsitikę. 

— Yra dar vienas toks baji iš Betiūno, Gijomas de la 
Blanšas, jis turi visa tai atsiminti ir galėtų mums padėti, 
kadangi jis tuo metu tarnavo pas monsinjorą Tjeri rašti- 
ninku. 

— O kur jis dabar, tas buvęs baji? — paklausė Roberas, 

— Kalėjime, 

Roberas gūžtelėjo pečiais. Juo toliau, juo gražiau. O, 
kokią klaidą jis padarė taip baisiai skubėdamas. Reikėjo 
palaukti, kol popieriai pateks į jo rankas, o ne tenkintis 
pažadais... Teisybė, pasitaikė tokia puiki proga — anglų 
karaliaus priesaika, ne veltui pats Pilypas patarė nepra- 
leisti jos... 

Pro pusiau pravertas duris senasis Lormė vėl kyštelėjo 
galvą. 

— Gerai, gerai, aš pats žinau, — nekantriai šūktelėjo 
jam Roberas.— Čiagi netoli — tik aikštę pereiti. 

— Bet karalius jau ruošiasi lipti žemyn,— priekaištin- 
gai atsiliepė Lormė. 

— (Gerai, einu. 

Pagaliau karalius tėra jo svainis ir karaliumi tapo tik 
todėl, kad jis, Roberas, dėl jo pasirūpino padaryti viską, 
ką reikėjo daryti. Ir dar toks karštis! Jis juto, kaip po 
sunkia pero mantija nugara srovena prakaitas. 

Roberas priėjo prie lango, pažvelgė į katedrą su dviem 
ažūriniais bokšteliais. Įstriži saulės spinduliai plieskė sta- 
čiai į didžiulę vitražo roželę. Varpai vis dar skambino už- 
goždami triukšmingą minios lalesį. 

Lydimas svitos, centriniais katedros laiptais lipo Bre- 
tanės kunigaikštis. 

O per dvidešimt žingsnių nuo jo kibykštavo kunigaikš- 
tis Burbonas; jo mantijos šleifą nešė du pažai. 

Paskui pasirodė Mao d'Artua kortežas. Taip, nūnai po- 
nia Mao turėjo dėl ko žengti taip tvirtai, didingai! Aukš- 
tesnė už daugelį vyrų, raudonveidė, išdidžia imperatorie- 
nės povyza ji sveikino minią linksėdama galva. O iš tiesų 
ji tebuvo vagilė, melagė, karalių nuodytoja, nusikaltėlė, 
kuri išvogė iš karaliaus archyvų popierius, sutvirtintus 
antspaudais! Jau buvo taip arti tikslo, kad sumaišytų ją 
su purvais, kad pagaliau nugalėtų ją, žodžiu, pasiektų per- 

galę, prie kurios ėjo ištisus dvidešimt metų, ir šit dabar 
visko atsižadėti ir... kodėl? Vien todėl, kad vyskupo su- 
gulovė pradangino raktą! Argi prieš piktadarius netinka 
pakelti tą patį piktadarysčių ginklą? Argi verta būti to- 
kiam delikačiam renkantis priemones, kad triumfuotų tei- 
singumas? 

Sveikai mąstant, jeigu grafienė Mao pasigrobė popie- 
rius, išlaužusi skrynią Irsonų pilyje, ir manant, kad ji 
juos ne išsyk sunaikino, nors kaip tik taip ji ir privalėjo 
padaryti, jai nieku gyvu nebūtų naudinga juos kam nors 
rodyti ar užsiminti apie jų egzistavimą; juk šitie popie- 
riai — tiesioginis jos kaltės įrodymas. Ji gerokai įkliūtų, 
toji Mao, pateikus jai laiškus, visiškai panašius į dingu- 
siuosius! Jeigu jis turėtų dar vieną dieną viskam gerai 
apsvarstyti, na, dar šį bei tą sužinoti... O dabar reikės 
apsispręsti per valandą ir be niekieno pagalbos. 

— Mes dar pasimatysime, moterie, tik žiūrėkite, nie- 
kam neišsiplepėkite,— tarė jis. 

Suklastoti dokumentai, šiaip ar taip, didelė rizika... 

Jis paėmė savo monumentaliąją karūną, užsidėjo ją 
ant galvos, metė žvilgsnį į veidrodžių pateiktą jo atvaiz- 
dą, suskaldytą į trisdešimt gabalų, ir išėjo į katedrą. 


VI 


PRIESAIKA IR JOS LAUŽYTOJAI 


„Niekuomet, niekuomet karaliaus sūnus nepriklaups 
priešais grafo sūnų!“ 

Šitą formulę sugalvojo pats šešiolikmetis valdovas ir 
ją persakė savo patarėjams, idant šie perduotų Prancūzi- 
jos legistams. 

— Kaip čia yra, monsinjore Orletonai,— kalbėjo jau- 
nasis Eduardas, atvykęs į Amjeną,— pernai jūs čia įrodi- 
nėjote, kad aš turiu daugiau teisių į Prancūzijos sostą nei 
mano kuzenas Valua, o dabar sutinkate, kad aš pulčiau 
prie jo kojų?! 

Galbūt dėl to, kad vaikystėje jis daug kentėjo nuo ne- 
tvarkos, kuriai nebuvo galo dėl neryžtingo ir silpno tėvo, 

Eduardas III dabar, kai pirmą kartą galėjo pareikšti savo 
valią, norėjo tik vieno: kad šalyje įsivyrautų aiškūs ir 
sveiki principai. 4r per savaitę, praleistą Amjene, jis tu- 
rėjo pakankamai laiko visus tuos klausimus apsvarstyti. 

— Bet lordas Mortimeris didžiai brangina draugystę 
su Prancūzija, — pasakė Džonas Meltrevezas. 

— Lorde senešale,— pertraukė jį Eduardas, — kiek ži- 
nau, jūs čia esate tam, kad mane saugotumėt, o ne pata- 
rinėtumėt. 

Jis sunkiai slėpė priešiškumą šitam arkliško veido ba- 
ronui, buvusiam kalėjimo sargui ir, be menkiausios abe- 
jonės, nužudžiusiam Eduardą II. Būti nuolatos Meltrevezo 
sekamam ar, geriau sakant, būti šnipinėjamam jaunajam 
valdovui darėsi kankinamai sunku. 

— Lordas Mortimeris,— tęsė Eduardas, — yra mūsų ge- 
ras draugas, bet jis ne karalius, ir ištikimybės priesaiką 
Prancūzijos karaliui teks duoti ne jam. O grafas Lankas- 
teris, Regento tarybos galva, vienintelis, kuris turi teisę 
priimti sprendimus mano vardu, prieš išvykstant nedavė 
man jokių nurodymų sutikti su bet kokios formos prie- 
saika. Ir aš nesirengiu duoti priesaikos taip, lyg būčiau 
koks plebėjas. 


Linkolno vyskupas Henrikas Bergeršas, Anglijos kanc- 
leris, taip pat priklausė prie Mortimerio partijos, tik ne- 
buvo jam aklai atsidavęs kaip Meltrevezas, be to, būda- 
mas aštraus proto, negalėjo, nepaisydamas būsimų nema- 
lonumų, neįvertinti jaunojo karaliaus sprendimo apginti 
savo orumą, o kartu ir savo karalystės interesus. 

Tokia ištikimybės priesaika vertė vasalą prisistatyti sa- 
vo Valdovui ne tik be ginklo, ne tik be karūnos; tokia 
priesaika dargi turėjo būti tariama priklaupus ir tuo pa- 
tvirtinama, kad svarbiausia vasalo pareiga — priklausyti 
savo valdovui. 

— Sarbiausia pareiga! Tik paklausykite, milordai,— 
primygtinai reikalavo įsiklausyti Eduardas.— Ir jeigu at- 
sitiktų taip, kad tuo metu, kai mes kariaujame su. Ško- 
tija, Prancūzijos karalius įsigeis įpainioti mane į savo 
karą su Flandrija, Lombardija ar dar kuria kita šalimi, aš 
turėčiau viską mesti ir lėkti pas jį, antraip jis galėtų pa- 
sinaudoti savo teise ir atimti iš Manęs mano gratystę. O 
šito būti negali. 

Vienas iš eskorto baronų, lordas Montegiu, negalėjo 
atsižavėti princo išmintimi, pasireiškusia šitokioj jau- 

numėj, be to, ne mažiau žavėjosi taip anksti išsiugdytu 
tvirtumu. O pačiam Montegiu buvo dvidešimt aštuonerį. 

— Manau, mes turėsime gerą karalių, — pareiškė jis.— 
Ir man džiugu jam tarnauti. 

Nuo tos dienos jis nė per žingsnį nesitraukė nuo Edu- 
ardo III padėdamas jam patarimais ir tapdamas patiki- 
mu jo ramsčiu. 

Pagaliau šešiolikmetis karalius nugalėjo. Pilypo de Va- 
lua patarėjai irgi norėjo taikos, o ypač padaryti galą Vi- 
siems kivirčams. Argi ne svarbiausia, kad čia, į Amjeną, 
atvyko Anglijos karalius? Juk ne tam sukviesti žmonės iš 
visos karalystės ir ne tam susirinko pusė Europos, kad šis 
susitikimas baigtųsi nesėkmingai. 

— Tiek to, tegul duoda paprastą priesaiką, — pasakė 
Pilypas VI savo kancleriui tokiu tonu, tarsi būtų kalbama 
apie kokią nors šokio figūrą ar apie turnyro pradžią.— 
Aš jį suprantu ir, būdamas jo vietoj, tikriausiai pasielg- 
čiau lygiai taip pat. 

Štai kodėl katedroje, pilnoje kilmingiausių senjorų, ku- 
rių prisikimšo net šoninės koplyčios, Eduardas ėjo su kar- 
du prie šono, vilkėjo mantiją, išsiuvinėtą liūtais ir gilio- 
mis klostėmis krentančią nuo pečių, turėjo karūną, iš po 
kurios buvo matyti nuleistos šviesios jo blakstienos. Iš 
prigimties pablyškęs jo veidas nuo jaudinimosi dar labiau 
išbalo. Po sunkiais prabangiais drabužiais gležna jaunys- 
tė atrodė ypač jaudinanti. Vienu momentu visų buvusių 
katedroje moterų širdys pajuto begalinį švelnumą šitam 
jaunikaičiui, ir visos iškart jį pamilo. 

Eduardą lydėjo du vyskupai ir dešimt baronų. 

Prancūzijos karalius, apsirengęs lelijomis puoštą man- 
tiją, sėdėjo chore, kiek aukščiau nei kiti karaliai, kara- 
lienės 1r valdantys princai; šie buvo susėde aplinkui ir 
sudarė tartum karūnų piramidę. Jis pakilo, didingas ir 
maloningas, kad pasveikintų savo vasalą, sustojusį per 
tris žingsnius nuo jo. 

Tarsi dangiška ietimi juos abu palietė ilgas saulės spin- 
dulys, prasiskverbęs pro lango vitražą. 

Mesiras Milis de Nuajė, šambelionas, parlamento ir 
Pinigų rūmų galva, atsiskyrė nuo perų ir aukštųjų parei- 
gūnų ir atsistojo tarp abiejų valdovų. Jam buvo apie 60 
metų; iš jo ramaus, rimto veido matėsi, kad nei jo parei- 
gos, nei iškilmių drabužiai ypatingo įspūdžio nedarė. Stip- 
Tiu ir gerai parengtu balsu jis pradėjo: 

— Sire Eduardai, karalius, mūsų valdovas ir galingas 

senjoras, čia jus priima ne dėl tų reikalų, kuriuos jis tvar- 
ko ir ką turi valdyti Gaskonėje ir Ažene, kaip kad šias 
žemes valdė ir turėjo visus reikalus jose tvarkyti Karo- 
lis IV, ir kas neįeina į priesaikos žodžius. 

Tuomet išėjo į priekį ir atsistojo priešais Milį de Nua- 
jė Henrikas Bergeršas, Eduardo kancleris, ir atsakė: 

— Sire Pilypai, mūsų valdovas ir senjoras, Anglijos 
karalius, ar bet kuris kitas už jį ir jo vardu, tvirtai pasi- 
ryžęs neatsisakyti jokių teisių, kurios jam patikėtos Gie- 
nės kunigaikštystėje, ir viso kito jam priklausančio ir įsi- 
tikinęs, kad jokių kitų teisių, kad ir kokios jos būtų, Pran- 
cūzijos karalius nepasisavins remdamasis šia priesaika. 

Tokia buvo kompromisinės priesaikos formuluotė; no- 
rėdamas galėjai ją suprasti dviprasmiškai, tačiau abi pu- 
sės sutiko, ji nieko nestebino ir nieko nepertvarkė. Kiek- 
vieną žodį galėjai suvokti dvejopai. 

Prancūzijos pusė norėjo pabrėžti, kad pasienio že- 
mės, užgrobtos valdant ankstesniam karaliui per karo žy- 
gį, kuriam vadovavo Karolis de Valua, tiesiogiai priklau- 
sys Prancūzijos karūnai. Kitaip tariant, tai buvo jau įvy- 
kusio fakto patvirtinimas. 

Anglijos žodžiai „bet kuris kitas už jį ir jo vardu“ 
buvo užuomina į karaliaus jaunumą ir į Regento tarybos 
veikimą. Bet „jo vardu“ ateity taip pat galėjo priderėti 
senešalo ar kurio kito karaliaus vietininko kompetencijai 
Gienėje. O žodžius „jokių kitų teisių“ reikėtų suprasti 
kaip iki šios dienos priimtų teisių patvirtinimą, kitais Žo- 
džiais sakant, čia įėjo 1327 metų sutartis. Tik apie tai aiš- 
kiai nebuvo pasakyta. 

Tokios deklaracijos, kaip, beje, visų taikos sutarčių 
ar sąjungų deklaracijos, priimamos visų tautų nuo nepa- 
menamų laikų, visiškai priklausė tik nuo geros ar blo- 
gos valdovų valios. O šią valandą abiejų princų susiti- 
kimas liudijo abipusį troškimą gyventi taikiai. 

Kancleris Bergeršas išvyniojo pergamentą, prie kurio 
kabojo Anglijos antspaudas, ir vasalo vardu perskaitė: 

— Sire, aš tampu jūsų Gienės kunigaikštystės su vis- 
kuo jai priklausančiu vasalu ir pareiškiu, kad tai suteikta 
jūsų man, kaip Gienės kunigaikščiui ir Prancūzijos perui, 
remiantis taikos sutartimi, sudaryta tarp jūsų ir mūsų 
pirmtakų, ir remiantis tuo, kaip mes ir mūsų protėviai, 
Anglijos karaliai ir Gienės kunigaikščiai, elgėmės su mū- 
sų pirmtakais, Prancūzijos karaliais, kunigaikštystės at- 
Žvilgiu. 

Vyskupas įteikė Miliui de Nuajė ką tik perskaitytą 
raštą, kur kas trumpesnį nei paprastai būna duodant va- 
salo priesaiką. 

Tuomet Milis de Nuajė paskelbė: 

— Sire, jūs tampate Prancūzijos karaliaus, mano sen- 
joro, Gienės kunigaikštystės su visu kuo jai priklausan- 
čiu vasalu, kurią, kaip jūs pripažįstate, gavote iš jo kaip 
Gienės kunigaikštis ir Prancūzijos peras, remiantis taikos 
sutartimis, priimtomis jo pirmtakų, Prancūzijos karalių, ir 
jūsų pirmtakų, remiantis tuo, kaip jūs ir jūsų pirmtakai, 
Anglijos karaliai ir Gienės kunigaikščiai, elgėsi su jo pirm- 
takais, Prancūzijos karaliais, tos pačios kunigaikštystės at- 
Zvilgiu. 

Norint visa tai galėjo tapti puikia dingstimi prasidėti 
nesutarimams tą pat dieną, kai sutartis bus sulaužyta. 

Eduardas III tuomet ištarė: 

— Tegu taip ir bus! 

Milis de Nuajė baigė tokiais žodžiais: 

— Karalius, mūsų valdovas, priima jus į vasalus, pa- 
tvirtindamas savo užtikrinimus ir aukščiau nurodytas ap- 
tartis. 

Eduardas žengė tuos tris žingsnius, kurie jį skyrė nuo 
valdovo, nusimovė pirštines, padavė jas lordui Montegiu 
ir, ištiesęs savo plonas baltas rankas, įdėjo jas į plačius 
Prancūzijos karaliaus delnus. Paskiau abudu karaliai pasi- 
bučiavo į lūpas. 

Čia visi buvę katedroje pastebėjo, jog Pilypui VI nebe 
kiek reikėjo pasilenkti, kad pabučiuotų savo jaunąjį kuze- 
ną. Ypač jie skyrėsi įkūnumu. Anglijos karalius dar au- 
go ir greitai žadėjo tapti gražaus stoto vyriškiu. 

Pačioje aukščiausioje varpinėje vėl suskambo varpai. 
Ir visiems pasidarė gera ir ramu. Perai ir dignitoriai pa- 
tenkinti linkčiojo vieni kitiems. Bohemijos karalius Jonas 
sėdėjo savo kilniai svajinga veido išraiška, 0 jo išpuo- 
selėta kaštoninė barzda gražiai sroveno krūtine. Grafas 
Gijomas Gerasis ir jo brolis Žanas de Eno šypsojosi ang- 
lų senjorams. Atliktas iš tiesų geras darbas. 

Kam reikia ginčytis, niršti, grasinti vienas kitam, neš- 
ti skundus parlamentui, atiminėti lenus ir užiminėti mies- 
tus, be jokio poilsio kovoti Mūšio lauke, eikvoti auksą, 
be reikalo varginti riterius ir lieti jų kraują, kai šit iš 
abiejų pusių truputis geros valios ir galima puikiausiai 
susitarti kiekvienam laikantis savo nuomonės? 


56 


Anglijos karalius atsisėdo į jam specialiai paruoštą 
sostą, stovintį kiek žemiau nei Prancūzijos karaliaus sos- 
tas. Reikėjo išklausyti mišias. 

Pilypas VI atrodė kažko dar laukiąs; pasukęs galvą į 
savo perus, žvilgsniu susirado Roberą d' Artua, kurio ka- 
rūna gerokai kyšojo iš visų kitų. 

Roberas nepakėlė akių. Nors katedroje dvelkė gaivi- 
nama vėsa, jį pylė prakaitas, ir jis vis šluostė veidą rau- 
dona pirštine. Jo širdis beprotiškai daužėsi. Nekreipda- 
mas domės, kad prakaitu įmirkusi pirštinė dažo, jis išsi- 
terliojo veidą, ir dabar atrodė, it skruostu tekėtų kraujas. 

Staiga jis pakilo iš savo klaupto. Sprendimas priimtas. 

— Valdove,— šūktelėjo jis, prieidamas prie Pilypo VI 
sosto, — jeigu jau čia susirinkę visi jūsų vasalai... 

Kai kalbėjo Milis de Nuajė ir vyskupas Bergeršas, jų 
sodrūs ir skardūs balsai girdėjosi tolimiausiame katedros 
kampelyje. O dabar, kai prasižiojo Roberas, galėjai pa- 
manyti, kad anie buvo ne žmonių balsai, tik paukštelių 
čirškėjimas. 

— .„„. ir kadangi visi jūs turite būti teisingi, — tęsė 
jis, — aš ir kreipiuosi į jus, prašydamas teisingumo. 

— Monsinjore de Bomonai, mielas mano kuzene, kas 
galėjo jus nuskriausti? — rimtai paklausė Pilypas VI. 


— Mane nuskriaudė, valdove, jūsų vasalė, grafienė 
Mao; ji neteisėtai, suktumu ir išdavyste pasisavino Artua 
grafystės titulus ir žemės valdas, kurios pagal visas tei- 
ses man pereina iš prosenių. 

Čia pasigirdo mažne tokios pat jėgos balsas: 

— Aš taip ir žinojau! 

Tai atsiliepė Mao d' Artua. 

Susirinkusiųjų eilės sujudo, bet ne apstulbimą reiškė 
šis sujudimas, tik nuostabą. Roberas pasielgė taip, kaip 
Flandrijos grafas per Pilypo VI karūnavimą. Manding, 
ėmė nūnai rastis naujas įprotis, kai save laikąs nuskriaus- 
tu peras taikosi pareikšti skundą kaip tik pačiomis iškil- 
mMingiausiomis progomis ir, neabejotinai, iš anksto susi- 
taręs su karaliumi. 

Burgundijos kunigaikštis Edas klausiamai pažvelgė į 
savo seserį, Prancūzijos karalienę, kuri jam atsakė tokiu 
pat žvilgsniu ir net skėstelėjo rankomis, tarsi norėdama 
pasakyti, kad ji pati nustebusi ne mažiau už savo brolį ir 
nieko nežino. 

— Mano kuzene,— tęsė Pilypas, — ar galite pateikti ko- 
kius popierius ir liudijimus, kurie patvirtintų jūsų teises? 

— Galiu, — tvirtai atsakė Roberas. 

— Jis negali, jis meluoja! — sukliegė Mao, paliko sa- 
vo klauptą ir priėjusi atsistojo šalia sūnėno, priešais ka- 
ralių. 

Jie, Roberas ir Mao, buvo panašūs ypač dabar, vieno- 
domis karūnomis ir mantijomis, abu pykčio iškreiptais 
veidais ir kraujo pritvinkusiais jaučio sprandais! Mao, to- 
ji kovingoji milžinė, kaip ir dera Prancūzijos perei, sto- 
vėjo prisisegusi prie šono didžiulį kardą su auksine ran- 
kena. Būtų jie motina ir sūnus, ir tai jų giminystė var- 
giai rodytųsi akivaizdesnė. 

— Maloningoji tetule,— vėl prakalbo Roberas,— išei- 
tų, jog jūs neigiate, kad kilmingasis grafas Pilypas d' Artua, 
mano tėvas, vedybų sutartimi paskyrė mane, savo pirma- 
gimį, Artua grafystės paveldėtoju, ir jūs, pasinaudojusi 
tuo, jog aš buvau dar visai vaikas, kai mano tėvas mirė, 
mane apiplėšėte? 

— Neigiu viską, ką jūs čia sakote, piktaširdi sūnėne, 
jūs norite man tik užtraukti gėdą. 

— Vadinasi, neigiate, kad ta vedybų sutartis apskri- 
tai buvo? 

— Neigiu! — suurzgė Mao. 

Per visą katedrą nualmėjo smerkiamas murmesys, ypač 
aiškiai nuskambėjo senojo grafo de Buvilio, buvusio Pi- 
lypo Gražiojo šambeliono, pasipiktinimas: „O!“ Vargu ar 
kas dar iš susirinkusiųjų turėjo svaresnių priežasčių už 
Buvilį, karalienės Klemencijos įsčių kuratorių, kai toji 
laukėsi Jono Pomirtinio, taigi, svaresnių priežasčių spręsti 
apie didžius Mao gabumus melo ir šaltakraujiškų žmogžu- 
dysčių dalykuose. Buvo visiškai akivaizdu, jog ji įžūliau- 
siai neigia tiesą. Paprasčiausiai to Artua sūnaus, princo, 
turinčio teisę herbe nešioti leliją ', jungtuvės su Bretanės 
senjoro dukterimi be vedybų sutarties negalėjo įvykti, ir 
tą sutartį turėjo patvirtinti perai ir pats karalius. Bre- 
tanės kunigaikštis Žanas šitai persakė kaimynams. Šįsyk 
Mao peržengė visas padorumo ribas. Tegul sau ji ir toliau 
anuose dviejuose procesuose remiasi senuoju Artua gra- 
fystės papročiu, kuris buvo parankus jai po belaikės bro- 
lio žūties, tegul! Bet neigti vedybų sutarties buvimą — 
šito jau per daug! Ji patvirtino visus įtarimus, ir niekas: 
neabejojo, kad tuos popierius sunaikino ji. 

Pilypas VI kreipėsi į Amjeno vyskupą: 

— Monsinjore, malonėkite atnešti Šventąją evangeliją 
ir prisaikdinti ieškovą. ..— Kiek patylėjęs, pridūrė: —... 
ir atsakovę. 

Kai Evangelija buvo atnešta, karalius tarė: 

— Ir jūs sutinkate tiek vienas, tiek ir kitas, jūs, ma- 
no kuzene, ir jūs, mano kuzina, patvirtinti savo žodžius ir 
prisiekti Švenčiausiąja evangelija mūsų, jūsų valdovo, ir 
mūsų giminės karalių, ir visų čia susirinkusių perų akivaiz- 
doje? 

Jis, Pilypas, tardamas tuos žodžius, išties buvo didingas, 
ir jo dešimtmetis sūnus princas Žanas spoksojo į jį pra- 
sižiojęs, išpūtęs akis, iš susižavėjimo užmiršęs viską pasau- 
lyje. O Prancūzijos karalienei Žanai Raišajai aplink burną 
įsibrėžė negera, žiaurumą rodanti raukšlė, jos rankos dre- 
bėjo. Mao duktė Žana, Pilypo Ilgojo našlė, liesa ir išdžiū- 
vusi, išbalo taip, kad jos veidas susiliejo su sniego bal- 
tumo drabužiu, kokį nešioja našlaujančios karalienės. Iš- 
blyško ir Mao vaikaitė, jaunoji Burgundijos kunigaikštie- 
nė, išbalo ir jos vyras kunigaikštis Edas. Galėtum pama- 
nyti, kad dar akimirka, ir jie puls į priekį ir sulaikys Mao 
nuo priesaikos. Stojo mirtina tyla, visi godžiai ištempė 
kaklus. 

— Aš sutinku! — vienu balsu šuktelėjo Mao ir Robe- 
ras. 

— Nusimaukite pirštines,— kreipėsi į juos Amjeno 
vyskupas. 

Mao mūvėjo žalias, nusišėrusias nuo šutros pirštines. 
Taigi, virš biblijos pakibo du stambūs delnai: vienas rau- 
donas, tarsi kraujas, o kitas — žalias, lyg tulžis. 

— Prisiekiu,— pradėjo Roberas — kad Artua grafystė 
priklauso man ir kad aš pateiksiu laiškus ir liudijimus, 
kurie patvirtins mano teises į nuosavybę! 

— Mano brangusis sūnėne,— šuktelėjo Mao, — ar drįsi- 
te prisiekti, kad tuos laiškus kada nors matėte ar laikėte 
rankose? 

Viena pora akių įbesta į kitą porą akių, du riebalais ap- 
tekę stambūs smakrai, veidas prieš veidą — jie su neapy- 
kanta ir nepasitikėjimu matavo vienas kitą žvilgsniais. 
„Kekšė, — pamanė Roberas.— Ne kas kitas, o tik tu juos 
ir pavogei." Kadangi panašiomis aplinkybėmis reikia būti 
ryžtingam, Roberas aiškiai atsakė: 

— Taip, prisiekiu! O šit jūs, mano brangioji tetule, ar 
jūs išdrįsite prisiekti, kad tokių laiškų niekuomet nėra 
buvę, kad jūs niekuomet nieko apie juos nežinojote ir 
nelaikėte jų savo rankose? 

— Prisiekiu,— atsakė ji lygiai taip pat ryžtingai ir pa- 
žvelgė į Roberą su didžiausia neapykanta. Šitose imtynėse 
nebuvo nugalėtojo. Svarstyklių lėkštės nė nekrustelėjo, 
nors kiekvienoje jų gulėjo nemažas svoris melagingos 
priesaikos, kurią jie abu priversti priimti. 

— Rytoj bus paskirti įgaliotiniai, kurie pradės tirti ir 
įrodys, kad karaliaus teisingumas nugalės. Tą, kuris su- 
melavo, nubaus Dievas, o tam, kuris pasakė teisybe, bus 
patvirtintos visos jo teisės, — pareiškė Pilypas ir davė 
ženklą vyskupui išnešti evangeliją. 

Dievas neprivalo tiesiogiai kištis į Žmonių reikalus ir 
bausti priesaikos laužytojų, o dangus gali būti nebylus. 
Piktos sielos savo nelaimių sėklą nešioja pačios savyje. 


Antra dalis 


VELNIO ŽAIDIMAI 


I 


LIUDYTOJAS 


Kybojo dar visai žalutėlė ir ne ką didesnė už mažąjį 
pirščiuką kriaušė. 

Ant akmeninio suolo sėdėjo trise: viduryje senasis gra- 
fas de Buvilis, o iš abiejų šonų jį klausinėjęe Vilbremo ri- 
teris, karaliaus įgaliotinis, ir notaras Pjeras Tesonas, už- 
rašinėjęs grafo parodymus. 

Didžiulis, panašus į kupolą Tesono kiaušas slėpėsi po 
raštininko kepuraite; iš po jos karojo lygūs plaukai. Jo 
nosis buvo smaila, smakras nenormaliai siauras ir ištisęs, 
visas profilis priminė jauno mėnulio pjautuvą. 

— Monsinjore,— labai pagarbiai kreipėsi jis, — ar ga- 
liu jums perskaityti jūsų parodymus? 

— Skaitykite, mesire, skaitykite, — atsakė Buvilis. 

Ir ištiesė ranką į mažytį žalią vaisių, pačiupinėjo jį, 
patikrino, ar greitai prinoks... „,„Reikės priminti sodinin- 
kui, kad parištų šaką“, — pamanė jis. 

Notaras pasilenkė prie popierių, išdėliotų ant kelių, ir 
pradėjo: 

— „1329 metų birželio 17-ąją mes, Pjeras de Vilbre- 
mas, riteris...“ 


Karolis Pilypas VI nemėgo delsti. Praėjus dviem die- 
noms po viešo skandalo Amjene ir katedroje duotų prie- 
saikų, jis paskyrė komisiją bylai tirti; nespėjo praeiti ir 
savaitė po karaliaus dvaro grįžimo į namus, o tyrimas 
jau prasidėjo; 

— „„.-. ir mes, Pjeras Tesonas, karaliaus notaras, iš- 
klausėme..." 


— Metre Tesonai,— pertraukė Buvilis,— ar jūs ne tas 
pats Tesonas, kursai anksčiau tarnavo monsinjorui Ro- 
berui d'Artua? 


— Tas pats, monsinjore. .. 

— (O dabar jūs karaliaus notaras? Nuostabu, nuosta- 
bu, priimkite mano karščiausius sveikinimus. .. 


Buvilis kiek atsitiesė, ant savo apvalaus pilvo suner- 
damas rankas. Apsirengęs buvo aptrintais aksomo drabu- 
žiais, per ilgais ir nemadingais, tokius nešiojo Pilypo Gra- 
žiojo laikais, o dabar senukas juos apsivilkdavo, kai ei- 
davo darbuotis į sodą. 

Klausėsi ir sukiojo nykščius: trys kartai į vieną pusę, 
trys kartai —;į kitą! Diena žadėjo būti graži ir šilta, bet 
rytas po nakties dar buvo vėsus... 

— „„„..atėję išklausėme kilmingą ir galingą senjorą 
grafą Hiugą de Buvilį, ir tai vyko sode, šalia jo dvaro, įsi- 
kūrusio netoli Prė o Klerk..." 

— Kaip pasikeitė viskas aplinkui per tą laiką, kai 
mano tėvas pastatė šitą namą, — tarė Buvilis.— Tuomet nuo 
pat Sen Žermen de Prė abatijos iki Sen Andrė dez Ar te- 
buvo trys dvarai: Nelio, kuris stovėjo ant paties upės 
kranto, kiek toliau kitas, Navaros, ir dar antroji grafų 
d'Artua rezidencija, taip sakant, kaimo sodyba, kadangi 
aplinkui, kiek akys užmato, tik pievos ir laukai... O da- 
bar! Tik pažiūrėkite, kiek visko pristatyta!.. Visi, ku- 
riems pavyko praturtėti, mirt gyvent norėjo įsikurti ši- 
toje pusėje, ir ką jūs manot, kaimo keliai virto miesto 
gatvėmis. Anksčiau, būdavo, užmetęs akį per tvorą, ap- 
linkui matai žalumą, o dabar — vieni stogai, nors, tiesą sa- 
kant, ir tuos vis sunkiau beįžiūriu. O triukšmas! Sunku 
įsivaizduoti, kad šitokioje vietoje gali būti tiek triukšmo! 
Gali pamanyti, kad atsidūrei pačiame Sitė viduryje! Jei 
būčiau kiek jaunesnis, šitą namą parduočiau ir pasistaty- 
čiau kitą kur nors kitur. Tik, deja, nebėra laiko... 

Jo ranka vėl apgraibomis užčiuopė mažytę žalią kriau- 
šę, kybančią virš jo galvos. Sulaukti, kol prinoks vai- 
sius, — štai ir viskas, ko jis dar drįso tikėtis savo amžiuje, 
tai ir yra pats tolimiausias jo planas, kurio išsipildymo 
jis dar vylėsi sulaukti. Pastaruoju laiku jo regėjimas vis 
silpnėjo. Viskas aplinkui, žmonės, medžiai, jam matėsi lyg 
per storą sluoksnį vandens. O juk žmogus buvai toks 
aktyvus ir svarbus, važinėjai, posėdžiavai Karaliaus tary- 
boje ir dalyvavai svarbiausiuose karalystės įvykiuose; O 
dabar šit tenka baigti savo dienas sode, čia ir mintys dė- 
liojasi lėtai, akis traukia migla, esi vienas ir visų apleis- 
tas, nebent jaunesniems žmonėms tenka kreiptis į tavo at- 
mintį... 

Metras Pjeras Tesonas ir riteris de Vilbremas persi- 
metė pavargusiais žvilgsniais. Ak, ir sunku turėti reikalų 
su tokiu liudytoju kaip šis senukas, grafas de Buvilis; jo 
šnekos be paliovos krypsta į kitas lankas, porina niekam 
neįdomias banalybes; kita vertus, jis pernelyg kilmingas 
ir per senas, kad galėtum jį skubinti. Ir notaras vėl ėmė 
skaityti: 

— „„„ „kuris mums savo lūpomis ir išsakė Žemiau ap- 
rašytus dalykus, taigi štai ką: kad tais laikais, kai jis bu- 
vo valdovo, mūsų Pilypo Gražiojo, šambelionas dar iki 
šiam įžengiant į sostą, jis susipažino su vedybų sutartimi, 
sudaryta tarp velionio monsinjoro Pilypo d' Artua ir po- 
nios Blanšos Bretonės, ir kad jis šitąją sutartį laikė ran- 
kose, ir kad minimoje sutartyje tikrai įrašyta, jog Artua 
grafystė paveldėjimo teise pereis aukščiau minėtam Pi- 
lypui d'Artua, jam mirus, grafystė liks jo vyriškos lyties 
palikuonims, gimsiantiems iš aukščiau minėtos santuokos. .. 

Buvilis sumosikavo ranka. 

— Nieko panašaus aš netvirtinau. Iš tiesų aš laikiau 
tą sutartį rankose, kaip jums sakiau ir kaip tai esu nuro- 
des monsinjorui Roberui d' Artua, kai jis anądien buvo at- 
vykęs manęs aplankyti. Tačiau nieku gyvu mano sąžinė 
neleistų tvirtinti, kad aš tą sutarti skaičiau. 

— Tuomet kam jums, monsinjore, reikėjo tą sutartį 
laikyti, jei neskaitėte? — paklausė riteris de Vilbremas. 

— Kad nuneščiau sutartį savo valdovo kancleriui, idant 
tasai uždėtų antspaudus. Sutartis, tą aš gerai atmenu, tu- 
Tėjo visų karalystės perų antspaudus, o mano valdovas 
Pilypas Gražusis ir buvo peras, kaip vyriausias karaliaus 
sūnus. 

— Užrašykite tai, Tesonai,— paliepė Vilbremas.— Visi 
perai uždėjo savo antspaudus... Ir net neperskaitęs to 
popieriaus, monsinjore, jūs gerai žinojote, kad Artua gra- 
tystę paveldės grafas Pilypas ir jo vyriškos lyties palikuo- 
nys2 

— Man tai teko girdėti, — atsakė Buvilis,— ir nieko ki- 
to liudyti negaliu. 

Grafą erzino jaunojo Vilbremo maniera ištraukti iš jo 
daugiau, nei jis manė pasakyti. Šito berniūkščio dar ir 
pasaulyje nebuvo, o jo tėvas dar nė nebuvo užmanęs jo 
pradėti, kai rutuliojosi tie įvykiai, apie kuriuos taip įgri- 
Siai klausinėja! Tai šit kokie tie ką tik iškepti karaliaus 
Pareigūnai, kad ir tokie nežymūs, o žiū, pučiasi it kala- 
kutai. O juk vieną gražią dieną ir jie pasijus besėdį sa- 

vo sode, po špaleriais, seni ir visų apleisti... Taip, Buvi- 
lis gerai atsiminė, kas buvo įrašyta Pilypo d'Artua vedy- 
bų sutartyje. Bet kada gi jis išgirdo apie tai kalbant pir- 
mąkart? Ar pačių jungtuvių dieną, 1282 metais, ar 1298-ai- 
siais, kai grafas Pilypas Mirė nuo žaizdų, gautų Fiurno 
mūšyje? O gal kur kas vėliau, po to, kai senasis graias 
Roberas II buvo nukautas Kurtrė mūšyje, tai jau būtų 
1302 metai; jis savo sūnų pergyveno ketveriais metais, tai 
po to ir prasidėjo nesibaigiantys kivirčai tarp jo dukters 
Mao ir jo anūko, dabartinio Robero III... 

Iš Buvilio buvo reikalaujama atsiminti kokį nors kon- 
kretų momentą, kuris būtų susietas su ta sutartimi, kokią 
nors datą, bet kur ten gali prisiminti, kas buvo nutikę 
daugiau nei prieš 20 metų... Kad tik notaras Tesonas ir 
tas siras de Vilbremas būtų prisistatę spausti iš jo sme- 
geninės prisiminimų; ne, dar atkako ir pats Roberas d' Ar- 
tua. Jis elgėsi be galo maloniai ir pagarbiai, nieko nepri- 
kiši, bet vis dėlto plyšojo visa gerkle, kėtodamas ranko- 
mis, ir nenustygo vietoje, mindžiodamas savo didžiulėmis 
pušnimis gėlių lysves. 

— Tada patikslinsime šitaip, — prabilo notaras, kažką 
pataisęs savo rašte.— „„..ir nors jis minėtą sutartį ran- 
kose laikė, bet laikė trumpai, be to, prisimena, kad sutar- 
tis buvo patvirtinta dvylikos perų antspaudais, ir dar gra- 
fas Buvilis mums pranešė tais laikais girdėjęs, kad aukš- 
čiau paminėtoje sutartyje buvo tikrai įrašyta, jog Artua 
grafystė...“ 

Buvilis galvos linktelėjimu tam pritarė. Zinoma, jis 
būtų geidavęs, kad tokius žodelius, kaip „be to... tais lai- 
kais girdėjęs“, kuriuos notaras kažkodėl prikergė jam, 
išbrauktų, bet tiek jau to, jis pavargo kovoti. Beje, ar 
koks vienas žodis gali būti svarbus? 

— „„„.pereis jo vyriškos lyties palikuonims, kurie 
gims iš minėtos santuokos, ir dar jis mums patvirtino, jog 
sutartis buvo padėta saugoti į rūmų archyvus ir laiko tik- 
ru faktu, kad sutartis vėliau iš minėtų archyvų buvo pa- 
grobta dėl piktų kėslų ir įsakius poniai Mao d'Artua..." 

— Šito aš taip pat nesakiau,— metė Buvilis. 

— Šito jūs tiesiai nesakėte, monsinjore,— sutiko Vil- 
bremas,— bet tai išplaukia iš jūsų parodymų. Grįžkime 
prie to, ką jūs paliudijote: pirma, vedybų sutartis egzis- 
tavo, antra, jūs ją matėte ir, trečia, ji buvo padėta sau- 
goti į karaliaus archyvus. .. patvirtinta perų antspaudais. .. 

Vilbremas vėl pasikeitė su notaru nuobodžiaujančiais 
žvilgsniais. 

— ,„. patvirtinta perų antspaudais,— pakartojo jis, kad 
suteiktų malonumo liudytojui. — Jūs taip pat liudijote, kad 
tąja sutartimi grafienė Mao neturi paveldėjimo teisių ir 
kad ta sutartis iš archyvų dingo, idant negalėtų būti pa- 
teikta teismo byloje, kurią monsinjoras Roberas d' Artua 
iškėlė savo tetulei. Kas, jūsų galva, kas ją galėjo pagrob- 
ti? Negi manote, kad tai padaryta įsakius pačiam Pilypui 
Gražiajam? 

Klastingas klausimas. Juk taip dažnai galėjai išgirsti, 
neva Pilypas Gražusis, norėdamas apdovanoti savo jau- 
niausių sūnų uošvę, padarė taip, kad sprendimas būtų pa- 
keistas jos naudai? Neilgai trukus ims visur šaukti, kad 
ne kam kitam, girdi, o pačiam Buviliui ir buvo liepta pa- 
grobti popierius! 

— Nepainiokite, mesire, karaliaus Pilypo Gražiojo var- 
do su tokiais nedorais darbais, — oriai atsakė jis. 

Viršum stogų ir medžių lapijos iš Sen Žermeno de Prė 
varpinės nuvilnijo varpų gausmas. Buvilis atsiminė, kad 
kaip tik tokiu metu jam atneša dubenėlį varškės; jo dak- 
taras patarė varškę valgyti bent tris kartus per dieną. 

— Taigi, — tęsė Vilbremas,— išeitų, kad sutartis buvo 
išvogta be karaliaus žinios... O kas gi dar, jei ne gra- 
fienė Mao, galėjo būti suinteresuotas, kad ji dingtų? 

Jaunasis karaliaus įgaliotinis stukseno pirštų galais į 
suolo akmenį; savo argumentais jis buvo patenkintas. 

— O! Žinoma, — atsiduso Buvilis— Mao gali viską. 

Tas jo įsitikinimas gimė toli gražu ne vakar. Jis pats 
žinojo, kad Mao padarė du nusikaltimus, ir kur kas rim- 
tesnius nei kokių pergamentų vagystė. Negali būti jokių 
abejonių; ji nužudė karalių Liudviką X, ji nužudė jo pa- 
ties, Buvilio, akyse, penkių dienų kūdikį, kurį ji manė 
esant mažąjį Karalių Pomirtinį!.. Ir vis tam, kad išsau- 
gotų Artua grafystę. Ką ir kalbėti, kvaila būtų jai dar 
jausti kokių nors skrupulų ir bijoti prasilenkti su faktų 
tikslumu! Ji pavogė brolio vedybų sutartį, pavogė, never- 
ta nė abejoti, ir dar drįsta neigti, dar prisiekinėja, kad jos 
niekuomet nėra buvę! Siaubinga moteris... Tik dėl jos 
kaltės tikrasis Prancūzijos karalių įpėdinis auga toli nuo 
savo karalystės, viename Italijos miesteliūkštyje, pas Lom- 
bardijos pirklį, kuris laikė berniuką tikru savo sūnumi... 
Tiek to! Geriau apie tai negalvoti. Buvilis kadaise pati- 
kėjo šią paslaptį, kurią pats vienas težinojo, popiežiaus 

ausiai. Nebegalvoti daugiau apie tai, niekuomet nebegal- 
voti... o tai imsi ir išsiplepėsi. Kad tik tie klausinėtojai 
greičiau išeitų, kad tik greičiau! 

— Jūs visiškai teisus, palikite viską taip, kaip para- 
šėte,— ištarė jis.— Kur aš turiu pasirašyti? 

Notaras padavė Buviliui plunksną. Šis vargiai atskyrė 
lapo kraštą. Ir pati parašo uodegėlė išlindo už popieriaus. 
Pasigirdo murmesys: 

— Teišsipildo Dievo valia ir, prieš pakliūdama į vel- 
nio nagus, teišperka kaltes savo. 

Ant jo parašo užbarstė pudros, kad greičiau išdžiūtų 
rašalas. Notaras sulankstė lapus, rašymo priemones ir vi- 
sa kita sudėjo į juodos odos krepšį, po to abu tarnautojai 
pasikėlė atsisveikinti. Buvilis net nepakilo nuo savo suo- 
lo, tik pamojavo ranka. Nepaėjo jie nė penkių žingsnių, 
o senajam grafui jau atrodė kaip du neaiškūs šešėliai, 
tirpstantys už vandens uždangos. 

Senasis šambelionas paskambino šalia jo padėtu var- 
peliu, kad pareikalautų savo varškės. Jį persekiojo nera- 
mios mintys. Kaip galėjo jo didžiai gerbiamas valdovas, 
karalius Pilypas Gražusis, byloje dėl Artua pamiršti aktą, 
kurį pats anksčiau buvo patvirtinęs, kaip galėjo atsitikti, 
kad jis nėmaž nesusirūpino šito popieriaus dingimu? Ak, 
net patys geriausi karaliai kuria ne vien tik gražius da- 
lykus. .. 

Buviliui šovė į galvą mintis, kad nieko nelaukęs ku- 
rią dieną eis aplankyti bankininko Tolomėjaus, paklausi- 
nės apie Gučą Baljonį... ir apie vaiką. .. šiaip, lyg iš man- 
dagumo, kai išeis iš kalbos. Senasis Tolomėjus jau beveik 
nesikelia iš patalo. Jo nelaiko kojos. Gyvenime taip jau 
būva; vienam dingsta klausa, kitam užgęsta regėjimas, o 
trečiam nustoja klausyti rankos arba kojos. Praeitį matuo- 
ji Metais, o ateitį drįsti numatyti tik mėnesiais ar net sa- 
vaitėmis. 

„Kažin ar išgyvensiu iki tos dienos, kai prinoks šita 
kriaušė, ir ar galėsiu ją nusiskinti?' — pamanė grafas de 
Buvilis, pakėlęs akis į špalerį. 

Mesiras Pjeras de Mašo, Montarži senjoras, buvo ne 
iš tų, kurie dovanotų už nuoskaudas kam nors, net ir 
mirusiems. Priešo žūtis nė kiek nenumaldydavo pagiežos. 

Jo tėvas, Geležinio Karaliaus laikais užėmęs aukštas 
pareigas, Angerano de Marinji buvo nublokštas žemyn, 
ir dėl to šeimos padėtis rimtai nukentėjo. Visagalio An- 
gerano de Marinji nuopuolis jam atrodė it atmoka už jo 

skriaudas; didingiausia jo gyvenimo diena bus toji, kai 
jis, kaip Liudviko Vaidingojo ginklanešys, vedė Marinji į 
kartuves. Vedė, žinoma, per skambiai pasakyta, veikiau 
lydėjo, ir tai ne pirmoje gretoje, o tarp daugelio dignito- 
rių, kur kas žymesnių nei jis. Ėjo metai, ir tie senjorai 
vienas po kito paliko šį pasaulį; kaskart, kai kalba užei- 
davo apie tą įsimintiną eiseną, mesiras Pjeras de Mašo 
be jokios sąžinės graužaties toje kortežo hierarchijoje sa- 
ve per vieną vietą vis pastumdavo į priekį. 

Iš pradžių tenkinosi pabrėždamas, kaip įžūliai peržvel- 
gė jis mesirą Angeraną, stovintį ant vežimo, kaip visa 
savo veido išraiška jam parodė, kad kiekvieno, kuris ken- 
kia Mašo šeimai, kiekvieno, kad ir kaip aukštai būtų šis 
iškilęs, laukia pelnyta bausmė. 

Kiek vėliau atmintis įvykį pagražino, ir Mašo jau ti- 
kino, jog Marinji per savo paskutinę kelionę ne tik jį 
atpažino, bet dar ir kreipėsi į jį, liūdnai tardamas: 

— Ak, tai jūs, Mašo! Dabar galite triumfuoti: aš jums 
pridariau tiek blogio ir labai gailiuosi. 

O šiandien, kai nuo tos dienos praėjo jau 14 metų, 
pasirodė, kad Angeranas de Marinji, eidamas į savo bau- 
dimo vietą, kreipęsis tik į jį vieną, Pjerą de Mašo, ir 
nuo pat kalėjimo iki Monfokono išliejęs viską, kas gulė- 
ję ant jo sąžinės. 

Nedidelio ūgio, virš nosies suaugusiais žilsvais anta- 
kiais, su nesilankstančiu kelio sąnariu po nesėkmingo griu- 
vimo nuo arklio turnyro metu Pjeras de Mašo ir toliau 
rūpestingai valė, blizgino šarvus, nors puikiai žinojo, kad 
niekada jų nebedėvės. Jis buvo ne tik garbėtroška, bet ir 
kerštininkas, ir Roberas d'Artua tai gerai žinojo; jis net 
porą kartų buvo jį aplankęs, idant tasai jam papasakotų 
apie aną garsųjį jojimą šalia mesiro Angerano vežimo. 

— Tai štai! Papasakokite visa tai karaliaus pasiunti- 
niams, kai jie prisistatys čia ir ims jūsų, kaip liudytojo, 
klausinėti apie mano bylą, — tarė Roberas.— Tokio garsaus 
žmogaus kaip jūs pasakyti žodžiai daug ką reiškia; jūs 
apšviesite karalių, ir jis, kaip savo ruožtu ir aš, būsime 
jums be galo dėkingi. Beje, ar jums niekuomet nemokėjo 
pensijos už visas paslaugas, kurias suteikė karalystei jū- 
sų tėvas ir jūs pats? 

— Niekuomet. 

Kokia neteisybė! Kai tiek intrigantų, visokių mieste- 
lėnų, prasimušėlių per paskutinių karalių valdymą įtrauk- 
ta į sąrašą karaliaus dovanoms gauti, kaip atsitiko, kad 

buvo užmirštas tokio aukšto dorybingumo žmogus kaip 
mesiras de Mašo? Užmirštas tyčiom ir čia neapsieita be 
grafienės Mao piktos valios, juk ji, žinoma, visuomet bu- 
vo susieta su Angeranu de Marinji! 

Ir Roberas d'Artua asmeniškai rūpinosi, kad tokia ne- 
teisybė būtų atitaisyta. 

Viskas baigėsi tuo, kad, kai pas buvusį ginklanešį pa- 
sirodė riteris de Vilbremas su nepakeičiamu notaru Teso- 
nu, namų šeimininkas į klausimus atsakinėjo su tokiu pat 
įkarščiu, kokiu jie jam buvo duodami. 

Apklausa vyko gretimame sode, nes parodymai — to 
reikėjo teisingumui — turi būti duodami atviroje vietoje 
ir laisvame ore. 

Paklausęs Pjero de Mašo, galėjai pamanyti, kad Ma- 
rinji egzekucija vyko ne anksčiau kaip užvakar. 

— Ir taip,— kalbėjo Vilbremas,— jūs, mesire, buvote 
šalia vežimo, kai siras Angeranas iš jo lipo prie kartuvių? 

— Aš pats įlipau į vežimą, — atsakė Mašo,— ir kara- 
liaus Liudviko X įsakymu paklausiau nuteistojo, dėl kokių 
prasikaltimų jis panorėtų atgailauti stodamas prieš Die- 
vo teismą? 

Iš tikrųjų tokį įgaliojimą turėjo Tomas de Marfonte- 
nas, tik jis jau seniai miręs... 

— O Marinji ir toliau tvirtino nepadares visų tų nu- 
sikaltimų, kuriuos jam priskyrė teismas; jis prisipažino 
tačiau... štai jo paties žodžiai, kiek juose klastos! .. „Dėl 
teisingo reikalo aš darau neteisingus veiksmus.“ Tuomet 
aš jo paklausiau, kokie vis dėlto buvo tie jo veiksmai; 
jis man išvardijo jų daugybę, pavyzdžiui, privertė atsi- 
statydinti mano tėvą, sirą de Montarži, be to, iš kara- 
liaus archyvų pagrobė velionio grafo d'Artua vedybų su- 
tartį ir taip pasitarnavo poniai Mao ir jos dukterims, ka- 
raliaus marčioms. 

— Aha! Vadinasi, tai jis liepė išvogti sutartį? Ir pats 
prisipažino! — šūktelėjo Vilbremas.— Tai svarbiausia. Ra- 
šykite, Tesonai, rašykite. 

Notarui šito padrąsinimo nė nereikėjo, jis ir taip įsi- 
karščiavęs rašė. Tai bent geras liudytojas šitas siras de 
Mašo! 

— Gal jums kartais, mesire, žinoma, — įsiterpė savo 
ruožtu ir Tesonas,— kad sirui Angeranui už tokią pikta- 
darystę buvo užmokėta? 

Senukas kiek padvejojo, ir jo Žili antakiai susiraukė. 

— Tikrai buvo užmokėta,— išpylė jis. — Nes aš jo tie- 
siai paklausiau, ar jis gavo, kaip tvirtinama, 40 000 liv- 
rų iš ponios Mao už tai, kad padėjo jai laimėti by- 
lą prieš karalių. Ir Angeranas nuleido galvą sutikda- 
mas ir susigėdęs, o paskiau tyliai atsakė: „„Melskitės už 
mane, mesire de Mašo“, o juk tai ir buvo jo prisipažini- 
mas. 

Pjeras de Mašo sunėrė ant krūtinės rankas, visa jo po- 
vyza rodė panieką ir triumią. 

— Dabar viskas aišku, — tarė patenkintas Vilbremas. 

Notaras užrašinėjo paskutinius liudytojo žodžius. 

— Ar jūs jau daug apklausėte žmonių? — pasidomėjo 
buvęs ginklanešys. 

— Keturiolika, mesire, ir dar liko išklausyti antra 
tiek,— atsakė Vilbremas.— Bet mūsų viso labo aštuoni 
karaliaus įgaliotiniai ir du notarai ir darbą, garbė Die- 
vui, galime pasidalyti. 


II 
KVOTĄ VEDA PATS BYLININKAS 


Monsinjoro d'Artua darbo kabinetą puošė keturios re- 
liginės tematikos freskos, padarytos gana prastokai; tres- 
kos, kuriose dominavo ochros ir žydra spalvos, vaizdavo 
keturių šventųjų figūras, kad „įkvėptų pasitikėjimo“, — 
taip kalbėjo kabineto šeimininkas. Dešinėje šventas Jur- 
gis ietimi duria drakoną, priekyje, tik įėjęs, matai šven- 
tą Mauricijų, kitą riterių patroną; jis stovi visu ūgiu su 
šarvais ir žydra mantija; ant tolesnės sienos šventas Pet- 
ras traukia iš jūros savo pilnus žuvies tinklus; šventai 
Magdalenai, nusidėjėlių globėjai, slepiančiai savo nuogu- 
mą tik po ilgų garbanų auksu, paskirta ketvirta siena. 
Ir kaip tik čia dažniausiai mėgo užmesti savo žvilgsnį 
monsinjoras Roberas. 

Lubų sijos irgi buvo nudažytos ochros, geltona ir žyd- 
Ta spalvomis, vietomis pagražinti Artua, Bomono ir Valua 
herbais. Iš baldų stovėjo brokatu dengti stalai ir skrynios, 
ant kurių mėtėsi prabangiai puošti ginklai, ir dar sunkios 
geležinės, paauksuotos žvakidės. 

Roberas pakilo iš plataus gremėzdiško krėslo ir grą- 
žino notarui apklausų juodraščius, kuriuos ką tik buvo 
perbėgęs akimis. 

— Šaunūs, velniškai šaunūs popieriai, — pareiškė jis, — 
ypač geri siro de Mašo parodymai; jis atrodo toks spon- 
taniškas, o jį čia labai gražiai papildo grafo de Buvilio žo- 
džiai. Neabejotina, jūs apsukrus žmogus, metre Tesonai 
Kliautininke, ir aš nėmaž nesigailiu pakėlęs jus į tokią 
vietą, kur dabar esate. Po jūsų nupiepusiu veidu slepia- 
si toks sumanumas, apie kokį tegali svajoti daugelis tuš- 
čiagalvių parlamento metrų. Reikia pripažinti, kad Die- 
vas jus apdovanojo padoriu indu jūsų smegenims. 

Notaras meilikaujamai vyptelėjo ir nuleido savo ne- 
normaliai didelį, kepuraite apvožtą kiaušą, kuris priminė 
stambią juodą kopūsto galvą. Atmieštos lengva patyčia 
monsinjoro d'Artua pagyros panėšėjo į pažadą ateityje pa- 
skirti į aukštesnes pareigas. 

— Ar čia jau visas jūsų derlius? Šiandien nieko dau- 
giau man nesiruošiate pranešti? — pridūrė Roberas.— O 
kaip einasi mūsų reikalai su buvusiuoju Betiūno baji? 

Bylinėjimasis — tokia pat aistra kaip ir kiekvienas azar- 
tinis žaidimas. Roberas d'Artua galvojo tik apie savo 
būsimą teismo procesą ir veikė atsižvelgdamas į bylos ei- 
gą. Per paskutines dvi savaites jo vienintelis gyvenimo 
tikslas buvo pasirūpinti liudytojų parodymais. Jo smege- 
nys intensyviai darbavosi nuo aušros iki pat sutemos, jis 
net, būdavo, naktį šokdavo iš miegų pažadintas netikėtos 
minties, skambindavo tarnui Lormė. Kai šis apsnūdęs ir 
suirzęs pasirodydavo, klausdavo: 

— Sakyk, senas knarkly, ar ne tu man aną dieną pliurp- 
sėjai apie tokį Simoną Dureną ar Durjė, kuris dirbo pas 
mano senelį notaru? Gal kartais žinai, ar jis dar gyvas? 
Pamėgink rytoj apie jį sužinoti. 

Per mišias, kurių jis iš padorumo kas rytą eidavo klau- 
syti, vis sugaudavo save prašąs Dievo, kad byla pasibaig- 
tų jo naudai. Po karštos maldos jis savaime grįždavo prie 
machinacijų ir, skaitydamas evangeliją, mintyse kalbėjo: 

— O tas Žilis Flamandas, kuris anksčiau pas Mao tar- 
navo pažu ir kurį ji išvarė už kažkokį prasižengimą. .. 
Štai kas tikriausiai galėtų liudyti mano naudai. Kad tik 
neužmirščiau. 

Niekuomet dar jis taip uoliai nesidarbavo Taryboje; 
kasdien rūmuose praleisdavo daugybę laiko. Pažvelgęs į 
jį, galėjai pamanyti, kad jis visu kūnu ir siela atsidavęs 

karalystės reikalams; tačiau šitai buvo daroma tik tam, 
kad išlaikytų savo įtaką svainiui Pilypui VI, taptų nepa- 
keičiamas ir akylai žiūrėtų, jog į atitinkamas pareigas 
būtų skiriami tik jo, Robero, parinkti žmonės. Jis labai 
atidžiai stebėjo teismo nuosprendžius, idant praturtintų 
savo machinacijas kokia gudresne mintimi. O į visa kita 
jam buvo nusispjaut. Monsinjoras d'Artua puikiausiai Ži- 
nojo, kad Italijoje gvelfai ir gibelinai ir toliau pjovėsi, 
kad Acas Viskontis liepė nužudyti savo dėdę Marką ir 
užbarikadavo Milaną, apsuptą imperatoriaus Liudviko Ba- 
varo armijos, tuo tarpu Verona, Vičenca, Paduja, Trevi- 
za nenori paklusti popiežiui, Prancūzijos statytiniui, apie 
tai daug girdėjo, bet mažiausiai dėl to suko galvą. 

Tai, kad Anglijoje karalienės partija patiria sunkumų, 
o Rodžerio nepopuliarumas kasdien vis didėja, monsinjo- 
ras d' Artua irgi žinojo ir tik traukė pečiais. Tomis dieno- 
mis Anglija jo nedomino, nedomino jo ir Flandrijos ge- 
lumbininkai, kurie, norėdami gauti iš savo prekybos dau- 
giau pelno, plečia ryšius su Anglijos vilnų manufaktūros 
bendrovėmis. 

Bet tai, kad metras Andrijė Florentietis, Buržo kanau- 
ninkas ir iždininkas, dar negavo naujų Bažnyčios benefi- 
cijų, Oo riteris de Vilbremas dar neperėjo į Mokesčių rū- 
mus, buvo bent svarbu! Juk metras Andrijė ir riteris de 
Vilbremas yra du iš aštuonių karaliaus įgaliotinių, skirtų 
tirti Artua bylą. 

Tuos įgaliotinius Roberas pats pasiūlė Pilypui VI ir, 
atvirai kalbant, juos pats pasirinko... „O jei mums pa- 
skyrus Bušarą de Monmoransi? Jis visada ištikimai tarna- 
vo... O jei paskyrus Pjerą de Kunjerą? Jis tikrai įžvalgus 
žmogus ir visų gerbiamas...“ Po ilgų svarstymų vienas 
jų ir buvo paskirtas — Pjeras Tesonas, kuris ištisus dvi- 
dešimt metų buvo susietas su Valua, o paskui — su Do- 
bero namais. 

Pirmąkart gyvenime Pjeras Tesonas pajuto savo svar- 
bą, pirmąkart su juo buvo elgiamasi taip draugiškai, pir- 
mąkart maloninamas gražiausio audeklo atraižomis jo žmo- 
nos suknelėms ir mažais aukso monetų kapšeliais jam pa- 
čiam. Tik jis labai jau pavargo, nes Roberas savo žmo- 
nėms nedavė ramybės; šito milžino gyvybingumas turė- 
jo savybę galutinai išsekinti kitus. 

Pirmiausia monsinjoras Roberas mažne visą laiką bu- 
Vo ant kojų. Be jokio sustojimo jis žingsniavo po savo 
kabinetą tarp didžiulių šventųjų figūrų. Ir metras Teso- 


71 


nas manė, kad netinka sėdėti tokiam aukštam asmeniui 
kaip Prancūzijos peras matant. O juk notaras įpratęs dirb- 
ti sėdomis. Metrui Tesonui teko laikyti savo juodos odos 
krepšį rankose, jis nedrįso padėti jo ant brokato staltie- 
sės ir vargiai traukė iš jo vieną po kito dokumentus; ne 
veltui jis baiminosi, kad per šitą bylą visam gyvenimui 
užsidirbs strėnų skausmą. 

— Aš mačiau buvusį baji Gijomą de la Planšą,— at- 
sakė jis į Robero klausimą.— Jis dabar Šatlė kalėjime. 
Ponia Divion aplankė jį; jis paliudijo taip, kaip mes ir ti- 
kėjomės. Jis prašo, kad jūs nepamirštumėt jo užtarti ir 
pakalbėti su mesiru Miliu de Nuajė, nes pakliuvo jis už 
bjaurų reikalą; jam gresia kartuvės. 

— Pasirūpinsiu, kad jį paleistų, tegul sau ramiai mie- 
ga. O Simoną Durjė ar apklausėte? 

— Dar ne, monsinjore, bet artimiausiu laiku apklau- 
siu. Jis pasiruošęs įgaliotiniams pareikšti, kad tą dieną 
dalyvavo ir matė, kai 1302 metais grafas Roberas II, jū- 
sų senelis, prieš pat savo mirtį padiktavo laišką, kuriuo 
patvirtino jūsų paveldėjimo teisę į Artua grafystę. 

— O! Tikrai puiku, labai puiku. 

— Aš jam pažadėjau, kad jūs paimsite jį į savo na- 
mus ir mokėsite už išlaikymą. 

— Kodėl jis buvo išvytas? — pasidomėjo Roberas. 

Notaras ranka nubrėžė kreivę, šiuo gestu aiškiai paro- 
dydamas, kad Durjė mėgo dėtis į kišenę tai, kas jam ne- 
priklausė. 

— Mat kaip! — šūktelėjo Roberas.— Na, dabar jis jau 
senas ir turėjo laiko atgailauti! Duosiu jam metams 100 
livrų, kampą ir audeklo drapanoms. 

— Manesjė de Lanua patvirtins, kad pavogtus laiškus 
ponia Mao sudegino... Jo namas, kaip žinote, turės būti 
parduotas iš varžytinių, Mat iki ausų prasiskolinęs lom- 
bardams; ir jeigu jūs pagelbėsite, skolingas tikrai neliks. 

— Esu geros širdies, — atsiliepė Roberas, — tik ne visi 
tai žino. Bet jūs man nieko nepasakojate apie Žiuvinji, 
buvusį Angerano tarną? 

Notaras kaltai nuleido galvą. 

— Man iš jo nepavyksta nieko išpešti — pratarė jis.— 
Užsispyrė ir tvirtina, kad nieko nematė, nieko neatsime- 
na. 

— Kaip tai? — riktelėjo Roberas.— Aš pats buvau Luv- 
re ir Mačiau, kai jis ėmė pinigus. Už ką gi jam mokėti? 
Aš pats su juo kalbėjau! O dabar jau spiriasi, kad nieko 

neprisimena? Paklausykite, ar negalima būtų jo kiek pa- 
spausti? Žnyplių vaizdas turėtų jam padėti sakyti tiesą. 

— Monsinjore,— liūdnai priminė notaras, — kankinti ga- 
lima sulaikytuosius, o liudytojų kol kas dar nekankina. 

— Tada pasakykite jam: jei negrįš atmintis, atlygis 
daugiau mokamas nebus. Esu geraširdis, bet tegul ir kiti 
man parodo kiek gerumo, 

Roberas sugriebė bronzinę žvakidę, sveriančią ma- 
žiausiai 15 svarų, ir vėl ėmė vaikščioti mėsčiodamas ją iš 
vienos rankos į kitą. 

Ir notaras pamanė apie Viešpaties neteisingumą; jis 
suteikia tiek daug fizinės galios žmonėms, kuriems ji rei- 
kalinga tik žaidimams, ir tiek mažai duoda vargšams no- 
tarams, kuriems reikia tampyti tokį sunkų juodos odos 
krepšį. 

— O ar nesibaiminate, monsinjore, jog Žiuvinji, ne- 
tekęs savo pinigų, gaus jų iš grafienės Mao rankų? 

Roberas staigiai sustojo. 

— Mao? —riktelėjo jis— Ji dabar nieko nebegali; ji 
vengia rodytis tarp žmonių, visko bijo. Jos net rūmuose 
niekas nėra matęs. Paskutiniu metu lindi namie ir dreba 
iš baimės; žino, kad jai galas. 

— Kad taip iš jūsų lūpų į Dievo ausį, monsinjore. Ak, 
viskas Dievo valioje. Teisybė, mes laimėsime; tik ne taip 
jau viskas paprasta — dar reikia panaikinti keletą nedi- 
delių kliūčių... 

Tesonas suabejojo, ar verta tęsti. Ir ne todėl, kad bū- 
tų baiminęsis sukelti grafo įsiūtį, o dėl to, kad krepšio 
svoris galutinai nusvėrė ranką. O juk dar reikėtų pasto- 
vėti penkias ar net dešimt minučių. 

— Mane perspėjo,— apsisprendęs tęsė jis,— kad mū- 
sų žmonės atvyko į Artua jau po to, kai ten lankėsi kiti 
apklausėjai, ir liudytojai davė parodymus kitiems. Maža 
to, visą tą laiką tarp ponios Mao pilies ir Dižono pirmyn 
atgal zuja pasiuntiniai. Ne vienas matė, kai pas ją ėjo 
žygūnai, vilkintys Burgundijos livrėjas. .. 

Mao bando paspęsti pinkles pasitelkusi į pagalbą ku- 
nigaikštį Edą; čia viskas aišku. Juo labiau kad karaliaus 
rūmuose Burgundijos partiją rėmė karalienė. 

— Taip tai taip, bet karalius už mane,— pareiškė 
Roberas.— Tai kekšei galas, patikėkite, Tesonai. 

— Vis dėlto reikėtų pasirūpinti tais popieriais, mon- 
Sinjore, nes be popierių... Vienus žodžius visuomet gali- 
Ma atremti kitais. .. Ir kuo anksčiau, tuo geriau. 

Ne veltui notaras taip primygtinai prašė, tam jis tu- 
rėjo asmeninių priežasčių. Įkalbėti tiek liudytojų duoti 
parodymus, išgauti juos papirkinėjant ar grasinant — pel- 
ningas reikalas, tačiau taip gali atsidurti Šatlė kalėjime, 
o iš ten, neduok Viešpatie, ir ratas netoli... Tesonas ne- 
turėjo jokio noro užimti buvusio Betiūno baji vietą. 

— Bus, bus tie jūsų popieriai, bus! Ir greitai, sakau 
jums! Negi manote, kad juos taip lengva gauti?.. Beje, 
Tesonai,— netikėtai paklausė Roberas, pirštu rodydamas 
į juodą odinį krepšį — užrašydamas grafo Buvilio parody- 
mus, jūs nurodėte, kad vedybų sutartį patvirtino dvylikos 
perų antspaudai. Kodėl jūs taip parašėte? 

— Todėl, kad taip sakė liudytojas, monsinjore. .. 

— Ak, taip... Tai labai svarbu,— tarė Roberas. 

— Kodėl gi, monsinjore? 

— Kodėl? O todėl, kad aš laukiu kitos sutarties kopi- 
jos, tos iš Artua archyvų, man turi ją perduoti... ir, tarp 
mūsų kalbant, perduoti toli gražu ne dovanai... Jei ten 
nebus 12 perų pavardžių, tas popierius bus nieko vertas. 
Kas gi tais laikais buvo perai? Sužinoti kunigaikščius ir 
grafus — juoko darbas, bet kas buvo Bažnyčios perai? 
Matote, kaip reikia į viską atsižvelgti. 

Notaras išgąstingai ir drauge susižavėjęs pažvelgė į 
grafą. 

— Žinote, monsinjore, jei jūs nebūtumėt toks didis si- 
ras, iš jūsų būtų išėjęs pats geriausias notaras visoje 
Prancūzijos karalystėje. Ir ne įžeisti norėdamas tai jums 
sakau, Monsinjore! 

Roberas paskambino tarnui, kad išlydėtų lankytoją. 

Vos spėjo notaras dingti už durų, Roberas prasisprau- 
dė pro mažas durikes tarp šventos Magdalenos šlaunų — 
tokia dekoratyvi detalė jį visuomet linksmino — ir pasilei- 
do bėgti į Žmonos miegamąjį. Išvijęs visas rūmų damas, 
prabilo: 

— Žana, mano geroji drauguže, mano brangioji gra- 
fiene, liepkite pranešti Divion, kad ji neberašytų vedybų 
sutarties: reikia sužinoti 82-ųjų metų perų vardus. Gal 
jūs juos žinote? Taigi, aš irgi ne! Ir kur juos galima bū- 
tų sužinoti nesukeliant nė menkiausio įtarimo? Ak, kiek 
laiko prarasta! Kiek prarasta! 

Bomono grafienė nenuleido nuo vyro savo gražių, vais- 
kaus žydrumo akių, ant lūpų žaidė lengva šypsena. Jos 
milžinas vėl rado naują priežastį jaudintis. Moteris ra- 
miai tarė: 

— Sen Deni, mano švelnusis vyre, Sen Deni, abatijos 
archyvuose. Ten be vargo rasime visų perų vardus. Aš 
tuojau pat pasiųsiu brolį Anri, savo nuodėmklausį, neva 
jam ten reikia dėl mokslinių tyrinėjimų. .. 

Platų Robero veidą nušvietė linksmas švelnumas, 
džiaugsmingas dėkingumas. 

— Žinote, mano širdele,— tarė Roberas, nusilenkdamas 
su sunkiasvoriu gracingumu žmonai,— jei jūs nebūtumėt 
tokia kilminga ponia, iš jūsų būtų išėjęs pats geriausias 
notaras visoje Prancūzijos karalystėje! 

Jie nusišypsojo vienas antram, ir Robero akyse gra- 
fienė de Bomon, gimusi Žana Valua, perskaitė pažadą ap- 
lankyti šįvakar jos lovą. 


III 


KLASTOTOJAI 


Žmogus, pasiryžęs eiti melo keliu, kažkodėl visuomet 
mano, kad nueis jį greitai ir lengvai; o iš tiesų pirmąsias 
kliūtis nugali lengvai ir net su tam tikru pasitenkinimu, 
bet netrukus giria sutankėja, kelias dingsta išsišakodamas 
į takelius, kurie įveda tave į klampynę. Mėgini eiti ir kas 
žingsnis klupinėji, ritiesi į duobes, slidinėji; protą apžilpi- 
na pyktis. Veltui eikvoji jėgas — kiekvienas bandymas at- 
neša naują nesėkmę. 

Iš pirmo žvilgsnio, regis, nieko nėra paprasčiau, kaip 
padirbti seną dokumentą. Lapas veleninio popieriaus, pa- 
blukinto saulėje ir pavolioto pelenuose; įgudusi papirkto 
raštininko ranka, keletas antspaudų, prikabintų ant šilko 
Taištelių, ir atrodytų viskas — ir laiko ne kažin kiek rei- 
kia, ir išlaidos ne dievai žino kokios. 

Vis dėlto Roberui d'Artua teko tuo laiku atsisakyti 
Minties atkurti tėvo vedybų sutartį. Ir ne vien dėl to, kad 
Teikėjo suieškoti 12 perų vardus, o dar ir dėl to, kad ak- 
tas turėjo būti surašytas lotyniškai. Nė vienas raštininkas 
nesusidorotų su tokiu uždaviniu, nes reikėtų žinoti for- 
Muluotes, kadaise taikytas karališkos padermės asmenų 
Vedybų sutartyse. Buvęs karalienės Klemencijos nuodėm- 
klausys, įgudęs tokiuose dalykuose, kažko vis delsė, ma- 

tyt, užstrigo dokumento pradžia ir pabaiga; skubinti jo 
per daug nedrįso,— toks skubinimas galėjo sukelti įta- 
rimą. 

Be to, dar keblumai su antspaudais. 

— Tegul pagal senus jų pavyzdžius nukopijuoja koks 
gatvės graveris,— nutarė Roberas. 

O tie graveriai, kurie raižė antspaudus, buvo davę prie- 
saiką; tuomet kreipėsi į rūmų graverį, tik šis pareiškė, 
kad neįmanoma tiksliai atkartoti antspaudo, nes du štam- 
pai niekuomet nebus vienodi, ir įgudusi eksperto akis iš- 
syk pažins, kad antspaudas netikras. O tikrieji antspaudai, 
jų savininkui mirus, visuomet sunaikinami, 

Taigi reikės gauti senų aktų su uždėtais reikiamais ant- 
spaudais, juos nuplėšti, — o tai toli gražu nėra paprastas 
reikalas, — ir perkelti ant suklastoto dokumento. 

Šit kodėl Roberas ir patarė poniai Divion pasirinkti 
kurį nors lengviau padirbamą dokumentą; tačiau jis pri- 
valėtų turėti ne menkesnės svarbos. 

1302 metų birželio 28 dieną, prieš išvykdamas į karą 
su Flandrija, kur jam ir buvo lemta žūti nuo dvidešimties 
ieties dūrių, senasis grafas Roberas II sutvarkė visus po- 
pierius ir laišku patvirtino savo potvarkius, kurie jo vai- 
kaičiui suteikė teises į Artua grafystę. 

— Čia gryna tiesa, visi liudytojai tai tvirtina — įtiki- 
nėjo Roberas savo žmoną.— Simonas Durjė net prisimi- 
nė, kurie mano senelio vasalai ten buvo ir kuriame teis- 
me buvo uždėti antspaudai. Taigi, tik atkursime teisybę ir 
nieko daugiau! 

Simonas Durjė, buvęs grafo Robero II notaras, per- 
davė to laiško turinį, žinoma, tiek, kiek išsaugojo jo se- 
niokiška atmintis. Rašyseną turėjo atgaminti grafienės de 
Bomon raštininkas, vardu Diufūras, tik Diufūras rašydamas 
per daug braukė, o jo braižą visi gerai žinojo. 

De Divion patraukė į Artua pas vieną tokį Roberą Ro- 
sinjolį, buvusį Tjeri d'Irsono raštininką, ir šis perrašė 
tekstą ne žąsies, o bronzine plunksna, kad niekas negalė- 
tų atpažinti jo braižo. 

Tasai Rosinjolis, kuriam padėkos ženklan apmokėjo 
kelionę į Sen Žak de Kompostelį,— jis buvo davęs įžadus 
čia nusigauti ir išsimelsti sveikatą, — taigi tasai Rosinjo- 
lis, pasirodė, turėjo žentą Žaną Olijetą, tikrą mitruolį nu- 
iminėti antspaudus. Ką ir sakyti, toje šeimynėlėje kun- 
kuliavo neišsenkami talentai! Ir Olijetas atskleidė savo 
meno paslaptis poniai Divion. 

Šioji grįžta į Paryžių, užsidaro su grafiene de Bomon 
ir viena tarnaite, Žaneta la Meskin; štai visos trys mo- 
terys atsargiai, pašildytu skustuvu ir arklio karčiu, pa- 
mirkytu specialiame skystyje, kuris neleido vaškui sutrū- 
kinėti, ėmė lupti antspaudus nuo senų dokumentų. Pir- 
miausia vaškinį ženklą skyrė perpus, po to vieną puselę 
šildė ir vėl spaudė prie antrosios, pirmiau įterpusios tarp 
jų šilkinį raištelį ar kraštelį padaryto naujo dokumento 
pargamento. Pagaliau vašką vėl kiek kaitino panaikinda- 
mos antspaudo sandūros žymę. 

Žana de Bomon, Žana de Divion ir Žana la Meskin 
prikišo nagus prie kokių 40 antspaudų; vienoje ir toje 
pačioje vietoje jos nė karto nesidarbavo: žiūrėk, užsi- 
daro tai kuriame nors Artua dvaro kambaryje, tai Eg- 
lyje arba išvykdavo į kuriuos nors užmiesčio namus. 

Kartkartėm Roberas įsiverždavo į kambarį, kur triū- 
sė damos, ir užmesdavo akį į jų vykdomas operacijas. 

— O! Ir vėl mano trys Žanos pluša,— puikiausiai nu- 
siteikęs pareikšdavo jis. 

Iš visų trijų pati guviausia pasirodė grafienė de Bo- 
mon. 

— Moters piršteliai, tikri fėjos piršteliai, — kalbėjo Ro- 
beras, galantiškai bučiuodamas žmonos ranką. 

Bet atskirti nuo popierių antspaudus — dar ne viskas; 
reikėjo gauti tuos, kurių reikėjo. 

Pilypo Gražiojo antspaudą surasti buvo nesunku; juk 
karaliaus išleistų įstatymų gyva galybė. Ir Roberas per 
vyskupą d Evrė gavo laišką dėl jo Konšų senjorijos, ne- 
Va norėdamas perskaityti šio turinį, bet taip jo ir negrą- 
Žino. 

Artua grafystėje Divion įtaisė du savo, draugelius — 
Rosinjolį ir Olijetą, taip pat dvi tarnaites — Mari Baltąją 
ir Mari Juodąją, jie turėjo ieškoti senų provincijų ir sen- 
Jorijų antspaudų. 

Netrukus visi reikiami antspaudai buvo surinkti, iš- 
skyrus vieną, patį svarbiausią, velionio grafo Robero II 
antspaudą. Nors ir kaip atrodytų absurdiška, bet nutiko 
taip, kad visi šeimos dokumentai buvo laikomi Artua gra- 
fystės archyvuose, kuriuos akylai sergėjo grafienės Mao 
ITaštininkai, o Roberas, likęs po senelio mirties dar visai 
mažas, neturėjo nė vieno. 

„ Ponia Divion, vienos savo kuzinos padedama, susipa- 
Žino su tokia ypata, vadinama Ursonu Žvairakiu; jis tu- 
Tėjo velionio grafo raštišką liudijimą, patvirtintą ,,pasiti- 

kėjimo žymeniu“; su juo buvo linkęs atsisveikinti už 300 
livrų. Ponia Žana de Bomon ne kartą tvirtino, kad per- 
kant dokumentą reikia sutikti mokėti bet kokią kainą, bet 
Divion tokių pinigų Artua neturėjo, o mesiras Ursonas 
Žvairakis, didžiai nepatiklus žmogėnas, rašto atiduoti vien 
už pažadus greitu laiku atsiskaityti nesutiko. 

Kai Divion susigriebė esanti be pinigų, atsiminė tu- 
rinti vyrą, kuris gyveno gana pasiturimai Betiūno senjo- 
rijoje. Jis jai niekuomet per daug nelindo į akis, o dabar, 
kai vyskupas Tjeri atgulė amžino poilsio. .. Ir Divion nu- 
dūmė pas vyrą ieškoti paramos. Tiesa, dabar nemažai žŽmo- 
nių žinojo apie jų slaptus reikalus, bet nieko nepadarysi. 
Vyras pinigų skolinti nepanoro, bet sutiko paaukoti gerą 
žirgą, ant kurio jis kadaise puikuodavosi turnyruose ir 
kurį Divion įbruko mesirui Ursonui kaip užstatą, be to, 
ji jam paliko ir keletą turėtų papuošalų. 

Ak! Ji negailėjo savęs, toji Divion! Netausojo nei sa- 
vo laiko, nei nervų, nepaisė nei vargų, nei kelionių. Ne- 
tausojo ji ir savo liežuvio... O svarbiausia žiūrėjo, kad 
tik nieko nesupainiotų; dabar ji miegodavo pasikišusi rak- 
tus po pagalve. 

Iš baimės mėšlungio sutrauktais pirštais ji skustuvu at- 
pjovė velionio grafo Robero antspaudą. Antspaudą, kai- 
navusį 300 livrų! O kur rasti kitą tokį pat, jei, neduok 
Dieve, šitas sukiuš? 

Monsinjoras Roberas d'Artua mažumą nekantravo, nes 
nūnai visi liudytojai jau apklausti, ir karalius ne kartą 
teiravosi, be to, labai maloniai, neva tik iš smalsumo, ar 
greit bus pristatyti tie popieriai, kurių egzistavimą jis 
taip drąsiai patvirtino. 

Dar dvi dienas, ne, pakaks ir vienos palaukti, ir mon- 
sinjoras Roberas bus tikrai patenkintas! 


IV 
REJI SVEČIAI 


Per vasaros karščius, kai likdavo laiko nuo karaliaus 
tarnybos ar nuo savo paties rūpesčių dėl bylos, Roberas 
d' Artua savaitgalius mėgdavo praleisti Reji pilyje, kurią 
jo Žmona paveldėjo iš Valua. 

Pilį malonia vėsa globė pievos ir girios. Čia Roberas 
laikė savo medžioklinius sakalus. Namuose sukiojosi gau- 
sybė žmonių, nes daugelis aukštos kilmės jaunuolių iki jų 
įšventinimo į riterius apsigyvendavo pas Roberą ir tar- 
naudavo ginklanešiais, taurininkais ar net kambariniais. 
Tas, kuriam nepavyksta patekti į karaliaus svitą, bando 
savo įtakingų giminaičių padedamas pakliūti pas grafą 
d' Artua ir, kartą čia atsidūręs, stengiasi visaip išsiskirti 
savo uolumu: palaikyti monsinjoro arklio pavadį, paduo- 
ti odinę pirštinę, ant kurios nutūps gražuolis sakalas, pa- 
dengti stalą, palenkęs ąsotį užpilti vandens ant galingų 
pono rankų — visa tai reiškė mažumą palypėti hierarchi- 
niais valstybės laiptais aukštyn, o rytą įeiti į grafo mie- 
gamąjį ir, timptelėjus kraštelį pagalvės, pažadinti jį iš 
miegų. Tai reiškė beveik tą, ką pažadinti patį Viešpatį 
Dievą, juk monsinjoras, visiems žinoma, tvarko karaliaus 
dvare visus reikalus. 

Aną pirmąjį rugsėjo šeštadienį jis pasikvietė į Reji 
keletą draugų senjorų; tarp jų galėjai pamatyti ir sirą 
de Bresi, Anžero riterį ir Avranšų arkidiakoną, ir net 
pusaklį senuką grafą de Buvilį, kurį į pilį atgabeno pa- 
lankinu. Tiems, kurie mėgo anksti keltis, šeimininkas pa- 
siūlė medžioklę su sakalais. 


O kol kas Robero svečiai susirinko teisingumo me- 
nėje, kur jis pats, apsirengęs kaimišku drabužiu, sėdė- 
jo atsidrėbęs didžiuliame krėsle. Jo žmona grafienė de Bo- 
mon čia taip pat buvo; sėdėjo čia ir notaras Tesonas, iš- 
dėliojęs ant stalo savo rašalinę ir plunksnas. 

— Gerieji mano sirai, Mano brangūs draugai, — pradė- 
jo Roberas, — aš pasikviečiau jus, norėdamas pasitarti. 

O kaip maloniai glosto tavo savimeilę žodžiai, kad su 
tavimi norima pasitarti... Jauni kilmingi ginklanešiai iš- 
nešiojo svečiams įprastus priešpietinius gėrimus, vyną su 
kvapėsiais, cukatus su prieskoniais, išgliaudytus migdolus 
paauksuotose taurėse. Patarnavo jie be triukšmo ir be 
klaidų, klausė išpūtę akis; juk viskas, ką čia išgirs, bus 
sudėta į brangų prisiminimų lobyną, ir jau daug vėliau jie 
galės pasakoti: „Tą dieną aš buvau pas monsinjorą Ro- 
berą; ten atvyko ir grafas de Buvilis, tas pats, kuris buvo 
Pilypo Gražiojo šambelionas. ..“ 

Roberas kalbėjo oriai, rimtai dėstydamas mintis: vie- 
Na tokia ponia de Divion, kurios jis beveik nepažįsta, kar- 
tą atėjo pas jį ir pasisiūlė atpasakoti jam laišką, kurį rado 

šalia kitų dokumentų, likusių jai po Tjeri d'Irsono mir- 
ties... ji buvo vyskupo draugužė... kiek tyliau patikliai 
pridūrė jis. Toji Divion, savaime suprantama, prašanti pi- 
nigų; visos tos mMoteraitės drėbtos iš to paties molio. Do- 
kumentas, regis, svarbus. Ir vis dėlto prieš jį įgydamas 
Roberas norėtų įsitikinti, jog jo neapgavo, kad laiškas 
tikras ir gali būti tas dokumentas jo byloje. Be to, jis no- 
rėtų įsitikinti, jog jis ne kokia klastotė, sukurpta tik tam, 
kad ištrauktų iš jo pinigėlių. Šit kodėl jis ir sukvietė savo 
draugus, žmones išmintingus ir kur kas labiau patyrusius 
už jį, idant jie įdėmiai apžiūrėtų tą dokumentą. 

Kartkartėmis Roberas vis akies kampučiu dirsteli į 
žmoną, norėdamas įsitikinti, ar ganėtinai įtikinamai kal- 
ba. Žana atsakydama vos pastebimai linkteli galva; ją 
žavi vyro apgaulystė, keri, kaip šis gudruolis milžinas 
apsimeta naivuoliu, kai nori ką prigauti. Tik pažiūrėkite, 
koks jis susirūpinęs, koks įtarus... Svečiai netrukus pri- 
pažins, kad laiškas tikras, o kartą pripažinę, jie jau ne- 
keis savo nuomonės; šitaip karaliaus dvare ir parlamen- 
te pasklis kalbos, kad Roberas turįs dokumentą, įrodan- 
tį jo teisę į grafystę. 

— Pakvieskite tą ponią Divion!..— rūsčiai ištarė Ro- 
beras. 

Įeina Žana de Divion, tokia kuklutė provincialė, kak- 
las parištas linine skepeta, atsikišę skruostikauliai, apve- 
džiotos tamsiais ratilais akys. Jai nereikia vaizduoti su- 
sidrovėjusios, ji iš tikro susidrovėjo. Iš didelio medžia- 
ginio kapšo ištraukusi tūtele suvyniotą popierių, nuo ku- 
rio ant raištelių kybo keletas antspaudų, paduoda Robe- 
rui, 0 šis, jį atvyniojęs, valandėlę žiūri ir perduoda no- 
tarui. 

— Gerai apžiūrėkite antspaudus, metre Tesonai. 

Notaras pirmiausia patikrina šilkinius raištelius, pas- 
kui ties veleninio popieriaus lapu palenkia savo didžiulę 
juodą kepurę ir mėnulio jaunaties profilį. 

— Šis antspaudas, monsinjore, tikrai priklauso jūsų 
seneliui, velioniui grafui, — tvirtu balsu pareiškė jis. 

— Dabar pažiūrėkite jūs, brangūs sirai, — paprašė Ro- 
beras. 

Dokumentas eina iš rankų į rankas. Siras de Bresi pa- 
tvirtina, kad Araso ir Betiūno teismų antspaudai kuo tik- 
riausi; grafas de Buvilis prikiša popierių prie pat savo ap- 
temusių akių. Laiško apačioje jis teišskiria žalsvą dėmę; 

senukas čiupinėja vašką, tokį lygų liečiant, ir jo skruos- 
tu nusirita ašara: 

— Ak! — sumurma jis — Tai mano gerojo metro Pily- 
po Gražiojo žaliojo vaško antspaudas. 

Ir čia visus užplūsta graudulys; kiekvienas savo min- 
tyse pagerbia šitą seną karūnos tarną ir jo prisiminimus. 

Divion, kukliai stovinti nuošaly prie sienos, slapta su- 
sižvalgo su grafiene de Bomon. 

— (O dabar perskaitykite tą laišką mums garsiai, met- 
re Tesonai,— paliepia Roberas. 

Notaras, vėl paėmęs į rankas dokumentą, pradeda: 

— „Mes, Roberas Prancūzas, Artua peras ir grafas..." 

Laiško pradžia išdėstyta įprastai, ir susirinkę svečiai 
klauso jos ramiai. 

— „„„„.JIr šiuomi pareiškiame senjorų de Sen Venano, 
de Sen Polio, de Vajpeilio, garbingų riterių, akivaizdoje, 
o jie patvirtins dokumentą savo antspaudais, ir metro Tje- 
ri d'Irsono, mano raštininko..." 

Keletas žvilgsnių įsmigo į Divion, ir ši nuleido galvą. 

„Ak, kaip sumaniai išėjo, kad paminėtas arkivyskupas 
Tjeri — pamanė Roberas, — šitai pasitvirtins ir parodymuo- 
se dėl jo vaidmens; visi galai šauniausiai sueina.“ 

— „„„ „kad po mūsų sūnaus Pilypo vedybų mes sutei- 
kiame jam teises valdyti mūsų grafystę, palikdami tačiau 
sau teisę naudotis jos teikiamomis pajamomis iki mūsų 
gyvos galvos, ir kad mūsų duktė Mao su tuo sutiko ir 
atsisakė teisių į aukščiau nurodytą grafystę...“ 

— Ol Juk tai labai svarbu, labai! — šūktelėjo Robe- 
ras.— Šito net nebūčiau drįsęs tikėtis. Niekas man nė ne- 
minėjo, kad Mao sutiko! Matote, mano bičiuliai, kokia ji 
niekšinga! .. Tęskite, metre Tesonai, 

Visi didžiai susijaudino, kraipė galvas, žvalgėsi į kai- 
mynus. .. Nieko nepasakysi, dokumentas iš tiesų svarbus. 

— „„„.-.r išmušus valandai, kai Viešpats Dievas pasi- 
šaukė pas save mūsų brangų ir didžiai mylimą sūnų gra- 
tą Pilypą, kreipiamės į mūsų senjorą karalių prašydami, 
jeigu karo žygyje Dievo valia mums būtų lemta žūti, kad 
mūsų senjoras karalius pasirūpintų tiesioginiais mūsų sū- 
naus įpėdiniais, idant šiem nebūtų atimta paveldėjimo 
teisė." 

Susirinkusiųjų galvos vėl ėmė pritariamai linksėti; par- 
lamento narys, riteris d'Anžesas ištiesė link Robero ran- 
kas tarsi sakydamas: ,„Monsinjore, jūsų byla, manau, lai- 
mėta!“ 

Notaras baigia: 


— „„. dr sutvirtiname tatai mūsų antspaudais mūsų pi- 
lyje, Arase, 1322 Jėzaus Kristaus metais, liepos 28 die- 
ną.“ 

Roberas it pamėtėtas pašoka. Grafienė de Bomon 
blykšta. Divion, rymojusi prie sienos, vos nealpsta. 

Jie ne vieninteliai, išgirdę 1322. Visų galvos kaip vie- 
na nustebusios pakrypsta į notarą, kuris ir pats sėdi nei 
gyvas, nei miręs. 

— Jūs paskaitėte 13222 — paklausė riteris d'Anžesas.— 
Juk jūs norėjote pasakyti 1302, tiesa? Tai yra grafo Ro- 
bero mirties datą? 

Metras Tesonas labai norėtų būti apsirikęs, bet teks- 
tas štai čia, prieš akis. Čia aiškiai parašyta 1322. O jei 
kas įsigeis dar kartą pamatyti popierių? Kaip galėjo at- 
sitikti? Ak! Ir klius dabar nuo monsinjoro Robero! O jis 
pats, Tesonas, baisu net pagalvoti, į kokį nešvarų rei- 
kalą įsivėlė. Šatlė... už tokius darbus pakliūsi tik į Šat- 
lė, ne kitaip! 

Jis dar stengiasi kažką ištaisyti ir praveblena: 

— Čia taip neaiškiai parašyta... Žinoma, tikra tiesa, 
reikia skaityti 13 šimtų ir du... 

Ir, skubiai pamerkęs plunksną į rašalą, brūkšteli, pas- 
kui vėl kažką rašo — taiso datą. 

— (O ar jūs turite teisę šitaip taisyti? — apstulbęs pa- 
klausė riteris d'Anžesas, 

— Taip, mesire,— atsiliepė notaras, — čia po žodžiu yra 
(iu taškai, 0 jau taip įprasta, kad notaras turi pataisyti 
neaiškiai parašytus žodžius, po kuriais stovi tokie taš- 
kai... 

— Visiškai teisingai, — patvirtino Avranšų arkidiako- 
nas. 

Tačiau šis nesusipratimas sugadino visą tokį gražų įs- 
pūdį, patirtą skaitant dokumentą. 

Roberas kviečia stalininką, pašnibždomis liepia pasku- 
binti dengti stalus, o paskui bando atgaivinti pokalbį: 

— O iš esmės, metre Tesonai, kaip jums regisi, laiš- 
kas tikras? 

— Be jokios abejonės, monsinjore, be jokios abejo- 
nės, — skuba atsakyti Tesonas. 

— Jūs tokios pat nuomonės, mMesire arkidiakone? 

— Manyčiau, tikras. 

— Gal jums vertėtų, — draugišku tonu ištaria siras de 

Bresi, — sulyginti šitą laišką su kitais velionio grafo d'Ar- 
tua laiškais, kurie rašyti tais pat metais. .. 

— O kokiais būdais, mano drauge,— atsako Robe- 
Iras,— O kokiais būdais lyginti, jei mano tetulė Mao vis- 
ką saugo savo archyvuose! Man regis, šitas popierius tik- 
ras. Panašūs dalykai neišgalvojami! Net aš pats tiek neži- 
nojau, ypač kad Mao atsisakė palikimo. 

Tą akimirką kieme suskardi rageliai. Roberas pliaukš- 
teli delnais. 

— Signalas plauti rankas, mano senjorai! Eime kyš- 
telėti į vandenį pirštų ir prie stalo! 

Jis kaip pasiutęs lakstė po žmonos kambarį, grindys 
drebėjo po jo kojomis. 

— Ir jūs jį skaitėte! Ir Tesonas skaitė! Ir Divion skai- 
tė! Ir nė vienas nesugebėjo pastebėti to nelaimingo skai- 
čiaus 22, o dabar dėl tokio nieko gali griūti visas mū- 
sų kūrinys! 

— Bet ir jūs pats, mano drauge,— kuo ramiausiai at- 
sakė Žana de Bomon,— tą laišką ne kartą skaitėte ir, at- 
rodo, buvote juo visiškai patenkintas. 

— Na, taip! Taip, aš jį skaičiau, ir aš taip pat tos klai- 
dos nepamačiau! Skaityti akimis ir skaityti garsiai — toli 
gražu ne tas pats. Ar galėjo šauti į galvą, kad parašys 
šitokią kvailystę! Reikėjo gi šitam asilui notarui... O tas 
kitas. asilas, kuris laišką parašė... kokia jo ten pavardė? 
Rosinjolis? .. Mano mat galįs surašyti bet kokį dokumen- 
tą ir ištraukti tiek pinigų, kad galėtum rūmą susiręsti; ne- 
sugeba net datos tiksliai parašyti! Reikės liepti sučiupti 
tą Rosinjolį; tegul jam iki kraujo išvanos kailį. 

— Reikės jo ieškoti Sen Žake, mano drauge; jis ten 
už jūsų pinigus iškeliavo maldininkauti. 

— Tuomet kai grįš! 

— O ar neprisibijote, kad periamas gali imti kalbėti 
garsiau nei mums norėtųsi? 

Roberas gūžtelėjo pečiais. 

— Visa laimė, kad tai atsitiko čia, o ne parlamente! 
Nuo šiol, mano drauguže, teks jums kuo rūpestingiausiai 
tikrinti kitus dokumentus, kad daugiau tokių klaidų ne- 
pasitaikytų. 

Ponia de Bomon laikė neteisinga, kad prieš ją atsisu- 
ko visas vyro pyktis. Juk ji ne mažiau už jį patį pergy- 
veno dėl tos klaidos, lygiai taip pat liūdėjo, o dar pridė- 
jus visus tuos skausmus, kai visa oda nuo pirštų nusilu- 

po pjaustant tokios daugybės antspaudų vašką; jai atro- 
dė, kad Roberas galėtų kiek susilaikyti ir baigti ją kaltinęs. 

— Ir apskritai, Roberai, kodėl jūs taip nirštate dėl ši- 
tos bylos? Kodėl rizikuojate pats ir verčiate mane rizikuo- 
ti, be to, ne tik mane, kiek dar, be manęs, rizikuoja žmo- 
nių? O jeigu vieną dieną išaiškėtų melas ir klastotė? 

— Joks čia melas ir jokia čia klastotė! — suurzgė Ro- 
beras.— Noriu visiems atverti akis, kad sužinotų teisybę, 
tą, kurią taip užsispyrusiai norima paslėpti! 

— Tegul būna teisybė, — sutiko ji — Tik, prisipažinki- 
te, ana teisybė prastai atrodo. Ar nesibaiminate, kad ši- 
taip aprengtos gali nepažinti! Drauge mano, juk jūs tu- 
Tite viską; jūs esate Prancūzijos peras, karaliaus brolis 
per mane, jo tikrą seserį; jūs esate visagalis karaliaus Ta- 
ryboje. Beje, jūsų pajamos tikrai didelės, o dar prie vis- 
ko pridėjus mano kraitį, — tokių turtų gali pavydėti kiek- 
vienas. Kodėl jūs nepaliekate ramybėje Artua? Ar nieka- 
da netoptelėjo mintis, kad pradėjome žaidimą, kuris gali 
mums sek brangiai atsieiti? 

irdele, jūs samprotaujate nei šiaip, nei taip. Aš 
tiesiog stebiuosi, kad tokia didelė, išmintinga gali šne- 
kėti niekus. Taip, aš pirmasis Prancūzijos baronas, tik 
baronas be žemės. Mano nedidelė Bomono grafystė, ku- 
rią gavau vietoj Artua, priklauso karūnai: aš jos neval- 
dau, nors ir naudojuosi jos pelnu. Taip, mane pakėlė į 
perus, bet tik todėl, kad karalius tikras jūsų brolis. O! 
Kad Dievas duotų jam ilgą gyvenimą, bet karaliai amžinai 
negyvena. Kiek jų mes jau turėjome! Pilypui numirus, 
juk ne mane paskirs regentu? O jei ta netikėlė Raišoji, 
Pilypo žmona, nekenčianti ir manęs, ir jūsų, jei ji, re- 
miama Burgundijos, taptų regente, argi aš tuomet būčiau 
toks pat galingas kaip dabar, argi iždas mokėtų mano pel- 
ną? Aš neturiu jokios valdžios, jokio teismo, aš net ne- 
turiu jokios teisės paimti iš savo valdų žmonių, kurie man 
beatodairiškai paklustų ir kuriems galėčiau skirti tarny- 
bą savo nuožiūra. Kas šiandien užima visas vietas? Žmo- 
nės iš Valua, Anžu, Meno, —iš jūsų gerojo tėtušio Ka- 
rolio apanažų ir lenų. O iš kur man imti savo tarnų? Gal iš 
šitų? Kartoju jums, aš nieko neturiu. Aš net negaliu po 
savo vėliavomis surinkti pakankamai karių, kad privers- 
čiau drebėti priešą. Tikra galybė matuojama kiekiu žemės 
valdų, kurias turi ir iš kurių gali rinkti žmones karo žy- 
giams. Visi mano turtai tik aš pats, mano rankos ir ta 
vieta, kurią užimu Taryboje; mano įtakingumas remiasi tik 

karaliaus palankumu, o toks palankumas — Dievo valia. 
Mes turime sūnus; ar pagalvojote apie juos, mano širdele. 
Kadangi neaišku, ar jie paveldės mano protą, norėčiau 
jiems palikti Artua karūną... juk jie turi teisę ją pavel- 
dėti! 

Niekuomet dar Roberas taip ilgai nedėstė savo slap- 
čiausių minčių, ir grafienė de Bomon, pamiršusi neseną 
nuoskaudą, dabar išvydo savo vyrą visai kitokį, jis jau 
nebuvo vien tik gudreiva milžinas, kurio intrigos ją links- 
mindavo, ne vien tik šelmis, galintis iškrėsti bet kokią 
šunybę, ne tik mergišius, lakstantis paskui kiekvieną si- 
joną, nesvarbu, kam jis priklausytų, — ar kilmingai mer- 
ginai, ar kokiai miestelėnei, ar paprastai tarnaitei; dabar 
priešais ji matė tikrai kilmingą senjorą, išmintingai svars- 
tantį savo reikalus. Kai kadaise Karolis Valua vaikėsi 
karalysčių ar imperatoriaus karūnos ir ieškojo savo dukte- 
rims karališkos padermės vyrų, jis taip pat pateisindavo 
savo veiksmus samprotavimais. 

Tuo momentu į duris pabeldė pažas: ponia de Divion 
skubiai norinti pasikalbėti su grafu. 

— Ko dar šitai iš manęs reikia? Tai ji nebijo, kad aš 
ją vietoj pritrenksiu? [leiskite ją. 

Pasimetusi įėjo Divion. Jos visa povyza rodė, kad ji 
atnešė labai blogą žinią. Jos tarnaitės iš Artua, Mari Bal- 
toji ir Mari Juodoji, padėjusios gauti antspaudus tam su- 
klastotam laiškui, įmestos į kalėjimą; o jas suėmė graifie- 
nės Mao seržantai. 


V 


MAO IR BEATRISĖ 


— Kad jus visus gyvus velniai supleškintų pragare, 
niekingi žmogeliai! — klykė grafienė Mao.— Kur tai ma- 
tyta? Aš įsakau tas dvi moteriškes sučiupti, iš jų galė- 
jome daug ką išpešti, ir šit, vos tik jas spėja įmesti į ka- 
lėjimą, jau ir vėl paleidžia! 

Mat prieš kelias minutes grafienė, tuomet gyvenusi 
Konflane, savo pilyje netoli Venseno, sužinojo, kad abi 

de Divion tarnaitės, kurias jos įsakymu suėmė Araso ba- 
ji, jau išlaisvintos. Ji netvėrė pykčiu, o tie „niekingi žmo- 
geliai", kuriems ji siuntė savo prakeiksmus, kol kas buvo 
vienintelė Beatrisė d'Irson, rūmų dama; ją grafienė nūnai 
ir degino savo rūstybe. Araso baji buvo Beatrisės dėdė ir 
velionio vyskupo Tjeri jaunesnysis brolis. 

— Tas tarnaites, jūsų mMalonybe... paleido karaliaus 
įsakymu, jis atsiuntė du savo ginkluotus sargybinius, — 
ramiai pasakė Beatrisė. 

— Mat kaip! Karaliui nusispjaut į kažkokias tarnaites, 
kurios virėjauja vienoje Araso priemiesčio skylių! Ką čia 
kalbėt, jas paleido įsakius mano brangiam Roberui; tai 
jis bus nulėkęs pas karalių ir išgavęs sutikimą išleisti jas. 
Gal nors sužinojo tų sargybinių vardus? Gal įsitikino, kad 
jie tikrai tarnauja karaliui? 

— Taip, vienas — Masijas 1'Alemanas, o kitas — Žanas 
Le Servuazjė, maloningoji ponia. ..— su tokia pat ramybe 
lėtai atsakė Beatrisė. 

— Abudu iš Robero sargybos! Tą Masiją V Alemaną 
aš gerai pažįstu; jis iš tų, kuriuos mano pašlemėkas sūnė- 
nas naudoja visiems savo nešvariems dalykėliams sutvar- 
kyti. Įdomu, kaip Roberas sužinojo, kad Divion tarnai- 
tės sučiuptos? — paklausė Mao, mesdama įtarų žvilgsnį 
į savo rūmų damą. 

— Monsinjoras Roberas d'Artua palaikė daugybę ry- 
šių. .. šitai jūs ir pati žinote, mano ponia. 

— Nenorėčiau, kad tokių būtų tarp mano artimųjų... 
Tik tas, kuris Man prastai tarnauja, išduoda mane, iš vi- 
sų pusių supa išdavikai. Ak, man regisi, kad po Tjeri 
mirties jūs Visi nuo manes nusisukote. Nedėkingieji! O 
aš jus visus apipyliau geradarybėmis, ypač tave, pati Ži- 
nai, visus 15 metų laikiau, mylėjau ir godojau kaip savo 
tikrą dukterį... 

Beatrisė d'Irson nuleido savo ilgas juodas blakstienas ir 
įbedė akis į grindų plyteles. Jos gražiai nubrėžtos lūpų 
linijos, lygus gintaro spalvos veidas neišdavė jokio jaus- 
mo — nei nusižeminimo, nei pasipiktinimo, gal tik iš to, 
kaip ji nuleido stebėtinai ilgas akių blizgesį paslėpusias 
blakstienas, buvo jaučiamas tam tikras apsimestinumas. 

— „„tavo dėdė Deni, kurį aš, meilikaudama Tjeri, 
padariau savo iždininku, gyvena iš mano gero ir visaip 
mane apvaginėja! Kur dingo sąskaitos už vyšnias, kurias 
šią vasarą pardavė Paryžiaus turguje? Juk uogos skin- 
tos mano sode?! Vieną dieną imsiu ir pareikalausiu pa- 


86 


tikrinti visas jo sąskaitų knygas! Jūs gi turite visko — že- 
mių, namų, pilių ir viską įsigijote už pinigus, prisiplėš- 
tus iš manęs! O tavo dėdę Pjerą, visišką kvailelį, pasky- 
riau baji manydama, kad toks žioplys nors jau ištikimai 
man tarnaus, 0 jis net nesugeba laikyti užrakintų kalė- 
jimo vartų! Iš ten gali išeiti kiekvienas panorėjęs, tarsi iš 
kokios karčemos ar kokių linksmybės namų! 

— Argi mano dėdė, maloningoji ponia, galėjo atsi- 
laikyti... prieš karaliaus antspaudą? 

— O per tas keturias dienas, kurias tos šlykščios kek- 
šės tarnaitės praleido cypėje? Argi per tiek laiko nega- 
lima buvo jų ištardyti? Ar tavo dėdė mėgino atrišti jų lie- 
žuvius? 

— Bet, maloningoji ponia,— vis taip pat ramiai pa- 
prieštaravo Beatrisė.— Be teismo sprendimo jis nieko ne- 
galėjo padaryti. Pamenate, kas nutiko jūsų Betiūno ba- 
Igos 

Savo galingos, dėmėmis išmuštos rankos mostu Mao nu- 
šlavė ir tą argumentą. 

— Ne ir ne, jūs dabar man iš visos širdies nebetar- 
naujate,— tarė ji — O gal ir visada man prastai dirbote! 

Mao seno. Amžius į jos milžinišką kūną įspaudė savo 
ženklų; ant smakro ir panosės išlindo žili, šiurkštūs plau- 
kai: užtekdavo bent kiek susinervinti, ir skruostai užsi- 
plieksdavo raudoniu; priplūdęs kraujas raudona dėme lyg 
vaikiškas seilinukas užklodavo kaklą ir krūtinę. Per pra- 
ėjusius metus jos sveikata gerokai pašlijo. Tas laikotarpis 
jai buvo pražūtingas. Nuo tos nelaimingos priesaikos Am- 
jene ir kvotos komisijos sudarymo jos būdas galutinai su- 
gedo ir tapo tikrai pasibjaurėtinas. Dar daugiau — ėmė 
silpti jos protas; mažne viskas jai buvo vienodai svarbu. 
Ar kruša išdaužė rožes, kurių daugybė žydėjo jos soduo- 
se, ar dėl kurios nors priežasties sugedo hidraulinės ma- 
šinos, kurios varo vandenį į jos Edeno pilies dirbtines 
kaskadas,— baigtis ta pati. Tartum įsisiautėjęs štormas 
nirtulingas jos pyktis užgriūdavo ir sodininkus, ir mašinų 
prižiūrėtojus, ir tarnus, ir Beatrisę. 

— O šitie paveikslai! Dar nėra 10 metų, kai jie da- 
ryti! — šaukė ji, rodydama į Konflano galerijos freskas.— 
43 livrus paryžietiškomis monetomis sumokėjau tam tep- 
lioriui, kurį tavo dėdė Deni pakvietė iš Briuselio ir kuris 
man dievagojosi, kad jo dažai patys patvariausi Š. O ne- 
praėjo nė 10 metų, ir štai, pažiūrėk! Šalmų sidabras jau 

apibluko, o paveikslo apačia suvis nusilupo. Argi tai ge- 
ras, garbingai atliktas darbas, kaip tu manai? 

Beatrisė nuobodžiavo. Mao svita buvo gausi, tačiau ją 
sudarė tik pagyvenę žmonės. Dabar Mao laikėsi gana ato- 
kiai nuo karaliaus rūmų; visi buvo pasidavę Robero įta- 
kai. Ten, Paryžiuje, Sen Žermene, pas karalių rastinuką be 
perstojo vyko varžybos, turnyrai ir pokyliai, rengiami tai 
karalienės gimimo dieną, tai Bohemijos karaliaus išvyki- 
mo garbei, o dažniausiai be jokios progos, šiaip, kad tik 
būtų linksma. Mao rūmuose niekuomet nesirodė arba la- 
bai trumpam pasirodydavo, be to, tik tada, kai to rei- 
kėjo karalystės pero titului. Ji jau nebuvo to amžiaus, 
kai šokama, ir be jokio malonumo kėpsojo, kai linksmin- 
davosi kiti, ypač kai tos linksmybės vykdavo rūmuose, 
kur su ja taip šlykščiai elgėsi. Jai neteikė malonumo net 
kelionė į Paryžių, buvimas savo namuose Mokonsėjo gat- 
vėje. Ji taip ir gyveno it atsiskyrėlė tarp keturių Konf- 
lano pilies sienų arba Edene, kurį reikėjo gerokai pa- 
tvarkyti po to 1316 metų nuniokojimo, kai čia buvo už- 
griuvęs Roberas. 

Nuo to laiko, kai neteko meilužio, — o paskutinis bu- 
vo vyskupas Tjeri d'Irsonas, kurį dalinosi kartu su panele 
Divion, ir todėl šios moters Mao taip nekentė, — ji virto 
tikra tirone. Bijodama naktinių negalių, ji vertė Beatrisę 
miegoti viename kambario kampe, kur tvyrojo tirštas se- 
no kūno, vaistų ir valgių kvapas. Kadangi Mao rijo vis 
dar tiek pat daug kaip ir anksčiau ir kiekvieną paros 
valandą ją galėdavo ištikti klaikiausias ėdrumo priepuo- 
lis, apmušalai, kilimai dvokė mėsos troškiniu, Žvėrienos 
kepsniu, česnakiniu srėbalu. Dėl dažnų skrandžio sutri- 
kimų jai tekdavo kviesti daktarus, barzdaskučius ir vais- 
tininkus; jų paskirtos mikstūros ir gydomųjų žolių ant- 
pilai tučtuojau būdavo nustumiami marinuotos mėsos pa- 
tiekalais. Ak! Kur tie nuostabūs laikai, kai Beatrisė pa- 
dėdavo Mao nuodyti karalius! 

Pati Beatrisė pradėjo jausti metų naštą. Jaunystė bai- 
gėsi. Trisdešimt treji metai — amžius, kai kiekviena mo- 
teris, nors ir labiausiai ištvirkusi, stebi du savo gyvenimo 
šlaitus, su ilgesiu prisimindama praėjusias dienas ir neri- 
mastingai laukdama ateities. Beatrisė vis dar buvo graži; 
tai įžvelgdavo vyrų akimis — pačiais mėgstamiausiais sa- 
vo veidrodžiais. Tačiau ji pati žinojo, kad oda prarado per- 
siko švelnumą ir spalvą, kas taip puošė dvidešimtmetę; 
akys, tokios tamsios, kad iš po blakstienų beveik nesima- 

tė baltymų, rytais jau taip neblizga, sunkėja klubai. Atėjo 
laikas, kai nebebuvo galima delsti. 

Bet ką daryti, jei šita Mao verčia ją miegoti jos kam- 
baryje, kaip pabėgti į pasimatymą su pirmu pasitaikiusiu 
meilužiu, kaip vidurnaktį nusigauti į slaptus namus, daly- 
vauti juodosiose Mišiose ir ten, didžiausiam siautuly, pa- 
tirti jautulingos nuodėmės saldumą! 

— Apie ką taip užsisvajojai? — staiga krioktelėjo gra- 
fienė. 

— Aš nesvajoju, maloningoji ponia. ..— atsakė Beat- 
Tisė, ir jos Žvilgsnis slystelėjo grafienės veidu.— Tik ma- 
nau, kad jūs gausite geresnę už mane merginą, ji ge- 
Tiau nei aš jums tarnaus... Aš rengiuosi tekėti. 

Smūgis buvo taip tiksliai apskaičiuotas, kad jo pada- 
rinių ilgai laukti nereikėjo. 

— Tu būtum gera partija! — šūktelėjo Mao.— Ak! Ta- 
sai, kuris paims tave į žmonas, gaus gerą kraitį; teks jam 
ilgokai paieškoti tavo nekaltybės mano arklininkų lovo- 
se, kol įtaisysi tam vargdieniui ragus! 

— Turint galvoje, mMaloningoji ponia, mano metus ir 
tarnybą jums, nekaltybė greičiau nelaimė nei dorybė. Čia 
dalykas kur kas paprastesnis nei namai ir turtai, kuriuos 
gaus Mano vyras. 

— Jei tik juos išsaugosi, dukra mano! Jei tu juos 
išsaugosi! Nes viskas, ką turi tu, pagrobta iš manęs! 

Beatrisė nusišypsojo, ir jos juodos akys vėl pasislėpė 
po blakstienomis. 

— Ol... Ponia, — tarė ji be galo švelniai — nejaugi jūs 
atimsite savo geradarybes iš tos, kuri padėjo jums tokiuo- 
se slaptuose dalykuose... kuriuos įkūnijome drauge? 

Mao pažvelgė į ją su neapykanta. 

Beatrisė sugebėjo grafienei priminti karalių lavonus, 
kurie tysojo tarp jų, cukruotus migdolus, pražudžiusius 
Liudviką Vaidingąjį, nuodus ant mažojo Jono I lūpyčių. .. 
ir lygiai taip pat žinojo, kaip baigsis ši scena: į grafienės 
veidą pliūptelės kraujas, ir ant jos buivoliško kaklo su- 
raudonuos seilinukas. 

— Tu netekėsi! Žiūrėk, žiūrėk, matai, kaip tu mane 
skaudini savo įžūlybėmis, ir džiaukis sau,— prašvokštė 
Mao, griūdama į krėslą.— Spengia ausyse, reikės vėl pra- 
švti, kad nuleistų kraujo. 

—- Ar tik ne todėl, ponia, kad per daug valgote, ir ten- 
ka jums leisti tiek daug kraujo? 

— Valgysiu viską, ką panorėsiu ir kada panorėsiu!-— 
suurzgė Mao.— Nepakęsiu, kad tokia kvaiša kaip tu tvar- 
kytų, kas man tinka ir kas — ne. Eik ir atnešk angliško 
sūrio! Pridėk ir vyno! Paskubėk! 

Podeliuose angliško sūrio nebebuvo; buvo suvalgyta 
paskutinė siunta. 

— Kas jį surijo? Mane apvaginėja! Tada atnešk kepto 
pašteto! 

„Kiek tik nori! Tau šito tik ir trūko. Pusk, kol sprog- 
si!“ — pamanė Beatrisė, dėdama padėklą. 

Mao savo letena pačiupo storą pašteto riekę ir godžiai 
suleido į ją dantis. Staiga ji išgirdo trakštelėjimą, atsi- 
mušusį smegenyse; sutraškėjo ne gražiai paskrudusi mė- 
sos plutelė, o nulūžo dantis, dar vienas dantis. 

Jos pilkos, pasruvusios krauju akys išsiplėtė. Valan- 
dėlę sėdėjo nejudėdama, vienoje rankoje vis dar laikyda- 
ma riekę pašteto, kitoje — stiklą vyno, pražiojusi burną, 
is kurios kyšojo prie pat kaklelio nulūžęs kaplys, bejė- 
giškai stirksojęs išilgai lūpos. Padėjusi stiklą, be jokio var- 
go ištraukė nulūžusį dantį. Paskiau liežuviu pamakalavo 
tuščioje dantenų vietoje ir pajuto šerpetotą šaknies pavir- 
šių, kuris skaudžiai įdrėskė liežuvio galiuką. Dabar ji 
storais savo pirštais vartė mažą gabalėlį pageltusio kau- 
lo ir žiūrėjo į pačios dalelę, palikusią ją. 

Bet štai Mao pakėlė akis, nes Beatrisė, sėdėjusi prie- 
šais ją, pratrūko juoktis. Sukryžiavusi rankas ant liemens, 
rūmų dama nebegalėjo susilaikyti nuo beprotiško kvatoji- 
mo, kuris purtė jos pečius. Jai nespėjus atsitraukti, Mao 
atsidūrė prie jos ir iš visų jėgų tėškė du skambius an- 
tausius. Juokas bemat nutilo; juodi vyzdžiai po ilgomis 
blakstienomis piktai blykstelėjo ir iškart užgeso. 

Tą patį vakarą, kai Beatrisė padėjo grafienei nusivilk- 
ti, atrodė, kad taika tarp abiejų moterų pasirašyta. Mao 
kaip apsėsta negalėjo negalvoti apie bylą- ir aiškino Beat- 
risei: 

— Suprask gi tu pagaliau, kodėl aš taip norėjau, kad 
tas dvi moteris iškvostų! Esu įsitikinusi, jog toji Divion 
padeda Roberui padirbinėti dokumentus: aš taip norėčiau, 
kad ji būtų sučiupta už rankos. 

Ji automatiškai čiulpčiojo savo nulūžusio danties šak- 
nį, kurią barzdaskutys jau buvo apdildęs. 

Beatrisės galvoje po dviejų antausių brendo sumany- 
mas. 

— Ar galėčiau, maloningoji ponia... pasiūlyti jums 
vieną patarimą? Ar malonėsite jį išklausyti? 

— Žinoma, dukra mano, kalbėk, kalbėk. Esu karšto 
kraujo, greita susidoroti, bet aš pasitikiu tavimi, ir pati 
šitai gerai Žinai. 

— Tai štai! Maloningoji ponia, visas blogis prasidėjo 
nuo mano dėdės Tjeri palikimo... ir po to, kai jūs griež- 
tai atsisakėte sumokėti viską, ką jis buvo palikęs tai Di- 
vion. Niekinga būtybė, ką ir sakyti — visai be reikalo 
jis jai tiek daug paliko! Bet jūs, jūs įsigijote rimtą prie- 
šą, ji girdėjo nemaža paslapčių iš mano dėdės lūpų... ir 
dabar jas pardavinėja monsinjorui Roberui. Dar visa lai- 
mė, kad aš spėjau laiku ištuštinti Irsono skrynią... o ten 
mano dėdė laikė kai kuriuos jūsų dokumentus! Dabar 
pati matote, ką su jais būtų galėjusi padaryti ta niekinga 
mergšė... O jeigu būtumėte skyrusi nors truputį pinigų 
įr žemės... jos snapas būtų užčiauptas. 

— Tiesa! — sutiko Mao.— Matyt, aš iš tiesų būsiu su- 
klydusi. Bet suprask, kur tai matyta, kad toji pasileidėlė, 
kuri vartėsi vyskupo pataluose, drįsta pasirodyti su tes- 
tamentu rankose, tarytum teisėta žmona... Matyt, aš iš 
tiesų būsiu suklydusi. . . 

Beatrisė padėjo Mao nusivilkti dieninius marškinius. 
Milžinė pakėlė savo galingas rankas, atidengdama retais 
žilais pūkeliais apžėlusias pažastis; ant kaklo tarsi kupra 
kūpsojo riebalai, primenantys jaučio sprandą; krūtys sun- 
kios, nukarusios, išties siaubingos. 

„Paseno,— pamanė Beatrisė,— greitai mirs... tik kada? 
Iki paskutinės dienos šitą šlykštų kūną privalėsiu aprengti 
ir nurengti ir visas naktis praleisti šalia... O kai ji nu- 
mirs, kas laukia manęs? Monsinjoras Roberas greičiausiai 
laimės, jį juk palaiko karalius... Mao dvariškiai bus iš- 
vaikyti... 

L Apvilkusi Mao naktiniais marškiniais, Beatrisė vėl pra- 
ilo: 

— Jeigu jūs sutiktumėte atiduoti tai Divion visą tes- 
tamentu paliktą turtą... ir net ką nors daugiau, ji, be 
jokių abejonių, pereitų į jūsų pusę; o jei ji ir padeda 
jūsų sūnėnui atlikti jo nešvarius darbus, jūs galėtumėte 
sužinoti — kokius... ir iš to turėtumėte naudos. 

— Tai tikriausiai baisiai išmintinga, ką man nūnai čia 
Siūlai, — atsakė Mao.— Mano grafystė verta kokio tūks- 
tančio livrų, net jei tenka mokėti už nuodėmę. Bet kaip 
Pasiekti tą ištvirkėlę? Ji gyvena Robero namuose, o jis, 

Ieikia manyti, neišleidžia jos iš akių. .. ir, progai pasitai- 
kius, kiek paglamžo, nes jis, gerai Žinoma, nespjauna į 
nieką. Būtų labai negerai, jei jis suuostų mūsų suma- 
nymą. | 

— Aš noriu pasisiūlyti, mMaloningoji ponia, eiti pasima- 
tyti ir pakalbėti su ja. Aš juk Tjeri dukterėčia. Jis galėjo 
man pavesti perduoti paskutinę jo valią. .. 

Mao įdėmiai pažvelgė į ramų, mažne besišypsantį vei- 
dą. 

— Tu labai rizikuoji — tarė ji. — Jei sužinotų Robe- 
ras... 
— Žinau, maloningoji ponia... žinau, kad rizikuoju, 
bet pavojai manęs nė kiek nebaido,— atsakė Beatrisė, už- 
klodama grafienę, jau spėjusią atsigulti, siuvinėta ant- 
klode. 

— Žinau, tu šauni mergina, — tarė Mao.— Skruostas ne- 
labai dega? 


— Vis dar dega, ponia. .. jums paslaugi.... 


VI 


BEATRISĖ IR ROBERAS 


Lormė įleido ją pro mažąsias namų dureles, kuriomis 
paprastai naudodavosi tiekėjai, tarytum viešnia būtų bu- 
vusi kokia nors skudurininkė ar siuvinėtoja, atėjusi ati- 
duoti užsakymą. Beje, užsimetusi lengvo pilko drapo pe- 
leriną su gobtuvu, slepiančiu plaukus, Beatrisė d'Irson 
niekuo nesiskyrė nuo paprasčiausios miestietės. 


Ji iškart atpažino senąjį monsinjoro d' Artua tarną, ta- 
čiau neparodė nė menkiausio nustebimo; ji nenustebo ir 
tada, kai vedama per du kiemus, tarnybinius pastatus su- 
sigaudė, kad einama tiesiai į senjoro apartamentus. 

Lormė šlepsėjo priekyje šnopuodamas ir kartkartėmis 
vis atsigręždavo mesdamas per petį nepatiklų žvilgsnį į 
tokią gražuolę, kuri žingsniavo kiek slystančia eisena ir 
banguojančiais klubais ir neatrodė, kad būtų bent kiek 
sutrikusi. 

— Ką čia veikia Mao žmonės? — bambėjo sau Lor- 
mė.— Kokį srėbalą ruošiasi marmalyti ana kekšė ant mū- 
sų ugnies? Ai, koks neatsargus monsinjoras Roberas, kad 
įleidžia tokią į savo namus! Taip, ponia Mao žino, ką da- 
ro; kokios bjaurios moteriškos ji čia tikrai nebūtų siun- 
tusi! 

Skliautuotas koridorius, gobelenai, žemos durelės, be 
garso atsiveriančios ant gerai išteptų vyrių, ir Beatrisė 
pamatė pirmiausia šventą Jurgį, sviedžiantį ietį, po to 
šventą Mauricijų, atsirėmusį į savo kalaviją, o galiausiai 
šventą Petrą, traukiantį savo valkšną. 

Vidury kambario stovėjo monsinjoras Roberas, plačiai 
išžergęs kojas, ant krūtinės sukryžiavęs rankas, smakrą 
įrėmęs į apykaklę. 

Beatrisė nuleido savo ilgas blakstienas, o jos kūnu per- 
bėgo saldus drebulys, kuriame susimaišė ir baimė, ir pa- 
sitenkinimas. 

— Manau, jūs mažiausiai tikėjotės čia pamatyti ma- 
ne? — prabilo Roberas d' Artua. 

— O, taip, monsinjore. ..— savo papratimu lėtai atsakė 
Beatrisė.— Kaip tik jus ir tikėjausi rasti. 

Tam ji buvo padariusi viską; šit jau gerą savaitę be- 
veik visai atvirai aplink Divion sukiojosi jos pasiuntiniai, 
ir visas dvaras žinojo apie būsimą jos vizitą. 

Atsakymas kiek nustebino Roberą. 

— Taigi, ką jūs čia ruošiatės daryti? Pranešti apie 
mano tetulės Mao mirtį? 

— O, ne, monsinjore... Ponia Mao tik nusilaužė dan- 
tį. 

— Naujiena nebloga,— tarė Roberas, — tik man neat- 
rodo, kad vertėjo dėl to trukdytis. Tai ji jus atsiuntė? 
Ar jau suprato, kad pralošė bylą, ir dabar panūdo tartis 
su manimi? Aš nesiruošiu su ja derėtis! 

— O, ne, monsinjore... Ponia Mao nė neketina to da- 
ryti, kadangi įsitikinusi, jog laimės. 

— Laimės? Nesąmonė! Prieš 55 liudytojus, vieningai 
teigiančius, kad mane apvogė ir apgavo? 

Beatrisė šyptelėjo. 

— Ponia Mao jų turės 60, monsinjore; jie įrodys, kad 
jūsų liudytojai meluoja ir kad jie visi papirkti... 

— Ak, taip, gražuole, tai jūs čia atėjote manęs paer- 
zinti? Jūsų šeimininkės liudytojai nieko neverti, nes ma- 
nieji savo parodymus pagrįs puikiausiais dokumentais, ku- 
Iiuos aš pateiksiu... 

— Ak! Iš tiesų, monsinjore? -- pratarė Beatrisė, nu- 
taisiusi pagarbų toną.— Tuomet ponia Mao klysta savaip 
supratusi priežastis, dėl kurių po visą Artua grafystę jums 
ieškomi senų laikų antspaudai... 

— Antspaudų ieško todėl, — susierzinęs tarė Roberas, — 
kad mes renkame visus senus dokumentus ir mano nau- 
jasis kancleris nori sutvarkyti mano archyvus. 

— Ak! Iš tiesų, monsinjore. ..— pakartojo Beatrisė. 

— Ir ne jums mane klausinėti! Tai aš jūsų klausiu, 
ko jums čia reikia. Atėjote papirkti mano žmonių? 

— Tam nėra jokio reikalo, monsinjore, juk aš pate- 
kau pas jus. 

— Bet ko jūs iš manęs norite? — subaubė jis. 

Beatrisė apžvelgė kambarį. Ji pastebėjo tas duris, pro 
kurias ją įleido ir kurios atsidarė Magdalenos pilve. Ji 
šyptelėjo. 

— Tai pro šitą landą ir įleidžiate visas savo damas? 

Milžinas pradėjo nervintis. Tas pratisas, ironiškas bal- 
sas, tas kikenimas, tas juodų akių žvilgsnis, užsidegantis 
ir vėl užgęstantis po ilgomis riestomis blakstienomis,— 
visa tai jį kiek trikdė. 

„Saugokis, Roberai,— mintyse perspėjo jis save.— Ši- 
tą šilto ir šalto mačiusią kekšę atsiuntė ne šiaip sau!“ 

Jis jau seniai pažinojo ją, šitą panelę Beatrisę! Ir jau 
ne pirmą kartą ji provokuoja jį. Roberas prisiminė, kaip 
Šali abatijoje, kai jis išėjo iš naktinės Tarybos pas kara- 
jų Karolį IV, kur buvo sprendžiami Anglijos reikalai, 
Beatrisė lūkuriavo jo po vienuolyno užvažiuojamųjų na- 
mų skliautais. O kiek dar kartų... Ir kaskart tas pats 
žvilgsnis, ieškantis jo akių, tas pats klubų bangavimas, 
ta pati provokuojamai pakelta krūtinė. Roberas nebuvo iš 
tų vyrų, kuriuos varžė santuokinė ištikimybė; iš doros ke- 
lio jį būtų išvedęs net medžio stuobrys, jei jį kas apjuos- 
tų sijonu. Tačiau ši mergiotė, priklausanti Mao namams 
ir atliekanti visokius, net ir juodžiausius darbus, visada 
kėlė jam nepasitikėjimą. 

— Mano gražuole, jūs, be abejo, esate tokia sukčiu- 
vienė, kokių reta, ir, be to, dar labai įžvalgi. Mano tetulė 
įsitikinusi, kad laimės savo bylą; bet jūs gi blaiviai žiū- 
rite ir suprantate, kad byla pralaimėta. Ir jūs pamanėte 
sau, kad palankūs vėjai nusisuko nuo Kontlano, pats lai- 
kas pasimatyti su tuo monsinjoru Roberu, apie kurį sklan- 
do tiek piktų apkalbų, kuriam tiek daug pakenkta ir ku- 

Ši B nesudrebės atėjus atsiskaitymo valandai. Ar ne 
aipė 

Roberas įprastai žingsniavo pirmyn atgal po kambarį. Jis 
vilkėjo trumpą palaidinį, standžiai aptempiantį pilvą; kel- 
nių audinys gražiai išryškino galingų jo šlaunų raumenis. 
O Beatrisė iš po nuleistų blakstienų vis nepaliovė jo ste- 
bėti — nuo rusvos ševeliūros iki pat batų. 

„Koks jis turėtų būti sunkus!“ — pamanė ji. 

— Mano palankumo šypsenėlėmis nepavyks įgyti, Ži- 
nokite tai, — tęsė Roberas. — Nebent jums mirtinai reikia 
pinigų ir norite parduoti man kokią paslaptį? Ką gi, aš 
moku atsidėkoti tiems, kurie man ištikimai tarnauja, bet 
esu negailestingas tiems, kurie nori mane apmauti. 

— Aš nieko neturiu parduoti, monsinjore. 

— Tuomet, brangioji Beatrise, žinokite, kad jūs tin- 
kamiausiai pasielgtumėte, jei kaip galima greičiau palik- 
tumėte mano namus, nesvarbu, kokie tikslai būtų jus čia 
atviję. Mano virtuvė kuo puikiausiai saugoma, mano pa- 
tiekalai ragaujami, mano vynas degustuojamas ir tik po 
to paduodamas man. 

Beatrisė liežuvio galiuku aplaižė lūpas, tarytum būtų 
paragavusi saldžiausio likerio. 

„Baiminasi, kad nenunuodyčiau“,— toptelėjo jai. 

Ak! Kaip jai dabar buvo linksma ir baisu. O Mao šiuo 
metu įsivaizduoja, kad Beatrisė stengiasi apvynioti aplink 
pirštą tą Divion! O, stebuklinga akimirka! Beatrisei din- 
gojosi, kad ji laiko delne daugybę nematomų ir mirtį ne- 
šančių gijų. Tik reikėtų jas geriau pajungti sau. 

Ji atsmaukė gobtuvą, atrišo raištelius ir nusimetė pele- 
riną. Jos tamsūs, tankūs plaukai buvo supinti į dvi ka- 
sas ir sukelti ant ausų. Pamarginta suknelė gilia iškirpte 
rodė prašmatnią krūtinę. Roberui, mėgusiam putlias mo- 
teris, netruko šauti į galvą mintis, kad Beatrisė po pasku- 
tinio jų susitikimo gerokai pagražėjo. 

Beatrisė patiesė ant grindų savo peleriną taip, kad 
pasidarytų pusapskritimis. Roberas nustebęs stebėjo. 

— Ką jūs čia darote? 

Ji neatsakė, ištraukė iš savo kapšo tris juodas plunks- 
nas, padėjo jas prie pelerinos apykaklės taip, kad išeitų 
lyg maža žvaigždutė; paskui ėmė sukti smiliumi brėždama 
įsivaizduojamą apskritimą ir murmėdama nesuprantamus 
žodžius. 

— Ką jūs čia darote? — pakartojo Roberas. 

— Noriu jus užburti... monsinjore,— ramiai atsakė 

Beatrisė, tarsi jai būtų buvęs pats paprasčiausias dalykas 
arba nebent jau pats įprasčiausias jos užsiėmimas. 

Roberas nusikvatojo. Beatrisė pažvelgė į jį, paėmė už 
rankos, norėdama įvesti jį į apskritimo vidurį. Roberas iš- 
traukė ranką. 

— Jūs bijote, monsinjore? — tarė šypsodamasi Beatri- 
sė. 

Štai kokia ji, moterų jėga! Koks senjoras būtų drįsęs 
pasakyti grafui Roberui d' Artua, kad jis bijąs, ir negauti 
už tai skardaus antausio ar kirčio per kiaušą 20 svarų 
kalaviju? O ši vasalė, kambarinė slampinėja aplink jo 
namus, įsibrauna, trukdo jo laiką pliurpdama visokiau- 
sias kvailystes. .. ,,Mao nusilaužė dantį... Aš neturiu ko 
parduoti. ..", tiesia ant grindų savo mantiją ir tiesiai į 
akis rėžia, kad jis bailys. 

— Atrodo, jūs visada bijojote arčiau prie manęs pri- 
eiti, — tęsė Beatrisė.— Tą dieną, kai jus pamačiau pirmą 
kartą, — jau seniai tai buvo, — ponios Mao namuose... kai 
jūs atėjote jai pasakyti, kad jos dukteris teis... gal jūs 
jau tai ir pamiršote. .. jūs jau tada nuo manęs vis nusisuk- 
davote. Ir dar daugybę kartų... Ne, monsinjore, net ir ne- 
mėginkite tikinti, kad jūs nebijote! 

Paskambinti Lormė, įsakyti jam išmesti šitą besityčio- 
jančią mergšę; kaip tik šitaip Roberui patarinėjo jo iš- 
minties balsas, liepdamas padaryti tai nedelsiant. 

— O ko tu čia sieki su tom savo pelerinom, ratais ir 
plunksnomis? — paklausė jis.— Nori iššaukti velnią? 

— Atspėjote, monsinjore. ..— atsakė Beatrisė. 

Išgirdęs tokį vaikišką atsakymą, Roberas gūžtelėjo pe- 
čiais ir, vykdydamas žaidimo taisykles, įkėlė koją į ratą. 

— Štai ir viskas, monsinjore. Šito man ir reikėjo. Ka- 
dangi jūs, jūs ir esate pats velnias... 

Kuris vyras atsilaikys prieš tokį komplimentą? Šįsyk 
Roberas nusikvatojo iš visos širdies, nusikvatojo paten- 
kintas visa gerkle. Ir dviem pirštais, nykščiu ir smiliumi, 
suėmė Beatrisės smakrą. 

— O žinai, aš galiu įsakyti sudeginti tave kaip raga- 
ną? 

— Ol! Monsinjore. .. 

Ji stovėjo visai priešais jį, užvertusi galvą žiūrėjo į 
platų apatinį žandikaulį, apžėlusį rusvais šeriais; ji uodė 
medžioklinių šunų nuvaryto šerno kvapą. Pavojus, išda- 
vystė, geismas, visas tas satanizmas ją be galo jaudino. 

Begėdė, begėdė, gryniausia begėdė, kaip Roberas my- 
lėjo tokias moteris! ,„Kuo aš rizikuoju?“ — šmėstelėjo gal- 
voje. 

Jis sugriebė ją už pečių, prispaudė prie savęs. 

„Jis gi ponios Mao sūnėnas, jos sūnėnas, linkintis jai 
vien tik bloga“,— dar suspėjo pamanyti Beatrisė, ir Ro- 
bero bučinys, užspaudęs jos lūpas, atėmė kvapą. 


VII 


BONFIJ NAMAI 


Vyskupas Tjeri d'Irsonas iki pat mirties gyveno Pa- 
rvžiuje, Mokonsėjo gatvėje, nuosavame name, kuris sto- 
vėjo šalia grafienės d'Artua rūmų; jam pavyko išplėsti 
savo valdas nupirkus namą kaimyno, pavarde Žiuljenas 
Bonfij. Štai tame name, paveldėtame iš dėdės, Beatrisė 
ir pasiūlė Roberui d' Artua susitikinėti. 

Viltis paišdykauti su Mao rūmų dama šalia Mao bu- 
veinės ir dar name, pirktame už Mao pinigėlius, be to, 
išsaugojusiame tokį žavų Bonfij“ pavadinimą, — kas ga- 
lėjo būti smagiau, kaip užganėdinti mielą širdžiai polinkį 
pokštauti. Kartais pats likimas suteikia tokių linksmybių. 

Šiaip ar taip, iš pradžių Roberas buvo labai atsargus. 
Nors ir jis pats toje pačioje gatvėje turėjo namą, kur, 
tiesa, negyveno, tik kartkartėm užsukdavo pasižiūrėti, ta- 
čiau mieliau eidavo į Bonfij namus tik gerokai sutemus. 
Per kvartalus, prigludusius prie Senos, kur siauromis gat- 
velėmis nuolat plūdo niekur neskubanti minia, tokio ga- 
lingo stoto senjoras kaip Roberas d' Artua, ir dar lydimas 
ginklanešių, negalėjo pereiti nepastebėtas. Todėl Robe- 
ras laukdavo sutemų. Visuomet jo palydovai būdavo Ži- 
lė de Nelis ir dar trys tarnai, patys nekalbiausi ir, žinoma, 
patys stipriausi. Šios sargybos smegenys buvo Žilė, o trys 
tarnai, vienu kumščio smūgiu galintys nudobti žmogų, pa- 
prastai įsitaisydavo prie namo durų,— be livrėjų, todėl 
juos lengvai galėjai palaikyti paprasčiausiais dykinėtojais. 


* Bonne fille— šauni mergaitė (pranc.). 

Per pirmuosius pasimatymus Roberas atsisakė gerti 
prieskoniais pagardintą vyną, kuriuo vaišino jį Beatrisė. 
„Šita panelytė gali turėti užduotį mane nunuodyti“, — su- 
metė jis. Labai apgailestaudamas, jis nusimesdavo gele- 
žies grandelėmis pamuštą siurkotą ir net didžiausios pa- 
laimos akimirkomis užmesdavo akį į skrynią, ant kurios 
dėdavo savo durklą. 

O Beatrisė patirdavo malonumą stebėdama tokią jo 
baimę. Kaip išėjo, kad ši pilka Artua miestietė, netekėjusi, 
nors jau persiritusi per 30 metų mergina, į valias pasivo- 
liojusi visokio plauko pataluose, galėjo įvaryti baimės to- 
kiam milžinui, tokiam galingam Prancūzijos perui? 

Ir todėl šis ryšys — Beatrisei netgi labiau nei Robe- 
Tui — įgijo pikantišką iškrypimo skonį. Tik pamanykite, 
jos dėdės namuose! Dar su mirtinu ponios Mao priešu! 
Dabar, kai reikia dažnai išeidinėti, pasiteisindama ji ku- 
ria vis naujas pasakas... Toji Divion tokia nesukalbama... 
Taip iš karto ji nenusileis, o atseikėti didelius pinigus buū- 
tų beprotystė, juk iš jos negali laukti nieko kita, tik me- 
lo... Ne, su ja reikia matytis dažnai ir mėginti iš jos pa- 
lengvėle išpešti, kokias intrigas rezga tas nevidonas mon- 
sinjoras Roberas, išgauti vardus pernelyg paslaugių liu- 
dytojų, o paskiau dar prireikia tikrinti jos žodžius, susi- 
rasti Luvre senjorą ZŽiuvinji arba Mišlė Gėru, notaro Te- 
sono tarną, ir su jais pakalbėti. Ak! Viskas ne taip pa- 
prasta, reikia ir laiko, ir pinigų... ,,„Derėtų, mMaloningoji 
ponia, padovanoti to klerko žmonai atkarpą audeklo, tada 
jo liežuvis tikrai atsirištų. .. Ar leisite man paimti keletą 
livrųė“ 

Koks malonumas žiūrėti poniai Mao tiesiai į akis, šyp- 
sotis jai ir galvoti: ,„Nepraeis ir 12 valandų, kai aš, vi- 
siškai nuoga, atsiduosiu mesirui jūsų sūnėnui!“ 

Matydama savo rūmų damą taip besirūpinančią jos rei- 
kalais, Mao ją mažiau bardavo, vėl ėmė rodyti savo prie- 
raišumą ir negailėjo dovanėlių. O Beatrisė juto dvigubą 
malonumą tyčiodamasi iš Mao ir drauge stengdamasi už- 
kariauti Roberą. Juk negali imti manyti, jog pavergei vy- 
riškį tik dėl to, kad su juo pasimylėjai kokią valandą, ly- 
giai kaip negali laikyti savęs plėšrūno šeimininku vien 
todėl, kad tu jį nusipirkai ir pro narvo virbus žiūri į jį. 

Turėti — tai toli gražu ne valdyti. 

Tikras šeimininkas pasidarai tik tuomet, kai tą plėšrū- 
ną taip apdoroji, kad jis gula paklusdamas vienam tavo 
žodžiui, o tavo Žvilgsnis atstoja geležinius narvo virbus. 

Robero nepasitikėjimą Beatrisė laikė nagais, kuriuos 
Teikia nudildyti. Per visus medžioklės metus į jos spąstus 
pirmąkart pakliuvo toks stambus grobis, ir dar pagarsėjęs 
pasakišku žiaurumu. 

Vieną dieną Roberas sutiko priimti iš Beatrisės rankų 
taurę juodųjų vynuogių vyno, ir ji suprato, jog tai pir- 
IiOji jos pergalė: „Taigi, būčiau galėjusi ten įberti nuodų 
ir jis būtų išgėręs...“ 

Kai kartą užsnūdo toks milžinas, panašus į pasakų žmo- 
gėdrą, ją apėmė pergalės džiaugsmas. Milžino kaklą brė- 
žė aiški linija ten, kur baigėsi palaidinio apykaklė ar 
grandelių marškinių iškirptė; saulės ir vėjų nugairinto 
veido rausva spalva staiga dingsta ir žemiau ruoželio pra- 
sideda akinama baltuma, pamarginta strazdanų, ant pečių 
apaugusi rusvais plaukais, primenančiais kiaulės šerius. 
Ir šitas ruoželis atrodė Beatrisei tarsi tyčia nubrėžtas kir- 
vio ar durklo ašmenims įsikirsti. 

Vario spalvos plaukai, sugarbiniuoti voleliais abipus 
skruostų, nuslydo ir atvėrė mažą, švelniai suapvalintą au- 
sį, tokią jaudinamai vaikišką ausį. „Šitą mažą ausį, — pa- 
manė Beatrisė, — galima būtų perverti durklu iki pat sme- 
genų..." 

Po kelių minučių Roberas staiga pakirdo ir neramiai 
apsidairė. 

— Na ką, monsinjore. .. Matote, aš jūsų nenužudžiau,— 
nusijuokė Beatrisė. 

Juokas atidengė tamsiai raudonas moters dantenas. 

Tarsi norėdamas atsidėkoti, jis vėl čiupo ją į glėbį 
kviesdamas siautulingam meilės Žaidimui. Be abejo, Beat- 
risė pasirodė verta jo partnerė, išmoninga, negailinti sa- 
vęs, ne kokia paniurėlė, džiaugsmingai priimanti vyro 
glamones ir garsiai šaukianti iš malonumo. Per savo am- 
žių Roberas buvo suplėšęs nemažai sijonų: ir šilko, ir 
vilnos, ir kanapinių, ir manė esąs didis ištvirkimo menų 
meistras, bet čia jis pripažino, kad ši partnerė pranašes- 
nė už jį. 

— Jei tu visų šitų Meilybių, Mano vaikuti, išmokai nak- 
tinėse raganų puotose,— kalbėjo jis, — reikėtų nuo šiol ten 
siųsti visas nekaltas mergeles! 

Kalbėjo jis tai todėl, kad Beatrisė dažnai pasakodavo 
apie tas raganų puotas ir velnią. Šitoji mergina, pažiūrė- 
ti tokia lėta, suglebusi, banguojančios eisenos ir lėtakal- 
bė, atgydavo tik lovoje, parodydavo savo karštą kraują 

tik ten; jos kalba pagyvėdavo ir net virsdavo greitakalbe 
tik kalbant apie demonus ir raganavimą. 

— Kodėl tu dar neištekėjai? — paklausė jos Roberas.— 
Jaunikių neturėjo trūkti, ypač jei jiems teikei tokių ma- 
lonumų iki vestuvių. .. 

— Todėl, kad tuokiamasi bažnyčioje, o bažnyčios aš 
negaliu pakęsti. 

Beatrisė klūpojo ant lovos sudėjusi rankas ant kelių, ir 
šešėlis krito į pilvo įdubimą; plačiai atvėrusi akis, ji pra- 
šneko: 

— Supranti, monsinjore, Romos ir Avinjono kunigai ir 
popiežiai teisybės nemoko. Dievas ne vienas; yra du die- 
vai: šviesos ir tamsos, Gėrio kunigaikštis ir Blogio kuni- 
gaikštis. Dar prieš pasaulio sukūrimą tamsos liaudis su- 
kilo prieš šviesos liaudį, ir Blogio tarnai, kad galėtų tik- 
rai gyventi, mat Blogis — nebūtis ir mirtis, prarijo dalį 
Gėrio, pačius jo pradus. O kadangi juose glūdėjo dvi 
jėgos — Gėrio ir Blogio,— jie galėjo sukurti pasaulį ir 
gimdyti žmones, nes žmonėse sumišę abu pradai, ir jie ko- 
voja, bet ten Blogis pirmauja, kadangi tai prigimtinis liau- 
dies elementas. Ir iš tiesų Matyti, kad yra du pradai, ka- 
dangi gyvena vyrai ir moterys, jie sukurti skirtingai, kaip, 
sakykim, tu ir kaip aš, — pridūrė ji, godžiai šypsodamasi.— 
Tai Blogis kutena mūsų vidurius ir Žadina geismą... Tie 
žmonės, kurių Blogio prigimtis stipresnė už Gėrio prigim- 
tį, privalo garbinti šėtoną ir sudaryti su juo sutartį, jei, 
žinoma, jie trokšta savo gyvenime laimės ir sėkmės; jie 
negali tarnauti Gėrio valdovui, nes jis — jų priešininkas. 

Ši keista filosofija, nuo kurios gerokai dvokė siera ir 
kurioje buvo skubotai suvokto manicheizmo, satanizmo 
elementų, pasiskolintų iš katarų doktrinų, neteisingai per- 
duotų ir neteisingai suprastų, tačiau jos turėjo kur kas 
daugiau sekėjų, negu manė valdžią turintys žmonės. Čia 
Beatrisė nebuvo išimtis, bet Roberui, kuris nė karto gy- 
venime dėl to nesusimąstė, ji pravėrė duris į tokį paslap- 
tingą pasaulį, ypač jį žavėjo tai, kad tokius samprotavi- 
mus girdi iš moters lūpų. 

— Tu protingesnė nei aš Maniau. Iš kur visa tai su- 
žinojai? 

— Iš buvusių tamplierių, — atsakė ji. 

— O! Tamplieriai! Tikra tiesa, jie žinojo daugybę da- 
lykų... 

— Jūs juos sunaikinote. 

— Tik ne aš, ne aš! — šūktelėjo Roberas.— Tai Pilypas 

Gražusis ir Angeranas — Mao draugeliai... Užtat Karolis 
Valua ir aš pats priešinomės jų baudimui. 

— Jie įvaldę magiją ir todėl galingi ligi šiolei. Visos 
bėdos, užgriuvusios karalystę, prasidėjo nuo to, kai tamp- 
lieriai sudarė su šėtonu sutartį, o sudarė dėl to, kad popie- 
žius atskyrė juos nuo bažnyčios. 

— Karalystės bėdos, karalystės bėdos. ..— abejodamas 
ištarė Roberas.— Ar tik kai kurios jų nebuvo greičiau 
mano tetulės kūrinys nei velnio darbas. Juk ne kas kitas, 
O ji į aną pasaulį pasiuntė mano kuzeną Vaidingąjį, o po 
to ir jo sūnų. Ar tik nebūsi prikišusi nagų ir tu? 

Jis dažnai grįždavo prie šito klausimo, bet kaskart 
Beatrisė nuo tiesaus atsakymo išsisukdavo arba mąsliai 
šypsodavosi, tarsi neišgirdusi klausimo, o dažniausiai at- 
sakydavo nei šį, nei tą. 

— Mao nežino... nežino, kad aš sudariau sandėrį su 
velniu. .. Antraip ji tikrai išvytų mane... 

Ir vėl pasipylė greitakalbė apie mėgstamiausius da- 
lykus, apie juodąsias mišias, priešingas krikščioniškosioms, 
tai prilygo jų paneigimui, jos vyksta vidurnaktį kokiame 
nors požemy, ir geriausia, kad būtų netoli kapinių. Jų 
stabas dviveidis, ostijos juodos spalvos, o šventinant tris- 
kart ištariamas Belzebubo vardas. Kai mišias laiko koks 
atsimetėlis ar buvęs vienuolis, tai geriau jau nebegali 
būti. 

— Tas aukštybių Dievas netesėjo savo pažado; jis Žža- 
dėjo suteikti palaimą, o pats siunčia visokias bėdas bū- 
tybėms, kurios taip ištikimai jam tarnauja; todėl reikia 
paklusti žemės dievui. Klausyk, monsinjore, jei nori, kad 
tavo bylos dokumentus sutvirtintų dar ir velnias, liepk 
įkaitinta iki raudonumo geležimi perbraukti per kiekvie- 
no popieriaus kampą, kad liktų skylutė su mažumą ap- 
skrudusiais kraštais. Arba dar geriau — reikia uždėti ant 
kiekvieno lapo po rašalo dėmelę, kad ji būtų kryžiaus 
tormos, ir tegul viršutinis skersinis baigiasi tarsi ranka... 
Aš žinau, kaip tai daroma. 

Tačiau ir Roberas neatidengė visų savo kortų; nors 
Beatrisė pirmoji nujautė, kad popieriai, kuriais jis taip 
giriasi, buvo netikri, jis nė karto neužsimiršo taip, kad 
prisipažintų. 

— Jei nori įveikti priešą ir pribaigti jį piktosios dva- 
sios valia, — kartą atvėrė širdį Beatrisė, — reikia, kad įtrin- 
tum jam pažastis, paausius ir kojų padus tepalu, sutaisy- 
tu iš sutrintos ostijos ir nekrikštyto kūdikio kaulų mil- 

telių, primaišius vyriškos spermos, ištryškusios ant mo- 
ters nugaros per juodąsias mišias, ir tos pačios moters 
mėnesinių kraujo ?. 

— Būtų kur kas tikriau,— atsakė Roberas, — savo bran- 
giajai priešei įberti tų pačių miltelių, kuriais nuodijama 
žiurkės ir skunsai... 

Beatrisė apsimetė nieko neišgirdusi. Tačiau Robero žo- 
džiai užliejo lyg karšta banga jos kūną. Ne, nereikia tuo- 
jau pat atsakyti Roberui. Nereikia, kad jis žinotų, jog 
ji jau pasiryžusi... Ar gali kas tvirčiau sujungti du mei- 
lužius nei bendras nusikaltimas? 

Beatrisė pamilo Roberą. Ir ji nesuprato, kad, stengda- 
Imasi įvilioti jį į spąstus, pati pateko į juos. Dabar ji gy- 
veno tik laukdama minutės, kai vėl jį pamatys, o po to 
mėgavosi prisiminimais ir naujo pasimatymo laukimu. 
Laukimu to 200 svarų svorio ir to žvėryno kvapo, kuriuo 
Roberas ypač atsiduodavo meilės pamišimo valandėlėmis, 
laukimu to plėšrūniško urzgimo, kurį ji sugebėdavo išplėš- 
ti iš jo krūtinės. 

Be reikalo manoma, kad tik nedaugelis moterų jaučia 
baidyklių pomėgį. Karaliaus rūmų nykštukai — Žanas Kvai- 
lelis ir kiti — puikiausiai tai žinojo ir patys galėjo gir- 
tis savo pergalėmis! Net atsitiktinis luošumas sukelia 
smalsumą ir, be to, geismą. Dažnai esti, jog vienaakis ri- 
teris gundomas tik tam, kad baisiai knieti pakelti juodo 
audeklo raištį, dengiantį dalį veido. Roberą savaip irgi 
galima priskirti prie baidyklių. 

Į stogus teškeno rudeniškas lietus. Beatrisės pirštai pa- 
simėgaudami švelniai glostė milžiniško pilvo iškilumus. 

— O tau, monsinjore,— kalbėjo ji, — tau nieko nerei- 
kia, tu ir taip gauni viską, ko tik nori, tau net nereikia 
jokių mokslų... Tu pats esi velnio įsikūnijimas. O vel- 
nias juk nežino, kad jis velnias... 

Roberas, pasisotinęs meile ir glamonėmis, gulėjo už- 
vertes galvą. Klausydamas šitų žodžių, svajojo. .. 

Velnias spindinčiomis it anglys akimis, klaikiais na- 
gais ant galų pirštų, kad galėtų plėšyti žmogaus kūną, dvi- 
šakas liežuvis, o iš burnos, lyg iš krosnies, veržiasi ug- 
nis. Tačiau velnias gali būti lygiai toks pat įkūnus kaip 
Roberas ir lygiai taip pat kvepėti. Ji įsimylėjusi šėtoną. 
Dabar ji velnio mylimoji, ir niekas jų nebeišskirs. .. 

Vieną vakarą, kai Roberas d'Artua grįžo namo po pa- 
simatymo su Beatrise, žmona padavė jam tą garsiąją ve- 

cybų sutartį, pagaliau surašytą kaip reikiant; trūko tik 
antspaudų. 

Atidžiai apžiūrėjęs dokumentą, Roberas priėjo prie ži- 
dinio, nerūpestingai įkišo į ugnį Žarsteklį, o kai jo galas 
iki raudonumo įkaito, jis perdūrė vieno lapo kamputį, ku- 
ris tučtuojau ėmė traškėti. 

— Ką darote, mano drauge? — paklausė ponia de Bo- 
mon. 

— Tenoriu įsitikinti — atsakė Roberas,— ar tikrai ge- 
ras popierius. 

Žana de Bomon valandėlę stebėjo vyrą, po to švelniai, 
beveik motiniškai pasakė: 


— Jūs turėtumėte paliepti, Roberai, nukarpyti jums 
nagus... Kas čia per nauja mada nešioti tokius ilgus? 


VIII 
GRIŽIMAS Į MOBIUISONĄ 


Atsitinka, jog kokia nors ilgai brandinta intriga pa- 
smerkta žlugti jau iš pat pradžių, dar nespėjusi nė gerai 
užsimegzti, ir vien dėl to, kad pritrūko nusimanymo. 

Roberas ūmMai sumetė, kad katapultos, kurias jis taip 
gerai sumeistravo, galėjo sutrupėti su pirmuoju šūviu, nes 
jis buvo visai pamiršęs svarbiausią spyruoklę. 

Jis patikino karalių, savo svainį, ir net iškilmingai pri- 
siekė evangelija, kad dokumentai, liudijantys jo pavel- 
dėjimo teises, yra; be to, jis net pasistengė, kad būtų su- 
Iašyti popieriai, nė kiek nesiskiriantys nuo anų, dingusių- 
jų. Buvo surinkta daugybė liudytojų parodymų, patvirti- 
nančių tų raštų tikrumą. Taigi, atrodytų, padaryta viskas, 
kad įrodymai būtų priimti be jokių ginčų. 

Tačiau buvo viena ypata, kuri neabejotinai žinojo tų 
aktų netikrumą: Mao d'Artua. Ji sudegino tikruosius, pir- 
Miausia tuos, kuriuos prieš 20 metų pasisekė išgvelbti iš 
Paryžiaus archyvų pasinaudojus Pilypo Gražiojo patikėti- 
nių paslaugumu, o paskiau, jau visai neseniai, ir kopijas, 
saugotas Tjeri d'Irsono skrynioje. 

Žinoma, jei klastotė gali atrodyti kaip originalas aky- 
se tų žmonių, kurie nusiteikę palankiai ir neregėję tikrųjų 
dokumentų, vargu ar viską priims taip ir tasai, kuris žino 
apie falsifikaciją. 

Be abejo, Mao nepuls aiškinti: „Šitie popieriai netikri, 
nes tikruosius sudeginau aš“; tačiau žinodama, kad do- 
kumentai padirbti, ji paleis į darbą visus savo sugebė- 
jimus, kad tai įrodytų. Čia jau gali būti tikras, ji neapsi- 
žioplins! Divion tarnaičių areštas — gana įtikinamas pa- 
vojaus signalas. Per daug žmonių dalyvavo klastojimo rei- 
kale, ir sunku patikėti, kad neatsiras nors vienas, kuris 
neišduos iš baimės ar pasigviešęs gero piniginio masalo. 

Tr jei, skaitant tą dokumentą Reji, įsibrovė nelemtieji 
1322 vietoj 1302, Mao šito nepražiopsos ir būtinai iškels 
aikštėn. Antspaudai gali atrodyti tobuli, bet Mao parei- 
kalaus juos nuodugniai ištyrinėti. Be to, velionis Robe- 
ras II, kaip buvo įprasta diduomenėje, įsakydavo oficia- 
liuose dokumentuose paminėti raštininko, surašiusio tuos 
dokumentus, vardą. Ant padirbtų popierių, žinoma, to- 
kio tikslumo vengta. Toks praleidimas viename dokumen- 
te dar galėtų praslysti, tačiau kaip bus kituose keturiuo- 
se, kuriuos reikės pristatyti teismui? Mao nieko nereikštų 
pareikalauti peržiūrėti Artua giminės archyvus. „Imkite ir 
palyginkite, — pareikštų ji, — tarp visų popierių, kuriuos 
antspaudavo mano tėvas, ieškokite braižo, panašaus į ši- 
tąjį! 

Roberas priėjo prie išvados, kad popieriai, jam turin- 
tys tikrų dokumentų vertę, galės būti panaudoti tik tuo- 
met, kai būtybė, kurios įsakymu dingo originalai, dings 
ir pati. Kitaip tariant, teismo procesą jis laimės tik tuo 
atveju, jeigu nušluos Mao nuo žemės paviršiaus. Tai jau 
nebuvo vien noras, tai — būtinybė. 

— Jei Mao mirtų, — vieną dieną prasitarė jis Beatri- 
sei, uždėjęs rankas ant galvos ir svajingai žvelgdamas į 
lubas Bonfijį namuose, — ... taip, jei ji mirtų, aš tave visai 
paprastai galėčiau pasiimti kaip žmonos rūmų damą... 
Juk aš Artua paveldėtojas, ir niekam nešautų į galvą ste- 
bėtis, kad pasiimu kai kuriuos savo tetulės žmones. Ir 
tuomet tu nuolat būtum šalia manęs... 

Kabliukas sumeistrautas gan grubiai, bet mestas žu- 
viai, kuri laukė jo plačiai išsižiojusi. 

Beatrisė net mintyse nedrįso puoselėti tokių pasakiš- 
kų vilčių. Ji jau matė save gyvenančią Robero namuose, 
šit vaikštinėja sau ir rezga visokias intrigas, pirmiausia 

slapta, o vėliau ir visų pripažinta meilužė, nes tokie daly- 
kai, laikui bėgant, susitvarko... Ir ką gali žinoti? Ponia 
de Bomon, kaip ir visi mirtingieji, neamžina. Tiesa, ji 
septyneriais Metais jaunesnė už Beatrisę ir, regis, pavy- 
dėtinos sveikatos; užtat kas gali būti džiugiau vyresnei 
moteriai negu nušluoti nuo kelio aną, jaunesniąją. Kodėl 
negalėtų sumanūs apžavai per kelerius metus iš Robe- 
ro padaryti našlio? Meilė išjungia proto stabdžius, panai- 
kina visas vaizduotės ribas. Kartkartėmis Beatrisė jau 
pasijusdavo grafienė d'Artua, apsisiautusi pero žmonos 
mantiją. .. 

O jei numirtų karalius, — šitai irgi labai nesunkiai ga- 
li atsitikti — ir Roberas būtų regentas? Juk kiekviename 
amžiuje pasitaiko žemos kilmės moterų, kurios pakyla iki 
pačių viršūnių vien todėl, kad sugeba uždegti kurio nors 
princo geismus, nes pati gamta iškėlė jas aukščiau kitų, 
suteikdama joms kūno grakštumą ir labai guvų protą. Ir 
ne visos Romos ir Konstantinopolio imperatorienės, kaip 
pasakoja menestrelių poemos, gimusios ant sosto pakopų. 
Taip jau įprasta, kad šio pasaulio galingųjų bendrijoje 
greičiausiai iškyla moterys. .. 

Prieš leisdama uždėti grandines, Beatrisė dar delsė, 
idant galutinai įsitikintų, kad tasai, kuris norėjo ją pa- 
gauti, pats jau pagautas. Norėdama būti visiškai tikra, 
kad Roberas pasiims ją į savo namus Artua, suteiks titu- 
lus ir kitas privilegijas, kuriomis ji atvirai naudosis, ir 
kad padovanos žemių, be to, būtinai nurodys — kokių, Be- 
atrisė turėjo padaryti taip, kad jis įklimptų iki ausų ir 
dešimtis kartų tai patvirtintų... Taip, tuomet, galimas 
daiktas, galėtų pamokyti kerėti, išmokytų nulipdyti vaš- 
kinę figūrėle, parodytų, kur besti adatas ir kokius pra- 
keiksmus ištarti norint pražudyti Mao. Beatrisė vis dar 
dėjosi kankinama abejonių, sąžinės priekaištų; juk Mao 
ne tik jos, bet ir visos Irsonų giminės geradarė! 

Netrukus jos kaklą puošė auksiniai agrafai ir brangak- 
menių sagės,— Roberas pratinosi būti galantiškas. Glos- 
tydama ką tik gautą papuošalą, Beatrisė kalbėjo, jog no- 
rint, kad apdavai neabejotinai paveiktų, tikriausias ir 
greičiausias būdas — paimti dar neturintį nė penkerių me- 
tų berniuką, duoti jam praryti baltą ostiją, paskui nupjau- 
ti vaiko galvą ir užlašinti kraujo ant juodos ostijos, po 
to ją įsigudrinus duoti suvalgyti tam, kurį reikia apduo- 
ti. Negi būtų taip sunku rasti tokio amžiaus berniuką? 

Juk tiek varguolių šeimų, kurios apsikrovusios vaikais ir 
mielai sutiktų parduoti kokį vieną! 

Roberas susiraukė; per daug kebeknės, ir dar nežinia, 
kaip viskas pasiseks. Tiesą sakant, jis bemeilytų ką nors 
paprastesnio, tarkim, gero nuodo,— šiūptelėjai, ir gatava. 

Pagaliau Beatrisė lyg ir leidosi palenkiama, kadangi 
buvo labai atsidavusi šitam velniui, dievino jį, nes jai 
neapsakomai knietėjo kuo greičiau atsidurti Artua rū- 
muose ir viltis kasdien jį matyti. Dėl to ji pasiruošusi vis- 
kam. Ir kai Roberas, įsitikinęs, kad nugalėjo, įdavė jai 
50 livrų nuodams, Beatrisė jau visą savaitę turėjo parū- 
pinusi tiek baltojo arseno, kad jo būtų užtekę visam kvar- 
talui sunaikinti. 

Dabar reikėjo sulaukti tinkamos progos. Beatrisė aiš- 
kino Roberui, kad Mao supa daugybė daktarų; vos jai 
kiek sunegalavus, jie tučtuojau sulekią, 0 virėjai nuolat 
sekami, vynininkai — ir patys labai jau uolūs. .. Žygis bus 
nelengvas. 

Vėliau Roberas netikėtai apsigalvojo. Mat jis ilgai šne- 
kučiavo su karaliumi. Karalius, norėdamas išvengti teis- 
mo bylos, kurios baigtis tokia aiški, o gandas apie ją buvo 
nemalonus ir karaliaus dvarui, ir visai karalystei, nuspren- 
dė iškviesti Mao ir įtikinti ją savanoriškai atsisakyti Ar- 
tua grafystės. 

— Ji nieku gyvu nesutiks,— tarė Beatrisė,— ir šitai, 
monsinjore, tu Žinai taip pat gerai kaip ir aš... 

— Šiaip ar taip, reikia pabandyti. Jei karaliui pavyk- 
tų įkrėsti jai proto, geresnės išeities ir nereikėtų. 

— Ne... Geriausia išeitis — nuodai. 

Galimumas geranoriškai susitarti Beatrisės interesų nė 
trupučio netenkino; jos persikraustymas į Robero namus 
atsidėtų. Reikės likti grafienės rūmų dama tol, kol šitoji 
pakratys kojas. Bet kada tai bus?! Vienas Dievas žino! 
Ir dabar ne kas kitas, 0 ji pati troško kuo greičiausiai su- 
sidoroti su Mao, ir jos jau nebaidė nei kliūtys, nei sun- 
kumai, kurių ji, beje, pati buvo prigalvojusi. Tinkama 
proga? Kiek tik nori, kasdien daugybę kartų! Juk argi 
ne ji pati neša grafienei Mao vaistažolių arbatos ir ant- 
pilų. 

— Taip, bet jei karalius ją po trijų dienų kviečia į 
Mobiuisoną? — spyrėsi Roberas. 

Meilužiai nutarė taip: arba Mao sutiks su karaliaus 
pasiūlymu ir atsisakys Artua, — tuomet ją paliks gyvą, ar- 
ba karaliaus pasiūlymą atmes,— tuomet tą pat dieną Be- 

atrisė jai įbers nuodų. Kada sulauksi geresnės progos? 
Mao pasijunta blogai pakilusi nuo karaliaus vaišių sta- 
lo! Kas išdrįs įtarinėti karalių, jog jis liepęs ją nužudyti, 
O jei ir įtartų, niekas nedrįs apie tai prasižioti. 

Pilypas VI pasiūlė pačiam Roberui dalyvauti tame su- 
sitaikymo pokalbyje, tačiau Roberas atsisakė. 

— Valdove, broli mano! Jūsų žodžiai ją labiau įtikins, 
kai manęs ten nebus; Mao manęs didžiai neapkenčia, vien 
pamačiusi gali tyčia užsispirti ir nė nemanys nusileisti. 

Jis taip, beje, ir manė, ir dar vylėsi, kad jo nebuvi- 
mas padės išsisukti nuo visokiausių galimų kaltinimų. 

Po trijų dienų, spalio 23-iąją, grafienė Mao jau kratė- 
si savo erdviame dengtame palankine, kuris iš tolo švietė 
auksu ir buvo išpuoštas Artua grafystės herbais. Ją lydė- 
jo vienintelis likęs gyvas vaikas, karalienė Žana — Pilypo 
Ilgojo našlė. Beatrisė įsitaisė priešais savo šeimininkę ant 
kilimu dengtos taburetės. 

— Kaip jums atrodo, maloningoji ponia... ką karalius 
nori jums pasiūlyti? — paklausė Beatrisė— Jei sutaikini- 
mas... aš siūlyčiau jums atsisakyti. Netrukus pristatysiu 
jums tokių įrodymų prieš monsinjorą Roberą... Panelė 
Divion šįsyk pasiruošusi pranešti kai ką tokio, kas jam su- 
painios visas kortas. 

— Kodėl tau neatsivedus tos Divion pas mane, jei jau 
pasidarėte tokios draugės, o aš jos nė karto nemačiau? — 
pasiūlė Mao. 

— Negalima, ponia... ji bijosi dėl savo gyvybės. Jei 
monsinjoras Roberas tai sužinotų, ji ir rytinių mišių ne- 
sulauktų. Net su manimi ji susitinka tik naktimis, Bontij 
namuose. .. ir visada ją lydi keletas tarnų. Ak, maloningoji 
ponia, imkite ir atsisakykite, dievaž atsisakykite! 

Žana, apsirengusi baltais našlės drabužiais, žvelgė į 
pro šalį slenkantį peizažą ir tylėjo. Tik tuomet, kai tolu- 
moje virš rausvai geltono girių masyvo pasirodė smai- 
liaviršūniai Mobiuisono stogai, ji pravėrė burną, kad pa- 
sakytų: 

— Atsimenate, mMotin, kaip prieš 15 metų... 

Prieš 15 metų įkištą į juodą vežimą tuo pačiu keliu 
ja vežė į Durdaną,— ji buvo apvilkta grubios vilnos suk- 
nele, plikai nuskusta,— tarsi uždarytas narve žvėris ji kly- 
kė apie savo nekaltumą. O kitas juodas vežimas vežė jos 
seserį Blanšą ir kuziną Margaritą Burgundę į Gajaro pilį. 
Penkiolikai metų! 

Jai dovanojo, ji vėl surado vyro meilę, o Margarita 
mirė. Mirė ir Liudvikas X... Niekuomet Žana neklausi- 
nėjo motinos apie Liudviko Vaidingojo ir mažojo Jono I 
mirties priežastis... Pilypas Ilgasis tapo karalium, valdė 
Prancūziją tik 6 metus ir taip pat mirė. Dabar Žanai at- 
atrodė, kad gyveno ji tris visiškai skirtingus gyvenimus; 
pirmasis baigėsi tolimoje praeityje tą klaikią dieną Mo- 
biuisone; antrasis gyvenimas prasidėjo Reimse, kai karū- 
navo Pilypą, o ji tapo Prancūzijos karaliene; paskiau at- 
ėjo trečiasis, ji — našlė, apsupta dėmesio, bet nutolinta 
nuo valdžios, o šit nūnai sėdi šituose didžiuliuose neštu- 
vuose. Trys gyvenimai, ir keistas įspūdis, tarsi tuos gy- 
venimus nugyveno visiškai skirtingos būtybės, nė trupu- 
čio nepanašios. Dabar savo buvimą šitame pasaulyje ji 
tejautė tuomet, kai šalia sėdėdavo motina, tokia didinga ir 
visų gerbiama, kuri visais laikais ją valdė, o ji, duktė, 
nuo pat vaikystės bijodavo net žodį ištarti. 

Mao taip pat pasinėrė į prisiminimus. .. 

— Ir viskas dėl to niekšo Robero,— tarė ji.— Tai jis 
viską ištaisė su ta kale Izabele; kalba, kad jos reikalai 
dabar ne ypač gerai einasi, ne kaip sekasi ir tam Morti- 
meriui, su kuriuo ji, toji kekšė, miega. Vieną gražią die- 
ną juos visus ištiks Dievo bausmė! 

Kiekviena paskendo savo mintyse. 


— Dabar plaukai man užaugo.. . užtat pasirodė rauk- 
šlės, — sušnabždėjo našlaujanti karalienė. 

— Nieko, turėsi Artua, mano dukra, — tarė Mao ir 
paglostė Žanos kelį. 

Beatrisės akys klaidžiojo po laukus, o lūpos paslaptin- 
gai šypsojosi. 

Pilypas VI priėmė Mao maloniai, tačiau kiek iš aukš- 
to, prakalbo taip, kaip ir dera karaliui. Jis geidžia, kad 
jo didieji baronai gyventų taikiai; ir perams — svarbiau- 
siems karūnos rėmėjams — nederėtų rodyti blogo pavyz- 
džio žmonėms ir gyventi nedarniai, taip pat nedera teršti 
vienas kito garbę. 

— Aš nesiruošiu spręsti apie tai, kas vyko anksčiau, 
prieš man valdant,— tęsė Pilypas, lyg užmesdamas atlai- 
dumo šydą ant visų senųjų Mao piktadarysčių.— Aš rū- 
pinuosi tik šiandiena. Mano paskirta komisija baigė savo 
darbą; liudytojų parodymai, miela mano kuzina, jums ne- 
palankūs, ir aš šito negaliu nuo jūsų slėpti. Roberas pa- 
teiks savo popierius. .. 

— Liudytojai papirkti, o popieriai suklastoti. ..— su- 
murmėjo Mao. 

Pietūs vyko didžiojoje menėje, toje pačioje, kur ka- 
daise Pilypas Gražusis teisė savo tris marčias. „Visi čia 
dabar apie tai greičiausiai ir galvoja“, — pamanė karalie- 
nė Žana Našlė, ir kąsnis užstrigo gerklėje. Iš tikrųjų tik 
jos motina ir ji pati prisiminė tą dabar tokį tolimą įvykį, 
juo labiau kad visi jo liudytojai jau gulėjo po žeme. Ne- 
bent baigiantis pietums kuris nors senas ginklanešys šnip- 
štelės kitam tokiam pat seniui: 

— O ar pamenate, mesire, mes tada buvome čia, kai 
ponia Žana lipo į vežimą... ir šit ji grįžta čia kaip naš- 
laujanti karalienė... 

Šis prisiminimas, pabudęs senių atmintyje, vėl išbluks. 

Klysta tie, kurie mano, kad jų asmenybės kitus do- 
mina lygiai taip, kaip ir juos pačius, o juk žmonės, kai 
neturi kokių ypatingų priežasčių laikyti atmintyje, per 
greitai pamiršta tai, kas mus ištiko; ir jei jie ir ne visai 
pamiršta, neskiria tam tiek svarbos, nei mes įsivaizduo- 
jame. 

Kitur Mao būtų buvusi sukalbamesnė ir pakantesnė Pi- 
lypo VI pasiūlymams. Monarchas, kuris trokšta pats būti 
teisėjas, labiausiai geidžia visus sutaikyti. Tačiau susiti- 
kimas vyko Mobiuisone, kur sena neapykanta atgijo su 
nauja jėga, ir Mao neketino nusileisti. Nieko, ji dar ap- 
kaltins Roberą klastojimu, ji įrodys, kad jis — priesaikos 
laužytojas; tai vienintelė mintis, kuri jai nedavė ramybės. 

Kadangi Mao buvo priversta prilaikyti liežuvį, ji go- 
džiai valgė kimšdama viską, ką tik patiekdavo tarnai, ir 
vienu mMauku ištuštindavo taurę, kai spėdavo ją pripilti. 
Jos veidas išraudo — nuo vyno ir pykčio. O čia dar ka- 
ralius jai patarinėja perleisti savo grafystę Roberui, ir šis 
jai, savo tetulei, įsipareigoja kasmet mokėti 40 000 livrų. 

— Ne taip jau lengva, — tarė Pilypas,— buvo išgauti 
jūsų sūnėno sutikimą. 

Mao svarstė: „Jei Roberas šitai siūlo man per savo 
svainį, vadinasi, jis nevisiškai tikras savo teisumu ir lin- 
kęs kasmet mokėti po 40 000 livrų, nei rodyti savo pa- 
dirbtus popierius“. 

— Aš nesutinku, valdove, mano kuzene,— rėžė ji — 
būti taip apiplėšta; jei Artua priklauso man, jūsų teisin- 
gumas patvirtins mano nuosavybę, ir viskas. 

Pilypas VI pažvelgė į ją, suraukdamas savo mėsingą 
nosį. Tokį užsispyrimą galėjo padiktuoti Mao ir išdidumas, 

ir baimė, kad, jai nusileidus, pateikti kaltinimai taps įti- 
kimi... Tuomet Pilypas pakišo kitą išeitį: Mao išsaugos 
savo grafystę, visus savo titulus ir teises, perės titulą iki 
pat gyvenimo pabaigos, užtat, dalyvaujant karaliui, ji 
paskirs savo sūnėną Roberą Artua paveldėtoju, ir tas 
aktas turės būti sutvirtintas visų karalystės perų antspau- 
dais. Teisybę sakant, ji neturėjo jokios priežasties atsi- 
sakyti taikytis; jos vienintelį sūnų be laiko pasiėmė Die- 
vas. Jos duktė, sėdinti šalia, gavo palikimą po savo vyro 
karaliaus mirties, 0 jos vaikaitės jau ištekėjusios — viena 
Burgundijoje, kita Flandrijoje, o trečioji Vienoje. Ar ga- 
lima geriau norėti? O Artua grafystė privalėjo vieną gra- 
žią dieną pereiti teisėtam šeimininkui. 

— Jei jūsų brolis, grafas Pilypas, nebūtų miręs anks- 
čiau už savo tėvą, jūs juk negalėtumėte paneigti, mano 
mieloji kuzina, kad jūsų sūnėnas šiandien valdytų gra- 
fystę? Šitaip jūsų abiejų garbė bus išgelbėta, ir mes tei- 
singai išspręsime jūsų ginčą. 

Mao suspaudė lūpas ir neigiamai pamuistė galvą. 

Tuomet Pilypas VI susiraukė ir paskubino tarnus. Jei 
Mao tokia užsispyrusi, jei ji atmetė jo siūlymą taikytis, 
gerai, ji eis į teismą. 

— Aš jūsų nelaikau nakvynei, mano kuzina,— spėjęs 
nusiplauti rankas, pareiškė jis.— Aš nesu tikras, kad vie- 
šėjimas mano dvare jums būtų malonus. 

Tai jau buvo nemalonė, ir dar taip ryškiai parodyta! 

Prieš leisdamasi į kelią, Mao dar nuėjo į abatijos kop- 
lyčią išlieti kokios ašaros ant savo dukters Blanšos kapo. 
Ji irgi pareiškė valią būti palaidota ten pat !*. 

— Ak! Šitas Mobiuisonas,— sušnibždėjo ji, — jis iš tie- 
sų neatnešė mums laimės. Tokia vieta tik ir tinka atsigul- 
ti amžinam miegui. 

Visą kelią ji kunkuliavo iš pykčio. 

— Ne, ar girdėjote, ką pliurpė šitas išstypėlis kvaiša, 
kurį mums piktas likimas pakišo karaliumi? Kaip niekur 
nieko atsisakyti Artua, ir vien dėl to, kad įtiktum jam! 
Mano paveldėtoju skirti tą išplerusį smirdalių Roberą! 
Greičiau jau nudžius man ranka, nei pasirašysiu tokį tes- 
tamentą! Reikia manyti, kad tie niekšai ilgai derėjosi, ma- 
tyt, vienas kitam grąžina skolas... Ir jeigu aš pati kadai- 
se nebūčiau pravaliusi kelio į sostą... 

— Motin,— tyliai tarė Žana Našlė. 

Jeigu būtų garsiai išdrįsusi išreikšti savo mintį, jei ji 
nebūtų bijojusi grubaus atstūmimo, ji būtų patarusi savo 

motinai priimti karaliaus pasiūlymą. Tačiau jos žodžiai nie- 
ko nebūtų reiškę. 

— Niekuomet, niekuomet, — kartojo Mao, — jie iš ma- 
nęs šito neišgaus. 

Pati to nežinodama, Mao pasirašė mirties nuosprendį, 
o jos budelis sėdėjo priešais ją palankine ir žvelgė pro sa- 
vo juodų blakstienų šydą. 

— Beatrise,— netikėtai prabilo Mao,— atlaisvink kiek 
mano liemenėlę, kažkodėl pučia pilvą. 

Įsiūtis trikdė virškinimą. Teko sustabdyti palankiną, 
is ponia Mao išlipo nusilengvinti pirmoje pasitaikiusioje 
pievelėje. 

— Šįvakar, maloningoji ponia,— tarė Beatrisė — aš 
jums duosiu svarainių košės. 

Temstant jos grįžo į Paryžių, į rūmus Mokonsėjo gat- 
vėje, ir nors Mao kiek pykino, ji jautėsi kur kas geriau. 
Silpnai užvalgė ir atgulė. 


IX 


UŽMOKESTIS UŽ PIKTADARYSTES 


Beatrisė palaukė, kol suguls visi tarnai. Tada priėjo 
prie Mao lovos, pakėlė gobeleno užlaidą, kurią paprastai 
nuleisdavo nakčiai. Naktinė lempelė, kybanti pačiame 10- 
vos baldakimo viršuje, skleidė silpną melsvą šviesą. Beat- 
risė, jau apsirengusi naktinius marškinius, rankoje laikė 
šaukštelį. 

— Ponia, jūs pamiršote suvalgyti savo svarainių ko- 
šės... e 

Jau mieguista, nuovargio pakirsta, vis dar negalinti at- 

— O taip... kokia tu šauni mergaitė, kad atsiminei,— 
ir prarijo. 

Pora valandų prieš aušrą ji sukėlė ant kojų visus žmo- 
nes, garsiai šaukdama ir tampydama skambučio virvelę. 
Subėge tarnai rado Mao klaikiausiai vemiančią, o šalia 
stovėjo Beatrisė ir laikė dubenį. 


111 


Tučtuojau buvo iškviesti jos gydytojai Tomas de Mez- 
jė ir Gijomas diu Vena; jie pirmiausia smulkiai išklausi- 
nėjo, ką grafienė vakar valgė, ir nesunkiai priėjo prie 
išvados, kad negalavimo priežastis — nevirškinimas, o 
kartu ir kraujo priplūdimas, kurį sukėlė jaudinimasis. 

Pasiuntė atvesti barzdaskučio Tomo, kuris už įprastą 
15 solių užmokestį nuleido grafienei kraujo, o ponia Men- 
jer, žolininkė iš Mažojo tilto, pastatė gydomųjų žolelių 
klizmą !!. 

Beatrisė, pasakiusi, kad eina pas metrą Paleną, bakalė- 
jininką, pirkti prėskos duonos, iš tikrųjų vakare išnyko, 
idant už trejų vartų nuo Mao rūmų Bonfij namuose susi- 
tiktų su Roberu. 

— Atlikta! ..— pranešė ji. 

— Mirė? — šūktelėjo Roberas. 

— O ne... ji dar ilgai kankinsis,— atsakė Beatrisė, ir 
jos akyse blykstelėjo juoda ugnis.— Bet mums dabar, mon- 
sinjore, teks būti atsargiems ir ne taip dažnai matytis. 

Mao merdėjo ištisą mėnesį. 

Vakaras po vakaro, žiupsnelis po žiupsnelio ir dar taip 
nebaudžiamai Beatrisė stūmė ją į kapą, nes Mao pasitikė- 
jo tik ja viena ir vaistus gėrė tik iš jos rankų. 

Po tris dienas trukusio vėmimo ją užpuolė gerklės ir 
bronchų kataras, ir mažiausias gabalėlis valgio sukeldavo 
begalinius skausmus. Daktarai nustatė, kad per nevirški- 
nimo laiką ji paprasčiausiai peršalo. Paskui, kai ėmė silp- 
ti pulsas, jie nutarė, kad tai dėl per didelio nukraujavimo; 
neilgai trukus visą jos kūną nubėrė spuogais ir pūliniais. 

O Beatrisė, tokia paslaugi, dėmesinga, nė minutei ne- 
pasitraukianti nuo Mao lovos, visuomet tokia rami ir be- 
sišypsanti,— o tai be galo svarbu ligoniams,— su didžiau- 
siu pasimėgavimu stebėjo, kaip pragariškai greitai prog- 
resuoja liga — jos rankų kūrinys. Ji beveik visai nesi- 
matydavo su Roberu, tačiau rūpestis, kur kasdien įsigu- 
drinti įberti nuodų — į valgį ar į vaistus, — jai ir be mei- 
lės džiaugsmų teikė pakankamai malonumo. 

Tačiau kai Mao pamatė, kad jos žili plaukai slenka iš- 
tisais kuokštais, tarsi koks perdžiūvęs šienas, ji suprato, 
kad atėjo galas. 

— Mane apnuodijo,— Mirtinai išsigandusi, pralemeno 
ji savo rūmų damai. 

— Ol Ponia, maloningoji ponia, tik netarkite tokių Žo- 
džių. Juk prieš susirgdama jūs paskutinį kartą pietavote 
pas patį karalių. 

— Kaip tik tai aš ir turiu omeny,— atsiliepė Mao. 

Liga jos nepakeitė; ji taip ir liko tūžminga, dėl men- 
kiausio nieko užsideganti pykčiu. Mao visokiausiais žo- 
džiais rūgojo savo daktarus, stačiai akyse juos vadino asi- 
lais, nerodė jokio ženklo, kad norėtų priartėti prie religi- 
jos, ir daugiau rūpinosi grafystės nei savo sielos reikalais. 
Ji padiktavo tokį laišką savo dukteriai: „Jei man reikės 
mirti, aš įsakau jums nedelsiant vykti pas karalių ir Irei- 
kalauti, kad jis jums perduotų visas teises į Artua graifys- 
tę anksčiau, nei Roberas pamėgins ją atimti..." 

Net klaikūs skausmai, kuriuos jai teko kęsti, nepriver- 
tė nė akimirkai pagalvoti apie kančias, kurias ji kadaise 
vertė kentėti kitus; iki paskutinio atodūsio ji taip ir buvo 
kietaširdė ir savimyla, net artėjanti mirtis nepažadino joje 
nei menkiausios atgailos, nei žmogiškos užuojautos. 

Tačiau ji manė būtina išpažinti nuodėmę, kad nužu- 
džiusi du karalius, o šito ji niekuomet nebuvo pasakiusi 
savo nuodėmklausiams. Dėl to ji liepė pašaukti vieną 
niekam nežinomą pranciškoną. Kai vienuolis, išblyškęs it 
drobė, išėjo iš jos miegamojo, jį bemat sučiupo du sargy- 
biniai, kuriems buvo liepta jį nuvežti į Edeno pilį. Mao 
nurodymai buvo blogai suprasti; ji įsakė vienuolį laikyti 
Edene iki pat mirties, o pilies valdytojas pamanė, kad tu- 
rėta galvoje to vienuolio mirtis, ir įmetė jį į požemio ka- 
lėjimą. Tai buvo paskutinis grafienės Mao nusikaltimas, 
vienintelis padarytas be jos valios. 

Vieną dieną Mao ištiko klaikūs mėšlungio priepuoliai: 
iš pradžių sutraukė kojų pirštus, paskui — blauzdas, o ga- 
liausiai surakino rankas. Mirtis lipo vis aukščiau. 

Lapkričio 27 dieną išjojo žygūnai: vienas į Puasi vie- 
nuolyną, kur tuo metu gyveno karalienė Žana Našlė, ki- 
tas į Briugę, kad perspėtų Flandrijos grafą, o dar tris rai- 
telius iš eilės per vieną dieną pasiuntė į Sen Žermeną, kur 
nūnai būdavo karalius su Roberu d' Artua. Kiekvienas žy- 
gūnas, pasukęs į Sen Žermeno pusę, atrodė Beatrisei lyg 
meilės laiškų nešėjas jos Roberui: grafienė Mao gavo 
paskutinį patepimą, grafienė nebegali kalbėti, grafienė 
merdi. ., 

Pasinaudojusi momentu, kai šalia mirštančiosios ne- 
buvo nė vieno žmogaus, Beatrisė pasilenkė prie plikos gra- 
tienės galvos ir žvelgdama į pūlingą veidą, kuriame vie- 
nintelės gyvos buvo tik akys, labai švelniai ištarė: 

— Jūs nunuodyta, ponia... aš jūs nunuodijau... iš 
meilės monsinjorui Roberui. .. 

Mirštančiosios akyse iš pradžių šmėstelėjo nepasiti- 
kėjimas, paskiau sustingo neapykanta; šios būtybės, ku- 
Tią jau paliko gyvenimas, paskutinis noras buvo žudyti. 
O! Ne, ji nesigailėjo nė vieno savo pikto darbo; ji šimtus 
kartų teisi, kad buvo tokia negera, juk pasaulyje gyvena 
vien blogi žmonės! Ir jos sąmonės net nepalietė mintis, kad 
tai, ką sužinojo paskutinę savo gyvenimo akimirką, ir 
yra užmokestis už visas jos piktadarystes. Toji siela 
negeidė išpirkimo. 

Kai iš Puasi atvyko jos duktė, Mao su dideliu vargu iš- 
tiesė pirštą, nebesilankstantį ir pradedantį šalti, ir parodė 
į Beatrisę; jos lūpos persikreipė, tačiau iš jų neišėjo joks 
garsas, ji išleido paskutinę dvasią. 

Per iškilmingas laidotuves, kurios vyko lapkričio 30 
dieną Mobiuisone, Roberas stovėjo susimąstęs ir niūrus, 
stebindamas tuo visus. Juk kur kas labiau jam būtų derė- 
jusi triumfo išraiška. Bet jis nėmaž neapsimetinėjo. Kai 
netenki priešo, su kuriuo kariavai gerus 20 metų, pasijun- 
ti taip, tarsi būtum apiplėštas. Neapykanta stipriai suriša 
žmones, 0 tiems ryšiams nutrūkus, lieka liūdesys. 

Karalienė Žana Našlė, paklusdama paskutinei savo mo- 
tinos valiai, kitą dieną po laidotuvių kreipėsi į Pilypą VI 
prašydama perleisti jai Artua grafystę. Prieš atsakydamas 
karalius manė esant būtina atvirai pasiaiškinti su Roberu. 

— Man nieko kito nelieka, tik išpildyti tavo kuzinos 
Žanos prašymą, juk, remiantis visomis sutartimis ir įsta- 
tymais, ji teisėta paveldėtoja. Bet tas Mano sutikimas tik 
formalus, dėl akių, laikinas, kol sutvarkysime reikalus 
taikiai arba iki teismo nutarties... O tavęs paprašysiu ne- 
delsiant išdėstyti savo prašymą raštu. 

Roberas parašė karaliui šitokį laišką: „Mano didžiai 
brangus ir rūstus valdove, kadangi aš, Roberas d Artua, 
jūsų nuolankus grafas de Bomonas, jau ilgus metus esu 
skriaudžiamas ir, apeinant visas teises ir blaivų protą, pa- 
sitelkus daugybę visokiausių suktybių, apgavysčių ir gud- 
rybių, Man neduota teisės valdyti Artua grafystę, nors ji 
man priklauso ir turi priklausyti pagal daugelį gerano- 
riškų ir teisingų liudijimų, kurie tapo man žinomi, todėl 
nuolankiai jūsų prašau teiktis išklausyti mane ir patvir- 
tinti mano teises... 

Kai po ilgesnio nesimatymo Roberas vėl pasirodė Bon- 
iij namuose, Beatrisė sumanė patiekti jam rinktinį patie- 
kalą — pasakojimą, smulkų pasakojimą, valanda po va- 

landos, apie paskutines Mao gyvenimo akimirkas. Jis iš- 
klausė, bet neparodė jokio džiaugsmo. 

— Galėtum pamanyti, kad tau jos gaila, — metė ji. 

— Nė kiek, tikrai nė kiek, — mąsliai atsakė Roberas.— 
Ji gerai už viską sumokėjo... 

Jo mintys jau sukosi apie artimiausią kliūtį. 

— Dabar aš galiu būti tavo rūmų dama. Kada galiu 
kraustytis į tavo namus? 

— Kai turėsiu Artua,— atsakė Roberas.— Veik taip, 
kad liktum prie Mao dukters; dabar reikia ją pašalinti iš 
kelio. 

Ponia Žana Našlė, vėl pajutusi pagerbtuvių saldybę, 
kurią buvo primiršusi nuo pat savo vyro Pilypo Ilgojo 
mirties, ir pagaliau išsilaisvinusi iš motinos slegiamos glo- 
bos varžtų, iškilmingai patraukė į Artua perimti savo val- 
dų, pakeliui sustodama Rua an Vermandua. Čia ji panoro 
išgerti taurę klareto. Beatrisė d'Irson puolė prie vynininko 
Jupeno, skubindama jį greičiau įpilti vyno. Jupenas jau 
visą mėnesį džiūvo iš meilės Beatrisei; jam kur kas labiau 
rūpėjo jos akys nei tiesioginės pareigos. Ir taurę atnešė 
pati Beatrisė. Kadangi šįkart reikėjo skubėti, ji pavartojo 
ne arseną, 0 gyvsidabrio druską. 

Ir ponios Žanos kelionė baigėsi. 

Tie, kurie matė karalienės našlės agoniją, vėliau pasa- 
kojo, jog skausmai ją sugriebė apie vidurnaktį, o nuodai 
sruvo stačiai iš akių, burnos ir nosies; visą jos kūną išbė- 
rė baltos ir juodos dėmės. Nesikankinusi nė dviejų dienų, 
ji mirė, tik du mėnesius pergyvenusi savo motiną. 

Tačiau teises į Artua grafystę pareiškia Burgundijos 
kunigaikštienė, Mao vaikaitė. 


Trečia dalis 


NEGANDOS 


I 


ŠMĖKLŲ SĄMOKSLAS 


Vienuolis pasakė savo vardą. Tomas Dinchedas. Virš 
žemos kaktos kėksojo retų, alaus spalvos plaukų vainikė- 
lis, rankos giliai paslėptos rankovėse. Sutana, kokias vilki 
broliai dominikonai, gana abejotino baltumo. Jis įtaria- 
mai apsidairė ir bent tris kartus paklausė, ar tikrai nie- 
kas neišgirs jų pokalbio. 

— Žinoma, ne, kalbėkite kuo ramiausiai, — atsakė Ken- 
to grafas iš savo krėslo gilumos ir nekantraudamas pa- 
judino koją. 

— Milordas, mūsų gerasis valdovas karalius Eduar- 
das II, vis dar gyvas ir sveikas. 


Kento grafas Edmondas, kaip buvo galima tikėtis, nė 
nekrūptelėjo, ir pirmiausia todėl, kad apskritai nebuvo iš 
tų žmonių, kurie atvirai rodo savo jausmus, be to, šią 
stulbinamą naujieną jam jau kiek anksčiau buvo prane- 
šęs kitas pasiuntinys. 

— Karalių Eduardą laiko slapta uždarę Korfo pilyje, — 
vėl prabilo vienuolis.— Aš jį pats mačiau ir tą jums ga- 
liu paliudyti. 

Kento grafas pakilo, peržengęs šalia gulėjusį kurtą, 
priėjo prie lango, kur švino rėmeliai laikė nedidelius stik- 
lo stačiakampius, ir žvilgtelėjo į pilką dangų, plytintį virš 
Kensingtono pilies. 

Kentas buvo 29 metų vyriškis, jau seniai nebe tas lie- 
sutis jaunuolis, vadovavęs Anglijos kariuomenei 1324 me- 
tų pragaištingame kare Gienėje, kur, nesulaukęs pastipri- 
nimo, turėjo pasiduoti La Reolyje savo dėdei Karoliui de 
Valua. Nors jis kiek ir pastambėjo, tačiau jo veidas vis 
dar turėjo tą keistą gelsvą blyškumą ir savotišką vangu- 
mą; tai laikė žmones per atstumą, už kurio slėpėsi ne 
tiek gilios mintys, kiek polinkis svajoti. 

Keistesnių dalykų iki šiolei jis nebuvo girdėjęs! Pasi- 
rodo, jo netikras brolis Eduardas II, apie kurio žūtį buvo 
pranešta jau prieš trejus metus ir kuris palaidotas Glos- 
teryje,— dabar karalystėje net atvirai vardijami jo žudi- 
kai, — vis dar gyvas? Vadinasi, kalinimas Berklio pilyje, 
žvėriškas nužudymas, vyskupo Orletono laiškas, karalie- 
nės Izabelės, Mortimerio ir senešalo Meltrevezo kaltumas, 
pagaliau paskubom surengtos laidotuvės, — visa tai tik pra- 
manai, paleisti tų, kuriems naudinga, kad visi buvusį An- 
glijos karalių laikytų mirusiu, ir dar liaudies vaizduotės 
praturtinti? 

Šitą naujieną per dvi savaites jis girdi antrą kartą. Pir- 
mąsyk nepatikėjo. Tačiau dabar jį apniko abejonės. 

— Jei naujiena ne iš piršto laužta, gali daug ką pa- 
keisti mūsų karalystėje,— tarė jis, tiesiogiai nesikreipda- 
mas į vienuolį. 

Per trejus metus Anglija turėjo laiko pabusti iš savo 
svajonių. Kurgi ta laisvė, teisingumas, gerovė, kurių žmo- 
nės kažkodėl laukė atėjus karalienei Izabelei ir šlovinga- 
jam lordui Mortimeriui? Iš to jų tikėjimo, tų vilčių, kurias 
sudėjo į šitą porą, neliko nieko, tik prarastų iliuzijų pri- 
siminimai. 

Kuriam galui reikėjo išvyti, nuversti nuo sosto, įkalin- 
ti ir, kaip iki šiol manyta, nužudyti tą silpnuolį Eduardą, 
taip lengvai paklūstantį šlykščių favoritų valiai, nejaugi 
tik tam, kad vietoj jo į sostą atsisėstų nepilnametis kara- 
lius, dar silpnesnis už savo tėvą ir neturintis nė men- 
kiausios valdžios, kurią užgrobė jo motinos meilužis? 

Kodėl reikėjo kirsti galvą grafui Arundeliui, žudyti 
kanclerį Boldoką, ketvirčiuoti Hju Despenserį, jei nūnai 
šalį taip pat despotiškai valdo lordas Mortimeris, taip 
godžiai smaugia liaudį duoklėmis, įžeidinėja, engia, vi- 
saip kaip šiurpina, nepakenčia nė mažiausios abejonės jo 
valdžia? 

Hju Despenseris — būtybė ydinga ir gobši — pasižymė- 
jo keletu silpnybių, kurias puikiausiai galima buvo panau- 
doti. Jį pavykdavo prigąsdinti arba papirkti pinigais. O 
Rodžeris Mortimeris buvo nepalenkiamos valios ir be galo 
žiaurus baronas. Prancūzijos vilkė, kaip vadino karalie- 
nę motiną, mylėjo vyrą, taip pat vilką. 

Valdžia greitai ištvirkina tuos, kurie užgrobia ją rū- 
pindamiesi pirmiausia savo, o ne liaudies gerove. 

Drąsus, galima sakyti, net herojiškas, pagarsėjęs pa- 
vyzdžių neturinčiu pabėgimu iš tvirtovės, Mortimeris 

tremties metais sakytum įkūnijo geriausius nelaimingos 
liaudies siekius. Žmonės nepamiršo, jog kadaise jis Ang- 
lijos karūnai užkariavo Airijos karalystę, tačiau jie vi- 
siškai neprisiminė, kad ten jis gerokai pasipelnė. 

Ir tikrai Mortimeris niekuomet negalvojo apie tautą 
kaip apie visumą, negalvojo ir apie savo liaudies reik- 
mes. Jis nebuvo gimęs kovoti už visuomenės reikalus, 
nebent tik tuomet, kai tie reikalai sutapdavo su jo paties 
reikalais. Iš tikrųjų jis išreiškė tik tam tikros diduome- 
nės dalies pretenzijas. Įgijęs valdžią, jis elgėsi taip, tarsi 
visa Anglija privalėtų tarnauti tik jam vienam. 

Pirmiausia jis pasisavino vos ne ketvirtį karalystės, 
pasivadino Marčo grafu; reikia priminti, kad titulas ir fe0- 
das buvo sukurti specialiai jam. Karalienės motinos pa- 
šonėje jis gyveno kaip karalius ir elgėsi su jaunuoju Edu- 
ardu II taip, lyg šis būtų ne jo siuzerenas, 0 įpėdinis. 

Kai 1328 metų spalį Mortimeris pareikalavo, kad par- 
lamentas, susirinkęs į Solsberį, patvirtintų jo pakėlimą į 
perus, Lankasterio grafas Henrikas, vadinamas Nusukt- 
sprandžiu, karaliaus šeimos vyriausiasis, atsisakė ten da- 
lyvauti. Tuomet Mortimeris įsakė į parlamento rūmus įves- 
ti ginkluotus karius, idant savąjį reikalavimą tvirčiau pa- 
remtų. Šitokia prievarta parlamentarams negalėjo patikti. 

Ir beveik lemtingai ta pati koalicija, kadaise sudaryta 
Despenseriams nuversti, vėl susivienijo apie tuos pačius 
karališko kraujo princus, apie Henriką Nusuktsprandį, 
Nortolko ir Kento grafus, jaunojo karaliaus dėdes. 


Praėjus porai mėnesių po Solsberio istorijos, Nusukt- 
sprandis, pasinaudodamas Mortimerio ir Izabelės nebuvi- 
mu, slapta surinko Londone, šv. Povilo bažnyčioje, ne- 
mažai vyskupų ir baronų ir pradėjo rengti karinį per- 
versmą. Mortimeris visur turėjo šnipelių. Sukilėliai dar 
nespėjo pasiruošti, o Mortimeris su savo kariuomene nu- 
siaubė Lesterį, svarbiausią Lankasterių feodo miestą. Hen- 
rikas norėjo toliau kovoti, bet Kentas tvirtino, kad jų rei- 
kalai iš pat pradžių blogai klojasi, ir, reikia pasakyti, ga- 
na negarbingai išsisuko nuo tolesnio žygio. 

Lankasteris už tokį prasižengimą atsipirko tik 11 000 
livrų bauda, kuri, beje, taip ir nebuvo sumokėta, ir ši- 
tai baigėsi sėkmingai tik dėl to, jog jis buvo pirmasis re- 
gentų tarybos narys bei karaliaus globėjas ir, kad ir kaip 
skambėtų absurdiškai, Mortimeris privalėjo nors jau dėl 
akių palaikyti tą fiktyvią globą, idant galėtų juridiškai pa- 

grįstai pasmerkti sukilusius prieš karalių savo priešinin- 
kus, t. y. tuos, kuriems priklausė ir pats Lankasteris! 

Todėl pastarasis buvo išsiųstas į Prancūziją visai ne- 
kalta dingstimi — sutvarkyti jaunojo karaliaus sesers san- 
tuokos su vyresniuoju Pilypo VI sūnumi. Tokia tremtis 
buvo savotiška nemalonė, bet daroma labai apdairiai — 
jo misija truks ilgai. 

Nusuktsprandis išsiųstas toli, ir Kentas, beveik visai 
to nenorėdamas, tapo sąmokslininkų vadu. Apie jį būrėsi 
visi, o ir pats jis stengėsi ištrinti iš kitų atminties praėju- 
sių Metų atsimetimą. Ne, tai nebuvo bailumas, privertes 
jį atsitraukti. .. 

Visos tos mintys be jokios tvarkos pynėsi jo galvoje, 
kai jis stovėjo prie lango savo Kensingtono pilyje. Vie- 
nuolis tebestirksojo sustingęs, rankas sukišęs į plačias sa- 
vo sutanos rankoves. Tai, kad antras, kaip ir pirmas, pa- 
siuntinys, atnešęs naujieną apie Eduardą II, priklauso do- 
minikonų ordinui, kuris jautė priešiškumą Mortimeriui, 
vertė Kento grafą rimtai susimąstyti. Jei tik jų Žinia pa- 
tikima, visi kaltinimai dėl karaliaus nužudymo, kybantys 
virš Izabelės ir Mortimerio galvų, savaime dings. Kartu 
tai iš pagrindų pakeistų karalystės padėtį. 

Liaudis dabar gedėjo Eduardo II ir, puldama nuo vie- 
no kraštutinumo prie kito, buvo pasirengusi paskelbti tą 
pasileidėlį šventuoju kankiniu. Jeigu Eduardas II gyvas, 
parlamentas galėtų nesunkiai peržiūrėti savo veiksmus ir, 
pripažinęs, kad jis buvo priverstas taip elgtis, grąžinti bu- 
vusį suvereną į sostą. 

Iš tikrųjų, kur jo mirties įrodymai? Berklio gyventojų 
patikinimai, kad jie defiliavo priešais palaikus? Bet kiek 
iš jų anksčiau buvo matę Eduardą II gyvą? Kas galėtų 
tvirtinti, kad jiems neparodė kito kūno?.. Tose paslap- 
tingose laidotuvėse Glosterio abatijoje nė vienas karališ- 
kos šeimos narys nedalyvavo; beje, jos vyko praėjus 
mėnesiui po karaliaus mirties, ir į kapą leido karstą, už- 
dengtą juodu drapu. 

— Ir jūs tvirtinate, broli Dinchedai, kad tikrai matėte 
jį savo akimis? — atsisukdamas paklausė Kentas. 

Tomas Dinchedas vėl apsižvalgė; taip daro geri kons- 
piratoriai. Pritildęs balsą, jis atsakė: 

— Mane ten pasiuntė mūsų ordino prioras; Man pa- 
vyko įgyti kapeliono pasitikėjimą, jis ir įleido mane į 
pilį, pirma pareikalavęs persirengti pasaulietiniais rūbais. 
Visą dieną slėpiausi Mažame namelyje, kairėje nuo kor- 

degardijos. Vakare mane įvedė į didžiąją mene, ir aš pui- 
kiausiai mačiau karalių — jis sėdėjo prie stalo, jį aptar- 
navo karališkoji tarnyba. 

— Jūs su juo kalbėjotės? 

— Man neleido prie jo arčiau prieiti, — atsakė Vie- 
T Bet kapelionas parodė jį iš už kolonos ir pasakė: 
„Stai jis.“ 

Kentas valandėlę patylėjo, paskui paklausė: 

* — Jei man prireiktų jūsų, ar galėčiau jus iškviesti iš 
dominikonų vienuolyno? 

— Ne, ne, milorde, prioras patarė man kol kas vie- 
nuolyne negyventi. 

Ir jis pasakė savo adresą Londone, kur buvo apsisto- 
jęs pas vieną švento Povilo katedros klieriką. 

Kentas pradarė piniginę ir padavė 3 aukso monetas. 
Šis atsisakė; jis neturėjo teisės priimti dovanų. 

— Tuomet jūsų ordino reikalams,— tarė Kento gra- 
tas. 

Ir brolis Dinchedas, ištraukęs iš rankovės ranką, pa- 
ėmė pinigus, labai žemai nusilenkė ir išėjo. 

Tą pat dieną Edmondas Kentas nutarė perspėti abu se- 
niausius prelatus, kadaise pridėjusius savo ranką prie 
nepasisekusio sąmokslo: Londono vyskupą Greivesoną ir 
Jorko arkivyskupą Viljamą Meltoną, tą patį, kuris su- 
tuokė Eduardą III ir Pilypą de Eno. 

„Man tai pranešė bent porą kartų, ir abu kartus šal- 
tiniai, regis, patikimi“, — rašė jiems. 

Atsakymų nereikėjo ilgai laukti. Greivesonas patikino, 
kad palaikysiąs grafą Kentą visuose jo veiksmuose, kokių 
jis tik manys imtis. Jorko arkivyskupas, Anglijos primas, 
atsiuntė savo kapelioną Elainą, kuris žodžiu perdavė pa- 
žadą pristatyti 500 ginkluotų vyrų ir net daugiau, jei pri- 
reiktų vaduoti buvusį karalių. 

Tada Kentas susisiekė ir su kitais Žymiais senjorais, 
pirmiausia su lordu Zoučiu, paskiau su daugeliu kitų sen- 
jorų, kaip antai su lordu Bomonu ir siru Tomu Roslaimu, 
kurie buvo pabėgę į Paryžių, kadangi baiminosi Mortime- 
rio keršto. Prancūzijoje vėl atsikūrė emigrantų partija. 

Bet didžiausią įspūdį padarė asmeniškas ir slaptas Jo- 
no XXII pranešimas Kento grafui. Šventasis Tėvas, išgir- 
dęs, kad karalius Eduardas II yra gyvas, Kento grafui pa- 
tarė daryti viską, kad jį išlaisvintų, iš anksto atleisdamas 
tiems, kurie dalyvaus tame žygyje, „„ab omni poena et 

culpa“ *. Ar galima aiškiau pasakyti, kad visos priemonės 
bus geros? .. Jis net pagrasino Kento grafą ekskomunikuo- 
siąs, jei šis neatliks tokio didžiai kilnaus darbo. 

Ir tai buvo ne koks žodinis pranešimas, o rimtas, 10- 
tyniškai surašytas raštas, kuriame žinomas Šventojo sos- 
to prelatas, — jo parašas gana sunkiai įskaitomas, — rū- 
pestingai užrašė Jono XXII žodžius, ištartus aptariant tuos 
dalykus. Laišką pristatė vienas Bergeršo kanclerio, Lin- 
kolno vyskupo svitos žmonių; jis grįžo iš Avinjono, kur 
taip pat dalyvavo Eduardo III sesers ir Prancūzijos sosto 
paveldėtojo tariamų vedybų derėtuvėse. 

Galutinai praradęs ramybę, Kento grafas Edmondas 
nutarė patikrinti visas tas žinias ir ištyrinėti karaliaus pa- 
bėgimo galimybes vietoje. 

Jis įsakė surasti brolį Dinchedą ir nedidelio, tačiau 
patikimo eskorto lydimas iškeliavo į Dorsetą. Buvo vasaris. 

Korią pasiekė darganotą dieną, kai pikto vėjo šuorai 
blaškėsi po tuščią pusiasalį, ir pirmiausia įsakė atvesti 
tvirtovės valdytoją sirą Džoną Devirilą. Jie susitiko vie- 
nintelėje Korfo smuklėje, stovinčioje priešais bažnyčią, 
pavadintą Eduardo Kankinio, Saksonijos dinastijos nužu- 
dyto karaliaus, vardu. 

Aukštas, siaurų pečių, suraukęs kaktą ir niekinamai 
patempęs lūpą, tarsi gailėdamasis, jog reikia, kaip ofi- 
cialiam asmeniui, laikytis mandagumo, Džonas Devirilas 
atsiprašė, kad negali priimti kilniojo lordo pilyje. Taip, 
girdi, įsakyta. 

— Sakykite pagaliau, ar karalius Eduardas II gyvas 
ar Miręs? — paklausė Edmondas Kentas. 

— Šito jums pasakyti negaliu. 

— Bet jis mano brolis! Tai jūs jį Čia saugote? 

— Aš neturiu teisės kalbėti. Vienas kalinys man pa- 
tikėtas, bet neleista atskleisti nei jo vardo, nei rango. 
— (Gal leistumėte tada nors pasižiūrėti į tą kalinį? 

Džonas Devirilas neigiamai papurtė galvą. Tikra sie- 
na, tikra uola šitas valdytojas, jo nepajudinsi, kaip nepa- 
judinsi ir to kraupaus bokšto, apjuosto trimis storiau- 
sio mūro sienomis; jis styro štai ten, ant pačios kalvos 
viršūnės, virš mažo bažnytkaimio ir jo stogų, dengtų plok- 
ščiais akmenimis. O! Mortimeris moka pasirinkti sau tar- 
nus! 


* Visas nuodėmes ir kaltes (Iot.). 

Tačiau esti tokių būdų neigti, kad jie skamba it teigi- 
mas. Argi Devirilas būtų toks paslaptingas, argi būtų toks 
nepalenkiamas, jei saugotų ką nors kitą, o ne buvusi ka- 
ralių? 

Edmondas Kentas pasitelkė visą savo žavesį, kuris, be- 
je, buvo neišsemiamas, ir dar daugybę argumentų, ku- 
riems žmogaus prigimtis ne visuomet randa jėgų atsispirti. 
Jis padėjo ant stalo kapšą, prikimštą aukso monetų. 

— Aš norėčiau, — tarė jis, — kad kalinys būtų gerai pri- 
žiūrimas. Tai, ką jums duodu, turėtų palengvinti jo da- 
lią; čia 100 svarų sterlingų. 
gerai, — pritildęs balsą, sąmokslininko tonu ištarė Devi- 
rilas ir be jokio sumišimo uždėjo leteną ant piniginės. 

— Mielai duočiau dvigubai daugiau, jei tik galėčiau į 
jį žvilgtelėti, — pridūrė Edmondas Kentas. 

Devirilas, baisiai susikrimtęs, palingavo galvą. 

— Supraskite, milorde, pilį saugo 200 lankininkų... 

Kento grafas Edmondas laikė save didžiu karo vyru ir 
mintyse iškart įvertino šią svarbią žinią; reikės nepamirš- 
ti šito, kai ateis laikas vaduoti belaisvį. 

— „..Ir jei bent vienas iš jų prakalbėtų ir apie tai 
sužinotų karalienė motina, ji tučtuojau lieptų man nu- 
kirsti galvą. 

Ar galima labiau išsiduoti ir pripažinti tai, kas liepta 
slėpti?! 

— Bet aš galiu jam perduoti laišką — tęsė valdyto- 
jas, — nes tai žinosime tik jūs ir aš. 

Kentas, negalėdamas atsidžiaugti, kad taip spėriai 
stumiasi jo reikalai, rašė laišką, o į smuklės langą vė- 
jas piktai ir stipriai bloškė liūties čiurkšles. 

„Didžiai brangus mano broli, prašau priimti ištikimy- 
bės ir pagarbos pareiškimą. Iš visos širdies meldžiu Die- 
vą jums sveikatos, kadangi jau imamasi žygių, kad kuo 
greičiau jūs iš kalėjimo išeitumėte ir būtumėte išvaduo- 
tas iš visų bėdų, kurios jus dabar kankina. Būkite tvirtai 
įsitikinęs, Mane remia patys žymiausi Anglijos baronai ir 
visos jų pajėgos, tikriau sakant, jų armijos ir jų turtai. 
Jūs vėl būsite karalius; prelatai ir baronai tai prisiekė 
evangelija.“ 

Jis perlenkė lapą ir padavė jį valdytojui. 

— Prašom užantspauduoti, mMilorde,— paprašė šis.— 
Aš nenoriu, o be to, neturiu Žinoti laiško turinio. 

Kentas įsakė vienam iš svitos Žmonių atnešti vaško ir 
uždėjo savo antspaudą; Devirilas paslėpė lapelį po savo 
palaidiniu. 

— Žinia, — tarė jis,— bus pristatyta kaliniui; jis, ma- 
nyčiau, ją perskaitys ir sunaikins. Ir taip. ..— skėstelėjo 
rankomis, tarsi sakydamas, kad viskas išsitrins iš atmin- 
ties, lyg nieko ir nebuvo. 

„Šis žmogus, jei man, žinoma, pavyks tinkamai pakreip- 
ti reikalą, pats atvers duris laikui atėjus; Mums net ne- 
Ieikės išsirikiuoti kovai", — pamanė Edmondas Kentas. 

Po trijų dienų laiškas pateko į Rodžerio Mortimerio 
rankas; jis perskaitė jį Vestminsteryje vykusios tarybos 
metu. 

Tučtuojau karalienė Izabelė kreipėsi į jaunąjį karalių 
patetiškai šūkteldama: 

— Mano sūnau, mano sūnau, nepasigailėkite savo mirti- 
no priešo, kuris karalystėje stengiasi paskleisti girdą, jog 
jūsų tėvas dar gyvas ir trokšta nuversti jus nuo sosto! ir 
užimti jūsų vietą. Dėl Dievo meilės, kol dar nevėlu, įsa- 
kykite nubausti tą išdaviką. 

Iš tiesų įsakymas jau buvo duotas; Mortimerio sbirai 
šuoliavo Vinčesterio link, kad tik spėtų sučiupti grįžtantį 
Kento grafą. Mortimeriui maža buvo suimti grafą; jis 
troško bausmės, kuri būtų paversta spektakliu. Šitaip sku- 
bėti ji vertė kelios aplinkybės. 

Po metų Eduardas II sulauks pilnametystės; jis jau da- 
bar rodė nekantrumo ženklus trokšdamas kuo greičiau pra- 
dėti valdyti. Pašalinęs Kentą, o prieš tai išsiuntęs toliau 
Lankasterį, Mortimeris padarytų nekenksmingą opoziciją, 
ir tuomet niekas nesutrukdytų paimti į nagą jaunąjį ka- 
ralių. 

Kovo 19 dieną Vinčesteryje susirinko parlamentas, ku- 
Tis turėjo teisti karaliaus dėdę. 


Daugiau nei mėnesį praleidęs kalėjime, Kento grafas 
neatpažįstamai pasikeitė: prislėgtas, sulysęs, pasimetęs, tar- 
si taip ir nesupratęs, kas jam nutiko. Jis nebuvo iš tų 
žmonių, kurie vyriškai pakeltų užgriuvusią nelaimę, ir to 
gražaus Mokėjimo laikyti žmones per atstumą jis taip pat 
neteko. Kvočiamas Roberto Havelo, karališkos šeimos ko- 
ronerio, jis išskydo, prisipažino ir išpasakojo viską nuo 
pradžios iki galo, kas įvyko, išdavė savo informatorius ir 
sąmokslininkus. Tik kokius informatorius? Dominikonų 
ordinas nė girdėti negirdėjęs apie brolį, vardu Dinchedas; 

greičiausiai visa tai sumanė kaltinamasis, bandydamas 
kaip nors išsisukti. Popiežiaus Jono XXII laiškas irgi tik 
prasimanymas; nė vienas asmuo, lydėjęs Linkolno vys- 
kupą į Avinjoną, nė karto nėra kalbėjęs apie velionį ka- 
ralių nei su Šventuoju Tėvu, nei su kuo nors iš kardinolų 
ar patarėjų. Čia Edmondas užsispyrė. Nori, kad jis išeitų iš 
proto? Juk jis pats su tais vienuoliais kalbėjo! Jis pats 
laikė rankose tą laišką „ab omni poena et culpa"... 

Pagaliau Kento grafas suvokė, į kokias žiaurias pink- 
les jį įviliojo pasinaudoję mirusio karaliaus šmėkla. Tą są- 
mokslą nuo pradžios iki galo suruošė Mortimeris ir jo 
bendrai: netikri pasiuntiniai, netikri vienuoliai, netikras 
laiškas ir pats netikriausias, koks tik gali būti, tasai Korfo 
tvirtovės Devirilas! Kentą įvarė į spąstus. 

Karaliaus koroneris pareikalavo mirties bausmės. 

Mortimeris sėdėjo ant pakylos priešais lordus ir visus 
valdė savo žvilgsniu; Lankasteris, galbūt vienintelis iš- 
drįsęs ginti kaltinamąjį, buvo toli už karalystės sienų. Mor- 
timeris leido visiems Kento sąjungininkams, dvasininkų 
luomui ir pasauliečiams, suprasti, kad tuo atveju, jei Ken- 
to grafas bus nubaustas, jų nepersekios. O juk baronų 
dauguma vienaip ar kitaip buvo prisidėjusi prie sąmoks- 
lo, ir visi jie — netgi Norfolkas, tikras kaltinamojo brolis — 
antrasis karališkojo kraujo princas, — išsižadėjo ir atidavė 
jį kerštingam Marčo grafui. Iš esmės jį paaukojo savo pa- 
čių nuodėmėms išpirkti. 

Ir nors Edmondas nusižemino prieš asamblėją ir pri- 
pažino savo kaltę, to pasirodė dar maža: nuspręsta skirti 
jam dar vieną bausmę — išreikšti savo paklusnumą kara- 
liui: vienmarškiniam, basam ir su virve ant kaklo. Lordai 
nenoromis priėmė nuosprendį, kurio iš jų laukė, 0 sąži- 
nei nuraminti jie šnibždėjosi: 

— Karalius jo pasigailės, karalius pasinaudos teise at- 
leisti nuo bausmės... 

Niekas negalėjo patikėti, kad Eduardas III drįstų mirti- 
mi bausti savo dėdę, tegul ir tikrai kaltą, bet buvo čia ir 
lengvinančių aplinkybių, juk jis veikė taip akivaizdžiai 
kurstomas. 

Daugelis tų, kurie balsavo už mirties nuosprendį, pa- 
sisiūlė kitą dieną eiti pas karalių ir prašyti malonės pa- 
smerktajam. 

Bendruomenių rūmai atsisakė patvirtinti lordų spren- 
dimą; jie reikalavo papildomos kvotos. 

Tačiau Mortimeris, tučtuojau išgavęs Aukščiausiųjų rū- 
mų balsą, puolė į pilį pas karalienę Izabelę, kuri tuo me- 
tu pietavo. 

— Viskas,— pranešė jis,— dabar mes jau galime pa- 
siųsti Edmondą ant trinkos. Tačiau daug mūsų tariamų 
draugų viliasi, jog jūsų sūnus jį išgelbės nuo aukščiau- 
sios bausmės. Todėl meldžiu jūsų veikti nedelsiant. 

Jie pasistengė jaunąjį karalių išsiųsti visai dienai į 
Vinčesterio koledžą, į vieną seniausių ir geriausių Angli- 
jos mokyklų, kur jam buvo surengtas iškilmingas susi- 
tikimas. 

— Miesto gubernatorius įvykdys jūsų įsakymą, mano 
širdele,— pridūrė Mortimeris.— Išpildys nedelsdamas, lyg 
jis būtų duotas paties karaliaus. 

Izabelė ir Mortimeris susižvalgė; jie nebegalvojo nei 
apie rengiamą nusikaltimą, nei apie piktnaudžiavimą val- 
džia. Prancūzijos vilkė pasirašė įsakymą savo svainiui ir 
savo tikram pusbroliui tuojau pat nukirsti galvą. 

Iš kameros išvedė Kento grafą Edmondą vienmarškinį, 
surištomis rankomis, lydimą nedidelio lankininkų būrio 
tiesiai į vidinį pilies kiemą. Ten jis išstovėjo valandą, 
tris valandas. Pliaupė lietus; diena slinko vakarop. Kam 
tas begalinis kankinimas, kodėl iš karto nesiunčia ant 
trinkos? Čia jis puldavo į didžiausią neviltį, čia vėl jį 
apimdavo beprotiška viltis. Žinoma, karalius, jo tikras sū- 
nėnas, dabar antspaudu tvirtina bausmės dovanojimo ak- 
tą. O šitas tragiškas laukimas pasmerktajam skirtas kaip 
dar viena bausmė, idant pažadintų jame didesnę atgailą 
ir padėtų geriau įvertinti jam suteiktą kilniadvasišką gai- 
lestingumą, o gal prasidėjo neramumai ir maištai, galbūt 
sukilo liaudis. O gal nužudė Mortimerį? Kentas meldė Die- 
vą ir staiga, apimtas siaubo, prapliupo raudoti. Jo maIrš- 
kiniai kiaurai peršlapo, jis drebėjo; nuo trinkos ir lanki- 
ninkų šalmų tiško lietaus čiurkšlės. Kada pagaliau baig- 
sis ši kankynė? 

Vienintelė tikra tokio laukimo priežastis Kento grafui 
į galvą negalėjo ateiti; po visą Vinčesterį ieškojo budelio 
ir nieku gyvu negalėjo rasti. Miesto budelis, sužinojęs, 
kad Bendruomenių rūmų lordai sprendimą atmetė ir kad 
pats karalius nuosprendžio nepasirašė, užsispyrė ir nė už 
ką nesutiko suteikti paslaugų karališkajam princui. Jo pa- 
rankiniai jam pritarė; geriau jau netekti darbo. 

Kreipėsi į įgulos karininkus, kad šie paskirtų vieną iš 
savo žmonių ar pasisiūlytų koks savanoris, kuriam būtų 
padoriai atsidėkota. Karininkai su pasišlykštėjimu susi- 
raukė. Jie mielu noru eis palaikyti tvarkos, saugos parla- 
mentą, jie sutinka net palydėti nuteistąjį iki bausmės vyk- 
dymo vietos, bet daugiau nereikia iš jų reikalauti. — nei 
iš jų, nei iš jų kareivių. 

Mortimeris, pagautas šalto ir Žiauraus siuto, užpuolė 
gubernatorių. 

— Nejaugi visuose jūsų kalėjimuose neatsiras nė vie- 
no žmogžudžio, pinigų padirbėjo ar plėšiko, kuris už tą 
darbą mainais išgelbėtų savo gyvybę? Na, paskubėkite, 
jei pats nenorite baigti savo dienų kalėjime! 

Patikrinę visus kalėjimus, reikiamą žmogėną pagaliau 
rado; jis atsidūrė cypėje už bažnyčių grobimą ir kitą sa- 
vaitę turėjo būti pakartas. Jam įdavė į rankas kirvį, bet 
jis pareikalavo dar ir kaukės veidui paslėpti. 

Atėjo naktis. Šviečiant deglams, kuriuos plakė liūtis 
ir Mėgino užgesinti, Kento grafas pamatė ateinantį egze- 
kutorių ir suprato, kad ilgos vilties valandos buvo tik pas- 
kutinė juokingai menka iliuzija. Jis kraupiai suriko; prieš 
trinką jį parklupdė jėga. 

Atsitiktinis budelis buvo ne tiek žiaurus, kiek bailus 
žmogėnas ir drebėjo labiau nei jo auka. Jis vargiai pa- 
kėlė kirvį. Pirmą kartą nepataikė, ir kirvio ašmenys nus- 
lydo Kento plaukais. Jam teko kelti kirvį keturis kartus, 
jis kapojo ir kapojo kruviną Žlegsinčią masę. Aplinkui 
stovėjo seni lankininkai ir vėmė. 

Taip mirė nė 30 metų nesulaukęs grafas Edmondas 
de Kentas, princas, žavingas ir naivus Žmogus, o tą, kuris 
pavogė monstranciją, paleido namo. 

Kai jaunasis karalius Eduardas III, išklausęs ilgo dis- 
puto lotynų kalba apie metro Okamo doktrinas, grįžo, jam 
pranešė, kad jo dėdei nukirsta galva. 

— Be mano įsakymo? — paklausė jis. 

Jis liepė iškviesti lordą Montegiu, kuris po priesaikos 
Amjene visąlaik buvo drauge su karaliumi; jo ištikimybe 
karalius neabejojo. 

— Milorde,— kreipėsi jis į Montegiu,— tą dieną jūs 
buvote parlamente. Norėčiau sužinoti tiesą. .. 

II 


NOTINGEMO KIRVIS 


Valstybinis nusikaltimas visuomet privalo būti pri- 
dengtas įstatymo skraiste. 

Įstatymo šaltinis — valdovas, o valdovo valdžia priklau- 
so liaudžiai, kuri tą valdžią patiki savo tarpininkams, iš- 
rinktiems atstovams, arba monarchui, paveldėjusiam sos- 
tą, o kartais, kaip to meto Anglijoje, valdoma abiem bū- 
dais išsyk. 

Šioje šalyje kiekvienas teisinis aktas privalėjo gauti 
dvigubą — monarcho ir liaudies — pritarimą, nesvarbu, ty- 
lų ar išreikštą garsiai. 

Mirties bausmė grafui de Kentui iš pažiūros buvo tei- 
sėta, nes Regento taryba turėjo karaliaus valdžios įga- 
liojimus. Kadangi Lankasterio grafo, valdovo globėjo, tuo- 
met šalyje nebuvo, mirties nuosprendį pasirašė Motina ka- 
ralienė; tik su šia bausme iš tikrųjų nesutiko nei parla- 
mentas, kuris posėdžiavo spaudžiamas Mortimerio, nei ka- 
ralius, kuris net nežinojo, koks jo vardu duotas įsakymas. 
Šito akto vykdytojų negalėjo laukti niekas kitas, tik gry- 
na pragaištis. 

Eduardas III išreiškė savo nepritarimą taip, kaip ga- 
lėjo tai padaryti, be to, pareikalavo, kad jo dėdę Kentą 
palaidotų kaip dera karališkos padermės asmeniui. Ka- 
dangi buvo kalbama apie lavoną, Mortimeris nutarė nu- 
sileisti jaunojo karaliaus įnoriui. Tačiau niekada Eduar- 
das neatleis Mortimeriui už tai, kad tasai be jo žinios 
pasigviešė į karališkos giminės nario gyvybę; neatleis 
jam ir už ponios Pilypos nualpimą, kai, jai girdint, pra- 
nešė apie tokį žiaurų dėdės nubaudimą. O juk jaunoji 
karalienė šeštą Mėnesį laukėsi kūdikio — ją reikėjo viso- 
keriopai saugoti. Kai Eduardas dėl to papriekaištavo savo 
motinai, šioji susierzinusi drėbė, kad ponia Pilypa per 
daug jautrumo rodanti karalystės priešams ir, syki pasi- 
rinkusi karalienės dalią, turinti rodyti daugiau tvirtybės. 
Sūnus jai atsakė: 

— Ne visų moterų, ponia, širdies vietoj glūdi akmuo. 

Laimei, tas susijaudinimas Pilypai neturėjo jokių nei- 
giamų padarinių, ir birželio vidurį ji pagimdė sūnų !Ž. Kaip 
ir kiekvienas vyras, kuriam jo Mylima ir jį mylinti mo- 

teris pagimdo pirmagimį, Eduardas III jautė ramų, bet 
kartu ir stiprų džiaugsmą. Staiga jis suprato esąs suau- 
gęs ir subrendęs būti karalium. Nūnai jis turi kam palik- 
ti sostą. Eduardas ilgai mąstydavo apie savo dinastiją ir 
savo vietą tarp protėvių, palikuonių, kurių vienas, dar 
toks trapus gyvena savo nėriniuoto lopšio pasaulyje. Jis 
vis sunkiau taikstėsi su ta teisine bejėgyste valdyti, kurią 
jam primetė. 

Neretai jį apnikdavo abejonės; nuversti valdančiųjų 
kliką nieko nereiškia, bet kas iš to, jei neturi geresnių 
valdinių jai pakeisti, jei nėra tobulesnių valdymo princi- 
pų, kuriuos galėtum taikyti. 

„Ar aš sugebėsiu valdyti taip, kaip reikia, ir ar esu 
tam pakankamai pasiruošęs?“ — dažnai klausinėjo jis sa- 
vęs. 
Iš jo atminties negalėjo išsitrinti nepakenčiamas pavyz- 
dys tėvo, kuris buvo patekęs į visišką Despenserių val- 
džią; prieš akis stovėjo ir tiek pat nepakenčiamas pavyz- 
dys motinos, kurią visiškai užvaldė Rodžeris Mortimeris. 

Priverstinis Eduardo neveiklumas leido jam stebėti ir 
mąstyti. Karalystėje nieko neįmanoma pasiekti be par- 
lamento, be jo savanoriško ar priverstinio pritarimo. Įta- 
ka, kurią per paskutinius metus įgijo ši patariamoji asam- 
blėja, renkama vis dažniau ir dažniau, bet kur ir bet ku- 
ria dingstimi, rodė, kad šalis prastai valdoma, karo žy- 
giai blogai baigiasi, karališkoje šeimoje dedasi negeri da- 
lykai, o tarp centrinės valdžios ir stambiųjų feodalų koali- 
cijos nesibaigia priešiškumas. 

Reikėtų baigti tuos brangiai kainuojančius važinėjimus, 
kai lordų ir bendruomenių rūmai turi lėkti tai į Vinčesterį, 
tai į Solsberį ar Jorką posėdžiauti tik tam, kad dar kartą 
leistų lordui Mortimeriui pasijusti karalystės šerdimi. 

„Kai aš iš tiesų būsiu karalius, parlamentas posėdžiaus 
griežtai nustatytomis dienomis ir kiek galima dažniau Lon- 
done... Armija? .. Dabar ji nė nepanėšėja į karaliaus ar- 
miją; tai baronų armija. Ji daro, ką nori: nori — paklūsta 
karaliaus įsakymams, nori — ne. Reikėtų surinkti samdo- 
mąją kariuomenę, kuri tarnautų karalystei, ir komanduos 
jai karo vadai, pavaldūs tik karaliui... O teisingumas? .. 
Teisingumas turi būti karaliaus rankose, ir karalius pri- 
valo veikti taip, kad visi prieš įstatymą būtų lygūs. Kad 
ir ką kalbėtų, Prancūzijos karalystėje daugiau tvarkos. 
Taip pat reikia suteikti visišką laisvę prekybai, dėl kurios 
dabar skundžiamasi, kad ją stabdo didžiausi muitai bei 

odos ir vilnos draudimai, o juk tai pagrindinis mūsų tur- 
tas.“ 

Šios Mintys galėtų atrodyti pernelyg primityvios, bet 
žinodamas, kad jos spietėsi jaunoje karaliaus galvoje tais 
anarchijos, prievartos ir žiaurumo laikais, kurie ne taip 
dažnai kliūva tautų lemčiai, supranti, jog jos prilygo maž- 
ne revoliucinėms mintims. 

Taip jaunasis beteisis valdovas gyveno tomis pačio- 
mis svajonėmis kaip ir jo engiama liaudis. Savo troški- 
mus jis atskleisdavo labai siauram artimųjų pulkeliui: žmo- 
nai Pilypai, Gijomui de Moni, pažui, kurį Pilypa atsivežė 
iš Eno, bet ypač dažnai karalius šnekučiuodavosi su lor- 
du Montegiu, kuris persakydavo jaunųjų lordų viltis ir 
troškimus. 

Neretai dvidešimtmetis jaunuolis susikuria principų, 
kuriuos paskui visą gyvenimą kuo stropiausiai stengiasi 
taikyti. Eduardas III turėjo savybę, tokią svarbią valdžios 
vyrui: jo nekankino nei aistros, nei ydos. Jam pasisekė 
vesti princesę, kurią pamilo ir kurios po vedybų nenu- 
stojo mylėjęs. Jis buvo apdovanotas ta aukščiausia išdi- 
dumo forma, kai žmogus, būdamas karalius, laiko tai vi- 
siškai natūraliu dalyku. Jis reikalavo gerbti savo asmenį 
ir savo rangą; jis niekino vergišką nuolankumą, kadangi 
šis atmeta galimumą nuoširdžiai bendrauti. Jis nepakentė 
bereikalingo pompastiškumo, žeidžiančio skurdą ir prieš- 
taraujančio tikrajai didybei. 

Tie, kurie anuo metu lankėsi Prancūzijos karaliaus rū- 
muose, tvirtino, kad Eduardas III daug kuo panašus į ka- 
ralių Pilypą Gražųjį, tikino, kad jų abiejų veidai tokio pat 
ovalo ir tokio pat blyškumo, toks pat šaltas žydrų akių 
žvilgsnis iš po ilgų, retai pakeliamų blakstienų. 

Beje, Eduardas buvo kur kas atviresnis ir karštesnio 
būdo nei jo tikras senelis iš motinos pusės. Tačiau tie, ku- 
Iie taip kalbėjo, Geležinį karalių pažinojo tik keletą pa- 
skutinių metų, keletą paskutinių jo ilgo karaliavimo metų 
ir niekas nebeprisiminė, koks buvo dvidešimtmetis Pily- 
pas Gražusis. Eduardo III gyslomis tekėjo Prancūzijos 
kraujas, nugalėjęs Plantagenetų kraują, ir atrodė, kad į 
Anglijos sostą sėdo tikras Kapetingas. 

Tų 1330 metų spalį vėl buvo sušauktas parlamentas: 
šikart karalystės šiaurėje, Notingeme. Posėdis galėjo bū- 
ti audringas; dauguma lordų giežė ant Mortimerio apmaudą 
už Kento grafo nubaudimą mirtimi, kadangi dėl to nuo- 
sprendžio ir jų pačių sąžinė buvo nerami. 

Lankasterio grafas Nusuktsprandis, kurį dabar vadino 
senuoju Lankasteriu, nes jam pavyko per stebuklą iki 50 
metų išsaugoti ant pečių galvą, savo didžiulę, amžinai 
palenktą galvą, taigi tasai drąsus ir išmintingas Lankaste- 
ris pagaliau grįžo namo. Akių liga, kuri kasmet darėsi 
vis grėsmingesnė, netikėtai pavertė jį pusakliu, ir kiek- 
viename žingsnyje jį turėjo lydėti ginklanešys. Tačiau ši 
negalia, dariusi jį tarsi dar pažeidžiamesnį, vertė klausy- 
tis jo nuomonės su dar didesne pagarba. 

Bendruomenių rūmai nerimavo dėl naujų subsidijų, 
kurias bus reikalaujama patvirtinti, taip pat dėl mokesčių 
už vilną. O kurgi eina pinigai? 

Kokiems reikalams Mortimeris išleido 30000 livrų 
duoklės, gautos iš Škotijos? Ar dėl savo ar karalys- 
tės naudos prieš trejus metus itin sunkiai kariavo? Ir 
kodėl apipylė malonėmis tą niekingą Meltrevezą, pakėlė 
ji į senešalus, paskyrė jam tūkstančio livrų atlyginimą 
už velionio karaliaus sargybą, kitaip sakant, už nužudymą? 
Juk viskas paaiškėja, gal ir neišsyk, bet išaiškėja, be to, 
iždo sąskaitos taip pat nebus laikomos amžinai paslaptyje. 
Štai kur eina mokesčių pajamos! Ir Oglis, ir Gurnėjus, 
Meltrevezo tarėjai, Devirilas, Korfo valdytojas, gavo po 
gerą krūvelę pinigų. 

Mortimerio palyda, traukianti Notingemo keliu, švytė- 
jo taip prabangiai, kad jaunajam karaliui atrodė, lyg jis 
pats būtų tik vienas šitos svitos Žmogus; iš esmės Morti- 
merį palaikė kokia šimtinė jo šalininkų, jautusių dėkin- 
gumą už turtus ir galybę, kuri galėjo trukti tiek, kiek ir 
j0, 0 jam nupuolus iš savo aukštybių, ir jų lauktų nema- 
lonė, ištrėmimas ar kartuvės! Jis manė viską laikąs savo 
rankose, kadangi daug šnipų, tarp kurių vienas, vardu 
Džonas Vinjardas, buvo prisikasęs iki pat karaliaus, per- 
davinėjo jam visas nuogirdas ir tikino, kad neverta bai- 
mintis jokio sąmokslo. Jis manė esąs visagalis, kadangi 
jo kariai įvarė nemažai baimės lordų ir bendruomenių rū- 
mams. Tačiau kariuomenė gali paklusti ir kitiems įsaky- 
mams, 0 šnipai — išduoti. 

Valdžia, nesiremianti tais, kuriems ji skirta, yra tikra 
apgavystė, ir dar nėra buvę, kad tokia valdžia ilgai išsi- 
laikytų; jos siena tarp baimės ir maišto lengvai peržen- 
giama. Akies mirksniu valdžia nustoja būti valdžia susi- 
vienijus pakankamam kiekiui žmonių, kurių galvosena 
vienoda. 

Sėdėdamas auksu ir sidabru siuvinėtame balne, apsup- 
tas ginklanešių, aprengtų purpurinėmis mantijomis ir lai- 
kančių ietis, ant kurių smaigalių plevėsavo vėliavėlės, Mor- 
timeris jojo pažliugusiu, ratų ir arklių kanopų išplaktu 
keliu. 

Keliaudamas Eduardas III pastebėjo, kad jo motina at- 
rodo liguistai, veidas papilkėjęs ir ištįsęs, akys kupinos 
nuovargio, prigesęs žvilgsnis. Ji sėdėjo dengtame palan- 
kine, o ne kaip įprasta — ant savo balto žirgo; palankiną 
vis tekdavo sustabdyti, nes nuo jo lingavimo ją pykino. 
Mortimeris, jojęs šalia, buvo atidus ir drauge gerokai su- 
mišęs. 

Gal Eduardas ir nebūtų atkreipęs dėmesio, jei jam ne- 
būtų teke stebėti savo žmonos Pilypos, kai ji metų pra- 
džioje jautėsi lygiai taip pat. Kelionėse tarnai visuomet 
plaka liežuviais, ir dabar karalienės motinos kambarinės 
tarškėjo su ponios Pilypos kambarinėmis. Jorke sustojus 
dviejų dienų poilsio, paskutinės Eduardo abejonės išsi- 
sklaidė — jo motina nėščia. 

Jį apniko gėda ir pasišlykštėjimas. Ir pavydas. Suau- 
gusio sūnaus pavydas dar skaudžiau gildė jo krūtinę. 
Tas gražus ir kilnus moters paveikslas, kurį jis nešiojo 
savo širdyje nuo pat vaikystės, pamažu ėmė blėsti. 

„Dėl jos nekenčiau savo tėvo, nes anas užtraukė gė- 
dą. Ir štai dabar ji pati man daro gėdą! Motina, keturias- 
dešimtmetė moteris, pagimdys pavainikį, jaunesnį už ma- 
no sūnų!“ 

Kaip karalius, jis jautėsi pažemintas savo karalystės 
akivaizdoje, o kaip vyras — žmonos akyse. 

Jorko pilies miegamajame ilgai vartėsi patale, niekaip 
negalėdamas užsnūsti, ir galop kreipėsi į Pilypą: 

— Pameni, širdele, kaip tik čia mes tapome vyru ir 
žmona... Ak, į kokį liūdną karaliavimą aš tave įvėliau! 

Rami ir sumani Pilypa išklausė naujieną gana abejin- 
gai, tačiau, būdama pernelyg dora, pasmerkė uošvę. 

— Tokie dalykai, — tarė ji, — Prancūzijos dvare visiškai 
neįmanomi. 

— Mano širdele... O jūsų pusseserių burgundžių sve- 
timavimas? .. O jūsų nunuodyti karaliai? 

Per akimirką Kapetingai tapo tik Pilypos nuosavybe, 
tarytum jisai pats irgi nebūtų jų palikuonis. 

— Prancūzijoje visi kur kas maloningesni,— spyrėsi 
Pilypa.— Ten ne taip atvirai reiškia geismus, ne taip žiau- 
Tiai rodo pagiežą. 

— Ten viskas labiau slepiama, daugiau apsimetinėja- 
ma. Ten teikia pirmenybę nuodams, o ne geležiai... 

— Ne, jūs kur kas brutalesni. .. 

Eduardas nutilo. Ji išsigando, kad galėjo jį įžeisti, ir 
ištiesė savo putnią, švelnią ranką. 

— Aš tave labai labai myliu, drauge mano, — tarė ji, — 
nes tu nė į vieną iš jų nepanašus... 

— Čia ne tik gėda,— tvirtino Eduardas,— bet ir pa- 
vojus. .. 

— Ką tu turi galvoje? 

— Ogi tai, kad Mortimeris gali mus visus pražudyti 
ir vesti mano Motiną; taip jis būtų pripažintas regentu ir 
galėtų į sostą pasodinti savo benkartą... 

— Beprotybė būtų net taip galvoti! — išsigando Pily- 
pa. 

Iš tiesų toks griovimas ir visų principų, tiek religinių, 
tiek ir dinastinių, neigimas būtų visiškai neįmanomas vals- 
tybėje, kurią valdytų kieta monarcho ranka. Tačiau ka- 
ralystėje, kurią plėšo į dalis ir kuri palikta besipjaunan- 
čioms grupuotėms, viskas įmanoma, įmanomos net pačios 
beprotiškiausios avantiūros. 

— Rytoj viską išpasakosiu Montegiu,— tarė jaunasis 
karalius. 

Atvykus į Notingemą, lordo Mortimerio nuotaika pa- 
stebimai subjuro; jis kažko nekantravo, už menką nieką 
apšaukdavo žmones, nervinosi, ir vien todėl, jog jo šnipas 
Džonas Vinjardas pamatė, kad į kelionės pabaigą kara- 
lius, Montegiu ir dauguma jaunųjų lordų vis susimesdavo 
į krūvą ir kažką aptarinėjo, tik niekaip negalėjo suprasti 
priežasties. 

Mortimeris kaip pasiutęs užpuolė sirą Eduardą Bouche- 
ną, Vvicegubernatorių, kuriam buvo pavesta apgyvendinti 
svečius, ir šis, kaip įprasta, visus didžiuosius senjorus įkur- 
dino vienoje pilyje. 

— Kaip jūs išdrįsote, — šaukė Mortimeris,— neatsiklau- 
sęs Manęs paskirstyti tuos apartamentus, kurie visai šalia 
karalienės motinos kambarių? 


— Aš maniau, milorde, kad Lankasterio grafas. .. 

— Grafas Lankasteris, kaip ir visi kiti, turi apsigy- 
venti mažiausiai mylios atstumu nuo pilies. 

— O jūs, milorde? 

Mortimeris piktai suraukė antakius, tarsi šis klausi- 
mas būtų užduotas jam įžeisti. 

— Mano apartamentai turi būti šalia karalienės mo- 
tinos apartamentų, ir jūs įsakysite konstebliui, kad jis kas- 
vakar atiduotų jai pilies raktus. 

Eduardas Bouchenas nusilenkė. 

Atsitinka, kad įvairūs atsargumai, kurių imasi Žmogus, 
pragaištingai atsisuka prieš jį patį. Mortimeris norėjo iš- 
vengti paskalų apie karalienės motinos padėtį, svarbiau- 
sia, atitolinti karalių, bet kaip tik tai leido jauniesiems 
lordams nevaržomiems bendrauti. Toli nuo pilies ir Mor- 
timerio šnipų jie galėjo ramiausiai būriuotis ir kurti savo 
planus. 

Lordas Montegiu surinko tuos savo draugus, kurie at- 
rodė jam ryžtingiausi; daugiausia tai buvo nuo 20 iki 30 
metų jaunuoliai: lordai Moulinzas, Chafordas, Stafordas, 
Klintonas, taip pat Džonas Nevilas de Hornebis ir keturi 
broliai Bouchenai — Eduardas, Chamfris, Viljamas ir Džo- 
nas; pastarasis buvo Herifordo ir Esekso grafas. Jaunuo- 
menė sudarė karaliaus partiją. Henrikas Lankasteris pa- 
laimino juos, ir tai buvo net daugiau nei palaiminimas. 

Savo ruožtu Mortimeris posėdžiavo pilyje pakvietęs 
kanclerį Bergeršą, Simoną Berifordą, Džoną Monmoutą, 
Džoną Vinjardą, Hiugą Tarplingtoną ir Meltrevezą ir apta- 
rinėjo, kaip čia užgniaužus naują sąmokslą pačioje pra- 
džioje. 

Vyskupas Bergeršas pajuto, iš kur pučia vėjai, ir sa- 
vo pono reikalus gynė nebe taip karštai; naudodamasis 
dvasininko padėtimi, jis skelbė santarvę. Anuomet vys- 
kupas pačiu laiku spėjo išsprūsti iš Despenserio partijos 
ir persimesti į Mortimerio gretas. 

— Pakanka areštų, teismų, kraujo, — pamokslavo jis.— 
Veikiau jau duoti vieniems žemių, kitiems pinigų, o tre- 
tiems pagarbos ženklų... 

Mortimeris žvilgsniu pertraukė vyskupą; jo žvilgsnis 
vis dar varė žmonėms siaubą. Linkolno vyskupas nutilo. 

Tuo tarpu lordui Montegiu pavyko akis į akį pakal- 
bėti su Eduardu III. 

— Meldžiu jus, mano kilnusis karaliau,— kreipėsi jis, — 
ilgiau nebekęsti akiplėšiškumo ir intrigų žmogaus, kuris 
liepė nužudyti jūsų tėvą, nukirsti galvą jūsų dėdei ir ku- 
ris ištvirkino jūsų motiną. Mes prisiekėme kautis iki pas- 
kutinio kraujo lašo, kad tik jus išvaduotume. Esame pasi- 
rengę viskam, tik reikia veikti nedelsiant, o tam tikslui 
gana didelis mūsų būrys privalo įsibrauti į pilį, kur nė 
vienas negyvename. 

Jaunasis karalius valandėlę pamąstė. 

— Štai dabar, Viljamai,— prabilo jis,— aš tikrai žinau, 
kad jus karštai myliu. 

Jis nepasakė „kad jūs mane karštai mylite“. Dvasios 
nusiteikimas išties karališkas; jis neabejojo, jog jam išti- 
kimai tarnauja, svarbiausia, jaunasis karalius laikė būtina 
sąmoningai pareikšti valdiniui savo pasitikėjimą ir prisiri- 
šimą. 

-— Taigi, — tęsė jis, — jūs susirasite pilies konsteblį, si- 
rą Viljamą Ilendą, ir mano vardu pareikalausite, kad jis 
įvykdytų viską, ko jūs paprašysite. 

— Tuomet, milorde,— atsiliepė Montegiu,— tepadeda 
mums Dievas! 

Dabar viskas priklausė nuo to Ilendo, nuo to, kiek jis 
atsidavęs ir ištikimas karaliui; jei jis išduos Montegiu 
planus, sąmokslininkų lauks galas, kartu gali žūti ir pats 
karalius. Tačiau siras Eduardas Bouchenas pasikliovė juo 
ir vien dėl to, kad Mortimeris nuo pat pirmos jų atvykimo 
minutės elgėsi su juo lyg su tarnu. 

Iš tiesų Viljamas Ilendas neapvylė Montegiu ir paža- 
dėjo vykdyti jo įsakymus kiek išgalėdamas, be to, prisie- 
kė saugoti paslaptį. 

— O jeigu jūs mūsų pusėje,— tarė jam Montegiu,— 
perduokite man šįvakar pilies raktus. .. 

— Milorde,— atsakė konsteblis— tebus jums žinoma, 
kad visi vartai ir durys kasvakar užrakinami ir visus rak- 
tus atiduodu karalienei motinai, o ji juos iki ryto laiko po 
savo pagalve. Tebus jums taip pat žinoma, kad aną, se- 
nąją, sargybą pakeitė ir dabar pilį saugo 400 žmonių iš 
asmeninių lordo Mortimerio pulkų. 

Montegiu suprato, kad visos jo viltys pasmerktos 
žlugti. 

— Tačiau aš žinau slaptą kelią, jis eina iš kaimo iki 
pat pilies,— tęsė Ilendas.— Turiu galvoje požeminę perė- 
ją, ją buvo liepę išrausti Saksonijos karaliai; jie ja ir pa- 
sinaudojo bėgdami nuo danų, be jokio gailesčio siaubu- 
sių kraštą. To požeminio kelio nežino nei karalienė Iza- 
belė, nei lordas Mortimeris, nei jų Žmonės — koks tikslas 
jiems rodyti. Perėja veda tiesiai į pačią pilies širdį, į 
bokštą, o iš jo galima nepastebėtam prasigauti ir visur 
kitur. 

— (O kaip kaime surasime tą įėjimą? 

— Juk aš būsiu kartu, milorde. 

Lordas Montegiu spėjo dar kartą skubom persimesti 


134 


keliais žodžiais su karaliumi; paskui, pavakare, su bro- 
liais Bouchenais, kitais sąmokslininkais ir konstebliu 
Ilendu šoko ant arklių ir išjojo. Visiems smalsuoliams jis 
paaiškino, kad Notingeme pasidarė nesaugu. 

Apie šį išvykimą, veikiau panašesnį į bėgimą, tučtuo- 
jau buvo pranešta Mortimeriui. 

— Žino, kad jų sąmokslas atskleistas, ir dar patys iš- 
siduoda. Rytoj liepsiu visus sučiupti ir pastatyti prieš par- 
lamentą. Taip, mano širdele, mūsų laukia rami naktis — 
pridūrė jis, kreipdamasis į karalienę Izabelę. 

O kitoje bokšto pusėje, miegamajame, kurio sienos bu- 
vo iš gryno granito ir kurį apšvietė tik naktinė spingsu- 
lė, apie vidurnaktį ponia Pilypa klausinėjo savo vyrą, ko- 
dėl jis neina gulti, kodėl sėdi ant lovos krašto grandelių 
marškiniais ir su trumpa špaga prie šono, net nenusivilkęs 
karališkos mantijos. 

— Šiąnakt gali atsitikti didelių dalykų, — atsakė Eduar- 
das. 

Iš pažiūros Pilypa liko rami ir tyki, tačiau širdis kaip 
pašėlusi daužėsi krūtinėje; ji prisiminė jų pokalbį Jorke. 

— Nejaugi jis gali ateiti jūsų nužudyti? 

— (Gali ir taip būti. 

Gretimame kambaryje pasigirdo šnabždesys, ir Gotjė 
de Moni, kuriam karalius liepė budėti jų prieškambaryje, 
atsargiai pabeldė į duris. Eduardas atidarė. 

— Konsteblis jau čia, milorde, o su juo ir kiti. 

Eduardas grįžo, švelniai pabučiavo Pilypos kaktą; ji, 
sugriebusi jo pirštus, stipriai spūstelėjo ir sušnibždėjo: 

— Tesaugo tave Dievas! 

Gotjė de Moni paklausė: 

— Isakysite sekti paskui jus, milorde? 

— Gerai uždaryk duris, kai aš išeisiu, ir saugok ponią 
Pilypą. 

Priešais bokštą, žole apaugusiame kieme, aplink šulinį 
būriavosi sąmokslininkai, mėnulio apšviesti atrodę it 
šmėklos, apsiginklavusios kirviais ir kalavijais. 

Jaunieji lordai kojas buvo apsivynioję skudurais, tik 
karalius nesiėmė tokių atsargumų, ir dabar jo žingsniai 
garsiai aidėjo ilgais, plokštėmis išklotais koridoriais. Šią 
eiseną apšvietė vienintelis deglas. 

Tarnams, kurie miegojo sudribę ant grindų ir išgirdę 
žingsnius mieguisti kėlė galvas, sušnibždėdavo: „Karalius“. 
Jie, nė nepasijudinę iš vietos, taip ir gulėjo susirietę, nors 


135 


tas naktinis ginkluotų sinjorų pasivaikščiojimas kėlė ne- 
rimą, bet jie nesistengė per daug dėl to sukti galvų. 

Sąmyšis kilo tik karalienės Izabelės apartamentų prieš- 
kambaryje, kur šeši Mortimerio pastatyti ginklanešiai at- 
sisakė praleisti, nors praleisti reikalavo pats karalius. Ko- 
va truko neilgai, sužeistas buvo tik Džonas Nevilas de 
Hornebis; jam ietimi perdūrė ranką. Apsupti ir nuginkluo- 
ti sargybiniai spaudėsi prie sienų; viskas truko ne ilgiau 
kaip minutę, tačiau už masyvių durų pasigirdo karalienės 
motinos riksmas, paskui — stumiamų skląsčių džerškesys. 

— Lorde Mortimeri, išeikite! — įsakė Eduardas III— 
Jūsų karalius atėjo jūsų suimti. 

Jo švarus ir stiprus balsas skambėjo tarsi mūšio lau- 
ke; tokį balsą Jorko gyventojai girdėjo ir sutuoktuvių 
dieną. 

Vietoj atsakymo pasigirdo traukiamos iš dėklo špagos 
skimbtelėjimas. 

— Mortimeri, išeikite! — pakartojo karalius. 

Dar keletą sekundžių palaukė, paskui. visų nuostabai, 
išplėšė iš arčiausiai stovėjusio jauno lordo rankų kirvį, už- 
simojo ir iš visų jėgų skėlė į duris. 

Šis kirvio kirtis tapo taip ilgai lauktos karaliaus ga- 
lybės patvirtinimu, šis kirtis reiškė visokių pažeminimų 
galą, galą prievartos aktų, vykdomų prieš jo valią, paga- 
liau tai reiškė parlamento išlaisvinimą, garbės grąžinimą 
lordams ir teisingumo atkūrimą karalystėje. Ir Eduardo III 
karaliavimas prasidėjo ne jo karūnavimo dieną, o čia, tą 
minutę, kai žibantis plienas įsmigo į tamsų ąžuolą ir smū- 
gis, tas kraupus medžio treškėjimas, valdingai nuaidėjo 
Notingemo pilies skliautais. 

Dabar duris puolė dar dešimtis kitų kirvių, ir netrukus 
sunkios durų sąvaros neišlaikė. 

Rodžeris Mortimeris stovėjo kambario vidury, spėjęs 
užsimauti kelnes, balti marškiniai atlapoti, rankoje laikė 
špagą. 

Iš po tankių antakių blizgėjo šaltos pilko granito spal- 
vos akys, žilstantys išsitaršę plaukai krito ant jo grubaus 
veido; šis žmogus dar turėjo grožio ir jėgos. 

Šalia stovėjo Izabelė šlapiu nuo ašarų veidu, virpanti 
iš šalčio ir baimės; ant grindų plytelių bolavo dvi jos 
nuogų siaurų pėdų dėmės. Gretimame kambaryje matėsi 
sujaukta lova. 

Pirmiausia jaunasis karalius pažvelgė į moters pilvą, 
kuris atrodė gerokai suapvalėjęs, o naktiniai Marškiniai 

tą apvalumą dar labiau pabrėžė. Niekuomet Eduardas III 
neatleis Rodžeriui Mortimeriui už savo motiną, kuri jo 
atmintyje ir liko tokia graži ir taip drąsiai nugalinti ne- 
sėkmes, bet drauge ir tokia Žiauri savo pergalės minutę, 
visuomet karališkai didinga. Šis žmogus pavertė ją pa- 
prasčiausia patele, žliumbiančia, kai iš jos atima patiną, 
nuo kurio ji pastojo. Laužydama rankas, ji suvaitojo: 

— Sūnau mano, brangusis mano sūnau, maldauju pa- 
sigailėti mielojo Mortimerio! 

Ji atsistojo tarp savo sūnaus ir meilužio. 

— O ar jis pasigailėjo jūsų garbės? — paklausė Eduar- 
das. 

— Nekankinkite jo! — klykė Izabelė.— Jis šaunus ri- 
teris, jis Mūsų mylimas draugas; atminkite, kad tik jo 
dėka jūs gavote sostą! 

Maištininkai dvejodami susižvalgė. Nejaugi reikės kau- 
tis čia ir nudobti Mortimerį karalienei matant? 

— Jam jau pakankamai sumokėta už tai, kad priarti- 
no mano karaliavimo dieną! Eikite šen, milordai, imkite 
jį, — įsakė karalius, atstumdamas motiną ir duodamas ženk- 
lą prieiti šalininkams. 

Montegiu, abu Bouchenai, lordas Moulinzas ir Džonas 
Nevilas, kurio ranka kraujavo, nors jis to ir nepastebėjo, 
apsupo Mortimerį; užpakaly virš galvos pakilo du kirviai, 
treji ašmenys palietė jo šonus, viena ranka nusileido ant 
dešinio riešo, suspaudė jį, ir špaga išslydo ant grindų. Jį 
pastūmė durų link. Ant slenksčio Mortimeris atsisuko. 

— Sudiev, Izabele, mano karaliene! — šūktelėjo jis.— 
Mes karštai mylėjome vienas kitą! 


Ir tai buvo tiesa. Pati didžiausia, pati gražiausia, pati 

pražūtingiausia amžiaus meilė, prasidėjusi kaip riterio 
žygdarbis ir sujaudinusi ne tik visus Europos karalių rū- 
mus, bet ir Šventąjį sostą; ši aistra, kuri frachtavo laivų 
ilotiles, rengė ir ginklavo kariuomenę, virto tironiška ir 
kruvina valdžia, o baigėsi tarp kirvių, blausiai apšviestų 
tūkstančio deglo. Rodžeris Mortimeris, aštuntasis Vigmo- 
IO baronas, buvęs Didysis Airijos teisėjas, pirmasis Marčo 
grafas, buvo įmestas į kalėjimą, o jo vienmarškinė kara- 
liškoji meilužė griuvo be jėgų prie lovos kojūgalio. 
„ Dar neišaušus buvo sučiupti Berifordas, Devirilas, Vin- 
Jardas ir kiti Mortimerio bendrai; be to, skubėjo vytis se- 
nešalą Meltrevezą, de Gurnėjų ir Oglį, tuos tris Eduardo II 
Zudikus, kurie tą pat naktį puolė bėgti. 

Rytą liaudis plūdo į Notingemo gatves ir staugė iš 
džiaugsmo, kai pro šalį dardėjo sargybos lydimas veži- 
mas — pati didžiausia riterio gėda, — o jame tūnojo gran- 
dinėmis surakintas Mortimeris. Nusuktsprandis, kurio gal- 
va mMažne gulėjo ant peties, stovėjo pirmoje publikos gre- 
toje ir, nors savo žemažiūrėmis akimis vargiai įžlibino ve- 
žimą, sukosi iš džiaugsmo vietoje mėtydamas aukštyn ke- 
purę. 

— Kur jį veža? — klausinėjo žmonės. 

— Į Tauerį. 


III 


KOMON GELOUZO LINKUI 


Manoma, kad varnai, apsigyvenę Taueryje, labai se- 
ni, jiems daugiau nei šimtas metų. Tas pats didžiulis var- 
nas, toks žvalgus ir pasalūniškas, kuris prieš septynerius 
metus vis taikėsi iškapoti pro grotas kaliniui akis, dabar 
vėl grįžo ir įsitaisė priešais kameros langelį. 

Nejaugi Mortimerį tyčia uždarė į tą pačią kamerą, 
kaip ir anąsyk? Į tą pačią, kurioje 17 mėnesių jį laikė už- 
darytą karalius tėvas ir į kurią dabar jį įmetė sūnus. Ne- 
retai Mortimerį persekiodavo mintis, kad greičiausiai jo 
prigimtis, jis pats turi kažką, dėl ko jo taip nekenčia 
karaliaus valdžia, o gal kažką, dėl ko toji valdžia šitokia 
nepakenčiama jam. Šiaip ar taip, karalius ir Mortimeris 
negalėjo sugyventi vienoje šalyje ir vienam iš jų reikėjo 
dingti. Jis sunaikino karalių, o dabar kitas karalius sunai- 
kins jį. Kokia nelaimė, kai esi gimęs su valdovo siela 
ir tau nelemta valdyti. 

Šįsyk Mortimeris nebeturėjo nei vilties, nei noro pa- 
bėgti. Nuo tos nakties Notingeme jam jau dingojosi, kad 
jis miręs. Tokioms būtybėms kaip jis, kurias valdo puiky- 
bė ir kurioms nors trumpam pavyksta užganėdinti savo 
aukštus siekius, kristi nuo tokių aukštumų tolygu mirti. 
Tikrasis Mortimeris dabar ir visados bus. įrašytas į Ang- 
lijos kronikas, o Taueris tesaugo kūniškąjį, tačiau jau 
viskam abejingą aptraukalą. 

Keistas dalykas, bet tas aptraukalas grįžo prie savo 
senų įpročių. Lygiai taip, kaip žmogus, grįžęs po 20 metų 
klajonių į namus, kur prabėgo jo vaikystė, nesąmoningai, 
greičiau veikiamas raumenų atminties, smarkiau stumteli 
duris, kadaise sunkiai atsidarydavusias, arba jo kojos, 
kopdamos laiptais, daro kuo platesnį žingsnį, kad pėda 
neužmintų nuzulinto laiptelio briaunos, taip dabar ir Mor- 
įimeris prisiminė visus ano savo kalėjimo judesius. Naktį 
jis galėjo neatsitrenkdamas į sieną pereiti savo vienutę 
iki langelio; ką tik atsidūręs kameroje, pirmiausia per- 
stūmė į seną vietą taburetę. Jis atpažino visus garsus: 
sargybinių keitimąsi, varpų skambėjimą rytinėms pamal- 
doms švento Petro koplyčioje ir tam nereikėjo nė men- 
kiausių dėmesio pastangų, žinojo, kada jam atneš valgy- 
ti. Maistas buvo ne ką geresnis nei tais laikais, kai Taue- 
Tyje viršininkavo anas niekšas Sigreivas. 

Kadangi barzdaskutys Oglas tarpininkavo Mortimeriui 
ir palaikė ryšius su tais, kurie rengė jo pabėgimą, da- 
bar apskritai buvo atsisakyta bet kurį žmogų siųsti Mor- 
timerio kirpti. Ir per mėnesį jis spėjo kaip reikiant ap- 
želti. Bet, išskyrus tą detalę, visa kita labai panašu kaip 
ir anąkart, toks pat varnas, kurį jis kadaise buvo pra- 
minęs Eduardu, kuris dabar dėjosi snaudžiąs ir tik kart- 
kartėmis atverdavo savo apvalią akį puldamas prie gro- 
tų ir prakišdamas savo grasų snapą pro geležinius virbus. 

O, ne! Dar kažko trūko; trūko liūdnų senojo lordo 
Mortimerio de Čirko monologų, kuriuos dėstė gulėda- 
mas ant lentų, atstojusių jam guolį... Nūnai Rodžeris su- 
prato, kodėl tuomet jo dėdė atsisakė kartu bėgti. Ne iš 
baimės dėl tokio rizikingo žygio ir ne dėl kūno silpnumo: 
leistis į kelią Žmogui visuomet atsiranda jėgų, nors jo 
ten ir lauktų žūtis. Lordą Čirką sulaikė suvokimas, kad 
jo gyvenimas jau baigtas, ir jis bemeilijo greičiau su- 
laukti skirto galo ant šitų gultų. 

O Rodžeriui Mortimeriui, kuriam tebuvo 45 metai, sa- 
vo mirtimi neteks mirti. Jis žiūrėjo į Griną, kurio vidury 
Paprastai statydavo trinką; jį apėmė baisus nerimas. Ta- 
čiau žmogus pripranta prie mirties artumo ir tai padaryti 
jam padeda pačios paprasčiausios mintys, atėjusios ir atne- 
šusios tegul liūdną, bet vis dėlto susitaikymą. Mortimeris 
Mąstė, kad tas pasalūnas varnas gyvens ir po jo ir tyčiosis 
iš kitų kalinių; gyvens ir žiurkės, tos riebios, šlapios žiur- 
kės, kurios nakčiai palieka dumblinus Temzės krantus ir 
šmirinėja tvirtovės akmenimis; net blusa, kuri įsitaisė jo 


139 


marškiniuose ir be perstojo kirkina jį, ir toji gyvens su- 
spėjusi bausmės dieną peršokti ant budelio. Vienas gyve- 
nimas išnyksta, o visi kiti lieka nepaliesti. Gyvenime nie- 
ko nėra paprastesnio už mirtį. 

Kartkartėmis jis pamąstydavo apie žmoną, ledi Žaną, 
bet be ilgesio ir sąžinės graužaties. Pasiekęs valdžios vir- 
šūneės, jis laikė ją nuošalyje, ir todėl nebuvo jokios prie- 
žasties ją trukdyti. Be abejo, asmeninį jos turtą paliks 
jai. O sūnūs? Žinoma, jo sūnus prislėgs ta neapykanta, 
kurią jis sukėlė, bet kadangi taip maža vilties, kad jie 
kada nors taps, kaip ir jis, tokie pat šaunūs ir turės tokių 
pat didelių siekių, argi taip svarbu, taps jie ar netaps 
Marčo grafais? .. Didysis Mortimeris — tai jis, veikiau tai, 
kas jis buvo. Nei dėl savo žmonos, nei dėl savo sūnų jis 
nė kiek nesielvartavo. 


O karalienė? Kada nors mirs ir karalienė Izabelė, ir 
nuo tada jau neliks nė vieno šioje žemėje, kuris žinotų 
tikrąją jo esybę. Tik mąstydamas apie Izabelę, jis jautė, 
kad dar yra kažkas, kas jį sieja su šiuo gyvenimu. O šiaip 
jis jau mirė Notingeme, tačiau prisiminimas apie tą meilę 
dar gyveno: tai kiek priminė plaukus, kurie vis dar at- 
kakliai auga, kai širdis jau būna paliovus plakti. Štai ir 
viskas, kas liko budelio kirviui. Ir kai jis atskirs galvą 
nuo kūno, sunaikins tik prisiminimą apie karalienės ran- 
kas, švelniai apsivijusias tą kaklą. 

Kaip ir kasryt, Mortimeris paklausė, kuri diena. Buvo 
lapkričio 29-oji; turėjo posėdžiauti parlamentas, ir kalinys 
laukė, kada jam reikės stoti prieš teismą. Jis pakankamai 
gerai žinojo susirinkusiųjų bailumą ir tai, kad nė vienas jo 
negins, bus net atvirkščiai, Lordų ir bendruomenių rūmai 
skubės keršyti jam už tą siaubą, kurį jis taip ilgai visiems 
kėlė. 

Nuosprendis buvo paskelbtas Notingeme. Dabar jo lau- 
kė ne teisingumo aktas, o tik jo regimybė, paprasčiausias 
formalumas, ir visiškai toks pat, kaip mirties nuospren- 
džiai, kuriuos kadaise priimdavo jo įsakymu. 

Dvidešimtmečiam valdovui, nekantravusiam kuo grei- 
čiau imti karaliauti, ir jauniesiems lordams, norėjusiems 
tapti karaliaus favoritais, reikėjo jo žūties, idant ramiai 
galėtų valdyti. 

„Mano mirtis mažajam Eduardui būtinas karūnavimo 
priedas... Pagalvojus jiems nepavyks nieko geriau pada- 
ryti kaip man; ir liaudis savo karaliumi bus taip pat ne- 

patenkinta. Jei aš nepasiekiau sėkmės, kam gi tuomet ga- 
li pavykti ją pasiekti?" 

Kaip jam derėtų elgtis per tą teismo regimybę? Maldau- 
ti pasigailėjimo kaip Kento grafas? Pripažinti savo kaltę, 
atgailauti, duoti paklusnumo priesaiką ir basam su virve 
ant kaklo prisipažinti klydusiam ir gailėtis? Ne, kad prisi- 
verstum suvaidinti tokią nuopuolio komediją, reikia la- 
bai trokšti gyventi. „„Aš nepadariau jokio nusikaltimo. 
Aš buvau pats stipriausias, bet pasirodė dar stipresni už 
mane ir jie mane nugali. Štai ir viskas." 

"Tuomet įžeidimas? Paskutinį kartą atsidurti priešais 
parlamentą, tą avinų bandą, ir stačiai į akis drėbti: ,,„Aš 
pakėliau ginklą prieš karalių Eduardą II. Kuris iš jūsų, mi- 
lordai, kurie dabar teisiate mane, tada nėjote paskui? .. Aš 
pabėgau iš Tauerio. Kuris iš jūsų, milordai vyskupai, šian- 
dien teisiantys mane, tąsyk neteikėte man pagalbos ir ne- 
davėte aukso už mano išlaisvinimą? .. Aš išgelbėjau ka- 
ralienę Izabelę, kurią būtų nužudę jos vyro favoritai; aš 
vedžiau į kovą karius, apginklavau laivyną ir išvadavau 
jus iš Despenserių; aš nuverčiau nuo sosto karalių, ku- 
rio jūs nekentėte, ir karūnavau jo sūnų, kuris šiandien 
teisia mane. Milordai, grafai, baronai, vyskupai ir jūs, 
bendruomenių rūmų mesirai, sakykite, kuris iš jūsų ne- 
šlovino manęs už visa tai ir už tą meilę, kurią suteikė 
man karalienė? Jūs dėl nieko negalite man priekaištauti, 
nebent dėl to, kad aš veikiau vietoj jūsų; jūsų dantys aš- 
trūs, ir jūs Mane bematant suplėšysite, kad vieno mirtis 
ištrintų iš atminties tai, kas buvo visų reikalas. 

O gal geriau tylėti... Atsisakyti atsakinėti į klausimus, 
atsisakyti gynybos, tuščiai nesivarginti teisinantis. Tegul 
sau staugia šunys, kuriems nebegresia jo botagas... Bet 
kaip teisingai elgiausi laikydamas juos baimėje!“ 

Jo mintis nutraukė artėjantys žingsniai. ,,Jau“,— švys- 
telėjo galvoje. 

Durys atsidarė, įėjo ginkluoti sargybiniai ir pasitraukė 
praleisdami velionio Kento grafo brolį, Norfolko grafą, 
Anglijos maršalą; už jo pasirodė lordas meras ir Londono 
šerifai, įkandin jų įgriuvo daugybė žmonių iš lordų ir 
bendruomenių rūmų. Visi negalėjo tilpti tokioje mažoje 
kameroje, ir pro duris matėsi galvos, susigrūdusios siau- 
Iame koridoriuje. 

— Milorde,— tarė Norfolko grafas — aš čia atvykau 
Karaliaus įsakymu perskaityti jums nuosprendžio, kurį už- 
Vakar priėmė susirinkęs parlamentas. 

Atėjusieji iš netikėtumo krūptelėjo, kai išvydo, kad 
Mortimeris, klausydamasis šitų Žodžių, šypsojosi. Tik ta 
jo rami, niekinama šypsena buvo skirta ne jiems, o jam 
pačiam. Teismo nuosprendis paskelbtas jau prieš dvi die- 
nas be jokio teismo, be kvotos, be gynybos... O jis ką 
tik nerimastingai sprendė, kaip pasielgti prieš savo kaltin- 
tojus. Bergždžias rūpestis! Jam davė paskutinę pamoką; 
juk jis ir pats kadaise apsieidavo be juridinių formalumų 
siųsdamas myriop... Despenserius, grafą Arundelą ir Ken- 
to grafą. 

Karaliaus koroneris ėmė skaityti nuosprendį: 

— „Kadangi tuojau pat po mūsų valdovo karūnavimo 
parlamentas, susirinkęs į Londoną, nutarė, kad Karaliaus 
tarybą sudarys 5 vyskupai, 2 grafai ir 5 baronai ir kad 
visi nutarimai gali būti priimti tik dalyvaujant tiems as- 
menims, ir kadangi aukščiau paminėtas Rodžeris Morti- 
meris, neatsižvelgdamas į parlamento valią, pasisavino vi- 
są karalystės valdžią ir pats valdė karalystę, savo nuo- 
žiūra keitė ir skyrė naujus pareigūnus karaliaus rūmuose 
ir visoje karalystėje, ten pagal savo įgeidžius sodindamas 
artimus sau žmones..." 

Rodžeris stovėjo atsirėmęs į sieną ir uždėjęs ranką ant 
lango grotų; jis žvelgė į Griną, ir atrodė, kad skaitomas 
nuosprendis jį mažai domino. 

— „Kadangi mūsų karaliaus tėvas Anglijos perų įsa- 
kymu buvo išvežtas į Kenilvorto pilį, idant ten gyventų 
ir su juo būtų elgiamasi didžiai pagarbiai, kaip dera kara- 
liškajam princui, aukščiau įvardytas Rodžeris įsakė už- 
drausti jam teikti bet kokias paslaugas ir perkelti jį į 
Berklio pilį, kur jau minėto Rodžerio įsakymu jis buvo iš- 
davikiškai ir negarbingai nužudytas..." 

— Eik sau, šlykštus paukšti,— šūktelėjo Mortimeris, la- 
bai visus nustebindamas, mat varnas, pasalūniškai prity- 
kinęs prie grotų, skaudžiai įkirto savo galingu snapu į 
kalinio plaštaką. 

— „Kadangi karaliaus ordonansu, patvirtintu didžiuoju 
antspaudu, buvo uždrausta įeiti į parlamento posėdžių sa- 
lę Solsberyje ginkluotam, kad nebūtų apkaltintas piktnau- 
džiavimu savo valdžia, aukščiau minėtas Rodžeris nepaisė 
draudimo ir įsivedė ten savo ginkluotą svitą, tuo pažeis- 
damas karaliaus ordonansą...“ 

Piktadarysčių sąrašas vis ilgėjo, atrodė, jam ir galo ne- 
bus. Mortimerį kaltino už karo žygį prieš Lankasterio 
graią; už tai, kad jis apstatė jaunąjį karalių savo šnipais 

ir dėl to jaunasis karalius buvo priverstas gyventi grej. 
čiau kaip kalinys nei karalius, kad jis pasisavino didžiules 
žemės valdas, kurios priklausė karūnai; kad reikalavo 
iš daugumos baronų išpirkos, juos plėšė ir trėmė; už gra- 
fo de Kento apgavystę, kadangi tasai patikėjo, jog kara- 
liaus tėvas gyvas ir sveikas, „o tai ir paskatino įvardytąjį 
grafą patikrinti faktus garbingesniais ir patikimesniais bū- 
dais“; už karaliaus valdžios uzurpavimą, kad galėtų teis- 
ti grafą Kentą parlamente ir nuteisti jį myriop; už pasisa- 
vinimą pinigų, skirtų Gaskonijos karui finansuoti, taip 
pat 30000 sidabro markių, kurias įmokėjo škotai, vyk- 
dydami taikos sutartį; už tokį karaliaus iždo tvarky- 
mą, kad karalius negalėjo gyventi taip, kaip jo karališ- 
kajam rangui dera. Mortimeris buvo kaltinamas dar ir 
tuo, kad pasėjo nesantaiką tarp karaliaus tėvo ir motinos; 
„kaltas, kad karalienė niekuomet negrįžo pas savo valdo- 
vą dalytis su juo savo lova ir tuomi užtraukė itin didelę 
nešlovę karaliui ir visai karalystei“, ir pagaliau už tai, kad 
nuplėšė karalienės garbę, „kadangi visur rodėsi šalia jos 
ir elgėsi it visų pripažintas meilužis“. 

Mortimeris, įbedęs akis į lubas ir glostydamas barzdą, 
vėl nusišypsojo: čia skaitė visą jo gyvenimo istoriją, ir 
taip keistai pateikta ta jo istorija amžiams liks karalystės 
istorijos archyvuose. 

— „Štai kodėl karalius įsakė surinkti grafus, baronus 
ir visus kitus, idant paskelbtų šį teisingą nuosprendį aukš- 
čiau minėtam Rodžeriui Mortimeriui; parlamento nariai 
po pasitarimo nusprendė, jog visi išvardyti nusikaltimai 
buvo ivykdyti, jie akivaizdūs ir visai liaudžiai, 0 ypač 
Zinoma ta dalis, kur kalbama apie karaliaus mirtį Berklio 
pilyje. Todėl jų ir buvo nutarta, kad minėtas Rodžeris, 
karalystės ir karaliaus išdavikas ir didžiausias priešas, 
bus atiduotas viešam pasmerkimui ir paskui pakartas..." 

Mortimeris vos pastebimai krūptelėjo. Vadinasi, trin- 
kos nebus? Iki paskutinės minutės gali laukti netikėtumų. 

— „„.. lr taipgi nuosprendis neapskundžiamas, kadan- 
gi minimas Mortimeris taip elgėsi abiejų Despenserių ir 
velionio lordo Edmondo, Kento grafo ir karaliaus dėdės, 
teismuose." 

Koroneris baigė skaityti ir vyniojo lapus. Nortolko gra- 
tas, Kento grafo brolis, žiūrėjo Mortimeriui tiesiai į akis. 
Kas jam pasidarė, jis gi paskutinius mėnesius buvo šitoks 
tylus, o dabar atrodė įgavęs keršytojo ir teisuolio povy- 
zą? Ir dėl to jo žvilgsnio Mortimeriui kilo noras prabil- 

ti... O! Labai trumpai, išsakyti tiesiai grafui maršalui, o 
per jį ir pačiam karaliui, jo patarėjams, lordams, bend- 
ruomMenių rūmams, dvasininkijai ir visai liaudžiai. 

— Kai Anglijos karalystėje pasirodys žmogus, galintis 
nuveikti tuos darbus, kuriuos jūs čia išvardijote, jūs vėl 
jam paklusite visiškai taip, kaip man buvote paklusę. Tik 
nemanau, kad jis taip greit gimtų... O dabar laikas visa 
tai baigti. Ar jau vedate Mane? 

Atrodė, tarsi jis vis dar įsakinėja ir vadovauja savo 
bausmės vykdymui. 

— Taip, milorde, dabar, — atsakė Norfolko grafas— 
Mes jus vešime į Komon Gelouzą. 


Komon Gelouzas — kartuvės, kur gyvenimą baigia va- 
gys, banditai, pinigų padirbėjai, merginų pirkliai; kartu- 
vės, skirtos šlykščiausioms padugnėms. .. 

— (Gerai, tuomet eime! — tarė Mortimeris. 

— Pirmiausia reikia, kad jūs būtumėte nurengtas, jus 
veš gėdos rogėse, 

— Tai ko laukiate? Renkite. 

Nuo jo nuplėšė drabužius palikdami kažkokį skudurą 
aplink strėnas. Taip jis ir išėjo — apnuogintas, apsuptas 
šiltai apsirengusio eskorto, purškiant įkyriam lapkričio lie- 
tui. Jo aukšta, raumeninga figūra šviesia dėme išsiskyrė 
iš tamsių šerifų drabužių ir sargybos geležinių šarvų. 

Rogės jau laukė Grine; jos buvo sukaltos iš prastai 
nuobliuotų, šiurkščių lentgalių, numestų ant dviejų pava- 
žų, ir pririštos virve prie kuino pakinktų. 

Vis su tokia pat niekinama šypsena Mortimeris apžiū- 
rėjo tą ekipažą. Kiek rūpesčių, kiek pastangų jam paže- 
minti! Jis pats, be niekieno pagaibos atsigulė ant tų ro- 
gių, jo rankas ir kojas pririšo prie medžio sijų; paskui 
kuinas pradėjo tipenti, ir rogės pajudėjo: iš pradžių pa- 
važos tyliai slydo Grino žole, o paskiau suspiegė, su- 
džeržgė Žžvyruotu keliu. Įkandin sekė Anglijos maršalas, 
lordas Meras, parlamento atstovai, Tauerio komendantas; 
kareiviai su ietimis ant pečių laisvino kelią ir prižiūrėjo 
eiseną. 

Kortežas pajudėjo iš tvirtovės per Tretors Geitą, kur 
jau grūdosi žioplių minia — smalsi, nerami ir žiauri, pa- 
keliui vis besipučianti. 

Kai buvai įpratęs stebėti minią sėdėdamas balne ar 
nuo kokios pakylos, keista dabar ją matyti iš apačios, be- 

maž nuo žemės, regėti tik judančius jų smakrus, visas tas 
burnas, perkreiptas riksmų, visus tuos tūkstančius išpūs- 
tų šnervių. Taip žiūrint, vyrų veidai išties negeri, 0 ir mo- 
terų tokie pat, perkreipti ir pikti, klaikūs, tarsi laštakai, 
snukiai, kurių šlykštumas ne toks pastebimas, kai esi 
ant kojų! Ir jei ne ta įkyri, tiesiai į akis purškianti dulks- 
na, Mortimeris, kurį rogės kratė ir purtė, būtų geriau įsi- 
žiūrėjęs į tuos neapykantos subjaurotus veidus. 

Ant jo skruosto tykštelėjo kažkas lipnaus ir drėgno, 
nutekėjo per barzdą; Mortimeris suprato — spjaudalai. O 
paskui aštrus, veriantis skausmas persmelkė visą jo kūną; 
kažkieno niekšinga ranka į slėpsnas paleido akmenį. Jei 
ne ginkluota ietimis sargyba, minia, apkvaitusi nuo savo 
pačios kaukimo, būtų sudraskiusi jį vietoje. 

Taip jis ir keliavo tarsi gaubiamas įžeidimų ir prakeik- 
smų skliauto; jisai, kuris prieš šešerius metus visuose Ang- 
lijos keliuose tegirdėjo džiugius sveikinimų šūksnius! Mi- 
nia dvibalsė: vienas balsas neapykantai reikšti, o kitas — 
džiaugsmui. Ar ne stebuklas, kad tokia daugybė drauge 
kaukiančių koserių gali leisti tokius skirtingus garsus. 

Ir staiga nutilo. Gal jau kartuvės? Ne, tik įvažiavo į 
Vestminsterį, ir arklį su rogelėmis paleido lėtai šliaužti 
po langais, kur grūdosi parlamento nariai. Šie tylėdami 
spoksojo į tą, kuris tiek mėnesių lenkė juos kaip tik no- 
rėjo ir kurį nūnai tempė grindiniu tarsi nupjauto medžio 
kamieną. 

Lietaus užpiltomis akimis Mortimeris ieškojo vieninte- 
lio žvilgsnio. Juk didžiausias žiaurumas galėjo priversti 
karalienę Izabelę dalyvauti jį kankinant? Tačiau jis jos 
nepamatė. 

Paskui kortežas pasuko Tiberno linkui. Komon Gelouze 
pasmerktąjį atrišo ir skubotai išklausė išpažinties. Nuo eša- 
toto viršaus Mortimeris paskutinį kartą apžvelgė žemai 
banguojančią minią. Jis beveik nekentėjo, kadangi bude- 
lio užnerta virvė, staigiai ją truktelėjus, sulaužė slankste- 
lius. 

Karalienė Izabelė tą dieną buvo Vindzore, kur paleng- 
va taisėsi, vienu metu netekusi ir savo meilužio, ir kūdi- 
kio, kurio laukėsi. 

Karalius Eduardas liepė pranešti motinai, kad jie drau- 
ge švęs Kalėdas. 

IV 


NETIKUSI DIENA 


Beatrisė d'Irson sėdėjo Bonfij namuose ir pro langą 
stebeilijo į Mokonsėjo gatvę, kurią plovė lietus. Šit jau 
keletą valandų ji laukė Robero d'Artua, kuris jai buvo 
pažadėjęs tą popietę užsukti. Tačiau Roberas nesugebėjo 
įvykdyti jokio savo pažado — nei didelio, nei mažo, ir 
Beatrisė vadino save kvaiša už tai, kad vis dar tikėjo juo. 

Moteris, nekantriai laukianti vyro, suverčia jam visas 
pasaulio nuodėmes. Argi jai Roberas nebuvo pažadėjęs 
dar prieš metus pasiimti ją į savo namus ir padaryti rūmų 
dama? Iš esmės jis niekuo ne geresnis už savo tetulę; vi- 
si Artua panašūs. Nedėkingieji! Išsimuši iš paskutinių jė- 
gų, kad tik jie būtų patenkinti; lakstai pas žolininkus ir 
kerėtojus, žudai, ir vis tenkindamas jų interesus, rizikuo- 
ji pakliūti į kartuves ar ant laužo. Juk ne monsinjorą Ro- 
berą sulaikytų, jei suuostų, kad Beatrisė primaišė arse- 
no į ponios Mao arbatą arba gyvsidabrio druskos į Žanos 
Našlės vyną. „,„Aš visiškai nepažįstu šitos moters! Ji tvir- 
tina, kad veikė mano įsakymu? Melas. Ji gyveno mano 
tetulės, o ne mano namuose. Dievai žino, ką išsigalvo- 
ja, Kad tik išgelbėtų savo kailį. Liepkite ją ketvirčiuoti!“ 
Kas gi suabejos Prancūzijos princo, karaliaus svainio žo- 
džiais ir patikės kažkokia vyskupo dukterėčia, kurios šeį- 
ma dabar netgi pateko į karaliaus nemalonę? 

„Ir dėl ko aš visa tai dariau? — mąstė Beatrisė— Kad 
laukčiau? Kad sėdėčiau čia viena namuose ir laukčiau, 
kada monsinjoras Roberas teiksis koki kartą per savaitę 
mane aplankyti! Sakė, kad ateis tuojau pat po mišparų, o 
jiems jau seniai skambino. Jis greičiausiai lėbauja, vaiši- 
na pietumis savo tris baronus, pliurpia apie savo didžiuo- 
sius žygdarbius, apie karalystės reikalus, apie savo bylą 
ir dar spėja gnybtelėti į šlaunį kambarinei. Dabar netgi 
toji Divion valgo su juo prie vieno stalo, šitą tai aš Ži- 
nau! O aš sėdžiu čia ir smaksau į lietų. Ateis jis gerokai 
sutemus, apsunkęs, raugėjantis, degančiais veidais; mes- 
tels man keletą nešvankybių, atsidrėbs į lovą, kokią va- 
landą paknarks ir išeis. Kad tik ateitų...“ 

Beatrisė nuobodžiavo, nuobodžiavo labiau nei Konila- 
ne paskutinėmis Mao gyvenimo dienomis. Ji visai įklimpo 

su savo meile Roberui! Ji manė, kad įviliojo tą milžiną į 
spąstus, o iš tiesų laimėjo jisai. Neužganėdinta, pažemin- 
ta aistra virto nebyliu apmaudu. Laukti, nieko daugiau, 
tik laukti! Net nedrįsti išeiti susitikti su drauguže, užbėg- 
ti į vieną ar į kitą taverną ir galbūt mažumėlę pasilinks- 
minti; kur tau — Roberas galėjo pasirodyti kiekvienu mo- 
mentu. Be to, buvo prisakyta ją sekti! 

Beatrisė gerai suprato, kad Roberas jos nebemyli; su- 
sitinka su ja tik iš pareigos, kaip su bendrininke, su ku- 
ria Ieikia elgtis atsargiai. Kartais praeidavo net pora sa- 
vaičių, kol Roberas teikdavosi užsukti ir pamaloninti ją 
savo glamonėmis. 

— Netrukus baigsis tavo pergalės, monsinjore Robe- 
rai! — pro dantis iškošė Beatrisė. Neįstengusi jo užkariau- 
ti, ji ėmė slapta jo neapkęsti. 

Ji buvo išbandžiusi pačius veiksmingiausius meilės elik- 
syrų Ieceptus: ,„Paimkite penktadienį savo kraujo, ir tiks 
jis tik pavasarinis; padėkite jį džiūti krosnyje mažame 
puodelyje, dar pridėję 2 kiškio kiaušiukus ir balandės ke- 
penis; visa tai sutrinkite į smulkiausius miltelius; duoki- 
te praryti asmeniui, kurį jūs pasirinkote; ir jei iš pirmo 
karto norimo poveikio nesulauksite, kartokite tą patį iki 
trijų kartų“. 

Arba šit kitas: ,,Penktadienio rytą, prieš auštant, nu- 
eikite į sodą ir nuskinkite nuo obels patį gražiausią obuo- 
lį, kokį tik ten rasite; paskui savo krauju užrašykite savo 
vardą ir pavardę ant mažos balto popieriaus skiautės, o 
apačioje — vardą ir pavardę to asmens, kurio meilės jūs 
trokštate; ir dar pasistenkite išrauti tris jo plaukus, pridė- 
kite prie savo trijų plaukų ir perriškite jais tą lapelį, ant 
kurio rašėte krauju; po to perskelkite obuolį perpus, iš 
jo išimkite sėkleles ir vietoj jų įdėkite tą plaukais suriš- 
tą raštelį; dviem nedideliais pasmailintais žalios mirtos 
pagalėliais sujunkite abi obuolio puses, gerai jį išdžio- 
vinkite krosnyje, kol sukietės ir išeis visa drėgmė, kaip 
paprastai džiovina obuolius gavėniai; po to apvyniokite 
jį lauro ir mirtų lapais ir pakiškite po pagalve to pata- 
lo, kur miega jūsų mylimas asmuo, tik reikia daryti taip, 
kad jis nepastebėtų; neilgai trukus patirsite jo meilės 
ženklus". 

Viskas veltui. Nuskinti penktadienį obuoliai nėmaž ne- 
padėjo. Kerai, kuriuos Beatrisė manė tobulai įvaldžiusi, 
grafo d'Artua visai neveikė. Ne velnias jis, deja, ne vel- 
nias, nors ji tai ir tvirtino vildamasi užkariauti. 

Beatrisė dar tikėjosi pastoti. Roberas, regis, mylėjo sa- 
vo sūnus, gal ir iš pasipūtimo, bet mylėjo. Ir jie buvo 
vienintelės būtybės, apie kurias jis kalbėjo su švelnumo 
gaidele. O jei taip atsirastų pavainikis... O! Būtų nuo- 
stabi priemonė jai rodyti pilvą ir sakyti: ,,Aš laukiu nuo 
monsinjoro Robero kūdikio...“ Bet gal ji praeityje buvo 
ką pakenkusi savo kūne, o gal nelabasis ją tokią sukūrė, 
kad negalėtų pastoti, taigi ir ši viltis sužlugo. Ir Beatrisei 
d'Irson, buvusiai grafienės Mao rūmų damai, nieko kita 
neliko, tik laukti klausantis lietaus ir mąstyti apie kerš- 
tą... 

Tuo metu, kai visi padorūs žmonės eina miegoti, pa- 
galiau pasirodė Roberas d'Artua — paniuręs, nykščiu ka- 
sydamasis barzdos šerius. Vieną akį užmetęs į Beatrisę, ku- 
Ii jo atėjimui užsivilko naują suknelę, jis vienu mauku 
išgėrė sklidiną taurę ipokraso“. 

— Išsidūksojęs,— susiraukęs dribtelėjo ant medinio 
krėslo, kuris po jo svoriu gailiai sudejavo. 

O kaip gėrimas galėjo neprarasti savo aromato? Juk 
ąsotyje laukė visas keturias valandas. 

— Aš tikėjausi, kad tu anksčiau ateisi, monsinjore. 

— Dar ko! Mane sulaikė rimti reikalai. 

— Kaip vakar ir užvakar... 

— Įsikalk į galvą, kad aš negaliu vidury dienos rody- 
tis tavo namuose, ypač dabar, kai privalau būti dvigubai 
atsargesnis. 

— (Geras pasiteisinimas! Tuomet ir nesakyk, kad atei- 
si dieną, jei tegali užeiti naktį. Bet naktis juk priklauso 
grafienei, tavo Žmonai. .. 

Jis apmaudžiai gūžtelėjo pečiais. 

— Tu gi puikiai žinai, kad aš prie jos nė nebepriei- 
nu. 

— Visi vyrai, nuo kilmingiausio didžiūno iki paskuti- 
nio kurpiaus, savo draugužėms šitaip tvirtina. .. ir visi vie- 
nodai meluoja. Norėčiau pamatyti, ar taip jau meiliai 
ponia de Bomon žiūrėtų į tave ir taip maloniai elgtųsi, 
jei tu niekuomet negultum su ja į lovą... O ištisom: die- 
nom monsinjoras posėdžiauja siaurame tarybos būrely- 
je, jei karalius, žinoma, laiko tą tarybą nuo pat aušros 
iki vėlyviausio vakaro. Arba monsinjoras medžioja... ar- 
ba monsinjoras ruošiasi turnyrui. .. arba monsinjoras vyks- 
ta aplankyti savo valdų Konšuose. 


* Ipokrasas — pasaldintas vynas su cinamonu (vert. past.). 

— Gana! — užbaubė Roberas, trenkdamas delnu į sta- 
lą— Lyg aš neturėčiau kitų rūpesčių, o tik klausyti bo- 
biškų pliurpalų. Šiandien įteikiau pažymą Karaliaus rū- 
mams! 

Iš tiesų tądien buvo gruodžio 14-oji, Pilypo VI nusta- 
tyta diena pradėti Artua bylos nagrinėjimą. Beatrisė tai 
žinojo. Roberas jau buvo jai ne kartą minėjęs, tačiau, apa- 
kinta pavydo, ji viską užmiršo. 

— Ir viskas praėjo taip, kaip tikėjaisi? 

— Ne visai, — atsakė Roberas.— Aš pateikiau savo se- 
nelio laiškus, ir buvo užginčytas jų tikrumas. 

— O tu juos laikai tikrais? — piktai išsiviepė Beat- 
risė.— Tai kas užginčijo? 

— Burgundijos kunigaikštienė. Ji buvo atidavusi po- 
pierius patikrinti. 

— Aa-a! Tai Burgundijos kunigaikštienė Paryžiuje. .. 

Jos ilgos blakstienos akimirką švystelėjo į viršų ir tuč- 
tuojau vėl nusileido užgesindamos netikėtą akių blyksnį. 
Pasinėręs į savo rūpesčius, Roberas nepastebėjo šito. 

Stuksendamas kumščiu į kumštį, karingai atkišęs smak- 
rą, jis pro dantis košė: 

— Tyčia atsivilko su kunigaikščiu Edu. Tai mat Mao 
net per savo palikuonis man kenks! Kodėl, na, kodėl ši- 
tos giminės gyslomis teka toks niekšiškas kraujas? Visur, 
kur tik įsipainioja kuri Burgundijos merga, prasideda pa- 
leistuvavimas, vagystės ir melas! Ir šita, kuri paleido prieš 
mane savo bukaprotį vyrą, tokia pat niekšė kaip ir visa 
jos padermė. Jie turi Burgundiją, tai ko dar? Ne, jiems duok 
ir grafystę, kurią jie iš Manęs stačiai pavogė? Bet aš lai- 
mėsiu. Jei prireiks, sukelsiu ant kojų visą Artua grafystę, 
kaip tada, kai ėjau prieš Pilypą Ilgąjį, šitos šlykščios bež- 
džionės tėvą. Tik šįkart žŽygiuosiu ne į Arasą, o tiesiai į 
Dižoną... 

Jis kalbėjo, bet širdis buvo toli nuo čia. Jis piktinosi 
kažkaip vangiai, be įprastų šauksmų, be trypimo kojomis, 
kai atrodė, jog dar minutė, ir sugrius sienos, apsiėjo be 
savo įsiūčio komedijos, kurią vaidindavo geriausiai... Tei- 
sybę sakant, argi čia toji auditorija, dėl kurios verta 
taip jau stengtis? 

Susigulėjęs įprotis mylėtis išėda patį tvirčiausią cha- 
rakterį. Tik naujumui meilėje reikia dvasinių pastangų, 
baiminamasi tik nežinomo. Nugali jėga, 0 visos baimės 
dingsta tuo pat metu, kai nuslysta slapties šydas. Kaskart, 

kai pasirodai priešais savo mylimąją nuogas, lyg ir ne- 
tenki dalelės savo valdžios. Beatrisė nebebijojo Robero. 

Ji net pamiršo kažkada jo bijojusi, kadangi per daž- 
nai matydavo jį miegantį ir leido sau su šituo milžinu 
elgtis taip, kaip nė vienas niekada nebūtų drįsęs. 

Tas pat nutiko ir Roberui Beatrisės atžvilgiu; ji pasi- 
darė pavydi, reikli, meilužė su savo nepabaigiamais prie- 
kaištais, tokia kaip ir kiekviena moteris, su kuria slapti 
meilės ryšiai per ilgai užsitęsė. Jos raganavimo talentai 
Robero nė kiek nebelinksmino. Tos kerėjimo ir satanizmo 
apeigos jam taip pat gerokai pabodo. Jis nepasitikėjo Be- 
atrise, bet nepasitikėjo tik iš seniai įsikalto įpročio ma- 
nyti, kad visos moterys melagės ir apgavikės. Kadangi ji 
it išmaldos geidavo glamonių, jis nė nemanė jos bijoti 
ir visai pamiršo, jog ji puolė į jo glėbį tik tam, kad užga- 
nėdintų savo keršto troškulį. Nebesvarbus net prisimini- 
mas apie jų drauge padarytus nusikaltimus, jį slėpė kas- 
dienės dulkės, o po žemėmis dūlėjo du lavonai. 

Jie pergyveno pavojingą laiką, kuris būna pavojinges- 
nis, kai to pavojaus nebelauki. Meilužiams privalu žinoti, 
kad nuo to momento, kai jų meilė užgęsta, jie vėl tampa 
tokie, kokie buvo pažinties dieną. Ginklai nesulaužyti, tik 
atidėti į šalį. 

Beatrisė tylėjo ir, įbedusi akis į Roberą, vėrė jį savo 
žvilgsniu, o šis mintimis buvo toli nuo čia, suko galvą, 
ką sumanius, kad laimėtų bylą. Ir kaip gali kartais ne- 
pulti į neviltį, kai, ištisus 20 metų negailėdamas jėgų, 
perknisai krūvas įstatymų, pervertei visus papročius, nau- 
dojai melagingus liudijimus ir dokumentų klastojimus, 
griebeisi net žmogžudystės, ir nors tavo svainis pats ka- 
ralius, tu vis dėlto negali švęsti pergalės? 

Netikėtai Beatrisė atsistojo, puolė ant kelių priešais 
Roberą, akimirksniu tapo lipšni, paklusni ir švelni, tary- 
tum būtų norėjusi jį paguosti ir kartu prie jo prisiglausti. 

— Kada mano malonusis senjoras Roberas pasiims ma- 
ne į savo namus? Kada tesės pažadą ir padarys mane 
savo grafienės rūmų dama? Pagalvok, kaip tai būtų ge- 
ra! Visuomet šalia tavęs, tik šūktelėk panorėjęs, ir aš atei- 
nu... būčiau šalia tavęs ir tau tarnaučiau, rūpinčiausi ta- 
vimi geriau nei kuri kita. Kada gi? 

— Kai laimėsiu savo bylą,— atsakė Roberas, kaip at- 
sakydavo kassyk, kai tik ji grįždavo prie šio klausimo. 

— Jei šita byla stumsis kaip iki šiol, aš greičiausiai 
„spėsiu ir pražilti. 

— Na, jei nori, kai ta byla baigsis... Dalykas nutar- 
tas, o Roberas d'Artua žodžių vėjais nelaido. Betgi turėk 
kiek kantrybės, velniai griebtų! 

Jis gailėjosi taip neapgalvotai anuomet sugundęs ją 
savo planais. Nūnai jis tvirtai nutarė nieku gyvu šito ne- 
daryti. Beatrisė Bomon rūmuose? Kiek susilauktum nera- 
mumų, kiek rūpesčių ir vargo! 

Beatrisė atsikėlė, priėjusi prie židinio, ištiesė rankas į 
degančias durpes. 

— Kantrybės, mano galva, aš turiu per akis! — pratarė 
ji, nepakeldama balso.— Iš pradžių tu žadėjai pasiimti ma- 
ne po ponios Mao mirties, paskiau — po ponios Žanos Naš- 
lės mirties. Man regis, jos abi jau negyvos, o metų gale 
bus laikomos joms skirtos gedulingos pamaldos... Bet tu 
vis nenori, kad aš įeičiau į tavo namus. .. O ta nusivalkio- 
jusi kekšė Divion, buvusi mano dėdės vyskupo meilužė, 
kuri tau sukurpė tokius puikius laiškus, jog net aklas 
įžiūrėtų, kad tai gryna klastotė, tai ji kažkodėl turi teisę 
sėdėti prie tavo stalo ir dar pūstis, kad, girdi, gyvena ta- 
vo dvare... 

— Palik ramybėje tą Divion. Pati gerai Žinai, kad aš 
tą paikšę ir melagę laikau tik iš atsargumo. 

Beatrisė šyptelėjo. Atsargumas!.. Būti atsargiam su 
kažkokia Divion tik todėl, kad ji padarė keletą antspau- 
dų? O jos, Beatrisės, kuri į aną pasaulį pasiuntė dvi kara- 
liško kraujo žmogystas, nėra ko bijoti ir galima atsimo- 
kėti juodu nedėkingumu. 

— Na ką tu, baik niurzgėti, — tarė Roberas.— Tau juk 
priklauso visa, ką aš turiu geriausio. Jei gyventum mano 
namuose, mums tektų kur kas rečiau matytis ir labiau 
varžytis. 

Monsinjoras Roberas taip pūtėsi ir buvo toks paten- 
kintas savimi, kad apie savo apsilankymus pas Beatrisę 
kalbėjo tarsi apie didžiausias dovanas, kuriomis jis teikėsi 
ją pagerbti! 

— Jei man priklauso visa, ką tu turi geriausio, tai ko 
delsi...— nutęsė Beatrisė.— Lova jau paklota. 

Ir ji parodė atviras miegamojo duris. 

— Ne, mano mažyte, ne, man dar reikia užsukti į rū- 
mus, pasimatyti akis į akį su karaliumi ir sugalvoti, kaip 
atsakyti į Burgundijos kunigaikštienės ataką. 

— Ak taip, Burgundijos kunigaikštienė. ..— pakartojo 
Beatrisė, supratingai linktelėjusi galva.— Vadinasi, to ta- 
vo geriausio man teks laukti iki rytdienos? 

— Deja! Rytoj turiu vykti į Konšus ir Bomoną. 

— Ir ilgam?.. 

— Nemanau. Kokiai porai savaičių. 

— Naujiesiems metams negrįši? 

— Ne, mano katyte, negrįšiu, bet vis vien padovano- 
siu tau gražią sagę su brangakmeniais. Ji dar labiau pa- 
puoš ir taip jau gražią tavo krūtinę. 

— Aš ja pasipuošiu, kad savo grožybėm pritrenkčiau 
tarnus, kadangi tai vieninteliai vyrai, kuriuos aš Matau. 

Čia Roberas privalėjo sunerimti. Ėjo lemtingos dienos. 
"Teismo posėdyje Robero pateiktus dokumentus Burgundi- 
jos kunigaikštis ir kunigaikštienė taip tvirtai užprotesta- 
vo, kad Pilypas VI suraukė antakius, jo mėsinga nosis 
persikreipė ir jis su nerimu pažvelgė į savo svainį. Šit ko- 
dėl jam ir reikėjo būti dėmesingesniam, neįžeidinėti, ypač 
tą dieną, tokios moters kaip Beatrisė, nepalikti jos vVie- 
nos ištisas dvi savaites su neužganėdinta širdimi ir kūnu. 
Roberas pakilo. 

— Divion taip pat keliauja tavo svitoje? 

— Na, žinoma! Taip nutarė mano žmona. 

Neapykantos banga užliejo gražią Beatrisės krūtinę; 
nuo jos nuleistų blakstienų ant skruostų nuriedėjo du ap- 
valūs šešėliai. 

— Ką gi, mMonsinjore Roberai, lauksiu jūsų kaip my- 
linti ir ištikima tarnaitė, — tarė Beatrisė, ir jos veidas nu- 
švito. 

Roberas automatiškai pakštelėjo jai į skruostą. Uždė- 
jęs savo sunkią leteną ant jos strėnų, kiek palaikė, o pas- 
kui abejingai pliaukštelėjo. Ne, jis jos nebegeidė; tai bu- 
vo Beatrisei pats klaikiausias įžeidimas. 


V 
KONŠAI 


Tais metais žiema pasitaikė palyginti švelni. 

Diena vos brėško, kai Lormė de Dolua atsargiai įslin- 
ko į Robero miegamąjį ir papurtė jo pagalvę. Šis žiova- 
vo pražiojęs nasrus ir urgzdamas it plėšrūnas paskubom ap- 
sišlakstė veidą iš dubens, kurį laikė Žilė de Nelis. Jis sku- 

biai užsivilko medžioklės drabužius, pamuštus kailiu, o 
ant viršaus odinius, ir tai buvo vienintelis rūbas, kurį jis 
vilkėjo su tikru malonumu. Paskui nuėjo į savo koplyčią 
klausyti mišių; kapelionas gavo įsakymą pamaldas patrum- 
pinti, ir todėl evangelijos skaitymas ir komunijos priėmi- 
mas truko kelias minutes. Jei šventas tėvas kiek užtruk- 
davo su Mmaldom, Roberas nekantraudamas įmdavo trypti 
kojomis; dar nespėjus padėti į vietą monstrancijos, jis jau 
žengė pro duris. 

Paskiau jis ryte rijo puodelį karšto sultinio, gerą ga- 
balą kiaulienos ar graužė gaidžio sparnus, užgerdamas 
geru baltu Merso vynu, o šis išsyk sušildo žmogų, nute- 
ka gerkle it lydytas auksas ir pažadina jausmus, per nak- 
tį spėjusius užsnūsti; sėdėti nėra kada. Tik stovint. O! 
Jei Burgundija gamintų tik savo vynus, užuot turė- 
jusi dar ir savo kunigaikščius! „„Valgyk rytais ir būsi 
sveikas“, — mėgdavo tvirtinti Roberas ir, dabar eidamas 
prie arklio, nepaliovė kramtyti. Šit jis jau balne. Peilis 
prie šono, ragas užnertas ant grandinėlės ir kybo ant pe- 
ties, iki ausų užmaukšlinta vilkenos kepurė. 

Skalikai, vargiai sulaikomi šmaikščių, skalijo net už- 
kimdami; žvingavo arkliai — jų pasturgalius adatėlėmis 
badė ryto šaltukas. Ant bokšto viršaus plaikstėsi vėlia- 
va, rodanti, kad senjoras pilyje. Pakeliamasis tiltas nusi- 
leido, ir visi nekantravę kieme — šunys, arkliai, tarnai, 
varovai, medžiotojai, — keldami didžiausią lalesį, pasilei- 
do prie balos miestelio vidury, pasiekė laukus, sekdami 
paskui savo milžiną baroną. 

Žiemos rytais Ušo pievomis nudryksta retutis baltas 
rūkas, kvepiantis medžio žieve ir dūmais. Ką ir kalbėti, 
Roberas d'Artua mylėjo Konšus! Nors tai tik nedidukė 
pilaitė, užtat labai miela ir apsupta puikiausių girių. 

Blyški saulė baigė sklaidyti rūką kaip tik tuomet, kai 
medžiotojai pasiekė sutartą vietą, kur jau laukė pasiųsti 
į žvalgybą varovai, pranešdami apie aptiktus žvėrių ir 
paukščių pėdsakus. Kavalkada sekė nulaužtas šakeles, ku- 
riomis Žvalgai buvo paženklinę žvėrių pėdsakus. 

Konšų girios knibždėte knibždėjo elnių ir šernų, o šu- 
nys buvo patikimi. Jei šernui neleisi atsipūsti ir nusišla- 
pinti, jį galima paimti per valandą, bet ne ilgiau. Užtat 
didieji taurieji elniai savo persekiotojus pavaikydavo kiek 
ilgiau, skriedami per ilgiausias iškartas, kur iš po arklių 
kanopų fontanais švirkštė žemė, kaip pasiutę ambrijo 
skalikai, o elniai, įsitempeę, iškišę liežuvius, vos atgauda- 


153 


mi kvapą, iškėlę galingą ragų vainiką, galvotrūkčiais ner- 
davo į kokį tvenkinį ar balą. 

Grafas Roberas medžiojo ne rečiau kaip keturis kartus 
per savaitę. Šita medžioklė nėmaž nepanėšėjo į karališkas 
pramogines medžiokles, kai 200 senjorų susigrūda į krūu- 
vą ir negali nieko įžiūrėti, o bijodami pasimesti, greičiau 
sekiodavo karalių, nei vaikydavosi grobį. Roberas išties 
smaginosi apsuptas nedidelės draugijos, kur buvo keli 
šunininkai ir keli kaimynai vasalai, jautęsi didžiai pama- 
loninti suteikta garbe dalyvauti medžioklėje, ir du jo sū- 
nūs, kuriuos tėvas pamažu pratino prie medžioklės su šu- 
nimis, juk kiekvienas garbus riteris privalo puikiai žinoti, 
kaip elgtis per tokią pramogą. Roberas buvo patenkintas 
savo sūnumis; dešimties ir devynerių metų berniukai augo 
ir stiprėjo stačiai akyse. Jis pats prižiūrėjo jų pratybas su 
ginklais ir matė, kaip jie šauniai darbuojasi pervėrinėda- 

kalbėti! O Roberas per anksti neteko tėvo... 

Jis pats pribaigdavo nuvarytą žvėrį; didžiuliu me- 
džioklės peiliu perverdavo elnią, o akstimi — šerną. Jis 
rodė čia didelį rankų miklumą ir mėgavosi jausdamas, 
kaip taikliai nukreipta geležis sminga į švelnią mėsą. Nuo 
sumedžioto žvėries ir uždususio varovo tumulais virsta 
garai, tik žvėris, pakirstas taiklaus smūgio, griūva, 0 žmo- 
gus lieka stovėti. 

Grįžtant atgal, kai medžiotojai net užspringdami apta- 
rinėjo žvėrių persekiojimo nuotykius, iš kaimo lūšnų iš- 
nirdavo vilanai, apsimuturiavę skudurais, kojas apsukę 
vyturais, ir puldavo bučiuoti senjoro pentinų; visa jų po- 
vyza rodė susižavėjimą ir baimę — geras senas paprotys, 
miestuose jau primirštas. 

Iš tolo pamatę savo šeimininką, pilyje ėmė pūsti ragą 
pietums. Didžiulėjeę menėje, išmuštoje gobelenais sų 
Prancūzijos, Artua, Valua ir Konstantinopolio herbais,— 
mat ponia Bomon iš Motinos pusės buvo Kurtenė,— Ro- 
beras atsisėdo už skobnių ir tris valandas godžiai rijo vis- 
ką paeiliui, nepamiršdamas pasišaipyti iš stalo bendrų. 
Jis įsakė atvesti vyriausiąjį virėją ir, kai šis pasirodė su 
mediniu šaukštu prie juostos, pagyrė už marinuotą šer- 
no kumpį, stačiai tirpstantį burnoje, kitą akimirką jau 
grasino pakarti, nes karštas pipirinis padažas, kuriuo šlaks- 
tomas ant iešmo iškeptas visas elnias, buvo nepakankamai 
aštrus. 

Po pietų jis priguldavo kiek atsipūsti ir vėl grįždavo į 
didžiąją menę, kur išklausydavo savo prevo ir mokesčių 
rinkėjų, tikrino sąskaitas, tvarkė kitus leno reikalus, rengė 
teismus. Ypač jis mėgo teismus, Mėgo stebėti, kaip skun- 
dikų akyse užsidega pavydas ir neapykanta, perprasti jų 
klastą, gudrybes ir melą, kitaip sakant, matyti juose save 
patį, tik kur kas mažesniu masteliu, kokiu veikia ta vVi- 
sa smulkmė. 

Jam labai patiko ištvirkusių žmonų ir apgautų vyrų is- 
torijos. 

— Tegul įeina tas raguotis! — liepdavo jis, patogiau įsi- 
taisydamas ąžuoliniame krėsle. 

Jis užduodavo tokius nepadorius klausimus, kad raš- 
tininkai, brazdindami savo plunksnomis, leipdavo juoku, o 
patys ieškovai iš gėdos užsiplieksdavo raudoniu. 

Roberas turėjo vieną negerą palinkimą, už kurį visi 
prevo jam taip priekaištavo: jis jautė silpnybę vagims, 
suvedžiotojams, sukčiams, plėšikams, prievartautojams ir 
pasileidėliams, skirdavo jiems pačias švelniausias baus- 
mes, žinoma, jei tik vagystė ar koks kitas prasižengimas 
nekenkė jam pačiam. Su visais šitos žemės perėjūnais jį 
jungė slaptas dvasinis bendrumas. 

Teisingumas atkurtas, ir diena jau, žiūrėk, krypsta va- 
karop. Roberas leisdavosi į pertuvę, įtaisytą donžone, vie- 
name žemų lubų kambaryje, ir pasinerdavo į kubilą karš- 
to vandens, prikvėpinto visokiais aromatais ir gydomosio- 
mis žolėmis, kurios išvarydavo visą nuovargį, o paskui 
leisdavosi džiovinamas ir šluostomas šiaudų gniūžte, tarsi 
arklys, šukuojamas, skutamas, garbiniuojamas. 

Tuo tarpu pažai, vynininkai ir kambariniai dėjo ant 
kryžiokų lentas ir ruošė stalą vakarienei; Roberas pasiro- 
dė apsivilkęs plačią, skaisčiai raudono brokato senjoro 
mantiją, išsiuvinėtą aukso lelijomis ir Artua grafystės pi- 
lių vaizdais, pamuštą kailiu ir tokią ilgą, kad net slėpė 
apavą. 

Ponia Bomon dėvėjo alyvinės spalvos brokato sukne- 
lę, apvedžiotą voverių pilvelių kailiukais, auksu išsiuvi- 
nėtą įmantriai susipynusiais inicialais Ž ir R bei sidabri- 
niais trilapiais. 

Valgis buvo ne toks sunkus kaip per pietus: daržovių 
ir pieniškos sriubos, keptas povas ar gulbė, patiekta jau- 
nų balandžių viduryje, švieži ir fermentuoti sūriai, sal- 
«dūs pyragaičiai ir vafliai; jie ypač padėjo pabrėžti sko- 

nį senų vynų, kurie taip dosniai liejosi iš liūto ar paukš- 
čio pavidalo ąsočių. 

Stalą dengdavo prancūzišku papročiu, kitaip tariant, 
dviem — moteriai ir vyrui, statydavo vieną dubenėlį, iš- 
skyrus, žinoma, patį senjorą. Roberas turėjo asmenišką, 
tik jam vienam skirtą dubenį, kuriame jis darbavosi tai 
šaukštu, tai peiliu arba vien pirštais, o rankas, kaip ir Vi- 
si kiti, nusivalydavo į staltiesę. Smulkią paukštieną jis 
sudorodavo visą, kartu su kaulais. 

Vakarienei baigiantis, senjoras prašydavo menestrelį 
Vatrikė iš Kuveno imti į rankas arfą ir padainuoti savo 
kūrybos poemą. Mesiras Vatrikė buvo kilęs iš Eno; jis 
puikiai pažinojo grafą Gijomą ir grafienę, ponios de Bo- 
mon seserį; savo pirmuosius kūrybos žingsnius jis žengė 
jų dvare ir toliau kūrė ir dainavo keliaudamas paeiliui 
iš vienų Valua pas kitus Valua. Visi stengėsi jį prisivilioti 
ir mokėjo nemažus pinigus. 

— Vatrikė, padainuok mums „Paryžiaus damas“! — už- 
sakė Roberas, nespėjęs nusišluostyti riebių lūpų. 

Tai buvo mėgstamiausia jo poema, nors jis ją mokėjo 
mažne mintinai, galėjo klausytis ištisas dienas, sakytum 
vaikas, kuris prašo prieš miegą sekti vis tą pačią pasa- 
ką ir kad tik nebūtų praleistas nė vienas žodis. Kas galė- 
tų tokiomis minutėmis patikėti, kad Roberas d'Artua ge- 
ba imtis klastočių ir nusikaltimų? 

„Paryžiaus damos“ pasakoja linksmus dviejų miestie- 
čių, Marg ir Marion, nutikimus; viena jų buvo Adamo de 
Goneso žmona, o kita — jo dukterėčia. Trijų karalių rytą 
jos išsiruošia pas žarnokų pardavėją; savo nelaimei, su- 
tinka kaimynę, ponią Tifen, kirpėją, ir leidžiasi įkalba- 
mos trise užeiti į smuklę, kur šeimininkas, girdi, duodąs 
užkandos ir vyno skolon. 

Ir štai kūmutės jau sėdi Majė tavernoje, o šeimininkas 
Druenas neša pačius skaniausius patiekalus: riebutėlę žą- 
sį, pilną dubenėlį česnakų, karštų pyragaičių ir dar Kla- 
reto vyno. 

Kai menestrelis dainuodavo šitą vietą, Roberas d'Artua 
jau iš anksto imdavo kvatoti, o Vatrikė tęsė: 


„..„Marg jau prakaitas išpylė, 
O vyną gorčiais Ienkt pradėjo. 
Ir valanda gal nepraėjo, 

Vyno šulė ištuštėjo. 

„Prisiekiu šventu Jurgiu aš, 
Pelynų karčio vynas šis, — 
Sušuko Maroklipa,— 

Man pilkite iš tos statinės. 
Parduosiu karvę paskutinę, 
Kad vyno saldžiojo turėčiau. 


Atsilošęs priešais didžiulį židinį, kur liepsnojo įmestas 
drūtas rąstigalis, Roberas d'Artua jau nebesijuokė, tik 
juokingai kvaksėjo. 

Juk visa jo jaunystė pralėkė tavernose, bordeliuose ir 
dar kitokiose nepadoriose vietose; klausydamas šitos poe- 
mos, jis viską puikiausiai įsivaizdavo. Kiek jis per savo 
gyvenimą prisižiūrėjo tokių moteriškaičių, atsidrėbusių va 
šitaip prie stalo, puotaujančių ir kuo stropiausiai nusita- 
šančių už savo vyrų nugarų! 

Atėjo vidurnaktis, o Marg, Marion ir kirpėja, dainavo 
Vatrikė, vis dar sėdi tavernoje, išragavusios visus Vy- 
nus — nuo Arbua iki Sen Meliono, ir dar liepia nešti vai- 
lių, vaflinių tūtelių, lukštentų migdolų, kriaušių, priesko- 
nių ir riešutų. Marg siūlo eiti į lauką pašokti. Tačiau ta- 
vernos šeimininkas reikalauja, kad jos kaip užstatą pa- 
liktų savo drabužius, antraip jų neišleisiąs; moteriškaitės 
mielai sutinka, nes girtos it pėdai. Jos beregint nusime- 
ta sukneles ir kailinaičius, sijonus, marškinius, kapšelius 
ir diržus. 

Nuogos, kaip ką tik pagimdytos, pasineria į sausio nak- 
tį visa gerkle rėklodamos: „Ak, kaip aš mėgstu vireli“, 
klupdamos, svyruodamos, kliūdamos už sienų, stumdyda- 
mos viena kitą, pagaliau mirtinai girtos nugriūva ant krū- 
vos šiukšlių. 

Aušta, pradeda darinėtis durys. Jas suranda vis dar 
girtas, išsimūgojusias purvynėje, kruvinas ir į kaulą susti- 
rusias „kaip mėšlą pusiaukelėje“. Puolė kviesti vyrų, o 
šie, pamanę, jog jų žmonos nužudytos, neša jas į Nekal- 
tųjų dvasių kapines ir sumeta į bendrą duobę. 

Taip sumestos, jos gyvos drybso, 
O vynas kaip iš čiaupo tykšta 
Iš jų burnos ir iš kitur. 


Iš savo girto miego jos pakirsta kitą naktį ir, atsidūru- 
sios tarp pūvančių lavonų, pusiau užpiltos žemėmis, dar 

ne visai išsiblaiviusios, ima per visas tamsias kapines 
klykti: 


„Kur tu, Druenai, nusivilkęs? 

Nešk šen mums kuo greičiau tris silkes 
Ir butelaitį gero vyno, 

Kad mums sušildytų krūtinę! 

Ir langą uždaryk skubiai!“ 


Dabar Roberas jau staugė. Menestrelis Vatrikė vargiai 
baigė savo pasakojimą apie Paryžiaus poniutes, nes 
griausmingas milžino kvatojimas nustelbė jo balsą ir ai- 
dėjo visuose salės kampuose. Ištryško ašaros, iš malonu- 
mo jis abiem rankom daužė savo šonus vis kartodamas: 
„Ir langą uždaryk skubiai!“ Jo linksmumas buvo toks už- 
krečiamas, kad visi namiškiai kartu su juo leipo juokais. 

— Och! Šitokios šelmės! Nuogos, pasturgaliais vėjas 
laksto, o jos, matai... „Ir langą uždaryk skubiai!“ 

Jis vėl prapliupo juoktis. 

Išties Konšuose buvo gera gyventi... Ponia de Bo- 
mon — gera žmona, Bomono grafystė — nors nedidelė, 
bet puiki grafystė, ir argi taip svarbu, kad ji priklausė 
karūnai — juk pelnas vis vien atiteko jam? O Artua? Ne- 
jau svarbu atgauti tą Artua, ar verta ji tiek rūpesčių, ko- 
vų ir žygių?.. „Žemė, į kurią vieną dieną mane paguldys, 
bus Konšų ar Edeno žemė...“ 

Štai kokios mintys apninka, kai persiriti per keturias- 
dešimt, kai tavo reikalai nesisuka visai taip, kaip tu no- 
rėtum, ir kai tau išpuola džiaugsmas dvi savaites pail- 
sėti. Tik širdies gilumoje žinai, kad vis vien nepaklausysi 
taip greit išnykstančio proto balso... Kad ir kaip ten bū- 
tų, ryt Roberas pasileis į Bomono pusę medžioti elnių ir 
drauge pasinaudos proga apžiūrėti pilį, primes, ar nederė- 
tų jos praplėsti. 

Naujųjų metų išvakarėse grįždamas iš Bomono, kur 
Roberas vežėsi ir savo žmoną, ant Konšų pakeliamojo 
tilto jis išvydo susispietusius savo ginklanešius ir kamba- 
rinius, kurie, visai sutrikę, laukė šeimininko. 

Kaip paaiškėjo, po pietų suėmė Divion ir nugabeno į 
Paryžiaus kalėjimą. 

— Kaip tai suėmė? Kas suėmė? 

— Trys seržantai. 

— Kokie seržantai? Kieno įsakymu? — suriaumojo Ro- 
beras. 

— Karaliaus. 

— Ką jūs sakote! Ir jūs leidote ją suimti? Jūs tikri 
pašlemėkai, liepsiu jus visus išperti.  Suimti mano na- 
muose? Kokia nesąmonė! Ar jūs nors jau matėte tą įsa- 
kymą? 

— Matėme, monsinjore,— drebėdamas pravebleno Ži- 
lė de Nelis.— Ir net reikalavome, kad jį mums paliktų. 
Antraip nė už ką nebūtume atidavę ponios de Divion. Štai 
jis! 

Iš tiesų tai buvo karaliaus įsakas, parašytas raštininko 
ranka, tačiau sutvirtintas Pilypo VI antspaudu. Ir ne kan- 
celiarijos antspaudu, o tai dar leistų manyti, kad įvyko 
kokia šlykšti klasta. Ne, vaške aiškiai įspaustas asmeniš- 
kas Pilypo antspaudas, vadinamasis mažasis antspaudas, 
kurį karalius nešiojosi su savimi kapše ir dėdavo savo 
ranka. 


Iš prigimties grafas d'Artua nebuvo bailus. Tačiau tą- 
dien suprato, ką reiškia baimė. 


VI 


VYRIŠKOS PADERMĖS KARALIENĖ 


Nušuoliuoti iš Konšų iki Paryžiaus per vieną dieną 
dalykas nelengvas ir labiausiai įgudusiam raiteliui, net jo- 
jant ant paties patvariausio arklio. Kelyje Roberas d' Artua 
paliko du savo ginklanešius, kadangi sušlubavo jų arkliai. 
Paryžių jis pasiekė naktį ir, nepaisant vėlyvo meto, rado 
gatves pilnas linksmų žmonių, švenčiančių Naujuosius 
metus. Tamsiuose kampuose, ant tavernų slenksčių žiauk- 
čiojo girtuokliai; moterys laikėsi už rankų ir visa gerkle 
plyšojo dainas, o jų kojos žengė ne itin tvirtai, jos atro- 
dė tarsi tos moteriškutės iš Vatrikė dainos. 

Nekreipdamas dėmesio į tuos pakaušusius prasčiokus, 
kuriuos galinga krūtine prastumdė žirgas, Roberas pa- 
traukė tiesiai į rūmus. Sargybos kapitonas jam pranešė, 
kad karalius čia buvo užsukęs dieną ir priiminėjo nauja- 

metinius miestelėnų sveikinimus, o dabar jau išvyko į 
Sen Žermeną. 

Peršuoliavęs tiltą, Roberas pasiekė Šatlė. Prancūzijos 
peras galėjo sau leisti pažadinti kalėjimo viršininką. O 
šis, beje, paklaustas pareiškė, kad nei vakar, nei šiandien 
nepriėmė jokios moters, vardu Žana de Divion; nepri- 
ėmė netgi panašios į tą, kurios išorę grafas labai smulkiai 
nupasakojo. 

Jei jos nėra Šatlė, tuomet ji turėtų būti Luvre, nes 
suimtuosius karaliaus įsaku laiko įkalintus tik dviejose 
vietose. 

Ir Roberas leidosi į Luvrą; tačiau kapitonas atsakė tą 
patį. Tuomet kurgi Divion? Tai negi Roberas atjojo grei- 
čiau nei karaliaus seržantai, o gal aplenkė juos jodamas 
kitu, trumpesniu keliu? Tačiau Udene jis paklausinėjo 
žmonių ir sužinojo, kad iš tiesų čia pravažiavo trys ser- 
žantai ir ponia, bet tai jau buvę seniai. Paslapties šydas 
vis tankėjo. 

Roberui teko pasiduoti ir grįžti į savo rūmus; čia jis 
kiek pamiegojo ir vos brėkštant išjojo į Sen Žermeną. 

Laukus ir pievas sukaustė baltas gruodas, medžių ša- 
kas nusidabravo šerkšnas, kalvos, miškas aplink Sen Žer- 
meno pilį atrodė lyg padaryti iš cukraus. 

Karalius buvo ką tik nubudęs. Visos durys priešais Ro- 
berą atsidarė; atsidarė ir Pilypo VI miegamojo durys. Ka- 
ralius dar gulėjo apsuptas savo šambelionų ir varovų, da- 
vinėdamas nurodymus dėl medžioklės, kuri turėjo tądien 
prasidėti. 

Roberas įpuolė į kambarį taip, tartum eitų šturmuoti 
tvirtovės; kluptelėjęs ant vieno kelio, tučtuojau pakilo 
ir prabilo: 

— Valdove, broli mano, atsiimkite pero titulą, kurį 
man suteikėte, mano lenus, mano žemes, mano pelną, atim- 
kite turtus ir aukštą padėtį, išvarykite mane iš savo Ma- 
žosios tarybos, kurioje aš nevertas dalyvauti. Ne, aš jau 
esu niekas karalystėje! 

Plačiai atmerkęs žydras akis ir pasukęs mėsingą nosį, 
Pilypas paklausė: 

— Bet kas jums, broli mano? Ko gi toks susijaudinęs? 
Ką jūs čia kalbate? 

— Kalbu teisybę. Kalbu, kad esu nieko vertas šitoje 
karalystėje, jei karalius, net nesiteikęs man pranešti, lie- 
pia suimti asmenį, kuris gyvena po mano stogu! 

— Ką aš liepiau suimti? Kokį asmenį? 

— Tokią ponią Divion, broli Mano, ji yra viena iš 
mano šeimynykščių, mano žmonos, o jūsų sesers suknelių 
prižiūrėtoja; trys seržantai jūsų įsakymu sučiupo ją Kon- 
šų pilyje ir įmetė į kalėjimą! 

— Mano įsakymu? — apstulbo Pilypas.— Bet aš tokio 
įsakymo nedaviau... Divion? Aš net nesu girdėjęs tokios 
pavardės. Kad ir kaip ten būtų, broli mano, tikėkite ma- 
nimi, aš niekuomet nebūčiau įsakęs suimti ką nors iš jūsų 
šeimynykščių, jei net ir turėčiau tam priežasčių, neper- 
spėjęs jūsų ir pirmiausia nepasitaręs su jumis. 

— Aš irgi taip maniau, broli mano, — atsakė Roberas.— 
Bet tas įsakymas paleistas iš jūsų rankų. 

Jis ištraukė iš palaidinio kišenės karaliaus potvarkį 
dėl arešto, kurį paliko seržantai. 

Pilypas VI užmetė akį į popierių, pažino savo mažąjį 
antspaudą, ir jo mėsingos nosies sparneliai išbalo. 

— Eruarai, rengtis! — šūktelėjo jis vienam savo šam- 
belionui.— Tegul visi išeina, palikite mus dviese su mon- 
sinjoru d'Artua! 

Atmetęs auksu siuvinėtas antklodes, karalius jau sto- 
vėjo vienais ilgais baltais marškiniais. Šambelionas padė- 
jo jam apsirengti kailiu pamuštą chalatą ir ruošėsi įpūs- 
ti ugnį židinyje. 

— Eik, eik!.. Aš gi sakiau, kad išeitumėte visi. 

Pirmą kartą per daugelį Eruaro de Belperšo tarnybos 
metų karalius pasielgė su juo taip grubiai, tarsi su pa- 
prasčiausiu virtuvės pasiuntinuku. 

— Ne, aš čia niekuomet nedėjau antspaudo ir nieko 
panašaus nediktavau,— tarė Pilypas, kai šambelionas sku- 
biai uždarė duris. 

Jis labai įdėmiai apžiūrinėjo raštą, kišo prie akių abi 
perlaužto antspaudo puses, iš komodos stalčiaus išėmė kriš- 
tolinę lupą. 

— (O negalėjo atsitikti taip, mano broli. — paklausė Ro- 
beras,— kad jūsų antspaudą kažkas suklastojo? 

— Negalėjo. Antspaudų kalikai labai įgudę ir sugeba 
pergudrauti klastotojus, kur nors palikdami kokį mažą 
trūkumą, o ypač kai daro antspaudus karaliams ir didie- 
siems baronams. Pažiūrėk į raidę L mano varde; matai 
įskilimą lazdelėje ir tą įduobtą tašką lapeliuose aplink 
raides... 

— Ar negalėjo šito antspaudo atplėšti nuo kito kurio 
dokumento? 

— Tikrai, sako, kad šitaip daroma; su pakaitintu skus- 
tuvu ar kaip kitaip. Mano kancleris šitai tvirtino. 

Robero veidas įgijo naivią išraišką, tarsi išgirdo tokį 
dalyką, kurio nė nebuvo įtaręs. Tačiau jo širdis ėmė smar- 
kiau plakti. 

— Šito negalėjo atsitikti — tęsė Pilypas, — nes aš tyčia 
naudoju savo mažąjį antspaudą tik tada, kai žinau, kad 
jį perlauš; aš niekada jo nededu nei ant lapo popieriaus, 
nei ant raištelių. 

Jis nutilo ir įbedė akis į Roberą, tarsi būtų klausęs jo 
paaiškinimo, nors iš tiesų atsakymo ieškojo savo galvoje. 

— Matyt,— išmąstė jis,— iš manęs trumpam išvogė 
antspaudą. Bet kas? Ir kada? Dieną jis guli mano kapše, 
prisegtame prie diržo, o diržą aš nusijuosiu tik nakčiai... 

Jis priėjo prie komodos, ištraukė iš stalčiaus auksu 
atausto audinio kapšą ir pirmiausia pačiupinėjo jį, pas- 
kui atidarė ir išėmė savo mažą gryno aukso antspaudą, 
kurio rankenėlė buvo lelijos pavidalo. 

— ,.. 0 rytą vėl pasiimu... 

Jo balsas sulėtėjo; smegenis persmelkė baisus įtarimas. 
Jis vėl paėmė potvarkį ir įdėmiai jį perskaitė. 

— Aš pažįstu šitą ranką, — prabilo jis.— Rašė ne Hiu- 
gas de Pomaras ir ne Žakas La Vašas, tuo labiau ne Žof- 
rua de Fleri... 

Jis paskambino. Įėjo kitas šambelionas, Pjeras Truso. 

— Iškviesk man tučtuojau, nesvarbu, ar jis pilyje, ar 
kur kitur, raštininką Roberą Miulė: tegul jis ateina su vi- 
somis savo plunksnomis. 

— Ar tik tas Miulė,— paklausė Roberas, — netarnauja 
pas karalienę Žaną, tavo žmoną, raštininku? 

— Taip. Miulė kartais rašo man, kartais Žanai, — mig- 
lotai atsakė Pilypas VI, norėdamas paslėpti savo sumišimą. 

Abu nepastebimai vėl pradėjo tujintis kaip anuomet, 
kai Pilypui karaliaus karūna nė sapnuoti nesisapnavo, kai 
Roberas dar nebuvo peras, o abudu tebuvo kuzenai ir 
geri draugai; tais laikais monsinjoras Karolis de Valua 
rodė Roberą pavyzdžiu Pilypui ir vis kartojo, koks Robe- 
ras stiprus, koks atkaklus ir kaip protingai tvarko savo 
reikalus. 

Miulė rado pilyje. Jis atskubėjo uždusęs, pasispaudęs 
po pažastimi rašyklinę. Jis pasilenkė pabučiuoti karaliaus 
rankos. 

— Dėk savo dėžę ir rašyk, — įsakė Pilypas VI ir iškart 
ėmė diktuoti: — ,„Karalius siunčia sveikinimus mūsų my- 

limam ir ištikimam Paryžiaus prevo Žanui de Milonui. 
Mes jums įsakome nedelsiant...“ 

Abu kuzenai kaip susitarę žengė žingsnį ir per rašti- 
ninko petį perskaitė, kas parašyta. Braižas buvo lygiai 
toks pat kaip ir įsake dėl arešto. 

— „,„.. paleisti Žaną de..." 

— „„Divion“,— padiktavo Roberas. 

— „„„. kuri laikoma mūsų kalėjime...“ O kur ji iš 
tikrųjų yra? — susidomėjo Pilypas. 

— Nėra jos nei Šatlė, nei Luvre,— atsakė Roberas. 

— Nelio bokšte, valdove, — nurodė raštininkas; jis pa- 
manė, jog bus tinkamai įvertintas jo uolumas ir gera at- 
mintis. 

Kuzenai susižvalgė ir vienodai sukryžiavo ant krūtinės 
rankas. 

— Iš kur tu žinai? — paklausė karalius raštininko. 

— Valdove, man teko garbė užvakar rašyti jūsų įsa- 
kymą dėl tos ponios arešto. 

— (O kas tau tą įsakymą padiktavo? 

— Karalienė, valdove; ji man pasakė, kad jūs labai 
užimtas ir pavedėte šitą reikalą jai. Tikriau pasakius, ra- 
šiau du įsakymus: vieną šitai poniai suimti, antrą — įkišti 
ją į kalėjimą. 

Pilypo veide neliko nė lašo kraujo; draskomas gėdos ir 
pykčio, jis nedrįso pakelti akių į savo svainį. 

„Na ir nevidonė,— pamanė Roberas.— Žinojau ir anks- 
čiau, kad ji manęs nekenčia, bet šitaip... vogti iš savo 
vyro antspaudą, kad tik man pakenktų... Tik kas galėjo 
jai viską pranešti?“ 

— Jūs dar nebaigėte, valdove? — paklausė jis. 

— Tuojau, tuojau, — atitrūko nuo savo minčių Pilypas. 

Jis padiktavo paskutinį sakinį. Raštininkas uždegė žva- 
kę, užlašino kiek rausvo vaško ant perpus sulenkto lapo 
ir padavė karaliui, kad šis uždėtų savo mažąjį antspaudą. 

Pasinėręs į apmąstymus, Pilypas, regis, nelabai suvo- 
kė, ką daro. Ir tvarką daryti ėmėsi Roberas. Jis paskam- 
bino varpeliu. Vėl pasirodė Eruaras de Belperšas. 

— Nedelsiant nunešti karaliaus įsakymą prevo,— tarė 
Roberas, paduodamas jam laišką. 

— Ir pakviesk ponią karalienę, — įsakė Pilypas VI iš 
kambario gilumos. 

Raštininkas Milė laukė; jo akys šmirinėjo nuo kara- 
liaus prie grafo d' Artua. Jis svarstė, ar tas jo uolumas čia 
derėjo. Roberas mostelėjo ranka įsakydamas išsinešdinti. 

Netrukus įėjo karalienė Žana savo ypatinga eisena, ku- 
Ii tokia buvo dėl jos raišumo. Judėdamas, darydamas 
kiekvieną žingsnį, jos kūnas brėžė ketvirtį rato, ir ilges- 
nė koja atrodė tartum ašis. Karalienė buvo liesa, gana 
graži, nors jau turėjo pradėjusių gesti dantų. Akys didžiu- 
lės, dirbtinai vaiskios, tokios būna apgaulingų žmonių 
akys; ilgi, kiek išsiklaipę pirštai net sunerti persišvietė. 

— Nuo kada, maloningoji ponia, jūs siuntinėjate įsa- 
kymus mano vardu? 

Jos veidas įgijo puikiausiai suvaidintą nuostabos ir 
nekaltumo išraišką. 

— Įsakymus, mano mylimas valdove? 

Jos balsas ramus, melodingas, su puikiai nuduoto švel- 
numo gaidele. 

— Ir nuo kada iš manęs vagia mano antspaudą, kai 
aš miegu? 

— Jūsų antspaudą, mano švelnioji širdie? Aš nieka- 
da neliečiau jūsų antspaudo. Apie kokį antspaudą jūs 
kalbate? 

Jos žodžius nutraukė skambus antausis. 

Smūgis buvo toks grubus ir deginantis, kad Žanos 
Raišės akys pritvinko ašarų; iš apstulbimo ji net prasi- 
žiojo ir pridėjo savo plonus pirštus prie skruosto, nu- 
tvieksto raudonos dėmės. 

Roberas d'Artua nustebo ne mažiau, tačiau ta nuosta- 
ba buvo sumišusi su džiaugsmu. Niekuomet jis nebūtų pa- 
tikėjęs, kad Pilypas, kurį visi Manė esant po žmonos pa- 
du, galėjo pakelti prieš ją ranką. „Nejaugi jis iš tikro 
karalius?“ — pamanė Roberas. 

Iš tikrųjų Pilypas de Valua tik pasielgė tikrai vyriš- 
kai, taip, kaip elgtųsi visi vyrai, nesvarbu, ar jie kilnūs 
senjorai, ar paprasčiausi tarnai, kurie moko savo melages 
žmonas. Žybtelėjo antras antausis, sakytum pirmasis lyg 
magnetas pritraukė delną; paskui pasipylė smūgių kruša. 
Apdujusi iš skausmo, Žana rankomis dangstė veidą. Ta- 
čiau Pilypo ranka talžė kur pakliuvo: per pakaušį, per 
pečius. Ir jis be perstojo šaukė: 

— Tai tą naktelę, ar ne, jūs man iškrėtėte tokią iš- 
daigą? Ir dar drįstate neigti, kai pats Miulė viską prisi- 
pažino? Šlykšti kekšė dar meilinasi, trinasi apie mane. 
Kalba, kad dega meile man, pasinaudoja mano silpnybe 
jai ir, kai aš užmiegų, mane apmulkina išvogdama mano 
karališkąjį antspaudą. Nejaugi tu nežinai, kad nieko nė- 
ra šlykštesnio ir baisesnio kaip vagystė? Nejaugi manai, 


164 


kad pakęsiuų, jei kuris nors mano valdinys, nors ir kara- 
liškos giminės būtų, naudotųsi kito antspaudu ir negautų 
lazdų? O čia dar ne kieno kito, o mano asmeninis ant- 
spaudas! Tik pažiūrėkite į šitą nevidonę, ji nori man nu- 
plėšti garbę mano perų, mano kuzeno, tikro brolio akyse? 
Argi aš neteisus, Roberai? — minutėlę nustojęs pliekti, jis 
ieškojo pritarimo.— Kaip mes galim valdyti savo žmones, 
jei kiekvienas panorėjęs naudos mūsų antspaudus ir rašys 
mūsų vardu įsakymus, kurių mes nė neketiname duoti? 
Juk čia grynas mūsų garbės įžeidimas. 

Paskui jį vėl užplūdo nauja įniršio banga, ir jis puolė 
žmoną: 

— Tai bent gražus pavyzdys, ką jūs padarėte iš Ne- 
lio, kurį aš jums padovanojau. O kaip jūs manes šito 
maldavote! Nejaugi jūs tokia pat niekinga kaip ir jūsų 
sesuo, nejaugi šitam prakeiktam bokštui lemta slėpti Bur- 
gundijos šakos piktadarystes? Jei nebūtumėte karalienė, 
o aš, savo nelaimei, nebūčiau jūsų vedęs, aš tučtuojau jus 
ten įkalinčiau. Ir kadangi niekas kitas už mane negali jū- 
sų nubausti, ką gi, šito darbo imuosi aš pats! 

Ir vėl smūgių liūtis. 

„Kad tik jos mirtinai neužtvotų!“ — dingtelėjo į galvą 
Roberui. 

Dabar Žana gulėjo susirietusi ant lovos ir gynėsi it 
patrakusi maskatuodama kojomis, kurios pynėsi tarp sijo- 
nų palankų, ir sulig kiekvienu smūgiu tai dejavo, tai stau- 
gė. Netikėtai it katė pašoko, atkišo nagus ir sukliegė net 
nebešluostydama ašarotų skruostų: 

— Taip, aš tai padariau! Taip, aš išvogiau tavo ant- 
spaudą, kai tu miegojai, nes tu darai neteisybę, 0 aš no- 
Iiu apginti savo brolį, Burgundijos kunigaikštį nuo šito 
bjauraus Robero; jis amžiais mums kenkė visaip suk- 
Čiaudamas ir nusikalsdamas, tai jis, susitaręs su savo tė- 
vu, pražudė mano seserį Margaritą. .. 

— Nedrįsk ištarti mano tėvo vardo savo niekingomis 
lūpomis! — šūktelėjo Pilypas. 

Jo akyse blykstelėjo tokia grėsminga liepsna, kad ji 
išsyk nutilo supratusi, jog jis iš tiesų gali ją nužudyti. 

Pilypas globėjišku mostu uždėjo ranką ant Robero 
d' Artua peties ir pridūrė: 

— Ir tik pamėgink, niekingoji, kada nors pakenkti ma- 
no broliui, jis man pati patikimiausia atrama. 

„ Kai Pilypas atvėrė duris pranešti šambelionui, kad 
Slandienos medžioklė atidedama, geros dvi dešimtys galvų 

tučtuojau atšoko nuo durų. Žanos Raišės nemėgo visi tar- 
nai; ji visuomet kibo, reikalaudavo, dėl menkiausio nieko 
skųsdavo karaliui, ir už visa tai ją vieningai vadino ,„vy- 
riškos padermės karaliene“. Kai rūmuose sužinojo, kad 
karalienė gavo pylos, visi be galo džiūgavo !*. 

Apie vidurdienį, kai mažumą atlėgo šaltukas, Pilypas 
ir Roberas lėtai vaikštinėjo po Sen Žermeno vaismedžių 
sodą. Karalius ėjo panarinęs galvą. 

— Ar nebaisu, Roberai, kai nebegali pasitikėti nuo- 
sava žmona ir net nebegali ramiai miegoti? Ką man daryti? 
Slėpti antspaudą po pagalve? Ji ir ten įkiš ranką. Miegu 
aš kietai. Juk negaliu jos uždaryti į vienuolyną,— ji ma- 
no žmona. Neleisti jai miegoti kartu — tai viena, ką aš 
galiu. Blogiausia, kad myliu tą bjaurybę. Tik nesakyk nie- 
kam, bet aš, kaip ir kiekvienas vyras, esu išbandęs ir 
daugiau moterų. Ir grįždavau pas ją su dar didesniu karš- 
čiu... Bet jei ji dar kartą imsis tokių dalykų, aš jai vėl 
įkrėsiu! 

Kaip tik tuo momentu alėjoje pasirodė Manso vidamas 
ir pilies viršininkas Truijaras d'Iuzažas; mat ėjo praneš- 
ti apie Paryžiaus prevo atvykimą, o netrukus už posūkio 
išniro ir jis pats. 

Atkišęs savo apvalų pilvuką, Žanas de Milonas, atrodė, 
ne ėjo savo trumpomis kojelėmis, o riedėjo, tik nuotaika 
jo nebuvo labai linksma. 

— Tai kaip, mesire prevo, ar įsakėte paleisti tą mo- 
terį? 

— Ne, valdove,— sumišęs pralemeno prevo. 

— Ką? Tai gal mano įsakymas suklastotas? Gal jūs ne- 
atpažinote mano antspaudo? 

— Atpažinau, valdove, bet, prieš įvykdydamas jūsų nu- 
rodymą, norėjau pats su jumis pasikalbėti. Labai malonu, 
kad drauge ir monsinjoras d'Artua,— atsakė Žanas de 
Milonas ir ta pačia sutrikusia veido išraiška pažvelgė į 
Roberą.— Ta ponia išpažino nuodėmes. 

— Ką gi taip jau išpažino? — pasidomėjo Roberas. 

— Visokias piktadarybes, monsinjore, suklastotus po- 
pierius, padirbtus dokumentus ir dar daugybę visokiausių 
dalykų. 

Roberui pavyko neblogai susitvardyti ir net nuduoti, 
jog tai vien pokštas; jis patraukė pečiais ir šūktelėjo: 

— Žinoma, jei ją pakankino, ji kažin ką galėjo prisi- 
pažinti! Šit jei aš jus įsakyčiau kankinti, mesire de Mi- 

lonai, galiu prisiekti, priversčiau prisipažinti, kad norėjo- 
te Mane sugundyti sodomijos nuodėme! 

— Deja, monsinjore,— paprieštaravo  prevo,— ponia 
prakalbo prieš kvotą... vien tik iš baimės, tik iš baimės, 
kad ją kankins. Ir išvardijo nemažai bendrininkų. 

Pilypas VI tylėdamas nenuleido akių nuo savo svainio. 
Jo smegenys gavo naujo darbo. 

Roberas pajuto, kaip virš jo trinktelėjo spąstai. Kara- 
lius, Matant liudytojui talžęs savo žmoną už išvogtą ant- 
spaudą ir suklastotą įsakymą, vargu ar paleis iš savo le- 
tenų niekingą valdinę, kuri ką tik prisipažino padariusi 
tas pačias piktadarybes, nors ir labai būtų norėjęs įtikti 
savo artimam giminaičiui. 

— Ką patarsi, broli mano? — paklausė Pilypas, vis dar 
nenuleisdamas nuo jo akių. 

Roberas suprato, kad jo išsigelbėjimas priklausys nuo 
atsakymo; reikėjo suvaidinti sąžiningą. Velniop tą Divion! 
Viskas, ką ji ten pripliurpė apie jį ar dar pripliurps, vis- 
kas — begėdiškas melas. 

— Pasitikiu jūsų teisingumu, valdove, mano broli, jū- 
sų teisingumu! — pareiškė jis.— Laikykite tą moterį kalė- 
jime, ir jei ji mane apšmeižė, žinokite, aš pats pareika- 
lausiu jūsų griežčiausiai ją nubausti. 

Tuo tarpu jo galvoje sukosi klausimas: ,„Kas apie vis- 
ką pranešė Burgundijos kunigaikščiui?“ Netikėtai atėjo at- 
sakymas, pats tikriausias atsakymas. Pasaulyje buvo vie- 
nintelė būtybė, galėjusi pranešti Burgundijos kunigaikščiui 
ar pačiai vyriškos padermės karalienei, kad Divion Kon- 
šuose, — Beatrisė. 

Tik pačioje kovo pabaigoje, kai Sena, pritvinkusi pa- 
Vasario vandenų, išsiliejo iš krantų ir užtvindė požemius, 
netoli Šatu žvejai ištraukė maišą, plaukiantį pasroviui; at- 
Tišę rado suvis nuogos moters lavoną. 

Visi kaimo gyventojai, brisdami per purvynę, susirin- 
ko paspoksoti į tokį klaikų radinį, ir moterys, dosniai 
ausuodamos savo atžalas, rėkė: 

.  — Ei, dumkite iš čia, varliūkščiai, tokie dalykai ne 
Jums! 

Lavonas buvo siaubingai ištinęs ir jau įgavęs šiurpiai 
žalsvą gedimo atspalvį; kūnas, matyt, išbuvo upėje ilgiau 
Nei Mėnesį. Tačiau nesunku buvo numanyti, kad mirusio- 
Ji buvo jauna. Jos ilgi juodi plaukai tarsi judėjo, nes 
juose sproginėjo oro burbulėliai. Veidas sudraskytas, su- 

spardytas, sudarkytas taip, kad niekas negalėtų atpažin- 
ti; ant kaklo matėsi virvelės žymė. 

Nors ir šlykštėdamiesi, tačiau traukiami kažkokio ne- 
švankaus jausmo, žvejai savo kobinių galais badė išpur- 
tusį skenduolės kūną. 

Staiga iš skenduolės burnos pliūptelėjo vanduo, kurio 
buvo pilnas kūnas; jis sujudėjo, ir akimirką pasirodė, kad 
lavonas atgijo. Kūmutės klykdamos išsilakstė į šalis. 

Pagaliau atėjęs baji, kurį buvo perspėję, uždavė ke- 
letą klausimų, pasisukiojo apie lavoną, apžiūrėjo maiše, 
kur gulėjo kūnas, rastus daiktus, džiūvusius žolėje: ožio 
ragą, vaško figūrėlę, suvyniotą į skudurus ir subadytą ada- 
tomis, grubiai išlietą alavo monstranciją su išgraviruotais 
satanizmo ženklais. 

— Tai burtininkė,— padarė išvadą baji.— Ją turbūt nu- 
žudė jos bendrai po kokio nors siautulio ar juodųjų mišių. 

Kūmutės persižegnojo. Baji prisakė kūną ir tuos šlykš- 
čius daiktus kuo greičiau užkasti kokioje giraitėje, to- 
liau nuo kaimo ir nekalbėti jokių maldų. 

Tą puikiai atliktą, gerai iš esmės užmaskuotą nusikal- 
timą padarė ne kas kitas, o Žilė de Nelis, išmokęs iš 
Lormė le Dolua, ir viskas baigėsi lygiai taip, kaip to norėjo 
žudikai. 

Roberas d'Artua atkeršijo Beatrisei už išdavystę, ta- 
čiau tai toli gražu nereiškė, kad jis laimingas triumifuotų. 

Trečioji Šatu gyventojų karta jau nebežinos, kodėl tą 
giraitę Senos žemupyje vadina „burtininkės giria“. 


VII 
EVRĖ TURNYRAS 


Gegužės vidury visuose Prancūzijos miestuose ir mies- 
teliuose galėjai pamatyti karališkas livrėjas vilkinčių he- 
roldų, lydimų trimitininkų; jie sustodavo aikštėse, kryžke- 
lėse ir prie senjorų pilių. Trimitininkai pūtė ilgus savo 
trimitus, ant kurių kybojo lelijomis išsiuvinėtos vėliavė- 
lės; heroldas išvyniodavo pergamentą ir griausmingu bal- 
su imdavo skaityti: 

— Dėmesio! Klausykite, klausykite! Tegul bus žinoma 

visiems princams, senjorams, baronams, riteriams ir gink- 
lanešiams iš Normandijos, Bretanės ir Burgundijos kuni- 
gaikštysčių, iš Anžu, Artua, Flandrijos ir S gra- 
fysčių ir markų, tegul bus žinoma visiems tiems, kurie 
gyvena šioje karalystėje ar atvykę iš kurios kitos krikš- 
čioniškos karalystės, jei tik jie nėra ištremti ir nėra prie- 
šai mūsų karaliaus, didžiai gerbiamo mūsų valdovo,— te- 
gul Dievas duoda jam ilgą gyvenimą, — tegul visi žino, 
kad šventos Liucijos dieną, liepos 6-ąją, šalia Evrė mies- 
to įvyks didžiulės labdaringos kovų žaidynės ir kilmingas 
turnyras, kur bus kaunamasi atitinkamo dydžio vėzdais ir 
bukais kardais, ir visais tinkamais tam turnyrui reikme- 
nimis, su šalmais, koviniais šarvais, o arklių gūnias puoš 
kilmingiausių turnyro dalyvių herbai, kaip ir dera pagal 
visus senuosius mūsų papročius. 

Šitą turnyrą pradės kilmingiausi ir galingiausi princai, 
mūsų didžiai grėsmingi senjorai, mūsų mylimas valdovas Pi- 
lypas, Prancūzijos karalius; jis stos į turnyrą pirmas ir 
kvies varžovą į dvikovą, ir valdovas Žanas Liuksembur- 
gietis, Bohemijos karalius, priims mūsų karaliaus iššūkį. 
Ir dėl to privalo žinoti visi princai, senjorai, baronai, ri- 
teriai ir aukščiau išvardytų markų ir kitų kraštų ginklane- 
šiai, nesvarbu, kad ir kokios tautybės jie būtų, visi, kas iš- 
reikš norą ir ketinimą dalyvauti turnyre, idant šlovę kau- 
damiesi įgytų, tegul jie prisisiuva tokį nedidelį antsiuvą, 
mes tuojau išdalinsime, ir tie, kurie tokį ženklą turės, 
taps turnyro dalyviais, ir dabar prašau pareikšti norą, ku- 
Tie geidautų įsigyti tokį. O pasibaigus turnyrui, bus tei- 
kiami garbingi ir vertingi apdovanojimai; juos įteiks kil- 
mMingos ponios ir panelės. 

Ir dar skelbiu visiems princams, baronams, riteriams ir 
ginklanešiams, kad tie, kurie norėtų kautis turnyre, at- 
vyktų į nurodytą vietą, Evrė miestą, ir apsistotų užva- 
Ziuojamuosiuose namuose prieš keturias dienas iki turny- 
IO pradžios, idant spėtų languose iškabinti savo herbus ir 
vėliavas, antraip į turnyrą nebus įleidžiami. Šitai skelbia- 
Ma visiems senjorams mano šauklių lūpomis, ir už tai 
prašau maloniai man atleisti. 

Tys lėkė iki pat miesto vartų, išlydėdamas heroldą, trau- 
kiantį toliau ir skelbiantį naujieną apie turnyrą. 

Skirstydamiesi žiopsotojai kalbėjo: 

— Jei mūsų senjoras sumanytų vykti į tą turnyrą, ak, 
kaip brangiai atsieitų ta jo užgaida. Jis gi ten ne vie- 

nas, O Su savo ponia ir Visais namiškiais kraustytųsi. .. 
Amžinai šitaip: ponams džiaugsmas, o mums mokesčiai. 

Bet tuo pat metu ne vieno galvoje kirbėjo ir tokia min- 
tis: ,„(O gal senjoras paims ir mano vyresnįjį arklininku, 
tai bent galima būtų gerai uždirbti, o gal ir ateity kokia 
vieta jam atsirastų... Pasikalbėsiu tuo reikalu su kanau- 
ninku, gal jis pasiūlys mano Gastoną.“ 

Ir pusantro mėnesio visose pilyse turnyro reikalai už- 
ėmė pačią svarbiausią vietą, tapo vieninteliu senjorų rū- 
pesčiu. Paaugliai svajojo nustebinti pasaulį savo pirmais 
kovų žygdarbiais. 

— Tu dar per jaunas, palauk kitų metų. Užteks dar 
tau progų, — mokė savo atžalas gimdytojai. 

— Bet mūsų kaimynų Šambrė sūnus nė kiek už mane 
ne vyresnis, o turnyre dalyvaus! 

— Jei siras de Šambrė pametė protą arba nori pra- 
rasti savo pinigus, tegul, tai jo reikalas. 

Seniai pliurškė prisimindami praėjusius turnyrus. Jų 
paklausęs, galėjai pamanyti, kad anais laikais ir vyrai 
buvo stipresni, ir ginklai sunkesni, ir žirgai eiklesni! 

— Kenilvorto turnyre, kurį rengė lordas Mortimeris 
Čirkas, dėdė to paties Mortimerio, kurį šią žiemą pakorė 
Londone. .. 

— Kondė siur Esko turnyre monsinjoras Žanas d'Ave- 
nas, dabartinio Eno grafo tėvas... 

Buvo skolinami pinigai iš būsimo derliaus, iš kertamo 
miško pajamų; tempė sidabrinius indus netoliese esantiems 
lombardams, trokšdami juos paversti stručio plunksnomis 
senjoro šalmui papuošti, ploniausiais šilko ir aksomo au- 
diniais ponios suknelėms, gūniomis arkliams apdengti. 

Veidmainiai dėjosi skundžiąsi: 

— Ak, kiek išlaidų, kiek rūpesčių, o juk taip būtų 
gera pasėdėti namuose. Bet mes negalime leisti sau ne- 
dalyvauti tame turnyre jau vien dėl mūsų garbės... Jei 
mūsų valdovas karalius pasiuntė savo heroldus prie mūsų 
pilies vartų, užrūstintume jį, ten nepasirodydami. 

Visur blykčiojo adatos, visur trinksėjo kalama gele- 
žis, visur ant trumpų odinių palaidinių siuvinėjo gran- 
delių šarvus, visur mankštino arklius ir patys miklino 
raumenis vaismedžių soduose. Paukščiai, išgąsdinti šito- 
kio triukšmo, iečių zvimbimo ir šaižaus kardų žvangėji- 
mo, spruko lauk. Smulkesni baronai po tris valandas iš 
eilės matavo savo pošalmius. 

Rankų miklumui išbandyti senjorai rengė vietinius tur- 
nyrus, kur pagyvenę vyrai, raukdami antakius ir pūsdami 
žandus, aptarinėjo smūgius savo jaunėlių sūnų, kuriems 
neretai grėsė pavojus patiems sau išsibesti akis. Paskui il- 
gai pietaudavo, godžiai rydami, gerdami ir ginčydamiesi. 

Tokie koviniai baronų žaidimai atsiėjo ne ką mažiau 
nei tikri karo Žygiai. 

Pagaliau atėjo laikas leistis į kelią; paskutinę minutę 
senelis nutarė irgi vykti, keturiolikmečiam sūnui pavyko, 
jis ten tarnaus jaunesniuoju ginklanešiu. Kovinius žirgus, 
kurių nieku gyvu negalima buvo varginti, vedė už pava- 
džių; skrynias su drabužiais ir šarvais tempė mulai. Pa- 
tarnautojų kojos kėlė debesis dulkių. Nakvojo vienuoly- 
nų nakvynės namuose ar kurio nors giminaičio dvare. 
Kai toks pakeliui pasitaikydavo ir jei tas giminaitis pats 
vykdavo į turnyrą. Vėl gausi vakarienė, dosniai tekantis 
vynas, 0 švintant keliaudavo toliau. 

Taip kasdien būrys vis didėdavo, kol pagaliau iškil- 
mMingiausiai nusigaudavo iki savo siro grafo, kurio vasa- 
lai jie buvo. Bučiavo jo ranką, keitėsi keliais lėkščiau- 
siais sakiniais, kuriuos vėliau ilgai aptarinėdavo. Ponios 
liepė traukti iš skrynių naujas sukneles ir derinosi prie 
grafo svitos, ištįsusios per pusę ljė; pavasario saulėje 
plaikstėsi visos vėliavos. 

Taip netikros armijos, apginkluotos atbukintomis ie- 
timis, neaštriais kardais ir lengvais vėzdais, kėlėsi per Se- 
ną, Erą, Rilį, kilo Luaros krantais: visi traukė į netikrą 
karą, kuris neturėjo nieko rimto ir tikro, išskyrus tuš- 
tybę. 

Iki turnyro dar liko savaitė, o visame Evrė mieste ne- 
bebuvo nė vieno laisvo kambario, nė vienos neužimtos 
palėpės. Prancūzijos karalius su visu savo dvaru įsikūrė 
pačioje didžiausioje abatijoje, Bohemijos karalius, kurio 
garbei ši šventė ir buvo skiriama, apsigyveno pas grafą 
d'Evrė — Navaros karalių. 

Keistas vis dėlto tas princas Jonas Liuksemburgietis — 
Bohemijos karalius; būdamas stebėtinai neturtingas, turė- 
damas daugiau skolų nei žemių, jis gyveno iš Prancūzijos 
iždo, tačiau net įsivaizduoti negalėjo, kad galėtų atvykti į 
turnyrą su menkesne svita nei pakvietusio jį karaliaus, 
iš kurio gaudavo lėšų! Liuksemburgiečiui netrukus turėjo 
Sukakti keturiasdešimt, tačiau jis atrodė kaip trisdešimt- 
Metis; jį iškart pažindavo iš gražios kaštoninės barzdos, 
Svelnios ir gerai pakirptos, iš jo linksmo veido ir oriai 

pakeltos galvos, iš išpuoselėtų rankų, visuomet pasiruo- 
šusių sveikintis. Tikras gyvumo, jėgos, drąsos, linksmumo 
ir kvailybės stebuklas. Panašaus stoto kaip Pilypas, jis 
atrodė išties didingai ir visais atžvilgiais atitiko tą kara- 
liaus įvaizdį, kurį buvo susikūrę valdiniai. Jis sugebė- 
jo užkariauti visų meilę — tiek princų, tiek ir paprastos 
liaudies, jam net pavyko tapti Jono XXII ir jo mirtino 
priešo, imperatoriaus Liudviko Bavariečio, draugu. Reta 
sėkmė kvaišeliui, nes visi sutarė dėl vieno: Jonas Liuk- 
semburgietis buvo tiek paikas, kiek ir žavingas. 

Kvailybė nėmaž netrukdo veikti, atvirkščiai, ji užmas- 
kuoja kliūtis, ir tai, kas bent kiek protaujančiam žmogui 
atrodytų beviltiška, kvailiui tai visiškai lengva. Jonas 
Liuksemburgietis, palikęs savo mažąją Bohemiją, kur jis 
nuobodžiavo, Italijoje įsitraukė į beprotišką avantiūrą. 
„Gibelinų ir gvelfų tarpusavio karas alina šalį, — nutarė 
jis, tarsi būtų padaręs dievai žino kokio svarbumo atra- 
dimą.— Imperatorius ir popiežius vaidijasi dėl respub- 
likų, kurių gyventojai nenustoja vienas kito galabyti. Na 
ką gi! Jeigu aš esu vienos ir antros pusės draugas, tegul 
tas žemes atiduoda man ir aš ten viską sutvarkysiu!“ Ke- 
letą mėnesių jis buvo visos Italijos dievaitis, išskyrus 
florentiečius, kuriems ne taip lengva apdumti akis. Šitas 
įkyruolis jau pradėjo kelti rimtą nerimą ir Neapolio ka- 
raliui Robertui. 

Balandžio mėnesį Jonas Liuksemburgietis slapta kalbė- 
josi su kardinolu legatu Bertranu diu Pužė, popiežiaus gi- 
minaičiu. Be to, sklido kalbos, kad šis esąs nesantuokinis 
sūnus. Per tą pokalbį, kaip Manė bohemiečiai, buvo vie- 
nu sykiu sutvarkyti visi svarbiausi reikalai ir išspręstas 
Florencijos likimas, atimtas Riminio miestas iš Malates- 
tos, įkurta nepriklausoma kunigaikštystė, o Bolonija pa- 
skelbta jos sostine. Jis taip ir nesuprato nei kaip, nei ko- 
dėl, bet šit, kai jo reikalai buvo tokie puikūs, kad jis net 
pasvarstydavo, ar tik jam neišspyrus iš sosto savo aIti- 
miausio draugo Liudviko Bavariečio ir pačiam netapus 
imperatoriumi, netikėtai dvi galingos koalicijos — gvelfai 
ir gibelinai — sukilo prieš jį. Šitų priešininkų susivieniji- 
mas išties buvo neįtikėtinas dalykas; tuomet Florencija 
susitaikė su Roma, Neapolio karalius, patikimas popie- 
žiaus ramstis, puolė iš pietų, tuo tarpu imperatorius, po- 
piežiaus priešas, atakavo iš šiaurės, o jam padėti atsku- 
bėjo abu Austrijos kunigaikščiai, Brandenburgo markgra- 
fas, Lenkijos ir Vengrijos karaliai. Taip, turėjo dėl ko su- 

simąstyti taip visų mylimas princas, neapsakomai karš- 
tai geidęs Italijai taikos. 

Palikęs savo sūnui Karoliui 800 raitininkų visai Lom- 
bardijai sutramdyti, Jonas Liuksemburgietis su savo besi- 
plaikstančia vėjuje barzda nušuoliavo iš Parmos iki Bo- 
hemijos, kur jau brovėsi austrai. Jis puolė į glėbį Liud- 
vikui Bavariečiui, apibėrė jo skruostus bučiniais ir ši- 
taip išsklaidė tą absurdišką nesusipratimą. Imperatoriaus 
karūna? Bet apie tai jis užsiminė tik tam, kad pamalonin- 
tų popiežių! 

Nūnai jis keliavo pas Pilypą de Valua prašyti, kad 
šis užtartų jį Neapolio karaliui, drauge išprašytų naujų 
subsidijų ir įgyvendintų savo planą, t. y. sukurtų taikią 
karalystę. 

Mažiausia, ką Pilypas VI galėjo padaryti šitam rite- 
Tiškam svečiui, buvo jo garbei surengtas turnyras. 

Todėl Prancūzijos ir Bohemijos karaliai, kuriuos siejo 
broliška draugystė, susitiko ketindami netikrai kautis Ev- 
Tė lygumoje, ant Itono upės kranto, kur susirinko kur kas 
daugiau ginkluotų žmonių, nei jų turėjo Bohemijos kara- 
liaus sūnus kovai su visa Italija. 

Turnyro aikštė, kitaip sakant, aptvaras, buvo įrengta 
lygioje, erdvioje pievoje ir turėjo 300 pėdų ilgio ir 200 
pėdų pločio, apjuosta dviejų eilių statinių tvoros: pirmoji 
buvo su tarpais iš sukaltų į žemę statinių, viršuje nusmai- 
lintų, o antroji, vidinė — kiek žemesnė ir su tvirtais tu- 
rėklais. Tarp abiejų tvorų per varžybas būriavosi turny- 
ro dalyvių ginklanešiai. 

Pavėsyje buvo pastatyti paaukštinimai, trys didžiulės 
tribūnos, išklotos kilimais ir papuoštos vėliavomis, vidu- 
rinė skirta teisėjams, o kitos dvi — ponioms. 

Aplinkui, lygumoje, viena prie kitos glaudėsi tarnų ir 

arklininkų palapinės; čia ateidavo pasivaikščiodami žmo- 
nės pasigrožėti žirgais. Virš kiekvienos palapinės plaiks- 
tėsi jos savininko vėliava, papuošta herbais. 
„Pirmas keturias dienas individualiai grūmėsi vienas su 
kitu du senjorai. Vieniems knietėjo atsirevanšuoti už sa- 
VO pralaimėjimą per ankstesnes varžybas, o kiti, dar nė 
karto nesivaržę, netvėrė noru išbandyti savo jėgas; be 
to, dar buvo garsiausių kovotojų, kuriuos pamatyti geidė 
Pati publika. 

Tribūnos būdavo pilnos arba pustuštės,— tai priklausė 
Tuo priešininkų stiprumo. Štai du jauni riteriai vargais ne- 
galais pusvalandžiui anksti rytą gavo aikštę varžyboms. 

Tokiu atveju tribūnoje sėdi tik keletas draugų ir giminai- 
čių. Bet kai paskelbdavo Bohemijos karaliaus ir mesiro 
Žano de Eno susitikimą, — o Žanas čia tik dėl to atvykęs 
iš savo Olandijos su 20 riterių, — tribūnos lūždavo nuo dau- 
gybės žiūrovų. Štai tuomet ponios plėšdavo nuo savo suk- 
nelių rankoves ir dovanodavo jas išrinktam riteriui; be- 
je, reikia pasakyti, jog dažnai ta šilkinė rankovė būdavo 
netikra, pridaigstyta keliais siūlais ant tikros rankovės, 
kad būtų lengviau nuplėšti. Tačiau pasitaikydavo ir drą- 
sesnių damų, plėšdavusių tikras savo rankoves; tai dary- 
davo dažniausiai tos, kurios turėjo gražias rankas. 

Ant žiūrovų suolų sėdėjo visokio plauko publika, ka- 
dangi tokioj žmonių spūsty, kuri pavertė Evrė kilmingųjų 
muge, sunku būtų surūšiuoti sėdinčiuosius. Keletas links- 
mų, jaunų merginų, pasipuošusių ne prasčiau už baronie- 
nės ir, be to, kur kas gražesnių ir subtilesnių manierų, 
vikriai prasibrovė į geriausias vietas, šaudė akimis ir 
kvietė vyrus į kitokius turnyrus. 

Nerungtyniaujantys Žaidėjai, apsimesdami norį pasi- 
žiūrėti draugo žygdarbio, taikydavo atsisėsti šalia ponių 
ir užmegzdavo lengvabūdišką pokalbį, kurį vakare pratęs- 
davo pilyje, atsipūsdami tarp šokių ir puotavimų. 

Mesiras Žanas de Eno ir Bohemijos karalius, abu po sa- 
vo papuoštais stručio plunksnomis šalmais neatpažįstami, 
laikė ietis, ant kurių kotų kybojo po šešetą šilkinių ran- 
kovių, atrodžiusių lyg ietimi pervertos širdys. Pagal tai- 
sykles vienas iš žaidėjų turėjo nuversti kitą nuo žirgo 
arba kautis tol, kol nulūš medinis ieties kotas. Smūgiuo- 
ti galima buvo tik į krūtinę; skydas buvo išduobtas taip, 
kad apsaugotų nuo tiesioginių smūgių. Pilvą saugojo aukš- 
ta balno guga, o galvą — užmautas šalmas nuleistu ant- 
veidžiu. Šit priešininkai jau stypčioja vienas priešais ki- 
tą. Tribūnos staugia, iš džiaugsmo trypia kojomis. Abiejų 
priešininkų jėgos lygios, ir vėliau dar ilgai kalbės, kaip 
grakščiai mesiras de Eno palenkė ietį ant atramos ir kaip 
tiesiai, it strėlė, pakilo balnakilpėse Bohemijos karalius, 
kaip jis puikiai atlaikė smūgį, kaip du mediniai kotai iš 
pradžių išsilenkė lanku, o paskui perlūžo. 

Grafas Roberas d' Artua, iš gretimų Konšų atjojęs ant 
sunkiasvorio peršerono, dėl savo svorio priešininkui bu- 
vo itin pavojingas. Raudoni pakinktai, raudona ietis, ant 
šalmo plevėsuoja raudonas šalikas; jis garsėjo tuo, kad 
puikiai sugebėdavo visu greičiu šuoliuodamas užpulti prie- 
šininką, išversti jį iš balno ir nublokšti žemėn. Tik tomis 

dienomis monsinjoras d'Artua buvo labai paniuręs, sa- 
kytum dalyvavo žaidynėse ne savo malonumui, o tik iš 
pareigos. 

Tuo metu teisėjai ir kartu pranešėjai, išrinkti iš gar- 
bingiausių karalystės žmonių, tokie kaip konetablis Rau- 
lis de Brienas ar mesiras Milis de Nuajė, rūpinosi su- 
rengti baigiamąjį didįjį turnyrą. 

Kadangi dažnokai reikėdavo dėtis ir vėl nusiimti šar- 
vus, eiti į varžybas ir aptarinėti šaunius žygdarbius tau- 
sojant riterių tuštybę, — jie būtinai norėdavo kautis tik po 
ta, o ne kita vėliava, — be to, rasti laiko pasėdėti prie 
stalo, po puotos paklausyti menestrelių, o paklausius dai- 
nų ir pašokti, tai Prancūzijos, Bohemijos karaliai ir jų pa- 
tarėjai vargiai išvogdavo per dieną kokią trumpą valan- 
džiukę pasikalbėti apie Italijos reikalus, kurie, teisybę 
pasakius, ir buvo šito susibūrimo priežastis. Tačiau visi 
svarbiausi reikalai sutvarkomi keliais žodžiais, tik reikia, 
kad pašnekovai norėtų susitarti. 

Tarsi du tikri Apvaliojo stalo riteriai, didingas savo 
siuvinėtais drabužiais Pilypas de Valua ir ne mažiau praš- 
matnus Jonas Liuksemburgietis, laikydami rankose taures 
su brangiu vynu, iškilmingai palinkėjo kits kitam drau- 
gystės. Paskubom jie nutarė siųsti laišką Jonui XXII ar- 
ba pasiųsti žygūną pas Neapolio karalių Robertą. 

— Ak, dar reikėtų mums, brangusis mano sire, pa- 
kalbėti apie kryžiaus žygi,— atsiduso Pilypas VI. 

Jis vis dar vylėsi įgyvendinti savo tėvo Karolio de Va- 
lua ir kuzeno Karolio Gražiojo ketinimus. Viskas Prancuū- 
zijos karalystėje taip puikiai klojosi, ižde susikaupė pa- 
kankamai lėšų, Europoje, Bohemijos karaliui padedant, 
įsigalėjo tokia tvirta taika, kad dėl krikščioniškų tautų 
didesnės garbės ir gerovės reikėjo skubiai rengtis per- 
galingam žygiui prieš netikėlius. 

— Monsinjorai! Trimituoja pietų. .. 

Pokalbį teko nutraukti; apie kryžiaus žygį bus laiko 
Pakalbėti po pietų, 0 gal net ir rytoj. 

Prie stalo atvirai tyčiojosi iš jaunojo Anglijos kara- 
liaus Eduardo, kuris, lydimas tik vienintelio lordo Mon- 
tegiu, persirengęs pirkliu, prieš 3 mėnesius atvyko į Pran- 
cCūziją slapta pasitarti su karaliumi. Taigi, taigi, apsivil- 
kęs lyg koks Lombardijos prekeivis! Kokių tikslų turėjo? 
Ogi sudaryti prekybos sutartį dėl vilnos pristatymo į 
Flandriją. Tikras pirklys, ką ir sakyti, rūpinasi visokiom 
Vilnom! Kur tai matyta, kad valdovas rūpintųsi tokiais 

dalykais, kaip paprasčiausias kurios nors gildijos ar Han- 
zos sąjungos miestelėnas? 

— Taigi, mano bičiuliai, jei jis taip norėjo pasirodyti 
prasčioku, aš jį ir priėmiau prasčiokiškai! — kalbėjo Pi- 
lypas de Valua, džiaugdamasis savo sąmoju.— Jokių šven- 
čių, jokių turnyrų, paprasčiausiai pavaikštinėjome Alato 
miško alėjomis, o paskui kukliai pavakarieniavome !*. 

Šito jaunikaičio galvoje kirba beprotiškiausios mintys! 
Tai juk jis savo karalystėje sukūrė reguliariąją pėstinin- 
kų armiją ir būtinąją tarnybą?! Ko tikisi iš savo pėsti- 
ninkų, kai visiems aiškų, be to, ir kautynės prie Kase- 
lio kalno pakankamai gerai parodė, kad mūšiuose tik ka- 
valerija lemia kautynių baigtį, o pėstininkas, vos tik 
užuodęs šarvus, kiek įkabindamas neria šalin? 

— Šiaip ar taip, vėliau, kai lordą Mortimerį pakorė, 
regis, Anglijoje daugiau tvarkos, — pasakė Milis de Nuajė. 

— Daugiau tvarkos todėl, — paprieštaravo Pilypas VI,— 
kad anglų baronai pavargo taip ilgai ir taip karštai kovo- 
ti tarpusavy. Kai tik kiek atsigaus, tuomet vargšas Eduar- 
das pats patirs, ko verta pėstija! Vargšas berniukas, ka- 
daise jis dar rengėsi pareikalauti ir Prancūzijos karūnos. .. 
Tai kaip, monsinjorai, gal gailitės, kad ne jis jūsų kara- 
lius, ar bemeilijat turėti „karalių rastinuką“? — pridūrė 
jis, pašaipiai stuktelėjęs kumščiu į krūtinę. 

Po kiekvienos puotos, kildamas nuo stalo, Pilypas ty- 
liai kuždėdavo Roberui d' Artua: 

— Broli mano, aš noriu su tavim pasikalbėti akis į 
akį apie labai rimtus dalykus. 

— Valdove, mano kuzene, kai tik panorėsi. 

— Gerai, tuomet šį vakarą... 

Tačiau vakare vyko šokiai, o Roberas nė kiek nesku- 
bino to pokalbio, nes tai, apie ką bus kalbama, nesunku 
atspėti; po Divion prisipažinimo,— ji vis dar buvo kalė- 
jime,— suėmė ir daugiau Žmonių, tarp jų ir notarą Teso- 
ną, ir visus kitus liudytojus, davusius parodymus. .. Paste- 
bėta, kad per savo trumpus pokalbius su Bohemijos kara- 
liumi Pilypas VI nė karto nesikreipė į Roberą, prašyda- 
mas patarimo, tai galėjo reikšti tik viena: Roberas pateko 
į karaliaus nemalonę. 

Turnyro išvakarėse vadinamasis žaidynių karalius !?, 
lydimas heroldų ir trimitininkų, apėjo pilį, svarbiausių 
senjorų dvarus, pasirodė net pačioje turnyro aikštėje, 
idant visiems paskelbtų: 

— Dėmesio! Klausykite, klausykite, kilmingiausieji ir 

galingiausieji princai, kunigaikščiai, senjorai, riteriai ir 
ginklanešiai! Monsinjorų teisėjų ir tvarkdarių vardu pra- 
nešu jums: tegul kiekvienas atneša tą pat dieną savo šal- 
mą, su kuriuo eisite į turnyrą, taip pat savo antsiuvą į 
mesirų teisėjų namus, kad mano minėti senjorai teisėjai 
galėtų traukti burtus; paskui galės ateiti ponios pasižiū- 
rėti į juos visus ir jais pasidžiaugti; šiandien jau jokių 
pramogų nebebus, tik šokiai po vakarienės. 

Į namus, kur apsistojo teisėjai, vis užeidavo ginkla- 
nešiai su savo senjorų šalmais, padėję juos ant skrynios 
prie jau išrikiuotų kitų šalmų, jie grįždavo į savo sto- 
vyklą. Iš šalies atrodė, kad čia surinktos išprotėjusios, ne- 
tekusios galvų armijos liekanos. Norėdami geriau išsiskir- 
ti, turnyro dalyviai prie savo šalmų tvirtino ne tik ba- 
ronų ar grafų karūnas, bet segė pačias ryškiausias ir keis- 
čiausias emblemas: šalmus puošė ereliai, drakonai, nuo- 
gos moterys ar sirenos, o kai kuriuos ir ant užpakalinių 
kojų stovįs vienaragis. Be to, prie šalmų dar buvo prise- 
gami ilgi šilkiniai šalikai, kurių spalvos atitiko senjorų 
spalvas. 

Popietę į teisėjų nakvynės namus sugužėjo ponios, ly- 
dimos teisėjų ir dviejų turnyro vadų, kitaip sakant, Pran- 
cūzijos ir Bohemijos karalių; jas pakvietė pavaikščioti po 
vienuolyną, tuo tarpu heroldas, sustodamas priešais kiek- 
vieną šalmą, vardijo savininkus. 

— Mesiras Žanas de Eno... Monsinjoras grafas de 
Blua... Monsinjoras d'Evrė, Navaros karalius... 

Kai kurie šalmai buvo nudažyti ta pačia spalva kaip ir 
kardų rankenos ir iečių kotai, iš čia ir atsirado jų savi- 
ninkų pravardės: Baltųjų ginklų riteris, Juodųjų ginklų 
riteris. 

— Mesiras maršalas Roberas Bertranas, Žaliojo Liūto 
riteris. .. 

Pagaliau atėjo eilė didžiuliam raudonos spalvos šal- 
mui, kurio viršuje puikavosi auksinė skiauterė. 

— Monsinjoras Roberas d'Artua, grafas de Bomonas 
le Rožė... 

Karalienė, ėjusi ponių priekyje, prikepėstavo arčiau ir 
jau tiesė ranką į šalmą. Pilypas VI ją sulaikė ir, dėdama- 
sis prilaikąs žmoną už riešo, pusbalsiu tarė: 

— Širdele mano, aš tai jums draudžiu! 

Karalienė Žana piktai išsiviepė. 

— Iš tiesų buvo gera proga, — pašnibždėjo ji savo kai- 
mMynei ir brolienei, jaunajai Burgundijos kunigaikštienei. 


12—759 177 


Galiojo tokios turnyro taisyklės: kai moteris paliečia 
šalmą, riteris, kuriam šis priklauso, imamas laikyti „ne- 
pageidaujamu“, kitais žodžiais tariant, jis praranda teisę 
dalyvauti turnyre. Jam atėjus į turnyro aikštę, kiti Iite- 
Tiai daužo jį savo iečių kotais, jo arklys atiduodamas tri- 
mitininkams, o jis pats jėga sodinamas ant aikštę juo- 
siančios tvoros ir verčiamas juokingai kiurksoti iki pat 
turnyro pabaigos. Tokio gėdingo likimo paprastai susi- 
laukdavo tas, kuris blogai kalbėdavo apie moterį ar kaip 
kitaip nusižengdavo riterio garbės priesakams, išeikvoda- 
mas pinigus ar „neteisingai liudydamas". 

Karalienės judesį pastebėjusi ponia de Bomon išblyško. 
Paskiau priėjo prie karaliaus, savo brolio, ir priekaištau- 
dama kreipėsi į jį. 

— Brangioji sese, — atsakė jai Pilypas VI, rūsčiai Žiū- 
rėdamas į ją — jums derėtų dėkoti, o ne skųstis. 

Vakare, per šokius, apie tą incidentą jau žinojo visi. 
Karalienė rengėsi Roberą d'Artua padaryti „nepageidau- 
jamą“. Roberas buvo niūrus, netgi niūresnis nei juodžiau- 
siomis savo gyvenimo dienomis. Kai užgrojo karolę, jis 
atvirai atsisakė paduoti ranką Burgundijos kunigaikštie- 
nei ir nuėjo prie karalienės Žanos, nors ji niekada nešo- 
ko dėl savo raišumo; jis išstovėjo kokią minutę, išlen- 
kęs ranką, lyg kviesdamas šokti. Tas jo gestas iš esmės 
buvo piktas revanšas. Žmonos akimis ieškojo savo vyrų; 
nejaukioje tyloje skambėjo melodingi arfų ir smuikų gar- 
sai. Būtų užtekę menkiausio nieko, kad turnyras įvyktų 
naktį ir tučtuojau šokių salėje prasidėtų tikros kautynės. 

Laiku pasirodė žaidynių karalius ir jo heroldai, at- 
nešę naujieną. 

— Dėmesio, visi galingieji valdovai, senjorai, baronai, 
riteriai ir ginklanešiai, visi atkakę į turnyrą! Aš mesirų 
teisėjų ir tvarkdarių vardu prašau, kad kiekvienas jūsų 
rytoj vidurdienį ateitų į turnyro aikštę su ginklais ir pasi- 
ruošęs kovoti, nes pirmą valandą dienos teisėjai perkirps 
virveles, skelbiančias turnyro pradžią; garbingos damos 
įteiks brangias dovanas. Be to, perspėjų, kad nė vienas 
neturi teisės įsivesti daugiau raitų tarnų patarnauti, tik 
tiek, kiek nurodyta: 4 tarnai princams, 3 — grafams, 2 — 
riteriams ir 1 — ginklanešiams, o pėsčių tarnų skaičius ne- 
ribojamas, — taip nusprendė teisėjai. Be to, malonėkite pa- 
kelti dešinę ranką į dangų ir visi kartu pasižadėkite, kad 
nė vienas iš jūsų per šį turnyrą pikta valia, tyčia nesmogs 
priešininkui į skrandį ar Žemiau juostos; kita vertus, jei 

netyčia kuriam nors iš jūsų nulėks nuo galvos šalmas, nė 
vienas iš jūsų to kovotojo nelies tol, kol jo šalmas nebus 
uždėtas ir suvarstytas. Jei jūs atsisakysite paklusti ir da- 
rysite ką nors kitaip, neteksite savo ginklų ir kovos žirgo 
ir būsite išvaryti iš šito ir nepriimami į visus kitus būsi- 
mus turnyrus. Taip jūs prisieksite šventu tikėjimu ir sa- 
vo garbe. 

Visi turnyro dalyviai pakėlė rankas ir sušuko: 

— Taip, taip, prisiekiame! 

— Būkite rytoj ypač atsargūs, — perspėjo Burgundijos 
kunigaikštis savo riterius — nes mūsų kuzenas d'Artua 
gali iškrėsti kokių šunybių ir pažeisti visas priesaikas. 

Ir vėl prasidėjo šokiai. 


VIII 


PERO GARBĖ, KARALIAUS GARBĖ 


Turnyro dalyviai išsiskirstė po savo puošnias palapi- 
nes, virš kurių plaikstėsi vėliavos, ir rengėsi būsimoms 
kovoms. Pirmiausia grandelių kelnės, prie kurių tvirti- 
nami pentinai, paskui geležies plokštelės kojoms ir ran- 
koms apsaugoti, tada storos odos marškiniai, ant kurių 
velkami šarvai, primenantys metalinę statinaitę; jie gali 
būti išnarstomi ar vientisi — kaip kam patinka. Paskiau 
galvą apsaugoti turintis odinis pošalmis, jei kartais gerai 
kas užtrenktų per šalmą, ir pagaliau pats šalmas su stru- 
čio plunksnomis ar kokiomis emblemomis. Jis odiniais 
raišteliais privarstomas prie šarvinių marškinių apykaklės. 
Ant šarvų velkamas šilkinis, ryškios spalvos, išsiuvinė- 
tas giminės herbais ant krūtinės, ilgas, plačiausiomis ran- 
kovėmis su karpytais apvadais, laisvai krintantis nuo pe- 
čių apsiaustas. Galiausiai riteris gauna kardą atbukintais 
ašmenimis ir skydą — mažą ar didesnį, apvalų. 

Lauke, užklotas herbais išsiuvinėta gūnia ir kramty- 
damas žąslus, savo šeimininko laukė kovos žirgas; Zirgo 
galva apsaugota metaline plokštele, o ant jos, kaip ir ant 
riterio šalmo, pritvirtintas erelis, drakonas, liūtas, bokšte- 
lis ar visa puokštė stručio plunksnų. Ginklanešiai laikė po 
tris atbukintomis viršūnėmis ietis, skirtas kiekvienam tur- 

nyro dalyviui, taip pat gana lengvą vėzdą, kad jis netap- 
tų Mirtį nešančiu ginklu. 

Kilmingi senjorai vaikštinėjo tarp palapinių, užeidavo 
pažiopsoti, kaip rengiami kovotojai, o savo draugus dar 
ir padrąsindavo. 

Mažasis princas Žanas, vyresnysis karaliaus sūnus, su- 
sižavėjęs stebėjo visą tą ceremoniją. Žanas Kvailelis, vi- 
sur lydėjęs princą, pasipuošęs juokdario kepuraite su 
skambalėliais, išdarinėjo visokiausias grimasas. 

Didžiulę minią prastuomenės tramdė būrys lankininkų. 
Beje, tie žiūrovai matė tik dulkes, nes per keturias die- 
nas turnyrininkai taip ištrypė aikštę, kad žolės neliko nė 
ženklo, o žemė, nors retsykiais ir paliejama, virto pele- 
nais. 

Dar nespėję užsėsti ant žirgų, riteriai po savo šarvais 
jau buvo šlapi nuo prakaito; liepos saulė gerokai įkaitino 
metalines šarvų plokšteles. Per dieną kovotojai netekda- 
vo po 4 svarus svorio. 

Praeidami heroldai vis šaukė: 

— Suvarstykite šalmus, suvarstykite šalmus, senjorai 
riteriai, pakelkite vėliavas ir sekite savo valdovo vėlia- 
vą! 

Tribūnos buvo pilnutėlės, teisėjai tvarkdariai, tarp ku- 
rių galėjai pamatyti ir mesirą Mili de Nuajė, ir Burbonų 
kunigaikštį, jau sėdėjo savo vietose, viduryje. 

Nuskardėjo trimitai; turnyrininkai, padedami ginkla- 
nešių, vargiai ropštėsi ant Žirgų ir skirstėsi — vieni prie- 
šais Prancūzijos karaliaus, o kiti priešais Bohemijos kara- 
liaus palapinę. Jie ėmė rikiuotis į kortežą, poromis; pas- 
kui kiekvieną riterį jojo jo vėliavnešys; tokia iškilmin- 
ga kavalkada pasiekė žaidynių aikštę. 

Virvės dalijo aptvarą į dvi dalis. Riteriai sustojo vie- 
ni priešais kitus. Vėl sutrimitavo, ir „žaidynių karalius“, 
isšėjes į priekį, paskutinį kartą priminė turnyro sąlygas. 

Pagaliau jis riktelėjo: 

— Pjaukite virves, šaukite į kovą, jau išmušė ta va- 
landa! 

Kunigaikštis Burbonas šitą kovos šūkį visuomet išklau- 
sydavo su tam tikru vidiniu nerimu, nes kaip tik tai šauk- 
davo jo tėvas, Klermono grafas Roberas, šeštasis Liudvi- 
ko Šventojo sūnus, kai jį nelauktai ištikdavo beprotybės 
priepuoliai, — nesvarbu, ar per iškilmingus pietus, ar Ka- 
raliaus taryboje. Pats kunigaikštis Burbonas mieliau da- 
lyvavo turnyre kaip teisėjas, o ne kovotojas. 

Vėliavnešiai paliko riterių gretas; ginklanešiai laikė ne 
ilgesnes kaip trijų pėdų ietis ir išsirikiavo išilgai turėklų, 
pasiruošę tučtuojau padėti savo šeimininkui. Po arklių 
kanopomis sudrebėjo žemė, ir 200 kovos žirgų, paleistų 
šuoliais, siūbtelėjo pirmyn, vieni prieš kitus: kova pra- 
sidėjo. 

Stovėdamos tribūnose ir akimis sekdamos savo pasi- 
rinkto riterio šalmą, klykė damos. Teisėjai labai atidžiai 
stebėjo smūgius, idant teisingai nustatytų nugalėtojus. Ie- 
čių ir balnakilpių skambčiojimas, šarvų ir viso to gau- 
saus metalo žvangesys kėlė pragarišką triukšmą. Saulę 
uždengė kanopų sukeltų dulkių šydas. 

Per pirmą susirėmimą buvo nublokšti keturi riteriai, o 
kitų dvidešimties ietys sulūžo. Ginklanešiai kaip patrakę 
bėgo prie savo šeimininkų su naujomis ietimis, atsiliep- 
dami į jų šauksmus, dusliai sklindančius per antveidžius, 
statė ant kojų išmuštus iš balnų, o šitie kepurnėjosi ant 
žemės tarsi aukštyn kojom apversti krabai. Vienam lūžo 
koja, ir keturi vyrai turėjo jį išnešti. 

Milis de Nuajė sėdėjo rūškanas, nors jis ir atliko vy- 
riausiojo teisėjo pareigas; kovos jį ne per daugiausia 
domino. Iš tiesų čia jis priverstas sėdėti ir veltui gaišti 
laiką. Jam reikia vadovauti Atskaitomybės rūmų darbui, 
peržiūrėti parlamento potvarkius, žiūrėti, kaip tvarkomi 
karalystės reikalai, o ne čia pataikauti karaliui, sėdėti 
ir vėpsoti, kaip tie rėksniai laužo savo uosines ietis! Jis 
jau neslėpė savo jausmų. 

— Visi tie turnyrai per brangiai kainuoja, nereika- 
lingas pinigų švaistymas, ne veltui liaudis ir burnoja,—- 
pareiškė jis savo kaimynams.— Juk karalius neklauso sa- 
vo valdinių, jis negirdi, ką jie miestuose ir kaimuose 
kalba. Pravažiuodamas mato sulinkusias nugaras žmonių, 
puolančių bučiuoti jo kojas, bet aš tai viską žinau iš baji 
ir prevo. Kokios nereikalingos išlaidos garbėtroškai ir tuš- 
tybei patenkinti! Bet tuo tarpu nieko nedaroma; dvi sa- 
Vaites guli nepasirašyti ordonansai, tarybą surenka tik tam, 
kad nuspręstų, ką paskirti „žaidynių karaliumi“ ar gar- 
bės riteriu. Argi didingumas matuojamas šitokia riterystės 
imitacija? Karalius Pilypas Gražusis tai puikiai žinojo ir, 
pasitaręs su popiežiumi Klemensu, visus tokius turnyrus 
buvo uždraudęs. 

Konetablis Raulis de Brienas, pridėjęs ranką prie kak- 
tos, kad geriau matytų kovą, atsakė: 

— Tikra tiesa, Mesire, jūs, kaip visada, teisus, tik ne- 
atkreipiate dėmesio į vieną turnyro aspektą; tai geras pa- 
siruošimas karui. 

— Kokiam karui? — nustebo Milis de Nuajė.— Nejau- 
gi jūs iš tiesų Manote, kad į karą einama su tokiais ves- 
tuviniais pyragais ant galvos ir tokiomis juokingomis ran- 
kovėmis, nutįsusiomis per porą uolekčių? Grumtynės, taip, 
sutinku su jumis, padeda lavinti ranką, ir šito tikrai pri- 
reikia tikrame mūšyje; tik turnyrai prarado bet kokią 
prasmę tuomet, kai riteriai grumiasi dėvėdami ne karo 
šarvus ir nebežino, kiek iš tikrųjų sveria karo lauko reik- 
menys. Tokie turnyrai net pragaištingi, kadangi mūsų jau- 
nuomenė, niekuomet netarnavusi kariuomenėje, manys, 
kad kovos lauke viskas esti lygiai taip, kaip Žaidynių 
aikštėje, ir kad priešas puolamas tik tuomet, kai sušun- 
kama: „„Pjaukite virves!“ 

Milis de Nuajė turėjo teisę taip kalbėti, nes jis buvo 
armijos maršalas tais laikais, kai jo giminaitis Gošė de 
Šatijonas pradėjo eiti konetablio pareigas, o Brienas dar 
tik praktikavosi badydamas iškamšas. 

— Dar gerai, kad mūsų senjorai geriau susipažįsta prieš 
kryžiaus žygį, — įterpė kunigaikštis Burbonas tokiu tonu, 
tarsi tai būtų savaime suprantama. 

Milis de Nuajė gūžtelėjo pečiais. Tik jam, kunigaikš- 
čiui, tokiam pagarsėjusiam bailiui, ir pliurpti apie kry- 
Žiaus žygius! 

Mesiras Milis pavargo nuo Prancūzijos reikalų, ypač 
valdant karaliui, kurį taip visi garbstė ir laikė įstabiu; 
tačiau iš savo ilgalaikės valdymo patirties Nuajė žinojo, 
koks jis bejėgis tvarkyti valstybės reikalus. Toks nuovar- 
gis prislegia žmogų tada, kai jam reikia aukoti savo jėgas 
ir eiti klaidingu keliu; ir Milis, pradėjęs savo karjerą Bur- 
gundijos dvare, vis dažniau pagalvodavo, ar tik jam ne- 
grįžus ten. Kur kas geriau protingai valdyti kunigaikštys- 
te negu kvailai — visą karalystę; beje, vakar vakare ku- 
nigaikštis Edas jį pakvietė į savo rūmus tarnauti. Akimis 
paieškojęs grumtynių Maišalynėje kunigaikščio, pamatė 
jį gulintį ant Žemės, nuverstą Robero d'Artua. Tada Mi- 
lis de Nuajė ir susidomėjo turnyru. 

Kai tarnai kunigaikštį Edą pastatė ant žemės, nuo ark- 
lio nušokęs Roberas d'Artua pasiūlė priešininkui kautis 
be žirgo, stačiomis. Su vėzdais ir ietimis rankose du geleži- 

niai bokštai artėjo vienas prie kito; jie ėjo kiek svirdu- 
liuodami, stengdamiesi kaip nors prisitaikyti smogti. Mi- 
lis nenuleido akių nuo Robero d'Artua, nusprendęs tuč- 
tuojau uždrausti jam dalyvauti tolesnėse žaidynėse, kai 
tik tas pažeis taisykles. Tačiau Roberas laikėsi visų taisyk- 
lių: nesmūgiavo žemiau juostos, tik iki liemens. Savo ko- 
viniu vėzdu jis daužė Burgundijos kunigaikščio šalmą ir 
netrukus neatpažįstamai suplojo drakoną, neseniai puošu- 
sį šalmo viršų. Ir nors vėzdas svėrė ne daugiau kaip 
svarą, Edui, matyt, stipriai sutrenkė galvą, nes jis beveik 
nesigynė, jo kardas vis dažniau plakė orą, Robero nė ne- 
paliesdamas. Mėgindamas išsisukti nuo smūgių, Edas ne- 
teko pusiausvyros; Roberas uždėjo jam ant krūtinės ko- 
ją ir kardo viršūne palietė šalmo suvarstymą; kunigaikš- 
tis paprašė pasigailėti ir pasidavė, todėl kovos areną tu- 
rėjo palikti. Roberas, įkeltas į balną, išdidžiai prašuolia- 
vo pro tribūnas. Viena ponia iš susižavėjimo nuplėšė sa- 
vo rankovę ir metė Roberui, o jis ją guviai iškėlė ieties 
smaigaliu. 

— Monsinjoras Roberas turėjo būti kiek kuklesnis,— 
tarstelėjo Milis de Nuajė. 

— Kas jam! — atsiliepė Raulis de Brienas— Jį juk 
globoja pats karalius. 

— Kažin ar ilgai? — paprieštaravo Milis de Nuajė.— 
Ponia Mao, man regis, mirė per greitai, be to, kaip ir po- 
nia Žana Našlė. O dar yra tokia Beatrisė d'Irson, jų rū- 
mų dama, ji dingo, ir šeima niekaip negali jos surasti... 
Burgundijos kunigaikštis veikia protingai, liepdamas ra- 
gauti visus patiekalus, kuriuos tik jam paduoda. 

— Jūs labai pasikeitėte Robero atžvilgiu. Pernai at- 
rodėte jam toks palankus. 

— Todėl, kad aš dar nebuvau susipažinęs su jo by- 
la, o dabar vadovauju antrajam bylos tyrimui... 

— Pažvelkite, puola mesiras de Eno,— šūktelėjo ko- 
netablis. 

Žanas de Eno, kaudamasis su Bohemijos karaliumi, ne- 
gailėjo jėgų; tarp Prancūzijos karaliaus asmenų jo ne- 
laikė svarbiu senjoru, todėl ir nemetė iššūkio karaliui, 
tačiau dabar jau buvo aiškų, kad kaip tik jam atiteks 
nugalėtojo laurai. 

Turnyras truko ištisą valandą. Pagaliau teisėjai liepė 
trimitininkams skelbti kovos pabaigą, atverti praėjimus 
ir praskirti priešininkų gretas. Tačiau gera dešimtis Artua 
riterių ir ginklanešių, atrodo, net negirdėjo to signalo ir 

su didžiausiu įkarščiu pliekė keturis Burgundijos senjo- 
rus, įspraudę juos į patį aptvaro kampą. Robero tarp jų 
nebuvo, tačiau galima suprasti, kas įkvėpė juos tokiems 
veiksmams; dar minutė, ir Žaidimas galėjo virsti žudynė- 
mis. Karalius Pilypas VI, nusiėmęs šalmą, vienplaukis, 
kad visi iškart jį atpažintų, nuėjo perskirti įnirtusių mu- 
šeikų. 

Paskui heroldus ir trimitininkus abu būriai vėl susi- 
rikiavo į eiles, ir kortežas patraukė iš kovos arenos. Visų 
sulankstyti šarvai, skarmalais virtę gražieji apsiaustai, nu- 
silupę nuo skydų dažai, apšlubę žirgai po gerokai apdras- 
kytomis gūniomis. Vienam šis susitikimas kainavo gyvy- 
bę, o keletas tapo luošiais. Išskyrus Žaną de Eno, kuriam 
paskyrė prizą, įteiktą pačios karalienės, visi kiti dalyviai 
atminčiai irgi gavo po dovanėlę: kas paauksuotą sidabro 
bokalą, kas taurę ar sidabrinį dubenėlį. 

Savo palapinėse nusirenginėjo senjorai, rodydami vie- 
ni kitiems sužalotus veidus, iki kraujo nubrūžintus rie- 
šus ten, kur šarvinė pirštinė lietė odą, patinusias kojas. 
Nė minutei nenutilo kalbos. 

— O mano šalmą sulamdė iš pat pradžių. Todėl ir 
trukdė man... 

— Jei siras de Kuržanas nebūtų puolęs jums padėti, 
kažin, drauguži, kas būtų iš jūsų likę! 

— Neilgai išsilaikė kunigaikštis Edas prieš monsin- 
jorą Roberą! 

— O Bresi, reikia pripažinti, puikiai tvarkėsi! 

Juokas, pykčio pliūpsniai, dažnas nuvargusių ir uždu- 
susių žmonių kvėpavimas; turnyro dalyviai pasuko į per- 
tuvę, įtaisytą gretimame kluone, kur jau garavo paruoš- 
ti kubilai. Pirmiausia į vandenį nėrė princai, po jų — ba- 
ronai, paskui — riteriai, o patys paskutiniai — ginklane- 
šiai. Juos visus siejo graži vyriška draugystė, paprastai 
atsirandanti po bendrų fizinių varžytuvių; tačiau dar ne- 
spėjęs atlėgti pyktis šmirinėjo tarp buvusių varžovų. 

Pilypas VI ir Roberas d'Artua mirko gretimuose kubi- 
luose. 

— Puikus turnyras, puikus, — kalbėjo Pilypas.— A, tie- 
sa, broli mano, turiu su tavimi pasikalbėti. 

— Valdove, mielas mano broli, aš klausau. 

Iš visko matėsi, kad Pilypui ne taip lengva žengti ši- 
tą žingsnį. Tačiau geresnio Momento atvirai pasikalbėti 
su savo kuzenų, svainiu, jaunystės draugu ir draugu iki 
šiolei, nebegalėjai tikėtis, kai jie ką tik kovėsi turnyre ir 

visas senas kluonas net dreba nuo riterių šauksmų, skam- 
bių plekšenimų per pečius, nuo teškenamo vandens, gau- 
sių garų, kylančių iš kubilų; jie visiškai atskirti nuo 
kitų. 

— Roberai, tu pradėjai neteisingai bylinėtis, juk tavo 
popieriai padirbti. 

Iš kubilo, kur maudėsi Roberas, pirmiausia pasirodė 
rausvi plaukai, o paskiau — įraudę skruostai. 

— Ne, mielas broli, jie tikri. 

Karalius apmaudžiai susiraukė ir tarė: 

— Roberai, maldauju, neužsispirk, tavo pasirinkimas 
blogas. Aš dėl tavęs padariau daugiau nei galėjau, dariau 
tai nepaisydamas tiek mano šeimos, tiek ir mano tary- 
bos nuomonės. Sutikau atiduoti Artua Burgundijos kuni- 
gaikštienei tik su sąlyga, kad bus išsaugotos tavo teisės; 
paskyriau valdytoją Peri de Pekinji, tau atsidavusį žmo- 
gų. Pasiūliau nupirkti Artua iš kunigaikštienės ir per- 
duoti tau... 

— Nebuvo jokio reikalo išpirkti iš jos Artua, juk tai 
priklauso man! 

Susidūręs su tokiu asilišku užsispyrimu, Pilypas VI su- 
sierzinęs mostelėjo ranka. Savo kamerdineriui jis rikte- 
lėjo: 

— Truso! Įpilk dar kiek šalto vandens! 

Paskui tęsė pokalbį su Roberu: 

— Juk Artua grafystės bendruomenės nepanoro mokė- 
ti pinigų, kad pakeistų šeimininką, tai ką aš galiu pada- 
Tyti? .. Ordonansas jau visą mėnesį laukia norėdamas pra- 
dėti tavo bylą. Visą mėnesį atsisakau pasirašyti, nes ne- 
noriu, jog Mano brolis stotų į vieną gretą su visokiomis 
padugnėmis, tik ir laukiančiomis, kad apdrabstytų tave 
tokiais purvais, kurių taip lengvai nenusiplausi. Žmogus 
silpnas; ir nerasi nė vieno, kuris atliktų tik pagyrų ver- 
tus darbus. Tavo liudytojai arba papirkti, arba prigrasinti; 
tavo notaras daug ką prisipažino. Be to, popierių klas- 
totojai sėdi kalėjime ir prisipažino, kad tuos laiškus rašė 
jie. 

— Jie tikri, — kartojo Roberas. 

Pilypas VI atsiduso. Kiek reikia eikvoti jėgų, kad iš- 
gelbėtum žmogų prieš jo paties valią! 

— Aš nesakau, Roberai, kad tu pats vienas visur 
kaltas. Nesakau, kaip teigia kiti, kad ir tu prikišai ran- 
ką prie tų laiškų. Juos tau atnešė, tu patikėjai, kad jie 
tikri, tu pats apsigavai. .. 

Roberas, sėdėdamas savo kubile, kietai sukando dan- 
tis. 

— Galimas daiktas, — tęsė Pilypas,— tave apgavo ma- 
no sesuo, tavo žmona. Kartais Moterys, manydamos, kad 
mums tarnauja, leidžiasi į melagystę! Melagingumas — jų 
antras prigimimas. Šit kad ir manoji; ji nepasibodėjo iš- 
vogti iš Manęs antspaudo. 

— Taip, visos Moterys melagės,— piktai iškošė Robe- 
ras.— Visa tai tik moterų iškrėstos šunybės, viską su- 
manė tavo žmona ir jos brolienė Burgundė. Aš ir akyse 
ga ištraukiau parodymus! 

— Būčiau linkęs manyti, kad tai šmeižtas, — tyliai pri- 
dūrė Pilypas.— Ką žmonės kalba apie tavo tetulės mirtį... 

— Ji juk pietavo pas tave! 

— Bet jos duktė su manimi nepietavo, o per dvi die- 
nas pasimirė. 

— Aš juk nebuvau vienintelis jų priešas; tos nevido- 
nės sugebėjo prisiveisti jų daug, — atsakė Roberas, apsi- 
mesdamas abejingas. 

Jis išlipo iš kubilo ir riktelėjo, kad atneštų jam paklo- 
džių nusišluostyti. Pilypas padarė tą pat. Taip jie ir sto- 
vėjo vienas priešais kitą, abu nuogi, įraudusia oda, apžėlę 
vešliais plaukais. Už kelių žingsnių nuo jų stovėjo tar- 
nai, laikydami iškilmių drabužius. 

— Roberai, aš laukiu tavo atsakymo,— tarė karalius. 

— Kokio atsakymo? 

— Kad tu atsisakai Artua, ir aš galėsiu baigti bylą... 

— Ir galėsi atsiimti savo žodį, kurį tu man davei dar 
prieš sėsdamas į sostą. Valdove, broli mano, argi tu jau 
pamiršai, kas padėjo tau užsidėti karūną, kas parūpino 
skeptrą, kas suvienijo perusė 

Pilypas de Valua suėmė Roberą už riešų ir, žvelg- 
damas tiesiai į akis, tarė: 

— Jei būčiau pamiršęs, Roberai, argi aš dabar su ta- 
vimi taip kalbėčiau?.. Paskutinį kartą prašau atsisakyti. 

— Niekuomet,— atsakė milžinas, neigiamai purtyda- 
mas galvą. 

— Tai tu atsisakai paklusti karaliui? 

— Taip, valdove, karaliui, kurį aš ir sukūriau. 

Pilypas paleido ką tik spaustą Robero ranką. 

— Na, jei tu nenori išsaugoti savo, kaip pero, gar- 
bės, — tarė jis, — aš pasistengsiu išsaugoti karaliaus garbę. 

IX 
TOLOMĖEJAI 


— Malonėkite atleisti, monsinjore, kad negaliu atsikel- 
ti ir priimti jūsų kaip dera, — sunkiai kvėpuodamas pra- 
švokštė Spinelas Tolomėjus, kai tarpdury pamatė Roberą 
d' Artua. 

Senasis bankininkas tysojo lovoje, kuri buvo pernešta 
į jo darbo kabinetą; per ploną antklodę švietė jo išsipūtęs 
pilvas ir įkritusi krūtinė. Gerą savaitę neskusta barzda, 
įdubę skruostai iš toliau atrodė lyg priberti druskos, o 
pamėlusios lūpos godžiai gaudė orą. Tačiau pro langą, iš- 
einantį į Lombardijos gatve, nė menkiausio oro gūselio. 
Kepinamas rugpjūčio popiečio saulės, Paryžius leipėjo iš 
karščio. 

Mesiro Tolomėjaus gyvybė vos pleveno jo atmerk- 
toje, tačiau tik nuovargį ir panieką rodančioje akyje, 
ir atrodė, kad aštuonios dešimtys buvimo šitame pasau- 
lyjeę Metų — tai tik bergždžias jėgų eikvojimas. 

Šalia jo lovos stovėjo keturi tamsiaveidžiai vyrai plo- 
nomis lūpomis, blizgančiomis it juodos alyvos akimis; vi- 
si vilkėjo vienodus juodus drabužius. 

— Mano pusbroliai, Tolomėjo Tolomėjai: Andrea To- 
lomėjus, Džiakomas Tolomėjus...— prabilo mirštantysis, 
vos kilstelėdamas ranką ir rodydamas į jų pusę.— O ma- 
no sūnėną, Gučą Baljonį, jūs jau pažįstate. .. 

Nors Gučas teturėjo trisdešimt penkerius metus, jo 
smilkiniai jau buvo pražilę. 

— Visi jie atvyko iš Sienos pasimatyti su manimi 
prieš mirtį... ir dar dėl kitų dalykų,— lėtai ištarė senasis 
bankininkas. 

Roberas d'Artua kelionės drabužiais atsisėdo į jam 
Stumtelėtą krėslą ir pasilenkęs žiūrėjo į senį su apsimes- 
tu dėmesiu žmogaus, kurį slegia ypač didelis rūpestis. 
 — Monsinjoras d'Artua — mūsų draugas,— vėl prabilo 
Tolomėjus, kreipdamasis į savo giminaičius.— Viskas, ką 
tik galima padaryti jo labui, turi būti padaryta; jis mus 
ne kartą gelbėjo, bet šįsyk nuo jo nepriklauso... 

Kadangi Sienos giminaičiai nė vieno žodžio nesuprato 
Prancūziškai, Gučas greitakalbe išvertė jiems dėdės žo- 
džius, ir pusbroliai pritariamai sumaksėjo savo juodbruvė- 
mis galvomis. 

— Bet jeigu jums reikia pinigų, monsinjore, deja, deja. 
Kad ir kaip esu jums atsidavęs, mes nieko negalime. Ir 
puikiai žinote kodėl... 

Jautėsi, kad Spinelas Tolomėjus taupo jėgas. Nebuvo 
jokio reikalo per daug kalbėti. Kuriam galui aiškinti, į 
kokią tragišką padėtį pateko italų bankininkai ir kaip 
jie jau keletą mėnesių Mėgino apginti savo teises? 

Sausio mėnesį karalius išleido ordonansą, kuriuo gra- 
sino išvaryti visus lombardus iš šalies. Tai nebuvo labai 
naujas dalykas; sunkiausiais valdymo metais visi karaliai 
griebdavosi to paties grasinimo: už teisę gyventi Pran- 
cūzijoje versdavo mokėti išpirką ir išplėšdavo gerą dalį 
turto. O bankininkai, norėdami padengti nuostolius, Vi- 
sus metus lupdavo iš skolininkų didesnius procentus. Bet 
šįsyk ordonansą lydėjo kur kas žiauresnė priemonė: visi 
vekseliai, kuriuos italams išdavė Prancūzijos senjorai, ka- 
raliaus valia laikomi negaliojančiais, skolininkams buvo 
draudžiama atsiteisti, nors jie to norėtų ir galėtų. Kara- 
liaus seržantai, einantys sargybą prie lombardų kontorų, 
neleisdavo garbingiems klientams užmokėti skolų. Ir kaip 
neverkti vargšams italų bankininkams! 

— Vien dėl to, kad didžiūnai per daug įsiskolino reng- 
dami tas beprotiškas šventes, visus tuos turnyrus, kur 
kiekvienas trokšta sublizgėti prieš karalių! Net kai valdė 
Pilypas Gražusis, su mumis nesielgė taip šlykščiai. 

— Aš gyniau jus, — tarė Roberas. 

— Žinau, žinau, monsinjore. Jūs visada gynėte mū- 
sų bendroves. Bet dabar ir jūs, kaip ir mes, praradote 
malonę... Vis dar vylėmės, kad reikalai, kaip ir anais 
kartais, susitvarkys. Tačiau paskutinį smūgį sudavė Mačio 
dei Mačio mirtis! 

Senis nukreipė žvilgsnį į langą ir nutilo. 

Mačis dei Mačis — vienas iš stambiausių italų finan- 
sininkų, gyvenusių Prancūzijoje; jam Pilypas VI, Robero 
patartas, nuo savo valdymo pradžios patikėjo iždą. Pra- 
ėjusią savaitę po skubotai surengto teismo jį pakorė. 

Tuomet į pokalbį įsiterpė Gučas Baljonis, vos tramdy- 
damas įsiūtį: 

— Tai buvo žmogus, kuris visus savo sugebėjimus ati- 
davė Prancūzijos gerovei. Jis jautėsi tikras prancūzas, net- 
gi ant Senos krantų gimęs žmogus negalėtų būti tikres- 
nis prancūzas! Argi jis tarnaudamas pralobo labiau negu 
tie, kurie įsakė jį pakarti? Italai visada nukenčia, nes 
neturi kaip apsiginti! 

Sienos kuzenai nelabai ką suprato, tačiau išgirdę mi- 
nint Mačį dei Mačį, pakėlė antakius net iki pusės kaktos, 
primerkė blakstienas ir prapliupo graudulingai kimiai ai- 
manuoti. 

— Tolomėjau,— prabilo Roberas d'Artua,— aš atėjau 
pas jus ne pinigų. Noriu jūsų paprašyti, kad juos iš ma- 
nęs paimtumėte. 

Pasiūlymas buvo toks stulbinantis, kad meseras Tolo- 
mėjus, nors ligos visiškai nukamuotas, mažumą pakilo 
nuo pagalvių. 

— Taip, — tesė Roberas, — norėčiau jums atiduoti visus 
savo pinigus mainais už paskolos raštą. Aš išvažiuoju, pa- 
lieku Prancūziją. 

— Jūs, mMonsinjore? Ar prastai sekasi jums byla? O 
gal jau priimtas jums nenaudingas nuosprendis? 

— Bylinėjimasis prasidės po mėnesio. Aš žinau, ban- 
kininke, kaip elgiasi su manimi karalius, kurio seserį ve- 
džiau ir Kuris be manęs niekuomet nebūtų tapęs karaliu- 
mi. Taigi, jis pasiuntė Gizono baji pranešti prie visų pi- 
lių vartų — prie Konšų, Bomono, Orbeko,— kad jis šau- 
kia mane švento Mykolo dieną stoti į teismą. Tik pamany- 
kite, kokia veidmainystė, kai nuosprendis jau iš anksto 
priimtas. Man ant kulnų lipa visa Pilypo šunauja: tas 
bjaurybė kancleris Sent Moras, vagišius iždininkas Foržė, 
Matjė de Tri, jo maršalas, ir Milis de Nuajė,— šitas juos 
užvedė ant kelio. Tie patys, kurie susimokė prieš jus, tie 
patys, kurie pakorė jūsų draugą Mačį dei Mačį! Laimėjo 
toji karalienė su kiaušais, toji šlubė, laimėjo Burgundija, 
visa tų niekšų gauja. Jie įmetė į kalėjimą mano notarus, 
Mano dvasininką ir kankina mano liudytojus, kad šie at- 
sisakytų savo parodymų. Na ir tegul, tegul teisia, kiek 
nori, Manęs vis vien jau nebus! Negana to, kad pavogė 
mano Artua, dar nori be jokio pagrindo užtraukti gėdą! 
Šita karalystė man nieko nebereiškia, o jos karalius — 
Mano priešas; aš išvykstu iš Prancūzijos ir kenksiu jam, 
kiek tik galėdamas! Rytoj važiuoju į Konšus ir iš ten sa- 
Vc arklius, indus, brangenybes ir ginklus išsiųsiu į Bor- 
do ir liepsiu krauti viską į laivą, plaukiantį į Angliją. Jie 
nori pagriebti viską — ir mane, ir visą Mano turtą; ne, 
plikomis rankomis manęs nepaims! 

— Tai jūs į Angliją vykstate, monsinjore? — paklausė 
Tolomėjus. 

— Pirmiausia prašysiu prieglobsčio sesers, Namiūro 
grafienės. 

— Jūsų žmona keliauja drauge? 

— Mano žmona vėliau prisijungs prie manęs. Tai šit, 
bankininke, mano pinigai už tavo paskolinius raštus Olan- 
dijos ir Anglijos kontorose. Ir galėsite atsiskaičiuoti du 
livrus už dvidešimt. 

Tolomėjus sunkiai pasuko galvą ant pagalvės ir ėmė 
su savo sūnėnu ir kuzenais kalbėtis itališkai; Roberas su- 
prato tik menkas nuotrupas, žodžius debito. .. rimborso. .. 
deposito“... Ar tik Tolomėjų bendrovė, sutikdama paim- 
ti prancūzo senjoro pinigus, nepažeis karaliaus ordo- 
nanso? Neturėtų, kadangi tai ne skolų grąžinimas, o de- 
posito... 

Paskiau Tolomėjus vėl atsuko į Roberą savo žilais še- 
riais apžėlusį veidą, ir pamėlusios lūpos sujudėjo. 

— Mes irgi, monsinjore, išvažiuojame, taip sakant, 
jie išvažiuoja. .. — pratarė jis, rodydamas į savo giminai- 
čius.— Jie išsiveš viską, ką mes čia dar turime. Šiuo metu 
mūsų bendrovės susiskaldžiusios. Bardžiai ir Peruciai vis 
dar dvejoja, jie įsitikinę, kad blogiausia jau praėjo ir Že- 
miau palenkus nugaras... Jie kaip Žydai; tie irgi šven- 
tai tiki įstatymais ir mano, jog, atriekus riekę nuo savo 
pyrago, juos paliks ramybėje, bet iš jų tą riekę paima, 
Oo pačius tempia ant laužo! Tolomėjai šito nepakęs, jie 
išvažiuoja. Mūsų išvykimas kai ką turėtų šiek tiek nuste- 
binti, kadangi išsivežame į Italiją visus pinigus, patikė- 
tus mums; didžioji dalis jau keliauja. Kadangi atsisako 
mums mokėti skolas, tai mes išgabensime indėlius! !? 

Ligos suniokotu senio veidu šmėkštelėjo sukta grima- 
sa. 

— O aš Prancūzijos žemėje paliksiu tik kaulus; jie iš- 
ties maža vertybė, — pridūrė jis. 

— Tikrai Prancūzija nieko gera mums nedavė,— tarė 
Gučas Baljonis. 

— Nekalbėk taip! Ji tau davė sūnų, o tai ne taip jau 
mažai! 

— Iš tiesų, — apsidžiaugė Roberas d'Artua,— jūs turite 
berniuką. Ar gerai auga? 

— Gerai, mMonsinjore,— atsakė (Gučas,— netrukus ir 
mane praaugs, jam 15 metų. Tik banko reikalai jam mažai 
rūpi. 

— Parups, ateis laikas, ir parūps,— suvapėjo senis.— 
Taigi, monsinjore, mes sutinkame. Patikėkite mums visus 


* Skola... išmoka. .. indėlis... (it.). 

savo pinigus; mes juos išvešime, parašysime jums pasko- 
los raštą ir palūkanų neimsime. Gryni pinigai visuomet 
praverčia. 

— Aš tau didžiai dėkingas, Tolomėjau. Šiąnakt atga- 
bens mano skrynias. 

— Kai iš karalystės pradeda bėgti pinigai, tos karalys- 
tės gerovei iškyla pavojus. Jums pavyks atsirevanšuoti, 
monsinjore, tačiau aš šito nesulauksiu. Žinau, jūs atsire- 
vanšuosite! 

Kairė akis, paprastai užmerkta, atsivėrė; Tolomėjus 
žvelgė į Roberą abiem akimis. Greičiausiai pirmą kartą 
gyvenime jo žvilgsnis bylojo teisybę. Grafas d'Artua pa- 
juto, kad jo širdis suspurdėjo, nes senasis lombardas taip 
įdėmiai žvelgė į jį iš savo mirties patalo. 

— Tolomėjau, savo gyvenime mačiau daugybę drą- 
sių žmonių, kurie iki paskutinio atodūsio kovėsi mūšio 
lauke; tu irgi esi savaip labai drąsus žmogus. 

Bankininko lūpas iškreipė liūdna šypsena. 

— Tai ne drąsa, monsinjore, priešingai. Jei aš dabar 
neužsiimčiau banko reikalais, man būtų neapsakomai bai- 
su! 

Jo išdžiūvusi ranka pakilo nuo antklodės ir pakvietė 
Roberą prieiti. 

Roberas pasilenkė, tarytum laukdamas mirštančiojo iš- 
pažinties. 

— Monsinjore,— tarė Tolomėjus,— leiskite palaiminti 
savo paskutinį klientą. 

Ir nykščiu nubrėžė ant milžino garbanotos galvos kry- 
žiaus ženklą; taip Italijoje tėvai atsisveikina su savo sū- 
numis, išsiruošusiais į tolimą kelionę. 


X 


TEISMAS 


Pačiame pakylos su pakopomis viduryje, krėsle, ku- 
Tio ranktūrio galus puošė liūtų galvos, sėdėjo Pilypas VI, 
užsidėjęs karūną ir apsirengęs karališką mantiją. Virš jo 
bangavo šilkinis baldakimas, siuvinėtas Prancūzijos her- 

bais; kartkarčiais jis pasilenkdavo tai į kairę — prie kuze- 
no, Navaros karaliaus, tai į dešinę — prie savo giminaičio, 
Bohemijos karaliaus, kviesdamas juos žvilgsniu paliudyti 
ir įvertinti jo taip ilgai trukusį gerumą. 

Bohemijos karalius purtė savo gražią kaštoninę barz- 
dą; jo veide atsispindėjo sutrikimas ir pasipiktinimas. Kaip 
galėjo riteris, Prancūzijos peras,— o Roberas d'Artua toks 
ir buvo, — kaip galėjo jis, karališkojo kraujo princas, taip 
pasielgti, įsipainioti į tokius nešvarius darbelius, kuriuos 
kaip tik tuo metu ir vardijo, kaip galėjo užsitraukti gėdą 
prasidėdamas su tokiomis padugnėmis? 

Tarp pasauliečių perų pirmą kartą pasirodė sosto pa- 
veldėtojas, princas Žanas, nenormaliai ištįsęs trylikame- 
tis, niūrių, sunkiu žvilgsniu ir pernelyg ilgu smakruų,— 
tėvo įsakymu paskyrė jį Normandijos kunigaikščiu. 

Jaunojo princo svitoje sėdėjo Alensono grafas, kara- 
liaus brolis, Burbonų ir Bretanės kunigaikščiai, Flandrijos 
grafas, taip pat ir Etampų grafas. Dvi taburetės stovėjo 
tuščios; viena skirta Burgundijos kunigaikščiui, kuris ne- 
galėjo dalyvauti teisme dėl to, kad jau pats tyrė bylą, ir 
kita — Anglijos karaliui, kuris net nesiteikė atsiųsti ko 
nors vietoj savęs. 

Tarp dvasininkijos perų buvo matyti monsinjoras Ža- 
nas de Marinji, Bovė grafas — vyskupas, ir Gijomas de 
Tri, Reimso kunigaikštis — arkivyskupas. 

Norėdamas teismui suteikti daugiau iškilmingumo, ka- 
ralius dar pakvietė Sanso ir Ekso arkivyskupus, Araso, Ote- 
no, Blua, Forė, Vandomo vyskupus, Lotaringijos kunigaikš- 
tį, grafą Gijomą de Eno ir savo brolį Žaną, bei to, ir Vi- 
sus aukštuosius karūnos pareigūnus: konetablį, abu mar- 
šalus, Milį de Nuajė, Šatijono, Suajekuro, Garansjerų si- 
rus, kurie sudarė Mažąją tarybą, bei daugybę kitų, sėdin- 
čių aplink pakylą palei didžiosios Luvro menės sienas, 
kur vyko teismo posėdis. Ant kvadratinių audeklo gaba- 
lų, numestų tiesiog ant grindų, sukryžiavę kojas sėdėjo 
prisiekusieji ir parlamento patarėjai, taip pat teismo raš- 
tininkai ir žemesnio rango dvasininkai. 

Už šešių žingsnių, priešais karalių, stovėjo generali- 
nis prokuroras Simonas de Briusi, apsuptas kvotusių įga- 
liotinių, ir dvi valandas skaitė savo kaltinamąją kalbą, 
pačią ilgiausią, kokią tik jam kada nors teko sakyti. Pra- 
dėjo jis nuo pačių Artua bylos istorinių ištakų, nuo pra- 
ėjusio amžiaus pabaigos, prisiminė pirmąjį 1309 metų pro- 
cesą, kurį nutraukė Pilypas Gražusis, ginkluotą maištą, 

Robero sukeltą prieš Pilypą Ilgąjį 1316 metais, apie 1318 
metais vykusį antrąjį teismą ir tik tada ėmė nagrinėti da- 
bartinę bylą apie melagingą priesaiką Amjene, apie me- 
lagingą kvotą, nesuskaičiuojamus liudytojų surinktus pa- 
rodymus, liudytojų papirkinėjimus, suklastotus popierius, 
bendrų areštus. , 

Visi tie faktai, vienas po kito ištraukti į dienos švie- 
są, išaiškinti ir nuosekliai išdėstyti sudėtingomis aplinky- 
bėmis, sudarė medžiagą ne tik vienam didžiausių civilinės 
teisės, o dabar ir baudžiamosios teisės procesų, kuriame 
nebuvo gynėjo; jie tiesiogiai buvo susiję su ketvirčio 
amžiaus Prancūzijos karalystės istorija. Visi sėdintys bu- 
vo pakerėti ir kartu priblokšti, priblokšti prokuroro at- 
skleistų faktų ir pakerėti to, kad čia buvo atskleistas slap- 
tas gyvenimas didžiojo barono, kurio dar vakar visi bijo- 
jo ir kiekvienas ieškojo būdų, kaip su juo susidraugauti, 
to Žmogaus, kuris taip ilgai tvarkė prancūzų tautos rei- 
kalus! Skandalinga Nelio bokšto paslaptis, Margaritos Bur- 
gundės įkalinimas, Karolio IV santuokos išardymas, Ak- 
vitanijos karas, atsisakymas eiti į kryžiaus žygį, Angli- 
jos karalienės Izabelės palaikymas, Pilypo VI išrinkimas, — 
viso šito dvasia buvo Roberas d' Artua, tai jis arba suda- 
Iydavo prielaidas šalies istoriniams įvykiams rutuliotis, 
arba jiems vadovavo; visa tai jis darė skatinamas vie- 
nintelės minties, vienintelio siekio: Artua, Artua pavel- 
dėjimas! 

O kiek tarp čia esančiųjų buvo tokių, kurie už savo 
titulą, savo pareigas, savo turtus jautėsi skolingi šitam 
priesaikos laužytojui, šitam klastotojui, šitam nusikaltė- 
liui... pradedant pačiu karaliumi! 

Teisiamojo vietą pretoriume simboliškai užėmė du 
ginkluoti seržantai, kurie laikė didžiulį šilku aptemptą sky- 
dą su Robero herbu, kur pavaizduotos „Prancūzijos leli- 
jos, jis padalytas į 4 purpuro spalvos dalis ir kiekvienoje 
dalyje po 3 auksines pilis“. 

Ir kaskart, kai prokuroras ištardavo Robero vardą, jis 
vis pasisukdavo į tą herbą, tarsi gyvą asmenį. 

Pagaliau jis pradėjo kalbėti apie grafo d'Artua bėgi- 
mą. 

„Nepaisydamas to, kad jam nuolatinę gyvenamąją vie- 
tą ne kartą nurodė Žanas Lonklis, Žizoro teisėjo įgalioti- 
nis, ir prisakė gyventi įprastose buveinėse, minėtas Ro- 
beras d'Artua, Bomono grafas, nestojo prieš mūsų valdovo 
karaliaus ir jo teisingumo rūmų teismą, į kurį buvo kvies- 

tas rugsėjo 29-ąją. Beje, iš visur sklido kalbos, kad mi- 
nėtas Roberas liepė pakrauti savo turtus ir arklius į lai- 
vą, plaukiantį į Bordo, jo aukso ir sidabro monetos už- 
draustų būdu išgabentos iš karalystės, o jis pats, užuot 
stojęs prieš karaliaus teismą, pabėgo į užsienį. 

1331 metų spalio 6 dieną moteris, pavarde Divion, pri- 
sipažino kalta padariusi daugelį piktadarysčių dėl Robero 
ir savo pačios naudos, tarp jų pirmiausia dokumentų ir 
antspaudų padirbimas. Ji buvo sudeginta Paryžiuje, Pur- 
so aikštėje, o pelenai išbarstyti matant monsinjorams Bre- 
tanės kunigaikščiui, sirui Rauliui de Brienui, Prancūzijos 
konetabliui, maršalams Roberui Bertranui ir Matjė de Tri 
ir mesirui Žanui de Milonui, Paryžiaus prevo, kuris ir pra- 
nešė karaliui, kad bausmė įvykdyta...“ 

Tie, kurie buvo paminėti, nudelbė akis, dar iki šiolei 
jų ausyse skambėjo pririštos prie stulpo Divion klyksmas, 
iki šiolei prieš akis blykčiojo atšvaitai liepsnos, rijusios. 
jos kanapines drapanas, jie vis dar matė ištinusių kojų 
odą, sproginėjančią nuo ugnies. Be to, jie nepamiršo ir 
tos klaikios smarvės, kurią jiems į veidus bloškė spalio 
vėjas. Šitaip baigė savo dienas senojo Araso vyskupo 
meilužė. 

„Spalio 12 ir 14 dienomis metras Pjeras, patarėjas iš 
Oksero, ir Mišelis Paryžietis, teisėjas, pranešė poniai de 
Romon, minėto Robero žmonai, pirmiausia į Žuji le Ša- 
telį, paskiau į Konšus, Bomoną, Orbeką ir Katr Marą, kur 
paprastai ji gyvena, kad karalius atidėjo teismą iki gruo- 
džio 14 dienos. Tik minėtas Roberas ir antrą kartą į teis- 
mą neatvyko. Iš didelės savo mielaširdystės mūsų valdo- 
vas, mūsų karalius, vėlei atidėjo teismą penkiolikai dienų 
skaičiuojant nuo Grabnyčių, kad minėtas Roberas nega- 
lėtų tvirtinti nežinojęs; šaukimas pirmiausia buvo per- 
skaitytas parlamento Aukščiausiesiems rūmams, paskui - - 
didžiojoje rūmų menėje, prie Marmuro stalo, ir tik po to 
pranešta į Orbeką ir Bomoną, dar į Konšus; šaukimą pa- 
skelbė tie patys metrai Pjeras Okserietis ir Mišelis Pary- 
žietis. Jie negalėjo pakalbėti su ponia de Bomon ir dėl to 
perskaitė šaukimą prie jos kambario durų, be to, skaito- 
ma buvo itin garsiai, — ji negalėjo neišgirsti. .." 

Kaskart, kai buvo minimas ponios de Bomon vardas, 
karalius brūkšteldavo ranka per veidą, į šalį pasukdamas 
savo mėsingą, stambią nosį. Juk kalbėjo apie tikrą jo se- 
serį! 

„Į parlamentą, kur karalius turėjo vadovauti teismo 
posėdžiui, nustatytą dieną minėtas Roberas d'Artua ne- 
prisistatė, bet skyrė metrą Anri, Briuselio seniūną, ir met- 
rą Tjebo de Meo, Kambrė kanauninką, įgaliodamas juos 
užimti jo vietą ir paaiškinti jo neatvykimo priežastis. Tu- 
rint galvoj, kad teismas atidėtas pirmadieniui, atskaičia- 
vus 15 dienų nuo Grabnyčių, o įgaliojamieji popieriai nu- 
rodė antradienį, dėl to jie neturį įgaliojimų; atsakovas 
apkaltintas trečią kartą, nes neatvyko. Dabar žinoma ir 
akivaizdu, kad tuo laiku Roberas d' Artua bandė rasti prie- 
globstį pirmiausia pas Namiūro grafienę, savo seserį, ta- 
čiau karalius, mūsų valdovas, įsakė uždrausti Namiūro 
grafienei suteikti pagalbą ir priimti maištininką. Dėl to 
šioji uždraudė minėtam Roberui, savo broliui, lankytis jos 
valdose. Paskiau minėtas Roberas ketino prisiglausti pas 
monsinjorą Gijomą de Eno, jo grafystės valdose, tačiau 
primygtinai mūsų valdovui prašant, grafas Eno atsisakė 
priglobti minėtą Roberą. Dar minėtas Roberas prašė prie- 
bėgos ir Brabanto kunigaikščio; kunigaikštis, maldaujamas 
valdovo, mūsų karaliaus, neatsiliepti į tą prašymą, iš pra- 
džių atsakė, kad jis nėra Prancūzijos karaliaus vasalas ir 
savo valdose gali rodyti vaišingumą kiekvienam, kuriam 
tik panorės; vėliau Brabanto kunigaikštis vis dėlto nusi- 
leido monsinjoro Liuksemburgiečio, Bohemijos karaliaus, 
prašymui ir kuo didžiadvasiškiausiai pasielgė išvydamas 
Roberą d'Artua iš savo kunigaikštystės" !'. 

Pilypas VI pasisuko į grafą de Eno, paskiau į Bohe- 
mijos karalių; visa jo povyza reiškė draugišką dėkingumą, 
sumišusį su liūdesiu. Be abejo, karalius liūdėjo, ir, be- 
je, ne tik jis vienas. Kad ir koks būtų buvęs kaltas Ro- 
beras d'Artua, tie, kurie jį pažinojo artimiau, įsivaizda- 
vo, kaip blaškosi bėglys iš vienos mažos grafystės į ki- 
tą, kur vieną dieną jį priima, o kitą jau veja lauk; jis 
šuoliuoja toliau, kad vėl būtų išgintas. Bet kodėl jis taip 
Nnirtulingai, atkakliai ieškojo savo žūties, kai karalius iki 
paskutinės minutės buvo pasiruošęs jam padėti? 

„Nepaisant to, kad byla baigta nagrinėti išklausius 76 
liudytojus, iš kurių 14 sėdi karalystės kalėjimuose, ir ka- 
Taliui viskas paaiškėjo, nepaisant to, kad visi išvardyti 
Prasižengimai akivaizdūs, mūsų valdovas karalius senos 
draugystės vardan anksčiau minėtam Roberui d'Artua pra- 
nešė, kad jam bus išduotas apsauginis lydraštis, su ku- 
Tiuo jis galės grįžti į karalystę ir iš jos išvykti tik šito įsi- 
geidęs; negrės joks pavojus nei jam, nei jo žmonėms, jei 

tik jis išklausys iškeltus jam kaltinimus, pristatys savo 
gynybą, prisipažins klydęs, ir bus jo pasigailėta. Tačiau 
minėtas Roberas nė nemanė priimti šito pasiūlymo pasi- 
gailėti ir tuo labiau grįžti į karalystę; klajodamas susidė- 
jo su įvairiais nedorais žmonėmis, išvytais karaliaus iš 
šalies ir piktais jo priešais. Daugelis girdėjusiųjų karto- 
ja, kad jis ketina kardu ir klasta pražudyti kanclerį, mar- 
šalą de Tri ir daugelį mūsų karaliaus patarėjų, be to, pa- 
galiau jis ištarė tuos pačius grasinimus ir paties mūsų val- 
dovo atžvilgiu.“ 

Tarp susirinkusiųjų praūžė nepasitenkinimo murmesys. 

„Visi šitie išsakyti dalykai žinomi ir akivaizdūs dėl 
tos priežasties, kad minėtam Roberui paskutinį kartą ati- 
dėjo bylą, ir tai buvo pranešta, be to, pasakyta, kad šį 
trečiadienį, balandžio 8-ąją, t. y. prieš Verbų sekmadie- 
nį, jis kviečiamas į teismą ketvirtą kartą...“ 

Simonas de Biusi pertraukė skaitymą, duodamas ženk- 
lą teismo vykdytojui. Šis tuoj pat pranešė: 

— Mesire Roberai d'Artua, grafe de Bomonai, įei- 
kite! 

Visų žvilgsniai instinktyviai pasisuko į duris, tarytum 
išties laukdami pasirodant kaltinamojo. Taip praslinko 
keletas sekundžių mirtinos tylos. Paskui pareigūnas stuk- 
telėjo kuoka į grindis, o prokuroras tęsė: 

„„. „todėl priversti pareikšti, kad minėtas Roberas vėl 
pažeidė įstatymą, ir valdovo, mūsų karaliaus, vardu skel- 
biame, kad minėtam Roberui atimami visi titulai, visos tei- 
sės ir Prancūzijos pero regalijos, be to, ir visi kiti titu- 
lai, senjorijos ir žemės valdos; atimami visi turtai, žemės, 
pilys, namai, visas jam priklausantis judamas ir nejuda- 
mas turtas, viskas perduodama karaliaus iždui, idant jo 
turtas būtų naudojamas karaliaus valia. Be visa kita, visi 
jo herbai, perams ir baronams matant, bus sunaikinti ir 
daugiau nepuoš nei vėliavų, nei antspaudų, o pats jis 
visiems laikams bus išvejamas iš Prancūzijos karalystės 
žemių, visiems valdovo, karaliaus mūsų, vasalams, są- 
jungininkams, giminėms ir draugams uždraudžiama su- 
teikti jam prieglobstį; pagaliau reikalaujame, kad šį teis- 
mo nuosprendį visose svarbiausiose Paryžiaus kryžkelėse 
kuo garsiausiai skelbtų šaukliai ir trimitininkai, be to, tai 
būtų pranešta Ruano, Žizoro, Ekso ir Buržo baji, taip pat 
Tulūzos ir Karkasono senešalams, idant jie elgtųsi taip 
pat... karaliaus vardu." 

Metras Simonas de Biusi nutilo. Karalius, atrodė, nu- 
grimzdo į savo mintis. Jo žvilgsnis valandėlę klaidžiojo 
sėdinčiųjų eilėmis. Tuomet palenkė galvą — iš pradžių į 
dešine, paskui į kairę ir tarė: 

— Mano perai, laukiu jūsų patarimo. Jei visi tyli, va- 
dinasi, pritaria! 

Nė viena ranka nepakilo, nė vienos lūpos neištarė nė 
žodžio. 

Pilypo VI plaštaka pliaukštelėjo į liūto galvą, kuria 
baigėsi krėslo ranktūris. 

— Sprendimas priimtas! 

Tuomet prokuroras įsakė dviem seržantams, laikiu- 
siems Robero d'Artua herbą, prieiti prie sosto papėdės. 
Kancleris de Sent Moras, vienas iš tų, kuriam ištremtas 
Roberas grasino mirtimi, priėjo prie herbo, iš vieno ser- 
žanto paėmė kardą ir nurėžė audeklo kraštą. Pasigirdo 
čaižus drykstančio šilko garsas, ir herbas plyšo pusiau. 

Baigė gyvuoti Bomono perystė. Tas, dėl kurio ji buvo 
įkurta, Prancūzijos princas, Liudviko VIII palikuonis, mil- 
žinas, pagarsėjęs savo jėga ir nesibaigiančiomis intrigo- 
mis, virto paprasčiausiu tremtiniu; jis jau nebepriklausė 
tai karalystei, kurią valdė jo protėviai, ir niekas šitoje 
šalyje jam nebepriklausė. 

Šiems perams ir senjorams, visiems šiems žmonėms 
herbai reiškia ne tik galybę, bet ir pačią jų būties es- 
mę; jų įsakymu šitos emblemos plazdėjo ant pilių sto- 
gų, iečių, žirgų gūnių, išsiuvinėtos ant jų iškilmių drabu- 
žių, ginklanešių apsiaustų, tarnų livrėjų, kartais išpaišomos 
net ant baldų, būdavo, kad jas raižydavo ant indų, jo- 
mis žymėdavo žmones, gyvulius ir daiktus, kurie kaip 
nors priklausė nuo jų valios ar sudarė jų nuosavybės da- 
lį, ir šit tiems visiems perams ir senjorams tas kardo kir- 
tis per audeklą su pavaizduotu herbu atrodė kaip savo- 
tiškas atskyrimas nuo pasaulio ir buvo kur kas gėdinges- 
nis nei trinka, rogelės ar kartuvės: mirtis išperka kaltes, 
O užsitraukęs nešlovę taip ir miršta be šlovės. 

„Kol esi gyvas, dar ne viskas prarasta“ — mąstė Ro- 
beras d'Artua, klaidžiodamas toli nuo savo tėvynės nesve- 
tingais keliais, ieškodamas vis naujų ir didesnių nusikal- 
timų. 


Ketvirta dalis 


KARO KURSTYTOJAS 


I 


TREMTINYS 


Ištisus trejus metus Roberas d'Artua it sužeistas Žvė- 
ris bastėsi netoli Prancūzijos karalystės. 

Visų Europos princų ir karalių giminė, Bretanės kuni- 
gaikščio sūnėnas, Navaros karaliaus dėdė, Namiūro gra- 
tienės brolis, grafo de Eno ir Taranto princo svainis, Nea- 
polio, Vengrijos karalių ir dar daugelio kitų pusbrolis, su- 
laukęs 45 metų, jis tapo vienišu klajūnu, kuriam užveria- 
mi vieni paskui kitus visų pilių vartai. Pinigų jis turėjo iki 
valiai, juk buvo paėmęs iš Sienos bankininkų paskolinių 
raštų, tačiau niekuomet nė vienas pažas neužsukdavo į 
tą smuklę, kur jis apsistodavo, ir nepakviesdavo suteikti 
vietiniam senjorui garbę ir papietauti kartu. Rengdami 
turnyrus, laužė galvas, kaip išsisukti nepakvietus Robe- 
ro d'Artua, šito atstumto klastotojo, kurį seniau būtų so- 
dinę į pačią garbingiausią vietą. Ir miesto valdytojai pa- 
garbiu, bet šaltu tonu perduodavo įsakymą: monsinjoras 
grafas siuzerenas prašo pasirinkti kelius, esančius toliau 
nuo jo valdų, kadangi monsinjoras grafas siuzerenas arba 
kunigaikštis, arba markgrafas nieku gyvu nenorėjo pyktis 
su Prancūzijos karaliumi ir nejautė nė mažiausio sąžinės 
graužimo, nepriimdamas savo namuose gėdą užsitraukusio 
žmogaus, kuris prarado ir savo herbą, ir vėliavą. 

Roberas, lydimas vienintelio tarno Žilė de Nelio, gana 
netikusio karaliaus valdinio ir pakankamai nusipelniusio 
kyboti kartuvėse, bet neapsakomai atsidavusio savo šeimi- 
ninkui, kaip kadaise Lormė, traukdavo toliau. Roberas ver- 
tino tai ir atsimokėjo kur kas brangiau nei pinigai: arti- 
ma draugystė su didžiu senjoru, kurį ištiko nedalia. Kiek 
vakarų jie praleisdavo žaizdami kauliukais, įsitaisę ko- 
kios menkos tavernos kampe! O kai jiems knietėdavo pa- 
siausti, jie traukdavo kartu į pirmą pasitaikiusį bordelį, o 

jų Flandrijoje buvo nesuskaičiuojama daugybė, netrūko 
ten ir putnių, geismą keliančių, paleistuvių. 

Ten Roberas ir sužinodavo visas Prancūzijos naujie- 
nas; tai, kas ten vyksta, jam pasakydavo pirkliai, grįž- 
dami iš mugių, ar bordelių laikytojai, kurie ypač mokė- 
davo prakalbinti keliautojus. 

1332 metų vasarą Pilypas VI apvesdino savo sūnų Ža- 
ną, Normandijos kunigaikštį, su Bohemijos karaliaus duk- 
terimi Bona Liuksemburgiete. „Štai kodėl Jonas Liuksem- 
burgietis liepė savo giminaičiui išvyti mane iš Brabanto, — 
sumetė Roberas, — šit kokia kaina apmokėjo jo paslau- 
gas.“ Žmonės kalbėjo, kad šios iškilmingos jungtuvės vy- 
ko Melene, o puota savo prašmatnumu pranoko visas, iki 
šiolei buvusias. 

Pilypas VI, pasinaudojęs tokiu dideliu princų ir didžiū- 
nų sambūriu, įsakė prisiūti prie jo karališkosios manti- 
jos kryžių. Kadangi leistis į kryžiaus žygį šįsyk buvo nu- 
tarta galutinai, Petras Paludietis, Jeruzalės patriarchas, 
pamokslavo Melene ir 6 tūkstančiams svečių, iš jų 1800 
Vokietijos riterių, pakviestų į vestuves, traukė ašaras, 
kviesdamas visus į kryžiaus žygį. O Ruane tą patį darė 
vyskupas Pjeras Rožė, gavęs dieceziją po Araso ir Sanso 
vyskupų. Buvo nutarta didįjį žygį pradėti 1334 metų pa- 
vasarį. Provanso uostuose — Marselyje ir Eg Morte — 
skubiai statė didžiulę flotilę. Vyskupas Marinji jau plau- 
kė laivu, nes jam buvo pavesta misija — mesti karo iššūkį 
Egipto Sudanui! 

Bohemijos, Navaros, Majorkos, Aragono karaliai, ku- 
rie gyveno iš Pilypo aukų, kunigaikščiai, grafai ir didieji 
baronai ir dar kai kurie riteriai, sapnuojantys karo nuo- 
tykius, pakiliai džiūgaudami pasekė Prancūzijos karaliaus 
pavyzdžiu, tačiau smulkesni provincijų dvarininkėliai ėmė 
iš pamokslininkų rankų raudonos gelumbės kryžius su kur 
kas mažesniu įkarščiu ir nelabai veržėsi įklimpti į Egipto 
smėlynus. Anglijos karalius tylėjo, tarsi jokių planų dėl 
žygio į Šventąją žemę nė girdėti nebūtų girdėjęs, ir sku- 
biai ruošė savo žmones kariauti. Senasis popiežius, beje, 
susipykęs su Paryžiaus universitetu ir jo rektoriumi Bu- 
Iidanu dėl palaimingojo regėjimo problemų, dėjosi visiš- 
kai kurčias. Jis tik abejingai palaimino kryžiaus žygį ir 
nenoriai, bambėdamas sutiko prisiimti dalį žygio išlaidų. .. 
Užtat prieskonių, smilkalų, šilko, relikvijų pirkliai, ginklų 
gamintojai ir laivų statytojai vienas per kitą grūmėsi siū- 
lydami savo paslaugas. 

Pilypas VI surinko Regento tarybą tuo laiku, kai jo 
nebus, ir privertė perus, baronus ir vyskupus, jei jam 
bus lemta žūti užjūrio kraštuose !Š, prisiekti, kad jie visur 
klausys jo sūnaus Žano ir be jokių kalbų perduos karū- 
ną jam. 

„Tai Pilypas jau mažiau įsitikinęs savo teisėtumu,— 
mąstė Roberas d Artua, — jei iš anksto rūpinasi, kad jo 
sūnų dabar pripažintų sosto įpėdiniu...“ 

Pasirėmęs alkūnėmis į stalą prieš nebaigtą gerti alaus 
bokalą, Roberas d'Artua nedrįso stalo bendrams, kurie 
ir atnešė tą žinią, prisipažinti, kad jis gerai pažįsta tuos 
visus ką tik paminėtus didžiūnus; jis nedrįso pasakyti, kad 
varžėsi su Bohemijos karaliumi, kad parūpino mitrą Pje- 
rui Rožė, kad ant kelių šokdino būsimą Anglijos karalių ir 
sėdėjo prie pietų stalo šalia paties popiežiaus. Tačiau jis 
įsiminė viską, nes manė, kad vieną gražią dieną tai jam 
pravers. 

Jį palaikė neapykanta. Neapykanta degins jį tiek me- 
tų, kiek laiko jam dar reikės gyventi. Ir nesvarbu, kur jis 
rasdavo nakčiai priebėgą, ši neapykanta pažadindavo jį 
su pirmu šviesos spinduliu, prasiskverbusiu pro svetimo 
kambario langinių plyšį. Neapykanta, tarsi druska, gardino 
jo valgį, neapykanta, kaip kelrodė žvaigždė, rodė jam 
kelią. 

Sakoma, kad stiprios dvasios esą tie žmonės, kurie iš- 
drįsta pripažinti savo kaltes. Bet gal dar stipresni tie, 
kurie niekuomet jų nepripažįsta. Roberas priklausė kaip 
tik šitų, antrųjų, grupei. Jis vertė visas kaltes kitiems, ne- 
svarbu, mirusiems ar gyviems: Pilypui Gražiajam, Ange- 
ranui, Mao, Pilypui de Valua, Edui Burgundui, kancleriui 
Sent Morui. Ir priešų sąrašas kaskart vis ilgėjo, jame 
jau ir sesuo, Namiūro grafienė, ir svainis, grafas de Eno, 
ir Žanas Liuksemburgietis, ir Brabanto kunigaikštis. 

Briuselyje jis užverbavo advokatą, tokį įtartiną tipą, 
vardu Iuji, ir jo sekretorių Bertelo. Šitų dviejų bylininkų 
padedamas vėl ėmė ręsti savo rūmą. 

Liuvene advokatas Iuji iš kažkur ištraukė vienuolį, 
nemalonios išvaizdos ir abejotinos praeities brolį Anri de 
Sažbraną, kuris geriau nutuokė apie kerėjimo ir satanizmo 
apeigas nei apie litanijas ir gailestingumo darbus. Ir bro- 
lio Anri de Sažbrano talkinamas, buvęs Prancūzijos pe- 
ras, prisiminęs Beatrisės d'Irson pamokas, krikštijo iš Vaš- 
ko nulipdytas figūrėles ir badė jas adatomis, tardamas Pi- 
lypo, Sent Moro ir Matjė de Tri vardus. 

— O šitą pasistenk gerai apdoroti, perverk ją išilgai 
nuo galvos iki pat kulnų, nes jos vardas Žana, raišoji Pran- 
cūzijos karalienė. Kokia ji karalienė, ji — tikra velnienė! 

Jis dar gavo neregimo rašalo ir užrašė tam tikrus skai- 
čius ir raides; šitie užkeikimai turėjo amžinai užmigdyti 
tuos, kuriems jie buvo skirti. Tiesa, dar reikėjo pergamen- 
tą pakišti po lova to žmogaus, kurio nori atsikratyti! Bro- 
lis Anri de Sažbranas, turėdamas nedidelę sumą pinigų 
ir didžiausią krūvą pažadų, išvyko į Prancūziją apsimetęs 
vargšu elgetaujančiu vienuolių; po savo sutana jis spau- 
dė užkeikimus, turinčius nugalabyti visus popierėliuose 
paminėtus. 

Savo ruožtu Žilė de Nelis samdė žudikus, vagis iš pa- 
šaukimo, visus iš kalėjimų pabėgusius, klaikiausiais snu- 
kiais šaunuolius, pasirengusius padaryti bet kokį nusikal- 
timą, kad tik nereikėtų nuo ryto iki vakaro dirbti. Kai 
Žilė sudarė gerai parengtą būrį vyrų, Roberas pasiuntė 
juos į Prancūziją, idant jie ten veiktų per didžiuosius žmo- 
nių susibūrimus ir šventes. 

— Kai visų akys nukreiptos į turnyro aikštę ar visų 
ausys įsitempusios klauso pamokslininko, kviečiančio į 
kryžiaus žygį, tada nugaros — puikiausias durtuvo taiki- 
nys. 

Bastydamasis Roberas sulyso; raukšlės išraižė jo vei- 
dą, pyktis, deginęs jį nuo ryto ligi vakaro ir nedavęs ra- 
mMybės net sapnuose, suteikė jo veidui savotišką užbaig- 
tumo įspūdį. Kita vertus, toks nuotykių kupinas gyveni- 
mas jaunino jo sielą. Jam patiko iki šiol nematytose ša- 
lyse paragauti naujų valgių, taip pat ir naujų moterų. 

Jis buvo išvarytas iš Lježo visai ne dėl savo senų pik- 
tadarysčių, o dėl to, kad, išsinuomojęs iš tokio pono Ar- 
žanto namą, Roberas, tarno Žilė padedamas, netrukus pa- 
vertė jį tikra landyne su padūkusiomis moteriškaitėmis; 
keliamas naktimis triukšmas trukdė miegoti aplinkiniams. 

Pasitaikydavo ir gerų dienų, pasitaikydavo ir netiku- 
sių, kaip ta, kai jis sužinojo, kad Kambrė sučiupo brolį 
Anri de Sažbraną su visais jo mirtinų užkeikimų perga- 
mMentais, arba kad ir ana, kai pas jį atėjo vienas iš sam- 
domų žudikų ir pranešė, kad visi jo draugeliai nesuge- 
bėjo prasibrauti toliau Reimso ir dabar pūva karaliaus 
Iastinuko kalėjimuose. 

Pagaliau Roberas dar ir susirgo, be to, pačiomis kvai- 
liausiomis aplinkybėmis. Kartą jis tyliai gyveno viename 
namelyje ant paties kanalo kranto, kur kaip tik vyko val- 

čių varžybos. Jis iš smalsumo iškišo galvą pro bučių, ku- 
riuo buvo užpainiotas langas, taip šauniai, kad tik po il- 
gų pastangų pavyko ją įtraukti atgal; bučiaus vielinės gro- 
telės gerokai nubraižė veido odą. Nubrozdintos vietos su- 
pūliavo, ir pakilo temperatūra. Jis, purtomas karštinės ir 
jausdamasis netoli mirties slenksčio, išsikankino keturias 
dienas. 

Pasišlykštėjęs flamandų kraštu, Roberas patraukė į Že- 
nevą. Čia, bastydamasis ežero pakrantėmis, jis sužinojo, 
kad areštavo jo žmoną, grafienę de Bomon, ir visus tris 
sūnus. Pilypas VI, keršydamas Roberui, nesusimąstyda- 
mas įmetė į kalėjimą tikrą seserį; iš pradžių ji pateko į 
Nemūro bokštą, o paskiau — į Gajaro pilį. Į Margaritos 
kalėjimą! Iš tiesų Burgundija kuo puikiausiai atsirevan- 
šavo. 

Prisidengęs svetimu vardu, kukliais miestelėno drabu- 
žiais Roberas sėkmingai pasiekė Avinjoną. Čia jis pralei- 
do dvi savaites ir visomis išgalėmis pynė intrigas, mėgin- 
damas apginti savo reikalus. Krikščionybės sostinė sken- 
dėjo prabangoje ir klimpo vis į gilesnį paleistuvybės liū- 
ną. Tik garbėtroška, tuštybė, ydos tarpo ne po turnyro 
šarvais, O po prelatų sutanomis; čia galybę ženklino ne 
sidabriniai brizgilai ar povo plunksnomis puošti šalmai, o 
mitros, inkrustuotos brangakmeniais, auksinės monstran- 
cijos, kur kas sunkesnės už karaliaus taurę. Čia savo prie- 
šiškumą rodė ne kaudamiesi, čia neapykanta sklandė po 
zakristiją. Net klausykloje negalėjai jaustis saugus; ši- 
to krašto moterys buvo kur kas neištikimesnės, piktesnės 
ir labiau parsiduodančios nei bet kur kitur, nes į kilmin- 
gųjų luomą jos galėjo patekti tik darydamos nuodėmes. 

Vis dėlto nė vienas nepanoro susikompromituoti pra- 
sidėdamas su buvusiu Prancūzijos peru. Visi dėjosi jo be- 
veik nepažįstą. Net visame šitame purve Roberas atrodė 
it raupsuotasis; jo priešų sąrašas dar pailgėjo. 

Šiaip ar taip, mažumą paguodos jam teikė žmonės, ku- 
rie kalbėjo, kad jo kuzeno Valua reikalai klesti ne taip 
gerai, kaip galima buvo manyti. Bažnyčia stengėsi sutruk- 
dyti kryžiaus žygį. Kas ištiks Vakarų Europą, paliktą im- 
peratoriaus ir Anglijos karaliaus valiai, kai Pilypas VI ir 
jo sąjungininkai išplauks į užjūrio kraštus? O jeigu dar 
šitie valdovai ims ir susivienys. .. Didįjį Žygį atidėjo dve- 
jiems metams. 1334 metų pavasaris baigėsi, tačiau niekas 
nebuvo parengta žygiui. Dabar sklido kalbos apie 1336 
metus. 

Pilypas VI, pats pirmininkavęs Paryžiaus dvasininkų 
įšplėstiniam posėdžiui, kuris vyko ant Sent Ženevjevos 
kalno, grasino išleisti dekretą prieš senąjį devyniasdešimt- 
metį popiežių ir apkaltinti jį erezija, jei jis neatsisakys 
savo teologinių tezių. Tiesa, manyta, kad Jono XXII mir- 
tis jau neišvengiamai artėja, tačiau tokios mintys išsipil- 
dė tik po 18 metų! 

„Likti gyvam,— tikino save Roberas, — šit kas svaI- 
biausia; išgyventi ir sulaukti valandos, kai laimėsiu aš.“ 

Kai kurie jo priešai jau paliko šį pasaulį, ir tai jam 
teikė vilties. Praėjusių metų gale mirė iždininkas Foržė; 
mirė ir kancleris Gijomas de Sent Moras. Sunkiai susirgo 
Prancūzijos sosto įpėdinis, Normandijos kunigaikštis Ža- 
nas; iš nuogirdų jis sužinojo, kad ir paties Pilypo VI svei- 
kata prasta. O gal Robero kerai nebuvo visai bergždžias 
užsiėmimas. .. 

Į Flandriją Roberas grįžo vienuolyno patarnautojo dra- 
bužiais. Ką ir kalbėti, keistas vienuolis išėjo iš šito mil- 
žino; jo gobtuvas kyšojo gerokai virš minios, jis Žygiavo 
karišku žingsniu per abatijas, prašydamas prieglobsčio, ku- 
Iis privalomas Viešpaties tarnams; savo prašymą išsaky- 
davo tokiu pat tonu, kokiu seniau reikalaudavo, kad gink- 
lanešys paduotų ietį! 

Briugės vienuolyno valgomajame sėdėdamas ilgo, rie- 
baluoto stalo gale priešais putros dubenėlį ir dėdamasis 
besimeldžiąs, nors mokėjo tik po kelis žodžius kiekvie- 
nos maldos, Roberas klausėsi brolio skaitovo, įsitaisiusio 
iškaltoje per sienos vidurį nišoje ir skaičiusio šventųjų 
gyvenimą. Vienuolyno skliautai priėmė monotonišką jo 
balsą ir siuntė jį žemyn ant sėdinčiųjų užstalėje. Roberas 
pamanė: ,„(O kodėl taip ir nebaigti? Ramybė, visiška vie- 
nuolyno ramybė, išsilaisvinimas iš visų rūpesčių, išsiža- 
dėjimas pasaulio tuštybės, stogas virš galvos, valandomis 
sutvarkytas gyvenimas, klajonių galas..." 

Netgi labiausiai nenustygstantis vietoje, didžiausias gar- 
bėtroška ir žiaurus žmogus kartais pajunta begalinį troš- 
kimą viską mesti ir atsiduoti ramybei, neveiklumui. Kam 
tos kovos, tos bergždžios pastangos, jei vis vien Žmogus 
virsta kapo dulkėmis? Roberas manė taip, kaip ir prieš 
Penkerius metus, kai svajojo su savo žmona ir sūnumis 
pasitraukti į šalies gilumą ir gyventi ramų žemvaldžio sen- 
joro gyvenimą. Bet tokios mintys ilgai trukti negali. Jos 
Visuomet pasipainiodavo per vėlai, t. y. tą pačią minutę, 

kai brendo kažkoks naujas nuotykis, galintis išmesti jį 
ten, kur laukia tikrasis jo pašaukimas, veiksmas ir kova. 

Po dviejų dienų Gente Roberas d'Artua sutiko Žakobą 
Van Arteveldę. 

Jis buvo mažne to paties amžiaus kaip ir Roberas — 
ėjo penkta dešimtis. Kvadratinis veidas, atsikišęs pilvas 
ir tvirtai suręstos strėnos; jis buvo ėdrūnas ir girtuoklis, 
tačiau niekuomet nepamesdavo proto. Jaunystėje Žako- 
bas priklausė Karolio de Valua Rodo salos svitai ir kar- 
tu daug keliavo; Europą pažinojo kaip penkis savo pirš- 
tus. Šitas aludaris, gelumbės pirklys antrą kartą vedė 
kilmingą moterį. 

Išdidus, griežtas ir pramanus vyriškis netrukus įgijo 
didelį autoritetą pirmiausia savo gimtajame Gento mies- 
te, kurį jis visiškai užvaldė, o vėliau ir tarp pagrindinių 
flamandų bendruomenės narių. Vilnos vėlikai, gelumbi- 
ninkai, aludariai, kurie buvo sukaupę visą Flandrijos tur- 
tą, norėdami pagraudenti kurį nors Prancūzijos grafą ar 
net patį karalių, kreipdavosi į Žakobą Van Arteveldę, kad 
šis perduotų jų norus ar priekaištus savo stipriu ir skam- 
biu balsu. Jis neturėjo jokio titulo; jį vadino mesiru Van 
Artevelde ir visi lenkė galvas. Priešų jam netrūko; jis nė 
iš vietos nepajudėdavo be savo 60 ginkluotų tarnų, ku- 
rie lūkuriuodavo prie vartų namo, kur jis būdavo pakvies- 
tas pietų. 

Arteveldė ir Roberas d'Artua vienas kitą įvertino ir iš 
pirmo žvilgsnio suprato, kad jie tos pačios padermės žmo- 
nės, abu drąsūs, sumanūs, sveiko proto ir kupini aistros 
valdyti. 

Tai, kad Roberas tremtinys, nė kiek nevaržė Arteveldės; 
priešingai, susitikimas su buvusiu garsiu senjoru, karaliaus 
svainiu, kadaise galingiausiu karalystės žmogumi, o dabar 
labai nekenčiamu Prancūzijoje, galėjo šiam gentiečiui at- 
nešti sėkmę. O Roberui šis garbėtroška miestelėnas dau- 
gybę kartų buvo vertingesnis nei tie dvarininkėliai, ku- 
rie prieš jį užtrenkdavo savo pilių vartus. Arteveldė jau- 
tė priešiškumą Flandrijos grafui, kitaip sakant, Prancū- 
zijai; savo bendrapiliečiams jis darė didžiulę įtaką, ir tai 
buvo svarbiausia. 

— Mes nemėgstame Luji de Nevero; jis mūsų grafu 
tapo tik todėl, kad prie Kaselio kalno karalius išžudė 
mūsų karius. 

— Aš ten irgi buvau,— prisipažino Roberas. 

— Grafas čia pasirodo tik tuomet, kai nori pasiran- 
kioti mūsų pinigų, kuriuos vėliau išmėto Paryžiuje; jis 
nesupranta, ko mes iš jo norime, ir net nenori suprasti. 
Jis gyvena ne savo galva ir tesugeba perduoti mums 
niekam tikusius Prancūzijos karaliaus ordonansus. Šit ką 
tik įsakė išvaryti Anglijos pirklius, o mums jie netrukdo. 
Be to, mums nerūpi karaliaus rastinuko ir jo kuzeno, Ang- 
lijos karaliaus, vaidai dėl kryžiaus žygio ar Škotijos sos- 
to!!? Dabar Anglija atsikeršydama grasina netiekti vilnos. 
Jei taip atsitiktų, mūsų vilnos vėlikai, audėjai ir čia, ir vi- 
soje Flandrijoje galės tik sudaužyti savo įrangą ir uždary- 
ti krautuves. Bet tą pat dieną, monsinjore, jie išsitrauks 
savo peilius... ir mūsų pusėn stos ir Eno, ir Brabantas, ir 
Olandija, ir Zelandija, kadangi šiuos kraštus su Prancūzi- 
ja sieja tik jų princų ir princesių vedybiniai ryšiai, o ne 
jų liaudies širdys, ne jos skrandžiai; ilgai liaudies valdyti 
neįmanoma, jei ji mMarinama badu. 

Roberas labai įdėmiai klausė Arteveldės. Pagaliau jis 
sutiko žmogų, kuris kalba aiškiai, kuris žino, ko nori, ir, 
regis, remiasi tikra jėga. 

— Tai kodėl, jei maištas neišvengiamas, — nesuprato 
Roberas, — kodėl jums atvirai neperėjus į Anglijos kara- 
liaus pusę? Kodėl nepasiderėjus su Vokietijos imperato- 
riumi,— jis juk kruvinas popiežiaus priešas, taigi, ir Pran- 
cūzijos priešas, nes Prancūzija laiko popiežių savo ran- 
kose? Jūsų kariai narsūs, tačiau jie priversti tenkintis 
menkais susidūrimais, nes trūksta raitininkų. Pastiprinkite 
savo karius būriu anglų riterių, būriu vokiečių riterių ir 
drąsiai traukite Artua grafystės keliais į Prancūziją. O 
ten, prisiekiu, surasiu jums daugiau žmonių. .. 

Jis jau regėjo sąjungą, Matė ir save, šuoliuojantį ant 
žirgo armijos priešakyje. 

— Žinote, monsinjore, aš ir pats apie tai dažnai gal- 
Vodavau,— atsakė Arteveldė.— Kad mūsų miestelėnai bū- 
tų pasiruošę, galėtume pradėti derybas ne tik su Anglijos 
karaliumi, bet ir su Bavarijos imperatoriumi Liudviku. 
Žmonės nekenčia grafo Luji, tačiau, kai kalbama apie tei- 
singumą, vis tiek kreipiasi į Prancūzijos karalių, vildamiesi 
ITasti teisybę. Jie juk prisiekė Prancūzijos karaliui. Net 
Kai jie pakelia prieš jį ginklą, jis vis vien bus jų valdo- 
Vas. Be to, reikia pripažinti, kad tai buvo tikrai suma- 
Nus Prancūzijos manevras jėga ištraukti mūsų pasižadėji- 
mą sumokėti 2 milijonus florinų popiežiui tuo atveju, jei 
Miestai sukiltų prieš savo siuzereną, 0 tos sumos nesumo- 

kėjus, grasina atskirti nuo Bažnyčios. Šeimos bijo netek- 
ti dvasininkų ir pamaldų. 

— Kitaip sakant, privertė popiežių jums pagrasinti, jog 
būsite atskirti nuo Bažnyčios arba nuskurdinti, kad tik 
jūsų bendruomenė per visą kryžiaus žygį sėdėtų kuo ty- 
liausiai. Bet kas galės priversti jus mokėti, kai Prancū- 
zijos kariuomenė įklimps Egipte? 

— Jūs pats žinote, kokie tie paprasti žmogeliai, — at- 
siduso Arteveldė.— Jie suvokia savo jėgą tik tuomet, kai 
laikas ją panaudoti būna seniai praėjęs. 

Roberas vienu mauku ištuštino didžiulį alaus bokalą; 
ne, jis tikrai pamėgo šį gėrimą. Valandėlę sėdėjo įbedęs 
akis į raižyto medžio lubas. Žakobo Van Arteveldės na- 
mai buvo gražūs ir jaukūs: visur gerai nublizgintas varis, 
alavas, prietemoje švietė ąžuolo baldai. 

— Tai vis ištikimų Prancūzijos karaliui valdinių jaus- 
mai, jie trukdo jums sudaryti sąjungas ir imti į rankas 
ginklus? 

— Kaip tik tai, — patvirtino Arteveldė. 

Roberas turėjo itin gyvą vaizduotę. Štai jau pusketvir- 
ti metai, kai jis apgaudinėja savo troškulį keršyti smul- 
kiais dalykais — kerais, raganavimu, samdomais žudikais, 
tačiau numatytų aukų taip ir nėra. Staiga jo galvoje gi- 
mė viltis, verta jo svajonių, pagaliau jo godos įgijo di- 
džiulių užmojų. 

— O jei Anglijos karalius taptų Prancūzijos karaliu- 
mi? — paklausė jis. 

Arteveldė metė į Roberą nepatiklų žvilgsnį, tarsi būtų 
prastai jį išgirdęs. 

— Jūs teisingai išgirdote, mesire: jei Anglijos kara- 
lius būtų ir Prancūzijos karalius? Jei jis išreikalautų ka- 
rūną, jei atgautų savo teises ir įrodytų, kad Prancūzijos 
karalystė — jo karalystė, ir taptų jūsų teisėtu siuzerenu. 

— Monsinjore, tai tik tuščios svajonės! 

— Svajonės? — šūktelėjo Roberas.— Tačiau tas kivir-- 
čas niekuomet ir nebuvo išspręstas, byla dar nepralaimėta! 
Kai mano kuzenas Valua buvo pasodintas į sostą... tei- 
singiau, kai aš pats jį ten pasodinau, ir matote, kaip jis 
už tai man atsidėkojo!.. Anglijos pasiuntiniai atvyko į 
Prancūziją atkovoti karalienės Izabelės ir jos sūnaus Edu- 
ardo teisių. Šitai įvyko ne taip seniai, dar nepraėjo ir sep- 
tyneri metai. Jų niekas neišklausė dėl to, kad nenorėjo iš- 
klausyti, ir aš pats palydėjau juos į laivą. Jūs vadinate 
Pilypą rastinuku, tai ką jums reiškia surasti kitą! O ką jūs. 

pasakysite, jei šio reikalo imsimės nedelsdami ir, atėję 
pas jūsų vilnos vėlikus, audėjus, jūsų pirklius, bendruo- 
menes, pasakysime jiems: „Jūsų grafas valdo jus ne pagal 
įstatymus; savo ištikimybę jis privalėjo prisiekti ne Pran- 
cūzijos karaliui. Jūsų siuzerenas ne Paryžiuje, jis — Lon- 
done!" 

Tegul tai ir svajonė, bet kaip ji pakerėjo Žakobą 
Van Arteveldę. Vilna, kuri atkeliauja jūra iš šiaurės va- 
karų, gelumbė, ploniausias šilkas ar audiniai, kurie iške- 
liauja tuo pačiu keliu, prekyba uostuose,— viskas vertė 
Flandriją kreipti savo žvilgsnius į Anglijos karalystę. O iš 
Paryžiaus nėra ko laukti, nebent mokesčių rinkėjų. 

— Jūs, monsinjore, esate įsitikinęs, kad atsiras bent 
vienas sveikai mąstantis žmogus pasaulyje, kuris patikės 
tuo, ką čia pasakėte, ir sutiks su tokiu sumanymu? 

— Mesire, tik vieno užtenka, kad patikėtų, tik vieno: 
paties Anglijos karaliaus. 

Po kelių dienų iš Antverpeno su gelumbės pirklio do- 
kumentais, lydimas Žilė de Nelio, kuris dėl didesnio įti- 
kinamumo po pažastimi tempė keletą uolekčių audeklo, 
monsinjoras Roberas d'Artua išplaukė į Londoną. 


II 


VESTMINSTERIO MENĖ 


Soste sėdėjo karalius su karūna ant galvos, laikyda- 

mas skeptrą rankoje, apsuptas savo perų... Vėl prelatai, 
grafai ir baronai stovėjo išsirikiavę vienoje ir kitoje sosto 
pusėje, o klerkai, mokyti vyrai, juristai, patarėjai ir dig- 
Nitoriai susispietę grūdosi aplinkui. 
„ Tačiau karališkąją mantiją puošė ne Prancūzijos leli- 
Jos, o Plantagenetų liūtai. Ir tai nebuvo Sitė rūmai aidžiais 
skliautais, po kuriais skambėjo minios balsų aidas, o įsta- 
bi milžiniškomis ažūrinėmis arkomis ąžuolinė salė, vadi- 
nama Vestminsterio mene. Šioje plačiomis kvadratinėmis 
plytelėmis klotoje menėje susirinko 600 Anglijos riterių, 
atvykusių iš visų grafysčių, čia buvo ir eskvairai, mies- 
tų šerifai, kitaip sakant, čia susirinko visas Anglijos par- 
lamentas. 

Tačiau jis buvo sušauktas tik tam, kad išklausytų, ką 
kalba vienas prancūzas. 

Apsisiautęs ryškiai raudona mantija, menės gilumoje, 
akmeninių laiptų vidury, stovėjo grafas Roberas d'Artua, 
tarsi apgaubtas auksine aureole šviesos, kritusios pro mil- 
žinišką vitražą už jo nugaros, ir kalbėjo kreipdamasis į 
Didžiosios Britanijos liaudies atstovus. 

Per tuos dvejus metus, kai Roberas paliko Flandriją, 
likimo ratas apsisuko gerą ketvirtį karto. Pirmiausia mi- 
rė popiežius. 1334 metų gale mažytis, sudžiūvęs ir visiš- 
kai išsekęs senukas, sugebėjęs per savo ilgo popiežiavi- 
mo metus aprūpinti Bažnyčią stipriais valdytojais ir finan- 
sine gerove, dabar, gulėdamas savo žaliajame didžiųjų 
Avinjono rūmų miegamajame ir vaduodamasis mirtimi, 
buvo priverstas viešai atsisakyti tų teiginių, kuriuos jis 
taip karštai gynė visą gyvenimą. Paryžiaus universitetas 
jam vis grasino atsiskirsiąs, ir jis, norėdamas šito išvengti, 
atsisakė savo raštų, pamokslų ir enciklikų, atsisakė dar ir 
paklusdamas įsakams Prancūzijos dvaro, kurio labui jis. 
sutvarkė tiek abejotinų reikalų ir saugojo tiek paslapčių. 
Metras Buridanas ?? diktavo, o jis surašė tai, ką dera lai- 
kyti dogma: pragaras yra ir tenpilna nusidėjėlių, ku- 
riuos čirškina velniai, ir visa tai tam, kad šio pasaulio 
valdovams būtų lengviau išnaudoti savo valdinius. Rojaus 
vartai, tarytum svetingų užeigos namų durys, atviri iš- 
tikimiems sosto riteriams, įnirtingai kapojusiems priešus 
savo karaliaus garbei, nuolankiems prelatams, laiminu- 
siems kryžiaus žygius, antraip, be rojaus, šitiems teisuo- 
liams reikėtų laukti paskutinio teismo, kad išvystų dieviš- 
kąjį regėjimą. 

Ar Jonas XXII buvo sveiko proto ir pilnos sąmonės, 
kai pasirašė jėga išplėštą atsižadėjimą? Kitą dieną jis mi- 
rė. Ant Sent Ženevjevos kalno atsirado gana nemažai 
piktaliežuvių mokslo vyrų, kurie netruko pasityčioti: 

— Dabar jis turės progos pats savo kailiu įsitikinti, ar 
yra pragaras! 

Vėl susirinko konklava, ir prasidėjo tokia painiava, to- 
kios intrigos, kad šitie popiežiaus rinkimai grėsė užtrukti 
dar ilgiau nei pirmieji. Kardinolus spaudė visi pasaulio 
galingieji — Prancūzija, Anglija, imperatorius, karštuolis 
Bohemijos karalius, mokytasis Neapolio karalius, Major- 
kos, Aragono karaliai, Romos diduomenė ir Milano Vis- 
končiai, be to, ir Italijos respublikos. 

Norėdami laimėti laiko, bet nenorėdami kelti jokios 
kitos kandidatūros, tik savo, tie, kurie jau kartą buvo užda- 
ryti, samprotavo: ,„Balsuosiu už tą, kuris neturi jokios ga- 
limybės būti išrinktas". 

Dieviškas įkvėpimas kartais iškrečia kuo keisčiausių 
pokštų! Kardinolai taip draugiškai sudarė in petto “, kas 
turi mažiausiai šansų ir nieku gyvu negali tapti popiežiu- 
mi, kad visų biuleteniuose rado įrašytą vieną ir tą patį 
vardą: Žakas Furnjė, „baltasis kardinolas“, nes jis vis 
dar dėvėjo Cistersų ordino sutaną. Kai paaiškėjo rinki- 
mų baigtis, apstulbo ne tik kardinolai, ne tik liaudis, 
bet ir pats išrinktasis. Ir pirmi naujo popiežiaus Žodžiai, 
skirti kolegoms, buvo tie, kad jie išsirinko asilą. 

Pernelyg kukliai pasakyta. 

Benediktas XII, išrinktas tiktai per klaidą, netrukus pa- 
sirodė esąs popiežius taikdarys. Visų pirma jis pabandė su- 
stabdyti kovas, tvindžiusias visą Italiją krauju, ir atkurti, 
jei tai įmanoma, santarvę tarp Šventojo sosto ir Romos 
imperijos. O tai buvo galima. Liudvikas Bavarietis labai 
palankiai atsiliepė į Avinjono avansus, ir reikalai jau tu- 
rėjo pakrypti į gerąją pusę, tik šit baisus pyktis apėmė 
Pilypą de Valua. Ką?! Prasideda tokios svarbios derybos, 
o jį, pirmąjį Krikščionybės monarchą, palieka nuošalėje 
ir įtaką Šventajam sostui ims daryti kažkas kitas, ne jis? 
Taigi, brangiausias jo giminaitis, Bohemijos karalius, jau 
atsisakė savo riteriškų planų sutaikyti Italiją? 

Pilypas VI įsakė Benediktui XII atšaukti savo pasiunti- 
nius, sustabdyti derybas, grasindamas atimti iš kardino- 
lų, gyvenusių Prancūzijoje, visus jų turtus. 

Paskiau, 1336 metų pradžioje, Pilypas VI, lydimas to 
paties brangaus Bohemijos karaliaus, dar Navaros kara- 
liaus ir tokio gausaus baronų bei riterių eskorto, kurį vei- 
kiau galėtum pavadinti armija, išvyko į Avinjoną švesti 
Velykų. Ten jis pasimatė su Neapolio ir Aragono kara- 
liais. Taip naujajam popiežiui buvo primintos jo pareigos 
ir leista suprasti, ko iš jo laukiama. 

Beje, Benediktas XII savo ruožtu sugebėjo parodyti, 
kad jis ne toks asilas, kaip pats tvirtino, ir kad karaliui, 
besiveržiančiam į kryžiaus žygį, derėtų elgtis su popie- 
žiumi draugiškai. 

Didįjį penktadienį Benediktas užlipo į katedrą sakyti 
pamokslo apie mūsų Viešpaties Jėzaus Kristaus kentėji- 


* In petto—slapta (it.). 

mus ir palaiminti kryžiaus žygį. O ką jis galėjo padaryti, 
kai aplink Avinjoną įsirengė stovyklą keturi karaliai kry- 
žininkai ir du tūkstančiai ietininkų? Tačiau Atvelykio sek- 
madienį Pilypas VI, išvykęs į Provanso pakrantes apžiūrė- 
ti savo didžiosios flotilės, labai nustebo gavęs gražia 10- 
tynų kalba parašytą laišką, atleidžiantį jį nuo visų paža- 
dų ir priesaikų. Kadangi krikščionių tautos nepaliauja ka- 
riavusios tarpusavy, Šventasis Tėvas nenori, kad geriausi 
Bažnyčios gynėjai vyktų į netikėlių žemes. 

Taip Valua kryžininkai baigė savo žygį Marselyje. 

Be reikalo, pasirodo, karalius riteris nugalėjo popie- 
žių; buvęs vienuolis cistersietis bent dukart jį pranoko. 
Laiminanti jo ranka labai lengvai galėjo tapti ekskomuni- 
kuojančia ranka. Baisu net įsivaizduoti kryžiaus žygį, iš 
pat pradžių atskirtą nuo Bažnyčios! 

— Sūnau mano, sutvarkykite savo nesutarimus su An- 
glija, nesusipratimus su Flandrija, o man pačiam leiski- 
te susikalbėti su imperatoriumi; įrodykite, kad mūsų kraš- 
tuose įsigalėjo geranoriška, tvirta ir ilgalaikė taika, ir jūs 
galėsite tuomet vykti atvesti į tiesos kelią netikėlių, ku- 
riems pavyzdžiu pats ir būsite. 

Tiek to! Jeigu pats popiežius jį taip verčia, Pilypas 
sutvarkys tuos nesutarimus. Ir pirmiausia su Anglija... 
primins jaunajam Eduardui jo, vasalo, pareigas įsakyda- 
mas kuo skubiau atiduoti tą išdaviką Roberą d' Artua, ku- 
rį priglobė anglai. Pseudodidžios sielos, pasijutusios įžeis- 
tos, ryžtasi šitokiam labiausiai apgailėtinam revanšui. 

Kai Gienės senešalo gabentas įsakymas dėl nusikaltė- 
lio išdavimo pasiekė Londoną, Roberas jau buvo spėjęs 
įsitvirtinti Anglijos karaliaus dvare. Jo jėga, elgesys, šne- 
kumas pritraukė nemaža draugų; senasis Nusuktsprandis 
negalėjo juo atsigėrėti. Jaunajam karaliui labai trūko pa- 
tyrusio žmogaus, kuris puikiai išmanytų visus Prancūzijos 
Ieikalus. O kas geriau už grafą d' Artua galėjo juos tvar- 
kyti? Ir kaip tik dėl to jis galėjo būti naudingas; jo bėdos 
kėlė nemenką užuojautą. 

— Valdove, mano kuzene,— kalbėjo jis Eduardui III,— 
jei jūs manote, kad mano buvimas jūsų karalystėje gali 
sukelti jums pavojų ar kaip kitaip pakenkti, atiduokite 
mane į Pilypo, to taip nevykusiai rasto karaliaus, nagus. 
Aš neprikaišiosiu jums, taip svetingai mane priėmusiam; 
keiksiu tik save, kad nepaisiau jokių teisių ir į sostą pasodi- 
nau tą niekadėją, užuot padaręs karaliumi jus, bet aš jū- 
sų tuomet beveik nepažinojau. 

Tai išsakyta prie širdies pridėjus išskėstą plaštaką ir 
kuo žemiausiai nusilenkus. 

Eduardas III ramiai atsakė: 

— Mielas mano kuzene, jūs esate mano svečias, jūsų 
patarimus aš tikrai vertinu. Išduodamas jus Prancūzijos 
karaliui, tapčiau ne tik savo garbės, bet ir savo interesų 
priešu. Be to, jus priėmė Anglijos karalystė, o ne Gie- 
nės kunigaikštystė... Prancūzijos siuzerenitetas čia nega- 
lioja. 

Ir taip į Pilypo VI prašymą nebuvo atsakyta. 

Roberas nuosekliai, kasdien, galėjo dirbti įtikinėtojo 
darbą. Jis pamažu varvino gundymo nuodus į Eduardo ir 
jo patarėjų ausis. Įeidamas į kambarį, kur būdavo kara- 
lius, jis sakydavo: 

— Sveikinu tikrąjį Prancūzijos karalių. .. 

Jis nepraleisdavo nė menkiausios progos ir įrodinėjo, 
kad salijų teisynas tėra aplinkybių pramanas ir Eduardo 
teisės į Hiugo Kapeto karūną negali būti labiau pagrįstos. 

Kai atėjo antras reikalavimas išduoti Roberą, Eduar- 
das atsakė į tai, leisdamas tremtiniui naudotis trimis pi- 
limis ir skirdamas 1200 markių jam išlaikyti. 


Beje, kaip tik tomis dienomis Eduardas stengėsi atsi- 
dėkoti tiems, kurie jam ištikimai tarnavo: savo draugui 
Viljamui Montegiu suteikė Solsberio grafo titulą, be to, 
nepamiršo ir jaunųjų lordų, kurie jam ištiesė pagalbos 
ranką Notingemo reikale; vieniems jis skyrė titulus, ki- 
tiems — rentas. 

Trečią kartą Pilypas VI pasiuntė vyriausiąjį arbaleti- 
ninkų vadą pas Gienės senešalą, idant šis perduotų Angli- 
jos karaliui reikalavimą atiduoti Roberą d' Artua, mirtiną 
Prancūzijos karalystės priešą, antraip po 15 dienų, kuni- 
gaikštystė bus sekvestruota. 

— Šito aš ir laukiau! — šūktelėjo Roberas.— Tas vėp- 
la Pilypas nieko kito negali sugalvoti, tik kartoja tai, ką 
aš buvau sumąstęs, brangusis valdove Eduardai, prieš 
jūsų tėvą; pirmiausia duoti įsakymą, prieštaraujantį įsta- 
tymams, o paskui už tokio įsakymo nevykdymą sekves- 
truoti: sekvestravimas visuomet reiškia pažeminimą ar 
net karą. Tik šiandien Anglija turi karalių, kuris iš tik- 
rųjų valdo, o Prancūzija neteko Robero d Artua. 

Tačiau garsiai jis nepridūrė: „Ir tuomet Prancūzijoje 
irgi buvo tremtinys, kuris ten vaidino lygiai tokį pat 
vaidmenį kaip aš čia; tas žmogus buvo Mortimeris!“ 

Robero lūkesčiai išsipildė su kaupu,— jis tapo tų jo 
taip geidžiamų vaidų priežastimi; jo asmenybė vėl įgijo 
ypatingos svarbos. Trokšdamas tų vaidų, jis pasiūlė savo 
planą: Anglijos karalius turi reikalauti Prancūzijos karū- 
nos. 

Štai kodėl tą 1337 metų rugsėjo dieną, atsukęs nuga- 
rą į didžiulį vitražą, vis pavasnodamas plačiausiomis ran- 
kovėmis ir tuo panėšėdamas į audros paukštį, Roberas 
d'Artua karaliaus prašymu kreipėsi į britų parlamentą. 
Per 30 bylinėjimosi metų jis taip išsimiklino, kad kalbėjo 
be jokio dokumento ir popierėlio. 

Tiems delegatams, kurie ne itin gerai suprato prancū- 
zų kalbą, kaimynai kai kurias vietas išvertė. 

Grafas d'Artua kalbėjo ir kalbėjo, menėje įsivyravo 
mirtina tyla, tik kartkartėmis ją sutrikdydavo garsesnis 
šnabždesys, kai sėdinčiųjų smegenis pasiekdavo koks nau- 
jas atskleistas faktas. Kokie stulbinantys dalykai! Gyvena 
dvi tautos, jas teskiria siaurutė vandens rankovė; kara- 
liškieji abiejų dvarų princai tuokiasi vieni su kitais, čia 
gyvenantys baronai valdo žemes anapus, pirkliai netruk- 
domi važinėja iš vienos šalies į kitą... ir nieko nežino, 
kas dedasi pas kaimyną! 

Vadinasi, reikalavimas „Prancūzija negali būti atiduo- 
ta moteriai, nė per moterį perduota valdyti“ visai nepaim- 
tas iš senosios papročių teisės dokumentų; tai tik to seno 
niektauzos konetablio prasimanymas, kai prieš 20 me- 
tų prireikė nutarti, kas paveldės sostą po nužudyto kara- 
liaus. Taip, Liudvikas X, Vaidingasis, buvo nužudytas. Ro- 
beras paskelbė ne tik šitai, bet ir žudikės vardą. 

— Aš ją puikiai pažinojau, tai mano tetulė, ji pagro- 
bė man priklausantį palikimą! 

Tokias istorijas apie Prancūzijos princų nusikaltimus, 
apie Kapetingų padermės dvaro skandalus vykusiai pori- 
no Roberas, ir Anglijos parlamento nariai virpėjo iš pa- 
sipiktinimo ir baimės, tartum anie siaubingi nusikaltimai, 
padaryti jų žemėje ir jų pačių princų, būtų buvę vieni 
niekai. 

Roberas toliau demonstravo savo iškalbos meną ir gy- 
nė tuos teiginius, visiškai priešingus tiems, kadaise taip 
karštai gintiems Pilypo de Valua naudai; abu kartus jis 
tai darė su tokiu pat karštu įsitikinimu. 

Taigi po Karolio IV, paskutinio Pilypo Gražiojo sūnaus, 
mirties, net turint omeny Prancūzijos baronų nenorą ma- 
tyti soste moterį, Prancūzijos karūna, apeidama karalie- 

nę Izabelę, turėtų tekti vieninteliam tiesioginiam vyriškos 
lyties Kapetingų dinastijos paveldėtojui. .. 

Purpurinė neaprėpiamo dydžio mantija švystelėjo pus- 
račiu prieš pakerėtų anglų akis: Roberas pasisuko į kara- 
lių. Staiga jis suklupo bilstelėjęs kelį į pakopos akmenį. 

— „„ „turėtų grįžti jums, kilmingasis valdove Eduar- 
dai, Anglijos karaliau, kuriame aš matau ir sveikinu tik- 
rąjį Prancūzijos karalių! 

Anglai nebuvo patyrę tokio neapsakomo jaudulio nuo 
pat jungtuvių Jorke. Juk jiems paskelbta, kad jų valdo- 
vas gali reikalauti karalystės, dvigubai didesnės už Angli- 
ją ir trigubai už ją turtingesnės! "Tarsi dėl to būtų padi- 
dėję kiekvieno turtai ir orumas. 

Roberas žinojo, kad minios entuziazmą reikia pakursty- 
ti ir neduoti jam užgesti! Jis jau vėl stovėjo visu ūgiu ir 
kalbėjo primindamas menėje sėdintiesiems, kad tuo metu, 
kai buvo ginčijamasi, kas užims Karolio IV vietą, kara- 
lius Eduardas pasiuntė į Prancūziją ginti savo teisių būrį 
žymių ir didžiai gerbiamų vyskupų ir kad monsinjoras 
Adamas Orletonas galėtų tai patvirtinti, jei tik dabar ne- 
būtų Avinjone tuo pačiu reikalu, prašydamas popiežiaus 
paramos. 

Ar galima taip tylomis nepaminėti jo paties, Robero, 
vaidmens įvedant Pilypą de Valua į sostą? Per visą jo 
gyvenimą niekas šitam milžinui taip ištikimai netarnavo 
kaip dirbtinis nuoširdumas. Tądien jis vėl griebėsi jo. 

Kas atsisakė išklausyti mokyčiausių anglų vyrų? Kas 
atstūmė jų reikalavimus? Kas jiems trukdė pareikšti ar- 
gumentus Prancūzijos baronams? Roberas abiem galin- 
gais kumščiais trinktelėjo į krūtinę: 

— Aš, mano kilmingieji lordai ir eskvairai, aš, kuris 
štai dabar čia stoviu, maniau, kad veikiau gerovės ir tai- 
kos labui, išrinkau neteisųjį, užuot rinkęs teisųjį, ir iki 
šiol dar neišpirkau tos kaltės, netgi kesdamas visas man 
skirtas nelaimes. 

Jo balsas, atsimušęs į skliautus, nuvilnijo iki tolimiau- 
sių menės kampelių. 

Ar galima buvo įtikinamiau argumentuoti savo kalbą? 
Roberas save kaltino, kad padėjo išrinkti Pilypą IV kara- 
liumi, pažeidžiant visas teises; jis išpažino savo kaltes, bet 
tučtuojau sugebėjo ir pasiteisinti. Prieš tapdamas karaliu- 
mi, Pilypas de Valua jam pažadėjo, kad visi dalykai bus 
taikiai sutvarkyti ir įsigalės tvirta taika, nes Anglijos ka- 
raliui atiduos valdyti Gienę, o Flandrijoje bus išsaugotos 

visos laisvės, leidžiančios klestėti prekybai, o jis pats, Ar- 
tua grafas, atgaus visas teises į grafystę. Taigi, Roberas 
taip veikė tik norėdamas visus sutaikyti ir linkėdamas ge- 
rovės. Tačiau netrukus jis įsitikino, jog remtis galima tik 
įstatymais, o ne melagingais žmonių pažadais, kadangi vis- 
kas baigėsi tuo, kad tikrasis Artua paveldėtojas virto 
tremtiniu, Flandrija badauja, o Gienei grasinama sekves- 
travimu! 

Jei prireiks kariauti, tas karas neturi vykti dėl kokių 
tuščių garbės kivirčų, dėl žemės valdų, senjorijų ar va- 
salinės priklausomybės terminų apibrėžimo; tai turėtų 
būti karas dėl tikro, didžio ir vienintelio reikalo — Pran- 
cūzijos karūnos. Tą dieną, kai Anglijos karalius užsidės 
ją ant galvos, išnyks visos nesantaikos priežastys ir Gie- 
nėje, ir Flandrijoje. Europoje sąjungininkų netrūks, su 
jais eis ir valdovai, ir ištisos tautos. 

Ir jei šitam tikslui, šitam didžiam žygiui, kuris turės 
pakeisti visų tautų likimą, kilmingajam valdovui Eduar- 
dui prireiks kraujo, Roberas d'Artua, atsmaukdamas ilgas 
aksomo rankoves ir ištiesdamas rankas į karalių, lordus, 
bendruomenes, į Angliją, pasiūlė savąjį. 


III 
IŠŠŪKIS, MESTAS NELIO BOKŠTE 


Kai vyskupas Bergeršas, Anglijos iždininkas, lydimas 
Viljamo Montegiu, nūnai Solsberio grafo, Viljamo Bonhe- 
no, nūnai Northemptono grafo, Roberto Ufordo, nūnai 
Seiolko grafo, Visų šventųjų dieną pateko į Paryžių ir 
perdavė Pilypui VI de Valua raštišką Eduardo III Plan- 
tageneto kvietimą kariauti, Pilypas, tarsi Jeriko kara- 
lius priešais Jošuę, ėmė kvatoti tiesiai pasiuntiniams į 
akis. 

Gal jis blogai nugirdo? Mažasis kuzenas Eduardas rei- 
kalauja Prancūzijos karūnos? Pilypas susižvalgė su Nava- 
ros karaliumi ir Burbonų kunigaikščiu — savo giminai- 
čiais. Jie ką tik kartu pietavo prie vieno stalo ir buvo 
puikiausiai nusiteikę; skaistūs karaliaus skruostai, stambi 
nosis kiek nuraudo, ir jis vėl suprunkštė. 

Jei vyskupas, taip oriai atsirėmęs į savo lazdą, ir 
tie trys anglų senjorai, it geležinės statulos, įkištos į ko- 
vinius šarvus, būtų atvykę su kuklesniu pranešimu, saky- 
kim, dėl jų šeimininko atsisakymo išduoti Roberą d'Artua 
ar protesto prieš įsakymą atimti Gienę, Pilypas, be abejo, 
būtų įsiutęs. Tačiau reikalauti jo karūnos ir net visos jo 
karalystės? Iš tiesų, tie pasiuntiniai tikri juokdariai. 

Bet ne, jis gerai išgirdo: salijų įstatymo nėra, ir karū- 
navimas neteisėtas. 

— O kad perai savo valia išrinko mane karaliumi, 
kad Reimso arkivyskupas prieš devynerius metus karū- 
navo mane,— šito irgi, mesire vyskupe, nebuvo? 

— Dauguma perų ir baronų, kurie jus išrinko, jau pa- 
liko šį pasaulį, — atsakė Bergeršas,— o tie, kurie dar gy- 
vi, nėra tvirtai įsitikinę, kad Viešpats Dievas būtų prita- 
res tam, ką jie darė. 

Leipdamas juokais, jis užvertė galvą ir taip plačiai 
išsižiojo, kad net pasimatė liežuvėlis. 

O kai karalius Eduardas buvo atvykęs į Amjeną duo- 
ti ištikimybės priesaikos, negi jis ir tada nepripažino jo 
karaliumi? 

— Tuomet mūsų karalius dar buvo nepilnametis. Gar- 
bės priesaika, kurią jis jums davė ir kuri galėjo turėti 
vertės tik tuo atveju, kai tam pritaria Regento taryba, 
buvo sugalvota to išdaviko Mortimerio, o jis jau senokai 
pakartas. 

Taip, pasitikėjimo savimi vyskupui tikrai netrūko; jis 
buvo Mortimerio kancleris ir pirmasis jo patarėjas, ly- 
dėjo Eduardą į Amjeną ir pats katedroje perskaitė prie- 
saikos žodžius! 

Ką gi dabar byloja tos pačios lūpos? Jam, Pilypui, kaip 
Valua grafui, derėtų prisiekti Eduardui! Kadangi Angli- 
jos karalius mielai pripažįsta savo kuzenui iš Prancūzijos 
teises į Valua, Anžu, Meną ir net jo perystę. .. Išties, koks 
didžiadvasiškumas! 

Bet kur mes atsidūrėme, o gerasis Dieve, kad turime 
klausyti tokių bjaurių dalykų? 

Karalius visuomet praleisdavo kokią dieną Nelio bokš- 
te, šitoje buveinėje, padovanotoje jo žmonos, tarp Sen 
Žermeno ir Venseno. Kai pats menkiausias senjoras saky- 
davo: „„Pereisime į didžiąją salę“, ,„Pasėdėsime mažojoje 
svetainėje su papūgomis“ arba „Pietausime žaliajame val- 
gomajame“, tai karalius nutardavo: „Šiandien aš pietausiu 
Sitė rūmuose“, „Luvre“ arba „Pas savo sūnų, Normandijos 
kunigaikštį, buvusiame Robero d'Artua dvare". 

215 


Taigi senos Nelio dvaro sienos ir dar senesnis bokš- 
tas, kuris matėsi pro langus, tapo šito farso liudininkais. 
Regis, yra tokių vietų, kurios tarsi specialiai sukurtos 
tam, kad jose, prisidengus komedija, vyktų dramos, kei- 
tusios tautų likimą. Šičia, kur Margarita Burgundė taip 
šauniai linksminosi ginklanešio Onė glėbyje, apgaudinė- 
dama savo vyrą Liudviką Vaidingąjį, ir negalėjo įsivaiz- 
duoti, kad meilės džiaugsmai pakeis Prancūzijos monar- 
chijos eigą, kaip tik čia Anglijos karalius metė iššūkį 
Prancūzijos karaliui, taip gardžiai kvatojančiam iš viso 
to! 2! 

Jis taip juokėsi, kad jo širdis suminkštėjo; šitoje be- 
protiškoje pasiuntinybėje jis atpažino Robero inspiracijas. 
Tokį žygį sumanyti galėjo tik jis. Iš tiesų, tas žaliūkas 
išsikraustė iš proto. Surado kitą karalių, jaunesnį ir nai- 
vesnį, lengvai pasidavusį jo neįsivaizduojamoms beproty- 
bėms. Bet kada jis pagaliau nurims? Vienos karalystės iš- 
šūkis kitai karalystei! Vieno karaliaus pakeitimas kitu... 
Kai peržengiamos visos sveiko proto ribos, pykti ant 
žmogaus už tai nebegalima, nes tai glūdi jo prigimtyje. 

— Kur apsistojote, monsinjore vyskupe? — mandagiai 
paklausė Pilypas VI. 

— Šato Fetiu viešbutyje, Tiruar gatvėje. 

— Gerai! Grįžkite ir keletą dienų pasilinksminkite mū- 
sų puikiajame Paryžiuje, o kai panūsite mus pamatyti ir 
turėsite protingesnių pasiūlymų, maloniai prašome. Tei- 
sybę sakant, aš nė kiek ant jūsų nepykstu, kad prisiėmė- 
te tokią misiją ir įvykdėte ją nė karto nenusišypsojęs,— 
aš spėjau pastebėti. Mano galva, jūs geriausias pasiun- 
tinys iš visų tų, kuriuos teko priimti... 

Pilypas geriau pasakyti negalėjo, kadangi Henrikas de 
Bergeršas į Paryžių keliavo per Flandriją. Ten jis slapta 
tarėsi su grafu de Eno, Anglijos karaliaus uošviu, su Gal- 
dro grafu, Brabanto kunigaikščiu, Julijų markizu, Žakobu 
Van Artevelde ir Gento, Ipro bei Briugės teisėjais. Dalį 
savo svitos jis net pasiuntė pas Bavarijos imperatorių 
Liudviką. Pilypas dar nežinojo, ką ten aptarinėjo ir ką 
nusprendė. 

— Valdove, įteikiu jums kartelį. 

— Būkite malonus, įteikite,— atsakė Pilypas.— Mes iš- 
saugosime tuos lapelius ir skaitinėsime juos kuo dažniau, 
kad nuvytume liūdesį, kuris kartais mus apninka. Vėliau 
jums atneš ko nors išgerti. Jūs tiek daug kalbėjote, kad 
jūsų gerklė turbūt perdžiūvo. 

Ir, pliaukštelėjęs delnais, pakvietė vynininką. 

— Dievas mane nubaus, — sušuko vyskupas Berger- 
žas,— jei tapsiu išdaviku ir gersiu vyną iš rankų prie- 
šo, kuriam visa širdimi trokštu suteikti tiek blogio, kiek 
tik pajėgsiu! 

"Tuomet Pilypas de Valua vėl pratrūko kvatotis ir, ne- 
kreipdamas dėmesio nei į pasiuntinį, nei į tris lordus, ap- 
kabino Navaros karalių ir grįžo į savo apartamentus. 


IV 


PRIE VINDZORO 


Vindzoro apylinkių pievos gaiviai žalios, kiek kalvotos 
ir labai mielos. Ir pilis, regis, ne stovi iškilusi ant kal- 
vos, o laiko tą kalvą apglėbusi. Žiūrėdamas į jos apva- 
lias sienas, matai nuogas rankas milžinės, miegančios veš- 
lioje žolėje. 

Vindzoro apylinkių peizažas primena Normandiją, Ev- 
rė, Bomoną ir Konšus. 

Tą rytą Roberas d'Artua patraukė lėta žingine. Ant 
jo kairės rankos tupėjo gražuolis sakalas, suleidęs nagus į 
storą pirštinės odą. Priekyje, upės pakrante, jojo vienin- 
telis jo sakalininkas. 

Roberas nuobodžiavo. Karas su Prancūzija vis dar ne- 
prasidėjo. Praėjusių metų gale į Nelio bokštą buvo nu- 
mus, buvo užgrobta nedidelė sala, priklausanti Flandrijos 
grafui, tarp Briugės ir Šeldės. Prancūzai už tai atsimokėjo 
Sudegindami keletą gyvenviečių Anglijos pietuose. Popie- 
Zius tučtuojau pareikalavo šio dar neprasidėjusio karo 
paliaubų; abi pusės sutiko dėl keistų priežasčių. 

Pilypas VI taip ir negalėjo rimtai žiūrėti į Eduardo pre- 
tenzijas užimti Prancūzijos sostą, tačiau jis iš tikrųjų su- 
nerimo sužinojęs, ką mano jo dėdė, Neapolio karalius 
Robertas. Šis valdovas buvo laikomas pačiu mokyčiausiu, 
net per daug mokytu, ir, be jo, dar vienas — „porfyri- 
nės“ padermės bizantietis — amžiams įėjo į istoriją As- 
trologo vardu. Dėdė, rūpestingai ištyrinėjęs Eduardo ir 

Pilypo horoskopus ir iš dangaus šviesulių sužinojęs tokių 
dalykų, pasiuntė Prancūzijos karaliui laišką, perspėdamas, 
kad šis „„vengtų kovų su Anglijos karaliumi, kadangi tam 
visi darbai seksis ir jis visur laimės“. Panašios pranašys- 
tės suglumina kiekvieną, net patį žymiausią turnyrininką, 
kai jis, nepaisydamas pačių žvaigždžių, ruošiasi sulaužyti 
ietį. 

Savo ruožtu Eduardas III atrodė kiek išsigandęs savo 
paties drąsos. Avantiūra, į kurią jis įsivėlė, iš tiesų ga- 
lėjo atrodyti visais atžvilgiais per drąsi. Jis baiminosi, 
kad jo armija nepakankamai didelė ir gerai apmokyta; jis 
siuntė vieną po kito pasiuntinius į Flandriją ir Vokietiją, 
stengdamasis sutvirtinti su jomis sąjungą. Henrikas Nusukt- 
sprandis, dabar jau veik aklas, ragino jį elgtis atsargiai, 
t. y. visai ne taip, kaip Roberas d'Artua. Ko gi Eduardas 
dar laukia, ko gi nepradeda savo žygio? Nejaugi išmirė 
flamandų princai, kuriuos pagaliau pavyko suvienyti? 
Nejaugi Žanui de Eno, nūnai išvarytam iš Prancūzijos, 
be to, ilgą laiką turėjusiam didelę karaliaus dvaro malo- 
1ę, dabar vėl persikėlusiam į Angliją, taip nusilpo ranka, 
kad jis nebegali pakelti kardo? Nejaugi Gento ir Briugės 
vilnos vėlikai nusivylė Anglijos karaliaus taip ir nevykdo- 
mais pažadais ir linkę labiau paklusti Prancūzijos kara- 
liui?.. Eduardas troško gauti imperatoriaus paramą, ta- 
čiau imperatorius nenorėjo rizikuoti ir antrą kartą būti 
atskirtas nuo Bažnyčios anksčiau, nei anglų kariai išsi- 
laipins kontinente! Buvo daug kalbama, tariamasi, min- 
džikuojama vietoje, nors, teisybę sakant, paprasčiausiai 
buvo bijoma. 

Ar turėjo Roberas d' Artua kuo skųstis? Lyg ir niekuo. 
Jam buvo skirtos pilys ir lėšos pragyventi, jis pietavo 
prie vieno stalo su karaliumi, gėrė su karaliumi, jį visur 
priėmė reikšdami deramą pagarbą. Tačiau jam pabodo vi- 
sus trejus Metus eikvoti savo jėgas ir energiją žmonėms, 
kurie nenorėjo nė kiek rizikuoti, ir stengtis dėl jaunuolio, 
kuriam jis tiesė karūną, —ir kokią karūną! — o šis kad 
bent būtų kiek pasirūpinęs ją pačiupti! Be to, jis jautėsi 
labai vienišas. Jo tremtis, nors ir paauksuota, slėgė. Apie 
ką jis galėjo kalbėti su jaunąja karaliene Pilypa? Nebent 
pasakoti apie jos senelį Karolį de Valua ar apie jos se- 
nelę Anžu Sicilietę. Kartais jam atrodė, kad jis ir pats 
jau tapo protėviu. 

Roberas norėjo pasimatyti su karaliene Izabele, vie- 
nintele Anglijos būtybe, su kuria siejo bendri prisimini- 

mai. Tačiau karalienė motina nepasirodydavo rūmuose; ji 
gyveno Kasl Rizinge, Norfolke, kur sūnus ją retkarčiais 
aplankydavo. Po Mortimerio nubaudimo mirtimi jos nie- 
kas nebedomino. . 22 

Roberą graužė ir emigranto nostalgija. Jis dažnai prisi- 
mindavo ponią de Bomon, mąstydavo, kaip ji atrodys po 
tiekos kalinimo metų, kai jie vieną gražią dieną susitiks, 
jei, Žinoma, lemta kada nors susitikti? Ar pažins jis sa- 
vo sūnus? Ar dar išvys savo namus Paryžiuje, savo Kon- 
šų pilį, ar pamatys kada Prancūziją? Jei karas, kuriam jis 
paaukojo tiek jėgų, dar nė neprasidėjo, tuomet gal šim- 
to metų sulaukęs galės pradėti tikėtis grįžti į savo tėvynę! 

Štai kodėl tąryt jis išjojo pamedžioti vienas, niūrus 
ir piktas, išjojo, kad bent kiek sutrumpintų laiką ir užsi- 
mirštų. Tačiau angliška žolė, minkštai gulanti po arklio 
kanopomis, buvo dar vešlesnė ir sultingesnė nei Ušo 
žemių žolė. Blyškiai melsvas dangus, aukštai plaukiantys 
debesų kąsniai; gegužės vėjelis glamonėjo pražydusių gu- 
dobelių gyvatvorę ir baltas obelis, tokias panašias ir da- 
bar žydinčias jo gimtojoje Normandijoje. 

Roberui d'Artua netrukus sukaks penkiasdešimt, o ką 
gero jis padarė per savo gyvenimą? Gėrė, valgė, paleis- 
tuvavo, medžiojo, keliavo, darbavosi savo ir valstybės la- 
bui, kovėsi turnyruose, bylinėjosi daugiau nei kuris kitas 
jo amžiaus žmogus. Sunku būtų rasti dar kitą, kuris gy- 
ventų tokį nepastovų, kupiną audrų ir negandų gyveni- 
mą. Tačiau jis niekada nemokėjo naudotis šiandiena, nie- 
kada nenurimdavo ir veikdavo, idant pasigardžiuotų per- 
galės akimirka. Jo mintys nuolat lėkdavo į rytdieną, į 
ateitį. Vynas, kurį jis gerdavo, būdavo perrūgęs dėl to, 
kad jis jį norėjo gerti savo Artua; net kūniškų meilės 
džiaugsmų guolyje jis galvodavo apie Mao pralaimėjimą, 
Oo per patį linksmiausią turnyrą net prilaikydavo savo ko- 
vos įkarštį, prisimindamas galimus sąjungininkus. Per vi- 
sus išguito klajūno metus pigių smuklių srėbalas ir alus, 
kurį jis maukė atokvėpio valandėlėmis, buvo sumišęs su 
karčiu pagiežos ir neapykantos skoniu. Apie ką gi jis 
mąsto šiandien? Apie rytdieną, apie tai, kas bus vėliau. 
Tūžmingas nekantrumas trukdė džiaugtis šituo gražiu ry- 
tu, puikiu horizontu, oru, kuriuo taip gera kvėpuoti, ši- 
tuo laukiniu, o kartu tokiu paklusniu paukščiu, kurio aš- 
trūs nagai įsmigę į jo pirštinėtą ranką. Tai ir yra gyve- 
nimas, po penkiasdešimties metų, pragyventų šitoje že- 
mėje, lieka tik vilties pelenai. 

Karčius jo apmąstymus pertraukė sakalininko šūks- 
niai; jis stovėjo toliau, priekyje, ant pakilumos. 

— Pakilo, pakilo! Sakalą, monsinjore, sakalą! 

Roberas kilstelėjo balne, prisimerkė. Gražuolis sakalas 
su odiniu gobtuvėliu, iš kurio kyšojo tik snapas, krūpte- 
lėjo, jis taip pat pažino tą balsą. Sušnarėjo pajudintos nen- 
drės, ir nuo upės kranto pakilo garnys. 

— Pakilo! Pakilo! — vis rėkė sakalininkas. 

Didžiulis paukštis skrido neaukštai, prieš vėją, į Ro- 
bero pusę. Roberas laukė, kol jis praskris, ir, kai paukš- 
tis nutolo apie 300 pėdų, nuėmė nuo sakalo galvos gob- 
tuvėlį ir plačiu rankos mostu paleido jį į orą. |) 

Sakalas apsklendė tris ratus virš savo šeimininko gal- 
vos; nusileido žemiau, švystelėjo pačia pažeme ir, paste- 
bėjęs grobį, šovė tiesiai į jį, lyg iš arbaleto paleista strė- 
lė. Pamatęs persekiotoją, garnys ištempė kaklą, atryda- 
mas žuvis, kurių buvo prisigurkęs upėje, ir palengvėjęs 
ėmė skristi greičiau. Tačiau sakalas sparčiai artėjo, kilo 
aukštyn, suko ratus, brėždamas savotiškas spirales... O 
garnys galingais sparnų mostais šovė į dangų vildamasis, 
kad jo nesučiups. Jis kilo vis aukštyn ir aukštyn, mažė- 
damas akyse, tačiau atstumas tarp jo ir sakalo vis nyko, 
nes jis skrido prieš vėją, o didžiuliai jo sparnai trukdė 
skristi. Jam reikėjo pasukti atgal; sakalas, padaręs naują 
verpetuojančią spiralę, puolė ant garnio. Garnys staiga 
metėsi į šoną, ir grobuonies nagai vos užkabino auką. Ta- 
čiau smūgio apkvaitinta ilgakojė paukštė it akmuo krito 
iš“ 50 pėdų aukščio ir ėmė bėgti žole. Sakalas sukosi virš 
j0S. 

Užvertę galvas, Roberas ir jo sakalininkas sekė šią 
dvikovą, kur vikrumas nugalėjo sunkumą, greitis — jėgą, 
kovos kurstomas pyktis — taikius instinktus. 

— Tik pažiūrėkite į šitą garnį,— įsikarščiavęs šaukė 
Roberas.— Tai iš tiesų pats bailiausias paukštis, kokį te- 
ko matyti! Jis keturis kartus didesnis už mano mažą paukš- 
telį! Juk jis galėjo mManąjį Nnudobti vietoj vieninteliu 
savo ilgo snapo kaukštelėjimu, o jis, tas bailys, Žiūrėk, 
jis bėga! Ei, mano mažas šaunuoli, kirsk jį, kirsk, pri- 
baik! O! Šaunusis mano mažyli! Žiūrėk, žiūrėk! Jau pasi- 
duoda, jam jau galas! 

Jis paleido arklį šuoliais, kad greičiau pasiektų tą vie- 
tą, kur grūmėsi abu paukščiai. Sakalas nagais spaudė gar- 
nio kaklą; šis duso, ilgi jo sparnai vos krutėjo, krisda- 
mas jis tempė paskui save ir nugalėtoją. Likus kelioms 

pėdoms iki žemės, sakalas paleido auką ir vėl puolė krin- 
tantį garnį. Snapu kapodamas garnio akis ir galvą, bai- 
gė savo darbą. Roberas ir jo tarnas spėjo prijoti. 

— Lesalo, lesalo! — šūktelėjo Roberas. 

Sakalininkas nurišo nuo balno negyvą balandį ir nu- 
metė jį sakalui. Iš tikrųjų ,,pusiau lesalą“, gerai išmokytas 
paukštis turi pasitenkinti tuo atlyginimu ir neliesti grobio. 
Mažytis, drąsus gražuolis kruvinu snapu greit prarijo nu- 
dvėsusį balandį, nagais laikydamas ir garnį. Iš dangaus 
lėtai atpleveno keletas pilkų plunksnų, išpeštų grumty- 
nių metu. 


Robero padėjėjas nušoko nuo arklio, paėmė garnį ir 
padavė jį Roberui: puikus paukštis! Dabar, būdamas ran- 
kose, nuo kojų iki snapo siekė mažne žmogaus ūgį. 

— Iš tiesų bailus paukštis! — pakartojo Roberas.— To- 
kia medžioklė nėra maloni. Garniai nieko nemoka, tik 
rėkloja, išvydę savo šešėlį, iš baimės paleidžia kakarinę. 
Ne, tegul tokio grobio vaikosi kaimiečiai. 

Pasisotinęs sakalas pakluso švilptelėjimui ir atsitūpė 
ant Robero kumščio. Roberas užmovė gobtuvėlį. Paskiau 
medžiotojai nurisnojo pilies link. 

Staiga sakalininkas išgirdo, kaip skambiai ir trumpai 
nusikvatojo Roberas, nors nieko juokinga tikrai nebuvo; 
arkliai iš netikėtumo krūptelėjo. 

Kai jie grįžo į Vindzorą, tarnas paklausė: 

— Ką įsakysite, monsinjore, daryti su garniu? 

Roberas pažvelgė į karaliaus vėliavą, plevėsavusią 
Vindzoro pilies bokšte, jo veidą perkreipė pikta, pašaipi 
grimasa. 

— Imk jį ir palydėk mane į virtuvę, — atsakė jis.— 
Paskui surask vieną ar du menestrelius, kurie šiuo metu 
gyvena pilyje. 


V 


PRIESAIKA GARNIUI 


Pietūs ėjo į pabaigą, iš šešių patiekalų jau buvo 
paduoti keturi, o grafo d'Artua vieta karalienės Pilypos 
kairėje vis dar tuščia. 

— Ar mūsų kuzenas dar negrįžo? — paklausė Eduar- 
das III; jį nustebino Robero nebuvimas. 

Vienas iš daugybės pažų, zujančių už svečių nugarų, 
įsidrąsinęs atsakė, kad matęs grafą Roberą grįžtantį iš 
medžioklės prieš kokias dvi valandas. Ką reiškia toks eti- 
keto pažeidimas? Net jei Roberas pavargęs ar blogai jau- 
Čiasi, vis dėlto privalo pasiųsti savo tarną, kad tas atsi- 
prašytų karaliaus. 


— Roberas jūsų dvare elgiasi visai taip, valdove, ma- 
no sūnėne, kaip kokioje užeigoje. Beje, nieko nuosta- 
baus, iš jo gali visko laukti, — tarė Žanas de Eno, karalie- 
nės Pilypos dėdė. 

Žanas de Eno didžiavosi laikydamas save riteriškojo 
galantiškumo pavyzdžiu. Jis nemėgo Robero, nes Roberas 
buvo jam tik priesaikos laužytojas, išguitas iš Prancūzijos 
dvaro už antspaudų padirbinėjimą, ir priekaištavo Eduar- 
dui III dėl suteikto pasitikėjimo. Be to, kadaise Žanas de 
Eno, kaip ir Roberas, buvo įsimylėjęs karalienę Izabelę, 
ir toji meilė baigėsi nesėkmingai. Iki širdies gelmių jį Žei- 
dė nerimtas tonas, kuris skambėjo iš Robero lūpų, kalbant 
apie karalienę motiną. 

Eduardas nutilo, nuleido ilgas savo blakstienas, duo- 
damas laiko aprimti plūstančiam pykčiui. Jis vos susilai- 
kė nesviedęs kokių piktesnių žodžių, kuriuos išgirdę žmo- 
nės galėtų pamanyti: „Karalius kalba nepagalvojęs, kara- 
lius pasakė neteisingus žodžius“. Paskui jis pažvelgė į 
Solsberio grafienę, be jokios abejonės, pačią žavingiau- 
sią Viso dvaro ponią. 

Aukšta, gražiomis juodomis kasomis, blyškios matinės 
odos, ovalaus veido, šviesiai violetiniais šešėliais ant vo- 
kų, — akys dėl to atrodė dar didesnės, — grafienė Solsberi 
būdavo lyg amžinai panirusi į svajones. Tokios moterys 
pavojingos, nes po svajotojos išvaizda slepiasi gebėjimas 
mąstyti. Ir akys, apjuostos šviesiai violetinio šešėlio, daž- 
nai susidurdavo su karaliaus akimis. 

Jos vyras Viljamas Montegiu, Solsberio grafas, į šitą 
šaudymąsi žvilgsniais nekreipė nė menkiausio dėmesio 
pirmiausia dėl to, kad tikėjo savo žmonos dorumu, lygiai 
kaip ir savo draugo, karaliaus, padorumu, bet dar ir to- 
dėl, kad šią akimirką jį traukė grafo de Derbi dukters, 
jo stalo kaimynės, juokas, sąmojinga kalba ir linksmas 
čiauškėjimas. Solsberį apipylė pagyromis, mat jį ką tik 

Karalienę Pilypą slėgė nerimas. Moteriai visuomet bū- 
na neramu, kai ji laukia kūdikio, o jos Vyras pernelyg 
dažnai žvilgčioja į kitą veidą. Pilypa vėl nėščia, bet šįsyk 
Eduardas nerodė jai tokio dėkingumo ir susižavėjimo kaip 
anuomet, kai ji pirmą kartą ruošėsi mMotinystei. 

Eduardui jau ėjo dvidešimt šeštieji; prieš kelias sa- 
vaites jis nutarė želdinti barzdą, ir kol kas reti šviesūs 
plaukeliai kalėsi tik ant smakro. Ar tik nepradėjo auginti 
barzdos vien tam, kad patiktų grafienei de Solsberi? O gal 
norėjo suteikti savo veidui, vis tokiam jaunuoliškam, bent 
kiek valdingumo? Šita barzdelė jaunąjį karalių darė kiek 
panašų į savo tėvą; atrodė, jame ryškėja Plantagenetas, 
pamažu nurungiantis Kapetingą. Žmogus paprasčiausiai 
smunka vien dėl to, kad jis gyvena, ir netenka savo skais- 
tumo tiek, kiek įgyja valdžios. Pats skaidriausias šalti- 
nis, virtęs upe, neišvengiamai plukdo kartu purvą ir dumb- 
lą. Ponia Pilypa turėjo pagrindo nerimauti. .. 

Staiga už durų, kurių sąvaros pamažu atsivėrė, pasi- 
girdo šaižūs rylos ir liutnios garsai. Įėjo dvi jaunutės, 
maždaug keturiolikos metų kambarinės su lapijos vai- 
nikėliais ant galvų, ilgais baltais marškiniais, nešinos pin- 
tinėlėmis, iš kurių saujomis barstė irisų, ramunių ir erš- 
kėtrožių žiedlapius. Abidvi dainavo: „Einu į žalią lanką, 
kur meilė manęs laukia“. Paskui jas žingavo du menestre- 
liai, akompanuodami mergaitėms savo instrumentais, ir 
paskutinis drožė Roberas, perpus aukštesnis už šitą ma- 
žąjį orkestrą; ant aukštai pakeltų rankų jis nešė platų si- 
dabrinį padėklą, kur pūpsojo keptas garnys. 

Visi nusišypsojo ir pratrūko juoktis iš tokio pokšto, to- 
kios komiškos eisenos. Roberas d'Artua vaizdavo stalinin- 
ką. Ar galima sumanyti malonesnį ir linksmesnį atsipra- 
šymą už pavėlavimą? 

Tarnai liovėsi patarnauti ir, kas laikydamas peilį, kas 
ąsotį, kėpsojo pasiruošę prisijungti prie kortežo ir daly- 
vauti šauniame žaidime. 

Staiga sugriaudėjo milžino balsas, užgožęs ir dainą, ir 
liutnios su ryla garsus. 

— Prasiskirkite, niekingi žmogeliai! Tai jūsų karaliui 
geidžiu įteikti dovaną. 

Vėl nuvilnijo juokas. Tie „niekingi žmogeliai“ išties 
vykusiai sugalvoti. Roberas sustojo prie Eduardo III ir, 
ruošdamasis klauptis, ištiesė jam padėklą. 

— Valdove! — šūktelėjo jis.— Štai šitą garnį pagavo 
mano sakalas. Tai pats bailiausias paukštis visame pa- 

saulyje, nes sprunka jis nuo visų, ką tik užmato. Mano 
galva, jūsų krašto žmonės turi jį garbinti; kur kas labiau 
tiktų Anglijos herbui ne liūtai, o kaip tik toks garnys... 
Ir jį, karaliau Eduardai, noriu įteikti jums, kadangi pagal 
visas teises jis priklauso pačiam bailiausiam, pačiam baikš- 
čiausiam valdovui, iš kurio atėmė Prancūzijos karalystę; 
jam trūksta drąsos atkariauti tai, kas jam tikrai priklauso. 

Visi nuščiuvo. Mirtina tyla pakeitė kvatojimą; vieni 
issigando, kiti pasipiktino. Įžeidimas neabejotinas. Kilste- 
lėję nuo savo krėslų, Solsberis, Sefolkas, Gijomas de Mo- 
ni ir Žanas de Eno laukė tik karaliaus ženklo pulti Ro- 
berą. Šis neatrodė girtas. Gal išprotėjo? Žinoma, ne ki- 
taip, nes kur tai girdėta, kad atsirastų Žmogus, o dar sve- 
timšalis, išvytas iš savo krašto, išdrįsęs šitaip elgtis kara- 
liaus dvare. 

Jaunojo karaliaus skruostai pasruvo raudoniu. Eduar- 
das pažiūrėjo Roberui stačiai į akis. Ar išvys jį dabar iš 
salės, ar išvys iš savo karalystės? 

Prieš atsakydamas Eduardas visuomet truputį padels- 
davo; jis žinojo, kad kiekvienas karaliaus žodis, net ir 
ginklanešiui tarsteltas „labos nakties“, turi tam tikrą reikš- 
mę. Jėga užčiaupti burną tam įžūlėliui tai dar nereiškia 
panaikinti įžeidimą, išsakytą tos burnos. Eduardas buvo 
ne tik išmintingas, bet ir garbingas. Vyriškumą įrodysite 
ne tuo, kad pykčio pagautas atimsite visas malones iš 
savo giminaičio, kuriam tas malones pats ir suteikėte, ku- 
Iį priglobėte ir kuris jums ištikimai tarnavo; vyriškumą 
įrodysite ne tuo, kad įsakysite į kalėjimą įmesti žmogų 
vien dėl to, jog jisai apkaltino jus silpnumu. Vyriškumą 
įrodysite tuomet, kai sugebėsite paneigti jums mestą kal- 
tinimą. Ir karalius atsistojo. 


— Kadangi damų ir mano baronų akivaizdoje buvau 
apšauktas bailiu, manau, geriau bus, jei pats išsakysiu sa- 
vo nuomonę tam, kad jus, mano kuzene, įtikinčiau, jog 
jūs apie mane sprendžiate neteisingai. Ne bailumas mane 
sulaiko, prisiekiu jums, dar neprasidės nauji metai, o aš 
jau būsiu anoj pusėj jūros ir mesiu iššūkį tam, kuris lai- 
ko save Prancūzijos karaliumi. Aš kariausiu su juo, nors 
tik vienas mano karys stotų prieš jo dešimtį. Dėkoju už 
garnįi, kurį sumedžiojote, ir priimu jį didžiai dėkodamas. 

Svečiai sėdėjo vis dar neatgavę žado, tačiau kiekvie- 
no jų jausmai iš esmės pasikeitė. Krūtinės jų pūtėsi, tarsi 
būtų trūkę oro. Neįprastai garsiai skambtelėjęs, netyčia 

nukrito šaukštas. Robero vyzdžiuose sužaižaravo triumfo 
žiburėliai. Jis nusilenkė ir tarė: 

— Valdove, mano jaunas ir narsus kuzene, kito jūsų 
atsako aš ir nelaukiau. Jumyse prakalbo kilminga šir- 
dis. Džiaugiuosi jūsų šlove, o man, valdove Eduardai, jūs 
suteikėte vilties vėl išvysti žmoną ir vaikus. Prisiekiu 
prieš Dievą, kuris girdi mus, kad visose kautynėse eisiu 
pirma jūsų ir, kiek man dar leista gyventi šioje žemėje, vi- 
sus Metus atiduosiu tarnaudamas jums ir keršydamas sa- 
vo priešams. 

Paskiau kreipėsi į visą užstalę: 

— Mano kilmingieji lordai, noriu tikėtis, kad kiekvie- 
nam iš jūsų pakaks narsos prisiekti, kaip ką tik padarė 
mylimiausias jūsų karalius? 

Vis dar laikydamas padėklą su keptu garniu, į kurio 
sparnus ir stuburgalį virėjas įsmMeigė keletą plunksnų, Ro- 
beras žengė prie Solsberio. 

— Kilmingasis Montegiu, pirmiausia kreipiuosi į jus! 

— Jums paslaugus, grafe Roberai,— atsakė Solsberis, 
tik prieš keletą minučių vos jo nepuolęs. 

Pakildamas garsiai ištarė: 

— Jeigu karalius, mūsų valdovas, nurodė savo priešą, 
aš žinau savąjį ir, kadangi esu Anglijos maršalas, prisie- 
kiu, kad kausiuosi negailėdamas nei jėgų, nei laiko tol, 
kol nudobsiu netikro Prancūzijos karaliaus Pilypo mar- 
šalą. 

Apimti entuziazmo, sėdintys prie stalo ėmė džiaugs- 
mingai ploti. 

— Aš taip pat norėčiau prisiekti! — šūktelėjo pliaukšte- 
lėjusi rankomis grafaitė de Derbi.— Kodėl damos neturi 
teisės duoti priesaikos? 

— Netiesa, jos šitą teisę turi, mMaloningoji grafaite— 
atsakė jai Roberas.— Be to, labai pageidautina, nes tuo- 
met vyrai tvirčiau laikysis duoto žodžio. Ei, mergikės, — 
šūktelėjo jis dviem mergaitėms su žalių šakelių vaini- 
kais, — padainuokite garbei damos, kuri nori prisiekti. 

Menestreliai ir mergaitės vėl uždainavo: „Einu į ža- 
lią lanką, kur meilė manęs laukia“. Po dainos grafaitė de 
Derbi, atsistojusi priešais sidabrinį padėklą su garniu ir 
jau spėjusiu sustingti padažu, šaižoku balseliu pradėjo: 

— Aš prisiekiu ir Visagalio Viešpaties akivaizdoje pa- 
sižadu neištekėti nė už vieno, nors jis būtų princas, gra- 
fas ar baronas, neištekėti anksčiau, nei kilmingasis Sols- 
berio lordas ištesės duotą žodį. Ir jei jis liks gyvas ir su- 

grįš, jam atiduosiu save ir savo kūną ir darysiu šitai su 
didžiausiu džiugesiu. 

Tokį keistą įžadą visi išklausė su tam tikra nuostaba, 
it Solsberis paraudo. 

Grafienės de Solsberi gražių kasų vainikas nė nekrus- 
telėjo, tik pasirodė ironiška šypsenėlė; alyviniais šešė- 
liais pagražintos akys susirado karaliaus Eduardo akis, 
tarsi norėdamos pasakyti: „Ir mums nebereikia per daug 
varžytis“. 

Roberas paeiliui sustodavo priešais kiekvieną svečią 
ir, kad šis spėtų susikaupti priesaikai ir pasirinkti priešą, 
liepdavo menestreliams sukti rylą, o mergaitėms dainuo- 
ti. Grafas de Derbi, tėvas tos panelės, kuri davė itin drą- 
sų įžadą, prisiekė susikauti su Flandrijos grafu; naujasis 
Sefolko grafas savo priešininku pasirinko Bohemijos ka- 
ralių. Jaunasis Gotjė de Moni, ką tik įšventintas į rite- 
rius ir degantis troškimu veikti, pritrenkė susirinkusiuo- 
sius, pasižadėdamas pelenais paversti visus miestus, esan- 
čius šalia Eno ir priklausančius Pilypui de Valua; kol tai 
įvyks, dienos šviesą jis matys tik viena akimi. 

— Tegul taip ir bus, — pratarė greta jo sėdinti grafie- 
nė de Solsberi ir dviem piršteliais uždengė dešinę akį.— 
O kai jūs įvykdysite savo pažadą, tuomet aš pamilsiu tą, 
kuris mane myli labiau už kitus; čia ir bus mano įžadas. 

Kalbėdama ji nenuleido akių nuo karaliaus. Naivusis 
Gotjė pamanė, jog ši priesaika skirta jam; jis taip ir su- 
stingo primerkęs akį net ir tuomet, kai grafienė atitraukė 
savo pirštelius. Paskiau, išsitraukęs iš kišenės nosinę, ku- 
ri kažkodėl buvo raudona, jis užsirišo akį, kad išties ne- 
matytų. 

Grynos didybės momentas jau praėjo. Pasigirdo juo- 
keliai; jie maišėsi su žodinėmis lenktynėmis, kas gi nar- 
siausias. Garnys atkeliavo prie mesiro Žano de Eno, ku- 
ris vylėsi, kad ši provokacija jos autoriui baigsis kur kas 
prasčiau. Jis nepakentė, kad jam kas duotų garbės pamo- 
kas; jo įraudęs veidas sunkiai slėpė vos tramdomą ap- 
maudą. 

— Kai sėdime tavernoje ir gurkšnojame vyną,— ta- 
rė jis Roberui,— daryti visokiausius įžadus labai lengva, 
kad tik damos atkreiptų dėmesį. Tada gali pamanyti, jog 
tarp Mūsų vaikšto tik olivjė, rolandai ir lanselotai. Bet 
kuomet patenkame į kovos lauką ir raiti lekiame į ataką, 
prisidengę skydu, atkišę iečių smaigalius, artėjant prie- 
šams, iš baimės mus sukausto šaltis; kiek tuomet pagyrūnų 

trokšta ištūnoti kokiame rūsyje! Bohemijos karalius, Flan- 
drijos grafas ir maršalas Bertranas tokie pat narsūs rite- 
riai kaip ir mes, kuzene Roberai; jūs pats tai puikiai Ži- 
note. Mes abu, nors ir išvyti iš Prancūzijos, tiesa, dėl 
skirtingų priežasčių, turėjome laiko neblogai juos pažinti; 
jie dar su mumis neatsiskaitė. Aš paprasčiausiai galiu 
pasižadėti, kad, jei mūsų karalius Eduardas vyks per Eno, 
būsiu šalia jo ir remsiu jo interesus. Ir tai bus jau trečias 
karas, kuriame jam pasitarnausiu. 

Dabar Roberas priėjo prie karalienės Pilypos ir pri- 
klaupė ant vieno kelio. Apvalutė Pilypa pasuko savo straz- 
danotą veiduką į Eduardą. 

— Negaliu duoti jokio įžado be mano senjoro leidi- 
mo,— atsakė ji. 

Taip ji ramiai pamokė savo rūmų damas. 

— Pasižadėkite tai, kas tik jums patinka, mano širde- 
le, pasižadėkite kuo karščiausiai, aš iš anksto jums pri- 
tariu. Tegu padeda jums Dievas! — tarė karalius. 

— Jei taip, mano švelnusis valdove, aš galiu duoti bet 
kokią priesaiką, nes laukiuosi kūdikio ir man neramu. Pa- 
sižadu, kad jis bus mano įsčiose tol, kol jūs nuplukdysite 
mane už jūros, ką buvote man pažadėjęs. .. 

Jos balsas kiek virptelėjo, kaip ir vestuvių dieną. 

— „bet jei atsitiks taip, — pridūrė ji — kad jūs mane 
paliksite čia, o pats išvyksite su kitais, tuomet aš nusi- 
žudysiu dideliu plieniniu peiliu, kartu pražudydama ir 
savo sielą, ir savo įsčių vaisių! 

Šitai buvo ištarta paprastai ir aiškiai, tad kiekvienas 
suprato, ką Pilypa norėjo pasakyti. Visi vengė pažvelgti į 
grafienę de Solsberi. Karalius nuleido ilgas blakstienas, 
paėmęs karalienės ranką, pakėlė ją prie lūpų ir, pertrauk- 
damas negerą tylą, prabilo: 

— Mano širdele, jūs visiems mums davėte tikros pa- 
reigos pamoką. Po jūsų priesaikos žodžių nė vienas nebe- 
turės ką pasižadėti. 

Ir kreipėsi į Roberą: 

— Mano kuzene d'Artua, užimkite savo vietą šalia 
karalienės. 

Vienas stalininkas supjaustė garnį; mėsa pasirodė kie- 
ta, nes kepė ją per daug šviežią, be to, ir šalta, kadangi 
per ilgai laukė savo valgytojų. Tačiau visi prarijo po 
kąsnelį. Roberui medžioklės laimikio skonis neapsako- 
Mai patiko: tądien iš tikrųjų prasidėjo karas. 

VI 


VANŲ SIENOS 


Ir pasižadėjimai, nuskambėję Vindzore, buvo ištesėti. 

Tų pačių 1338 metų liepos 16 dieną išplaukė iš Jar- 
muto Eduardas III, lydimas 400 laivų flotilės. Kitą dieną 
jis prisišvartavo Antverpene; karalienė Pilypa keliavo 
kartu. Daugybė riterių, mėgdžiodami Gotjė de Moni, už- 
dengė savo dešinę akį raudono audeklo skiaute. Kauty- 
nių metas dar nebuvo atėjęs, buvo tik deramasi. Rugsėjo 
5 dieną Koblence Eduardas susitiko su Vokietijos impe- 
ratoriumi. 

Šitai ceremonijai Liudvikas Bavarietis sugalvojo gana 
keistą kostiumą, pusiau imperatorišką, pusiau popiežišką: 
ant karališkos tunikos užsivilko popiežiaus dalmatiką, o 
ant popiežiaus tiaros užsidėjo dar ir žėrinčią brangiais ak- 
menimis karūną. Vienoje rankoje jis laikė skeptrą, o ki- 
toje — gaublį su kryžiumi viršuje. Tokiu būdu jis tarsi 
patvirtino save viso krikščioniškojo pasaulio valdovu. 

Iš savo sosto jis pasakė kaltinamąją kalbą Pilypui VI, 
pripažino Eduardą Prancūzijos karaliumi ir įteikė jam 
auksinę lazdą, skirdamas jį imperatoriaus vikaru. Šitą 
mintį pakišo tas pats Roberas d' Artua, prisiminęs, kaip 
Karolis de Valua prieš kiekvieną savo karo žygį pirmu- 
čiausia pasirūpindavo, kad būtų paskelbtas popiežiaus vi- 
karu. Liudvikas Bavarietis prisiekė visus septynerius me- 
tus ginti Eduardo teises, be to, ir Vokietijos princai, atke- 
liavę su imperatoriumi, patvirtino šią priesaiką. 

Tuo pat metu Žakobas Van Arteveldė toliau ragino 
sukilti liaudį Flandrijos grafystės, tos pačios grafystės, iš 
kurios visam laikui pabėgo Navaros karalius Liudvikas. 
Eduardas traukė iš miesto į miestą, šaukdamas didžiau- 
sias asamblėjas, kurios pripažino jį Prancūzijos karaliu- 
mi. Jis žadėjo prijungti prie Flandrijos Duė, Lilį ir net 
Artua grafystę, idant visose šiose žemėse gyventų vie- 
na tauta, siejama bendrų interesų. Minint tuos didžius su- 
manymus, visuomet skambėdavo ir Artua vardas; iš to 
nesunku nuspėti, kas buvo įkvėpėjas ir kas taps tuo as- 
meniu, kurį globos Anglija ir kuris naudos jos gerą. 

Tuo pat Metu Eduardas nusprendė išplėsti prekybines 
miestų privilegijas; užuot reikalavęs mokesčių, jis Žadė- 

jo teikti subsidijas. Savo pažadus jis tvirtino antspaudu, 
kur buvo išgraviruoti Anglijos ir Prancūzijos herbai. 

Antverpene karalienė Pilypa pagimdė antrąjį sūnų, 
Lionelį. 

Avinjone Benediktas XII vis nepaliovė rūpintis taika; 
tai buvo visiškai bergždžios pastangos. Jis ir kryžiaus žy- 
gį pasmerkė tik tam, kad sutrukdytų Prancūzijai kariauti 
su Anglija, o dabar šit tas karas čia pat ir toks tikroviš- 
kas, kad niekas nebedrįsta tuo abejoti. 

Vermandua ir Tjeraše įvyko rimtesni susirėmimai tarp 
Anelijos avangardų ir Prancūzijos įgulų, į tai Pilypas at- 
siliepė pasiųsdamas karių būrį į Gienę ir Škotiją, kad anie 
ten sukurstytų maištą, prisidengę mažojo Deivido Briuso 
vardu. 

Eduardas III šaudė tarp Flandrijos ir Londono, užsta- 
tinėdamas italų bankams Anglijos karalystės brangenybes, 
kad padengtų armijos išlaikymo išlaidas ir patenkintų 
naujų savo vasalų poreikius. 

Pilypas VI, surinkęs armiją ir paėmęs iš Sen Deni orif- 
lamą, nužygiavo iki Sen Kventino, tačiau, kai jį ir anglus 
skyrė tik vienos dienos kelias, jis staiga apsisuko ir su 
savo armija patraukė atgal grąžindamas oriflamą į Sen 
Deni altorių. Kokia priežastis galėjo sulaikyti karalių, to- 
kį karštą turnyrų mėgėją, nuo susidūrimo su priešininku? 
Visi laužė galvas, ir nė vienas nerado atsakymo. Gal Pi- 
lypas pamanė, kad, esant tokiai šlapybei, neverta nė pra- 
dėti mūšių? O gal netikėtai jam šovė į galvą tos krau- 
pios dėdės Roberto Astrologo pranašystės? Nežinia, ta- 
čiau jis pareiškė pasirinkęs kitą planą. Per vieną naktį iš 
baimės atsirado naujas kautynių planas. Jis pasiryžo už- 
kariauti Anglijos karalystę. Toli gražu ne pirmą kartą 
prancūzai ten įkels koją; argi Normandijos kunigaikštis 
prieš tris šimtmečius nenugalėjo Didžiosios Britanijos? .. 
Tai šit ir jis, Pilypas, taip pat išsikels į tas pačias pakran- 
tes Hastingse, ir Normandijos kunigaikštis, jo tikras sū- 
nus, kovos šalia jo! Taip kiekvienas iš abiejų karalių 
gviešėsi pavergti kito karalystę. 

Tačiau tokiam sumanymui įgyvendinti pirmučiausia 
Ieikėjo užvaldyti jūrą. Kadangi Eduardo armijos dauguma 
sutelkta kontinente, Pilypas sumanė atskirti ją nuo pa- 
grindinių bazių ir tuo apsunkinti armijos aprūpinimą mais- 
tu ir pastiprinimą kariais. Netrukus jis sutriuškins anglų 
laivyną. 

1340 metų birželio 22 dieną priešais Šeldę, ties žioti- 

mis, kurios skiria Flandriją nuo Zelandijos, pasirodė 200 
laivų, ant kurių didžiųjų stiebų plevėsavo Prancūzijos vė- 
liava; jie turėjo gražiausius pavadinimus: ,„Piligrimas“, 
„Mylimoji", „Puošeiva“, „Šventoji Marija", .. Į laivus buvo 
susodinta 20 000 jūreivių ir karių su geru būriu lankinin- 
kų, tačiau iš jų visų vargiai galėtum surinkti apie 150 ba- 
jorų. Prancūzijos riteriai vengė jūros. 

Kapitonas Barbavera, komandavęs penkiasdešimčiai 
genujietiškų galerų, kurias nuomojo Prancūzijos karalius, 
tarė admirolui Bėjušė: 

— Monsinjore, pažvelkite, artėja Anglijos karalius su 
savo flotile. Plaukite su visais savo laivais į atvirą jūrą, 
nes jus, likusius čia, prie didžiųjų uolų, anglai užspeis 
taip, kad būsite bejėgiai: jiems padeda ir vėjas, ir sau- 
lė, ir jūros potvynis. 

Jo patarimo vertėjo paklausyti; kapitonas turėjo 30 
metų tarnybos jūroje praktiką ir kaip tik praėjusiais me- 
tais įrodė savo ištikimybę Prancūzijai, kuo įžūliausiai su- 
degindamas Sauthemptoną. Admirolas Bėjušė, buvęs ka- 
raliaus vandenų ir girių prižiūrėtojas, jam išdidžiai metė: 

— (Gėda tam, kuris iš čia išeis! 

Jis surikiavo savo laivus į tris eiles: pirmiausia Se- 
nos flotilė, paskiau — Pikardijos ir Djepo, o paskutiniai 
buvo Kaeno ir Kotanteno laivai; be to, jis įsakė surišti 
laivus vienus su kitais lynais, o žmones paskirstė taip, 
tarytum būtų ruošiamasi ginti tvirtovę. 

Karalius Eduardas, prieš dieną išvykęs iš Londono, įsa- 
kinėjo beveik tokiai pat flotilei. Ir Žmonių jis neturėjo 
daugiau nei prancūzai, tačiau laivuose buvo 2000 bajorų, 
o tarp jų ir Roberas d' Artua, nors ir negalėjo pakęsti ke- 
lionių jūra. 

Vieną šios flotilės laivą saugojo 800 kareivių; juo 
plaukė karalienės Pilypos rūmų damos. 

Pavakare Prancūzijai teko atsisveikinti su karaliavimuų 
jūroje. 

Niekas nė nepastebėjo, kaip leidosi saulė, — prancūzų 
laivai liepsnojo taip ryškiai, kad nuo gaisro pašvaistės bu- 
vo šviesu it dieną. 

Normandijos, Pikardijos žvejus, Senos upeivius į ga- 
balus sudraskė anglų lankininkai ir flamandai, savo plokš- 
čiadugnėmis valtimis atsiyrę padėti ir puolę šitas tviI- 
toves su burėmis iš užnugario. Buvo girdimi braškantys 
burių stiebai, žvangantys ginklai, kriokiantys papjautieji. 
Nuožmiai kovėsi kardais ir kalavijais. Į skerdynių pa- 

baigą likę gyvi nebelaukė galo, šoko į jūrą, blaškėsi tarp 
lavonų kalnų, ir nebuvo aišku, ar jie plaukia vandeniu 
ar krauju. Ant bangų palengva siūbavo šimtai nukirstų 
rankų. 

Admirolo Bėjušė kūnas kybojo ant Eduardo laivo stie- 
bo skersinio, o kapitonas Barbavera savo genujietiško- 
mis galeromis jau skrodė atvirą jūrą. 

Nors anglai ir gerokai nukentėjo, jie vis vien triumia- 
vo. Didžiausia jų netektis — rūmų damų laivas, kuris din- 
go po vandeniu nusinešdamas siaubingus moterų klyks- 
mus. Į vandens paviršių iškilusios suknelės it negyvi 
paukščiai plūduriavo tarp žmonių lavonų. 

Jaunasis karalius Eduardas buvo sužeistas į šlaunį, 
per jo baltos odos pušnis sroveno kraujas. Dabar mūšiai 
persimetė į Prancūzijos žemę. 

Eduardas III nedelsdamas pasiuntė Pilypui VI naują 
kartelį: ,Idant išvengtų baisaus tautų ir šalių sunaikinimo 
ir kartu didelio krikščionių mirtingumo, o šitam kiekvie- 
nas valdovas savo širdyje privalo neleisti įvykti“. Angli- 
jos karalius siūlė savo Prancūzijos kuzenui susitikti ir kau- 
tis dvikovoje, nes kivirčai dėl Prancūzijos sosto — asme- 
ninis jų reikalas. Ir jei Pilypas de Valua „vienas su vie- 
nu susikauti nepanorėtų, Eduardas siūlo jam kautynes tam 
tikro dydžio aikštėje su šimtu riterių iš kiekvienos pusės: 
taip, iš esmės jis jam siūlo turnyrą, tačiau ietys tenebus 
atšipintos, o kalavijai tebus įprasto dydžio ir nebus tei- 
sėjų tvarkdarių, kurie žiūrėtų tvarkos; nugalėtojai gaus 
dovanų ne brangaus metalo sagę ar gražuolį medžioklės 
sakalą, o Liudviko Šventojo karūną“. 

Į tai karalius turnyrininkas atsakė, kad jo kuzeno pa- 
siūlymas nepriimtinas, kadangi jis skirtas Pilypui de Va- 
lua, o ne Prancūzijos karaliui, o Eduardas buvo tik jo 
vasalas, taip išdavikiškai prieš jį sukilęs. 

Popiežius išsiderėjo dar vienerias paliaubas. Jo lega- 
tai visaip stengėsi visus įtikinėdami, kad ši, tiesa, dar 
trapi taika tik jų nuopelnas, o iš tikrųjų abu karaliai 
sutiko tik tam, kad bent kiek atsipūstų. 

Šios antros paliaubos galėjo trukti ganėtinai ilgai, bet 
netikėtai mirė Bretanės kunigaikštis. 

Jis nepaliko nei teisėto sūnaus, nei tiesioginio pavel- 
dėtojo. Kunigaikštystės vienu metu pareikalavo nė de 
Monforas ]'Amori, jo paskutinis gyvas brolis, ir Sarlis de 
Blua, jo sūnėnas; dar viena panaši į Artua byla, kuri ju- 
Tidiniu požiūriu mažai kuo skyrėsi nuo pirmosios. Pily- 

pas VI palaikė savo giminaitį Šarlį de Blua, mat Šarlis 
iš jo žmonos pusės buvo Valua. Nieko nelaukęs, Eduar- 
das III ėmė ginti Žano de Monioro reikalavimus. Taigi 
dabar buvo du Prancūzijos karaliai, ir kiekvienas jų tu- 
rėjo Bretanės kunigaikštį lygiai taip, kaip abudu turėjo 
po nuosavą Škotijos karalių. 

Bretanė Roberui labai rūpėjo, kadangi iš savo motinos 
pusės jis turėjo Bretanės kunigaikščių kraujo. Todėl Edu- 
ardui nieko kita neliko, tik pavesti šitam milžinui vado- 
vauti pulkui, turėjusiam ten išsilaipinti. 

Pagaliau išmušė didžioji Robero d'Artua triumfo va- 
landa. 

Roberui sukako penkiasdešimt šešeri. Jo lemčiai skirta 
ilgalaikė neapykanta sugriežtino veido bruožus, plaukai 
įgijo keistą atspalvį sidro, atskiesto vandeniu, — taip žyla 
rusvaplaukiai žmonės. Jis įau nebuvo tas plevėsa, kuris 
įsivaizdavo rimtai kariaująs, o iš tikrųjų tik plėšė savo 
tetulės Mao pilis. Nūnai jis jau žino, kas yra karas, ir 
kruopščiai rengiasi žygiui; jis turi autoritetą, kurį papras- 
tai teikia amžius ir per ilgą, audringą gyvenimo tarpsnį 
sukaupta patirtis. Visi be išimties jį gerbė. Kas čia da- 
bar prisimins, kad jis padirbinėjo dokumentus, laužė prie- 
saikas, žudė ir net kiek mokėjo kerėti? Kas būtų išdrįsęs 
jam šitai priminti? Jis buvo monsinjoras Roberas, senstan- 
tis milžinas, tačiau Vis dar stulbinamai tvirtas, visuomet 
dėvįs raudoną drabužį ir pasitikintis savimi, ir dabar jis 
žingsniuoja Prancūzijos žeme Anglijos armijos priešaky- 
je. Ką gi jam reiškia tai, kad jis vadovauja svetimšalių 
pulkams? Ar apskritai egzistuoja ši sąvoka grafams, ba- 
ronams ir riteriams? Jų karo žygiai yra grynai šeimyninis 
reikalas, kautynės jiems reiškia kovą dėl paveldėjimo; 
vienas kuzenas — priešas, užtat kitas kuzenas — sąjungi- 
ninkas. Žodis ,„svetimšalis“ reiškia priešą tik paprastai 
liaudžiai, kurios namai bus deginami, plėšiami svirnai ir 
niekinamos moterys, bet ne princams, ginantiems savo ti- 
tulus ir valdas. 

Roberui šis Prancūzijos ir Anglijos karas yra jo ka- 
ras; jis troško jo, skelbė ir surengė jį; tai jo nenuilstamų 
dešimties metų vaisius. Jam dingojosi, jog jis ir gimė, ir 
gyveno tik tam, kad vadovautų šitam karui. Kadaise jis 
skundėsi, kad nesugeba džiaugtis tokia akimirka; šįsyk 
pagaliau jis iki valiai ja mėgaujasi. Jis įkvepia orą mė- 
gaudamasis, tarsi skanaudamas gardžiausią gėrimą. Kiek- 
viena Minutė neša laimę. Sėdėdamas savo galingo sarčio 

balne, pririšęs šalmą, o vienplaukę galvą atidavęs glamonė- 
ti vėjams, jis kreipiasi į liaudį su tokiais juokeliais, ku- 
rie anuos priverčia drebėti. Jis vadovauja 22000 riterių 
ir kareivių; grįžtelėjęs mato iki pat horizonto vien tik 
ietis, švytruojančias saulėje tarsi per mirtį nešančią pjūtį. 
Vargšai bretonai it akis išdegę sprunka šalin, dardėdami 
vežimais, tačiau dauguma pėsčiomis, mūvėdami drobines 
ar grubias gelumbės kelnes; moterys tempė vaikus, o 
vyrai ant pečių nešė grikių maišus. 

Roberas d'Artua vis dar nesunkiai pakėlė 15 Ijė žy- 
gius ir mėgo pasvajoti. .. Rytoj jis paims Brestą, paskui — 
Vanus, vėliau pasieks Reną ir jį nukariaus; iš ten jis įŽžy- 
giuos į Normandiją, užims Alensoną, priklausantį Pilypo 
de Valua broliui; iš Alensono patrauks į Evrė, į Konšus, 
į savo brangiausius Konšus! Po to tiesiai į Gajaro pilį ir 
išvaduos ponią de Bomon. O tuomet toks nenugalimas pa- 
sileis į Paryžių, ir šit jis jau Luvre, Vensene, Sen Žer- 
mene; nuverčia nuo sosto Pilypą de Valua, atiduoda karū- 
ną Eduardui, o šis Roberui suteikia Prancūzijos karalystės 
generalinio leitenanto titulą. Likimas jam ir anksčiau pa- 
siųsdavo protu nesuvokiamų sėkmių ir nesėkmių, bet tuo- 
met už jo nugaros nejojo, keldama kelio dulkes, visa 
armija. 

Iš tiesų Roberas užima Brestą, ten išlaisvina grafienę 
de Montor, kovotojos sielos ir tvirto kūno moterį; jos vy- 
rą Prancūzijos karalius paėmė į nelaisvę. Ji, priremta prie 
jūros, vis dar bandė ginti savo kunigaikštystės pakraštį. 
Paskui Roberas iškilmingai peršuoliuoja Bretanę ir iš tik- 
rųjų apgula Vanus, įsako pastatyti akmenų laidykles ir ka- 
tapultas, nutaikyti parakines bombardas, kurių dūmai mai- 
šosi su žemais lapkričio debesimis. Vanų įgula gausi, bet, 
manding, ne itin ryžtinga; ji laukia pirmos atakos, kad 
galėtų kuo garbingiau pasiduoti. Prireiks ir vienai, ir ki- 
tai pusei paaukoti po keletą vyrų, kad būtų išlaikytas tas 
iormalumas. 

Roberas suvarstė savo plieninį šalmą, apžergė galin- 
cąjį kovos žirgą, kuris nuo savo šeimininko svorio net 
palinko, sušukęs paskutinius įsakymus ir nuleidęs šalmo 
antveidį, kelis kartus apsuko aplink galvą šešiasvarį kovos 
vėzdą. Heroldai, mojuodami jo vėliava, kiek leidžia gerk- 
lės, sustaugia: „Artua, į mūšį!“ 

Pėstija bėga šalia arklių, kiekvienas šešetas tempia 
po ilgas kopėčias; kiti neša ant lazdų ryšulius su uždegto- 
mis pakulomis. Ten, kur tvirtovės siena pasidavė, pliūp- 

telėjo akmenų griaustinis ir, gaubiamas pilkšvų dūmų de- 
besies, it Žaibas švysčiojo raudonas vėjo plaikstomas mon- 
sinjoro d' Artua apsiaustas. ., 

Iš kilpinio paleista strėlė, išlėkusi pro ambrazūrą, per- 
vėrė šilkinį apsiaustą, šarvus, odinius pograndžius ir marš- 
kinius. Smūgis nebuvo stiprus, ne stipresnis už ieties smū- 
gį turnyro metu. Roberas pats ištraukė strėlę, tačiau ne- 
trukus, taip ir nesupratęs nei kas nutiko, nei kodėl staiga 
aptemo dangus, o kojos nebespaudžia arklio šonų, jis nu- 
griuvo į purvą. 

Tuo metu, kai Robero pulkai ėmė Vanus, jis pats vi- 
su milžinišku ūgiu, be šalmo tysojo ant kopėčių; jį nešė 
į stovyklą. Žaizda smarkiai kraujavo, raudona srovelė 
tekėjo po kopėčiomis. 

Anksčiau Roberas nebuvo sužeistas nė karto: nei per 
abu karo žygius į Flandriją, nei per savo žygį į Artua, 
nei per Akvitanijos karą... Anuomet Roberas negavo nė 
menkiausio įbrėžimo. Ir per visus 50 turnyrų, kuriuose 
jis dalyvavo, nė viena ietis nesukiužo palietusi jo kūną, 
nė karto gindamasis šernas net neužkliudė jo odos. 

Kodėl tai atsitiko prie Vanų, prie miesto, kuris rim- 
tai net nesigynė ir buvo tik tarpinis etapas jo epopėjoje? 
Juk neišpranašauta jokia pragaištis nei dėl Vanų, nei dėl 
Bretanės. Ranka, ištempusi kilpinio templę, buvo ranka ne- 
pažįstamojo, kuris net nežinojo, į ką taiko. 

Keturias dienas Roberas kovojo, kovėsi ne su princais 
ir parlamentais, paveldėjimo įstatymais, grafysčių papro- 
čiais, ne su karališkųjų šeimų ambicijomis ar godumu,— 
jis kovojo su savo kūnu. Mirtis brovėsi per tą pajuodu- 
siais kraštais žaizdą, žiojėjusią tarp širdies, taip smarkiai 
plazdenusios, ir vidurių, sudorojusių šitiek valgių; ne ta 
mirtis, kuri šaldo, o ta, kuri degina. Jo gyslose liepsno- 
jo ugnis. Per keturias dienas mirtis sudegino tas jėgas, 
kurių kūnas turėjo dar dvidešimčiai metų gyvenimo. 

Jis atsisakė rašyti testamentą, šaukė, kad rytoj jau 
sėdės balne. Teko jį pririšti, kad priimtų paskutinį pate- 
pimą; Roberas vis grasino nudobti kanauninką, kurį pa- 
laikė Tjeri d Irsonu. Jis kliedėjo. 

Nuo mažumės Roberas d' Artua nekentė jūros, o dabar 
parengė laivą išvežti jį į Angliją. Visą naktį bangų su- 
pamas jis reikalavo teisingumo, gana keisto teisingumo, 
nes kreipėsi į Prancūzijos baronus, vadindamas juos „kil- 
mingaisiais mano lordais“ ir reikalaudamas, kad Pilypas 

Gražusis lieptų atimti iš Pilypo de Valua visus jo turtus, 
karališkąją mantiją, skeptrą ir karūną vykdant popiežiaus 
bulę dėl atskyrimo nuo Bažnyčios. Jo balsas skardėjo nuo 
škancų iki pat forštevenio, kildamas iki stiebų, kur sėdėjo 
signalininkai. 

Priešaušry jis kiek aprimo ir paprašė pritraukti jo čiu- 
žini prie durų: jis norėjo pamatyti blėstančias žvaigždes. 
Tačiau saulėtekio jis jau neišvydo. Gyvybė visai geso; jam 
dar vaidenosi, kad ima sveikti. Paskutinis žodis, kurį iš- 
tarė jo lūpos, buvo „niekada!“, tačiau niekas ir nesužino- 
jo, ar jis kreipėsi į karalių, ar į jūrą, ar į Dievą. 

Kiekvienas žmogus ateina į šį pasaulį, idant atliktų 
savo pareigą, nedidelę ar ypač reikšmingą, tačiau papras- 
tai ir pats šito nežino. Jo prigimtis, jo ryšiai su panašiais 
į jį patį, gyvenimo atsitiktinumai verčia jį atlikti šitą pa- 
reigą ir padaryti tai be jo žinios, būnant įsitikinusiam, 
kad jis laisvas, elgiasi laisva valia. Roberas d' Artua įžie- 
bė Vakarų Europoje karo ugnį; savo uždavinį jis atliko. 

Kai karalius Eduardas III, tuo metu buvęs Flandrijoje, 
sužinojo apie jo mirtį, jo blakstienos sudrėko; jis nu- 
siuntė karalienei Pilypai laišką, kur rašė: 

„Širdele mano, Roberą d'Artua, mūsų kuzeną, pasi- 
šaukė Dievas; dėl mūsų garbės parašėme kancleriui ir iŽ- 
dininkui; paliepiau jiems palaidoti jį mūsų mieste Londo- 
ne. Mes trokštame, širdele mano, jog jūs pasirūpintumė- 
te tuo, kad viską atliktų deramai, taip, kaip reikalauja 
mūsų valia. Tesaugo jus Dievas. Parašyta ir patvirtinta 
mūsų asmeniniu antspaudu Grašamo mieste, šventosios 
Kotrynos dieną, šeštaisiais Anglijos ir Prancūzijos trečiai- 
siais mūsų valdymo metais". 

1343 metų sausio pradžioje Londone į švento Povilo 
katedros kriptą nusileido pats sunkiausias karstas, kokį 
kada nors buvo čia nuleidę. 


„„JIr čia autorius, verčiamas istorinės tiesos, privalo 
nužudyti savo mylimiausią personažą, su kuriuo jis gy- 
veno ištisus šešerius metus ir liūdėjo taip, kaip liūdėjo 
Anglijos karalius Eduardas. Pirštai, kaip mėgdavo sakyti 
kronikininkai, nenulaiko plunksnos, ir blėsta bet koks no- 
ras tęsti šią istoriją, nebent po kiek laiko, idant supažin- 
dinčiau skaitytoją su tolesniu kai kurių svarbesnių ši- 
tos knygos herojų likimu. 

O dabar ženkime 11 metų į priekį ir drauge perkopki- 
me Alpes... 


235 


Epilogas 


JONAS I NEŽINOMASIS 


I 


KELIAS, KURIS VEDA Į ROMĄ 


Pirmadienį, 1354 metų rugsėjo 22 dieną, Džaninas Bal- 
jonis, Sienos miesto notablis, gyvenęs Tolomėjaus rūmuo- 
se, kur jo šeima buvo įkūrusi bankų bendrovę, gavo 
laišką iš garsiojo Kola de Riencio, užgrobusio valdžią Ro- 
moje ir pasisavinusio senovinį tribūno titulą. Tame laiš- 
ke, rašytame Kapitolijuje ir datuotame praėjusiu ketvir- 
tadieniu, Kola de Riencis bankininkui rašė: 

„Brangusis drauge, mes siuntėme pasiuntinius ieško- 
ti jūsų ir įpareigojome prašyti, jei jie jus sutiktų, kad 
malonėtumėte atvykti pas mus į Romą. Mums pranešė, 
kad jus rado Sienoje, tačiau nesiryžo prašyti jūsų pasima- 
tyti su mumis. Kadangi nežinojome, kad jus ras, jums ir 
nerašėme; tačiau dabar žinome, kur jūs esate, ir prašome 
atvykti pas mus kuo skubiausiai, kai tik gausite šitą laiš- 
ką. Be to, prašytume tai laikyti didžiausioje paslaptyje, 
nes reikalas susijęs su Prancūzijos karalyste“. 

Kodėl tribūnas, užaugęs Transteverės tavernoje ir tviI- 
tinąs esąs nesantuokinis Vokietijos imperatoriaus Henriko 
VII sūnus, taigi Bohemijos karaliaus Jono pusbrolis, ko- 
dėl tribūnas, kurį Petrarka šlovino už tai, kad jis Italijai 
grąžino buvusią didybę, kodėl Kola de Riencis panoro 
pasikalbėti su Džaninu Baljoniu, ir dar skubiai ir slap- 
tai? Šitas klausimas nedavė jam ramybės ištisas dienas, 
kai jis keliavo į Romą lydimas savo draugo, notaro Andže- 
lo Gvindarelio, kurio prašė vykti drauge pirmiausia dėl 
to, kad dviese ne taip prailgsta kelias ir kad notaras bu- 
vo nuovokus bernaitis; jis puikiai išmanė visus banko rei- 
kalus. 

Rugsėjį virš Sienos lygumų dangus dar dosniai žeria 
šilumą, po pjūties geltonuoja laukų ražienos, panašios į 
laukinio žvėries kailį. Čia viena gražiausių vietovių pa- 
saulyje; Dievas taip grakščiai nubrėžė kalvų liniją ir dos- 

niai paskleidė gražiausią augaliją, tarp kurios įkūrė kipa- 
risą, tikrą laukų valdovą. Žmogus sugebėjo apdoroti ši- 
tą žemę ir visur pristatė būstų; ir princo Vasaros Iezi- 
dencija, ir kukliausios viensėdijos švietė vienodos och- 
ros spalvos sienomis ir apvalių čerpių stogais, viskas Ža- 
vėjo akį grakštumu ir harmonija. Kelias čia nenuobodus; 
jis vingiuoja, kyla, vėl leidžiasi į naujus slėnius, rango- 
si per terasomis susodintus vynuogynus ir tūkstantmečius 
alyvmedžius. Sienoje ir Dievas, ir žmogus apdovanoti aukš- 
čiausiomis kūrėjo galiomis. 

Kokie reikalai Prancūzijoje, kad Romos tribūnas pa- 
noro slapta pasikalbėti su Sienos bankininku? Kodėl net 
du kartus bandė surasti jį, o dabar dar atsiuntė šitą sku- 
binantį laišką su kreipiniu „brangusis mano drauge“? Man- 
ding, kviečia dėl naujų paskolų Paryžiaus karaliui, o gal 
dėl išpirkos kelių kilmingų senjorų, laikomų britų nelais- 
vėje? Džaninas Baljonis nė neįtarė, kad Kola de Riencį 
labai domina Prancūzijos reikalai. 

Netgi jei viskas būtų taip, kaip jis mano, kodėl tri- 
būnas nesikreipė į kitus bendrovės narius, į pačius se- 
niausius bankininkus, tokius kaip Tolomėjas Tolomėjus, 
Andrea ar Džakomas, jie kur kas geriau išmano tuos rei- 
kalus. Anuomet visi jie likvidavo senojo dėdės Spinelo 
palikimą, kai Paryžiuje buvo uždarinėjami italų bankai? 
Žinoma, Džanino motina prancūzė, graži, jauna, liūdno- 
ko veido moteris; jos ryškus paveikslas išliko iš vaikys- 
tes prisiminimų, kai jis gyveno nušiurusioje pilyje, tame 
lietingame krašte. Žinoma ir tai, kad jo tėvas, brangusis 
tėvas Baljonis, miręs prieš 14 metų kelionės po Kampani- 
ją metu... Džaninas, liūliuojamas romios arklio ristelės, 
nepastebimai nubrėžė ant krūtinės kryžiaus ženklą... Jo 
tėvas tais laikais, kai gyveno Prancūzijoje, buvo rimtai 
įsipainiojęs į Paryžiaus, Londono, Neapolio ir Avinjono 
dvarų reikalus. Jis buvo karalių ir karalienių patikėtinis, 
dalyvavo garsioje Liono konklavoje. .. 

Tačiau Džaninas nemėgo prisiminti Prancūzijos dėl to, 
kad ten gyveno jo motina, kurios jis taip daugiau ir nepa- 
matė; dabar jis nežinojo, ar ji gyva ar jau mirusi. Be 
to, jis nemėgo prisiminti ir dėl savo gimimo; tėvo žodžiais, 
jis gimęs iš teisėtos santuokos, o visi kiti šeimos nariai 
laikė jį pavainikiu. Visi giminaičiai atsirado staiga, juos 
jis pamatė būdamas devynerių — senelis Minas Baljonis, 
dėdės Tolomėjai, nesuskaičiuojama gausybė kuzenų... 
Dar ilgai Džaninas jautėsi tarp jų svetimas. Jis daug pa- 

darė, kad išnyktų tas nepanašumas, kad pritaptų prie jų 
bendrijos ir taptų tikru sieniečiu, bankininku, vienu iš 
Baljonių. 

Gal dėl to, kad jo širdis ilgėjosi žalių pievų, ūkanotų 
rytų ir avių bandų, jis užsiėmė vilnos prekyba, o pra- 
ėjus porai metų po tėvo mirties, vedė turtingą, geros sie- 
niečių šeimos paveldėtoją. Džovana Vivoli padovanojo: 
jam tris sūnus. Šešerius metus jie gyveno laimingai, bet 
48-aisiais ją nusinešė juodojo maro epidemija. Kitais me- 
tais jis vedė kitą turtingą merginą — Frančeską Agacano. 
Jo namus džiugino dar dviejų sūnų krykštavimas, ir da- 
bar jie vėl laukė naujagimio. 

Tėvynainiai vertino Džaniną už jo garbingą reikalų 
tvarkymą. Dėkinga liaudis išrinko jį kamerlengu, Gailes- 
tingosios Dievo Motinos ligoninės neturtingiesiems iždo 
valdytoju... 

San Kviriko d'Orčija, Radikofanis, Akvapendentė, Bol- 
seno ežeras, Montefiaskonė, užeigos namuose su didžiu- 
liais portikais praleistos naktys, o rytą — vėl į kelią... 
Džaninas ir Gvidarelis jau perjojo Toskaną. Kuo labiau 
artėjo kelionės tikslas, tuo tvirčiau Džaninas jautė ryžtą 
atsakyti tribūnui Kola de Rienciui kaip įmanydamas man- 
dagiau, kad jis nelinkęs sudarinėti sandėrių su Prancūzi- 
ja. Notaras Gvidarelis karštai jam pritarė; italų bendrovės 
dar prisiminė liūdną jų apiplėšimą, o ir pačioje Prancūzi- 
joje reikalai klojosi ne itin gerai nuo to laiko, kai Angli- 
joje prasidėjo karas; nevertėjo rizikuoti nė menkiausia pi- 
nigų suma. Kur kas geriau gyventi ramioje mažoje res- 
publikoje, tokioje kaip Siena, kur klesti amatai ir pre- 
kyba, o ne didžiosiose šalyse, kurias valdo bepročiai 2. 

Džaninas iš Tolomėjaus rūmų sekė visus paskutinių 
metų Prancūzijos įvykius; ten palikta tiek daug vekselių, 
ir vargu ar kada nors bus galima atgauti tas skolas! Iš. 
tiesų pamišėliai tie prancūzai, o didžiausias jų — karalius 
Valua, kuriam pavyko pirmučiausia prarasti Bretanę ir 
Flandriją, paskiau Normandiją, Sentonžą, o dabar jis, tar- 
si skalikų genamas stirninas, klaidžioja aplink Paryžių 
persekiojamas Anglijos armijos. Šitas turnyrų herojus, 
grasinęs pakelti visą pasaulį į kryžiaus žygį, atsisakė pri- 
imti kartelį, kuriuo jo priešas pasiūlė susikauti Vožiraro. 
lygumoje, beveik prie pat jo rūmų vartų; paskiau, įsivaiz- 
davęs, kad anglai jau bėga, nes jie pasitraukė į šiaurę... 
kuriems galams jiems buvo bėgti, jei visur laimėdavo? .. 
Pilypas visai nustekeno savo pulkus, staigiai versdamas 

juos vytis Eduardą, kurį pavijo už Somos; čia jo karinė 
šlovė ir baigėsi. 

Kresi kautynių atgarsiai pasiekė ir Sieną. Visi žino- 
jo, kad Prancūzijos karalius pasiuntė savo pėstininkus į 
ataką neleidęs Žmonėms po sunkaus 5 ljė žygio nė atsi- 
kvėpti, be to, žinojo, kad prancūzų riteriai, įsiutę ant ši- 
tų per lėtai judančių pėstininkų, jojo į ataką stačiai per 
savo žmones, stumdydami ir versdami juos ant žemės, 
trypdami arklių kanopomis; paskiau jie patys krito nuo 
kryžminio anglų lankininkų šaudymo. 

— Bent kiek norėdami pateisinti savo pralaimėjimą, 
prakalbo, kad akstys buvo užtaisytos paraku, kurį Ang- 
lija gavusi iš Italijos, ir todėl, girdi, prancūzų gretos iš- 
iro ir prasidėjo panika, nes jie klaikiai išsigandę trenks- 
mo. Bet patikėk, Gvidareli, priežastis — ne paraku užtaisy- 
tos akstys, o jų pačių kvailumas. 

Ak! Kas galėtų paneigti, kad ir prancūzų elgtasi ne- 
gražiai. Štai, sakykim, Jonas Bohemietis, kuris apie 50-u0- 
sius savo gyvenimo metus apako, reikalavo, kad jį imtų 
į mūšį ir jo arklį iš abiejų pusių pririštų prie riterių ko- 
vos žirgų; karalius neregys puolė į pačią mūšio tirštumą, 
iškėlęs savo kovos vėzdą. Tik kam kliuvo jo smūgiai? 
Nagi tiem dviem nelaimėliams, kurie jojo šalia karaliaus... 
Po mūšio rado jo lavoną, vis dar pririštą prie kitų dviejų 
nudobtų bendražygių, puikiausią simboli tos riterių kas- 
tos, kuri, niekindama liaudį, žudė pati save, ir visai dėl 
niekų, šiaip, savo malonumui. 

Vakare, po Kresi kautynių, Pilypas VI, paklaidžiojęs 
po laukus lydimas šešeto vyrų, pasibeldė į nedidelės pi- 
lies vartus. 

— Atidarykite, atidarykite vargšui Prancūzijos kara- 
liui! — sudejavo jis. 

Nereikia pamiršti, kad meseras Dantė jau anuomet pra- 
keikė visą Valua padermę, o to priežastis buvo jų pir- 
masis, grafas Karolis, nusiaubęs Sieną ir Florenciją. Visi 
ddivino poeta priešai baigė prastai. 

Po Kresi įvykių genujiečiai atnešė marą. Iš jų irgi 
nieko gero nelauk! Jų laivai iš Rytų atplukdė tą baisią li- 
gą, kuri pirmiausia išpjovė Provansą, o paskui metėsi į 
Avinjoną, į tą Miestą, paskendusį ištvirkavimų ir ydų liū- 
ne. Reikia tik prisiminti mesero Petrarkos žodžius apie 
šitą naująjį Babiloną, ir tuomet nesunkiai supranti, kad 
ši pūvanti šlykštynė ir atvirai daromos nuodėmės atne- 
šė baisią negandą, nūnai ir baudžiančią miestą 2“, 

Toskanietis visuomet būva nepatenkintas visais ir Vis- 
kuo, išskyrus save patį. Uždrausk jam piktžodžiauti, ir jis 
nebenorės gyventi. Šiuo atžvilgiu Džaninas buvo tikras 
toskanietis. 


Pasiekę Viterbą, jie su Gvidareliu dar nebuvo spėję 
apdergti ir iškeikti viso pasaulio. 

Pirmiausia, ką veikia popiežius Avinjone, kai jam de- 
ra būti Romoje, kaip liepė šventas Petras? Antra, kodėl 
„popiežiai vien tik prancūzai, kaip, sakykim, šitas Pjeras 
Rožė, buvęs Araso vyskupas, tapęs popiežiumi po Bene- 
dikto XII, ir dabar valdė Klemenso VI vardu? Kodėl jis 
kardinolais teskiria prancūzus ir atsisako grįžti į Italiją? 
Šit visus juos Dievas ir nubaudė. Vien per tris mėnesius 
Avinjone užkalta 7000 namų, kurių gyventojus pasiglem- 
žė maras; lavonus rinko ir dardino šimtais vežimų. Ta- 
čiau ta Dievo rykštė pasislinko į šiaurę, pjaudama karo 
nualintą kraštą. Pasiekęs Paryžių, maras per dieną nužu- 
dydavo tūkstantį žmonių, nesigailėdamas nei jauno, nei 
seno. Nuo maro mirė ir Normandijos kunigaikščio žmo- 
na, Bohemijos karaliaus duktė, ir karalienė Žana Navarie- 
tė, Margaritos Burgundės duktė, ir vyriškos padermės 
Prancūzijos karalienė Žana Raišoji, Margaritos sesuo; be 
to, prancūzai, kurie iš visos širdies jos nekentė, kalbėjo, 
kad jos mirtis tik teisinga bausmė. 

Bet kodėl maras nusinešė ir Džovaną Baljoni — pirmą- 
ją Džanino Žmoną tokiomis gražiomis it migdolai akimis ir 
lyg nutekintu alebastro kaklu? Argi tai teisinga? Argi tei- 
singa, kad epidemija nušlavė Sieną? Išties Dievas kartais 
elgiasi nelabai apgalvotai, per dažnai klaikiai nubaudžia 
gerus žmones, idant tie išpirktų blogųjų kaltes. 

Palaimingi tie, kurie išvengė maro! Palaimingas me- 
seras Džovanis Bokačas — Tolomėjų draugo sūnus; jo mo- 
tina, kaip ir Džanino, prancūzė. Jam pavyko visus baisu- 
mus pergyventi svečiuojantis pas vieną turtingą senjorą 
Florencijoje! Per visą maro siautėjimo laiką, norėdamas 
prablaškyti Palmjerio rūmuose gyvenančius pabėgėlius 
ir bent trumpam priversti juos užmiršti, jog prie vartų 
tyko mirtis, Bokačas rašė savo gražias, smagias pasakas, 
kurias dabar mintinai moka visa Italija. Argi narsa, kurią 
mirties akivaizdoje rodė grafo Palmjerio svečiai ir me- 
seras Bokačas, argi tokia narsa nėra vertesnė už tą kvai- 
lą Prancūzijos riterių bravūrą? Notaras Gvidarelis visiš- 
kai sutiko su bičiulio nuomone. 

Karalius Pilypas vėl vedė tepraėjus trisdešimt dienų po 
vyriškosios savo karalienės mirties... Džaninas ir čia 
turėjo už ką pabarti karalių; jis burnojo ne naujas su- 
tuoktuves, nes ir pats vedė antrąkart, bet tą nepadorų 
skubėjimą kuo greičiau vėl paimti žmoną. Tik trisdešimt 
dienų! Ir ką Pilypas VI pasirinko? Štai čia ir prasideda 
pats pikantiškumas. Iš vyriausiojo savo sūnaus nugvelbė 
princesę, kurią tas netrukus turėjo vesti, kuziną Blanšą, 
Navaros karaliaus dukterį, pramintą Išmintingąja Gražuole. 

Apakintas tyros aštuoniolikmetės mergelės grožio, kai 
ji pirmąsyk pasirodė karaliaus dvare, Pilypas pareikala- 
vo, kad jo sūnus Žanas Normandietis perleistų ją jam; 
Žanas leidosi apvesdinamas su Bulonės grafiene, 24 metų 
našle, kuri ypatingų jausmų jam nežadino, tik, teisybę 
sakant, jų nekėlė nė viena dama, nes buvo panašu, kad 
Prancūzijos sosto įpėdinis labiau domėjosi savo pažais. 

Senasis karalius Išmintingosios Gražuolės glėbyje pa- 
tyrė jaunatviškos aistros kvaitulį. Iš tiesų Išmintingoji 
Gražuolė! Pravardė be galo tiko, ir Džaninas su Gvida- 
reliu jodami net kratėsi iš juoko. Išmintingoji Gražuolė! 
Meseras Bokačas galėtų parašyti apie tai kokią pasakai- 
tę. Per tris mėnesius gražuolė taip nustekeno karalių, tur- 
nyrų riterį, kad iš jo teliko vieni kaulai; pagaliau šitą ne- 
prilygstamą kvailį, valdžiusį šalį trečdalį amžiaus tik tam, 
kad turtingiausią savo karalystę įstumtų į didžiausią skur- 
dą, palydėjo į Sen Deni. 

Naujasis karalius Jonas II, dabar jau trisdešimt šeše- 
rių Metų vyras, kažkodėl pramintas Geruoju, jį mačiu- 
sių keliauninkų žodžiais tariant, turėjo tų pačių fizinių 
ypatybių kaip ir jo tėvas; visur jį lydėjo tokia pat sėkmė. 
Tik kiek išlaidesnis, nepastovesnis ir lengvabūdiškesnis, iš 
motinos paveldėjęs veidmainiškumą ir žiaurumą. Įsitikinęs, 
kad aplinkui vieni išdavikai, jis pirmiausia įsakė nubaus- 
ti savo konetablį ir nukirsti jam galvą. 

Karalius Eduardas III, užėmęs Kalė ir ten apsistojęs, 
įkūrė Keliaraiščio ordiną tą dieną, kai įsigeidė pats pa- 
taisyti savo meilužės, gražiosios Solsberio grafienės, koji- 
nę, Karalius Jonas II, nenorėdamas atsilikti nuo angliškojo 
riteriškumo, irgi įkūrė ordiną, pavadinęs jį Žvaigždės or- 
dinu, idant pagerbtų juo savo ispaną favoritą, jaunąjį 
Karlą de la Serda. Tuo jo žygdarbiai ir baigėsi. 

Liaudis mirė iš bado, maras ir karas nusinešė daug 
gyvybių, lauko darbams, amatams trūko darbo rankų, 
maisto produktų labai sumažėjo, o jų kainos be saiko pa- 

kilo. Be to, mažinamos pareigybės, sudarant kiekvieną 
sandėrį reikalauta mokėti apie vieną solį už livrą mokes- 
čio, 

Po šalį klajojo gaujos, panašios į anų laikų piemenė- 
lius, tačiau kur kas labiau pašėlusios; tūkstančiai apsi- 
skarmalavusių vyrų ir moterų daužė vienas kitą grandi- 
nėmis, virvėmis, vilkosi keliais, staugdami niūrias psal- 
mes, ir staiga, pagauti įniršio, puldavo žudyti, kaip ir vi- 
sais laikais, žydus ir italus. 

Tuo tarpu Prancūzijos dvaras spindėjo prabanga, kuri 
badė akis lyg įžeidus akibrokštas badaujančiai liaudžiai; 
tik vienam turnyrui buvo išleidžiama tiek pinigų, kad jų 
būtų pakakę ištisus metus maitinti visus kurios nors gra- 
fystės vargšus. Kilmingieji rengėsi taip, kaip išvis nede- 
Iėjo krikščionims, — vyrai kraudavo ant savęs daugiau 
brangenybių nei moterys, vilkėjo per liemenį sugnybtus 
ir sėdmenų nesiekiančius durtinius, o kurpės turėjo to- 
kias ilgas nosis, kad trukdė normaliai vaikščioti. 

Argi galėjo kuri nors bent kiek rimtesnė bankų ben- 
drovė rizikuoti ir teikti kreditus tokiems žmonėms ar ap- 
rūpinti juos vilna? Žinoma, ne. Ir Džaninas Baljonis, spa- 
lio 2 dieną per Ponte Milvijo įjodamas į Romą, tvirtai 
pasiryžo pareikšti tai tribūnui Kola de Rienciui. 


II 


NAKTIS KAPITOLIJUJE 


Keliautojai pasiekė Kampo dei Fjori osteriją kaip tik 
tuomet, kai gatvių prekeiviai skuba pusvelčiui parduoti 
paskutines rožes, nuima nuo savo prekydėžių spalvingus, 
gėlių kvapų prisisunkusius kilimus. 

Pasamdęs palydovu užeigos šeimininką, Džaninas Bal- 
jonis jau gerokai sutemus patraukė į Kapitolijų. 

Kokia nuostabi Roma! Į šį miestą jis pateko pirmąsyk 
ir labai apgailestavo, kad negali sulėtinti žingsnio. Koks 
didžiulis miestas palyginti su Siena ir Florencija, jis atro- 
dė didesnis ir už Paryžių ar Neapolį, kaip Džaninas galėjo 

birintas staiga nuveda į priešais visai netikėtai iškilusius 
puikiausius rūmus; jų portikai ir kiemai nutvieksti deglų 
ir žibintų. Vaikštinėjo pulkeliai berniukų, kurie dainuo- 
dami ir laikydamiesi už rankų, užtvėrė visą gatve. Žmo- 
nės stumdėsi, bet be pykčio, svetimšaliams jie šypsojo- 
si; iš tavernų, kurių čia apstu kiekviename žingsnyje, 
sklido skaniausi kaitintos alyvos, šafrano, keptos žuvies 
ir troškintos mėsos kvapai. Gyvenimas, regis, čia nesusto- 
ja ir naktį. 

Į Kapitolijaus kalvą Džaninas kopė šviečiant Žvaigž- 
dėms. Priešais bažnyčios šventorių augo žolė; nugriuvu- 
sios kolonos, statula su nulūžusia viena ranka liudijo mies- 
to senumą. Šitą žemę mindžiojo Augustas, Neronas, Ti- 
tas, Markas Aurelijus... 

Kola de Riencis vakarieniavo su gausia bendrija di- 
džiulėje salėje, kuri stovėjo ant Jupiterio šventyklos pa- 
matų. Džaninas priėjo prie Riencio, atsiklaupė ant vie- 
no kelio ir pasakė savo vardą. Tribūnas tučtuojau paėmė 
jį už rankų, pakėlė nuo grindų ir liepė palydėti į gretimą 
kambarį, kur netrukus pasirodė ir jis pats. 

Riencis pasirinko tribūno titulą, tačiau ir veido išraiš- 
ka, ir visa povyza greičiau priminė imperatorių. Jo mėgs- 
tamiausia spalva — purpurinė; apsiaustą jis siausdavosi 
taip, tarsi tai būtų toga. Drabužio apykaklė juosė tvirtą 
storą sprandą; stambus veidas, didelės šviesios akys, trum- 
pai pakirpti plaukai, valingas smakras, — sakytum pati 
gamta jam skyrė vietą šalia cezarių biustų. Dešinė tribū- 
no šnervė nervingai virpčiojo, tai jam teikė nekantrumo 
išraišką. Jo eisena buvo valdinga. Net iš pirmo žvilgsnio 
matėsi, kad jis gimęs valdyti ir tikisi daug nuveikti savo 
liaudies labui, o pašnekovas privalo nedelsdamas per- 
prasti visas jo mintis ir paklusti. Jis pasisodino Džaniną 
šalia savęs, tarnams įsakydamas uždaryti visas duris ir 
sergėti, kad niekas netrukdytų; paskiau, nieko nelaukęs, 
ėmė klausinėti visokių dalykų, visiškai nesusijusių su 
banko reikalais. 

Jo nedomino nei vilnos prekyba, nei pinigų skolini- 
mas, nei paskoliniai raštai. Jam rūpėjo tik Džaninas, jo 
asmenybė, ir daugiau niekas. Kokio amžiaus Džaninas at- 
vyko čia iš Prancūzijos? Kur jis praleido ankstyvąją sa- 
vo vaikystę? Kas jį auklėjo? Ar jį visada taip vadino? 

Po kiekvieno klausimo Riencis laukė atsakymo atidžiai 
klausydamas, linguodamas galvą vėl klausinėjo. 

Taigi, Džaninas gimė viename Paryžiaus vienuolyne. 
Iki devynerių metų jį augino motina Mari de Kresė savo 
namuose Il de Franse, netoli miestelio, vadinamo Senuoju 
Nofliu. Ką jis žino apie motinos buvimą karaliaus rūmuo- 
se? Sienietis prisiminė, ką apie tai pasakojęs jo tėvas Gu- 
čas Baljonis: kai Mari de Kresė buvo ką tik pagimdžiusi 
Džaniną, ją paėmė į rūmus kaip karalienės Klemencijos 
Vengrės naujagimio žindyvę; tačiau ten ji išbuvo neilgai, 
nes po kelių dienų karalienės kūdikis mirė. Sklido kalbos, 
kad jį nunuodijo. 

Džaninas nusišypsojo. Jis buvo Prancūzijos karaliaus 
pieno brolis; šitai jam iki šiol nė netoptelėjo į galvą, o 
dabar ši mintis pasirodė visiškai neįtikėtina, beveik juo- 
kinga, tuo labiau dabar, kai jam apie keturiasdešimt ir jis 
gyvena ramų italų miestelėno gyvenimą. 

Bet kodėl Riencis klausinėja jį viso šito? Kodėl šis di- 
delių šviesių akių tribūnas, priešpaskutinio imperatoriaus 
pavainikis, žiūri į jį taip įdėmiai ir mąsliai? 

— Tai jūs ir esate, — pagaliau ištarė Kola de Riencis,— 
tai tikrai jūs... 

Džaninas nesuprato, ką reiškė šitie žodžiai. Ir jau vi- 
sai neteko žado, kai tribūnas staiga atsiklaupė priešais 
jį ant vieno kelio ir, žemai nusilenkęs, pabučiavo jo de- 
šinę koją. 

— Jūs — Prancūzijos karalius, — pareiškė  Riencis.— 
Nuo šiolei visi privalo elgtis su jumis kaip su karaliumi. 

Akimirką Džanino akyse sumirguliavo šviesos. 

Kai namas, kur jūs ramiai sėdite prie stalo ir pietau- 
jate, staiga suskyla, nes prasideda žemės drebėjimas, kai 
laivas, kur ramiausiai miegate savo kajutėje, staiga užle- 
kia ant rifo ir sudūžta, pirmąją minutę irgi sunku supras- 
ti, kas nutiko. 

Džaninas Baljonis sėdi Kapitolijaus salėje, o Romos 
valdytojas suklumpa prie jo kojų ir tikina, kad Džaninas — 
Prancūzijos karalius. 

— Prieš devynerius metus, birželio mėnesį, ponia Mari 
de Kresė mirė... 

— Mano motina mirė? — šūktelėjo Džaninas. 

— Deja, mano grandisime senjore... tikriau toji, ku- 
rią jūs laikėte savo motina. Savo mirties išvakarėse ji pri- 
ėjo išpažinties. .. 

Pirmąkart Džaninas išgirdo į jį kreipiantis ,,„grandisime 
senjore“, ir tai jį pritrenkė labiau nei tai, kad tribūnas pa- 
bučiavo jam koją. 

— Taigi, jausdama artėjančią mirtį, Mari de Kresė 
pašaukė prie savo mirties patalo vienuolį iš gretimo au- 
gustinų vienuolyno, brolį Žurdeną Ispaną, ir ji atliko iš- 
pažintį. 

Džaninas mėgino sutelkti atmintį ir prisiminimais su- 
grįžti į vaikystę. Šit kambarys Kresė namuose ir jo mo- 
tina, šviesiaplaukė gražuolė... Ir mirė prieš 9 metus, o jis 
nė nežinojo. O dabar štai paaiškėja, kad jinai net ne mo- 
tina. 

Brolis Žurdenas mirštančiosios prašymu šitą išpažintį 
surašė ir patvirtino savo parašu; ten buvo atverta vie- 
na iš pačių keisčiausių Prancūzijos karalystės paslapčių, 
vienas iš pačių keisčiausių nusikaltimų. 

— Aš parodysiu jums šitą surašytą išpažintį, parody- 
siu ir brolio Žurdeno laišką; visi tie popieriai perduoti 
man,— pridūrė Kola de Riencis. 

Tribūnas kalbėjo ištisas keturias valandas. Vargu ar 
pakako jų išpasakoti Džaninui visus keturiasdešimt metų 
įvykius, kurie tapo vienu svarbiausių Prancūzijos karalys- 
tės istorijos puslapių: Margaritos Burgundės mirtis, an- 
tros Liudviko X vedybos su Klemencija Vengre... 

— Mano tėvas priklausė būsimos karalienės pasiun- 
tinybei Neapolio, — prisiminė Džaninas,— tikriau, tokio gra- 
fo de Buvilio svitai. .. 

— Sakote, grafo de Buvilio? Viskas kuo puikiausiai su- 
tampa! Tas pats Buvilis buvo karalienės Klemencijos, jū- 
sų Motinos, noblisime senjore, įsčių kuratorius, ir kaip tik 
jis rado jums Maitinti tokią ponią de Kresė viename Pa- 
ryžiaus vienuolynų, kur ji buvo ką tik pagimdžiusi. Ji 
visa tai labai smulkiai papasakojo. 

Tribūnui kalbant, svečias jautė, kad praranda blaivų 
protą. Viskas apsivertė, tamsa virto šviesa, O šviesa — 
tamsa. Džaninas vis prašė Riencio grįžti atgal, prie ku- 
rio nors jau pasakoto įvykio; lygiai taip jis paprastai grįŽ- 
davo prie sudėtingesnių skaičiavimo operacijų. Jis taip 
pat sužinojo, kad tėvas — visai ne jo tėvas, o motina — 
visai ne jo motina, o jo tikras tėvas, Prancūzijos kara- 
lius, pirmosios žmonos žudikas, ir pats galiausiai buvo 
nužudytas. Jis nustojo būti Prancūzijos karaliaus, miru- 
sio lopšy, pieno brolis, jis pats tapo tuo karaliumi, taip 
netikėtai prisikėlusiu. 

— Jus visada vadino Žanu, ar ne? Karalienė, jūsų 
motina, davė įžadus taip pakrikštyti. Žanas arba Džovanis, 

arba Džovaninas, arba dar Džaninas... Jūs — Jonas I Po- 
mirtinis. 

Pomirtinis! Nelinksma pravardė, labiau primenanti ka- 
pines, išgirdę tokį žodį, toskaniečiai būtinai parodo virš 
galvos ragelius, ištiesę du kairės rankos pirštus. 

Grafo Robero d'Artua ir grafienės Mao vardai, kuriuos 
mėgo savo prisiminimuose minėti jo tėvas... ne, ne tė- 
vas, na, tas, Gučas Baljonis, dabar vėl iškilo tribūno pa- 
sakojime ir buvo labai dažnai minimi kaip patys pavo- 
jingiausi visos šitos klaikios istorijos herojai. Grafienė 
Mao, nunuodijusi Džanino tėvą, taip, tėvą Liudviką! .. nu- 
tarė atsikratyti ir naujagimio. 

— Bet atsargusis grafas de Buvilis karalienės kūdikį su- 
keitė su žindyvės kūdikiu, kurį, beje, irgi vadino Žanu, 
tai šit tą Žaną ir nužudė, ir palaidojo jį Sen Deni... 

Džaninas pasijuto visiškai atbukęs, jis negalėjo taip 
imti ir atprasti būti Džaninas Baljonis, Sienos pirklio sū- 
nus; dabar jam dingojosi, lyg būtų jis, penkiadienis kū- 
dikis, baiges savo gyvenimą, o visi jo nugyventi metai, vi- 
sos jo mintys, veiksmai, netgi ir kūnas tebuvo iliuzija. Jis 
tarsi nualpo, viskas pasinėrė į tamsybes, jis pats lyg ir 
išnyko svetimame kūne, persikėlė į savo paties šmėklą. 
Kur jis iš tiesų dabar: po Sen Deni laidojimo rūsio plokš- 
tėmis ar čia, Kapitolijuje? 

— Ji mane kartais vadindavo „mano mažuoju prin- 
cu“, — sušnibždėjo jis. 

— Kas vadindavo? 

— Mano motina... noriu pasakyti, ponia de Kresė... 
kai mes likdavome dviese. O aš maniau, kad taip Pran- 
cūzijoje motinos vadina savo vaikus; ji bučiuodavo man 
rankas ir imdavo verkti... O! Dabar aš daug ką prisi- 
menu... Ir tuos išlaikymo pinigus, kuriuos mokėdavo 
mums grafas de Buvilis, ir tą dieną, kai mes gaudavome 
pinigų, abu mano dėdės Kresė — barzdotasis ir tas kitas — 
su manimi elgdavosi kur kas maloniau nei visada. 

Kas nutiko tiems visiems žmonėms? Daugelis jų se- 
niai mirę: Mao, Buvilis, Roberas d'Artua... Broliai Kresė 
Kresi kautynių išvakarėse buvo įšventinti į riterius vien 
dėl to, kad karalius Pilypas VI įžvelgė juokingą žodžių 
Kresė ir Kresi panašumą. 

— Dabar jie turėtų būti visai susene. .. 

Tačiau tada Mari de Kresė taip atkakliai atsisakydavo 
matytis su Guču Baljoniu ne dėl to, kad jo nekentė, kaip 
apmaudžiai manė Gučas, o todėl, kad privalėjo laikytis 

priesaikos, kurią iš jos išpešė jėga, kai jai įdavė auginti 
mažą išgelbėtą karalaitį. 

— Ji bijojo ir dėl savęs, ir dėl savo vyro, — paaiškino 
Kola de Riencis,— kadangi jie buvo susituokę nors ir slap- 
ta, tačiau pagal visas taisykles; juos sutuokė vienas vie- 
nuolis. Tai ji taip pat prisipažino per išpažintį. O pas- 
kui, kai jums sukako devyneri, atvykęs Baljonis jus pa- 
grobė. 

— Aš puikiai prisimenu tą dieną... 0 ji, o mano... 
na, ponia de Kresė, daugiau netekėjo? 

— Ne, juk ji jau buvo susituokusi. 

— Jis taip pat antrąsyk nevedė. 

Džaninas nutilo stengdamasis priprasti prie minties, 
jog toji, mirusi Kresė, ir tasai, miręs Kampanijoje, buvo 
netikri tėvai, jo įtėviai. 

Staiga jis netikėtai paklausė: 

— Ar galėčiau gauti veidrodį? 

— Žinoma, — kiek nustebes ištarė tribūnas. Jis pliaukš- 
telėjo delnais ir liepė tarnui atnešti veidrodį. 

— Aš mačiau karalienę Klemenciją... kartą... mane 
tada išvežė iš Kresė ir aš kelias dienas praleidau Pary- 
žiuje pas dėdę Spinelą. Mano tėvas... įtėvis, kaip jūs 
tvirtinate... mane nuvedė pas karalienę. Ji man davė 
cukruotų migdolų. Tai ji ir buvo tikroji mano motina? 

Jo akys pritvinko ašarų. Jis užkišo ranką už apykak- 
lės ir ištraukė mažą relikvinę, kabojusią ant šilkinės viI- 
vutės: 

— Šita švento Jono relikvija buvo jos. .. 

Jis beviltiškai bandė prisiminti karalienės veido bruo- 
žus tokius, kokie tada įsirėžė į vaikišką jo atmintį. Jis 
teprisiminė, kaip priešais jį pasirodė pasakiško grožio 
moteris, apsirengusi baltą našlės drabužį, ir išsiblaškiu- 
si paglostė jo galvą rausvu savo delnu... 

— Aš tuomet nežinojau, kad stoviu priešais savo mo- 
tiną. O ji iki pat savo mirties manė, kad jos sūnus mi- 
Tė... 
O! Toji grafienė Mao išties didelė nusikaltėlė. Ir ne 
tik dėl to, kad nužudė nekaltą kūdikį, bet dar ir todėl, 
kad pridarė tiek nelaimių, tiek nesantaikos ir sumaišties 
įnešė į jų gyvenimus! Jo esybės nerealumo įspūdis dingo 
užleisdamas vietą asmenybės susidvejinimo pojūčiui, ir 
tai Džaniną baimino ne mažiau. Jis buvo tas pats ir drau- 
ge kitas, buvo Sienos bankininkas ir kartu Prancūzijos 
karaliaus sūnus. 

O jo Žmona Frančeska? Staiga jis pagalvojo apie ją. 
Už ko ji ištekėjo? O jo vaikai? Tuomet jie tiesioginiai 
Hiugo Kapeto, Liudviko Šventojo ir Pilypo Gražiojo pali- 
kuonys. 

— Popiežius Jonas XXII turėjo kažką girdėti apie ši- 
tą reikalą, — tęsė Kola de Riencis.— Man pranešė, kad kai 
kurie jo kardinolai šnibždėjosi, girdi, popiežius netiki, kad 
karaliaus Liudviko X sūnus miręs. Paprasta prielaida, ma- 
nė jie, tokių dalykų pasitaiko ir jie niekuo nepagrįsti; taip 
ir buvo manoma iki tos dienos, kai jūsų įmotė ir žindyvė 
per paskutinę išpažintį atskleidė savo paslaptį, 0 augus- 
tinas vienuolis pažadėjo, jus suradęs, pasakyti visą tiesą. 
Gyvendama ji tylėjo paklusdama žmonių įsakymui, tačiau, 
kai atėjo minutė stoti prieš Dievą, o tie, kurie privertė 
ją tylėti, jau buvo po žeme, taip ir neišlaisvinę jos iš prie- 
saikos pančių, ji panoro išsivaduoti iš savo paslapties. 

Brolis Žurdenas Ispanas, tesėdamas duotą pažadą, iš- 
keliavo ieškoti Džanino; tačiau karas ir maras toliau Pa- 
ryžiaus nukeliauti neleido, o Tolomėjai savo banko skyrių 
ten jau buvo uždarę. Brolis Žurdenas jautėsi per senas, 
kad galėtų leistis į ilgesnes keliones. 

— Tuomet jis ir perdavė tai, kas buvo jam papasa- 
kota per išpažintį — tęsė Riencis,— kitam savo ordino bro- 
liui, Antuanui, žmogui labai šventam, kuris ne kartą ke- 
liavo į šventas Romos vietas ir anksčiau dažnai užsuk- 
davo pas mane. Ir štai šitas brolis Antuanas, prieš porą 
mėnesių sunegalavęs Porto Venere, pranešė man tai, ką 
jums dabar papasakojau, ir įdavė popierius, pats tuos įvy- 
kius perpasakodamas. Prisipažįstu, iš pradžių kiek dvejo- 
jau, ne iš karto visais tais dalykais patikėjau. Bet pa- 
svarstęs supratau, jog tie įvykiai per daug nejtikėtini ir 
fantastiški, kad galėtum juos išgalvoti; žmogaus vaizduo- 
tė dar nesugebėtų pakilti iki tokių aukštumų. Dažnai tie- 
sa mus pritrenkia kur kas labiau nei pramanyti dalykai. 
Aš liepiau patikrinti datas, surinkti kuo daugiau žinių ir 
pasiunčiau ieškoti jūsų; pirmiausia nusiunčiau savo žygū- 
nus, tik jie neturėjo jokio laiško ir nemokėjo jūsų prikal- 
binti atvykti pas mane; pagaliau išsiunčiau jums šitą laiš- 
ką, ir jūs, mano grandisime senjore, malonėjote atvykti 
čia! Jei jūs norėtumėte reikalauti teisių į Prancūzijos ka- 
rūną, aš pasiryžęs jums tarnauti. 

Ką tik atnešė sidabrinį veidrodį. Džaninas pritraukė jį 
prie didžiulių kandeliabrų ir ilgai save tyrinėjo. Sava iš- 
vaizda jis niekuomet nesižavėjo; apvalus, minkštokų bruo- 

žų veidas, tiesi nosis, bet kažkokia neapibrėžta, žydros 
akys po pernelyg šviesiomis blakstienomis. Argi gali toks 
būti Prancūzijos karaliaus veidas? 

Džaninas neatitraukė akių nuo veidrodžio, tarsi tikė- 
damasis praginti šmėklą, atkurti savo įprastą „aš“. 

Tribūnas uždėjo jam ant peties ranką. 

— Mano gimimas irgi,— prakalbo jis rimtai,— ilgai 
buvo apsuptas keistos paslapties. Aš augau vienoje šito 
miesto tavernoje; ten nešiojau krovikams vyną. Ir tik kur 
kas vėliau sužinojau, kas mano tėvas. 

Jo graži, nejudri imperatoriaus kaukė, kurioje virpėjo 
tik dešinė šnervių pusė, kiek paniuro. 


III 
„MES, KOLA DE RIENCIS..." 


Kai Džaninas išėjo iš Kapitolijaus, ankstyvo ryto ža- 
ra jau ėmė kraštuoti vario švytėjimu Palateno griuvėsius, 
tačiau į Kampo dei Fjori, kur buvo apsistojęs nakvynei, 
jis negrįžo. Garbės sargybinis, jam skirtas tribūno, nuve- 
dė ji į kitą Tibro pusę, į Sent Anžo pilį, kur jau laukė 
parengti apartamentai. 

Kitą dieną, ieškodamas Dievo pagalbos nuraminti tą di- 
džiulę audrą, kuri šėlo jo krūtinėje, jis ilgai meldėsi arti- 
miausioje bažnyčioje, o vėliau grįžo į Sent Anžo pilį. 
Jis norėjo šalia matyti draugą Gvidarelį, tačiau jo buvo 
nuolankiai paprašyta su niekuo nesusitikti tol, kol dar 
kartą nepasimatys su tribūnu. Taip jis vienas ir laukė iki 
pat vakaro, kai pagaliau atėjo jo paimti. Galima pama- 
nyti, jog Kola de Riencis savo reikalus tvarkė tik nak- 
timis. 

Ir taip Džaninas vėl grįžo į Kapitolijų, kur tribūnas 
jį apsupo dar didesne pagarba nei vakar ir vėl užsidarė 
su juo atskirame kambaryje. 

Čia Kola de Riencis išdėstė savo kampanijos planą: jis 
tučtuojau išsiųs laiškus popiežiui, imperatoriui, visiems 
krikščionybės pasaulio valdovams, paprašys visų atsiųsti 
į Romą savo pasiuntinius, kad šie išklausytų svarbiausią 
pranešimą, bet tai, apie ką tas pranešimas, jis nutylės; 

ir kai Visi pasiuntiniai susirinks į iškilmingą posėdį, jis 
atves Džaniną su visomis karališkomis regalijomis ir pa- 
skelbs, kad tai tikrasis Prancūzijos karalius. .. Žinoma, jei 
noblisime senjoras sutiksiąs. .. 

Džaninas karaliumi tapo nuo vakar vakaro, o Sienos 
bankininkų — prieš dvidešimt metų; jis suko galvą, kodėl 
Riencis taip rūpinasi juo, kodėl veikia taip nekantrauda- 
mas, taip karštligiškai, kad net visas didingas šito žmo- 
gaus kūnas virpėjo. Kodėl dabar, kai po Liudviko X mir- 
ties Prancūzijos soste pasikeitė jau keturi karaliai, kodėl 
jis dabar sumanė pradėti tokį konfliktą? Ar tik tam, kaip 
pats tvirtino, kad atskleistų tokią siaubingą neteisybę ir 
grąžintų nuskriausto princo teises? Tribūnas gana grei- 
tai prasitarė apie tikruosius savo tikslus. 

— Tikrasis Prancūzijos karalius galėtų į Romą sugrą- 
žinti popiežių. Tų netikrų karalių ir popiežiai netikri. 

Riencis numatė toli į priekį. Prancūzijos ir Anglijos 
karo, pamažu įsukusio į verpetą vieną Vakarų pasau- 
lio pusę prieš kitą, priežastis, nebent juridiniu pagrindimu, 
iš tiesų buvo dinastinis ginčas, bandantis išspręsti sosto 
paveldėjimo teises. Iškėlus teisėtą ir tikrą pretendentą į 
Prancūzijos sostą, bus atmetamos visos abiejų kitų kara- 
lių pretenzijos. Tuomet Europos valdovai, žinoma, taikin- 
gi valdovai, atvykę į Romos asamblėją, nuvers karalių 
Joną II ir grąžins karūną Jonui I. O Jonas I nutars Šven- 
tojo Tėvo sostą grąžinti į Amžinąjį miestą. Tuomet Pran- 
cūzijos dvaras nebesieks užgrobti Italijos žemių, pasibaigs 
gvelių ir gibelinų kovos; Italija vėl susivienys ir galės su- 
sigrąžinti buvusią didybę. Pagaliau popiežius ir Prancūzijos 
karalius, jei tik panorėtų, galėtų Kola de Riencį, visos 
šitos didybės ir taikos kūrėją, imperatoriaus sūnų, pa- 
daryti imperatoriumi, tačiau ne vokišku, o tikru, antikos 
imperatoriumi! Kola motina kilusi iš Trasteverės, kur iki 
šiol klaidžioja Augusto, Tito, Trajano šešėliai visur, net ir 
po tavernas; čia yra apie ką pasvajoti. .. 

Kitą dieną, spalio 4-ąją, per trečią pasimatymą, šįsyk 
įvykusį dieną, Riencis perdavė Džaninui, kurį nuo šiol 
vadino tik Džovaniu Prancūzu, visus tos nepaprastos by- 
los popierius: įmotės išpažintį, brolio Žurdeno Ispano pa- 
sakojimą ir brolio Antuano laišką; paskui pašaukęs vieną 
savo sekretorių, padiktavo raštą, patvirtinantį įvykio tik- 
rumą: 

„Mes, Kola de Riencis, riteris Apaštalų sosto malone, 
garsus Šventojo miesto senatorius, teisėjas, kapitonas ir 

romėnų tribūnas, atidžiai ištyrėme popierius, kuriuos mums 
perdavė brolis Antuanas. Jie dar labiau sustiprino tikėji- 
mą tuo, kas jau buvo sužinota ir išgirsta, ir tikra tiesa, 
kad tai Dievo valia Prancūzijos valstybė, jau ilgus me- 
tus žlugdoma karų ir niokojama visokių negandų, ku- 
rias jai siunčia Dievas, mes manome norėdami išpirkti tą 
apgavystę, kurios auka tapo šis žmogus ir kuris taip il- 
gai gyveno pažemintas ir skurdinamas. . ," 

Tribūnas nebuvo toks ramus kaip išvakarėse, ir kas- 
kart, kai koks neiprastas triukšmas ar ilgoka tyla pasiek- 
davo jo ausį, jis tučtuojau nustodavo rašęs. Jo didelių 
akių žvilgsnis vis krypdavo į atvirus langus; galėjai pa- 
manyti, kad jis akylai stebi visą miestą. 

„„..„Džaninas, mūsų kviečiamas, pasirodė ketvirtadie- 
nį, spalio 2-ąją. Prieš pasakydami jam tai, ką privalėjome 
pranešti, mes paklausėme jo, kas jis, kokią padėtį užima, 
koks jo vardas, koks jo tėvo vardas bei visų kitų reika- 
lų, su juo susijusių. Išklausę jo atsakymų, įsitikinome, kad 
jo žodžiai sutampa su tuo, kas parašyta brolio Antuano 
laiškuose; tuomet su derama pagarba mes jam atvėrėme 
tai, ką patys jau žinome. Bet kadangi žinome, kad prieš 
mus Romoje prasidėjo sambrūzdis. ..“ 

Džaninas pašoko. Kaip! Kola de Riencis, toks ga- 
lingas, kad gali paliepti savo pasiuntiniams vykti pas po- 
piežių ir visus pasaulio princus, ir bijo... Jis pažvelgė į 
tribūną, o tas patvirtindamas lėtai nuleido blakstienas ir 
paslėpė savo šviesias akis; dešinė šnervių pusė suvirpėjo. 

— Kolonos, — niūriai paaiškino jis. 

Paskiau jis vėl ėmė diktuoti: 

„„. „Kadangi mes baiminamės žūti anksčiau, nei su- 
spėsime suteikti jam paramą ir pagalbą atgaunant savo 
teisėtą sostą, įsakėme visus šiuos laiškus perrašyti, o 
kopijas atidavėme jam į rankas šeštadienį, 1353 metų 
spalio 4-ąją, sutvirtinę jas antspaudu su didele žvaigžde, 
apsupta aštuonių mažų žvaigždžių, ir su mažu apskritimu 
vidury, taip pat su Šventosios Bažnyčios ir romėnų her- 
bais, idant tiesa, esanti tuose popieriuose, įgytų daugiau 
garantijų ir ją sužinotų visi tikintieji. Tesuteikia mūsų 
maloningasis ir gailestingasis Išganytojas Jėzus Kristus 
mums ilgą gyvenimą, kad būtų lemta pamatyti triumfuo- 
jantį teisingą reikalą! Amen! Amen!' 

Baigęs rašyti, Riencis priėjo prie atviro lango ir, maž- 
ne tėviškai uždėjęs ant Jono I peties savo ranką, parodė 
kiek žemiau, už 100 pėdų nuo Kapitolijaus, antikinio fo- 

rumo griuvėsius, triumfo arkas ir sugriuvusias šventyk- 
las. Saulėlydžio šviesa nudažė gelsvai rausva spalva tą pa- 
sakišką akmenų skaldyklą, iš kur vandalai ir popiežiai 
daugiau nei dešimt amžių gaudavo marmuro. Iš Jupite- 
rio šventyklos matėsi vestalių Maldos namai ir lauras, iš- 
sikerojęs Veneros šventykloje. .. 

— Štai ten, — tribūnas parodė į senosios Romos kurijos 
aikštę, —- štai ten buvo nužudytas Cezaris... Ar negalėtu- 
mėte, mano kilmingasai senjore, suteikti man vienos la- 
bai svarbios paslaugos? Jūsų dar niekas nepažįsta, niekas 
nežino, kas jūs esate, ir jūs galite ramiai keliauti kaip 
paprastas miestelėnas, Sienos gyvento,-s. Aš jums padėsiu, 
kiek leis mano jėgos, tačiau tam reikia, kad likčiau gyvas. 
Žinau, kad prieš mane rezgamas sąmokslas. Žinau, kad 
mano priešai trokšta mano žūties ir gaudo mano žygūnus, 
kuriuos siunčiu už Romos. Keliaukite į Montefiaskonę, 
prisistatykite kardinolui Albornezei ir pasakykite jam, 
kad atsiųstų man kariuomenės, be to, kaip galima grei- 
čiau. 

Į kokią avantiūrą per tokį trumpą laiką sugebėjo įsi- 
painioti Džaninas? Imti reikalauti Prancūzijos sosto! Vos 
spėjo tapti pretendentu į karaliaus sostą, 0 jau virsta 
Romos tribūno emisaru ir vyksta pas kardinolą prašyti 
pagalbos. Jis neatsakė nei ne, nei taip; dabar jis jau į 
nieką nebegalėjo atsakyti ne, taip pat negalėjo atsakyti ir 
taip. 

Kitą dieną, spalio 5-ąją, prašuoliavęs pusę paros, jis 
pasiekė tą Montefiaskonę, kuri prieš penkias dienas taip 
keikė Prancūziją ir prancūzus. Jis susitiko su kardinolu 
Alborneze, kuris tučtuojau nusprendė traukti į Romą su 
visais turimais kariais, tačiau jau buvo per vėlu. Pirma- 
dienį, spalio 7-ąją, Kola de Riencis buvo nužudytas. 


IV 
POMIRTINIS KARALIUS 


Džovanis Prancūzas, grįžęs į Sieną, vėl užsiėmė ban- 
kininkyste ir vilnos prekyba, o apie tai, ką patyrė Romo- 
je, dvejus metus niekam neprasitarė, tik dažniau ėmė ap- 

žiūrinėti save veidrodyje. Ir kasvakar, prieš užmigdamas, 
paliūliuodavo save mintimi, kad jis karalienės Klemencijos 
sūnus, Neapolio valdovų giminaitis, Liudviko Šventojo 
provaikaitis. Tačiau didesne vidine narsa jis nepasižymėjo; 
juk nei iš šio, nei iš to neišeisi, nepaliksi Sienos, kai 
tau jau 40, ir nepradėsi visa gerkle klykauti: „„Aš esu 
Prancūzijos karalius!“ Be abejonės, palaikys bepročiu, 
ne kitaip. O Kola de Riencio, jo globėjo, tiesa, tegloboju- 
sio jį 3 dienas, nužudymas privertė rimtai susimąstyti. Ir 
visų pirma ko jis eitų ieškoti? 

Šiaip ar taip, nors ta paslaptis ir buvo labai svarbi, 
jis mažumą jos atvėrė savo žmonai Frančeskai, smalsiai 
kaip ir visos moterys, savo draugui Gvidareliui, smalsiam 
kaip ir visi notarai, ir dominikonui Fra Bartolomėjui, smal- 
siam kaip ir visi nuodėmklausiai. 

Fra Bartolomėjus, entuziastingas ir be galo plepus ita- 
las vienuolis, jau Matė save karaliaus kapelionu. Džani- 
nas jam parodė Riencio perduotus popierius; vienuolis ne- 
gaišdamas ėmė vepezoti apie juos visame mieste. Vei- 
kiai sieniečiai jau šnibždėjosi apie šitą stebuklą: tik pa- 
mManykit, tarp jų gyvena teisėtas Prancūzijos karalius! 
Priešais Tolomėjų rūmus rinkdavosi pulkai Žžioplių, atė- 
jusieji pas Džaniną užsakyti vilnos lenkdavosi mažne iki 
žemės. Visi laikė garbe sudaryti su juo sandėrį, o tuo- 
met, kai jis eidavo siauromis gatvelėmis, žmonės vienas 
kitą kumšėdavo ir rodydavo į jį pirštais. Atvykę į Sieną, 
prancūzų prekybininkai tvirtino, kad iš veido jis visiškai 
panašus į vietinius karališko kraujo princus, toks pat 
šviesiaplaukis, plačiaskruostis, kiek per daug nutolusiais 
vienas nuo kito antakiais. 

Ir šit Sienos pirklių laiškai paskleidė šitą žinią po vi- 
są Europą, kur tik buvo italų bankų skyriai. Ir tuomet pa- 
aiškėja, kad abudu broliai augustinai — Žurdenas ir Antua- 
nas, — kuriuos visi laikė mirusiais, nes laiškuose jie save 
vadino sukriošėliais ir palaužtais negalių, pasirodė ne tik 
gyvi ir sveiki, bet dar ketino keliauti į Šventąją žemę. 
Tiedu vienuoliai rašo Sienos respublikos tarybai ir patvir- 
tina savo ankstesnius pareiškimus, o brolis Žurdenas net 
parašo Džaninui, išdėstydamas jam visas Prancūzijos ne- 
laimes ir skatindamas pagaliau įsidrąsinti! 

O nelaimės iš tikro didelės. Karalius Jonas II, ,netik- 
ras karalius“, kaip dabar jį vadino sieniečiai, išsekino vi- 
są savo genialumą per didžiausias kautynes karalystės 
vakaruose, prie Puatjė. Kadangi jo tėvą Pilypą VI prie 

Kresi sumušė pėstininkai, Jonas II, ruošdamasis Puatjė 
mūšiui, nutarė nusodinti nuo žirgų riterius, bet neleisti 
jiems nusivilkti savo šarvų; taip jie, slegiami sunkių šar- 
vų, ir patraukė priešo link, kuris jų jau lūkuriavo kalvos 
viršūnėje! Ten juos jų pačių šarvuose ir supjaustė tarsi 
virtus omarus. 

Vyresnysis karaliaus sūnus, dofinas Karolis, vadovavęs 
koviniam būriui, iš mūšio lauko pasitraukė, kaip tvirti- 
no, tėvo įsakymu; tą įsakymą jis įvykdė pernelyg uoliai. 
Dar kalbėjo, kad jam tino rankos, ir dėl to jis negalėjo 
ilgai nulaikyti kardo. Šiaip ar taip, jo apdairumas išgel- 
bėjo Prancūzijai keletą riterių; tuo tarpu Jonas II kovėsi 
tik su savo jaunesniuoju sūnumi Pilypu, be atokvėpio šau- 
kiančiu: „Tėve, saugokitės, ginkitės iš kairės, ginkitės iš 
cešinės!"“, tarytum būtų galima apsiginti nuo ištisos ar- 
mijos! Vienas Pikardijos riteris, perėjęs tarnauti anglų pu- 
sėn, paėmė jį į nelaisvę. 

Dabar karalius Valua buvo karaliaus Eduardo III be- 
laisvis. Kas gi duos už jį tokią pasakiškai didelę išpir- 
ką — visą milijoną florinų? O, ne! Nėra ko nė svajoti, 
kad Sienos bankininkai duotų tokius pinigus. 

Visas šitas naujienas gyvai aptarinėjo sieniečiai, vieną 
1356 metų spalio rytą susirinkę priešais rotušę gražioje 
aikštėje, apjuostoje amfiteatru kylančių ochros ir rausvos 
spalvos rūmų. Jie ginčijosi, mosikavo rankomis, baidy- 
dami balandžius, kai netikėtai prie didesnio būrelio pri- 
ėjo baltais drabužiais Fra Bartolomėjus ir, pateisindamas 
savo priklausomybę pamokslininkų dominikonų ordinui, 
prakalbo tartum iš sakyklos. 

— Pagaliau pamatysime, koks jis karalius, tas belais- 
vis, ir kokios jo teisės į Liudviko Šventojo karūną! Išmu- 
šė teisingumo valanda! Negandos, užgriuvusios Prancū- 
ziją ir laikančios ją savo gniaužtuose jau 25 metus, — tai 
tik teisinga bausmė už visas niekšybes, o Jonas de Va- 
lua ne kas kitas, o uzurpatorius... Usurpatore, usurpato- 
re! — urzgė Fra Bartolomėjus, miniai vis didėjant.— Jis 
neturi jokių teisių į Prancūzijos sostą. Tikrasis, teisėtas 
Prancūzijos karalius čia, Sienoje, ir visi žmonės jį ge- 
rai pažįsta, jo vardas — Džaninas Baljonis. .. 

Jo pirštas bedė į viršų, į stogus, Tolomėjų rūmų lin- 
kui. 

— ... jį laikė sūnumi Gučo, Mino sūnaus, tačiau iš 
tikrųjų jis gimė Prancūzijoje, iš karaliaus Liudviko ir 
karalienės Klemencijos Vengrės. 

Šita kalba taip įaudrino miestą, jog rotušėje tučtuo- 
jau susirinko Respublikos taryba ir pareikalavo, kad Fra 
Bartolomėjus atneštų visus popierius. Kai popieriai buvo 
kruopščiai ištyrinėti, po ilgų svarstymų nutarta Džaniną 
pripažinti Prancūzijos karaliumi. Jam padės grąžinti pra- 
rastą karalystę: paskirs Tarybą iš šešių pačių protingiau- 
sių ir turtingiausių piliečių, kurie gins jo interesus ir pra- 
neš popiežiui, imperatoriui, visiems valdovams ir Pary- 
Žiaus parlamentui, kad yra gyvas Liudviko X sūnus, taip 
gėdingai išstumtas iš sosto, bet teisėtas paveldėtojas, ir 
jis ketina reikalauti karūnos. Pirmiausia jam paskyrė gar- 
bės sargybą ir nutarė jį išlaikyti. 

Džaninas pabūgo tokios sumaišties ir net mėgino vis- 
ko atsisakyti. Tačiau Taryba reikalavo, mosavo priešais 
nosį jo paties dokumentais ir įtikinėjo sutikti. Galiausiai jis 
papasakojo apie savo pasimatymus su Kola de Rienciu, 
kurio mirtis vis dar nedavė jam ramybės. Minia nenu- 
stygo iš džiaugsmo; jauni kilmingiausių šeimų sieniečiai 
ginčijosi, kam teks garbė pakliūti į jo asmens sargybą; 
tarp gatvių kvartalų vyko mūšiai, primenantys Palijo — 
sportinių varžybų — dieną. 

Toks džiugus sujudimas nenurimo visą mėnesį, per 
kurį Džaninas vaikštinėjo po miestą lydimas karališkosios 
svitos. Jo žmona pasimetė nežinodama, kaip elgtis, ir klau- 
sė, ar ji, paprasta miestelėnė, turėtų teisę būti patepta 
Reimse. O jų vaikai dabar kasdien buvo rengiami šven- 
tadieniais drabužiais. Ar vyresnysis sūnus iš pirmųjų ve- 
dybų Gabrielis nūnai gali būti laikomas sosto paveldėto- 
ju? Gabrielis I, Prancūzijos karalius. .. skamba kiek keis- 
tokai. O jei... ir vargšė Frančeska Agacano ėmė virpė- 
ti... O jei popiežius privers nutraukti jų santuoką, ne- 
tinkančią didingam sutuoktinio asmeniui, idant jis vestų 
karališkos padermės dukterį? 

Pirklius ir bankininkus gana greit apramino jų kores- 
pondentai užsienyje. Prancūzijos reikalai ir taip jau pras- 
ti, kuriam galui užkrauti ant jos galvos dar vieną kara- 
lių? Florencijos Bardžiai stačiai tyčiojosi, kad Sienoje at- 
sirado teisėtas Prancūzijos karalius. Prancūzija jau turi 
karalių Valua, kuris dabar Anglijos belaisvis ir leidžia 
aukso dienas Savojos rūmuose, ant Temzės kranto, ra- 
mindamasis po brangiojo La Serdos žūties tarp jaunų ri- 
terių. Prancūzija dar turi ir Anglijos karalių, vadovavusį 
didžiajai šalies daliai! O dabar prie sosto veržiasi ir nau- 
jasis Navaros karalius, Margaritos Burgundės vaikaitis, 

vadinamas Karoliu Piktuoju. Ir visi iki kaklo prasiskolinę 
italų bankininkams... O! Pats laikas šitiems sieniečiams 
lįsti su savo Džaninu! 

Respublikos taryba nesiuntė jokio laiško valdovams, 
jokio pasiuntinio pas popiežių, jokio atstovo į Paryžiaus 
parlamentą. Netrukus Džaninas neteko pragyvenimui skir- 
tų pinigų ir garbės sargybos. 

Tačiau dabar jis jau pats, mažne prieš savo valią įtrauk- 
tas į šitą avantiūrą, nebenorėjo trauktis. Tai buvo jo 
garbės reikalas ir kankino jį, tiesa, kiek pavėluotai, gar- 
bės troškimas. Jis jau nebegalėjo susitaikyti su tuo, kad 
jis — niekas. Jį, Džaniną, priėmė Kapitolijuje, jis gyveno 
Sent Anžo pilyje, vaikščiojo po Romą šalia kardinolo. Iš- 
tisą mėnesį jis Žingsniavo po Sieną lydimas karališkojo 
eskorto, o dabar kentėjo, kai, įeidamas į Duomą, girdėjo 
šnibždesius: „Žiūrėkite, va šitas, kuris pasiskelbė esąs 
Prancūzijos sosto paveldėtojas!“ Jei jau sykį nuspręsta, 
kad jis karalius, jis ir taps karaliumi. Savo vardu jis pa- 
rašė popiežiui Inocentui VI, kuris po Pjero Rožė mirties 
1352 metais užėmė jo vietą; parašė ir Anglijos, ir Navaros, 
it Vengrijos karaliams, įdėdamas savo dokumentų kopi- 
jas; jis prašė sugrąžinti jam priklausančias teises. Tas jo 
žygis gal ir būtų taip pasibaigęs, jei nebūtų atsiliepęs Liud- 
vikas Vengras — vienintelis jo giminaitis. Jis buvo tikras 
karalienės Klemencijos sūnėnas ir laiške titulavo Džani- 
ną karaliumi, pasveikindamas jį gimus iš tokių kilmingų 
tėvų. 

1357 metų spalio 2-ąją, trejiems metams praėjus po pir- 
mo pasimatymo su Kola de Rienciu, lygiai tą pačią dieną, 
Džaninas, pasiėmęs visus savo popierius, 250 aukso ekiu ir 
dar 2600 dukatų, įsiūtų į drabužius, patraukė į Budą pra- 
šyti pagalbos savo tolimo kuzeno, sutikusio pripažinti jo 
teises. Jį lydėjo keturi ginklanešiai, kurie tikėjo jo sėkme. 

Tačiau po dviejų mėnesių kelionės patekęs į Budą, jis 
Liudviko Vengro nerado. Džaninas pralaukė visą žiemą, ir 
dukatai tirpte tirpo tarp jo pirštų. Čia jis surado vieną sie- 
nietį, tokį Frančeską del Kontadą, tapusį vyskupu. 

Pagaliau kovo mėnesį jo kuzenas grįžo į savo sos- 
tinę, tačiau Džovanio Prancūzo nepriėmė. Jis prisakė 
savo senjorams gerai jį išklausinėti; iš pradžių tie pareiš- 
kė, jog visiškai įsitikinę jo reikalavimų teisėtumu, tačiau 
po savaitės metėsi į kitą kraštutinumą tikindami savo val- 
dovą, kad Džovanio pretenzijos — tik gryna apgavystė. 
Džaninas protestavo atsisakęs palikti Vengriją. Jis sudarė 

savo tarybą, kuriai vadovavo sienietis vyskupas; jam net 
pavyko pasamdyti prie Vengrijos diduomenės, apdova- 
notos gyva vaizduote ir visuomet pasiryžusios pulti į avan- 
tiūras, priklausančius 56 bajorus; jie prisiekė sekti pas- 
kui jį drauge su savo 1000 riterių ir 4000 lankininkų ir, 
apakinti visiškai nepaaiškinamo dosnumo, pasisiūlė tar- 
nauti jam neatlyginamai tol, kol jis pajėgs apmokėti jų 
išlaidas. 

Tačiau tam, kad galėtų pasiruošti ir išvykti, jiems dar 
teko prašyti Vengrijos karaliaus leidimo. O šis, nors ir 
liepė vadinti save „Didžiuoju“, matyt, nepasižymėjo itin 
dideliu sprendimų tvirtumu; jis pats panoro peržiūrėti Dža- 
nino dokumentus. Kruopščiai juos išstudijavęs, patvirtino, 
kad jie tikri, be to, pareiškė, palaikysiąs Džanino siekius 
ir net pats teiksiąs subsidijas, tačiau po kelių dienų pra- 
nešė, kad, gerai viską apsvarstęs, atsisako šito plano. 

Ir vis vien 1359 metų gegužės 15 dieną Frančeskas 
del Kontadas perdavė pretendentui į Prancūzijos sostą laiš- 
ką, datuotą ta pačia diena ir patvirtintą Vengrijos antspau- 
du; tame laiške Liudvikas Didysis, ,pagaliau apšviestas tie- 
sos saulės“, tvirtino, jog Džaninas di Gučas, išaugęs Sie- 
nos mieste, tikrai kilęs iš karališkos šeimos ir Vengrijos 
protėvių, yra šviesaus atminimo Prancūzijos karaliaus Liud- 
viko ir karalienės Klemencijos Vengrės sūnus. Laiškas 
taip pat patvirtino, jog Dievo Apvaizda, pasitelkusi kara- 
liaus žindyvę, taip norėjo, kad jaunasis princas būtų su- 
keistas su kitu kūdikiu, kurio mirtis išgelbėjo Džanino gy- 
vybę, ir „taip anuomet Mergelė Marija, bėgdama iš Egip- 
to, išgelbėjo savo kūdikį paskleidusi kalbas, kad jo nebėra 
tarp gyvųjų..." 

Vyskupas Frančeskas patarė pretendentui kuo greičiau 
išvykti, kol Vengrijos karalius vėlei nepersigalvojo, tuo 
labiau kad jis, Frančeskas, nėra visiškai įsitikinęs, jog 
laišką diktavo ir užantspaudavo pats karalius... 

Kitą dieną Džaninas paliko Budą, net nespėjęs surinkti 
visų karių, kurie būtų pasiryžę jam tarnauti; jis iškelia- 
vo Su gana gražia svita, net per prabangia princui, netu- 
rinčiam savo karalystės. 

Džovanis Prancūzas atvyko į Veneciją, užsisakė kara- 
liaus rūbus, paskiau patraukė į Trevizą, Padują, Ferarą, 
Bolonę ir pagaliau grįžo į Sieną mažne po pusantrų metų 
klajonių, idant pristatytų savo kandidatūrą Respublikos ta- 
rybai. 

Kadangi jis rinkimuose užėmė trečią vietą, taryba at- 
šaukė jo kandidatūrą, ir kaip tik dėl to, kad jis Liudviko X 
sūnus ir jį tokiu pripažino Vengrijos karalius, bei dėl to, 
kad jis nevietinis. Jis prarado Sienos pilietybę. 

Per Toskaną į Avinjoną vyko didysis Neapolio kara- 
lystės senešalas. Džaninas skubėjo pas jį; argi Neapolis 
nebuvo jo motinos giminės lopšys? Bet apdairusis sene- 
šalas patarė jam kreiptis į popiežių. 

1360 metų pavasarį Džaninas atkeliavo į popiežiaus 
miestą, vilkėdamas paprastą keliautojo rūbą, be eskorto, 
kadangi Vengrijos didikams jau įgriso jį lydėti. Popiežius 
Inocentas VI kuo griežčiausiai atsisakė jį priimti; Prancū- 
zija ir taip kėlė Šventajam Tėvui begalę rūpesčių, kur dar 
užsiimti su šituo keistu pomirtiniu karaliumi. 

Jonas II Gerasis vis dar buvo nelaisvėje; Paryžiuje įsi- 
liepsnojo sukilimas, ir jo vadas, pirklių prevo Etjenas 
Marselis buvo nužudytas po nesėkmingų bandymų įvesti 
liaudies valdžią. Neramu pasidarė ir kaime, kur sukilo 
skurdo nustekenti Žmonės, vadinami ,žakais“. Vienas ki- 
tą žudė nelabai atrinkdami, kuris priešas, o kuris 
draugas. Dofinas, kuriam vis tino rankos, be armi- 
jos ir bepinigų kovėsi su anglais, kovojo su na- 
varais ir net su paryžiečiais, padedamas Bretono Diuge- 
skleno, kuriam jis atidavė kardą, kadangi nepajėgė jo 
nulaikyti. Be to, jis dar ieškojo pinigų, ketindamas išpirkti 
savo tėvą. 

Tarp karo ir bado vienodai nustekentų grupuočių vy- 
ravo tikra Maišatis; būriai, vadinę save kareiviais, tebuvo 
plėšikų gauja, plėšikavusi keliuose, žudžiusi, kas pakliu- 
vo, vien tam, kad pasimėgautų žudynėmis. 

Bažnyčios vado gyvenimas Avinjone buvo ne ma- 
žiau pavojingas negu gyvenimas Romoje net Kolonų lai- 
kais. Reikėjo derėtis dėl taikos ir kuo skubiausiai reika- 
lauti, kad abu išsekę priešininkai susitaikytų, kad Anglijos 
karalius atsisakytų teisių į Prancūzijos karūną ir valdytų 
teisėtai jo atkariautą šalies pusę, o Prancūzijos karalius 
tegul kitoje šalies pusėje įveda nors regimą tvarką. O 
kam jam reikalingas tas keliaujantis mMaištininkas, reika- 
laves Prancūzijos karalystės ir mosavęs neįtikėtinais nie- 
kam nežinomų vienuolių prisipažinimais ir Vengrijos ka- 
raliaus laišku, kurio jis atsisakė? 

Tuomet Džaninas, stengdamasis gauti bent kiek pini- 
gų, ėmė klaidžioti iš smuklės į smuklę, vildamasis savo 
istorija sudominti kokius sugėrovus, kurie galėtų šiek tiek 

laiko praleisti prie vyno ąsočio ir paklausyti pasakojimo. 
Jis ėmė prašyti paramos tariamai įtakingų žmonių, kurie iš 
tikrųjų jokios įtakos negalėjo turėti, susiuostė su intrigan- 
tais, nevykėliais, samdytais kareiviais, Anglijos banditų 
vadeivomis, atsikrausčiusiais iki Provanso ir siaubusiais ši- 
tą kraštą. Dabar Džaninas panėšėjo į beprotį ir iš tiesų 
juo tapo. 

Vieną 1361 metų sausio dieną jį sulaikė Ekso konetab- 
liai. Jie nuplukdė jį į Marselį ir atsikratė atidavę į vie- 
tinio teisėjo rankas, o šis įmetė jį į kalėjimą. Po 8 mėne- 
sių jam pavyko pabėgti, bet jį tučtuojau sučiupo. Kadan- 
gi jis tikino, kad yra karališkosios Neapolio giminės, 
ir taip karštai įrodinėjo esąs Klemencijos Vengrės sūnus, 
teisėjas pasiuntė jį į Neapolį. 

Ten kaip tik tomis dienomis vyko derybos dėl kara- 
lienės Žanos, Roberto Astrologo paveldėtojos, sutuoktuvių 
su jauniausiuoju Jono II Gerojo sūnumi. Pats Jonas II, grį- 
Žžęs iš nelaisvės, kai dofinas sudarė Bretinji taikos sutar- 
tį, nulėkė į Avinjoną, kur ką tik šį pasaulį paliko Inocen- 
tas VI. Ir karalius Jonas II pasiūlė naujajam popiežiui Ur- 
banui V nuostabų planą — pradėti tą garsųjį kryžiaus žygį, 
kuriam palaiminimo taip ir neįstengė gauti nei jo tėvas 
Pilypas de Valua, nei jo senelis Karolis! 

Neapolyje Joną Pomirtinį, Joną Nežinomąjį, uždarė į 
Efo pilį; pro savo vienutės langelį jis galėjo Matyti Nau- 
jąją pilį — Maskjo Andžoino, iš kur jo motina, tokia lai- 
minga, prieš 46 metus išplaukė, kad taptų Prancūzijos ka- 
raliene. 

Čia tais pačiais metais jis ir mirė. Blaškytas keisčiau- 
siais gyvenimo vingiais, Džaninas irgi patyrė Prakeiktųjų 
karalių likimą. 


Kai Žakas de Molė, laižomas laužo liepsnos, sušuko sa- 
vc anatemą, ar tik jis tuomet iš kerėjimo ir burtų mokslų 
nežinojo, kokia dalia laukia Pilypo Gražiojo palikuonių? 
O gal dusinamas dūmų, paskutinę valandą jis įgijo aiškia- 
regystės galią? 

Prakeiksmo naštą tautos neša ilgiau negu valdovai. 

Nė vienas Geležinio karaliaus vyriškos lyties palikuo- 
nių neišvengė tragiško likimo, nė vienas nebaigė gy- 
venimo savo mirtimi, išskyrus Anglijos karalių Eduardą, 
kuriam taip ir neteko valdyti Prancūzijos. 

Liaudies kančios vis nesibaigė. Jai dar reikės gyventi 
valdomai išmintingo karaliaus, paskui bepročio karaliaus, 

vėliau silpno karaliaus ir 70 metų kęsti visokias negandas 
tol, kol užsidegs naujas laužas, kurio liepsnoms paaukotos 
Prancūzijos dukters gyvybę nusineš Sena, o kartu ir di- 
džiojo magistro prakeiksmą. 


Paryžius, 1954—1960 
Esendiėras, 1965—1966 


LELIJA IR LIŪTAS 


Po Karolio IV Gražiojo mirties Kapetingų dinastija iš- 
nyksta, kitaip sakant, nudžiūsta didžiojo karališkojo gene- 
aloginio medžio šaka. Vietoj jos Prancūzijoje sukeroja ša- 
kotas ir lapotas Valua genealoginis medis. 

Žinoma, pagrindinė priežastis, dėl kurios Valua pate- 
ko į sostą, buvo garsusis Šimtametis karas. Kaipgi apskri- 
tai įsiliepsnoja tokie šimtamečiai karai? Kokia dirva su- 
brandina karo grūdą? Ekonominio rungtyniavimo, juridi- 
nių painiavų ar nepatenkintų paveldėtojų pagiežos dirva? 
Ir kieno rankos, valdomos asmeninių ambicijų, beria tą 
grūdą? Autorius „Lelijoje ir liūte“ nuosekliai atskleidžia 
tą visuotinę Nneišvengiamybę ir individų veiksmus, taip 
glaudžiai tarpusavy susipynusius. 

Tais lemtingais metais Vakarų Europoje nušvinta vie- 
nas personažas, kuris išsiskiria iš visų kitų ir puikiausiai 
skaitytojų Žinomas — didysis, smarkusis senjoras, griaus- 
mingas milžinas grafas Roberas d'Artua. Nė vienas neiš- 
eikvojo tiek jėgų ir energijos, kad iškovotų Prancūzijos 
karaliaus karūną savo kuzenui Pilypui de Valua, ir nėra nė 
vieno, išskyrus, aišku, karalių, tokio galingo visoje Pran- 
cūzijoje. Roberas d Artua viliasi, kad tas jo galingumas 
padės jam atgauti grafystę, paveldėtą iš protėvių. 

Ir prasideda viena garsiausių bylų, kai žmogus, „be 
kurio niekas Prancūzijos karalystėje nevyksta“, kovoda- 
mas už savo paveldėjimo teises, griebiasi klastos, padir- 
binėja antspaudus, paperka dešimtis liudytojų, nesvyruo- 
damas sulaužo priesaiką, nesustabdo jo nei nusikaltimai, 
nei karas. Netekęs savo titulų, išvarytas iš tėvynės, visų 
atstumtas, jis klajoja Flandrijos keliais ir netikėtai pasi- 

rodo ant Vestminsterio menės laiptų. Čia jis sako Eduar- 
dui III ir Anglijos parlamentui skirtą kalbą, kuri ir bus 
pirmasis Šimtamečio karo veiksmas. Pats vadovaudamas 
armijai, persikelia į Bretanę, ten Vanų apgulties metu mir- 
tinai sužeidžiamas. Jo gyvenimo kelias baigiasi. Tačiau 
kibirkštis, kurią įskėlė tas karo kurstytojas, dar šimtą me- 
tų degins Prancūzijos žemę. Epiloge Morisas Driuonas at- 
skleidžia Jono I Pomirtinio paslaptį, paslaptį to pavogto 
karaliaus, kurį Visi manė esant mirusį dar lopšyje ir ku- 
rio keistas gyvenimas baigiasi Neapolio pilies kalėjime. 

Taip visi Pilypo Gražiojo vyriškos giminės ainiai iške- 
liauja į nebūtį. Didžiojo tamplierių magistro prakeiksmas 
išsipildė, tačiau, pasak autoriaus, „tautos neša prakeiksmo 
naštą ilgiau negu jį užsitraukę valdovai". 

Versta iš: 


Maurice Druon 
COUAND LE ROI 
PERD LA FRANCE 


Paris, 1980 


Ilgiausias mūsų karas, Šimtametis karas, 
tebuvo juridinis ginčas, nutrauktas pakel- 
lų ginklų. 

Polis Klodelis 


Prologas 


Didžius žmones iškelia istoriją ženklinančios tragedi- 
jos, tačiau tas tragedijas sukelia ne kas kitas, tik viduti- 
nybės. 

Prancūzija sutinka XIV amžių būdama pati galingiau- 
sia, tankiausiai apgvventa, veikliausia iš visų krikščionybę 
išpažįstančių karalysčių, ir ne veltui taip bijota jos ant- 
puolių, ne veltui taip gerbti jos tretieji teismai ir, be to, 
taip ieškota jos globos. Jau atrodė, kad Europoje prasi- 
deda Prancūzijos amžius. 

Tai, kad po keturiasdešimt metų ta pati Prancūzija 
buvo sutriuškinta šalies, kuri turėjo penkiskart mažiau 
gyventojų, kad jos diduomenė suskilo į politines partijas, 
buržuazija maištauja, o liaudies pečius slegia nepakelia- 
mi Mokesčiai, kad viena po kitos atsiskiria jos provincijos, 
siautėjančios plėšikų gaujos niokoja kraštą ir daro kito- 
kias piktadarybes, kad tyčiojamasi iš valdžios, kad pinigai 
neteko savo vertės, paralyžiuota prekyba, visur karaliau- 
ja skurdas ir nė vienas nežino, kas jo laukia rytoj, — Visa 
tai kėlė klausimą: kodėl toks klaikus valstybės žlugimas, 
kas taip negailestingai pasuko jos likimo vairą? 

Tai — vidutinybė, jos karalių vidutinybė, jų tuščia- 
garbis pasipūtimas, lengvabūdiškas šalies reikalų tvarky- 
mas, nesugebėjimas suburti tinkamų žmonių, jų nerūpes- 
tingumas, išpuikimas, jų bejėgystė siekti didžių užmojų 
ar bent jau įgyvendinti tuos, kurie buvo sumanyti dar iki 
jų karaliavimo. 

Nieko didinga neįvyks politinėje plotmėje ir niekas 
neįsitvirtins, jei neatsiras žmonių, kurių genijus, būdo 
savybės, valia įkvėptų, sutelktų ir vadovautų liaudies 
energijai. 

Viskas žlunga, kai valstybę vienas po kito valdo bu- 
kapročiai. Kai pranyksta didybė, vienybė taip pat dingsta. 

Prancūzija — tai idėja, susijungusi su istorija, tai lais- 
va idėja; nuo tūkstantųjų metų ji gyvena valdančiose šei- 
mose ir su tokiu atkaklumu perduodama tėvo sūnui, kad 
pirmagimystė seniausioje šakoje greitai tampa pakanka- 
mu pagrindu, leidžiančiu teisėtai įžengti į sostą. 

Sėkmė, žinoma, čia irgi vaidino tam tikrą vaidmenį, 
tarsi likimas būtų užsigeidęs palepinti šitą gimstančią na- 
ciją, duodamas ištisą tvirtų valdovų dinastiją. Nuo pirmo- 
jo Kapetingo išrinkimo iki pat Pilypo Gražiojo mirties, t. y. 
per tris su ketvirčiu amžiaus, valdė tik vienuolika karalių; 
kiekvienas jų paliko vyriškosios lyties paveldėtoją. 

O! Nereikia manyti, kad visi tie valdovai buvo ere- 
liai. Tačiau mažne visuomet po negabaus nelaimėlio į sos- 
tą tučtuojau sėsdavo puikiausio stoto Monarchas — tary- 
tum dangus atsiųsdavo malonę — arba vietoj silpnos svei- 
katos princo šalį valdydavo didis ministras. 

Dar visai jauna Prancūzija vos nežūsta patekusi į 
Pilypo I, smulkių ydų ir visiškai negebančio valdyti žmo- 
gaus, rankas. Bet šit po jo iškyla nenuilstantis storulis — 
Liudvikas VI, kuriam atėjus į valdžią per penkis ljė nuo 
Paryžiaus stovėjo priešas; mirdamas jis paliko ne tik anks- 
tesnio dydžio valstybę, bet dar ir praplėtė jos sienas iki 
pat Pirėnų. Bevalis, lengvabūdis Liudvikas VII pasmerkia 
karalystę pragaištingoms avantiūroms, sumanęs žygį į 
užjūrį, tačiau abatui Siužerui, valdančiam monarcho var- 
du, pavyksta išsaugoti šalies vienybę ir galią. 

Paskui Prancūzijai nusišypso sėkmė, be to, ir ne vie- 
na: nuo XII amžiaus pabaigos iki XIV amžiaus pradžios 
ją valdė trys talentingi, o gal net ir genialūs valdovai; 
kiekvienas jų sėdėjo soste gana ilgą laiką: vienas valdė 
43 metus, kitas — 41 ir trečias — 29 metus. Valdydami jie 
įgyvendino visus savo užmojus. Trys nepaprastai skirtin- 
gos prigimties ir būdo vyrai, tačiau visi jie buvo kur kas 
pranašesni už įprastus karalius. 

Pilypas Augustas, Istorijos kalvis, pradeda tvirtinti 
tikrąją tėvynės vienybę, prie karalystės jungdamas ar- 
čiau ir toliau esančias žemes. Liudvikas Šventasis, uolus 
krikščionybės išpažinėjas, remiasi karaliaus teisėtvarka ir 
įtvirtina vieningą teisę. Pilypas Gražusis, didysis valdovas, 
remdamasis karaliaus administracija, kuria vientisą vals- 
tybę. Nė vienas iš jų nesistengė patikti, o siekė veiks- 
mingos savo šaliai veiklos. Kiekvienam teko išgerti skli- 
diną taurę kartaus nepopuliarumo gėrimo. Tačiau po jų 
mirties jų gedėjo ir gailėjo kur kas nuoširdžiau nei anks- 

čiau, kai iš jų gyvų šaipėsi, tyčiojosi ir jų neapkentė. 
O svarbiausia buvo tai, kad viskas, ko jie siekė, pradėjo 
pildytis. 

Tėvynė, teisingumas, valstybė — kiekvienos tautos pa- 
grindas. Prancūzija, kurią valdė trys karalystės idėjos kū- 
rėjai, pagaliau išsiveržė iš neapibrėžtumų erdvės. Suvoku- 
si pati save, Prancūzija įsitvirtino Vakarų pasaulyje kaip 
neginčijama ir greit pranašumą įgyjanti realybė. 

Patikimai sergimos sienos, 22 milijonai gyventojų, 
lengvai sušaukiama kariuomenė, paklusnūs feodalai, gana 
griežtai kontroliuojamos administracinės apygardos, sau- 
gūs keliai, aktyvi prekyba... Kuri kita krikščioniška šalis 
galėjo dabar susilyginti su Prancūzija ir kuri iš jų jai 
nepavydėjo? Liaudis, žinoma, dejavo jausdama per sunkią 
monarcho leteną; tačiau ji ims dar gailiau dejuoti, kai 
paklius į per minkštas ar per kvaišas rankas. 

Mirus Pilypui Gražiajam, staiga viskas sudūžta. Ilgas 
sėkmingas sosto paveldėjimas baigiasi. 

Visi trys Geležinio karaliaus sūnūs vienas po kito 
žengė į sostą ir baigė karaliauti nepalikdami vyriškosios 
giminės palikuonių. Pirmesnėse knygose jau pasakojome 
dramas, kurios vyko Prancūzijos karaliaus dvare; visos 
jos sukosi aplink karūną, perkamą ir vėl parduodamą am- 
bicijų varžytinėse. 

Per 14 metų kapas priglaudžia keturis karalius; yra 
dėl ko baisėtis ir dirginti vaizduotę! Prancūzija nebuvo 
pratusi taip dažnai lakioti į Reimsą. Kapetingų medžio 
kamienas perskeltas, — galėjai pamanyti, kad čia pasidar- 
bavo žaibas. Ir tai, kad karūna persikėlė ant Valua šakos, 
kuri, tenka pripažinti, toli gražu nebuvo rami, negalėjo 
ko nors džiuginti. Tuščiagarbiai pagyrūnai, išpuikėliai, 
Jokio gylio, viskas tik paviršiuje! Valua šakos valdovai 
įsivaizdavo, kad jiems pakanka tik nusišypsoti, ir visa ka- 
Ialystė nušvis laime. Jų pirmtakai tapatino save su Pran- 
Cūzija, o šitie tapatino Prancūziją su tuo vaizdiniu, kurį 
patys susikūrė apie savo asmenį. Po prakeiksmą nešančių 
mirčių, taip skubiai įvykusių viena paskui kitą, atėjo ki- 
tas prakeiksmas — vidutinybė. 

Pirmasis Valua — Pilypas VI, pramintas karaliumi ras- 
tinuku, kitaip tariant, prasimušėlis, per 10 metų taip ir 
nesugebėjo įtvirtinti savo valdžios, kadangi, baigiantis 
tam dešimtmečiui, jo tikras pusbrolis Eduardas III Anglas 
Tyžtasi pradėti dinastinius vaidus; jis pareiškia turįs teisių 
į Prancūzijos sostą. Be to, jam pavyksta palaikyti Fland- 

rijoje ir Bretanėje, Sentonže ir Akvitanijoje visus tuos 
miestus ir visus tuos senjorus, kurie skundėsi naujuoju 
karaliumi. Jei Prancūziją būtų valdęs kiek ryžtingesnis 
monarchas, Anglas, nėra ko ir dvejoti, nebūtų drįsęs čia 
įkelti kojos. 

O Pilypas de Valua taip ir nesugebėjo išgelbėti šalies 
nuo jai gresiančių pavojų: jo flotilė sutriuškinta Sliuise 
dėl jo paties paskirto admirolo kaltės, o paskirtas veikiau- 
siai jis buvo dėl to, kad visiškai nesusigaudė jūros reika- 
luose ir negalėjo vadovauti jūros mūšiams. Pats karalius 
Kresi kautynių išvakarėse klaidžiojo po mūšio lauką, pa- 
likęs savo kavaleriją knežinti savo paties pėstininkų galvų. 

Kai Pilypas Gražusis apdėjo savo liaudį mokesčiais, 
kuo ir buvo kaltinamas, tai jis darė todėl, kad sustiprintų 
Prancūzijos gynybines pajėgas. O kai Pilypas de Valua 
pareikalavo imti dar didesnius mokesčius, tai tie mokes- 
čiai buvo skirti karaliaus pralaimėjimui apmokėti. 

Per paskutinius penketą jo valdymo metų pinigų kur- 
sas krito 160 kartų; sidabras neteko 3/4 savo vertės. Veltui 
stengtasi nustatyti tvirtas maisto produktų kainas — jos 
pašoko iki svaiginamų dydžių. Žmonės murmėjo kęsdami 
iki tol neregėtą infliaciją. 

Kai virš kurios nors šalies neganda ištiesia sparnus, 
viskas susimaišo, 0 į žmonių klaidas dar įsipainioja ir 
gamtos katastrofos. 

Maras, didysis maras, atklydęs iš Airijos gilumos, smo- 
gia Prancūzijai daug skaudesnį smūgį nei kuriai kitai 
Europos valstybei. Miestų gatvės virsta lavoninėmis, prie- 
miesčiai pilni lavonų krūvų: vienur maras nusinešė ket- 
virtadalį gyventojų, kitur — trečdalį. Ištuštėjo ištisi kai- 
mai, pūdymuojančiuose laukuose tekėkso lūšnos, vėtrų 
gairinamos. 

Pilypas de Valua turėjo sūnų, kurio Maras pagailėjo. 

Ir kai Prancūziją teskyrė keletas žingsnių nuo visiš- 
kos pražūties ir nuskurdimo, juos žengti padėjo Jonas II, 
per klaidą pramintas Geruoju. 

Ši virtinė vidutinybių, keičiančių karaliaus soste vie- 
na kitą, vos nesužlugdė viduramžių sistemos, kuri prigim- 
čiai patikėjo tos pačios giminės įsčiose išnešioti aukščiau- 
siosios valdžios turėtoją. Bet argi liaudis dažniau laimi 
rinkimų nei chromosomų loterijoje? Minios, asamblėjos, 
net nedidelės grupės rinkėjų apsirinka taip pat dažnai, 
kaip suklysta ir pati gamta; ir Apvaizda, šiaip ar taip, 
didybės atseikėja gana šykščiai. 

Pirma dalis 


NELAIMĖS ATEINA IŠ TOLI 


PERIGORO KARDINOLAS MĄSTO... 


Aš turėjau tapti popiežiumi. Kaip galėčiau pamiršti, 
kaip galėčiau neprisiminti, kad tiarą laikiau triskart, tik 
pamanykite, triskart! Ar tai būtų Benediktas XII, ar Kle- 
mensas VI, ar dabartinis popiežius, po įnirtingos kovos 
kaip tik aš sprendžiau, kieno galvą papuoš tiara. Mano 
bičiulis Petrarka ne veltui vadina mane popiežių dary- 
toju... Ne toks aš jau vykęs darytojas, jei tiara ant mano 
galvos taip nė karto ir neatsidūrė. Bet tokia jau Dievo 
valia... Ak, koks keistas dalykas — konklava! Manau, 
esu vienintelis dar gyvas kardinolas, kuris regėjo tris 
popiežius. Ir gal dar išvysiu ir ketvirtąjį, jei mūsų Ino- 
Centas IV taip jau smarkiai serga, kaip dejuoja ir visus 
tuo mėgina įtikinti... 

Kokie ten stogai? A, taip, atpažįstu, tai Šanselado aba- 
tija, ana ten, Boronės slėnyje... Pirmąsyk, ką ir kalbėti, 
buvau per jaunas. Trisdešimt treji metai — Kristaus am- 
žius; apie tai Avinjone visi šnabždėjo, kai tik sužinojo, 
kad Jonas XXII... Viešpatie, savo šventąja šviesa ap- 
šviesk jo dvasią; jis buvo mano geradarys... taigi, kai 
sužinojo, kad jis nebepakils iš patalo. Tačiau kardinolai 
nesirengė iš savo brolių tarpo rinkti paties jauniausiojo, 
ir tai, beje, protinga, aš tą mielai pripažįstu. Šitokiai at- 
sakomybei reikalinga patirtis, o jos aš įgijau jau vėliau. 
Šiaip ar taip, man jos ir tuomet užteko tiek, kad negrūs- 
čiau į galvą tuščių iliuzijų... Italuose paleidęs gana pla- 
Čiai pasklidusį girdą, kad Prancūzijos kardinolai niekada, 
niekada nebalsuos už Žaką Furjė, aš pasiekiau, kad jie 
savo balsus atiduotų kaip tik už jį, — jis buvo išrinktas 
Vienu balsu. „Jūs išsirinkote asilą!“ — šit ką jis šūktelėjo, 
kai pranešė išrinktojo vardą. Ir tai toks, tik pamanykit, 
buvo jo dėkingumas. Jis žinojo savo trūkumus. Ne, ne 

toks asilas jis buvo, bet ir liūtu negalima jo pavadinti. 
Jis buvo tiesiog geras dvasininkų ordino generolas, suge- 
bėjęs ganėtinai gerai priversti paklusti kartūzus, kuriems 
jis ir vadovavo. Bet valdyti visą krikščioniškąjį pasaulį. .. 
Tam jis buvo pernelyg smulkmeniškas, pernelyg prieka- 
bus ir kategoriškas. Be to, visos jo reformos davė daugiau 
blogio nei gėrio. Viena, dėl ko jam valdant galėjai būti 
ramus, buvo tai, kad Šventasis sostas į Romą tikrai ne- 
grįš. Šiuo atžvilgiu jis buvo neperkalbamas, kietas it uo- 
la... ir tai buvo svarbiausia. 

Antrą kartą, per 1342 metų konklavą... ak, tąsyk aš 
turėjau visas galimybes, jei... jei Pilypas de Valua ne- 
būtų įsigeidęs Sventajame soste matyti savo kanclerį, Rua- 
no arkivyskupą. O mes, perigoriečiai, visuomet paklusda- 
vome Prancūzijos karūnai. Ir kaip aš būčiau galėjęs likti 
Prancūzijos partijos vadu, jei būčiau sumanęs pasiprie- 
šinti karaliaus norams? Beje, Pjeras Rožė buvo didis po- 
piežius, be abejo, pats geriausias iš visų tų, kuriems tar- 
navau. Užtenka prisiminti, kuo jis pavertė Avinjoną, ko- 
kius rūmus pastatydino ir kokia minia apsišvietusių ŽžŽmo- 
nių plūstelėjo pas jį, kiek mokslininkų ir menininkų... 
Pagaliau jam pavyko nupirkti Avinjoną. Nupirko jis jį ne 
be mano pagalbos, nes aš, o ne kas kitas, derėjausi su 
Neapolio karaliene; taigi, galiu drąsiai sakyti, kad tai — 
mano darbas. Aštuoniasdešimt tūkstančių florinų — vieni 
niekai, išmalda. Karalienei Žanai reikėjo ne tiek pinigų, 
kiek nuodėmių atleidimo už tą gausybę santuokų, o ką 
jau kalbėti apie meilužius. 

Turbūt mano nešulinius arklius pakinkė naujais pa- 
kinktais, palankinas ne itin minkštas. Kai tik išsiruoši į 
kelionę, visada vienas ir tas pats... Nuo šiolei Dievo vie- 
tininkas žemėje jau nebe koks nuomininkas, sėdintis ant 
klibančio sosto kraštelio! O mūsų popiežiaus dvaras juk 
rodė pavyzdį visam pasauliui! Šičia veržėsi visi karaliai. 
Kad galėtum būti popiežiumi, neužtenka būti dvasininku, 
reikia dar sugebėti būti ir valdovu. Klemensas IV garsėjo 
kaip didis politikas; jis mielai klausė mano patarimų. O! 
Reikia tik prisiminti Jūros lygą, į kurią įėjo Rytų lotynų 
bažnyčia, Kipro karalius, venecijiečiai, hospitaljerai... 
Mes apsaugojome Graikijos archipelagą nuo barbarų ant- 
plūdžio ir būtume padarę dar daugiau. Tačiau paskui pra- 
sidėjo tas absurdiškas karas tarp Prancūzijos ir Anglijos 
karalių, ir aš jau nebeturiu vilties, kad jis kada nors baig- 
sis; taigi tas kvailas karas sutrukdė mums įgyvendinti 

dar vieną sumanymą — grąžinti Rytų bažnyčią į Romos 
katalikų glėbį. O po to atėjo maras... mirė popiežius 
Klemensas... 

Trečią kartą konklavoje — nuo jos jau praslinko net 
ketveri metai — viską sugadino mano kiltis. Girdi, aš per 
aukštas senjoras, Mat vieną jau tokį turėjome. Aš, Elis 
de Taleiranas, Perigoro kardinolas, jei būčiau išrinktas, 
tik pamanykite, būčiau tuo įžeidęs visą varguomenę! Kart- 
kartėmis Bažnyčią apninka netikėtas nusižeminimo ir sa- 
ves menkinimo įkarštis. Bet naudos iš to niekuomet ne- 
matyti. Pirmyn, nusimeskime savo puikiuosius drabužius, 
paslėpkime savo arnotus, parduokime auksines monstran- 
cijas ir dalykime Kristaus kūną iš pigiausių dubenėlių, 
apsivilkime prasčiokų lupatomis ir dar paieškokime kuo 
purvinesnių, ir tuomet niekas mūsų nebegerbs, o pirmiau- 
sia — tie patys prasčiokai... O kaipęgi! Jei mes pasidary- 
sime panašūs į juos, kuriam galui jiems gerbti mus? Pa- 
galiau ir mes patys liausimės save gerbę... Ir kai tik 
pamėginsite paprieštarauti tokiems nirtulingiems nusiže- 
minimo šalininkams, jie tučtuojau pakiš jums panosėn 
evangeliją, tarsi jie vieninteliai ją žinotų, ir ims jums 
tvirtinti apie ėdžias, stovinčias tarp jaučio ir asilo, įtiki- 
nėti dėl dailidės dirbtuvių. .. Būkite, girdi, panašūs į mūsų 
Viešpatį Jėzų Kristų. .. Tik norėčiau paklausti jūsų, mano 
tuščiagarbiai mokytuoliai, kur dabar yra mūsų Viešpats 
Jėzus? Nejaugi nesėdi jis Dievo Tėvo dešinėje, nejau jis 
ne toks pat visagalis? Nejaugi visoje didybėje soste sėdi 
ne Kristus, nušviestas dangaus šviesulių ir apgaubtas 
dangiškos muzikos? Negi jis ne pasaulio valdovas, apsup- 
tas daugybės serafimų ir palaimintųjų? Ir kas įpareigojo 
jus spręsti, kokį Jėzaus paveikslą pateikti tikintiesiems — 
tą trumpos jo žemiškosios egzistencijos vaizdinį ar tą kitą, 
jo triumfuojančios amžinybės paveikslą? 

„-. Šit jei keliaudamas kurioje nors diecezijoje susi- 
durčiau su vyskupu, linkusiu kiek pažeminti Dievą vai- 
kantis naujųjų idėjų, aš jam štai ką pasakyčiau... Nešioti 
nuo ryto iki vakaro 20 livrų kainuojantį auksu siuvinėtą 
drabužį ir dar mitrą, ir vyskupo lazdą — nėra taip links- 
ma, ypač kai tenka nešioti juos ištisus trisdešimt metų. 
Bet tai neišvengiama būtinybė. 

Taip paprastai sielų nepritrauksi. Kai vienas skursna 
sako kitiems tokiems pat varguoliams „mano broliai“, 
Siems tie žodžiai nepadaro jokio įspūdžio. O kai į juos 
taip kreipsis karalius, — visai kitas dalykas. Įteigti žmo- 

nėms bent kiek pagarbos patiems sau — štai kas yra tik- 
rasis gailestingumas, kurio nesupranta mūsų ordino bro- 
liai ir kiti skurstantys ordinai. Kaip tik dėl to, kad žmogus 
skursta ir kenčia, kad jis yra nusidėjėlis ir vargeta, bū- 
tina jam įkvėpti vilties, kad anapus bus kitaip. Na, taip! 
Ir tam reikia smilkalų, reikia paauksuotų daiktų, muzi- 
kos! Bažnyčia turi pateikti tikintiesiems dangiškosios ka- 
ralystės viziją, ir kiekvienas dvasininkas, pradedant po- 
piežiumi ir jo kardinolais, privalo nors iš dalies įkūnyti 
paties Kūrėjo paveikslą. .. 

Iš esmės ne taip jau bloga pasišnekučiuoti šitaip pa- 
čiam su savimi, taip atsiranda būsimų mano pamokslų 
argumentai. Bet šiaip norėčiau jų ieškoti bendraudamas 
su kitais žmonėmis... Viliuosi, kad Briunė nepamiršo ma- 
no žirnelių... Ne, štai jie. Beje, jis niekuomet nieko ne- 
pamiršta... 

Nors aš ir ne toks žymus teologas kaip kiti, kurių 
šiais laikais pilna lyg grybų po lietaus, bet jei man skirta 
pareiga palaikyti tvarką ir švarą žemiškuose Dievo na- 
muose, atsisakau sumažinti išlaidas, skirtas pragyvenimui 
ir savo būstui; net ir pats popiežius, kuris puikiai žino, 
kiek man skolingas, nemanė prieštarauti. Jei jam patinka 
menkinti save popiežiaus soste,— ką gi, tai jo vieno rei- 
kalas. Bet aš, jo nuncijus, privalau išsaugoti jo, kaip di- 
džiai aukšto dvasininko, garbę. 

Žinau tokių, kurie apkalbinėja mano erdvų purpurinį 
palankiną paauksuotu išgaubtu priekiu ir aukso vinimis — 
šituo pačiu palankinu aš nūnai ir keliauju; aptarinėja ir 
mano arklius, apgaubtus purpurinėmis gūniomis; jie šai- 
posi ir iš mano eskorto, kuriame yra 200 ietininkų, ir iš 
mano trijų Perigoro liūtų, išsiuvinėtų ne tik mano vėlia- 
voje, bet ir puošiančių mano sargybos livrėjas. Bet tik 
man pasirodžius kuriame nors mieste, visi žmonės bėga 
manęs pasitikti, kniumba man po kojomis, bučiuoja mano 
mantiją. Aš priverčiu atsiklaupti net karalius... ir vis 
Tavo, Viešpatie, garbei, Tavo garbei. 

Tik šitie dalykai nebuvo gerbiami paskutinės konkla- 
vos, ir Man tai aiškiai davė suprasti. Jie norėjo žmogaus, 
kaip ir visi, paprastuolio ir kukluolio, vargetos. Vargais 
negalais pasiekiau, kad neišrinktų Žano Birelio, tikrai 
švento žmogaus. O! Ką ir kalbėti, išties jis — šventas 
žmogus, tačiau nė per nago juodymą neturi tiek proto, 
kiek jo reikia norint valdyti, ir kuris būtų buvęs antrasis 
Pjeras de Moronas. Pasitelkiau visą savo iškalbingumą ir 

savo broliams konklavininkams kuo puikiausiai įrodžiau, 
kaip būtų pavojinga, kai Europa pateko į tokią sunkią 
būklę, padaryti klaidą ir duoti pasauliui dar vieną Se- 
lestiną V. O! Aš nebuvau gailestingas Bireliui! Prikalbė- 
jau jam begalę pagyrų ir įrodžiau, kad kaip tik dėl įsta- 
biausių savo dorybių jis ir negali valdyti Bažnyčios; taip 
sakant, aš jį visiškai sužlugdžiau ir pasiekiau, kad išrinktų 
Etjeną Oberą, žmogų iš neturtingos giminės, iš Pompadurų 
pusės, o Bažnyčios hierarchijoje jis nešvytėjo kokia ypa- 
tinga šviesa; to pakako, kad visi žmonės susitelktų su jo 
vėliava. 

Manoma, kad Šventoji Dvasia mus apšviečia ir tuomet 
mes išsirenkame geriausią; iš tikrųjų dažniausiai būna 
taip, kad balsuodami siekiame išvengti blogiausio. 

Mūsų Šventasis Tėvas nuvylė mane. Jis amžinai de- 
juoja, kupinas dvejonių; jei priima kokį sprendimą, tuo- 
jau pat jį ir atmeta. Ak! Aš visiškai kitaip būčiau val- 
dęs Bažnyčią! Be to, kokia mintis siųsti kartu su manimi 
kardinolą Kapočį, tarsi mirk gyvenk būtini bent du le- 
gatai, lyg aš būčiau nepakankamai prityręs tvarkyti da- 
lykus vienas! Kas iš to išėjo? Nuo pat pirmos atvykimo 
dienos mes riejamės, kadangi įrodžiau jam jo paties kvai- 
lumą; mano mielas Kapočis vaizduoja įsižeidusį ir nieko 
neveikia. Kol aš važinėju iš Bretėjaus į Monbazoną, iš 
Monbazono į Puatjė ir iš Puatjė į Bordo, o iš Bordo į 
Perigė, jisai sėdi sau Paryžiuje ir nieko kita nedaro, tik 
visur siuntinėja raštus, idant apsunkintų mano derybas. 
O! Norėčiau manyti, kad nerasiu jo Mece, pas imperato- 
rių... 
Perigė, mano Perigoras... Dieve, negi būsiu jį matęs 
paskutinį kartą? 

Mano motutė buvo tvirtai įtikėjusi, kad aš tapsiu po- 
piežium. Ji tai tvirtindavo kiekviena tinkama ir ne visai 
tinkama proga. Kaip tik dėl to ji liepė išskusti man ton- 
zūrą, kai tebuvau vos šešerių metų; ji išgavo iš Klemenso 
V, jautusio mano motinai gražius ir stiprius draugiškumo 
jausmus, pasižadėjimą, kad mane tučtuojau įrašys į po- 
piežiaus auklėtinius ir kad galėsiu gauti parapiją su be- 
neficijomis. Kiekgi man tada buvo metų, kai motutė at- 
vedė mane pas popiežių? .. „Ponia Briunisanda, tikiuosi, 
kad jūsų sūnus, kurį mes ypatingai palaiminome, suge- 
bės parodyti toje srityje, kurią jūs jam išrinkote, tokių 
būdingų jūsų giminei dorybių ir netruks pasiekti pačių 
aukščiausių mūsų šventosios Bažnyčios pareigų.“ Ne, ne 

daugiau Kaip septyneri. Jis paskyrė mane Sen Frono ka- 
nauninku; ten aš užsivilkau pirmąją savo peleriną. Nuo 
tol praėjo mažne 50 metų... O mano motinėlė vis sva- 
jojo pamatyti savo sūnų popiežiumi. Ar tai tebuvo moti- 
nos garbėtroškiška svajonė ar iš tiesų aiškiaregiška vizi- 
ja, kuri kartais aplanko moteris? Deja, aš pats puikiai 
suprantu, kad popiežiumi niekuomet netapsiu. 

Ir vis dėlto... mano horoskopas rodo, kad mano gi- 
mimo dieną Jupiteris susijungė su Saule pačiame palan- 
kiausiame kulminacijos taške, o tai yra valdžios ir tai- 
kingo valdymo ženklas. Nė vieno kardinolo horoskopas 
neturi tokio palankaus dangaus kūnų išsidėstymo kaip 
manasis. Mano horoskopas kur kas geresnis nei popie- 
žiaus Inocento tą dieną, kai jį išrinko. Tik šit kas... tai- 
kingas valdymas, taikingas valdymas, o aplink karas, ne- 
ramumai ir audros. Mano dangaus šviesuliai per daug 
gražūs, kad tiktų šitiems laikams. Taigi, Inocento horosko- 
pas, pranašaujantis sunkumus, paklydimus, negandas, kur 
kas labiau tiko šiam niūriam laikotarpiui. Dievas ruošia 
žmogaus atėjimą į pasaulį tuo momentu, kai jis tam ge- 
riausiai tinkamas, ir pašaukia popiežius, kurie atitiktų 
Jo ketinimus, ir visai nesvarbu, kas tai — didybė ir garbė 
ar tamsa ir bedugnė... 

Jei aš motinos įgeidžiu nebūčiau tapęs Bažnyčios tar- 
nu, dabar jau vadinčiausi Perigoro grafu, nes vyresnysis 
mano brolis mirė pirmosios mano konklavos metais nepa- 
likęs vaikų, ir grafo titulas, kurio aš negalėjau perimti, 
atiteko jaunesniajam broliui Rožė Bernarui... Taigi, nei 
popiežius, nei grafas. Ką darysi, tenka susitaikyti su ta 
vieta, kurią mums skiria Apvaizda, ir pasistengti kiek ga- 
lima geriau atlikti savo pareigą. Be abejonės, būčiau galė- 
jęs tapti vienu iš tų žmonių, kuriems lemta suvaidinti 
svarbų vaidmenį, tapti dideliu savo laiko žmogumi, kurį 
tučtuojau pamiršta nužengus jam nuo gyvenimo scenos. 
Žmogaus atmintis tingi, ji išsaugo tik karalių vardus. .. 
Tokia Tavo valia, Viešpatie, tokia valia... 

Kita vertus, kokia nauda šimtus kartų galvoti apie vie- 
ną ir tą patį, šimtus kartų vieną ir tą patį kalbėti... Matyt, 
aš taip susijaudinau po to, kai vėl pamačiau savo vaikys- 
tės šalį Perigė ir tokį brangų kolegijinį Sen Froną. 

Verčiau grožėkimės šituo peizažu, kurį Matau galbūt 
paskutinįsyk. Dėkoju Tau, Viešpatie, kad suteikei man 
tokį džiaugsmą... 

Bet kodėl mane taip greit veža? Žiū, jau pravažiavo- 
me Šato V'Evek; nuo čia iki Burdėjo dvi valandos, ne 
daugiau. Išvykimo dieną visuomet reikia numatyti nedi- 
delius kelio tarpus. Atsisveikinimas, paskutiniai prašymai, 
paskutiniai palaiminimai, kurių paprašo paskutinę minutę, 
pamiršti daiktai, taigi laiku išvykti niekada neįmanoma. 
Tačiau šįkart kelio tarpas išties nedidelis. .. 

Briunė!.. Ei, Briunė, drauge mano! Paėjėk į priekį 
ir paprašyk, kad lėčiau važiuotų. Kas mus taip gena? Kiu- 
nakas ar La Riu? Nėra jokio reikalo taip mane kratyti. 
O paskui nueik pas monsinjorą Aršambo, mano sūnėną, 
ir pasakyk, kad jis nuliptų nuo savo arklio ir ateitų į 
mano palankiną. Ačiū, eik... 

Kai išvykau iš Avinjono, mane lydėjo sūnėnas Robe- 
ras de Diuracas, kaip reta malonus bendrakeleivis. Jis 
buvo panašus į Mano seserį Anjesę ir į mano motiną. Deja, 
jį Puatjė užmušė tie bukagalviai anglai, kai jis įsivėlė 
į tą Mūšį Prancūzijos karaliaus armijoje! O, už tai jam 
nepriekaištauju, net kai kartais deduosi priekaištaująs. 
Kam galėjo šauti į galvą, kad karalius Jonas leis šitaip 
save triuškinti! Išrikiuoja 30 tūkstančių vyrų prieš 6 tūks- 
tančius, o vakare jis jau nelaisvėje. O! Na, ir kvailelis 
tas karalius, tikras vėpla! Jam reikėjo sutikti vesti de- 
rybas, kurias jam atnešiau tarsi dovaną ant padėklo; jis 
būtų galėjęs laimėti nepraliejęs nė lašo kraujo! 

Man regis, Aršambo ne toks gyvastingas ir ne toks 
šaunus kaip Roberas. Jis dar nebuvęs Italijoje, o juk tik 
Italijoje jaunystė pražysta visu savo grožiu. Na, nereikia 
pamiršti, jei duos Dievas, jis taps Perigoro grafu. Jam 
labai naudinga pakeliauti kartu su manimi, tai jį kiek 
išprusins. Iš manęs jis daug ko išmoks. .. Jau pakankamai 
pasimeldžiau, nėra ko ilgiau vienam sėdėti. 


II 
PERIGORO KARDINOLAS KALBA 


Aš nieko, neprieštarauju, josiu, Aršambo, ir nesu toks 
senas, kad neužsiropščiau ant arklio. Patikėkite, be didelio 
vargo galiu nušuoliuoti ištisus 15 Ijė raitas ir lengvai 

aplenksiu jaunesnius už save! Beje, jūs ir pats matote, 
kad už palankino veda pabalnotą arklį tam atvejui, jei 
man užeitų noras ar prispirtų būtinybė sėsti į balną. Jau 
spėjau įsitikinti, kad, išsėdėjus visą dieną balne, prabunda 
ne mintis, o apetitas, ir, užuot išsaugojęs šviesią galvą, 
puoli godžiai valgyti ir gerti; man būtina šviesi galva, 
kai dažnai prireikia važinėti, įtikinėti, derėtis ir įsakinėti. 

Dauguma karalių, o pirmiausia Prancūzijos karalius, 
valdytų savo valstybes kur kas sėkmingiau, jei jie mažiau 
nuvargintų strėnas, o daugiau — galvas ir nespręstų svar- 
biausių šalies reikalų puotaudami po gero žygio raitomis 
ar šaunios medžioklės. Žinokite, nėmaž ne lėčiau galima 
judėti ir neštuvuose, ypač kai tokie kaip manieji, trau- 
kiami gerų arklių ir dažniau pakeičiami kitais arkliais. .. 
Gal norite žirnelio, Aršambo? Ten, šalia jūsų, nedidelė 
dėžutė. .. duokite ir man vieną... 

Žinote, per kiek dienų įveikiau atstumą nuo Avinjono 
iki Bretėjaus Normandijoje, kai norėjau pasimatyti su 
karaliumi Jonu, pradėjusiu ten absurdišką tvirtovės ap- 
suptį? Spėkite? .. Ne, mano sūnėne, mažiau nei tu manai. 
Išvykome birželio 21-ąją, solsticijos dieną, pačią pirmąją 
jos valandą. Kadangi jūs žinote, 0 gal visai nežinote, 
kaip atrodo nuncijaus ar net dviejų nuncijų išvykimas, 
nes tuomet buvome kaip tik dviese... Įsigalėjęs gražus 
paprotys, kad visa kardinolų kolegija po mišių ateina 
pas išvykstančiuosius ir lydi juos iki miesto ribos; vi- 
suomet susirenka didžiulė minia žioplių, kurie seka pavy- 
mui ar stoviniuoja šalikelėse. Ir judėti tenka neskubant, 
lyg per procesiją, idant kortežas įgytų orumo. Paskiau 
sustojama, ir kardinolai išsirikiuoja į eilę pagal rangą, 
o nuncijus su kiekvienu pasikeičia brolišku bučiniu. Visa 
ši Ceremonija trunka iki aušros ir net ilgiau... Taigi mes 
išvykome birželio 21 dieną, o Bretėjų pasiekėme liepos 
9 dieną. Po 18 dienų. Nikola Kapočis, mano bendrakelei- 
vis, susirgo. Reikia pasakyti, kad aš tą lepūnėlį gerokai 
pakračiau. Niekuomet iki šiolei šitokia risčia jis nebuvo 
keliavęs. Užtat jau po savaitės raiteliai įteikė Šventajam 
Tėvui mano pirmojo pokalbio su karaliumi reliaciją. 

Šįkart nėra ko taip skubėti. Pirmiausia tokiu metų 
laiku dienos jau trumpos, net ir orai dabar mums labai 
maloningi... Aš jau neatsimenu, kad pas mus, Perigore, 
kada nors būtų buvęs toks šiltas lapkritis kaip nūnai. 
O kokia vaiski šviesa! Bet kai patrauksime šiauriau, bijau, 
kad galime pakliūti į blogą orą. Keliausime, kaip apskai- 

čiavau, gerą mėnesį, vadinasi, į Mecą nukaksime Kalė- 
doms, jei tam bus Viešpaties valia. Ne, nematau jokio 
reikalo skubėti kaip praėjusią vasarą, kadangi, nepaisant 
visų Mano pastangų, šitas karas vyksta, o karalius Jonas 
sėdi nelaisvėje. 

Kaip galėjo tokia nelaimė atsitikti? O, mano mielas 
sūnėne, ne jūs vienas nieko nesuprantate ir gūžčiojate 
pečiais. Visa Europa iki šiolei negali atsikvošėti iš nuosta- 
bos ir jau kelis mėnesius aptarinėja priežastis ir Moty- 
vus. .. Karalių nelaimės ateina iš toli, dažniausiai žmonės 
laiko nelaimingu likimu tai, kas tėra lemtinga jų prigim- 
ties neišvengiamybė; kuo didesnės jų nelaimės, tuo ilges- 
nės tų nelaimių šaknys. 

Visą tą istoriją Žinau iki pat smulkmenų... Patraukite 
kiek šitą apklotą. .. Aš laukiau, kad taip atsitiks. Laukiau, 
kada šitą karalių ir, deja, visą karalystę užguls negandos 
ir jis patirs nuosmukį. Avinjone žinome viską, kuo gy- 
vena karaliaus dvaras. Visos jo intrigos, visi sąmokslai 
tučtuojau pasiekia mūsų ausis. Apie kiekvienas planuo- 
jamas vedybas sužinome anksčiau nei patys jaunieji... 
„Tuo atveju, jei mergina priklauso kuriai nors karališ- 
kai giminei ir tekinama už valdovo, kuris priklauso kitai 
karališkai giminei ir kuris yra jos antros eilės pusbrolis, 
ar duos mūsų Šventasis Tėvas leidimą tuoktis? .." Nė vie- 
nos sutarties, apie kurios sudarymą nesužinotume, nes 
pas mus tučtuojau atvyksta abiejų šalių pasiuntiniai, ir 
nė vieno nusikaltimo, kurio mes nežinotume, kadangi pas 
mus einama ieškoti nuodėmių atleidimo... Bažnyčia pa- 
rūpina karaliams ir princams kanclerių, taip pat daugelį 
savo legistų... 

Šit jau 18 metų Prancūzijos karaliaus dvaras atvirai 
kovoja su Anglijos karaliaus dvaru. Ir kokia šios kovos 
priežastis? Tai karaliaus Eduardo pretenzijos į Prancūzi- 
jos sostą! Šit kas! Bet tai tik pretekstas, suprantu, geras 
juridinis pretekstas, kadangi šitokiu būdu galima ginčytis 
iki begalybės. Bet čia ne vienintelė ir tikroji kivirčo prie- 
žastis. Yra sienos tarp Giujeno ir gretimų grafysčių, tos 
sienos nuo seno blogai pažymėtos. Taigi ir visos mūsų 
Perigoro žemės sužymėtos neaiškiai, ir feodalų teisės vi- 
siškai neaiškios, be to, sunku susitarti, kai vasalas ir siu- 
zerenas — abu karaliai; čia Nneapsieisi be konkurencijos 
prekyboje, pirmiausia, žinoma, prekiaujant vilna ir au- 
diniais. Todėl ir susikivirčyta dėl Flandrijos, beje, dar 
reikia nepamiršti, kad Prancūzija nuolat palaiko Škotiją, 

o škotai iš šiaurės kelia nuolatinį pavojų Anglijos kara- 
liui. .. Karas įsiplieskė ne dėl vienos kurios priežasties, — 
jų daugybė; jos ruseno it žarijos naktį. O čia dar Ro- 
beras d' Artua — žmogus, praradęs garbę ir išvytas iš gim- 
tosios karalystės, patekęs į Angliją šitų žarijų įpūsti. 
Popiežius, tuomet tai buvo Pjeras Rožė, t. y. Klemensas 
VI, darė viską ir vertė kitus daryti viską, kad tik neleistų 
įsiplieksti šitam absurdiškam karui. Jis maldavo vieną 
ir kitą pusę taikytis, ieškoti nuolaidų ir bendrų kompro- 
misų. Tuomet jis netgi pasiuntė legatą ir tas legatas buvo 
ne kas kitas, o dabartinis popiežius, tuomet dar kardino- 
las Oberas. Jis keliavo ketindamas prikalbinti kryžiaus 
karui abu karalius, kurie sutelktų savo senjorus. Tai būtų 
buvęs puikus būdas kovingiems jų potroškiams įgyven- 
dinti ir pakreipti juos kita linkme, kad išsipildytų visos 
viltys suvienyti krikščionybės pasaulį... Vietoj kryžiaus 
žygio turime Kresi. Matote, kas išėjo. Ten buvo ir jūsų 
tėvas, jis turėjo pasakoti apie tą katastrofą... 

Ak, mielas mano sūnėne, per savo gyvenimą jūs dar 
patirsite, koks menkas nuopelnas iš visos širdies tarnauti 
geram karaliui; jo vedamas vykdote savo pareigas, ir visi 
jus ištikę sunkumai nieko neverti, kadangi jūs jaučiate, 
kad jie veda į aukščiausiąjį gėrį. Sunkiausia gerai tarnauti 
blogam monarchui... arba blogam popiežiui. Kiek mačiau 
jaunystėje žmonių, kurie tarnavo Pilypui Gražiajam ir 
buvo labai laimingi. O tarnauti šitiems tuščiagarbiams Va- 
lua reikia pastangų, be to, dar ir nemažai. Jie neklauso 
jokių patarimų ir teikiasi išgirsti proto balsą tik tuomet, 
kai pasijunta sutriuškinti ir galutinai sužlugę. 

Tiktai po Kresi Pilypas VI sutiko su paliaubomis ir 
pasiūlymais, kuriuos buvau parengęs. Reikia manyti, kad 
tie pasiūlymai nebuvo visai blogi, nes tos paliaubos daug- 
maž truko nekreipiant dėmesio į politinius susirėmimus 
nuo 1347 iki 1354 metų, septynerius gana taikingus me- 
tus. Atrodė, visiškai laimei nebetrūksta nieko. Bet ne, 
mūsų prakeiktame amžiuje pasibaigus karui prasideda 
maras. 

Jūsų ten, Perigore, jis pasigailėjo... Žinau, mano 
brangus sūnėne, žinau, tai Dievo rykštei jūs atidavėte 
savo duoklę; taip, taip, jūs taip pat patyrėte nemažai 
siaubo. Bet tai nepalyginama su tuo siaubu, kuris tvyrojo 
tankiai apgyventuose miestuose, be to, apsuptuose daug 
gyventojų turinčių kaimų, tokiuose kaip Florencija, Avin- 
jonas ar pagaliau Paryžius. O ar žinote, kad ši neganda 

atėjo iš Kinijos per Indiją, Totoriją ir Mažąją Aziją? Kal- 
bama, kad ji pasiekė ir Arabiją. Tai netikėlių liga; ji buvo 
pasiųsta mums, idant nukentėtų paskendusi nuodėmėse 
Europa. Laivai atplukdė marą iš Konstantinopolio ir Le- 
vanto krantų į Graikijos archipelagą, o iš čia jis pateko 
į Italijos uostus, perkopė Alpes ir užpuolė mus, o paskiau 
jau pasiekė Angliją, Olandiją, Daniją ir nurimo Šiaurės 
kraštuose — Norvegijoje, Islandijoje. Pas jus irgi siau- 
tėjo bent dvi jo formos; viena forma susirgusius žmone- 
lius maras nužudydavo per tris dienas, kankindavo baisi 
karštinė, priversdavusi spjaudyti kraujais... susirgę ne- 
laimingieji tikino, kad jie kenčia pragaro kančias... o kita 
forma sergantys agonijų kankinami išgulėdavo ilgiau — 
penkias šešias dienas; karštinė buvo tokia pati, tik dar 
atsirasdavo kirkšnyse ir pažastyse pūlinių. 

Septynis mėnesius iš eilės maras siautėjo Avinjone. 
Kasvakar prieš miegą mes klausdavome savęs, ar sulauk- 
sime ryto. Kiekvieną rytą čiupinėdavome pažastis ir kirkš- 
nius. Vos pajutus; menkiausią karštį apimdavo siaubas; 
toks žmogus žiūrėdavo beprotiškomis akimis. Su kiek- 
vienu įkvėpimu ateidavo į galvą mintis: 0 gal su šituo 
oro gurkšniu į mane įsiskverbė nelaimė. Išsiskirdamas su 
bičiuliu visuomet galvodavai: „Kuris? Jis? Aš? O gal 
abudu?“ Audėjai mirdavo savo dirbtuvėlėse griūdami prie 
sustojusių staklių. Auksakaliai baigdavo savo gyvenimą 
prie atvėsusio žaizdro, pinigų keitėjai krisdavo tiesiog po 
savo prekystaliais. Vaikai užgesdavo įsiropštę į patalą, 
kur jau tysojo atšalęs jų motinos kūnas. O smarvė, Ar- 
šambo, kokia smarvė tvyrojo Avinjone! Visos gatvės nu- 
klotos lavonais. 

Pusė, tik įsivaizduokite, pusė Avinjono gyventojų žu- 
vo. Per keturis 1348 metų mėnesius — nuo sausio iki ge- 
gužės — išnyko 62 tūkstančiai žmonių. Kapinės, kurioms 
žemę paskubom nupirko popiežius, buvo perpildytos per 
mėnesį — ten palaidojo 11 tūkstančių numirėlių. Žmonės 
mirė be jokios slaugos; juos laidojo be jokio kunigo. 
Sūnus bijojo užeiti pas tėvą, o tėvas — pas sūnų. Tik pa- 
mManykite, 7 tūkstančiai aklinai užkaltų namų! Visi, kas 
turėjo bent menkiausią galimybę, bėgo į savo užmiesčio 
rūmus. 

Klemensas VI su keletu kardinolų, — tarp jų buvau ir 
aš, — liko mieste. „Jei Dievas panorės, pasiims mus.“ Ir 
jo įsakymu dauguma iš 400 popiežiaus dvaro dvasininkų 
niekur nepasitraukė, tačiau jie neparodė jokio uolumo 

padėdami kitiems. Popiežius apmokėjo medikų ir daktarų 
išlaidas, savo pinigais išlaikė vežikus ir duobkasius, liepė 
gyventojams išdalyti maisto atsargas ir prisakė sargybi- 
niams imtis kuo geresnių priemonių epidemijai sulaikyti. 
Tuomet niekas jam nepriekaištavo, kad jis per dosniai 
švaisto pinigus. O popiežius plūdo vienuolius ir vienuo- 
les, kurie neatliko mielaširdystės pareigos ir neslaugė, 
neguodė ligonių ir mirštančiųjų... Ak, ir prisiklausiau 
tomis dienomis visokių išpažinčių ir atgailų pačią aukš- 
čiausią padėtį užimančių, galingiausių žmonių, priklausiu- 
sių netgi Bažnyčiai; jie ėjo savo sielų apšvarinti ir melsti 
nuodėmių atleidimo! Net stambiausi Lombardijos ir Flo- 
rencijos bankininkai, iš siaubo kalendami dantimis, iš- 
pažindavo savo nuodėmes ir pasirodydavo tokie dosnūs. .. 
O kardinolų meilužės... taip, taip, mano sūnėne, ne visi, 
bet kai kurie jų turi... Šitos gražios damos ateidavo ap- 
kabinėti Švenčiausiosios Mergelės statulų savo brange- 
nybėmis! Savo dailias nosytes jos šluostydavo kvapniųjų 
esencijų prišlakstytomis nosinaitėmis, o į namus grįždavo 
prieš tai nusispyrusios savo kurpaites. Tie, kurie apšaukė 
Avinjoną bedievių miestu ir net naujuoju Babilonu, ne- 
matė jo maro metu. Tuomet visi tapo dievobaimingi, pa- 
tikėkite manimi! 

Vis dėlto žmogus keistas padaras! Kai gyvenimas jam 
šypsosi, reikalai klestėte klesti, žmona vaisinga ir jo pro- 
vincijose tylu ir ramu, regis, tuomet jis turėtų veržtis 
ir veržtis savo dvasia prie Viešpaties ir dėkoti už visas 
jam suteiktas malones. Tačiau kur ten! Jis nė neprisimena 
savo Kūrėjo, pučiasi ir nepaiso visų Dievo įsakymų. Bet 
vos tik ištinka jį bėda, užgriūva negandos, jis puola prie 
Dievo. Maldauja jį, kaltina save ir pasižada pasitaisyti. .. 
Taigi, Dievas ne veltui siunčia žmonėms nelaimes, tai, 
atrodo, vienintelis būdas priversti žmogų grįžti prie jo... 

Ne aš pats pasirinkau savo kelią. Jį man išrinko mano 
motutė; gal girdėjote, ji mane paskyrė dvasininku, kai aš 
dar buvau visai vaikas. Aš nesipriešinau jai, matyt, tik 
dėl to, kad, kiek pamenu, jutau dėkingumą Viešpačiui 
Dievui už viską, ką jis man suteikė, ir pirmiausia už gy- 
venimą. Dar buvau visai mažas, tada gyvenome senojoje 
mūsų Rolfi pilyje Perigė, kur jūs taip pat gimėte, Ar- 
šambo, tik ten nebegyvenote nuo to laiko, kai jūsų tėvas 
prieš 15 metų įsikūrė Montinjake... Tai šit toje didžiu- 
lėje pilyje, pastatytoje vienoje senovės romėnų arenoje, 
prisimenu tą džiaugsmą, kuris netikėtai užplūsdavo mane, 

kad gyvenu be galo gražiame pasaulyje, kvėpuoju, matau 
dangų; pamenu, šitai ypač pajusdavau vasaros vakarais, 
kai ilgai negesdavo diena, o mane guldydavo dar nesu- 
temus. Vynuogėse, kurių virkščios ropštėsi siena po mano 
kambario langų, dūzgė bitės, vakaro šešėliai lėtai gulė 
ant didžiulių akmeninių kiemo plokščių; dangus dar švie- 
sus, jame sklandė paukščiai, 0 pro saulėlydyje rausvavu- 
sius debesis jau prasimušė pirmoji žvaigždutė. Aš taip 
norėjau padėkoti; mano motutė paaiškino, kad šitą gro- 
žybę sukūrė Dievas ir už visa dėkoti reikia jam. Nuo to 
laiko šis jausmas manęs niekuomet nepaliko. 

Net šiandien, per šitą ilgą mūsų kelionę, aš dažnai 
mintyse dėkoju Viešpačiui už tokį šiltą orą, už tai, kad 
keliauju rudens auksu pagražintais miškais, vis dar žaliuo- 
jančiomis pievomis, ir už tai, kad mus lydi ištikimi tarnai, 
o Mano palankiną traukia gražūs ir patikimi žirgai. Man 
malonu stebėti žmonių veidus, gyvulių judesius, medžių 
lają, žavėtis visa šita didžiule įvairybe, ta begaline ir la- 
bai gražia Viešpaties kūryba. 

Mokslo vyrai, kurie ginčijasi teologijos klausimais 
tvankiose salėse, varinėja tuščias kalbas, koneveikia vieni 
kitus tokiais žodžiais, kad net burnoj kartu darosi, ir 
prigalvoja įvairių sąvokų, kad tik kitaip pavadintų tai, 
kas jau seniai žinoma, tai šit tie Žmonės turėtų verčiau 
pasigydyti smegenis stebėdami gamtą. Teologija man 
reiškia tai, ko mane išmokė Bažnyčios tėvai, ir nė kiek 
nesirūpinu ką nors keisti. .. 

Aš būčiau galėjęs tapti popiežiumi... taip, taip, mano 
mielas sūnėne. Kai kurie man tai tiesiai sako, net šneka, 
kad galėčiau ir dabar juo tapti, jei Inocentas gyventų 
trumpiau nei aš. Tebūnie Dievo valia. Aš nesiskundžiu 
Viešpačiui dėl to, ką jis man padarė. Dėkoju jam už tai, 
kad jis mane nuvedė keliu, kuriuo dabar einu, ir leido 
sulaukti šitiek metų, o tokį amžių retas išgyvena... 55 me- 
tai, mano brangus sūnėne... esu dar sveikas ir žvalus. 
Tai juk taip pat Viešpaties palaiminimas. Žmonės, kurie 
manęs nematė 10 metų, netiki savo akimis, — aš taip ma- 
žai pasikeičiau: tokie pat rausvi skruostai, vos pradėjusi 
žilti barzda. 

Iš tikrųjų mintis, užsidėti ar neužsidėti tiarą, glosto 
mano savimeilę tik tuomet... aš jums prisipažįstu kaip 
artimiausiam giminaičiui... tik tada, kai pajuntu, kad 
galėčiau veikti geriau negu tas, kuris ją dabar nešioja. 
O juk kai popiežium buvo Klemensas VI, tokios mintys 

niekuomet netoptelėdavo. Jis puikiai suprato, kad popie- 
žius privalo būti visų monarchų monarchas, vyriausiasis 
Dievo vietininkas žemėje. Kai Zanas Birelis ar kuris nors 
kitas skurdo išpažinėjas priekaištaudavo jam už išlaida- 
vimą ir per didelį dosnumą, šis popiežiui atsakydavo: 
„Nė vienas neturi nueiti neužganėdintas“. Paskiau, pasi- 
sukdamas į mane, pro dantis iškošdavo: „Mano pirmtakai 
nesugebėjo būti popiežiais“. Ir per tą didįjį marą, kaip jau 
sakiau, jis išties mums įrodė, kad jis geriausias iš geriau- 
siųjų. Ranką prie širdies pridėjęs prisipažinsiu, kad aš 
nebūčiau galėjęs padaryti tiek, kiek jis, ir aš iki šiol dė- 
koju Viešpačiui, kad jis pasirinko ne mane vesti ken- 
čČiančią krikščionybę tokio išbandymo keliu. 

Ir nė akimirkai Klemensas neprarado savo didybės ir 
visiems mums įrodė, kad jis Šventasis Tėvas, visų krikš- 
čionių ir ne tik jų tėvas, kai mažne visur, o ypač Reino 
provincijose, Maince, Vormse puolė žydus kaltindami, 
kad ne kas kitas, o tik jie užtraukė šitą Dievo rykštę; tuo- 
met popiežius pasmerkė tuos puolėjus. Negana to, jis nu- 
tarė pats asmeniškai juos globoti ir atskyrė nuo Bažnyčios 
tuos, kurie šiurkščiai elgėsi su žydais; jis suteikė išvy- 
tiems žydams prieglobstį ir būstą savo valdose, kur, rei- 
kia pripažinti, per kelerius metus jie padėjo atkurti ge- 
TOVĘ. 

Bet ko gi aš taip įsiplepėjau apie tą marą? A, taip! 
Mat mąsčiau apie tai, kad maras turėjo lemtingų padari- 
nių ne tik Prancūzijos karūnai, bet ir pačiam karaliui Jo- 
nui. Ir išties, kai epidemija jau baigėsi, 1349 metų rudenį 
viena po kitos trys karalienės, veikiau dvi karalienės ir 
viena princesė, kuri jau buvo pažadėta karaliui... 

Ką tu ten sakai, Briunė? Kalbėk garsiau. Jau matyti 
Burdėjus? Taip, taip, noriu pažiūrėti. O taip, pozicija iš 
tikro gera, pilis stovi taip, kad iš jos gali puikiausiai ste- 
bėti prieigas ir iš ten komanduoti. 

Tai šit, mano mielas Aršambo, tą pilį man padovanojo 
mano jaunesnysis brolis, jūsų tėtušis, atsidėkodamas už 
tai, kad išlaisvinau Perigė. Kadangi man nepavyko iš- 
traukti karaliaus Jono iš anglų letenų, šiaip ar taip, išva- 
davau mūsų graių miestą ir padariau viską, kad vėl jį 
valdytume. 

Pamenate, anglų įgula nenorėjo išvykti. Ir ietys, ku- 
Tios paprastai lydi mane ir iš kurių ne vienas šaiposi, tą- 
kart man labai pravertė. Kai tik pasirodžiau jų apsuptas 
pakeliui iš Bordo, anglai be žodžių pradėjo trauktis. Juk 

200 ietininkų ir vienas kardinolas — tai jau nemažai... 
Be to, dauguma mano patarnautojų moka naudoti ginklus 
lygiai kaip ir mano sekretoriai, ir mokslininkai teisinin- 
kai, kurie dabar keliauja kartu. O mano ištikimasis Briu- 
nė — riteris, aš neseniai įšventinau jį į šitą kilmingą 
luomą. 

Dovanodamas Burdėjų, mano brolis sustiprino savo 
valdas. Juk šalia Savinjako esančią Oberošo senjoriją ir 
netoli Tenono—Bonevalio tvirtovę, kurias aš prieš 10 metų 
atpirkau už 20 tūkstančių florinų iš Pilypo VI... sakau 
„atpirkau“, nors iš tiesų tai padengė tik menką dalį su- 
mos, kurią jam buvau paskolinęs... Paskui įtvirtintą 
Sent Astjė abatiją, kurios abatas aš ir esu, Fleikso ir 
Sen Marten de Beržerako priorijas — jos taip pat mano; 
taigi, iš viso dabar jau išeina šešios tvirtovės, ir visos 
jos išsidėsčiusios tinkamu atstumu aplink Perigė; visas 
jas globoja Bažnyčia, tarsi visos jos būtų popiežiaus nuo- 
savybė. Vargu ar kas išdrįstų ten kišti nagus. Taip įtvir- 
tinau taiką mūsų grafystėje. 

Žinoma, jūs gerai žinote Burdėjų, juk tenai dažmai 
lankydavotės. O aš jau senokai čia buvau... Žiū, visai 
buvau pamiršęs tą didžiulį aštuonkampį donžoną. Galin- 
gai atrodo. Dabar jis mano, bet tik vieną naktį ir rytą, 
kaip tik užteks laiko ten įkurdinti savo parinktą valdy- 
toją. O kada grįšiu — nežinau, jei apskritai kada nors 
sugrįšiu. Turiu mažai laiko maloniam poilsiui. Bet padė- 
kokime Dievui už tai, kad Jis davė mums tokį nuostabų 
orą. Manau, jau paruošta gera vakarienė, mat, nors ir 
palankine, kelionė gerokai sukratė vidurius. 


III 


MIRTIS BELDŽIASI Į VISAS DURIS 


Aš taip ir žinojau, mano mielas sūnėne, juk sakiau, 
kad neverta šiandien keliauti už Nontrono. Ir nukaksime 
ten jau po vakarinių pamaldų, bus pati naktis. La Riu 
man ausis išūžė: ,,Monsinjoras vis lėčiau važiuoja. Mon- 
sinjorui per Maža nukeliauti 8 Ijė..." Dievai jo nematė! 
La Riu visuomet lekia it akis išdegęs, tarsi amžinai ką 

nors vytųsi. Viena vertus, tai nėra taip jau blogai, mano 
eskortas su juo tikrai neužsnūs. Tačiau aš žinojau, kad 
mums nepavyks išvykti iš Burdėjaus anksčiau kaip vi- 
durdienį. Per daug reikėjo ten nuveikti, nuspręsti, pasi- 
rašyti daugybę popierių. 

Aš myliu Burdėjų ir žinau, kad ten galėčiau būti lai- 
mingas, jei Dievas man būtų skyręs ne tik turėti jį, bet 
ir gyventi ten. Tas, kuris teturi kuklią valdą, moka visa 
širdimi ja pasidžiaugti. O tas, kuris turi daugybę pla- 
čiausių valdų, džiaugiasi jomis tik mintyse. Dangus vi- 
suomet suteikia pusiausvyrą tam, kuo mus apdovanoja. 

Kai grįšite į Perigorą, Aršambo, būkite geras ir užsu- 
kite į Burdėjų; noriu, kad patikrintumėte, ar įvykdė mano 
prašymą pataisyti stogą. Be to, židinį mano kambaryje. 
Jis rūksta... Kokia laimė, kad anglai pagailėjo Burdėjaus. 
Juk matėte Brantoną, mes ką tik jį pravažiavome, matėte, 
ką jie ten padarė, kuo pavertė kadaise tokį mielą, gražų 
miestelį ant upės kranto. Man neseniai perdavė, kad rug- 
pjūčio 9-osios naktį ten buvo apsistojęs Velso princas. 
Išaušus jo kariai storžieviai prieš išvažiuodami padegė 
miestą. 

Aš smerkiu jų aistrą viską griauti, deginti, vyti iš 
savo namų žmones ar juos apiplėšti, sakytum jie be smur- 
to jau ir gyventi nebegali. Suprantu, kai žudosi mūšio 
lauke kariai, ir jei Viešpats Dievas nebūtų skyręs manęs 
Bažnyčiai, o būtų liepęs vesti į mūšį karius, iš manes 
taip pat nesulauktų gailestingumo. Tiek jau to, tegu sau 
plėšikauja, juk reikia Žmonėms leisti kiek prasiblaškyti, 
jie tokie pavargę ir amžinai rizikuoja būti nukauti. Bet 
lekioti po svetimą žemę vien tam, kad nusiaubtų liaudį 
ir paverstų elgetomis, sudegintų jos namus ir laukus, pa- 
smerktų ją badauti ir šalti, vien apie tai pagalvojus su- 
kyla pyktis. Suprantu tokių plėšimų tikslus: provincijos 
nusiaubtos, karalius nebegali surinkti duoklių, o tam, 
kad susilpnintų karalių, sunaikina jo valdinių turtą. Bet 
tai neturi prasmės. Jei anglas mano turįs teisių į Pran- 
cūziją, kodėl jis ją niokoja? Ir negi jis tikisi, net jei jam 
pavyktų gauti Prancūziją visokiomis sutartimis, negi jis 
tikisi, kad po to, kai užgrobė ją ginklu, kai šitaip grubiai 
elgėsi, jį čia pakęs? Jis sėja neapykantą. Be abejo, dėl 
jo Prancūzijos karalius neteks pinigų, tačiau jis subran- 
dino sielas, kupinas pykčio ir troškimo keršyti. Žinoma, 
karalius Eduardas šen bei ten suras keletą senjorų, na, 
tokių, kuriems už pinigus padarys nuolaidų, bet liaudis 

nuo šiolei priešinsis visoms jo sutartims, nes jokiais susi- 
tarimais Čia neišsipirksi... Žiūrėkite patys, kas dabar de- 
dasi: geri Žmonės nėmaž nerūstauja ant karaliaus Jono 
už tai, kad leido save sumušti; ne, atvirkščiai, jie jo gai- 
lisi, vadina jį Jonu Narsiuoju ar Jonu Geruoju, o turėjo 
vadinti jį Jonu Kvailuoju, Jonu Užsispyrėliu ar Jonu Ne- 
tikėliu. Ir jūs dar pamatysite, jie atiduos paskutinį savo 
kraujo lašą, kad tik išpirktų jį iš nelaisvės. 

Jūs galite manęs paklausti, kodėl aš jums vakar kal- 
bėjau, kad maras turėjo rimtų padarinių karaliaus ir vi- 
sos karalystės likimui? Ak, mano sūnėne, maras su kitomis 
moterimis nusinešė ir karaliaus žmoną Boną Liuksembur- 
gietę, be to, pasiglemžė ją anksčiau, nei jis buvo karu- 
nuotas karaliumi. 

Maras nužudė Boną Liuksemburgietę 1349 metų rug- 
sėjį. Ji turėjo tapti karaliene ir būtų buvusi gera kara- 
lienė. Jos tėvas buvo Bohemijos karalius Jonas Neregys 
ir, kaip tikino, taip mylėjo Prancūziją, kad tik Prancūzijos 
dvarą laikė vienintele vieta, kur kilmingas senjoras gali 
gyventi. Tikros riterystės pavyzdys tas karalius, tik kiek 
pakvaišęs. Nors visai nieko nematė, užsispyrė kautis Kre- 
si ir todėl įsakė kuo stipriausiai pririšti jo arklį prie savo 
ginklanešių žirgų taip, kad riteriai būtų iš abiejų jo pusių. 
Taip jie ir puolė į mūšio maišatį. Rytą rado juos visus 
mirusius, bet dar kuo stipriausiai surištus. Bohemijos ka- 
raliaus šalmą puošė trys baltos stručio plunksnos. Jo kilni 
mirtis taip paveikė jaunąjį Velso princą... tuomet jam 
tebuvo 16 metų; pirmajame savo mūšyje jis puikiai pasi- 
rodė; karalius Eduardas laikė visai tinkama politiniais 
sumetimais kiek pagražinti savo įpėdinio vaidmenį anuo- 
met... taigi Velso princas buvo sukrėstas ir išmaldavo 
tėvo leidimą nešioti tokią pat emblemą, kokią turėjo ve- 
lionis aklasis karalius. Šit kodėl dabar ant Velso princo 
šalmo ir matome tris baltuojančias stručio plunksnas. 

Tačiau didžiausia princesės Bonos vertybė buvo jos 
brolis Karolis Liuksemburgietis; mes su popiežiumi Kle- 
mensu VI pasidarbavome, kad jis būtų išrinktas Švento- 
sios Imperijos valdovu. Ne, ne, mes puikiai žinojome, kad 
turėsime keblumų su šituo storžieviu, suktu it prekybinin- 
kas žŽmogėnu... O, nieko bendra su savo tėvu, netrukus 
pats tuo įsitikinsite, tačiau mes numatėme, kad Prancū- 
Zija turės patirti skaudų metą, ir dėl to reikėjo ją su- 
stiprinti padarius jos būsimojo karaliaus svainį impera- 
toriumi! Mirus seseriai, sąjunga iširo. Baisu prisiminti, kiek 

patyrėme nemalonumų dėl jo Aukso bulės; jis rėmėsi 
Prancūzija, bet pats nieko nedavė, ir štai todėl aš dabar 
vykstu į Mecą. 

Karalius Jonas,— o jis anuomet tebuvo Normandijos 
kunigaikštis, — ne per daug sielvartavo netekęs Bonos. Jie 
negyveno labai sutardami, neretai pasitaikydavo ir smar- 
kių skandalų. Nors ji buvo gana daili ir kasmet dovano- 
davo jam po kūdikį — iš viso vienuolika, — tiesa, tik po to, 
kai jam duodavo suprasti, kad laikas pasislinkti arčiau 
žmonos, — šiaip monsinjoras Jonas daugiau švelnumo jau- 
tė savo kuzenui, aštuoneriais metais jaunesniam ir pakan- 
kamai dailios išvaizdos jaunuoliui... Tai buvo Šarlis de 
La Serda, jį dar vadino Ispanijos monsinjoru, nes jis pri- 
klausė nuo sosto nušalintai Kastilijos karalių dinastijai. 

Vos spėjo ponios Bonos kūną atiduoti žemei, kuni- 
gaikštis Jonas, nieko nelaukęs, drauge su gražiuoju Karlu 
Ispanu pasitraukė į Fontenblo, idant pabėgtų nuo epide- 
mijos. O! Ši yda ne tokia jau reta, mano mielas sūnėne. 
Aš niekaip negaliu šito suprasti, ir tai labiausiai mane 
siutina; tai viena iš tų ydų, kurias mažiausiai esu linkęs 
atleisti. Tačiau nori nenori tenka pripažinti, kad ji papli- 
tusi ir tarp karalių ir smarkiai jiems kenkia. Spręskite 
pats, kuo baigėsi tas pragaištingas potraukis Eduardui II, 
Anglijos karaliui, dabartinio Anglijos karaliaus tėvui. 
Už savo sodomiją jis sumokėjo sostu ir gyvybe. Mūsų 
karalius Jonas užsiima sodomija ne taip jau atvirai; tačiau 
daugelis požymių leido numanyti, ir ypač ta nuodėmė 
išryškėjo, kai pražūtinga aistra suliepsnojo tam gražia- 
veidžiam Ispanijos kuzenui. .. 

Kas atsitiko, Briunė? Kodėl mes stovime? Kur esame? 
Kensake? Bet juk čia nebuvo numatyta sustoti... Ko nori 
šitie prasčiokai? A, palaiminimo! Tegul nestabdo mano 
kortežo dėl tokio reikalo; tu juk puikiai žinai, kad aš 
laiminu eidamas... In nomine patris... li... sancti... 
Vardan Dievo Tėvo... Eikite, gerieji žmonės, jūs jau pa- 
laiminti, eikite su Dievu... Jei imsime stoti kaskart, kai 
prašo palaiminti, Mece atsidursime tik po pusmečio. 

Taigi, aš jums sakiau, kad ponia Bona miršta 1349 me- 
tų rugsėjį, palikusi sosto paveldėtoją našliu. O spalį ateina 
eilė ir Navaros karalienei Žanai, kurią praminė Žana Ma- 
žąja,— ji Margaritos Burgundės ir, galimas daiktas, o gal 
ir negalimas, Liudviko Vaidingojo duktė; toji pati, kuriai 
buvo atimta teisė į Prancūzijos sostą, kadangi sklido 

kalbos, kad ji buvus pavainikė... taip, taip, Nelio bokšto 
vaikas... Ją nusinešė maras. Žanos mirtį irgi neilgai ap- 
raudojo. Ji našlavo jau šešerius metus, mat jos vyras, o 
kartu ir kuzenas, monsinjoras Filipas d'Evrė nukautas kaž- 
kur Kastilijoje mūšio su maurais metu. Navaros karūną 
jiems perleido Pilypas VI, norėdamas užbėgti už akių 
galimoms jų pretenzijoms į Prancūzijos sostą, kai pats jau 
turėjo jį. Tai buvo vienas iš daugelio sandėrių, kurie pa- 
dėjo Valua dinastijai įkopti į sostą. 

Aš niekuomet nepritariau šitam Navaros susitarimui, 
kuris nei buvo geras teisės požiūriu, nei šiaip teisingas 
kaip pats faktas. Bet tuomet aš dar neturėjau teisės išsa- 
kyti savo nuomonę,— aš ką tik buvau paskirtas Oksero 
vyskupu. Be to, jei ir būčiau išsakęs... Teisės požiūriu 
tai buvo niekam tikęs sandėris. Kaip kraitį Navarą gavo 
Liudviko Vaidingojo motina. Jei Žana Mažoji ne jo duktė, 
o kurio nors ginklanešio, ji neturėjo nė menkiausių teisių 
ne tik į Prancūzijos, bet ir į Navaros sostą. Taigi, jei 
pripažįstamos jos teisės į vieną karūną, ipso facto * pri- 
pažįstamos ir į Prancūzijos karūną, pripažįstamos ir jos 
būsimų įpėdinių teisės! Ir netgi pernelyg atkakliai tvir- 
tino, jog ją nušalino nuo teisės į sostą ne tiek dėl jos 
galimos pavainikystės, kiek dėl to, kad ji buvo moteris, 
o Moterims valdyti draudė vyrų išgalvotas sosto pavel- 
dėjimo įstatymas. 

Na, o jei kalbėsime apie praktiškus sumetimus. .. Nė 
už ką, dėl jokios priežasties Pilypas Gražusis nebūtų su- 
tikęs atrėžti nuo savo karalystės tai, ką buvo anksčiau 
prijungęs. Sostas nestiprėja, kai nupjauni vieną jo koją. 
Žana ir Pilypas Navariečiai laikėsi labai ramiai; Žana dėl 
to, kad prisiminimai apie motiną buvo pernelyg švieži, o 
Pilypas — kad jis, kaip ir jo tėvas Liudvikas d'Evrė, 
buvo doras ir protingas žmogus. Jie atrodė visai paten- 
kinti savo turtinga Normandijos grafyste ir nedidele Pi- 
rėnų karalyste. Viskas ėmė keistis įsikišus jų sūnui Šar- 
liui, itin guviam 18 metų jaunuoliui. Tai šit, jis smerkia- 
mai žvelgė į savo šeimos praeitį ir buvo kupinas garbė- 
troškos dėl savo ateities. ,,„Jei mano senelė nebūtų buvusi 
tokia karštakraujė kekšė, jei mano motina būtų gimusi 
vyru... dabar aš jau sėdėčiau Prancūzijos soste“. Aš pats 


* Faktiškai, kartu (Iot.). 

šitai girdėjau savo ausimis... Taigi, reikėjo tinkamai elg- 
tis su Navara, kuri dėl savo geografinės padėties, o ji, 
kaip žinote, karalystės pietuose, pasidarė dar svarbesnė, 
kai anglai turėjo užkariavę visą Akvitaniją. Ir tuomet, — 
o tai visuomet būna panašiais atvejais — imami tvarkyti 
vedybų reikalai. 

Negali tvirtinti, kad kunigaikštis Žanas būtų veržęsis 
sudaryti naują sąjungą. Bet jam buvo lemta tapti Prancū- 
Zijos karaliumi, o karaliaus įvaizdis neatsiejamas nuo 
šalia jo stovinčios karalienės, ypač šiuo atveju. Žmona 
sutrukdytų rodytis jam atvirai įsikibus į parankę tam 
ponaičiui ispanui. Kita vertus, kaip galima geriau prisi- 
meilinti tam nenuoramai Šarliui d'Evrė Navariečiui ir dar 
tvirčiau surišti jam rankas, jei neišrinkus iš jo seserų 
būsimos Prancūzijos karalienės? Vyriausioji, Blanša, tu- 
rėjo 16 metų. Gražutė ir galvota mergaitė. Sumanymas 
juos apvesdinti gerokai pasistūmėjo į priekį; iš popie- 
žiaus jau buvo gautas leidimas tuoktis ir vos ne paskelb- 
ta vestuvių diena, tačiau kiekvienas klausė savęs, ar su- 
lauks kitos savaitės, kai pasidarė taip siaubinga gyventi? 

Mirtis ir toliau beldėsi į visas duris. Gruodžio pra- 
džioje maras pasiglemžė ir pačią Prancūzijos karalienę 
Žaną Burgundę Raišę, tą bjauriąją karalienę. Teisybės 
dėlei reikėtų pridurti, kad tik padorumas sulaikė žmones 
ir jie nepradėjo krykštauti iš džiaugsmo ir šokti gatvėse. 
Visi jos nekentė; jūsų tėvas greičiausiai apie ją pasakojo. 
Ši karalienė vogdavo iš savo vyro karališkąjį spaudą, kad 
galėtų įmesti žmones į kalėjimą; ji liepdavo paruošti ap- 
nuodytą vandenį maudytis svečiams, kurių ji nekęsdavo. 
Mažai trūko, ir ji būtų pražudžiusi vyskupą... Karalius 
neretai ją gerokai perdavo, tačiau jos pataisyti taip ir 
nepavyko. Aš tikrai prisibijodavau šitos karalienės. Iš 
prigimties ji buvo tokia įtari, kad nuolatos jai vaidenosi 
vieni priešai. Antra vertus, ji buvo pikčiurna, melagė, 
šlykšti žŽmogystė, be to, taip sakant, ir nusikaltėlė. Jos 
mirtis iš tiesų prilygo dangaus bausmei, tik mažumą pa- 
vėluotai. Beje, netrukus po jos mirties epidemija ėmė 
slopti, tarsi ta baisi Dievo rykštė, atslinkusi iš toli, te- 
turėjo vienintelį tikslą — pagaliau nužudyti šitą harpiją. 

Iš visų prancūzų didžiausią palengvėjimą pajuto pats 
karalius. Lygiai po mėnesio — ir nė viena diena vėliau, — 
t. yv. per sausio speigus, jis vėl vedė. Nors ir palaidojo 
visų nekenčiamą savo žmoną, vis dėlto tokia skuba gero- 

kai prasilenkė su padorumu. Tačiau blogiausia pasirodė 
netgi ne skuba. Su kuo jam taip knietėjo tuoktis? Ogi su 
savo sūnaus sužadėtine, Blanša Navariete, ta mergaičiuke, 
kurią jis beprotiškai įsimylėjo pamatęs savo rūmuose. 
Prancūzai, paprastai tokie atlaidūs visokių laisvybių at- 
veju, tokių paklydimų savo valdovams neatleidžia. 

Pilypas VI buvo net keturiasdešimt metų vyresnis už 
gražuolę Blanšą, kurią nugvelbė iš savo įpėdinio. Ir net 
negalėjo remtis, kaip dažnai pasitaiko, kai tuokiasi nely- 
gios karališkos poros, aukščiausiais valstybės interesais. 
Taip jo karūnoje atsirado dar vienas — gėdos — akmuo, 
o savo įpėdinį visam gyvenimui padarė pajuokos objek- 
tu. Vestuves skubotai atšventė Sen Žermen an Lė. Jono 
Normandiečio ten, žinoma, nebuvo. Jis ir šiaip niekuomet 
nedegė meile savo tėvui, kuris, beje, atsilygino jam to- 
kia pat nemeile. Dabar jis stačiai kunkuliavo neapykanta. 

Po mėnesio vedė ir karaliaus sūnus. Jis skubėjo nu- 
plauti įžeidimo dėmę. Jis dėjosi susižavėjęs galimybe su- 
sieti savo likimą su Bulonės kunigaikštiene, Bulonės kuni- 
gaikščio našle. Mano gerbiamasis brolis, Bulonės kardi- 
nolas Gi, šitą santuoką sutvarkė Bulonės šeimos naudai, 
beje, taip pat ir savo. Bulonės kunigaikštienė buvo labai 
naudingas atvejis, ir su jos turtais princas būtų galėjęs 
puikiausiai sutvarkyti pašlijusius finansinius reikalus, mat 
buvo toks švaistūnas, kokių reta; dabar jis ėmė švaisty- 
tis dar pasiučiau. 

Naujoji Normandijos kunigaikštienė buvo gerokai vy- 
resnė už savo uošvę; kartu jos darė ypač keistą įspūdį 
per rūmų priėmimus: jos buvo skirtingos ir nepanašios; 
tas skirtumas nieku gyvu nebuvo marčios naudai. Kuni- 
gaikštis Žanas negalėjo nejausti apmaudo: jis įprato ma- 
nyti, kad yra įsimylėjęs Blanšą Navarietę, o ją šlykščiausiu 
būdu išvogė; jis kentė pragariškas kančias matydamas ją 
šalia tėvo, kuris ją net prie žmonių kvailiausiai glamo- 
nėdavo. Tas vaizdas taip trukdė lovos smagybes su Bu- 
lonės kunigaikštienė, kad jis dar uoliau puolė į Karlo 
Ispano glėbį. Išlaidumas prilygo savotiškam revanšui. Sa- 
kytum jis troško susigrąžinti garbę beprotiškai leisdamas 
vėjais turtus. 

Beje, po ilgų siaubo ir nelaimių mėnesių, kai siautė 
maras, visi žmonės it patrakę puolė išlaidauti. Ypač Pa- 
ryžiuje. Karaliaus rūmus apėmė stačiai pamišimas. Buvo 
manoma, kad toks nesaikingas lėbavimas aprūpina darbu 


19—759 289 


prastus žmogelius. Tačiau iš molio drėbtose lūšnelėse ir 
apgriuvusiose gryčiutėse nebuvo matyti nė menkiausio 
pagerėjimo. Tarp prasiskolinusių princų ir varguomenės 
egzistuoja tarpinis sluoksnis, į kurį suplaukia visas pel- 
nas; jį sugriebia tokie stambieji pirkliai kaip, sakykim, 
imarseliečiai, prekiaujantys gelumbe, šilkais ir kitais pra- 
bangos dalykais. Mada pasidarė labai ekstravagantiška, 
ir kunigaikštis Žanas, nors jis jau turėjo 31 metus, kartu 
su savo draugužiu Ispanu vilkėjo tokius trumpus mezgi- 
niuotus palaidinius, kad šie nepridengė ir užpakalių. Pa- 
kakdavo jiems praeiti — žmonės leipdavo juokais. 

Blanša Navarietė tapo karaliene anksčiau, nei buvo 
numatyta, ir karaliavo kur kas trumpiau, nei turėjo ka- 
raliauti. Pilypas de Valua išvengė ir karo, ir maro, o šit 
meilė jį pribaigė. Kol gyveno su savo pikčiurna raiše, jis 
buvo dailus vyriškis, tiesa, kiek aptukęs, bet tai netrukdė 
jam judėti, guviai švytruoti kalaviju, šauniai šuoliuoti 
ant žirgo, leistis į ilgiausias medžiokles. Bet pusė metų 
galantiškų žygdarbių šalia savo gražiosios žmonos jį la- 
bai pakeitė: jis keldavosi iš lovos su vienintele minti- 
mi — kuo greičiau vėl į ją sugrįžti. Kitaip nei velnio ap- 
sėdimu ar beprotybe šito nepavadinsi. Jis reikalavo iš 
savo daktarų žolių antpilų, kurie darytų jį nepailstantį. .. 
Ką sakote? Jus stebina, kad... Nieko nepadarysi, mano 
sūnėne, taip, kaip tik taip... Nors mes ir priklausome 
Bažnyčiai arba, tikriau pasakius, dėl to, kad priklausome 
Bažnyčiai, privalome žinoti šituos dalykus, ypač kai kal- 
bama apie karališkosios šeimos asmenį. 

O karalienė Blanša romiai pakentė tą beprotišką jo 
aistrą, kurią jis taip dažnai rodydavo; tos glamonės kėlė 
jai nerimą, o kartu ir maloniai glostė jos savimeilę. Ka- 
ralius visiems gyrėsi, kad žmona nuilsta greičiau už jį. 
Netrukus jis sulyso, nustojo domėtis valdymo reikalais. 
Kiekviena savaitė jį sendino ištisais metais. Jis mirė 
1350 metų rugpjūčio 22 dieną, turėdamas 57 metus, iš 
kurių 22 karaliavo. 

Nepaisant jo didingos išvaizdos, šis valdovas, kuriam 
aš ištikimai tarnavau... juk jis, šiaip ar taip, buvo Pran- 
cūzijos karalius, o kita vertus, negalėjau pamiršti ir to, 
kad kaip tik jis išprašė man kardinolo kepurę... Taigi 
šis valdovas buvo ypač varganas karo vadas ir beviltiš- 
kas finansininkas. Jis prarado Kalė, Akvitaniją, po savo 

mirties paliko sukilusią Bretanę ir daugelį karalystės kraš- 
tų arba nepatikimų, arba nusiaubtų, be to, prarado visą 
prestižą. A, tiesa, jis vis dėlto nupirko Dofinė. Juk negali 
būti viskas vien tik blogai. Tai aš, jūs turėtumėte žinoti, 
ir sutvarkiau šį reikalą prieš dvejus metus iki Kresi. 
Dofinas Umberas buvo iki ausų paskendęs skolose ir jau 
nebežinojo, iš ko pasiskolinti pinigų ir atiduoti skolas... 
Jei jums įdomu, kitą sykį smulkiau papasakosiu, kaip 
ėmiausi to reikalo, kad dofino karūna atsidūrė ant vy- 
riausiojo Prancūzijos karaliaus sūnaus galvos, ir kaip 
Vjena pateko į Prancūzijos karalystės glėbį. Nesigirda- 
mas galiu pasakyti, kad tarnavau Prancūzijai geriau nei 
pats karalius, kadangi jis ją mažino, o man pavyko ją 
padidinti. 

Jau šešeri metai! Prabėgo šešeri metai, kai mirė ka- 
ralius Pilypas VI ir monsinjoras kunigaikštis Žanas tapo 
Jonu II! Tie šešeri metai pralėkė taip greitai, kad, regis, 
jis ką tik pradėjo valdyti. Ar ne dėl to šitaip atrodo, kad 
mūsų naujasis karalius per tą laiką padarė tiek mažai 
svarbių dalykų, o gal dėl to, kad į senatvę laikas bėga 
labai spėriai? Kai Žmogui 20 metų, kiekvienas mėnuo, 
kiekviena savaitė kupina visokiausių naujovių, ir tada 
atrodo, kad dienos nepaprastai ilgos... Jūs pats įsitikinsi- 
te, Aršambo, kai tik sulauksite mano amžiaus, to jums 
iš visos širdies linkiu... Atsigręži ir sakai: ,Ką? Jau pra- 
ėjo metai? Kaip greitai!“ Galbūt todėl, kad taip dažnai 
prisimeni praeitį, iš naujo pergyveni nugyventą laiką... 

Na va, jau ir temsta. Taip ir žinojau, kad Nontroną 
pasieksime su tamsa. 

Briunė! Briunė!.. Rytoj turime išvykti prieš auštant, 
mūsų laukia ilgas kelias. Taigi tegul laiku kinko arklius 
ir kiekvienam įduoda valgio, nes nebus laiko sustoti poil- 
sio. O kas išjojo į Limožą pranešti apie mano atvykimą? 
Armanas de Gijermi? Labai gerai... Pasiųsiu ir keletą 
bašeljė, kad pažiūrėtų, kur aš gyvensiu ir kaip ruošiasi 
mane priimti, tik pasiųsiu dieną ar dvi anksčiau. Kaip tik 
pakaks laiko, kad žmonės sukrustų, bet negana tam, kad 
iš visų diecezijų sulėktų skundikai ir neduotų praeiti su 
savo nepabaigiamais prašymais... Kardinolas? Ak! Kaip 
gaila, tik vakar sužinojome; deja, jis jau išvažiavo... 
Antraip, mano sūnėne, pavirsiu tikru keliaujančiu teismu. 

IV 
KARDINOLAS IR ŽVAIGŽDĖS 


Aha, mano mielas sūnėne, matau, jūs pamėgote mano 
palankiną ir valgius, kuriuos čia man patiekia. Ir mano 
draugiją, žinoma, ir mano draugiją... Dar paimkite ga- 
balėlį tos taukuose konservuotos antienos, ją mums pa- 
dovanojo Nontrone. Šitas patiekalas — Nontrono miesto 
pasididžiavimas. Neįsivaizduoju, kaip mano virėjas išsau- 
go valgius šiltus... 

Briunė! Briunė, pasakykite mano virėjui, kad aš labai 
juo patenkintas; jis net kelionėje maitina neatšalusiais 
valgiais. Išties sumanus žmogus. A-a, vežime jis laiko go- 
rę... Ne, ne, aš nė kiek nesiskundžiu, kad jis dukart iš 
eilės duoda tuos pačius patiekalus; jie man ypač patiko. 
Vakar vakare gaminta antiena man pasirodė itin skani. 
Dėkokime Dievui, kad jos turime pakankamai. 

O vynas, tiesa, dar ne visai išrūgęs ir kiek per leng- 
vas. Tai ne Sent Fua ar Beržerako vynai; prie jų jūs jau 
pripratote, mielas Aršambo, o ką jau kalbėti apie Sent 
Emiljono ir Liusako vynus,— jie tikras gardumėlis, bet 
juos dabar iš Liburno gabena didžiuliais laivais tiesiai į 
Es „„ Prancūzų gerklės į juos jau nebeturi teisių. 

ito vyno nė palyginti negalėtum su taure Beržerako, 
argi ne, Briunė? Riteris Eimaras Briunė kilęs iš Beržera- 
ko ir sako, kad viskas, kas geriausia, tegali augti ir at- 
sirasti tik Beržerake. Kartkartėm mažumėlę iš jo net pa- 
sijuokiu... 

Ši rytą ilgai šnekėjausi su popiežiaus sekretoriumi 
donu Frančesku Kalvu. Prašiau, kad man primintų, kokie 
reikalai manęs laukia Limože. Mes ten praleisime geras 
dvi dienas, o gal dar ir trečią. Kad ir kaip ten būtų, ven- 
giu keliauti sekmadieniais, nebent koks neatidėliotinas rei- 
kalas ar skubus pranešimas verstų tai daryti. Man patinka, 
kai mano svita gali dalyvauti sekmadienio mišiose ir pa- 
ilsėti. 

Neslėpsiu, mintis, kad vėl išvysiu Limožą, mane jau- 
dina! Juk tai pirmoji mano vyskupija. Anuomet buvau... 
buvau jaunesnis nei dabar jūs, Aršambo, man tuomet buvo 
23 metai. O aš jus laikau neapsiplunksnavusiu jaunikliu! 
Keistas dalykas — sensti ir pradedi žiūrėti į jaunus žmo- 

nes tarsi į vaikus ir visai pamiršti, kad taip pat buvai 
jaunas. Kai tik jūs, mano sūnėne, pastebėsite, kad šitas 
trūkumas vis labiau ryškėja, prašyčiau mane pabarti. Vys- 
kupas... Mano pirmoji mitra! Aš taip ja didžiavausi ir 
dėl jos be laiko įpuoliau į puikybės nuodėmę. Tiesa, 
sklido kalbos, kad tą vietą gavau dėl ypatingos Jono XXII 
malonės, lygiai kaip ir pirmąsias savo beneficijas įgijau 
Klemenso V dėka, nes jį ir mano motiną siejo draugiški 
jausmai, o Jonas XXII skyrė man vyskupiją dėl to, kad 
mes sutikome mano jaunėlę seserį, jūsų tetulę Arambiurž, 
ištekinti už vieno jo anūko sūnėno — Žako de La Vi. Taigi 
visiškai atvirai, tai teisybė. Būti popiežiaus sūnėnu — ne- 
maža laimė, tačiau naudos ši laimė duos tik tuomet, jei 
pasiseks susigiminiuoti su tokia aukštuomene kaip mū- 
sų. .. Jūsų dėdė de La Vi buvo drąsus žmogus. 

O aš, kad ir koks jaunas buvau, manyčiau, nepalikau 
blogų prisiminimų apie savo vyskupavimą. Kai dabar 
regiu daugybę žilagalvių vyskupų, kurie nesugeba išlai- 
kyti rankose nei savo parapijų, nei savo dvasininkijos ir 
vargina mus skundais ir begaliniais teismais, man ateina 
į galvą mintis, kad aš puikiai valdžiau vyskupiją, ir, be to, 
be didelio vargo. Turėjau gerų vikarų... beje, šliūkšte- 
lėkite man dar šito vyno, malonu užgerti paukštieną. .. 
taigi, kaip sakiau, turėjau gerų vikarų ir jiems patikėjau 
visą valdymą. Aš įsakiau, kad mane trukdytų tik pačiais 
svarbiausiais reikalais, ir per tai įgijau jų pagarbą, o 
kai kurie ėmė manęs bijoti. Šitaip turėjau daugybę laisvo 
laiko ir galėjau toliau mokytis. Buvau jau gerokai pasi- 
kaustęs kanonų teisėje, man pavyko pakviesti į savo re- 
zidenciją geriausių mokytojų, be to, patobulinau ir civi- 
linės teisės žinias. Jie atvykdavo iš Tulūzos, kur įgijau 
mokslinį laipsnį; Tulūzos universitetas nėmaž ne blogesnis 
už Paryžiaus, — čia dėsto rimčiausi mokslo vyrai. Atsidė- 
kodamas nutariau... jei jau išėjo iš kalbos, Aršambo, pa- 
sakysiuų, kad ruošiausi Tulūzoje įkurti koležą neturtin- 
giems vaikams... Šitai įrašiau net į savo testamentą tam 
atvejui, jei gyvas šito padaryti nespėčiau. .. Imkite, bran- 
gus Aršambo, šitą skepetą ir nusišluostykite rankas... 

Be to, Limože dar pradėjau studijuoti ir astrologiją. 
Mat yra du mokslai, būtini tiems, kurie valdo, — tai tei- 
sės mokslas ir mokslas apie dangaus šviesulius. Kadangi 
pirmasis mokslas moko įstatymų, kurie reguliuoja žmonių 
tarpusavio santykius ir pareigas, jų santykius su karalys- 
te ir Bažnyčia bei jų pareigas joms, o antrasis duoda ži- 

nių apie tuos įstatymus, kurie valdo žmogaus santykius su 
Apvaizda. Teisė ir astrologija: žemės įstatymai ir dangaus 
įstatymai. Manau, viskas tuo pasakyta. Dievas leidžia 
mums gimti tą valandą, kai šito įsigeidžia, ir ši valanda 
pažymėta dangaus laikrodyje, kurį mums Dievo malone 
leista pažinti. 

Žinau, pasitaiko niekingų krikščionių, kurie šaiposi iš 
astrologijos tik dėl to, kad šitą mokslą ėmė savintis gau- 
sybė visokio plauko šarlatanų ir prekiautojų melu. Bet 
juk taip buvo visada; iš senų knygų sužinome, kad seno- 
vės romėnai ir kitos antikos laikų tautos demaskuodavo 
niekam tikusius horoskopų sudarinėtojus ir būrėjus, už 
pinigus nusakančius ateitį. Vis dėlto jie eidavo pas tuos 
c<strologus, kurie mokėjo gerai burti iš žvaigždžių. Dažnai 
tuo užsiimdavo net šventyklose. Juk mes neuždarome 
bažnyčių, kai tarp dvasininkų pasitaiko besaikių, švent- 
vagių. 

Man malonu, kad jūs sutinkate su mano nuomone. 
Krikščioniui dera nuolankiai priimti įsakus Aukščiausiojo, 
visagalio Kūrėjo, kuris ten, anapus žvaigždžių... 

Jūs norėtumėte... Na, žinoma, mielas mano sūnėne, 
jums pabursiu su didžiausiu malonumu. Žinote, kurią va- 
landą gimėte?.. Reikėtų žinoti... Pasiųskite ką nors pas 
savo motinėlę ir paprašykite sužinoti valandą, kai išvy- 
dote šį pasaulį ir pirmąkart suklykėte. Motinos tokių da- 
lykų nepamiršta. .. 

Negaliu nepagirti savęs, kad uoliai išstudijavau ast- 
ralinius mokslus. Tai man leido duoti protingų patarimų 
valdovams, kurie teikėsi manęs klausyti, taip pat pažinti 
prigimtį žmonių, su kuriais bendravau, ir saugotis tų, ku- 
rių likimas priešingas manajam. Štai Kapočis; aš seniau- 
siai žinojau, kad visur jis — Mano priešininkas, visuomet 
jo saugojausi... Ir galiu būti dėkingas tik žvaigždėms, 
kad man pavyko sėkmingai baigti dešimtis derybų ir su- 
daryti daugybę palankių sutarčių, kaip antai mano sesers 
Diuraco naudai ar dėl Luji Siciliečio vedybų; dėkingi be- 
neficijų turėtojai dosniai atsilygino. Tačiau žvaigždžių 
mokslas pirmiausia padėjo, kai valdė Jonas XXII... tegul 
Dievas suteikia jo sielai ramybę, jis buvo mano gera- 
daris... ir padarė neįkainojamą paslaugą. Kadangi tas 
popiežius ir pats buvo didis alchemikas ir astrologas, tai 
sužinojęs, kad aš sėkmingai gilinuosi į tą patį mokslą, 
jis Man pajuto palankumą ir geranoriškai išklausė Pran- 
cūzijos karaliaus pageidavimą padaryti mane kardinolu, — 

tuomet tebuvau trisdešimties — o tai, patikėkite, ne taip 
dažnai pasitaiko. Taip aš patraukiau į Avinjoną pasiimti 
savo kepurės. Žinote, kaip tai vyksta? Ne? 

Popiežius rengia didžiulį pokylį, į kurį sukviečiami 
visi kardinolai, idant priimtų kurijoje naująjį. Vaišėms 
baigiantis, popiežius sėda į savo sostą ir uždeda naujajar: 
kardinolui kepurę, o tasai klūpodamas pirmiausia bučiuo- 
ja popiežiaus kurpę, o paskiau — jo lūpas. Aš buvau per 
jaunas, kad Jonas XXII... o jam tada buvo jau 87 me- 
tai... kad jis kreiptųsi į mane venerabilis frater *; jis 
kreipėsi į mane dilectus filius **. Ir prieš įsakydamas 
man stotis, šnipštelėjo į ausį: „Ar Žinai, kiek man kainavo 
tavo kepurė? Šešis livrus, septynis su ir dešimt denjė“. 
Toks jau buvo to popiežiaus būdas — jis Mėgo numušti 
pasipūtimą, kai buvo dėl ko keltis į puikybę, mesteldamas 
kokį pašaipų žodelį. Per visą savo gyvenimą išsaugojau 
apie jį kuo šviesiausius prisiminimus. Šventasis Tėvas, iš- 
džiūvęs, susiraukšlėjęs senukas balta kepuraite, kuri jam 
spaudė skruostus... Tai buvo 1331 metų liepos 14 die- 
ną... 

Briunė! Paliepk sustabdyti arklius. Eisiu kiek pamankš- 
tinti kojų su savo sūnėnu, tuo tarpu tegul iššluoja iš pa- 
lankino trupinius. Kelias lygus, ir saulė mums žeria savo 
mielus spindulius. Jūs mus toliau pavysite. Tegul mane 
lydi ne daugiau kaip 12 vyrų; noriu bent kiek ramybės. .. 
Sveiki, metre Vižjė... sveiki, Volnerijau... sveiki, diu 
Buskė. .. Tegul Dievas suteikia jums ramybę, mano sūnūs, 
mano gerieji tarnai. 


V 


PIRMIEJI ŽINGSNIAI KARALIAUS, 
KURĮ PRAMINĖ GERUOJU 


Karaliaus Jono horoskopas? O taip, aš jį žinau, gal 
šimtus kartų buvau virš jo palinkęs... Ar aš numačiau? 
Žinoma, numačiau; štai kodėl tiek vargau, kad tik ne- 

* Gerbiamas broli (Iot.). 

** Mylimas sūnau (Iot.). 

leisčiau įsiliepsnoti karui, nes puikiai žinojau, kad jis 
karalių pražudys, taigi ne tik jį, bet ir pačią Prancūziją. 
Bet pamėginkite, kad geras, paprotinti žmogų, o ypač ka- 
ralių, kuriam horoskopo žvaigždės temdo protą ir trukdo 
blaiviai suvokti padėtį! 

Karaliaus Jono II gimimo akimirką Saturnas danguje 
buvo pasiekęs kulminacinį tašką Avino žvaigždyne. Toks 
šviesulių išsidėstymas pražūtingas karaliui, jis būdingas 
nuverstiems nuo sosto valdovams, trumpalaikiam kara- 
liavimui arba tokiam karaliavimui, kuris baigiasi tragiš- 
kais pralaimėjimais. O dabar prie viso šito dar pridėkite 
Mėnulį, užtekantį Vėžio ženkle; pats Vėžys priklauso 
Mėnulio ženklui, ir tai reiškia stipriai išreikštą moteriš- 
ką pradą. Tačiau jei reikėtų duoti vieną ryškiausių bruo- 
žų, kuris ypač krinta į akis kiekvienam astrologui, būtų 
negeras derinys trijų planetų — Saulės, Merkurijaus ir 
Marso, be to, ir jų nieko gera nežadantis priartėjimas 
prie Tauro. Žmogus, gimęs po taip nepalankiai išsidės- 
čiusiais dangaus šviesuliais, stokoja pusiausvyros; iš piI- 
mo žvilgsnio jis atrodo vyriškas ir net gana stambus, 
tačiau visa, kas vyriška, tarsi iškastruota, neišskiriant ir 
sugebėjimo mąstyti. Tuo pat metu toks žmogus grubus, 
smarkus, linkęs svajoti ir apniktas slaptų baimių, o tai 
sukelia staigaus įsiūčio priepuolius, troškimą žudyti. Jis 
nemoka įsiklausyti į kito nuomonę, nemoka valdytis ir 
slepia savo silpnybes po pasipūtėliška išore, o iš tiesų 
yra tik kvailys ir visiška nugalėtojo ar valdovo dvasios 
priešingybė. 

Stebėdamas kai kuriuos žmones, pamatai, kad pralai- 
mėjimas — pagrindinis jų rūpestis; jie slapta mėgaujasi 
juo ir nurimsta tik tuomet, kai jį patiria; vieniems tai — 
pergalių nektaras, o kitiems pralaimėjimo tulžis atrodo 
pats mėgstamiausias gėrimas. Jie trokšta nepriklausomy- 
bės, ir visų labiausiai jiems patinka matyti save kam 
nors priklausantį. Ką ir sakyti, didelė nelaimė esti, kai 
taip dangaus šviesuliai išsidėsto karaliui. 

Kol Jonas II dar buvo Normandijos kunigaikštis ir gy- 
veno tvarkomas savo tėvo, kurio jis nemylėjo, atrodė 
visai priimtina — nieko nežinantys žmonės manė, kad jis 
mokės valdyti šalį. Beje, liaudis, ir ne tik liaudis, kartu 
ir rūmų diduomenė linkusi į iliuzijas ir tikisi, kad naujasis 
karalius bus geresnis už ankstesnįjį, tarsi naujumas jau 
savaime yra dorybė, o gal net stebuklas. Vos tik tas nau- 

jasis valdovas paėmė skeptrą, tučtuojau savo pragaiš- 
tingą poveikį ėmė rodyti jo horoskopas ir prigimtis. 

Jis spėjo pakaraliauti kokias dešimt dienų, kai 1350 
metų rugpjūtį Karlą Ispaną atviroje jūroje sumušė Edu- 
ardas III. Flotilė, kuriai vadovavo Karlas Ispanas, pri- 
klausė Kastilijai, ir mūsų siras Jonas už tą ekspediciją 
atsakingas nebuvo. Vis dėlto nugalėjo Anglija, o nuga- 
1ėtas buvo pats brangiausias karaliaus draugas; tai reiškė, 
kad pastarajam pradžia nieko gera nežadėjo. 

Rugsėjo pabaigoje buvo surengtas karūnavimas. Į 
Reimsą atvyko ir Karlas Ispanas, ir tą varganą nugalė- 
tąjį kuo maloniausiai priėmė, idant paguostų po pralai- 
mėjimo. 

Lapkričio vidury į Prancūziją grįžo konetablis Rau- 
lis de Brienas, grafas d'Ė. Ketverius metus jis praleido 
kalinamas karaliaus Eduardo, tačiau kaip belaisvis gyveno 
gana laisvai; jam leisdavo keliauti iš Anglijos į Prancū- 
ziją ir sugrįžti atgal, kadangi priklausė taikos sutarties 
sudarytojų būriui: dėl jos mes be jokio poilsio darbavo- 
mės Avinjone. Su konetabliu aš pats asmeniškai susira- 
šinėjau. Šįkart jam pavyko surinkti reikiamą sumą išsi- 
pirkti iš nelaisvės. Manau, nereikia jums priminti, kad 
Raulis de Brienas buvo aukštos kilmės ir turėjo padėtį 
visuomenėje, itin galingas ir įtakingas žmogus ir, taip 
sakant, buvo antrasis žmogus karalystėje. Konetablio pa- 
Ieigas perėmė po savo tėvo Raulio V mirties; tasai buvo 
nukautas viename turnyre. Jis turėjo plačiausias valdas 
Normandijoje, beje, ne mažesnes ir Turene — Burgėjuje 
ir Sinone, dar kitas — Burgundijoje ir Artua. Nūnai jis 
valdė konfiskuotas žemių valdas Anglijoje ir Airijoje; 
nemaža jų turėjo ir Vo krašte. Iš žmonos pusės jis buvo 
Savojos grafo Amedėjaus pusbrolis. Ką tik sėdęs į ka- 
Ialiaus sostą, privalai į tokį Žmogų kaip Raulis de Brie- 
nas žiūrėti su tam tikra pagarba, ar jūs taip nemanote, 
Aršambo? O mūsų Jonas II ką tik atvykusį užsipuolė 
piktais kaltinimais, kurie net nebuvo aiškiai apibrėžti, ir 
įsakė jį tučtuojau uždaryti į kalėjimą. Po vienos dienos 
anksti rytą jam nukirto galvą be jokio teismo... Ne, jis 
niekuo nebuvo kaltas, niekas neįrodyta. Mes ten, kurijoje, 
žinojome ne daugiau kaip jūs savo Perigė. Tačiau, pati- 
kėkite, mes iš visų jėgų stengėmės išsiaiškinti! Norėdamas 
pateisinti tokią skubotą egzekuciją, karalius Jonas tikino, 
kad turi įrodymų dėl konetablio išdavystės, tačiau nie- 
kuomet jų nematėme. Nerodė jis to net popiežiui, nors 

šis ir primygtinai ragino pateikti tuos garsius įrodymus 
ginant asmeninius interesus. Karalius užsispyręs tylėjo. 

Tuomet visuose Europos dvaruose ėmė sklisti viso- 
klausi girdai, neįtikinamiausios prielaidos... Kalbėjo, ne- 
va konetablis susirašinėjo su ponia Bona Liuksemburgie- 
te, ir našlės laiškai po jos mirties, girdi, pakliuvo į kara- 
liaus rankas... Na, ar yra tekę girdėti panašių nesąmonių? 
Iš tiesų keistas ryšys, ir įsivaizduoti šitai ne taip paprasta: 
moterį, kuri be perstogės nėščia, ir vyrą, Mažne visus 
ketverius metus išsėdėjusį nelaisvėje, sieja nusikalstami 
ryšiai! Greičiausiai mesiro de Brieno laiškuose rado pri- 
rašyta tokių dalykų, kurie ne itin patiko karaliui, ir tos 
nemalonios eilutės neabejotinai rodė jo paties, o ne jo 
pirmosios žmonos elgesį. .. Ne, niekuo negalima paaiškinti 
šitos Mirties bausmės, nebent čia kalta kerštinga ir žiauri 
prigimtis mūsų karaliaus, kuris savo būdu labai panėšėjo 
į motiną, tą pikčiurną raišąją karalienę. Tikra priežastis 
paaiškėjo kiek vėliau, kai konetablio pareigos buvo skir- 
tos. .. jūs puikiai žinote kam... Na, taip! Karlui Ispanui, 
o kartu jam atiteko ir gera dalis nubaustojo turtų; Rau- 
lio de Brieno žemes ir kitą nuosavybę pasidalijo kara- 
liaus giminės nariai. Šitaip grafas Žanas d'Artua gavo 
stambiausią kąsnį — Ė grafystę. Toks dosnumas priveisia 
daugiau priešų nei dėkingųjų. Mesiras de Brienas turėjo 
galybę giminaičių, draugų, vasalų, tarnų, šimtus prie jo 
prisirišusių žmonių, kurie tučtuojau virto spiečiumi prie- 
šų. Pridurkite dar karaliaus rato žmones, kuriems iš viso 
šito turto nekliuvo nė trupinio ir kurie iškart tapo nesu- 
kalbamais pavyduoliais. .. 

Ak! Koks puikus čia vaizdas atsiveria į Šaliu ir abi 
pilis. Kaip puikiai šitie aukšti donžonai dera vienas prie 
kito, kaip gražiai juos skiria ta siaurutė upelė! Kaip ma- 
loniai glosto akį peizažas su tais bėgančiais dangumi de- 
besimis. .. 

La Riu! Jei aš neapsirinku, La Riu, kaip tik priešais 
tą pilį dešinėje, ant kalvos, mesiras Ričardas Liūtaširdis 
buvo sunkiai sužeistas strėle, kuri ir atėmė gyvybę? Taigi, 
jau seniai mūsų krašto žmonės priprato, kad juos žudo 
anglai ir kad tenka gintis... 

Ne, ne, La Riu, aš nė kiek nepavargau; sustoju tik 
pasigrožėti apylinkėmis... O, taip, man visai nesunku 
eiti! Aš dar kiek pažingsniuosiu, palankinas paims mane 
tolėliau. Nėra ko mums per daug skubėti. Jei gerai prisi- 
menu, nuo Šaliu iki Limožo nėra nė 9 ljė. Ne itin skubant 

pakaks ir pusketvirtos valandos... Na, tegul keturių va- 
įandų. Leiskite pasidžiaugti paskutinėmis gražiomis die- 
nomis, kurias mums suteikė Dievas. Aš dar prisisėdėsiu 
neštuvuose nuleistomis užuolaidomis, kai prasidės lie- 
4us... 

Taigi, mielas Aršambo, jau pasakojau, kokiu būdu ka- 
zalius Jonas sugebėjo prisiveisti priešų net savo kara- 
lystėje. Tuomet jis nutarė įsigyti draugų, atsidavusių jam 
žmonių, susietų su juo naujais ryšiais, kurie padėtų jam 
ir kare, ir taikos metu ir kurie atneštų jo valdymui šlovę. 
Todėl kitais metais jis įkūrė Žvaigždės ordiną, kurio sky- 
Timas, jo Manymų, turėtų išaukštinti riteriją ir sustiprinti 
garbės supratimą. Tačiau tai nėmaž nebuvo nauja, juk 
„Anglijos karalius jau turėjo Keliaraiščio ordiną. Karalius 
šaipėsi iš šito ordino: tik paklausykite, jie ordiną įsteigė 
moters kojytės garbei, o šit žvaigždė — visai kitas daly- 
kas. Atminkite, šitas jo būdo bruožas lydėjo jį visą gy- 
venimą. Jis tesugebėjo mėgdžioti kitus ir visuomet darė 
tai nuduodamas, kad viską sumąsto pats. 

500 riterių, ir nė vienu mažiau, privalėjo prisiekti už- 
dėję ranką ant Biblijos, kad niekuomet nesitrauks nė per 
pėdą iš kautynių, niekuomet nepasiduos į nelaisvę. Tokį 
didingą veiksmą derėjo pažymėti kuo nors aiškiai paste- 
bimu. O išoriniam blizgesiui Jonas II nešykštavo; iš jo 
iždo, kuris ir taip jau buvo gana liesas, pinigai tekėjo 
tartum iš kiauros statinės. Be to, ordino būstinei jis ati- 
davė namą Sent Uene, kurio nuo tol kitaip nei Kilmin- 
gaisiais namais ir nevadino, ir apstatė jį puikiausiais dai- 
liai raižytais baldais su dramblio kaulo ir kitų brangių 
medžiagų inkrustacijomis. Pats aš niekuomet tų namų ne- 
Iegėjau, bet man juos smulkiai nupasakojo. Namo sienos 
aptrauktos auksu ir sidabru ataustu audeklu, o kai kurie 
kambariai — aksomu, išsiuvinėtu auksinėmis žvaigždėmis 
ir lelijomis. Visiems riteriams karalius įsakė pasiūti po 
baltą šilko palaidinį, po siurkotą, pusiau baltą, pusiau 
Durpuro raudonumo, ir po skaisčiai raudoną kepuraitę, 
Papuoštą žvaigždės pavidalo auksine sagtimi. Jie gavo 
dar po baltą vėliavą, išsiuvinėtą žvaigždėmis, ir po bran- 
gų aukso žiedą su emaliu, kad iškart būtų matyti, — jie 
susižiedavę su karaliumi... o tai negalėjo neversti šypso- 
tis... 500 sagčių, 500 vėliavų, 500 žiedų; tik suskaičiuo- 
kite, kiek visa tai kainavo! Rodos, karalius pats darė visų 
tų puošmenų eskizus ir ginčijosi dėl kiekvienos smulk- 
menos. Taip, įkūręs Žvaigždės ordiną, jis pasijuto nenu- 

galimas! O turėdamas tokį nepalankų žvaigždžių išsidės- 
tymą horoskope, būtų geriau išsirinkęs bet kurią kitą 
emblemą, tik ne žvaigždę. 

Pagal paties karaliaus nustatytą taisyklę visi riteriai 
kartą per metus privalėjo atvykti į didžiąją puotą, kur 
kiekvienas turėjo papasakoti apie savo herojiškus žygdar- 
bius, atliktus per metus, ir apie tai, kaip jis narsiai ko- 
vėsi savo riteriškais ginklais; du raštininkai privalėjo 
užrašyti jų pasakojimus, o šie užrašai turėjo virsti isto- 
rine kronika. Taigi šitaip turėjo atgimti Apvalusis stalas, 
o karalius Jonas II, manyta, išgarsės labiau nei Didžiosios 
Britanijos karalius Artūras! Jis kūrė didingus ir drauge 
miglotus planus. Vėl dažniau imta kalbėti apie Kryžiaus 
Zygį. 

Pirmasis Žvaigždės ordino susirinkimas, įvykęs 1352 
metų Trijų Karalių dieną, gana nuvylė karalių. Būsimieji 
karžygiai ne itin galėjo pasigirti dideliais savo žygiais. 
Jiems trūko laiko. Nuo galvos iki kojų perskelti perpus 
janičarai, prie balnakilpių pririšti priešų šalmai, nekaltos 
mergelės, išgelbėtos iš barbarų nelaisvės, — visa tai atide- 
dama kitiems metams. Abu klerkai, pakviesti rašyti Or- 
dino kronikos, sunaudojo nedaug rašalo, jei, žinoma, 
nelaikysime žygdarbiu to, kad visi prisigėrė iki sąmonės 
netekimo. Kilmingieji namai tapo pačia Žymiausia išger- 
tuvių vieta, kokių jau nebuvo nuo karaliaus Dagobero 
laikų. Baltai raudoni riteriai taip uoliai puolė puotauti, 
kad, laukdami kitų valgių, jau rėklojo, dainavo, urzgė, 
voliojosi ant grindų ir nuo stalo pakildavo tik nusišlapin- 
ti ar nusivemti, o paskiau vėl godžiai įnikdavo į valgius 
mesdami iššūkį, kas ištuštins daugiau taurių; žodžiu, visi 
nusipelnė Lėbavimo ordino riterio vardo. Puikūs aukso 
indai, specialiai pagaminti riterių stalui, buvo sulamdyti 
ar sudaužyti, puotautojai tarsi berniūkščiai svaidėsi lėkš- 
temis, o taures traiškė saujose. Iš gražių, dailiai raižytų 
ir inkrustuotų baldų teliko nuolaužos. Girtuoklystė kai 
kuriems taip aptemdė protą, kad jie ėmė įsivaizduoti jau 
esą kare, ir jiems atrodė, kad jau laikas čiupti grobį; 
buvo išgrobstyti visi auksu ir sidabru siuvinėti audeklai, 
puošę kambarių sienas. 

O juk tą pat dieną anglai užėmė Gino citadele, nes 
jos komendantas, užuot sėdėjęs vietoje, puotavo Sent 
Uene; taip išduota tvirtovė perėjo į anglų rankas. 


300 


Karalius labai apmaudavo dėl viso šito ir guodėsi min- 
11mi, kad patys vertingiausi jo užmojai kažkieno pikta 
valia pasmerkiami pralaimėti. 

Netrukus įvyko pirmasis mūšis, kuriame dalyvavo ir 
Žvaigždės ordino riteriai; jie dalyvavo ne fantastiniuose 
Rytuose, o čia pat, Žemutinės Bretanės girios laukymėje. 
Kokia penkiolika iš tų, kurie norėjo įrodyti, kad dar 
sugeba nuveikti daugiau nei be perstojo kilnoti taures, 
laikėsi savo priesaikos nesitraukti iš mūšio lauko ir ne- 
pasiduoti į nelaisvę. Užuot laiku pasprukę, kaip ir derėjo 
elgtis protingiems žmonėms, jie leidosi priešų apsupami, 
o jų, reikia pasakyti, buvo tiek, kad neliko nė menkiau- 
sių galimybių išsigelbėti. Nė vienas negrįžo iš mūšio, ir 
nebuvo kam papasakoti apie atliktus žygdarbius. Tačiau 
žuvusių riterių giminaičiai nevengė progų papostringauti, 
kad naujajam karaliui pasimaišė protas, jei privertė savo 
senjorus duoti tokią beprotišką priesaiką, ir jei visi jos 
būtų laikęsi, greit Kilminguosiuose namuose puotautų jis 
vienas... 

O! Šit ir mano neštuvai... Gal dabar jau norėtumėte 
sėsti ant arklio? .. Aš galėčiau mažumą pasnausti, kad 
atvykčiau šviežia galva... Tačiau jūs dabar suprantate, 
mielasis Aršambo, kodėl Žvaigždės ordinas taip ir užgeso; 
dabar vis rečiau kalbama apie jį. 


VI 


PIRMIEJI ŽINGSNIAI KARALIAUS, 
KURĮ PRAMINĖ PIKTUOJU 


Ar pastebėjote, mielas sūnėne, kad visur, kur tik mes 
sustojame,— Limože ar Nontrone, ar kurioje kitoje vie- 
toje — mūsų vis klausinėja apie Navaros karalių, tarsi 
nuo šito princo priklausytų mūsų karalystės likimas. Iš- 
tes patekome į keblią padėtį. Navaros karalius įkalintas 
Artua pilyje jo paties kuzeno, Prancūzijos karaliaus, o 
Šis įkalintas Bordo; ten jį įkalino jo kuzenas, Anglijos 
Princas ir sosto paveldėtojas. Dofinas, Prancūzijos sosto 

paveldėtojas, vos pajėgia atremti nepatenkintų miestelėnų 
ir vėl pasirodžiusių Generalinių luomų išpuolius. Visus: 
jaudina tik Navaros karaliaus likimas. Jūs pats girdė- 
jote, ką sakė vyskupas: „Kalbama, kad dofinas artimai 
bendrauja su Navaros monsinjoru. Reikia manyti, netru- 
kus jį išlaisvins?“ Šventasis Dieve! Norėčiau tikėti, kad 
ne. Tas jaunuolis įsigudrino iki šiolei nieko nenuveikti. 
Ir man neramu pagalvojus, kas būtų atsitikę, jei Navaros. 
„klano riteriui būtų pavykę išlaisvinti savo vadą. Bandy-- 
mas nepavyko, ir mes galime džiaugtis. Deja, iš visko 
matyti, kad jie nenurims ir vėl imsis naujų žygių. 

Taip, taip, kai buvome Limože, sužinojau nemažai 
dalykų, o kai šįvakar nukaksime į La Periuzą, ketinau 
viską parašyti popiežiui. 

Karalius Jonas II padarė didelę kvailystę laikydamas 
nelaisvėje Navaros princą, ir dabar tokią pat kvailystę 
ketina padaryti dofinas jį išlaisvindamas. Niekuomet gy- 
venime nesu regėjęs didesnio vaidininko kaip tas Karo- 
lis, pramintas Piktuoju. Nors ir dažnai jiedu su karaliumi 
Jonu kivirčydavosi, visuomet sugebėdavo įklampinti Pran- 
cūziją į bėdas, kurias nūnai ji patiria. Žinote, kada atsi-- 
rado ta jo pravardė? Pirmaisiais jo valdymo mėnesiais. 
Jis veltui laiko negaišo ir šitą pravardę įgijo tuojau pat. 

Jo motina, Liudviko Vaidingojo duktė, kaip aš jums 
jau anądien pasakojau, mirė 1349 metų rudenį. 1350-ųjų 
vasarą jis nutarė karūnuotis savo sostinėje, Pampeliune, 
kur jis nė karto nuo gimimo dienos — o gimė jis prieš 
18 metų Evrė,— nėra įkėlęs kojos. Kadangi norėjo, kad 
visi jį pamatytų, jis pervažiavo savo valstybę skersai iš- 
ilgai, o tai padaryti jam daug laiko skirti išties nereikėjo; 
paskiau jis aplankė savo kaimynus ir giminaičius, savo 
svainį, grafą Fua ir de Bearną, tą patį, kuris liepė va- 
dinti jį Febu, aplankė ir kitą svainį, Aragono karalių Pje- 
rą Ceremoningąjį, ir kartu Kastilijos karalių. 

Kai jis vieną dieną grįžo į Pampeliuną ir jojo tiltu, 
sutiko Navaros didžiūnų delegaciją, kuri jau laukė savo 
valdovo, idant išreikštų jam nepasitenkinimą, — jis pažeidė 
jų teises ir privilegijas. Kadangi jis atsisakė juos išklau- 
syti, tie mažumą pasikarščiavo; tuomet jis įsakė savo 
sargybiniams sučiupti stovėjusius arčiausiai jo ir gaI- 
siausiai šaukusius ir nedelsiant pakarti ant čia pat augu- 
sių medžių, be to, dar kalbėjo, kad privalu bausti tuoį 
pat, antraip niekas negerbs valdovo. 

Pastebėjau, kad valdovus, taip greit baudžiančius mir- 
11mi, paprastai valdo baimė. Ir tas Karolis — ne išimtis; 
man regis, kad jis drąsesnis žodžiais, o ne karo žygiais. 
"Toks žiaurus pakorimas, dėl kurio gedėjo visa Navara, 
jam uždirbo Malo el Malo, Piktojo, pravardę. Beje, savo 
karalystėje jis neužsibuvo ir iškeliavo palikęs vieioj sa- 
vęs valdyti jaunesnįjį brolį Luji, kuriam tuomet tebuvo 
penkiolika. Bet šisai bemeilijo grįžti į Prancūziją ir links- 
mintis rūmuose su kito brolio Filipo bendrija. 

Tai kaipgi galėjo atsitikti, paklausite jūs, kad Nava- 
ros partija pasidarė tokia gausi ir galinga, nors dauguma 
Navaros didžiūnų nusistačiusi prieš savo karalių? Ak, 
Aršambo, visa esmė ta, kad Navaros partijos daugumą 
sudaro Evrė grafystės normandai riteriai. Ir Karolis Na- 
varietis buvo pavojingas Prancūzijos karūnai ne tik dėl 
to, kad valdė pietines karalystės žemes, bet ir todėl, kad 
turėjo tokias kaip Manto, Pasi, Melano ir Nonankuro 
senjorijas; kaip tik toms senjorijoms priklausė sostinės 
prieigos, sudariusios gerą ketvirtadalį karalystės provin- 
cijų. 

Šitai karalius Jonas gana gerai suprato, 0 gal jį pri- 
vertė tai suprasti; šiuokart, 0 tai pasitaikė retai, jis pa- 
rodė turintis blaivaus proto ir prisivertė susitaikyti su 
Navaros kuzenu. Koks ryšys gali artimiausiai susieti žŽmo- 
nes? Santuoka. Tik kokią žmoną jis galėtų pasiūlyti kara- 
liui, kad susijungtų su Prancūzijos karūna lygiai tokia 
pat tvirta sąjunga, kokia buvo, tiesa, tik pusę metų, kai 
jo sesuo Blanša tapo Prancūzijos karaliene. Taigi, lieka 
viena — apvesdinti jį su paties karaliaus vyresniąja duk- 
terimi, mažyle Žana Valua. Jai tebuvo 8 metai, tačiau ji 
kuo puikiausiai atliko savo užduotį. Beje, Navaros kara- 
liui nestigo malonių damų draugijos, ir jis nelabai liū- 
dėjo laukdamas savo žmonos pilnametystės. Tarp kitų 
damų žinoma ir tokia panelė Graciozė... Taip, toks buvo 
jos vardas arba tokį ji sau prisiskyrė. Mažylė Žana Valua 
tuomet jau našlavo, nes ją pirmąkart ištekino trejų me- 
tukų už vieno jos motinos giminaičio, kurį greitai pasiėmė 
Dievas. 

Visi mes Avinjone priėmėme šitas sužadėtuves, nes 
mums atrodė, kad jos atneš taiką. Juk iki šiolei visi gin- 
Čytini klausimai, iškilę tarp dviejų Prancūzijos karališkos 
giminės šakų, būdavo sprendžiami vedybų sutartimis. Na, 
kad ir Angulemo grafystė; jau senų seniausiai ją pažadėjo 
Karolio motinai mainais už jos atsisakymą nuo Bri ir 

Šampanės; paskiau mainai pasisuko į Pontuazą ir Bomoną, 
tačiau tie pasikeitimai taip ir neįvyko. Šįkart buvo grįžta 
prie pirminio susitarimo: Navara gaus Angulemą, taip pat 
ne vieną stambią žemės valdą ir ne vieną senjoriją kaip 
kraitį. Apipildamas savo būsimąjį žentą malonėmis, ka- 
ralius Jonas kuo iškilmingiausiai dėstė: ,,„Jums teks tai ir 
tai, nes aš šito noriu; duodu jums šitai ir jei taip sakau, 
taip ir bus...“ 

Tarp savo šeimynykščių Navaros karalius mėgo pasi- 
šaipyti iš savo naujų ryšių su karaliumi Jonu. „„Mes esa- 
me pirmos eilės kuzenai; vos nepasidarėme svainiais, bet 
jo tėvas vedė mano seserį ir aš tapau jo dėde, o dabar 
ruošiuosi būti jo žentu.“ Kol jie derėjosi dėl vedybų 
sutarties, Karolis gerokai padidino savo dalį. O iš jo ne- 
pareikalavo ničnieko, tik iš anksto perduoti pinigus — 100 
tūkstančių ekiu, kuriuos karalius Jonas įsiskolino Pary- 
žiaus prekiautojams ir kuriuos Karolis geranoriškai su- 
tiko užmokėti. Tokių pinigų jis neturėjo; reikiama suma 
buvo išprašyta iš Flandrijos bankininkų, kuriems jis su- 
tiko įkeisti dalį savo brangenybių. Šitai padaryti buvo 
kur kas patogiau karaliaus žentui nei pačiam karaliui... 

Drįstu manyti, kad kaip tik šia proga Navarietis su- 
siuostė su prevo Marseliu... Apie tai irgi reikės parašyti 
popiežiui, kadangi dabartiniai šito Žmogaus veiksmai man 
kelia nerimą. Bet tai jau kitas dalykas. .. 

Tie 100 tūkstančių ekiu buvo įrašyti į Navariečio ve- 
dybų sutartį ir turėjo būti jam išmokami dalimis, tačiau 
ilgai nedelsiant. Be to, jį įšventino į Žvaigždės ordino 
riterius ir net leido viltis, kad ateity jam gali atitekti 
konetablio pareigos, nors jis dar neturėjo ir 20 metų. 
Vestuves atšoko labai prabangiai ir linksmai. 

Švelni žento ir svainio draugystė netrukus susidrums- 
tė. Kas gi ją sudrumstė? Tai padarė kitas Karolis, Karlas 
Ispanas gražusis. La Serda ne tik pavyduliavo Karoliui 
Navariečiui jį supančios karaliaus malonės; jį graužė ne- 
rimas matant, kaip Prancūzijos padangėje kyla nauja 
žvaigždė. Karolis Navarietis turėjo vieną ydą, kuri, beje, 
tokia būdinga jaunimui... ir kurios prašyčiau, mielasis. 
Aršambo, vengti... per daug laidyti liežuvį, kai likimas 
jums palankus, ir net kartais mestelėti piktą žodį. La Ser- 
da, žinoma, nepraleisdavo progos perduoti karaliui Jonui 
jo žento sąmojus, dar pagražindamas juos savo padažu. 
„Jis šaiposi iš jūsų, mano brangus sire, jis įsivaizduoja, 
kad jam leista kalbėti viską. Jūs neturėtumėte pakęsti 

tokio kėsinimosi į jūsų didenybę. O jei jūs tai pakęsite, 
tuomet aš šito nepakęsiu, ir nepakęsiu vien iš meilės 
jums.“ Ir taip diena iš dienos į karaliaus smegenis lašino 
nuodus. Navarietis pasakė taip, Navarietis padarė anaip; 
Navarietis labai jau susidraugavo su doiinu, Navarietis 
rezga intrigas su vienu iš Didžiosios tarybos narių. Vi- 
same pasaulyje nesurasi žmogaus noriau nei karalius Jo- 
nas klausančio piktų paskalų apie savo artimą; ir sykį 
tomis paskalomis patikėjęs jau nebeįstengia pakeisti savo 
nuomonės. Stebėtinas lengvatikystės ir užsispyrimo de- 
rinys. Nėra nieko paprasčiau, kaip prigalvoti jam priešų. 

Netrukus vyriausiojo Langedoko vietininko pareigos, 
dar taip neseniai suteiktos karaliui Navariečiui, jau buvo 
atimtos. Kieno naudai? Ogi Karlo Ispano. O paskiau ko- 
netablio vieta, neužimta po Raulio de Brieno mirties, ati- 
teko kam, kaip jūs manote? Ne, ne, ne Karoliui Nava- 
riečiui, o Karlui Ispanui. Iš 100 tūkstančių ekiu, kurie 
turėjo būti išmokėti Navariečiui, šis negavo nė vieno su, 
tuo tarpu karaliaus draugas buvo apipiltas dovanomis ir 
beneficijomis. Ir pagaliau, pagaliau Angulemo grafystė, 
panaikinus visus susitarimus, buvo perduota Karlui Is- 
panui,— Navarietis privalėjo tenkintis tik miglotais mainų 
pažadais. 

Tuomet pirmą kartą Karolio Piktojo ir Karlo Ispano 
tarpusavio santykiuose atsirado šaltukas, paskiau — pa- 
gieža, o dar vėliau jau abu atvirai nekentė vienas kito. 
Ispanas žaidė nepralošdamas ir kalbėjo karaliui: „Matote, 
koks aš buvau teisus, mano brangusis valdove! Aš kiaurai 
permačiau blogas jūsų žento užmačias, jis sukilo prieš 
jūsų valią. O dabar jis įsiuto ant manęs, kadangi mato, 
kaip aš jums ištikimai tarnauju". 

Kitąsyk, žiūrėk, ima vaizduoti, kad rengiasi iš dvaro 
pasitraukti; pasitraukti, kai užkopė į pačią karaliaus ma- 
lonės viršūnę, tuo atveju, jei tik navariečiai nenustos 
jo šmeižti. Jis kalbėjo lyg meilužė: „Išvyksiu į kurią 
nors atkampią glūdumą, toli už jūsų karalystės sienų, 
ir ten gyvensiu prisimindamas, kaip jūs mane mylėjote. 
Arba ten numirsiu! Toli nuo jūsų mano dvasia paliks 
mano kūną“. Tas keistuolis konetablis liejo ašaras visiems 
matant! 

Kadangi karalius Jonas buvo pakerėtas to Ispano ir į 
viską žiūrėjo jo akimis, šis neapsakomai atkakliai sten- 
gėsi paversti savo kuzeną įnirtingu priešų, kurį pats ir 
pasirinko žentu manydamas, kad taip įgis sąjungininką. 

Aš jums jau minėjau: kvailesnį už šitą karalių ir la- 
biau kenkiantį pačiam sau sunku būtų rasti visame mar- 
game pasaulyje... Tai dar būtų buvę pusė bėdos, jei 
kartu jis nebūtų kenkęs ir savo karalystei. 

O dvare apie šitą kivirčą tik ir kuždėjosi. Jau seniai 
vyro palikta karalienė dėl kažko tyliai tarėsi su Karlo 
Ispano žmona... nes jisai, konetablis, buvo vedęs, žinoma, 
karaliaus kuziną ponią de Blua tik dėl akių. 

Nors karaliaus patarėjai visi iki vieno saldžialiežuva- 
vo savo karaliui, iš tiesų buvo susiskaldę taip, kaip jiems 
buvo paranku susieti savo likimą su konetablio ar su 
karaliaus žento likimu. Slogi abiejų šalių kova darėsi 
vis pasiutesnė dar ir dėl to, kad karalius, mėgęs dažnai 
sakyti esąs vienintelis, kuris viską sprendžia pats, iš tiesų 
visuomet pačius rimčiausius reikalus užkraudavo ant savo 
patikėtinių pečių. 

Matote, mano brangus sūnėne, intrigos rezgamos aplink 
visus karalius. Tačiau paprasti ir politiniai sąmokslai 
vyksta tik tuomet, kai šalį valdo silpni valdovai arba kai 
juos bejėgius daro kokia nors yda ar prasta sveikata. 
Norėčiau pamatyti tą, kuris išdrįstų sąmokslauti valdant 
Pilypui Gražiajam! Nė vienas apie tai nedrįstų nė pa- 
manyti. Visai nereiškia, kad galingiems valdovams ne- 
gresia jokie sąmokslai, tačiau tuomet prireikia tikrų iš- 
davikų. Tuo tarpu valdant silpniems valdovams, patys 
garbingiausi žmonės virsta sąmokslininkais. 

Vieną dieną, prieš pat 1354 metų Kalėdas, Paryžiaus 
rezidencijoje tarp Karlo Ispano ir Filipo Navariečio įsi- 
liepsnojo ginčas; jie taip įžeidinėjo vienas kitą, kad Fi- 
lipas išsitraukė durklą ir tikrai būtų nudobęs konetablį, 
laimei, juos laiku perskyrė. Konetablis dirbtinai nusijuo- 
kė ir jaunajam Navariečiui šūktelėjo, kad, girdi, jei aplink 
nebūtų tiek žmonių, pasiruošusių jį sulaikyti, tasai ne- 
būtų toks jau narsus. Filipas neturėjo itin guvaus proto, 
tačiau buvo už savo vyresnįjį brolį karštesnis ir akies 
mirksniu šokdavo peštis. Vedamas iš salės Filipas dar 
spėjo šūktelėti, kad netrukus jis atkeršys savo šeimos 
priešui, sukiš atgal į gerklę visus įžeidimus. Po dviejų 
savaičių, Trijų karalių naktį, jis šitai ir padarė. 

Karlas išsiruošė aplankyti savo kuzinos, Alensono gra- 
tienės. Nakvoti sustojo Leglyje, vienoje smuklėje, kurios 
pavadinimo amžiais nepamirši: „„Verpianti kiaulė“. Jis 
tvirtai tikėjo, kad draugystė su karaliumi ir aukštos jo 

pareigos visiems kėlė pagarbą ir kad Prancūzijos keliuose 
jam nėra ko bijoti; jį lydėjo tik nedidelis eskortas. Leglio 
miestelis įsikūręs Evrė grafystėje; netoli to miestelio savo 
prabangioje pilyje poilsiavo broliai d'Evrė Navariečiai. 
Perspėti apie konetablio atvykimą, jie paspendė jam pui- 
kiausius spąstus. 

Apie vidurnaktį dvidešimt Normandijos riterių, vie- 
nas už kitą tvirtesnių vyrų, dvidešimt senjorų, siras de 
Gravilis, siras de Kleras, siras de Menmaras, siras de Mor- 
bekas, riteris d'Onė... Taip, taip, tai vieno iš tų Nelio 
bokšto mergininkų palikuonis. Nėra ko stebėtis, kad jis 
prisišliejo prie Navaros partijos!.. Tai va, kartoju, geros 
dvi dešimtys jaunuolių, kurių vardai žinomi dėl to, kad 
karaliui prireikė išduoti jiems malonės raštus... pasirodo 
miestelyje vadovaujami Filipo Navariečio; visos ,„Ver- 
piančios kiaulės“ durys uždaromos, ir į konetablio aparta- 
mentus įsiveržia būrys. 

Navaros karaliaus tarp jų nebuvo. Tuo atveju, jei 
žygis būtų baigęsis prastai, jis bemeilijo laukti riterių 
prie miesto vartų šalia kažkokio svirno, arklininkų ap- 
suptas. O! Taip ir matau savo Karolį Piktąjį, nediduką, 
nenustygstantį vietoje, besislepiantį apsiauste, panašų į 
pragaro dūmus, šokinėjantį nuo vienos kojos ant kitos 
ir primenantį velnią, neliečiantį žemės. Jis laukia, žvilg- 
čioja į apniukusį žiemos dangų. Nuo šalčio stingsta pirš- 
tai. O krūtinę slegia baimė ir neapykanta. Jis įsiklauso. .. 
ir vėl ima neramiai šokinėti. 

Tuomet pasirodo Žanas de Frikanas, pravardžiuoja- 
mas Frikė, Kano valdytojas, jo patarėjas ir pats uoliau- 
sias sąmokslininkas. Jis praneša: „Viskas, monsinjore!" 

Už jo išdygsta ir Gravilis, Menmaras, Morbekas ir pats 
Filipas bei visi kiti sąmokslininkai. O ten, užeigoje, gra- 
žuolis Karlas Ispanas, ištrauktas iš palovio, kur bandė 
pasislėpti, paliko šį pasaulį. Jo kūnas buvo sukapotas 
kardo ašmenimis. Suskaičiuota net 80 žaizdų, 80 dūrių. .. 
Kiekvienas jų troško keturiskart susmeigti į jį savo kar- 
dą... Tai šit, mesire, mano sūnėne, taip karalius Jonas 
neteko savo mielojo draugužio, taip monsinjoras Nava- 
rietis pradėjo maištą... 

O dabar prašyčiau užleisti vietą donui Kalvui, popie- 
žiaus sekretoriui, noriu su juo pasikalbėti, kol dar ne- 
sustojome poilsio. 

VII 
ŽINIOS IŠ PARYŽIAUS 


Aš, done Kalvai, La Periuzoje turėsiu apžiūrėti aba- 
tiją ir nustatyti, ar labai ją sugriovė anglai ir ar išties 
turėčiau jos dvasininkus, kaip jie prašo, metus atleisti 
nuo prioro beneficijų. Taigi visa tai ir noriu parašyti laiške 
Šventajam Tėvui. Būsiu jums labai dėkingas, jei pareng- 
site šitą laišką, kai tik mes ten nukaksime, be to, norėčiau, 
kad jame būtų tų gražių posakių, kuriais jūs paprastai 
puošiate laiškus. 

Šventajam Tėvui reikia pranešti visas Paryžiaus nau- 
jienas, kurias pats sužinojau tik Limože; jos nepalieka 
manęs ramybėje. 

Pirmiausia apie netinkamus Paryžiaus pirklių prevo, 
metro Etjeno Marselio veiksmus. Sužinojau, kad to prevo 
įsakymu jau visą mėnesį statomi įtvirtinimai ir kasami 
grioviai aplink miestą, nors ten likusi dar senoji įtvirtini- 
mų juosta; atrodo, lyg būtų ruošiamasi miesto apgulčiai. 
Dabar, vykstant taikos deryboms, anglai nė neketina -gra- 
sinti Paryžiui, ir todėl visiškai neaiški šitokia skuba tvir- 
tinti sostinę. Be to, prevo sutelkė miestelėnų būrius sos- 
tinei ginti, juos ginkluoja ir moko kariauti; būrių priešaky 
stovi kvartalų viršininkai, šimtininkai ir dešimtininkai, 
kad būtų patogiau komanduoti; žodžiu, viskas parengta 
Flandrijos apsaugos kariuomenės pavyzdžiu,— ten ji val- 
do šalies miestus. Kartu prevo privertė monsinjorą dofiną, 
karaliaus vietininką, sutikti kurti tokią kariuomenę, bet 
šito neužteko; karaliaus nustatyti mokesčiai ir duoklė 
yra pagrindinė skundų ir nepasitenkinimo priežastis, pre- 
vo, idant aprengtų ir apginkluotų savo būrius, sugal- 
voja imti muito mokestį už visus gėrimus, ir tą mokestį 
jis pats tiesiogiai ima. 

Kadaise šis metras Marselis buvo labai praturtėjęs 
tiekdamas karaliaus dvarui prekes, bet per paskutinius 
ketverius metus jis nieko nepristatė Prancūzijos rūmams 
ir dėl to labai jau apmaudavo; manau, kad, pralaimėjęs 
prie Puatjė, įsigeidė pats kištis į visus karalystės reika- 
lus. Jo ketinimai kol kas nelabai aiškūs, neabejotina tik 
viena — troškimas atrodyti svarbiam, tačiau sutaikinimo 

ir ramybės keliu, kurio taip meldžia Šventasis Tėvas, jis 
neina. Taigi, mano šventa pareiga — patarti popiežiui tuo 
atveju, jei į jį kreipsis su kokiais nors prašymais, parodyti 
rūstį ir neremti, net neparodyti jokių ketinimų remti Pary- 
žiaus prevo ir jo sumanymus. 

Matau, jūs mane supratote, done Kalvai. Dabar Pary- 
žiuje vieši kardinolas Kapočis. Jis gali dėl savo lengvabū- 
diškumo labai apsikvailinti ir pervertindamas savo jėgas 
užmegzti su tuo prevo ryšius... Ne, ne, nieko tikra man 
apie tai nepranešta, tačiau uoste užuodžiu, kad mano bro- 
lis, kaip visada, nepraleis progos pasukti kreivu keliu... 

Antra, noriu Šventajam Tėvui pasiūlyti kuo smulkiau- 
siai sužinoti viską apie Langedoilio Generalinius luomus, 
kurie šio mėnesio pradžioje užsidarė Paryžiuje, taip pat 
nušviesti tas keistenybes, kurios, kaip matėme, ten dabar 
dedasi. 

Karalius Jonas pažadėjo sušaukti Luomų posėdį gruo- 
pakrikimui ir nusiminimui po pralaimėjimo prie Puatjė, 
dofinas Karolis nutarė, kad protingiau būtų paspartinti 
įvykius ir sušaukti Generalinius luomus jau spalį. Iš tiesų 
kito pasirinkimo jis neturėjo,— tam, kad sutvirtintų savo 
autoritetą, gerokai nukentėjusį po to nelemto nuotykio, 
be to, nereikia pamiršti, kad jis dar labai jaunas, 0 pra- 
laimėjusi armija visai pakriko. Iždas neįsivaizduojamai 
nuskurdo. 

Bet 800 Langedoilio deputatų, kurių pusę sudaro mies- 
telėnai, nė nemano spręsti tų klausimų, nors pakviesti 
daryti kaip tik tai. 

Bažnyčia sukaupė didelę susirinkimų patirtį ir žino, 
kad jie išsprūsta iš rankų tų, kurie juos šaukia. Noriu 
pasakyti popiežiui, kad tie Luomai kaip du vandens lašai 
panašūs į tokį susirinkimą, kuris pasimeta, griebiasi vi- 
siems vadovauti ir, naudodamasis aukščiausiosios valdžios 
silpnybėmis, puola daryti nežabotų reformų. 

Užuot rūpinęsi išvaduoti Prancūzijos karalių, tie žŽmo- 
nės Paryžiuje pirmiausia suskato vaduoti Navaros kara- 
lių, o tai aiškiausiai rodo, kas jų vadai. 

Be visa kita, tie žmonės sudarė aštuoniasdešimties ko- 
misiją, kuri slapta sudarinėja ilgiausią sąrašą reikalavimų, 
tik bėda, kad nedaug gerų ir tiek daug blogų. Pirmiausia 
jie reikalauja atleisti visus vyriausiuosius karaliaus pata- 
Iėjus ir atiduoti juos teismui už tai, kad išeikvojo pini- 

gus, skirtus paspirčiai, ir dabar privalo atsakyti už pra- 
laimėjimą. .. 

Dar turiu jums kai ką pasakyti, Kalvai... Ne, čia ne 
laiškui, tik noriu išsakyti vieną mintį... Tie reikalavimai 
ne tokie jau neteisėti. Tarp žmonių, kuriems karalius Jo- 
nas patikėjo valdymą, pažįstu tokių, kurie nepavojingi, bet 
nemažai yra ir užkietėjusių niekšų. Savaime aišku, aukš- 
tas vietas užimantys turtėja, jei, žinoma, nė vienas nenori 
imtis atsakomybės ir rizikuoti. Tačiau reikia stengtis ne- 
peržengti ribų, nepakliūti į nešlovę ir netvarkyti savo 
asmeninių reikalų kenkiant valstybės interesams. O svar- 
biausia, reikia turėti gabumų. Kadangi karalius Jonas 
gabumų turėjo išties nedaug, jis mieliau renkasi tuos žŽmo- 
nes, kurie jų visai neturi. 

Bet paskiau deputatai ima reikalauti jau visiškai ne- 
teisėtų dalykų. Jie nori, kad karalius ar pastaruoju metu 
jo vietininkas dofinas valdytų tik per trijų Luomų paskir- 
tus patarėjus, t. y. keturis prelatus, dvylika riterių ir 
dvylika miestelėnų. Ši taryba turės galią valdyti ir įsa- 
kinėti, ką anksčiau darydavo karalius, skirti visus pa- 
reigūnus, reformuoti Atskaitomybės rūmus ir visas ka- 
ralystės kompanijas, privalės spręsti belaisvių išpirkos 
klausimus ir dar daugybę kitokių dalykų. Iš tikrųjų kal- 
bama tik apie tai, kaip atimti iš karaliaus jo valdžios at- 
Tibutus. 

Vadinasi, šalį valdys nebe tas, kuris buvo pateptas 
šventais aliejais ir įšventintas karaliumi pagal mūsų re- 
ligiją; valdyti bus patikėta vadinamajai Tarybai, kuri 
gaus savo teises tik iš tuščiakalbės asamblėjos ir visiškai 
nuo jos priklausys. Kokia silpnybė ir kokia netvarka! 
Šitos vadinamosios reformos... tik paklausykite manęs, 
done Kalvai... aš pabrėžiu tai, nes jei Šventasis Tėvas 
ims ir pasakys, kad jis apie tai nė girdėti negirdėjęs. .. 
Šitos vadinamosios reformos — sveiko proto įžeidimas, be 
to, jos atsiduoda ir erezija. 

Taigi yra ir tokių Bažnyčios tarnų —o tai labai ap- 
maudu,— kurie krypsta į jų pusę, na, kad ir Liono vys- 
kupas Roberas le Kokas; jis pakliuvo į karaliaus nema- 
lonę ir susiuostė su prevo. Dabar jis vienas ištikimiausių 
prevo šalininkų. 

Šventasis Tėvas turi žinoti, kad už visų šitų neramu- 
mų stovi Navaros karalius, kuris, manau, vadovauja iš 
savo kalėjimo ir dar labiau viską pablogins išėjęs į lais- 
vę. Šventasis Tėvas savo didžia išmintimi pats nuspręs, 

jog jam reikia susilaikyti nuo bet kokio kišimosi ir ne- 
daryti nieko, kad Karolį Piktąjį, noriu pasakyti, monsin- 
jorą Navarietį paleistų iš nelaisvės, nors iš visų pusių 
jį apibertų maldavimais padėti. 

Savo ruožtu, naudodamasis legato ir popiežiaus nunci- 
jaus prerogatyvomis... jūs klausote manęs, Kalvai?.. 
įsakiau Limožo vyskupui prisijungti prie mano svitos ir 
vykti kartu su mumis į Mecą. Jis pavys mane Burže. 
Nutariau taip pat elgtis ir su kitais vyskupais, kurių aba- 
tijas pravažiuosiu; jų diecezijos nusiaubtos ir nuniokotos 
Velso princo raitelių. Noriu, kad jie tai paliudytų impera- 
toriui. Ir man pačiam bus drąsiau išpasakoti, kokia pra- 
gaištinga Navaros karaliaus ir Anglijos karaliaus sąjun- 
ga... 

Bet kodėl, done Kalvai, jūs be perstogės kaišiojate 
galvą pro langąė.. A, suprantu, jums bloga dėl supimo! 
Aš tai jau, prisipažinsiu, įpratęs; kai supa, man net ge- 
riau galvoti. Gerai, gerai, išlipkite. Tik nepamirškite nieko, 
ką aš jums kalbėjau, kai imsitės plunksnos. 


VIII 


MANTO SUTARTIS 


Kur mes dabar? Jau pravažiavome Mortemarąė.. Ak, 
dar ne! Matyt, buvau užsnūdęs... O! Koks apniukęs dan- 
gus ir kaip trumpėja dienos! Žinote, aš net sapnavau, 
mano brangus sūnėne, sapnavau žydinčią slyvą, didžiulį 
medį, visą apipiltą baltais žiedais, apvalia laja; jame čiul- 
bėjo tiek paukščių, kad atrodė, lyg čiulbėtų patys žiedai. 
O dangus toks žydras, panašus į tokį, koks būva Merge- 
lės Marijos paveiksluose. Angeliškas vaizdas, tikras ro- 
jaus kampelis. Koks keistas dalykas tie sapnai! Ar paste- 
bėjote, kad evangelijose nėra perpasakotų sapnų, išsky- 
rus Juozapo sapną Mato evangelijos pradžioje? Ir viskas. 
Užtat Senajame testamente patriarchai nuolatos sapnuoja, 
O va Naujajame — jau nebesapnuojama. Man dažnai kil- 
davo toks klausimas, bet atsako taip niekuomet ir neras- 
davau... O jūsų šitai nestebino? Tai todėl, mielas Ar- 

šambo, kad jūs ne toks uolus Šventojo rašto skaitytojas. .. 
Man regis, tai puiki tema Paryžiaus ar Oksfordo teolo- 
gijos mokslininkams; padiskutuos, o paskui mums pateiks 
storiausius traktatus ir darbus, parašytus tokia sunkia 
lotynų kalba, kad niekas ten nė eilutės nesupras... 

Šiaip ar taip, bet pati Šventoji dvasia įkvėpė mane 
užsukti į La Periuzą. Jūs gi Matėte tuos geraširdžius vie- 
nuolius benediktinus, kurie norėjo pasinaudoti anglų ant- 
puoliu ir nemokėti to, kas privalu mokėti priorui? Įsaky- 
siu duoti jiems naują emalio kryžių ir tris paauksuotas 
taures, Mat jie paskubėjo tai įduoti anglams, kad išsi- 
gelbėtų nuo didesnio grobimo; ir iš tiesų jie galės užmo- 
kėti savo anuitetą. 

Jie kuo nuoširdžiausiai vylėsi įsimaišyti į žmonių mi- 
nią iš kito Vjenos kranto, kur Velso princo gaujos viską 
nuniokojo, apiplėšė, sudegino; tą mes patys šįryt matėme 
Širake ar Sen Moris de Lionė. O ypač Leterpo abatijoje, 
kur vienuoliai priešinosi neapsakomai narsiai. , Mūsų aba- 
tija gerai įtvirtinta, ir mes ją apginsime." Šitie vienuoliai, 
geri ir drąsūs žmonės, stojo į kovą, nors niekas jų ne- 
vertė kautis. Daug jų krito mūšio lauke, ir pasirodė jie 
kur kas kilnesni, nei šimtai riterių prie Puatjė, kuriuos 
pažinojau asmeniškai. 

Jei visi prancūzai būtų tokie pat drąsūs... Ir dar ši- 
tie gerieji vienuoliai savo mažne iki pamatų sudegintame 
vienuolyne rado galimybę mus pamaitinti; pietūs buvo 
tokie gausūs ir gardūs, kad Mane apėmė miegas. Ar pa- 
stebėjote, kokį šventą linksmumą spinduliavo jų veidai? 
„Mūsų broliai žuvo? Tesiilsi ramybėje, juos priėmė Dievas 
ir apgaubė savo Malone... O mus paliko šitoje žemėje? 
Paliko, kad galėtume daryti gerus darbus... Mūsų vie- 
nuolynas perpus sugriautas? Šit ir atsirado galimybė at- 
statyti jį dar gražesnį..." 

Žinokite, mano sūnėne, geras vienuolis visada links- 
mas. Aš privengiu pernelyg rūsčių pasninkautojų ištįsu- 
siais veidais, degančiomis, arti viena kitos susodintomis 
akimis; gali pamanyti, kad jie vis žvairakiuoja į pragaro 
pusę. O tie, kuriems Viešpats suteikė didžiausią garbę pa- 
šaukęs juos į savo tarnystę, turi rodyti džiaugsmą; jų 
pareiga — būti visiems kitiems mirtingiesiems pavyzdžiu 
ir būti itin mandagiems. 

Taip ir karaliai, kadangi Dievas iškėlė juos virš kitų 
žmonių; jie turi sugebėti valdyti save. Tikrosios didybės 
pavyzdys buvo mesiras Pilypas Gražusis, kuris net teis- 

damas nerodydavo pykčio ir gedėdamas nepraliedavo nė 
vienos ašaros. 

Po Karlo Ispano nužudymo,—- apie tai aš jums pasa- 
kojau vakar, — karalius Jonas parodė, ir parodė pačiu 
apgailėtiniausiu būdu, kad nesugeba pažaboti savo aistrų. 
Gailesys toli gražu nėra tas jausmas, kurį aplinkiniams 
turi kelti karalius; geriau temano, kad jo širdis nesupranta 
skausmo. O mūsų valdovas ištisas keturias dienas nega- 
lėjo ištarti nė žodžio ar net paprašyti valgyti ir gerti ne- 
užsikirsdamas. Jis klaidžiojo po savo apartamentus už- 
verktomis akimis, nepažino žmonių, nei iš šio, nei iš to 
sustodavo ir imdavo verkti. Beviltiška buvo kreiptis į jį 
su kokiu nors reikalu. Jei tomis dienomis priešas būtų 
įsiveržęs į jo rūmus, lengvai būtų paėmęs jį plikomis ran- 
komis. Kai mirė jo vaikų motina Bona Liuksemburgietė, 
jis nė ketvirtos dalies taip nesielvartavo, o tai dofinas 
Karolis gerai pastebėjo. Tuomet žmonės pirmąsyk pama- 
tė, kaip sūnus niekina tėvą, jei jau drįso pareikšti, kad 
nepadoru šitaip pulti į neviltį. Tačiau karalius nė girdėti 
negirdėjo. 

Savo sielvartą jis rodė stūgaudamas. Stūgavo, kad 
tučtuojau pabalnotų jo kovos žirgą, stūgavo, kad surinktų 
kariuomenę, ir jis kaipmat lėksiąs į Evrė ir suruošiąs ten 
tokį teismą ir visi drebėsią... Jo artimieji su didžiausiu 
vargu atvedė jį į protą ir įrodė, kad kariuomenei, net ir 
nereguliariai, sušaukti prireiktų ne Mažiau kaip Mėnesio; 
jei jis sumManytų atakuoti Evrė, Normandijoje prasidėtų 
nesantaika, kita vertus, paliaubų su Anglijos karaliumi 
laikas baigiasi, be to, šiam panūdus išnaudoti bendrą su- 
irutę, karalystė patektų į rimtą pavojų. 

Jam dar priminė, kad jei jis būtų laikęsis savo duk- 
ters vedybų sutarties ir atidavęs Karoliui Navariečiui An- 
gulemą, užuot jį padovanojęs savo brangiajam konetab- 
liui. 

Jonas II iškėlė į dangų rankas ir sušuko: „Tai kas gi 
aš esu, jei nieko negaliu? Puikiai matau, kad nė vienas iš 
jūsų manęs nemyli, ir žinau, kad netekau vienintelės savo 
paramos“. Pagaliau jis liko savo rūmuose, prisiekęs Die- 
Vui, kad jo širdis pažins džiaugsmą tik tuomet, kai bus 
atkeršyta. 

Tuo tarpu Karolis Piktasis nesėdėjo sudėjęs rankų. 
Jis rašė popiežiui, rašė imperatoriui ir visiems krikščio- 
Niškų šalių valdovams aiškindamas, kad negeidė Karlo 
Ispano mirties, tik vylėsi jį pamokyti už visą tą kenkimą 

ir tuos įžeidimus, kuriuos patyrė, kad jo žmonės peržengė 
savo įgaliojimus, tačiau jis pats imasi atsakomybės ir ap- 
gins savo giminaičius, draugus, tarnus, kurie toje Leglio 
sumaištyje parodė pernelyg didelį stropumą jo, Karolio, 
labui. 

Taigi, veikdamas tarsi pakelių plėšikas, įviliojęs savo 
auką į spąstus, jis dėjosi elgiąsis kaip tikras riteris. 

Be visa kita, jis dar parašė kunigaikščiui Lankasteriui, 
kuris tuomet buvo Melene, ir pačiam Anglijos karaliui. 
Prasidėjus suirutei, mums pavyko sužinoti tų laiškų tu- 
rinį. Piktasis nė nemanė trauktis: „Jei teiksitės įsakyti 
savo karo vadams britams būti visiškai pasiruošusiems, 
kai tik aš kreipsiuosi į juos ir prašysiu įžygiuoti į Norman- 
diją, parengsiu jiems gerą ir saugų žygį. Malonu jums 
pranešti, mano didžiai brangus kuzene, kad visi Norman- 
dijos didžiūnai ištikimi man iki grabo lentos“. Nužudęs 
Karlą Ispaną, mūsų Karolis tapo maištininkų, o nūnai 
nuėjo dar toliau ir virto išdaviku. Ir vis vien jis užleido 
karalių Joną Meleno poniomis. 

Nežinote, ką šitaip vadina?.. O! Šit ir lietus. Kitaip 
ir būti negalėjo, dangus nuo pat išvykimo jau niaukstėsi. 
Dabar jūs laiminsite mano palankiną, mielas Aršambo, 
juk geriau čia, nei mMirkti lietuje ir kęsti, kai vanduo 
žliaukia ir merkia kiaurai... 

Meleno ponios? Aaa, tai dvi našlaujančios karalienės 
ir dar Žana Valua, mažytė Karolio žmonelė, kurią laiko 
ten, kol ateis metas tuoktis. Visos jos gyvena Melene, pi- 
lyje, kurią vadina Trijų karalienių pilimi arba kartais 
dar ir Našlių dvaru. 

Pirmiausia papasakosiu apie ponią Žaną d'Evrė, Ka- 
rolio IV našlę ir mūsų Karolio Piktojo tetulę. Taip, taip, 
ji dar gyva ir ne tokia sena, kaip kažkodėl manoma: dau- 
gių daugiausia 50... ji 4 ar 5 metais jaunesnė už mane. 
Našlauja jau 28 metus ir visąlaik dėvi baltą našlės dra- 
bužį. Soste šalia savo vyro ji sėdėjo tik trejus metus. 
Tačiau karalystėje ji išlaikė savo įtaką. Tai dėl to, kad 
ji giminėje vyriausia, paskutinė Kapetingų dinastijos ka- 
ralienė. Gimdė triskart, ir gimė... trys dukterys, iš jų 
liko gyva vienintelė, gimusi jau po tėvo mirties... Jei 
būtų pagimdžiusi sūnų, būtų ji dabar karalienė motina 
ir regentė. Dinastija užgeso jos įsčiose. Kai ji sako: ,Mon- 
sinjoras d'Evrė, mano tėvas... mano dėdė Pilypas Gra- 
žusis. .. mano svainis Pilypas Ilgasis. ..“, visi nutyla. Ji — 
likusi monarchijos palikuonė, monarchijos, dėl kurios tei- 

sėtumo niekuomet nediskutuota, regėjusi tuos laikus, kai 
Prancūzija buvo nepalyginti galingesnė ir šlovingesnė nei 
šiandien. Ji tarsi naujosios kartos garantas. Ir todėl yra 
dalykų, kurie nedaromi vien dėl to, kad prakilnioji ponia 
d'Evrė tam nepritaria. 

Dar daugiau: aplink visi ir tekalba: „Ji šventoji!" Tei- 
sybę sakant, nedaug reikia, kad į tave imtų žiūrėti it į 
šventąją, kai tu karalienė ir gyveni apsupta savo mažo, 
tingaus dvaro, kur nėra kito užsiėmimo, tik giedoti tau 
ditirambus. Jos malonybė ponia Žana d'Evrė keliasi prieš- 
aušrį, pati uždega žvakę, kad netrukdytų savo kambarinių, 
ir ima skaityti maldaknygę; tie, kurie matė, tikina, kad 
tai Mažiausia knygelė pasaulyje — vyro dovana; ją pa- 
darė karaliaus užsakymu vienas dailininkas, pavarde 
Žanas Piuselis. Karalienė daug meldžiasi ir dosniai dalija 
išmaldą. Jau 28 metus ji diena iš dienos kartoja, jog 
ateities neturi tik todėl, kad negalėjo pagimdyti sūnaus. 
Našlės dažnai gyvena persekiojamos įkyrių minčių. O iš 
tikrųjų, jei ji būtų buvusi tokia pat išmintinga, kokia ir 
dora, būtų suvaidinusi kur kas svarbesnį vaidmenį kara- 
lystės reikaluose. 


Paskiau ponia Blanša, Karolio Navariečio sesuo, ant- 
roji Pilypo VI žmona; ji karaliavo tik pusę metų ir nespė- 
jo priprasti prie karūnos. Tai pati gražiausia Prancūzijos 
moteris. Anuomet esu ją matęs ir mielai pritariu tokiam 
sprendimui. Jai dabar 24 metai; šit jau prabėgo mažne 
šešeri, kai ji su kartėliu klausia savęs, kam jai reikia 
tos baltos it sniegas odos, žydrų lyg emalis akių ir tobulo 
grožio kūno? Jeigu gamta ir nebūtų jos taip dosniai apdo- 
Vanojusi, ji vis vien būtų tapusi karaliene, kadangi ją 
paskyrė karaliui Jonui! Jo tėvas Blanšą atėmė tik dėl to, 
kad senio širdį mirtinai sužeidė nežemiškas jos grožis. 

Praėjus pusmečiui po to, kai ji palydėjo savo vyrą 
iš vedybinio guolio į kapą, jos rankos prašė Kastilijos 
karalius don Pedras, kurį jo valdiniai praminė Žiauriuoju. 
Galbūt per skubotai ji liepė jam perduoti: „Prancūzijos 
karalienė antrąkart neteka". Už tokį dvasios taurumą ją 
labai gyrė. Tačiau dabar ji ėmė dvejoti, ar ne per skau- 
džią auką paaukojo savo didingai praeičiai. Meleno dva- 
Tą poniai Blanšai paliko vyras. Jos įsakymu Meleną per- 
statė, pagražino, tačiau gali kiek nori per Kalėdas ir 
Velykas keisti kilimus, gobelenus ir apmušalus savo mie- 
'gamajame,— vis vien čia miegi viena. 

Pagaliau dar viena Žana, karaliaus Jono duktė; jos 
santuoka tik priartino audrą. Karolis Navarietis patikėjo 
ją savo tetai ir savo seseriai, kol ji sulauks pilnametys- 
tės. Šitas vaikas — gryna nelaimė, kokią galima įsivaiz- 
duoti turint omeny dvylikametę mergytę, kuri kuo ge- 
riausiai atsimena, kad nuo 6 metų jau našlauja, ir kuri 
elgiasi kaip karalienė, nors ja dar ir netapo. Ir jai nieko 
neliko, tik laukti, iki suaugs, bet ji laukia pykdama, 
niurzgėdama dėl menkiausio nieko, reikalauja kaip tik 
to, ko jai neduoda, veda iš proto rūmų damas ir Žada 
joms baisiausius kankinimus nuo pat tos dienos, kai tik 
ją pripažins suaugusia. Poniai d'Evrė, kuri su tokiais da- 
lykais kaip elgesys juokauti nemėgsta, neretai tenka nu- 
raminti mažylę skambiu antausiu. 

Mūsų trys ponios Melene ir Mo, — Mo atiteko poniai 
d'Evrė po jos vyro mirties — sukūrė rūmų iliuziją. Jos 
turi kanclerį, iždininką, metrdotelį. Tokie aukšti titulai 
tokioms kuklioms pareigoms. Čia galite nustebti sutikę 
žmonių, kurie laikomi mirusiais, mat taip seniai jie buvo 
pamiršti, išskyrus, žinoma, juos pačius. Seni tarnai, gyvi 
nuo ankstesnių karalių laikų, persenę mirusių valdovų 
nuodėmklausiai, sekretoriai, iškeltų aikštėn paslapčių sau- 
gotojai, žmonės, kurie trumpai buvo galingi, kadangi sto- 
vėjo arčiausiai valdžios. Jie visi klaidžiojo savo prisi- 
minimų labirintuose, išdidžiai leisdami suprasti, kad jie, 
girdi, dalyviai įvykių, kurie seniai pamiršti. Kai vienas 
jų pradeda: „Tądien, kai karalius man pasakė...“, tenka 
spėlioti, apie kurį iš šešių karalių, valdžiusių nuo amžiaus 
pradžios, kalbama. O tai, ką karalius pasakė, be abejo, 
buvo be galo rimtas ir atmintinas pranešimas, kaip antai: 
„Šiandien gražus oras, Gro Pjerai..." 

Todėl, kai iškyla koks reikalas, kaip šis su Navaros 
karaliumi, Našlių dvarui tai netikėtas laimikis; visi jo 
gyventojai staiga pakirdo iš savo snaudulio. Ir kiekvienas 
puolė jaudintis, triukšmauti, blaškytis... Pridurkime dar, 
kad Karolis Navarietis, kaip nė vienas kitas žmogus šia- 
me pasaulyje, visų trijų karalienių mintyse užima dau- 
giausia vietos. Jis buvo ir mylimas sūnėnas, ir brangus 
brolis, ir dievinamas vyras. Ir jeigu joms būtų pasakyta, 
kad Navaroje jį vadina Piktuoju, jos nieku gyvu nepati- 
kėtų! Jis iš tiesų nėrėsi iš kailio stengdamasis pasirodyti 
mielas, apiberdavo jas dovanomis, dažnai atvykdavo jų 
aplankyti... kol dar buvo laisvas... linksmino jas savo 
istorijomis, patikėdavo joms savo vaidus, uždegdavo jas. 

savo planais; kai norėjo, galėjo būti neapsakomai žavin- 
gas, su tetule vaidindamas pagarbų sūnėną, su seserimi — 
atsidavusį brolį, 0 su savo mergaite žmona — įsimylėjėlį; 
viską jis darė gerai apskaičiuodamas, tarsi dėliodamas 
šachmatų figūras. 

Po konetablio nužudymo, kai karalius Jonas kiek ap- 
rimo, visos trys Meleno ponios kartu atvyko į Paryžių 
paprašytos Karolio Navariečio. 

Mažoji Žana Valua puolė prie karaliaus kojų ir kaip 
gerai išmoktą pamoką vienu atsikvėpimu išpyškino: ,,Val- 
dove, mano tėve, negali būti, kad mano vyras galėtų 
jus išduoti. Jei jis blogai pasielgė, tai tik dėl to, kad iš- 
davikai piktam juo pasinaudojo. Maldauju jus jūsų mei- 
lės man vardan, maldauju atleisti jam“. 

Ponia d'Evrė, apimta liūdesio ir didybės, į kurią teisę 
jai teikė metai, tarė: ,„Valdove, mano kuzene, kaip gi- 
minės vyriausioji iš tų, kurie nešiojo šioje karalystėje 
karūną, drįstu jums patarti ir maldauti jūsų susitaikyti 
su mano sūnėnu. Jei jis jums prasikalto, tai tik todėl, 
kad tie, kurie tarnauja jums, apkalbėjo jį, ir jis galėjo 
pamanyti, kad jūs jį palikote jo priešų malonei. O jis pats, 
užtikrinu, kupinas jums geriausių ir pagarbiausių jausmų. 
Gyventi ir toliau nesantaikoje reikštų tik kenkti vienas 
kitam...“ 

Ponia Blanša neištarė nė žodžio. Ji tik žvelgė į kara- 
lių Joną, žinojo, jog jis negali pamiršti, kad kaip tik ji 
buvo skirta jam į žmonas. Atsidūręs šalia Blanšos, šis 
žmogus, toks aukštas ir dramblotas, su kitais paprastai 
kandus, staiga pasimeta. Jo akys ima bėgioti vengdamos 
pažvelgti į ją, o liežuvis visai liaujasi jo klausyti. Ir vi- 
suomet, kai ji būdavo šalia, jo sprendimai tapdavo prie- 
šingi tiems, kuriuos ką tik ketino pareikšti. 

Išsyk po to vizito jis pasišaukė Bulonės kardinolą, 
Laono vyskupą, Roberą Le Koką ir Roberą de Lorisą, savo 
šambelioną, ir įsakė vykti pas jo žentą vesti derybų, ku- 
rios būtinai baigtųsi taikos sutartimi. Be to, dar nurodė 
derybas baigti kuo greičiau. Išties jos neilgai truko, ir 
paskutinę vasario savaitę abiejų šalių derybininkai Mante 
pasirašė sutartį. Kiek mano atmintis leidžia prisiminti, 
ko gero, pirmąsyk susitarta šitaip lengvai ir taip skubotai 
pasirašyta sutartis. 

Karalius Jonas ir čia kuo puikiausiai parodė savo būdo 
keistenybes ir kokie nenuoseklūs jo poelgiai. Prieš mėnesį 
jis tegalvojo, kaip sučiupti ir nužudyti Navaros monsin- 

jorą, o dabar jis sutiko su viskuo, ko tas geidė. Jo žentas: 
reikalauja Kotenteno pusiasalio su Valonija, Kutansu ir 
Karantanu? Ir jis tučtuojau atsako: „„Atiduokite jam, ati- 
duokite!“ Nori Pont Odemero ir Orbeko vikontijų? ,„„Ati- 
duokite, jei visi to nori, kad aš su juo susitaikyčiau.“ 
Tokiu pat būdu Karolis Piktasis gavo ir didžiulę Bomono 
grafystę su Bretėjo ir Konšų senjorijomis, kurios anks- 
čiau priklausė grafo Robero d' Artua perijai. Kaip šauniai 
atsikeršyta, tiesa, jau po mirties, post mortem, už Marga- 
rTitą Burgundę; nūnai jos vaikaitis perima visas valdas 
ano žmogaus, kuris pražudė jo senelę. Grafas de Bomo- 
nas! Kaip dabar jaunasis Navarietis džiūgavo! O jisai 
pats šia sutartimi mažne nieko neprarado: atidavė Pontua- 
zą, paskui iškilmingai pareiškė atsisakąs Šampanės, nors 
šitai jau buvo padaryta daugiau nei prieš ketvirtį am- 
žiaus. 

Apie Karlo Ispano nužudymą nebuvo nė užsiminta. 
Nei apie bausmę,— netgi parankinių nebaudė,— nei apie 
nuostolių atlyginimą. Visi žmogžudystės iš ,„Verpiančios 
kiaulės“ bendrai, kurie dabar atvirai gyrėsi ten buvę, 
gavo malonės ir nuodėmių atleidimo raštus. 

Ak! Bijau, kad toji Manto sutartis nėmaž nebus sutau- 
rinusi karaliaus Jono paveikslo. ,Nužudo jo konetablį, o 
jis už tai atiduoda pusę Normandijos. Jei nudobtų jo bro- 
li ar sūnų, matyt, jis visą Prancūziją padovanotų“,— štai 
ką kalbėjo Žmonės. 

O Navaros karalius, tasai gudruolis, išties pasirodė 
apsukrus. Prie Manto ir Evrė prijungus Bomoną, jis ga- 
lės Bretanę atskirti nuo Paryžiaus; Kotantenas jam atvėrė 
tiesioginį kelią į Angliją. 

Kai jis atkako į Paryžių gauti karaliaus atleidimo, iš 
šalies galėjo atrodyti, kad tai jis tą atleidimą duoda. 

Taip, taip... Ką tu sakai, Briunė?.. O! Šitas lietus! 
Kiaurai permerkė mano užuolaidą... Artėjame prie Bela- 
ko? Labai gerai. Nebent ten mūsų tikrai laukia šilta pa- 
stogė, ir būtų nedovanotina, jei mums nesurengtų šau- 
naus priėmimo. Anglų riteriai pagailėjo Belako, mat buvo 
toks Velso princo įsakymas, kadangi Belakas — palikimas 
Pembroko grafienės, tos, iš Šatijono Liuzinjanos giminės. 
Pasirodo, kartais ir kareivos esti malonūs... 

Baigsiu, mano sūnėne, Manto sutarties istoriją. Taigi, 
Navaros karalius pasirodo Paryžiuje tarsi būtų laimėjęs 
mūšį, ir karalius Jonas priėmė jį išties kaip nugalėtoją. 
Parlamente iš abiejų šonų sėdėjo abi karalienės našlės. 

Karaliaus advokatas suklupo priešais sostą... O, viskas 
ten buvo neapsakomai iškilminga... „Mano didžiai ga- 
lingas valdove, ponios karalienės Žana ir Blanša išgirdo, 
kad Navaros karalius pateko į jūsų nemalonę, ir maldau- 
ja jūsų jam atleisti...“ 

Po šitų žodžių naujasis konetablis Gotjė de Brienas, 
kunigaikštis Atėnietis. .. taip, Raulio kuzenas, tik iš kitos 
Brienų šakos, — šįsyk konetabliu paskyrė nebe piemenį,— 
taigi, jis priėjo prie Navaros karaliaus ir paėmė jį už 
rankos... „Karalius, karalienių prašomas, jums atleidžia, 
atleidžia iš visos širdies ir gera valia.“ 

Į tai Bulonės kardinolas privalėjo garsiai pridurti: 
„Tegul nuo šiol nė vienas iš karaliaus giminės nedrįsta 
vėl prasižengti, nes kiekvienas, nors jis būtų ir kara- 
liaus sūnus, turės atsakyti prieš teisingumą". 

Iš tiesų geras tas teisingumas, iš kurio vogčia kiek- 
vienas šaipėsi. Visam dvarui matant, svainis ir žentas 
puolė vienas kitam į glėbį. O kas buvo toliau, papasakosiu 
jums rytoj. 


IX 


KAROLIS PIKTASIS AVINJONE 


Teisybę sakant, mielas sūnėne, man labiau patinka 
tos senosios bažnyčios, tokios kaip Dora, kurią ką tik 
pravažiavome, nei tos, kurios statytos prieš 150 ar 200 
metu. Tiesa, tos bažnyčios — tikras akmens stebuklas, ta- 
čiau jose tvyro amžina prieblanda, o puošmenos tokios 
gausios, jog neretai net baugu darosi, o širdį suspaudžia 
tokia nerimastis, kad pasijunti lyg pasiklydęs naktį miške. 
Žinau, žinau, į mane skersakiuoja ir mano, kad mano 
blogas skonis. Tegul, bet tai mano nuomonė, ir jos ne- 
keisiu. Galbūt aš taip prisirišęs prie senovės dėl to, kad 
augau senovinėje Perigė pilyje, pastatytoje ant senovės 
Romos amfiteatro pamatų, visai šalia mūsų Sen Frono 
bažnyčios, netoli mūsų Sent Etjeno bažnyčios; Man ne- 
apsakomai gera visur aptikti tokių formų, kurios primin- 
tų Man tuos dailius, paprastus ir lygius piliastrus ir aukš- 
tus glotnių linijų skliautus, kur ramiai sklinda šviesa. 

Senovėje vienuoliai mokėjo statyti tokias šventyklas, 
kad saulės spinduliai, gausiais pluoštais patekę vidun, 
švelniai nuauksindavo akmens sienas, o giesmės, atsimuš- 
damos į aukštus skliautus, primenančius dangiškąjį ku- 
polą, skambėdavo skaidriai ir didingai; galėjai pamanyti, 
kad tai ne žmonės, 0 patys angelai gieda rojuje. 

Nors anglai ir nusiaubė Dora, laimei, šis šedevrų še- 
devras nebuvo taip suniokotas, kad nebūtų galima jo at- 
statyti. Antraip, lažinuosi, mūsų šiaurės architektai su 
malonumu vietoj griuvėsių pultų statyti pagal savo skonį 
kokią gremėzdišką eldiją ir pastatytų ją it kokį pasakų 
žvėrį ant akmeninių letenų; atsidūręs ten, pasijustum taip, 
lyg būtum ne Dievo namuose, 0 pragaro prievartėje. 
Beje, veikiausiai jie būtų nuėmę paauksuoto vario angelą 
nuo strėlės viršūnės, — iš čia ir parapijos pavadinimas — 
lou dorat,— ir užkėlę vietoj jo velnią su šakėmis ir bjau- 
riai perkreiptu snukiu... 

Pragaras... Mano geradaris Jonas XXII, pirmasis po- 
piežius, kuriam aš tarnavau, pragaru netikėjo, kitaip sa- 
kant, mokė, kad jame nieko nėra. Manyčiau, kiek per 
toli nueita. Jei žmonės nustos bijoti pragaro, kaipgi mes 
galėsime iš jų gauti išmaldą vargšams ir reikalauti atgai- 
los už jų nuodėmių atpirkimą? Nebus pragaro, ir Baž- 
nyčia galės ramiausiai užverti savo duris. Ką darysi, tokia 
jau to išmintingojo senolio užgaida. Vis dėlto teko pasi- 
stengti, kad savo mirties patale jis atsisakytų šitų savo 
teiginių. Aš ten pats buvau... 

O, iš tiesų jau gerokai atvėso. Iš tikrųjų po dviejų 
dienų bus gruodis. Nieko nėra blogiau už šitokią dar- 
ganą. 

Briunė! Ėmarai Briunė, mano drauge, pažiūrėk, ar nėra 
maisto vežime kokios gorės, jei rasi, atnešk ją į mano 
palankiną. Kailiai jau manęs nebešildo, ir jei toliau taip 
bus, į Sen Benua diu So įvažiuos kardinolas, visas kretan- 
tis iš šalčio ir kalenantis dantimis. Man pasakojo, kad 
ten anglai viską nusiaubė... O jei virėjo vežime žarijų 
nedaug, Man jų prireiks daugiau nei sušildyti ragu, tegul 
sustoja prie pirmos pasitaikiusios sodybos ir ten paima 
anglių... Ne, ne, metro Vižjė man visai nereikia. Tegu 
jis važiuoja savais keliais. Jei tik mano daktarą pakvies, 
visa svita ims manyti, kad man jau atėjo paskutinioji. 
Aš puikiausiai jaučiuosi. Man tik reikia gorės, šit ir vis- 
kas... 

Taigi, jūs norėjote žinoti, mielas Aršambo, kas nu- 
tiko po Manto sutarties, apie kurią jums vakar pasako- 
jau... Jūs įdėmus klausytojas, mano sūnėne, ir vienas 
malonumas pasakoti. Aš net įtariu, kad, kai mes sustojame 
pailsėti, jūs šį tą užsirašote. Tiesa? .. Taigi, neapsirikau. 
Tai tik mūsų šiaurės senjorai įsitikinę, kad jei Žmogus 
kvailesnis už asilą, jis jau ir kilmingas, tarsi skaityti ir 
rašyti būtų vien klerkų ar varguolių reikalas. Norėdami 
sužinoti, kas parašyta kokiame nors nereikšmingame jiems 
skirtame raštelyje, jie priversti šaukti patarnautoją. O 
mes, gyvenantys karalystės pietuose, esame prisiuostę 
romėniškumo ir neniekiname išsilavinimo. Tai mums su- 
teikia nemažą pirmenybę daugelyje dalykų. 

Taigi, jūs užsirašote. Pagirtina. Kadangi po savo mir- 
ties aš nepaliksiu jokio raštiško liudijimo viso to, ką 
mačiau ir ką dariau. Visi mano laiškai ir užrašai jau 
pateko ar pateks į popiežiaus archyvus ir niekuomet ne- 
beišvys pasaulio, nes taip yra nuo amžių. Užtat jūs, Ar- 
šambo, esate čia ir galėsite bent apie Prancūzijos reika- 
lus pasakyti tai, ką žinote, ir įvertinsite mano atmintį kur 
kas teisingiau nei tai padarytų Kapočis... kad tik Vieš- 
pats susimylėtų palaikyti mane žemėje bent dieną ilgiau 
už jį... antraip tasai išties gali į tai pasikėsinti. 

Tai šit, iškart po Manto susitarimo, kai karalius Jonas 
parodė tiek nepaaiškinamo dosnumo savo žento atžvilgių, 
jis apkaltino savo derybininkus Roberą Le Koką, Roberą 
de Lorisą ir net savo žmonos dėdę, Bulonės kunigaikštį, 
kad jie neva buvo papirkti Karolio Navariečio. 

Tarp mūsų kalbant, manau, jis buvo arti tiesos. Ro- 
beras Le Kokas— jaunas vyskupas; skatinamas tuščia- 
garbystės, jis tobulai moka regzti intrigas, stačiai mėgau- 
jasi jomis; kaip tik jis labai greitai užuodė naudą, kurią 
gali išpešti iš suartėjimo su Karoliu Navariečiu, prie ku- 
rio partijos jis visiškai atvirai prisijungė po to, kai Na- 
varietis susikivirčijo su karaliumi. O Roberas de Lorisas, 
šambelionas, neabejotinai buvo atsidavęs savo valdovui, 
tačiau jis kiles iš bankininkų šeimos, o bankininkai, ži- 
noma, negali atsilaikyti nepriglausdami keleto saujų auk- 
so. Aš pažinojau jį, tą Lorisą, kai jis maždaug prieš 10 
metų atkeliavo į Avinjoną prašyti tuometinio popiežiaus 
paskolinti 300 tūkstančių florinų Pilypui V. Aš tai būčiau 
garbingai pasitenkinęs 1000 florinų už tai, kad suvedžiau 
Lorisą su Klemenso V bankininkais, su Raimondžiais iš 
Avinjono ir Matėjais iš Florencijos; tačiau jisai pats, bi- 

jau, išplėšė kur kas daugiau. O dėl Bulonės kardinolo, 
noIs jis ir karaliaus giminaitis, .. 

Puikiai suprantu, jog taip jau įprasta, kad mus, kar- 
dinolus, už mūsų rūpinimąsi valdovų nauda apdovanoja. 
Antraip mums neužtektų lėšų, kurių prireikia pagal pa- 
reigybes. Niekuomet iš šito paslapties nedariau ir dargi 
laikau garbe tuos 22000 florinų, kuriuos gavau iš 
savo sesers Diuraco už rūpesčius, kai prieš 20 metų, — 
ak, jau 20 metų! — tvarkiau jos kunigaikštystės reikalus; 
jie buvo gerokai susipainioję. O praėjusiais Metais, kai 
reikėjo gauti būtiną leidimą Liudviko Siciliečio ir Kons- 
tancijos Avinjonietės sutuoktuvėms, man buvo atsidė- 
kota 5000 florinų. Tačiau imti pinigus sutinku tik iš 
tų, kurie patiki savo reikalus mano talentui ir įtakai. 
Negarbė prasideda tuomet, kai sutinki imti pinigus iš 
priešininko. Man atrodo, kad Bulonės kardinolas neatsi- 
spyrė šitokiam gundymui. Nuo to laiko jo santykiai su 
Jonu II gerokai pablogėjo. 

Lorisas kurį laiką buvo laikomas atokiai, tačiau vė- 
liau vėl atgavo karaliaus malonę, o tai visuomet pavyks- 
ta visiems Lorisams. Šisai puolė į kojas karaliui — o tai 
atsitiko Didįjį penktadienį, — prisiekė savo ištikimybę ir 
užvertė dviveidiškumo ir pataikavimo nuodėmes ant Le 
Koko pečių; tasai kaip tik buvo susiriejęs su visu kara- 
liaus dvaru ir iš ten išvytas. 

Apjuodinti derybininkus labai naudinga. Tuo pasinau- 
dojus galima netgi nevykdyti sutarties nuostatų. Šitai ka- 
ralius ir netruko padaryti. Kai jam ėmė dėstyti, kad rei- 
kėję geriau sekti savo pasiuntinius ir taip lengvai nenu- 
sileisti, šis susierzinęs atrėmė: „„Derėtis, kivirčytis, ieškoti 
argumentų — tai ne riterio darbas“. Jis visuomet rodė, 
kad niekina bet kokias derybas ir diplomatiją, o tai ir 
leido jam paneigti savo įsipareigojimus. 

Tiek daug pasižadėti jam buvo nesudėtinga, kadangi 
iš anksto buvo nutaręs nesilaikyti nė vieno iš tų pažadų. 

Tačiau tuo pat metu jis apibėrė savo žentą malony- 
bėmis, tiesa, apsimestinėmis, nuolat prašė, kad tik šis 
nepaliktų rūmų, ir ne tik jis, bet ir vidurinis jo brolis 
Filipas, ir net mažėlis Luji, kurį reikalavo pervežti iš Na- 
varos į jo rezidenciją, esančią Paryžiuje. Karalius kal- 
bėjo dabar esąs visų trijų brolių gynėjas ir įpareigojo 
dofiną su jais susidraugauti. 

Tik Piktojo toks nepaprastas jo paslaugumas, toks ne- 
įtikėtinas rūpinimasis nepapirko, ir kartą jis pietų Metu su 

būdingu jam įžūlumu karaliui pareiškė: „„Pripažinkite, aš 
padariau jums neblogą paslaugą pašalindamas iš jūsų 
kelio Karlą Ispaną, kuris geidavo valdyti visą karalystę. 
Garsiai jūs, žinoma, šito nekalbate, bet mintyse pripa- 
žįstate, kad aš jums palengvinau gyvenimą“. Galite įsi- 
vaizduoti, kaip patiko karaliui Jonui tokios kalbos. 

O paskiau, vieną vasaros dieną, per rūmų šventę, kai 
Karolis Navarietis pasirodė apsuptas savo brolių, jis pa- 
matė skubantį prie jo Bulonės kardinolą. Taigi, prilap- 
noja šisai ir sako Karoliui: „Jei jums brangus gyvenimas, 
grįžkite namo. Karalius ką tik nutarė per šventę jus visus 
nužudyti“. 

Dalykas nebuvo nei išgalvotas, nei nugirstas iš paska- 
lų, kurios rūmuose sklandė nuolat. Paprasčiausiai taip 
tąryt nutarė Mažojoje taryboje karalius, o ten dalyvavo 
ir Bulonės kardinolas... „,„Aš laukiau, kol čia suvažiuos 
visi trys broliai, ir dabar noriu, kad juos visus tris kartu 
nužudytų, idant neliktų nė vieno šitos bjaurios padermės 
vyriškos lyties palikuonio." 

Teisybę sakant, nesmerkiu Bulonės kardinolo už tai, 
kad perspėjo Navariečius, net jei ir patvirtintų, kad jis 
buvo papirktas. Kadangi Šventosios bažnyčios tarnas. .. 
ir dar popiežiaus kurijos narys, popiežiaus brolis Kristu- 
je... negali šaltakraujiškai klausyti, kai rengiama triguba 
žmogžudystė, negali sutikti, kad ji įvyktų nepabandžius 
nieko daryti, idant tai būtų sutrukdyta. Tylėdamas iš da- 
lies taptų tos žmogžudystės bendrininku. Bet kuriam galui 
karaliui Jonui reikėjo taip atvirai kalbėti Bulonės kardi- 
nolo akivaizdoje? Jam būtų pakakę pasiųsti savo sargy- 
binius... Bet ne, kur ten, toks apsukruolis! O! Jau tas 
karalius, koks jis apgailėtinas, kai ima vaizduoti gudruo- 
li! Jis niekuomet nemokėjo numatyti nė vieno teisingo 
ėjimo į priekį. Matyt, ir čia jis pamanė: kai popiežius 
ims priekaištauti, kad aš praliejau kraują savo rūmuose, 
mesiu puikų kozirį atsakydamas: „Betgi Taryboje sėdėjo 
jūsų kardinolas ir jis nė nebandė smerkti mano ketini- 
mų!" Tačiau Bulonės kardinolas ne koks neapsiplunksna- 
Vvęs jauniklis, kad leistųsi įviliojamas į tokius spąstus. 

Šitaip perspėtas, Karolis Navarietis skubiai grįžo į 
savo pilį ir liepė svitai nedelsiant ruoštis išvykti. O ka- 
ralius Jonas, nematydamas šventėje visų trijų brolių, 
įsakė juos atgabenti į rūmus. Tačiau jo pasiuntinys grįžo 
nieko nepešęs, nes kaip tik tuomet broliai Navariečiai 
jau šuoliavo į Normandiją. 

Čia karalius Jonas baisiai įsiuto ir, dėdamasis įžeistas, 
mėgino paslėpti savo apmaudą: „Matote, koks bjaurus ta- 
sai sūnus, tasai išdavikas, atstūmęs savo karaliaus drau- 
gystę ir savavališkai pasitraukęs iš rūmų! Jis veikiausiai 
turi kokių piktų kėslų!“ 

Tai buvo puiki dingstis visiems pareikšti, kad jis nu- 
traukia Manto sutartį, kurios jis, beje, nė nemanė pradėti 
vykdyti. 

Tai sužinojęs, Karolis pasiuntė vieną savo brolį — 
Luji —į Navarą, o kitą — Filipą — į Kotanteną, kad šis 
ten surinktų armiją; pats jis irgi neliko Evrė. 

Mat tuo pat metu mūsų Šventasis tėvas, popiežius 
Inocentas, nutarė sukviesti Avinjone konferenciją... tre- 
čią, o gal ketvirtą, tikriau, tą pačią, pradėtą ir vis ne- 
baigiamą... čia turėjo dalyvauti Prancūzijos ir Anglijos 
karalių pasiuntiniai ir tartis jau ne dėl paliaubų pratęsi- 
mo, o dėl tvirtos ir galutinės taikos. Šįkart Inocentas no- 
rėjo sėkmingai baigti, kaip pats sakė, pradėtą pirmtako 
reikalą, ir gyrėsi, kad ten, kur Klemensas VI patyrė pra- 
laimėjimą, jam pavyks. Perdėtas pasitikėjimas savimi, 
mano mielas Aršambo, glūdi net pačių popiežių širdy- 
se... 
Ankstesnėms deryboms pirmininkavo Bulonės kardi- 
nolas; Inocentas jam vėl liepė eiti šitas pareigas. Kardi- 
nolas seniai, kaip, beje, ir aš, kėlė įtarimą Anglijos ka- 
raliui Eduardui, kuris laikė jį pernelyg atsidavusiu Pran- 
cūzijos interesams. O nuo Manto sutarties ir Karolio Pik- 
tojo pabėgimo jis atrodė įtartinas ir karaliui Jonui. Grei- 
čiausiai dėl to Bulonės kardinolas vadovavo susitikimui 
geriau nei tikėtasi, Mat jis neturėjo kam būti itin palan- 
kus. Jis gana lengvai susitarė su Londono ir Norvičo vys- 
kupais, 0 ypač su Lankasterio kunigaikščiu, narsiu ka- 
riūnu ir tikru senjoru. O aš, būdamas užnugary, irgi esu 
prie šito pridėjęs ranką. Karolis Navarietis, matyt, bus 
tai suuodes... 

Ak, štai ir žarijos! Briunė, pakišk puodą man po ko- 
jomis, taip, po sutana. Manau, jis gerai uždengtas, ir aš 
neužsidegsiu! Taip, taip, dabar labai gerai... 

Taigi Karolis Navarietis nugirsta, kad taikos derybos 
krypsta į gerąją pusę, — o tai jo nėmaž netenkino, — ir 
vieną gražią lapkričio dieną... tai buvo lygiai prieš po- 
Tą i „„ Jis pasirodo Avinjone, kur jo tikrai niekas ne- 
laukė. 

Tuomet aš jį pirmąkart ir pamačiau. Jam buvo 24 me- 
tai, bet dėl mažo ūgio duotum tik 18; jis išties mažas, 
išties pats Žemiausias iš visų Europos karalių, bet labai 
dailiai nuaugęs, toks tiesus, judrus ir žvitrus, kad į jį pa- 
žvelgęs pamiršti tą trūkumą. O dar žavingas veidas, kurio 
nė kiek negadina stamboka nosis; gražios lapiškos akys 
su nežymiu raukšlių voratinkliu liudija klastingą jo būdą. 
Atrodo toks malonus, manieros tokios mandagios ir kartu 
tokios laisvos; kalba jis nesivaržydamas, žodžiai liejasi 
lengvai, su netikėtais minties posūkiais; jis taip sumaniai 
dalija komplimentus, akimirksniu keičia rimtą toną į juo- 
kaujamą, nuo juokingų dalykų pereina prie rimčiausių, 
pagaliau, atrodo, linkęs rodyti tokį draugiškumą žmo- 
nėms, jog išsyk paaiškėja, kad reta moteris gali atsispir- 
ti tokiam žavesiui, o vyrai kuo lengviausiai leidžiasi jo 
apmulkinami. Ne, teisybę sakant, man niekuomet neteko 
girdėti šaunesnio oratoriaus negu šis mažylis karalius! 
Jo klausydamas pamiršti, kiek pikto slepiasi po šitomis 
malonybėmis ir kad jis — užkietėjęs melagis, gudreiva 
ir net nusikaltėlis. Jis turi ypatingo impulsyvumo, už kurį 
jam atleidžiamos visos jo slaptos apgaulės. 

Kai jis pasirodė Avinjone, jo reikalai klojosi ne itin 
sėkmingai. Prancūzijos karalius žvelgė į jį kaip į maiš- 
tininką, siekusį užgrobti jo pilis; jis mirtinai įžeidė Ang- 
lijos karalių pasirašydamas Manto sutartį jo nė neper- 
spėjęs. „Šis žmogus mane pakvietė į pagalbą ir patikino, 
kad Normandijoje manęs laukia puikus priėmimas. Dėl 
jo išvedžiau kariuomenę iš Bretanės, ruošiausi dar daugiau 
išsodinti, o kai mano padedamas jis pasijunta pakanka- 
mai stiprus, kad įgąsdintų savo priešininką, jis, nė žodžiu 
neperspėjęs manęs, pasirašo su juo sutartį... Tegul da- 
bar jis kreipiasi į ką tik nori, tegul sau į popiežių krei- 
piasi...“ 

Ir ką jūs Manote, į popiežių ir kreipėsi mūsų Karolis 
Navarietis. Po savaitės visi perėjo į jo pusę. 

Šventojo Tėvo ir daugelio kardinolų akivaizdoje,— 
tarp jų buvau ir aš, — jis prisiekė, kad vienintelis jo troš- 
kimas — susitaikyti su Prancūzijos karaliumi, ir į tuos 
žodžius įdėjo tiek širdies, kad visi juo patikėjo. Susi- 
tikęs su Jono II pasiuntiniais, su kancleriu Pjeru de La 
Forė ir kunigaikščiu Burbonu, jis nuėjo dar toliau ir 
davė jiems suprasti, kad dėl draugiškų santykių, kuriuos 
Jis norėtų atkurti, galėtų surinkti Navaroje kariuomenę 

ir pasiųsti ją į Bretanę kautis su anglais, o gal net išlai- 
pinti karių pulkus pačių anglų žemėse. 

Tačiau kitomis dienomis, dėdamasis, kad su visa svita 
vyksta iš miesto, jis sugrįždavo naktį ir dar ne vieną 
kartą vis slapta tarėsi su kunigaikščiu Lankasteriu ir ang- 
lų emisarais. Jis rengdavo slaptus susitikimus tai pas 
Pjerą Bertraną, Araso kardinolą, tai pas patį Gi Bulonietį. 
Vėliau aš tam Buloniečiui priekaištavau, kuris, kaip sa- 
koma, mėgo vienu metu užsėsti du krėslus. ,,Aš tik norė- 
jau sužinoti, ką jie ten slapta rengia, — teisinosi jis— 
Jei aš įleidau juos į savo namus, turiu liepti savo žmo- 
nėms pasiklausyti, ką jie ten kalba.“ Tačiau jo žmonės 
turėjo būti labai kurti, kadangi jis visiškai nieko nesuži- 
nojo, Oo gal apsimetė nieko nesužinojęs. Jei tik jis pats 
nebuvo jo bendrininkas. Taigi išeitų, kad Navaros kara- 
lius bus nušluostęs jam nosį. 

O aš tai žinojau. Jūs, mano sūnėne, norėtumėte išgirs- 
ti, kaip Navarietis laimėjo Lankasterio palankumą? Tai 
šit jis jam visai rimtai pasiūlė Anglijos karalių Eduardą 
pripažinti Prancūzijos karaliumi. Nei daugiau, nei mažiau. 
Jie taip įsismagino, kad, spartindami įvykius, sudarė drau- 
giško bendradarbiavimo sutartį. 

Pirmas punktas: Karolis Navarietis pripažįsta Eduardą 
Prancūzijos karaliumi. Antras punktas: jie sutaria kartu 
kariauti su karaliumi Jonu. Trečias punktas: karalius 
Eduardas pripažįsta Karolio Navariečio teisę į Norman- 
dijos kunigaikštystę, į Šampanę, Bri, Šartrą, taip pat ski- 
ria jį Langedoko vietininku, o ką jau kalbėti, be abejo, 
apie jo Navaros karalystę ir Evrė grafystę. Kitaip sakant, 
jie pasidalijo Prancūziją. Kitų punktų jums neminėsiu. 

Kaip sužinojau apie tą susitarimą? Ak, galiu jums ir 
pasakyti. Jį pasirašė Londono vyskupo ranka, mat jisai 
lydėjo mesirą Lankasterį. Tik neklausinėkite, kas man 
netrukus visa tai pranešė. Nepamirškite, aš esu Jorko ka- 
tedros kanauninkas ir nors ne taip gerai viską žinau, kas 
dedasi už Lamanšo, bet vis dėlto šiokių tokių ryšių dar 
turiu. 

Nėra jokio reikalo jums aiškinti, jog iš pradžių buvo 
nemažai vilčių, kad Prancūzijos ir Anglijos taikos dery- 
bos gerokai pasistūmės į priekį, tačiau pasirodžius tam 
mažiui Navaros karaliui viskas nuėjo perniek. 

Kaip galėjo Anglijos ir Prancūzijos pasiuntiniai siekti 
taikos, kai abi šalis drąsino kovoti Navaros monsinjoro 
pažadai? Burboną jis įtikinėjo: „,„Kalbėjau su Lankasteriu, 

tačiau jam melavau, kad pasitarnaučiau jums“. Paskiau 
ėjo pas Lankasterį ir šnibždėjo jam į ausį: „Na, žinoma, 
aš Mačiausi su Burbonu, bet tik tam, kad jį apgaučiau. 
Esu jūsų žmogus“. Nuostabiausia tai, kad abudu tikėjo juo. 

Tikėjo juo taip, kad, kai jis pagaliau išties paliko 
Avinjoną ir patraukė į Pirėnus, abi pusės buvo įsitikinu- 
sios, nors ir tylėjo, jog išvyksta jų geriausias draugas. 

Derybininkai darėsi vis pašaipesni; dabar jau niekas 
dėl nieko nebesitarė. Ir miestas tarsi sustingo. Juk ištisas 
tris savaites niekas nieko neveikė, tik rūpinosi Karoliu 
Piktuoju. Net pats popiežius nustebęs pajuto, kad jis vėl 
virto paniurėliu ir niurzgliu; piktas kerėtojas trumpam 
buvo jį išblaškęs. .. 

Štai ir apšilau. O dabar, mano brangus sūnėne, puodą 
su žarijomis patraukite arčiau savęs ir kiek pasišildykite. 


X 


NETIKĘ METAI 


Gerai sakote, Aršambo, gerai sakote, ir aš tą pat jau- 
čiu. Tik 10 dienų praėjo, kai mes išvykome iš Perigė, 
o atrodo, kad keliaujame jau ištisą mėnesį. Važiuojant 
laikas lėtai slenka. Šįvakar apsistosime nakvynei Šatoru. 
Ir neslepiu, kad būčiau labai patenkintas, jei rytoj Dievo 
malone pasiektume Buržą, aš ten praleisiu kokias tris ar 
net keturias dienas ir Mažumą atsipūsiu. Mane jau ėmė 
Vvarginti tos abatijos, kur mus varganai maitina ir kur 
tenka miegoti menkai pašildytuose pataluose, ir visa tai 
daroma tik tam, kad duotų suprasti, kaip juos, girdi, nu- 
stekeno karas. Tegul tie menkystos abatėliai nemano, kad, 
laikydami mane pusbadžiu ir guldydami vėjų pagairėje, 
jie tuo laimės atleidimą nuo mokesčių!.. O be to, ir 
mano svitos vyrams pagaliau reikia pailsėti; juk jie turi 
ir pakinktus patvarkyti, ir savo drabužius išsidžiovinti. 
Toks lietus — joks malonumas. Klausydamas, kaip apie 
palankiną čiaudi mano jaunieji bičiuliai, kertu lažybų, 
kad toli gražu ne vienas jų Burže gydysis gurkšnodamas 
karštą vyną, pagardintą vanile ir gvazdikėliais. Tik man 

lepintis nebus laiko. Peržiūrėti iš Avinjono gautą kores- 
pondenciją, padiktuoti atsakymus. ,. 

Galbūt, Aršambo, jus stebina nekantrūs mano pasisa- 
kymai, kartkartėmis išsprūstantys Šventojo Tėvo adresu. 
Esu staigoko būdo ir išties dažnai nepagalvojęs skubu 
reikšti savo apmMaudą. Bet jis Man tam duoda ir pagrindo. 
Patikėkite, aš niekaip negaliu atsisakyti malonumo nuro- 
dyti jam jo neprotingus poelgius. Ne kartą man teko šit 
ką jam pasakyti: „Leiskite, dėl Dievo meilės, Šventasis 
Tėve, leiskite pranešti jums, kad jūs ką tik padarėte ne- 
sąmonę“. 

O! Jei Prancūzijos kardinolai nebūtų įsikalę į galvą, 
kad mūsų luomo žmogui nedera... nusižeminimas, girdi, 
nusižeminusiam jau reikia gimti... ir jei, kita vertus, 
Italijos kardinolai, Kapočiai ir kiti, nebūtų taip užsispyrę 
reikalauti Šventojo sosto perkėlimo vėl į Romą... Roma, 
Roma! Jie nieko daugiau ir nemato, tik Italiją. Kapito- 
lijus jiems užgožia Dievą. 

Labiausiai siutina mūsų Inocento elgesys ir jo politika 
imperatoriaus atžvilgiu. Su Pjeru Rožė, turiu omeny Kle- 
mensą VI, mes ištisus 6 metus kovojome, kad tik impera- 
torius nebūtų karūnuojamas. Kad jį išrinko, — labai gerai. 
Tegul jis valdo, mes neprieštaraujame. Tačiau karūnavi- 
mą, taip sakant, reikėtų dar atidėti, kol jis prisiims tuos 
įsipareigojimus, kurių mes geidaujame, be to, raštiškus 
įsipareigojimus. Per daug gerai žinojau, kad tas impera- 
torius jau kitą dieną po įšventinimo pridarys Mums nema- 
lonumų. 

O mūsiškis Oberas, tik spėjęs užsidėti tiarą, ima gie- 
doti: ,„Susitaikykime, susitaikykime“. Ir ką jūs manote, 
praėjusių metų pavasarį jis nutaria: „Imperatorius Karo- 
lis IV bus karūnuotas, nes tokia Mano valia!“ Popiežius 
Inocentas yra iš tų valdovų, kurie energingai veikia tik 
tuomet, kai prireikia trauktis. Tokių žmonių turime dau- 
gybę. Jis įsivaizdavo, kad pasiekė didžiulę pergalę, mat 
imperatorius, esą, pažadėjęs įvažiuoti į Romą tik karū- 
navimo dienos rytą ir tą patį vakarą palikti miestą. Tik 
pamanykite, jis Romoje net nenakvosiąs. Kokie niekai! 
Kardinolas Bertranas de Kolombjė —,,„Matote, aš pasky- 
riau kardinolu prancūzą, turėtumėte pagaliau būti paten- 
kinti!'— buvo pasiųstas į Romą, kur turėjo uždėti ant 
Bohemiečio galvos Karolio Didžiojo karūną. Po pusės 
metų Karolis IV atsidėkojo už tokį popiežiaus gerumą 
ir padovanojo mums „Aukso bulę“, kur nurodyta, kad 

popiežius nuo šiol nebeturi nieko bendra su imperatoriaus 
zinkimais. 

Ir nuo to laiko imperatorių renka septyni Vokietijos 
atstovai, kurie savo valstybes sujungs į Koniederaciją. .. 
Kitaip sakant, į savo nuostabią anarchiją jie įneš amžiną 
taiką. Tuo tarpu Italijos problemos neišspręstos ir niekas 
iš tikrųjų nežino, kas ir kaip valdys Italiją. Svarbiausia, 
ko šitoje bulėje nepastebėjo ir pats Inocentas, buvo tai, 
kad ji žemiškąjį pradą atskiria nuo dangiškojo ir reikalau- 
ja tautų nepriklausomybės nuo popiežiaus valdžios. Tai 
jau galas, visiškas išnykimas absoliučios monarchijos 
principo, kurį įgyvendino švento Petro vietininkas Visa- 
galio mūsų Viešpaties vardu. Taigi, Dievas siunčiamas 
atgal į dangų, o žemėje daroma visa, kas tik šauna į 
galvą. Šitai vadinama „šiuolaikiška dvasia“ ir dar tuo 
giriamasi. Aš apie tai sakau kitaip, atleiskite man, Ar- 
šambo, už grubų žodį: tepti savo duris mėšlu, o tikriau 
mulkinti save. 

Nėra nei senosios, nei šiuolaikiškos mąstymo dvasios. 
Yra tik protas, o kita vertus, kvailumas. O ką daro mūsų 
popiežius? Griaudžia it perkūnas ir netveria pykčiu, at- 
skiria nuo Bažnyčios? Ne, siunčia imperatoriui kuo drau- 
giškiausią ir maloniausią laišką su savo popiežiškais pa- 
laiminimais... O, ne, ne, ne aš jį parengiau. Tik kaip 
tik man teks Meco seime išklausyti, kai iškilmingai bus 
paskelbta šita bulė, atmetanti aukščiausiąją Šventojo sos- 
to valdžią; tai gali atnešti Europai tik sumaištį, netvarką 
ir nelaimes. 

Privalėsiu nuryti karčią piliulę ir dar maloniai šypso- 
tis, kadangi dabar, kai Vokietija pasitraukė, kaip niekada 
Teikia stengtis gelbėti Prancūziją, antraip Dievo daliai 
Visai nieko ir neliks. Ak, būsimos kartos turės pagrindą 
prakeikti šituos 1355 metus! Iki šiolei mes vis dar skiname 
nuodingus jų Vaisius! 

O Navarietis? Ką veikia tuo tarpų mūsų Navarietis? 
Na,. tai šit: jis sėdi sau Navaroje ir negali atsidžiaugti 
žinia, kad prie visų vaidų ir painiavų, kurių jis mums 
prikrėtė, prisideda dar ir nemalonumai su imperatoriumi. 

Ten jis laukė grįžtančio savo Frikė de Frikano, kuris 
buvo iškeliavęs į Angliją su kunigaikščiu Lankasteriu, 
O sugrįžo su jo šambelionu, atvežusiu karaliaus Eduardo 
nuomonę apie jų sutarties planus, sukurptus Avinjone. 

ambelionas grįžo į Londoną, šįsyk lydimas Koleno Dub- 
lelio, Karolio Piktojo ginklanešio, vieno iš Karlo Ispano 


329 


žmogžudystės dalyvių; jis ir vyko pateikti savo šeimi- 
ninko samprotavimų. 

Karolis Navarietis — visiška karaliaus Jono priešin- 
gybė. Jis sugebėjo geriau nei bet kuris notaras aptarti 
kiekvieną sutarties straipsnį, kiekvieną punktą ir kiekvie- 
ną kablelį. Be to, sugebėjo priminti viena ir numatyti 
kita, remtis vienu ar kitu papročiu, kuris turi įstatymo 
galią, ir visuomet stengėsi nors kiek sumažinti savo ir 
drauge padidinti kitos pusės įsipareigojimus... Ir dar: 
neskubėdamas virti košės kartu su anglais, laisvu laikų 
stebėjo, kokia košė šunta Prancūzijos katile. 

Čia kaip tik ir būtų tinkamiausias metas karaliui Jo- 
nui pasirodyti lankstesniam. Tačiau šis Žmogus imdavo 
veikti tuomet, kai tam būdavo pats netinkamiausias lai- 
kas. Jisai, šitas pagyrų puodas, susiruošia kariauti su 
nesamu priešu ir puola į Kaną, įsako užimti visas žentui 
priklausančias pilis, išskyrus Evrė. Puikus žygis, ką ir 
sakyti. Betgi priešo nebuvo; žygis virto nesibaigiančio- 
mis puotomis ir smarkiai užpykdė normandus, kurie re- 
gėjo, kaip karaliaus lankininkai švarino jų statines ir mMais- 
to atsargų sandėlius. 

Tuomet, kai Navaros karalius ramiausiai telkė savo 
armijos būrius, jo svainis grafas de Fua, vardu Febas... 
kiek vėliau jums apie jį papasakosiu; tai nebuvo koks 
nusmurgęs senjoras... Tai šit, tas senjoras apniokojo Ar- 
manjako grafystę tik tam, kad pakenktų Prancūzijos ka- 
raliui. 

Sulaukęs vasaros, kad be didesnio pavojaus galėtų iš- 
plaukti į jūrą, vieną gražią rugpjūčio dieną jaunasis Ka- 
rolis išsilaipina Šerbure kartu su dviem tūkstančiais 
žmonių. 

Karalius Jonas II neteko žado tai sužinojęs; jį pasiekė 
žinia, kad Velso princas, balandžio mėnesį tapęs Akvi- 
tanijos princu ir Anglijos karaliaus vietininku Giujene, 
susodinęs į savo laivus 5000 ginkluotų vyrų, visu 
greičiu plaukė Bordo linkui. Tiesa, jam reikėję palaukti 
palankaus vėjo. Reikia pasakyti, kad karalius Jonas tu- 
rėjo uolių pranešėjų! Mes Avinjone matėme, kad jūroje 
rengiama graži kryžminė operacija, kuri turėtų Prancū- 
ziją suspausti tarsi gniaužtais. Be to, pranešė, kad neiš- 
vengiamMai pasirodys ir pats karalius Eduardas, kuris jau 
turėjęs pasiekti Džersį, jei, žinoma, įsišėlusi audra jo vėl 
nepriplakė prie Portsmuto. Taigi, galima sakyti, kad Pran- 
cūziją pernai išgelbėjo tik vėjas ir niekas kitas. 

Negalėdamas kovoti trim frontais, karalius Jonas nu- 
tarė nesikauti nė viename. Jis vėl patraukia į Kaną, tik 
šįkart ketina pasirašyti sutartį. Su juo kartu ir du Burbonų 
kuzenai — Pjeras ir Žakas, taip pat Roberas de Lorisas, 
kuris vėl buvo įgijęs karaliaus malonę,— tai jau minėjau 
anksčiau. Tačiau Karolis Navarietis ten nepasirodo. Vie- 
toj savęs jis pasiuntė mMesirus de Lorą ir de Kujarvilį, du 
savo senjorus, ir jiems pavedė derėtis. Karaliui Jonui 
neliko nieko, tik išvykti ir palikti abu Burbonus, kuriems 
jis įsakė viena — kuo skubiausiai susitarti. 

Sutartis buvo pasirašyta rugsėjo 10 dieną Valonijoje. 
Čia karaliui Navariečiui buvo išvardyta visa tai, kas pa- 
rašyta ir Manto sutartyje, gal net kiek ir daugiau. 

O po dviejų savaičių Luvre įvyko svainio ir žento su- 
sitaikymo iškilmės, kur, žinoma, dalyvavo ir našlaujan- 
čios karalienės — jos malonybė Žana ir jos malonybė 


Blanša... ,,Valdove, mano kuzenai, štai mūsų sūnėnas ir 
brolis, už kurį prašome karštos mūsų meilės jums vaI- 
du..." Ir vėl plačiai išskėstos rankos apkabinti, vėl atkišti 


žandai bučiuoti, kai taip norisi įkąsti, vėl prisiekinėjama, 
kad viskas atleista, juos jungs tik tvirta draugystė... 

Ak, teisybė, pamiršau pasakyti vieną dalyką, kuris 
anaiptol nėra nesvarbus. Į Navaros karaliaus garbės es- 
kortą Jonas II pasiuntė ir savo sūnų, dofiną Karolį, kurį 
jau iš anksto buvo paskyręs vyriausiuoju savo vietininku 
Normandijoje. Nuo Vodrėjaus prie Ero, kur pirmiausia 
jie ilsėjosi 4 dienas, iki Paryžiaus svainis ir dieveris ke- 
liavo drauge. Tai buvo pirmas kartas, kai jie taip ilgai 
šuoliavo vienas šalia kita ir šnekučiavosi, kartu pietavo 
ir suglaudę šonus miegojo. Monsinjoras dofinas — visiška 
Karolio Navariečio priešingybė: vienas ištįsęs, o kitas 
visiškas mažis, vienas lėtas mažakalbis, kitas judrus ple- 
pys, be to, pirmasis šešeriais Metais jaunesnis už ant- 
rąjį, visai nesubrendes, visiškai... O dar dofinas buvo 
nesveikas, t. y. luošas: kai tik jis dešine ranka mėgina 
ką nors net ir labai lengvo pakelti ar stipriau suspausti 
saujoje, ji bematant ištinsta ir pamėlynuoja. Jaunuolis 
negali net kardo nulaikyti. Jo tėvai pradėjo jį būdami 
Per daug jauni ir vos pakilę iš ligos patalo, o tai ir turėjo 
įtakos jų vaisiui. 

Tačiau iš viso šito nereikia daryti išvados, nors kai 
kurie, pradedant pačiu karaliumi Jonu, itin greiti spręsti, 
kad dofinas kvailelis ir kad jis bus niekam tikęs karalius. 

Aš rūpestingai išstudijavau jo žvaigždes... 1338 metų 
sausio 21... Saulė dar Ožiaragio ženkle ir jau ketina ju- 
dėti į Vandenio žvaigždyną... O gimę po Ožiaragio ženk- 
lu patiria nors ir vėlyvą, bet vis dėlto tikrą šlovę, jei tik 
apdovanoti proto šviesa. Žiemos augalai auga lėtai... Esu 
pasirengęs statyti už šitą princą daugiau nei už visus 
kitus, nors jie pasižymi puikesne išore. Jei jam pasiseks 
išvengti rimtų pavojų, kurie jo tyko pastaraisiais metais. .. 
o jis ką tik jų išvengė, tačiau blogiausia dar ateity... jis 
sugebės iškilti kaip valdovas. Bet reikia pripažinti, kad 
jo išvaizda nežadina aplinkinių prielankumo. .. 

O! Žiū, koks vėjas pakilo ir šuorais atginė liūtį. Bū- 
kite geras, Aršambo, atriškite tuos šilko raištelius, jie 
prilaiko užuolaidas. Geriau plepėti tamsoje nei sėdėti purš- 
kiamam lietaus. Be to, ne taip girdėsis ir kanopų cak- 
sėjimas; nuo jo gali ir apkursti. Dar šįvakar būtinai pa- 
sakykite Briunė, kad apkaltų mano palankiną vaškytine 
ant raštuoto audeklo viršaus. Žinau, arkliams bus sunkiau 
traukti, dažniau reikės juos keisti... 

Taip, pasakysiu jums, aš gerai įsivaizduoju, kaip Na- 
varos karalius per kelionę iš Vodrėjaus į Paryžių... O 
Vodrėjus įsikūręs gražiausiame Normandijos kampelyje; 
karalius Jonas net įsigeidė paversti jį viena iš savo re- 
zidencijų, girdėjau, ten padarė kažką nuostabaus; pats 
nemačiau, tik žinau, kad iždui visa tai nemažai atsiėjo. 
Sienos ištapytos grynu auksu. Taigi įsivaizduoju, kaip 
monsinjoras Karolis Navarietis su savo visiems gerai 
žinomu plepumu ir sugebėjimu lengvai susidraugauti sten- 
gėsi sužavėti Karolį Prancūzą. Jaunystė noriai pasirenka 
pavyzdį, kuriuo norėtų sekti. Ir dofinui šis už jį bent 
6 metais vyresnis bendrakeleivis, kuris jau daug keliavęs, 
daug mates ir nemažai nuveikęs, išplepėjo tokią galybę 
paslapčių ir linksmino jį išjuokdamas visą karaliaus dva- 
rą... „Jūsų tėvas, mūsų valdovas, turėjo mane jums api- 
būdinti kitokiomis spalvomis nei aš iš tiesų esu... Būkime 
sąjungininkai, būkime draugai, būkime tikri broliai; juk 
mes iš tiesų ir esame broliai.“ Ir dofinas, kuriam 
buvo malonu pasijusti taip vertinamam giminaičio, kur 
kas toliau pažengusio gyvenime nei jis — jau valdančio 
karalystę, o kartu tokio malonaus, — lengvai leidosi Na- 
variečio užkariaujamas. 

Vėliau jų suartėjimas nieko gera nedavė, tik prisidėjo 
prie daugybės negandų ir nelaimių, užgriuvusių karalystę. 

Lyg ir girdžiu, kaip rikiuojasi mano svita. Atitraukite 
kiek šią užuolaidą. .. Aha, taip ir yra, jau priemiestis. Įva- 
žiuojame į Šatoru. Nemanau, kad mus sutiks minia. Rei- 
kia būti išties uoliam krikščioniui ar dideliam smalsuo- 
liui, galinčiam mMirkti šitoje makalynėje tik tam, kad iš- 
vystum kardinolo neštuvus. 


XI 


KARALYSTĖ SKYLA 


Berio keliai nuo seno buvo laikomi pačiais bjauriau- 
siais visoje Prancūzijoje. Net ir karas jų nė kiek nepa- 
gerino... Oho! Briunė, La Riu! Dėl Dievo meilės, liep- 
kite pristabdyti arklius! Suprantu, visi skuba kuo grei- 
čiau patekti į Buržą. Bet tai dar nereiškia, kad šitoje 
dėžėje mane sumaltų į miltus it kokį pipirą. Sustokite, 
sustokite pagaliau! Sustabdykite priekinius. Štai taip, ge- 
rai... Ne, ne, mano arkliai čia niekuo dėti. Tai jūs kalti, 
kad taip genate savuosius, tarsi kas ant jūsų balnų būtų 
uždėjęs po kuodelį pakulų... O dabar malonėkite paju- 
dėti, tik žiūrėkite, kad mane vežtų tokiu aliūru, kuris dera 
kardinolui. Antraip priversiu jus užlyginti visas pro- 
vėžas. 

Tie pasiutę velniai sulaužys man kaulus. Ir dėl ko? 
Kad valandą anksčiau atsigultų! Pagaliau nustojo lyti... 
Žiūrėkite, Aršambo, dar viena sudegusi lūšna. Anglai 
tarsi žaisdami atsikraustė iki Buržo priemiesčių, sudegino 
juos ir net dalį savo karių nusiuntė prie Nevero sienų. 

Iš tikrųjų aš nėmMaž neširstu nei ant galų ietininkų, 
Nei ant airių kautynininkų ir visų kitų pašlemėkų, ku- 
Iiuos Velso princas pasitelkė tokiam reikalui. Tai vargo 
žmonės, kuriems sužibo viltis praturtėti. Jie visi netur- 
tingi ir tamsūs, su jais elgiamasi tikrai šiurkščiai. Jų ma- 
nymų, kariauti — tai plėšikauti, lėbauti ir griauti. Jie regi 
bėgančius kaimiečius, pastvėrusius savo vaikus ir kly- 
Kiančius: „Anglai, anglai! Gelbėk mus, Dieve!“ O vienam 
Prasčiokui nėra linksmesnio dalyko, kaip išgąsdinti kitą 
prasčioką! Tuomet jie pasijunta tokie stiprūs! Kasdien 

ryja vištieną ir riebią kiaulieną, iš eilės prakiurdo visas. 
statines, kad numalšintų troškulį, o tai, ko nespėja išgerti 
ir suryti, išeidami sunaikina. Grobdami arklius savo ūkiui, 
jie visa kita, kas baubia ar bliauna, nieko nelaukę pa- 
pjauna. O paskui girtais snukiais ir juodomis letenomis 
svaido kvatodami degančius deglus ant šiaudų ar šieno 
kūgių, į svirnus, žodžiu, visur, kur tik gali įsiliepsnoti ug- 
nis. O! Kaip linksma — argi ne! — tokiai tamsuolių ir stor- 
žievių armijai paklusti panašių į save įsakymams! Jie pri- 
mena mažus išdykėlius, kuriuos skatina išdykauti. 

Aš nepykstu ir ant anglų riterių. Šiaip ar taip, jie ne 
savo namuose, jiems liepė kariauti. Juodasis Princas rodo 
jiems puikiausią pavyzdį, kaip reikia plėšti ir grobti, 
įsakinėja jam nešti pačius gražiausius daiktus iš aukso, 
dramblio kaulo ir sidabro, pačius gražiausius audinius; 
visas šitas grožybes jis suverčia į savo vežimus ar apdo- 
vanoja jomis karo vadus. Apiplėšti niekuo nekaltus žmo- 
nes ir prisigrobtais daiktais apdovanoti savo draugus, — 
štai kur glūdi to žmogaus didybė. 

Bet kam aš linkiu pragaišties ir geidžiu, kad degtų 
pragaro liepsnose. .. taip, taip, nors ir esu geras krikščio- 
nis... to linkiu Gaskonės, Akvitanijos ir Puateveno rite- 
riams ir net kai kuriems smulkiems Perigoro sirams, ku- 
rie, užuot stoję Prancūzijos karaliaus pusėn, pasirinko 
Anglijos kunigaikštį ir kurie iš pomėgio plėšti, niekšiško 
pasipūtimo ar tiesiog iš pavydo kaimynui, o kai kurie ir 
iš neapykantos, užgniaužtos giliai širdyje, eina plėšti 
savo pačių tėvynės. Ne, šitiems negali būti atleista; karš- 
tai mMeldžiu Dievą nerodyti jiems savo mielaširdystės. 

Pasiteisinti jie tegali karaliaus Jono kvailumu, ka- 
dangi jis nė karto neįrodė, kad gali juos apginti: tai ar- 
miją sušaukia per vėlai, tai beskubėdamas pasiunčia ją 
ten, kur priešo jau ir pėdos ataušusios. Ak, kokia siau- 
binga gėda, kad Dievas leido gimti princais tiems, kurie 
teikia tiek nusivylimo! 

Kodėl jam prireikė pritarti Valonijos sutarčiai, apie: 
kurią jums pasakojau vakar, ir kodėl jis pasikeitė su savo 
žentu Navariečiu Judo bučiniu? Taigi vien dėl to, kad pa- 
būgo Anglijos princo Eduardo, kuris sparčiai artėjo prie 
Bordo. Sveikas protas sakytų, kad, turint laisvas rankas 
Normandijoje, derėtų nedelsiant šuoliuoti į Akvitaniją. 
Nereikia būti nė kardinolu, kad tai suprastum. Bet kur 
tau! Mūsų menkaprotis, žioplas karalius tuščiai eikvoja 

jėgas ir su dideliu reikšmingumu įsakinėja dėl mažareikš- 
mių dalykų. 

Jis leidžia Velso princui ramiausiai išlipti Žiron- 
dos krante ir iškilmingai įžengti į Bordo. Iš savo 
šnipų ir keliautojų jis sužino, kad Velso princas renka 
karių pulkus ir papildo juos visais tais gaskonais ir pua- 
teveniečiais, apie kuriuos aš ką tik pasakiau savo nuo- 
monę. Taigi, viskas liudija, kad rengiamas rimtas karo 
žygis. Kitas jo vietoje būtų puolęs it erelis ginti savo 
karalystės ir savo valdinių. O šis riterijos idealas nė ne- 
pasijudina. 

Reikia pripažinti, kad praėjusių metų rugsėjo gale jis 
turėjo finansinių sunkumų, didesnių nei paprastai. Ir kaip 
tik tuomet, kai princas Eduardas telkė savo pulkus, kara- 
lius Jonas pranešė, kad pusei metų atideda savo skolų 
mokėjimą, o ir atlyginimus jo kariai galės gauti tik po 
pusmečio. 

Dažniausiai būna taip, kad, kai karaliui striuka su pi- 
nigais, jis savo kariams pareiškia: ,„Nugalėkite priešą ir 
praturtėsite! Pasipelnysite ir dar gausite išpirkų už be- 
laisvius..." Karalius Jonas buvo linkęs ramiai stebėti, 
kaip vis labiau skursta karalystė, ir leido anglams laisvai 
siaubti Prancūzijos pietus. 

O! Anglijos princui šitas Žygis buvo sėkmingas ir 
lengvas! Jam užteko vieno Mėnesio, kad savo armiją nu- 
vestų nuo Garonos iki pat Narbonos ir džiūgautų priver- 
tęs drebėti Tulūzą, sudeginęs Karkasoną, nusiaubęs Bezjė. 
Jis paliko gilų siaubo pėdsaką ir be didelių pastangų 
įgijo didžią šlovę. 

Jo karo menas labai paprastas; jį šįmet savo kailiu 
patyrė ir mūsų Perigoras; jis visada atakuoja tai, kas vi- 
siškai neginama. Toli į priekį siunčia avangardą išžval- 
gyti kelio ir nustatyti bažnytkaimių bei pilių, kurios pa- 
tikimai įtvirtintos. Tuomet šitie bažnytkaimiai ir pilys 
apeinami kuo toliau. Į kitas vietas siunčia gausius savo 
pulkus riterių ir karių, kurie, klaikiausiai trankydamiesi, 
it būtų atėjusi pasaulio pabaiga, užgriūva nesaugomas 
gyvenvietes ir miestelius, išvaiko jų gyventojus, o tuos, 
kurie nespėja pabėgti, pritreškia prie sienų, sodina ant 
kuolų ar nužudo visus, kas tik pakliūva po jų ietimis ar 
kuokomis; paskui išsibarsto pulkeliais po gretimas sody- 
bas, dvarus ir vienuolynus. 


Po jų eina lankininkai. Šie surenka visa, ko galėtų 
prireikti kariuomenei, ir ištuština namus prieš juos pa- 
degdami; įdurmu slenka peiliais ginkluoti kautynininkai 
ir prasčiokai žmogeliai — pastarieji tempia ir krauna gro- 
bį į vežimus. Savo darbą jie baigia pleškindami ištuštėju- 
sius trobesius. Gaisro liepsnos praryja viską. 

Ir visa ši girta iki sąmonės netekimo armija per dieną. 
pasistumia ne daugiau kaip 3 ar 5 ljė, tačiau baimė, ku- 
Tią kelia tie pulkai, lenkia juos toli į priekį. 

Koks Juodojo Princo tikslas? Aš jums jau sakiau: nu- 
silpninti Prancūzijos karalių. Reikia pripažinti, kad šitas. 
tikslas buvo pasiektas. 

Didžiausią naudą iš viso to turėjo Bordo gyventojai 
ir vynuogių augintojai. Ir nesunku nuspėti, kad jie buvo. 
stačiai įsimylėję savo Anglijos kunigaikštį. Jau ne vie- 
nerius metus juos persekiojo nesibaigiančios nelaimės: 
nuniokojimai, kuriuos sėja karas, Mūšių lauku paversti ir 
todėl apleisti jų vynuogynai, labai pavojingi keliai ir dėl 
to apmirusi prekyba, be to, dar atslinko maras ir taip. 
įsisiautėjo, kad teko nušluoti ištisą Bordo kvartalą, idant 
pašvarėtų Miestas. O šit dabar karo negandos persimetė 
kitur; na, ir kas, lieka tik pasijuokti. Kiekvienam ateina 
eilė pakentėti, argi ne? 

Išsilaipinęs Prancūzijoje, Velso princas tučtuojau lie- 
pė nukaldinti monetų; į apyvartą paleido gražutėlius auk- 
so pinigėlius su iškaltomis lelijomis ir liūtu... ar leopar- 
du, kaip linkę vadinti anglai... tai buvo kur kas stores- 
nės ir sunkesnės nei prancūziškosios Monetos. .. su iškal- 
tu avinėliu. „Liūtas prarijo avinėlį'— juokavo žmonės. 
O vynuogės užderėjo puikios. Provincija saugoma. Iš uos- 
to vienas po kito išplaukia iki denių prikrauti laivai; 
per keletą mėnesių iš ten iškeliavo 20000 statinių 
vyno, ir beveik visos į Angliją. Viskas ėmė taip gerai 
sektis, kad praėjusią žiemą Bordo miestelėnai vaikščiojo: 
švytinčiais veidais, o jų pilvukai suapvalėjo ir darėsi vis: 
labiau panašūs į jų vyno statinaites. Jų moterys nuolat 
spiečiasi pas gelumbininkus, juvelyrus ir papuošalų meist- 
rus. Mieste nesibaigė šventės, ir kiekvieną kartą, princui 
atvykus, — O jis pasirodydavo savo juodais šarvais, dėl jų 
jis ir gavo savo pravardę, — sveikindavo jį ir jo garbei 
rengdavo linksmybes. Visoms miestelėnėms svaigo galvos. 
Kariai, praturtėję iš plėšimų, už viską mokėjo nesiderė- 
dami. Velso ir Kornuelo karo vadai čia laikomi svarbiau- 

siais kavalieriais; tais laikais Bordo mieste atsirado dau- 
gybė raguotų vyrų, kadangi turtas nežadina dorybių. 

Galima buvo pamanyti, jog Prancūzija šit jau ištisus 
metus turi dvi sostines, o tai pati didžiausia bėda, kokia 
gali ištikti karalystę. Bordo. Čia prabanga ir galybė. Ir 
Paryžius. Ten — skurdas ir silpnumas. Ko jūs norite? Pa- 
ryžiuje kaldinamos Monetos nuo Jono II karaliavimo lai- 
kų nuvertėjo 80 kartų. Taip, Aršambo, 80 kartų! Už Turno 
livrą teduoda dešimtadalį jos vertės, kurią ji turėjo prieš 
sėdant į sostą karaliui. Ne, kaip galima valdyti valstybę, 
kai tokie vargani finansai? Kai be galo ir be krašto išpu- 
čiamos Maisto produktų kainos ir kai tuo pat metu vis 
plonėja monetos, tenka laukti didelių neramumų ir ne- 
gandų. Prancūzija patyrė daugybę neramumų, o negan- 
dos, ką gi, negandos jau prasideda. 

Ką padarė aną žiemą mūsų gudrusis karalius, idant 
užkirstų kelią pavojams, kuriuos kiekvienas aiškiausiai 
matė? Nebesitikėdamas sulaukti Langedoko pagalbos, po 
anglų antpuolio jis sušaukė Langedoilio Generalinius ]luo- 
mus. Tačiau susirinkimas jo nėmMmaž nepatenkino. 

Kai reikėjo priimti ordonansą dėl išskirtinio mokes- 
čių padidinimo aštuoniais denjė už kiekvieną livrą, gau- 
namą parduodant,— o toks apmokestinimas sunkino ama- 
tų ir prekybos reikalus, — pradedama kalbėti ir apie drus- 
kos mokestį. Deputatai sukluso ir pateikė savo argumen- 
tuotus reikalavimus. Jie panoro, kad mokesčius rinktų 
specialūs mokesčių rinkėjai, kuriuos paskirs jie patys, 
ir kad gauti iš tos rinkliavos pinigai netektų nei karaliui, 
nei jo dvariškiams; tuo atveju, jei vėl prasidėtų karas, 
jokių naujų mokesčių nebus imama, jei jie šito patys 
nenutars... Maža to! Trečiųjų luomas įsiaudrino. Jie nu- 
rodė Flandrijos komunų pavyzdį — ten miestelėnai tvar- 
kosi patys. Be to, minėjo ir Anglijos parlamentą, kuris 
daro nemažą įtaką karaliui daugiau nei Generaliniai luo- 
mai Prancūzijoje. ,,Darykime taip, kaip daro anglai; jiems 
tai pavyko.“ Toks jau prancūzų trūkumas: kai tik jie 
patiria politinių sunkumų, ieško užsienietiškų modelių, 
užuot uoliai ir gerai taikę savo šalies įstatymus. .. Ir nėra 
ko stebėtis, kad paskutinis Generalinių luomų susirinki- 
mas, kurį dofinas turėjo pagreitinti, suvaidino netikusį 
vaidmenį; apie tai aš jums jau aną dieną pasakojau. Pre- 
vo Marselis jau praėjusiais Metais išmoko laidyti gerk- 
lę... Sakote, pasakojau ne jums? A-a, tuomet donui Kal- 

vui, tikrai, dabar prisiminiau... Aš jo jau nebekviečiu 
pasėdėti su manimi: palankine jam darosi bloga... 

O ką tuo Metu, paklausite jūs, veikia Navarietis? Ogi 
jis užsispyrė įtikinti karalių Eduardą, kad jis nė nemanė 
apgauti pasirašydamas sutartį su Jonu II Valonijoje; jo 
jausmai Anglijos atžvilgiu nė kiek nepasikeitė ir jis dėjosi 
susitaikęs su Prancūzijos karaliumi tik tam, kad geriau 
pasitarnautų bendriems jų interesams; netrukus šitai pa- 
matysime. Kitaip sakant, jis laukė pirmos tinkamos progos 
išduoti. 

Tuo pat metu jis darbavosi stengdamasis sustiprinti 
draugystę su dofinu ir neniekino jokių priemonių: meilini- 
mosi, pataikavimo ir pasilinksminimų; į šitą darbą įtraukė 
net Moteris. Aš pažįstu nemažai panelių, iš kurių vieną, 
Graciozę, jau turėjau jums minėti, o dar buvo ir kita, 
Bietė Kasinel; abi buvo aklai atsidavusios Navaros ka- 
raliui. Apie jas buvo šnekama, kad jos įnešė daug gyvu- 
mo į intymias abiejų giminaičių puotas. Baigėsi viskas 
taip, kad, tapes dofino nuodėmių Mokytoju, Navarietis 
ėmė patykom nustatinėti dofiną prieš jo tėvą. 

Jis įtikinėjo dofiną, kad karalius Jonas visai nemyli 
savo vyriausiojo sūnaus. Ir tai buvo tiesa. Be to, jis esąs 
niekingas valdovas. Tai irgi buvo gryna tiesa. Ir kad būtų 
kur kas geriau jį išvyti iš sosto, užuot padėjus Dievui 
trumpinti jo dienas šioje žemėje. „Jūs būsite, broli mano, 
kur kas geresnis karalius nei jis. Ir nelaukite, kol tėvas 
paliks jums visiškai nustekentą karalystę.“ Jaunuolis no- 
riai klausėsi šitos giesmės. „Patikėkite, dviese mes tai 
galėsime padaryti. Tik reikia surasti paramos Europoje.“ 
Ir, įsivaizduokite, jie išvyko susitikti su imperatoriumi 
Karoliu IV, dofino dėde, ketindami prašyti jo padėti ir 
duoti dalį kariuomenės. Nei daugiau, nei Mažiau. Kam 
šovė į galvą šita graži Mintis pakviesti svetimšalį, idant 
šis tvarkytų karalystės reikalus, ir prašyti imperatorių, 
kuris ir taip pridarė popiežiaus sostui nemažai rūpesčių, 
kad būtent jis spręstų Prancūzijos likimą? Gal vyskupui 
Le Kokui, šitam netikusiam prelatui, kurį Navarietis įvedė 
į dofino aplinką. Visur jisai, kur tik reikia iki galo su- 
tvarkyti kokį sumanytą reikalą, visur jisai... 

Kas čia dedasi? Kodėl sustojome, jei nedaviau tokio 
nurodymo? A-a, šit kas, kelią užgriozdino vežimai! Va- 
dinasi, įvažiuojame į priemiestį. Liepkite duoti kelią. 
Nemėgstu tokių nenumatytų sustojimų. Niekada nežinai. .. 
O jeigu jau sustojome, tegul sargyba apsupa mano neš- 

tuvus. Pasitaiko tokių akiplėšiškų kelių plėšikų, kurių 
šventvagystė nė kiek negąsdina ir kuriems kardinolas 
būtų riebus grobis... 

Taigi, abiejų karalių — Prancūzo ir Navariečio — ke- 
lionė buvo laikoma paslaptyje; dabar tai jau mes žinome, 
kas turėjo juos lydėti į Mecą: Namiūro grafas, grafas 
Žanas d'Arkūras, tas storulis, kuriam atsitiko bėda, — apie 
tai vėliau papasakosiu, — taip pat Godfrua Bulonietis ir 
Gošė de Loras, o paskui, žinoma, sirai de Gravilis, de 
Kleras, d'Onė, Mobiuė de Menmaras, Kolenas Dublelis 
ir Frikė de Frikanas, žodžiu, visi ,„(Verpiančios kiaulės“ 
sąmokslininkai. Ir dar vienas gana įdomus dalykas: ma- 
nau, kad pinigų kelionei jie gavo iš Žano ir Gijomo Mar- 
selių, dviejų prevo sūnėnų, kurie susidraugavo su Navaros 
karaliumi ir būdavo kviečiami į pasilinksminimus. Daly- 
vauti sąmoksle drauge su karaliumi — tai visuomet apsuka 
jaunų, turtingų miestelėnų galvas! 

Išvykti buvo numatyta šventojo Ambruazo dieną. Tris- 
dešimt navariečių turėjo laukti dofino prie Sen Klu už- 
kardos, o vakarėjant nuvežti jį į Mantą, pas jo kuzeną; 
iš ten jau tie išrinktieji patrauks pas imperatorių. 

O paskui, paskui... ne viskas ir ne visuomet būna 
nepalanku žmogui, gimusiam po nelaimingo likimo ženk- 
lu, ir net pačiam kvailiausiam karaliui ne visada pavyks- 
ta viską sugadinti... Išvakarėse, švento Mykolo dieną, 
mūsų Jonas II nugirsta, kas rezgama. Jis šaukia sūnų, 
primygtinai klausinėja jį, ir dofinas, jam viską prisipa- 
žinęs, supranta, kad yra suklaidintas ne tik pats, bet ir 
visa karalystė apgauta. 

Čia, turiu jums pasakyti, Jonas II pasielgė kur kas 
apsukriau nei įprasta. Jis, girdi, nepyksta ant savo sūu- 
naus, kad tasai norėjo palikti karalystę be jo leidimo, jis 
džiaugiasi sūnaus nuoširdumu ir tą jo klaidą atleidžia; 
sužinojęs, kad jo paveldėtojas moka pats priimti spren- 
dimus, jisai, tėvas, atvirai pareiškia, kad nori jį įtraukti 
į atsakingus sosto valdymo reikalus ir skiria jį Norman- 
dijos kunigaikščiu. O duoti dofinui tą kunigaikštystę buvo 
tas pats, kaip pastūmėti jį į spąstus, kadangi tose žemėse 
gyveno daugybė Evrė ir Navaros šalininkų! Šiaip ar taip, 
viskas kuo puikiausiai suvaidinta. 

Monsinjorui dofinui teliko viena: perspėti Piktąjį ir 
pranešti, kad jis suteikia laisvę visiems, kurie žinojo jų 
sąmokslo paslaptį. 

Tikiuosi, jūs nemanote, kad po šito įvykio tėvo meilė 
sūnui tapo dar karštesnė, net jei apmaudą jis paslėpė po 
tokia kilnia dovana. Užtat karaliaus neapykanta žentui 
pasiekia aukštumas ir yra tokia sunki kaip tešla, šešiskart 
iš eilės kišta į krosnį. Nužudyti jo konetablį, sukelti su- 
maištį, išsodinti karių pulkus, susikalbėti su priešais ang- 
lais... ir jis dar nežinojo, ką jie susitarė... Pagaliau iš- 
vesti iš kelio jo sūnų, to jau per daug! Ir karalius Jo- 
nas laukė palankios valandos, kai galės Navariečiui už 
viską atsimokėti. 

O mes, stebėję šituos dalykus Avinjone, vis labiau 
nerimavome ir matėme, kad artėja siaubingi įvykiai. Vie- 
nos provincijos atskirtos nuo karalystės, kitos — nusiaub- 
tos, pinigai nuvertėja, iždas tuščias, skolos didėja, depu- 
tatai burba ir maištauja, stambieji vasalai užsispyrę lai- 
kosi savo partijų, karalius, kuris klauso atsitiktinių 
patarėjų, ir pagaliau dar sosto paveldėtojas, pasiruošęs 
prašyti svetimšalio pagalbos ir stoti į kovą su savo dinas- 
tija... Tada pasakiau popiežiui: ,„Švenčiausiasis Tėve, 
Prancūzija skyla“. Ir aš nė kiek neklydau. Tik apsirikau 
dėl laiko. 

Nuspėjau, kad žlugimas truks porą metų. O nereikėjo 
nė pilnų Metų. Tačiau blogiausia mūsų dar laukia ateity. 
Ko norite? Jei nėra stiprybės galvoje, iš kur jos gali būti 
kūne? Nūnai mums tenka mėginti rinkti viską po trupinį, 
kad ir kiek tai kainuotų. Todėl reikia kreiptis į Vokietiją 
ir tuo dar labiau sustiprinti imperatoriaus valdžią, nors 
mes veikiau norėtume pažaboti jo įžūlumą. Sutikite, yra 
dėl ko plūstis! 

O dabar, Aršambo, išlipkite ir sėskite ant arklio. Jo- 
site kortežo priekyje. Nors jau vėlu, bet norėčiau, kad, 
įvažiuojant į Buržą, žmonės matytų plevėsuojančią jūsų 
Perigoro vėliavėlę šalia Šventojo sosto vėliavos. Ir liep- 
kite atitraukti mano palankino užuolaidas. Aš laiminsiu 
žmones. 


Antra dalis 


RUANO POKYLIS 


I 


DISPENSOS IR BENEFICIJOS 


Ak, ir prigadino man nervų tas Buržo monsinjoras per 
tris mūsų buvimo jo rūmuose dienas. Išties tas prelatas iš 
tų Žmonių, kurie nepaprastai svetingi, bet tas svetingumas 
labai varžo, 0 patys jie nuolat ko nors kaulija! Visą lai- 
ką timpčioja tave už rankovės ir vis prašo... Ir kiek šitas 
žmogus prisiveisęs globotinių ir interesantų; visiems jis 
dalija pažadus ir visus priverčia pulti prie jūsų kojų: 
„Leiskite, Jūsų Švenčiausioji Eminencija, pristatyti tikrai 
didelių nuopelnų klieriką... Jūsų Švenčiausioji Eminen- 
cija gal teiktųsi atkreipti savo palankų žvilgsnį į šitą 
kanauninką... jau nebežinau, kokį... Drįstu Jūsų Šven- 
čiausiosios Eminencijos maloniam dėmesiui rekomen- 
duoti..." Vakar vakare vos susilaikiau nemetęs jam: „Ei- 
kite išsivalyti savo vidurių, vyskupe, ir malonėkite. .. taip, 
malonėkite palikti mano Švenčiausiąją Eminenciją ramy- 
bėje!“ 

Šįryt, Kalvai, aš pakviečiau jus... Manau, jūs jau 
geriau pakeliate palankino siūbavimą. Beje, daug nekal- 
bėsiu. .. tik noriu geriau prisiminti, ką aš jam pažadėjau 
ir apie ką nebuvo nė kalbos. Kadangi jis nepraleis progos, 
kol mes keliaujame, nuolat įkyrėti primindamas, neva 
aš atsiliepiau į prašytojų skundus ir patenkinsiu visus 
jų kaulijimus. Jis Man jau sakė: „(Dėl menkesnių dispen- 
sų aš nenoriu varginti Jūsų Švenčiausiosios Eminencijos, 
aš jas pateiksiu mMesirui Frančeskui Kalvui, ypač plataus 
akiračio žmogui, arba mesirui diu Buskė...“ Šit kaip! 
Aš ne tam pakviečiau kartu vykti popiežiaus auditorių, 
du daktarus, du mokslininkus juristus ir keturis bašeliė, 
kad paversčiau teisėtais visus neteisėtai gimusius sūnus 
kunigų, kurie tarnauja šitoje diecezijoje arba Čia turi be- 
neficijų. Tikras stebuklas, beje, kad po visų tų dispensų, 
kurias suteikė jiems per savo valdymo metus mano šven- 

tasis globėjas, popiežius Jonas XXII... o jų yra apie pen- 
kis tūkstančius, iš kurių daugiau nei pusė suteikta tiems 
klebonų benkartams, ir, žinoma, nuodėmių atleidimą jie 
pirko už pinigus, kurie gerokai papildė Šventojo sosto 
iždą. .. šiandien dar liko tiek ir tiek įšventintųjų į dva- 
sininkus, kurie iš tikrųjų yra nuodėmės vaisius. 

Kaip popiežiaus legatas, aš turiu teisę per savo misiją 
suteikti 10 dispensų ir ne daugiau. Dvi iš jų ir suteikiau 
Buržo mMonsinjorui, šito tai jau per daug. Notaro kan- 
celiarijoms galiu skirti 25 dispensas, taip pat ir klieri- 
kams, kurie Man padarė asmeniškų paslaugų, tik ne tiems 
žmonėms, kurie sugebėjo įsirašyti į Buržo monsinjoro po- 
pierius. Jūs jam suteikite vieną, parinkdamas patį kvai- 
liausią ir Mažiausiai nusipelniusį, kad iš to nieko nelai- 
mėtų nepatyręs nemalonumų. Jei kas nustebtų, jūs ra- 
miausiai atsakysite: „Taip! Bet juk jį visiškai aiškiai 
rekomendavo monsinjoras..." O į beneficijas Mes teisių 
neturime, tikriau sakant, neturime teisės pajamų, gautų 
iš abatijų, dalyti nei dvasininkams, nei pasauliečiams. 
„Buržo monsinjoras per daug užsiprašė. Jo Eminencija 
nenorėjo sukelti kitų pavydo...“ O vieną kitą norėčiau 
pridėti Limožo monsinjorui, jis kur kas kuklesnis. Ar tik 
nepradės kalbėti, kad atvykau iš Avinjono tik tam, idant 
apipilčiau malonėmis ir visokiomis geradarybėmis šitą 
Buržo monsinjorą? Aš Mažai gerbiu tuos, kurie prasibrau- 
na į priekį ir rodo daugybę dėkingų jam žmonių; tas 
Buržo vyskupas labai klysta, jei mano, kad aš apie jį 
kalbėsiu su popiežiumi ir prašysiu įšventinti jį į kardi- 
nolus. 

Be to, Man pasirodė, kad jis pernelyg atlaidus bro- 
liukams, aš pats Mačiau daugybę jų slankiojančių po rū- 
mus. Buvau priverstas priminti jam Šventojo Tėvo laišką 
tiems paklydusiems pranciškonams... jo turinį puikiai 
žinojau, Mat pats jį ir parašiau... Jie, matote, ėmė laiky- 
ti save pamokslautojais; jie suvilioja paprastus žŽmogelius 
savo neva varganais abitais ir pavojingai šneka prieš 
tikėjimą, menkina pagarbą Šventajam sostui. Aš jam 
priminiau, kad jam duota valdžia pataisyti ir nubausti 
tuos piktadarius pagal bažnyčios kanonų teisę, o prireikus 
prašyti pagalbos pasaulietinės valdžios, kaip tai padarė 
anais Metais Inocentas VII, pasiųsdamas ant laužo Žaną 
de Šastijoną ir Fransua d'Arkatą, kurie palaikė ereziją. .. 
„Erezija, erezija... veikiau suklydimai, bet juos reikia 
suprasti. Jie niekuo nekalti, o be to, laikai keičiasi...“ 

Štai ką man atsakė Buržo monsinjoras. Aš nemėgstu tų 
prelatų, kurie pernelyg gerai supranta prastus pamoksli- 
ninkus ir, užuot juos griežtai nubaudę, trokšta populia- 
rumo ir žiūri, iš kur vėjas pučia. 

Būsiu jums, done Kalvai, labai dėkingas, jei jūs kiek 
paseksite tą žŽmMogėną. Pasistenkite, kad jis Mažiau mokytų 
mano jaunuosius patarnautojus ir ne taip įkyriai lįstų 
prie Limožo monsinjoro ir kitų vyskupų, kuriuos pasiim- 
sime pakeliui. 

Žiūrėkite, kad jis patirtų visus kelionės nepatogumus, 
nors, kai dienos trumpėja, o šaltis darosi vis smMarkesnis, 
mes vis dažniau sustosime pailsėti. Per dieną sukarsime 
nuo 10 iki 12 Ijė, ne daugiau. Nenoriu keliauti tamsoje. 
Todėl šiandien toliau Sansero ir nevažiuosime. Mūsų lau- 
kia ilgas vakaras. Ypač saugokitės vietinio vyno, Jis 
kvapnus ir gardus, tačiau nuo jo girtėjama greičiau nei 
atrodo. Pasakykite šitai ir La Riu, tegul jis prižiūri mano 
svitą. Neturiu jokio noro matyti girtuoklius, vilkinčius 
popiežiaus peleriną... Bet jūs vėl blykštate, Kalvai. Iš- 
ties negalite tverti palankine... Ne, išlipkite, greičiau 
lipkite, prašau jūsų. 


II 


KARALIAUS PYKTIS 


Taigi, kelionė į Vokietiją neišdegė, ir mūsų Navarie- 
tis labai apmaudavo. Grįžęs į Evrė, nieko nelaukęs ėmė 
bruzdėti. Praeina trys mėnesiai; mes atvykstame praėjusių 
metų kovo pabaigoje... Taip, praėjusių metų, nesukly- 
dau... pagaliau gal ir šių... Bet palaukite, šįmet Velykos 
buvo balandžio 24-ąją, vadinasi, dar pernai... 

Taip, žinau, mano sūnėne, Prancūzijoje išties kvailas 
įprotis: Naujuosius metus visi švenčia sausio 1-ąją, metų 
skaičiavimas archyvuose, sutartyse ir visose atmintinose 
datose prasideda nuo pirmosios Velykų dienos. Beje, di- 
džiausia kvailystė, kuri pridaro daugybę painiavos, yra 
tai, kad oficialiai Metai skaičiuojami nuo šventės, kurios 
data kasmet kinta. Ir būna taip, kad kai kuriais metais 

išeina bent du kovo mėnesiai, o kitais Metais, žiūrėk, 
nebūna balandžio... Tikra tiesa, visa tai reikia keisti, aš 
visiškai su jumis sutinku. 

Jau seniai visi apie tai kalba, tačiau niekas nieko ne- 
daro. Kartą ir visiems laikams šitai krikščioniškuose kraš- 
tuose turi nuspręsti Šventasis Tėvas. Patikėkite, labiausiai 
dėl šitos painiavos kenčiame mes, esantys Avinjone, ka- 
dangi Ispanijoje, kaip ir Vokietijoje, Naujieji metai pra- 
sideda pirmąją Kalėdų dieną, Venecijoje — kovo 1-ąją, 
Anglijoje — kovo 25-ąją. Prieinama iki to, kad, kai kelios 
šalys sudaro sutartį pavasarį, niekas nežino, apie kuriuos 
metus kalbama. Įsivaizduokite, kad Prancūzija ir Anglija 
karo paliaubas turėjo pasirašyti prieš pat Velykas; Mūsų 
karaliui Jonui tos paliaubos būtų datuojamos 1355 me- 
tais, o anglams — 1356-aisiais. O! Mielai su jumis sutinku, 
tai kvailiausias dalykas, koks apskritai gali būti, tačiau 
niekas nenori atsisakyti savo įpročių, nors ir pačių bjau- 
riausių, net galėtum pamanyti, kad visi notarai, raštve- 
džiai, prevo ir visi kiti, kurie nors kiek susiję su valdy- 
mu, patiria Malonumą iš visų tų sunkumų, kurie prastuo- 
mMenę galutinai suklaidina. 

Aš jums jau sakiau, kad kovo pabaigoje karalius Jo- 
nas didžiai persiuto. .. ant savo žento. Pripažinkime, prie- 
žasčių tam jis turėjo pakankamai. Normandijos Genera- 
liniai luomai, susirinkę Vodrėjuje, nepaisydami karaliaus 
sūnaus, naujojo Normandijos kunigaikščio, išsakė labai 
karčių žodžių apie Joną II; tokių anksčiau ir jis nebuvo 
girdėjęs. Taip kalbėjo kilmingi deputatai, sukurstyti bro- 
lių dEvrė Navariečių. Ypač smarkiai siautėjo, — tai man 
perdavė, — abu Arkūrai, dėdė ir sūnėnas; sūnėnas storulis 
grafas Žanas taip persiuto, kad ėmė klykti: „Prisiekiu 
Dievu, šis karalius — blogas žmogus, be to, jis nėra geras 
karalius, reikia nuo jo laikytis kuo toliau.“ Kaip jūs pui- 
kiai įsivaizduojate, visa tai išgirdo Jono II ausys, o kiek 
vėliau vėl sušaukti Langedoilio Generaliniai luomai; šįkart 
Normandijos atstovai visai nepasirodė. Paprasčiausiai jie 
atsisakė atvykti. Jie nebenorėjo dalyvauti tvirtinant mo- 
kesčius ir subsidijas, nenorėjo ir tų mokesčių Mokėti. Beje, 
tas luomų susirinkimas nustatė, kad druskos mokestis ir 
prekybos muitas nedavė to, ko buvo laukiama. Tuomet 
buvo nutarta šių Metų pabaigoje įvesti mokestį už gryną 
pelną. 

Jūs pats pagalvokite, kaip buvo priimtas nutarimas 
mokėti karaliui dalį visko, kas buvo gauta, užgrobta ar 

uždirbta per Metus ir neretai jau išleista ar sunaudota... 
Ne, tai nieku gyvu nelietė nei Perigoro, nei tuo labiau 
Langedoko. Tačiau aš pats pažįstu keletą asmenų, kurie 
perėjo pas anglus išsigandę, kad šitie mokėjimai nebūtų 
ir jiems skiriami. Pajamų mokestis sutapo su maisto pa- 
brangimu, ir mMažne visur prasidėjo maištai, pirmiausia 
Arase, kur sukilo paprasta liaudis; karaliui Jonui teko 
nusiųsti ten savo konetablį su ginkluotų žmonių pulku 
ir užpulti Maišto vadus... Ne, žinoma, visa tai neturėjo 
karaliui teikti daug džiaugsmo. Tačiau kad ir kokių rimtų 
nemalonumų turėtų karalius, jis privalo mokėti tvardytis. 
O šito jis kaip tik ir nepadarė. 

Jis tuomet lankėsi Boprė an Bovėzi abatijoje, mon- 
sinjoro Žano d'Artua pirmagimio krikštynose, to paties 
Artua, kuris gavo Ė grafystės grafo titulą nuo to laiko, 
kai jam padovanojo Raulio de Brieno, nubausto mirtimi 
konetablio, visas valdas ir titulus... Taip, taip, tai tas 
pats grafo Robero d'Artua sūnus, kuris į tėvą panėšėjo 
kaip du vandens lašai. Jį pamatęs apstulbsti ir pamanai, 
kad prieš tave stovi ne Žanas, o jo tėvas, būdamas sū- 
naus amžiaus. Milžinas, žingsniuojanti kolona. Rusvi plau- 
kai, trumpa nosis, skruostai apaugę tarsi kiaulės šeriais, 
galingas apatinis žandikaulis, sakytum tiesiai įaugęs į ga- 
lingus pečių raumenis. Balnoti jam tekdavo sunkiasvorį 
darbinį arklį; pasiruošęs mūšiui ir dėvėdamas kovinę ap- 
rangą, jis puldavo priešo armiją taip, kad jos gretos be- 
matant praretėdavo. Bet čia jų panašumas ir baigiasi. Kal- 
bant apie protą, jie visiškai skyrėsi: tėvas buvo klastin- 
gas, įžvalgus, vikrus, suktas, net per daug suktas, 0 sū- 
naus galvoje buvo tarsi ir ne smegenys, o kalkių skie- 
dinys, be to, dar nespėjęs kaip reikiant sukietėti. Grafas 
Roberas buvo didysis bylininkas, sąmokslininkas, doku- 
mentų klastotojas, priesaikos laužytojas ir žmogžudys, 
o grafas Žanas, tarsi atpirkdamas tėvo kaltes, buvo gar- 
bingumo, ištikimybės ir sąžiningumo pavyzdys. Jis dar 
prisimena savo tėvą, nugalėtą ir išvytą iš tėvynės. Jis ir 
pats vaikystėje kažkiek sėdėjo su motina ir broliais ka- 
lėjime. Manau, iki šiol jis dar neapsiprato su mintimi, 
kad jam atleista ir jis atgavo tėvo turtus. Į karalių Joną 
jis žiūri tarsi į patį Atpirkėją. Beje, jis buvo sukrėstas 
esąs karaliaus bendravardis. ,,Mano kuzenas Žanas. .. ma- 
no kuzenas Žanas... mano karalius Jonas..." 

Taigi kas trečias žodis būdavo ,,„kuzenas Žanas". Mano 
amžiaus žmonės, pažinoję Roberą d' Artua, net jei jiems 

teko nukentėti nuo jo žygių, negali be tam tikro apgailes- 
tavimo žiūrėti į gana blankią jo kopiją, kurią jis mums 
paliko! Ak, grafas Roberas! Koks linksmas plevėsa jis 
buvo! Kur tik pasisukdavo, gyvenimas aplink tučtuojau 
triukšmingai sukunkuliuodavo. Kai jis Mirė, regis, am- 
žiams įsivyravo tyla. Net mūšio lauke lyg ir pritilo gink- 
lų žvangesys. Kiek dabar jam būtų metų? Palaukite... 
aha... apie 70. O! Jis buvo stiprios sveikatos ir galėjo 
iki šiol gyventi, jei atsitiktinė strėlė nebūtų pakirtusi jo 
prie Vanų... Galima pridurti: kad ir kiek jo sūnus sten- 
giasi darbuotis karūnos labui, nuo to stengimosi ji turi 
tiek pat gerumo, kiek ir nuo jo tėvo išdavysčių. 

Kaip tik Žanas d'Artua prieš pačias krikštynas, tarsi 
norėdamas padėkoti karaliui už didžią garbę, nes karalius 
sutiko būti kūmu, pranešė karaliui apie Konšų sąmokslą, 
na, aI tai, ką jis manė esant sąmokslą. 

Konšai... taip, aš jums apie tai kalbėjau... viena iš 
pilių, kadaise atimtų iš Robero d'Artua ir kurią Navaros 
karalius atgavo pagal Valonijos sutartį. Tačiau ten dar 
liko keletas senų Artua giminės tarnų, kurie iki šiolei 
prie jos prisirišę. 

Ir šit Žanas d'Artua pašnibždėjo karaliui... ir tas 
šnibždesys buvo toks, kad jį galėjai girdėti kitame menės 
gale... pašnibždėjo, kad Navaros karalius į Konšus kartu 
su savo broliu Filipu pakvietė abu Arkūrus, vyskupą Le 
Koką, Frikė de Frikaną, nemažai Normandijos sirų, sena 
draugyste susietų su karaliumi, o dar ir Gijomą Marselį, 
o gal jo vardas Žanas, nepamenu. .. šiaip ar taip, tai vie- 
nas iš Marselio sūnėnų... atvyko ir vienas senjoras iš 
Pampeliuno, Migelis d'Espeletas, jie sutarė netikėtai už- 
pulti karalių Joną, kai tik šis atvyks į Normandiją, ir jį 
nužudyti. Ar tai buvo teisybė ar melas? Aš linkęs manyti, 
kad čia buvo dalis tiesos, ir nors sąmokslininkai nesisten- 
gė pereiti nuo žodžių prie darbų, tokį dalyką jie vis dėlto 
buvo numatę. Kadangi tai atitinka Karolio Piktojo dvasią, 
jam nepasisekė žygis pas Vokietijos imperatorių, kur jis 
ieškojo paramos savo didybei siekti, ir dabar jis nepasi- 
šlykštėtų padaryti niekšybę ir pakartoti žmogžudystę kaip 
anuomet, ,„Verpiančioje kiaulėje“. Visa tiesa atsiskleis tik 
tada, kai išauš diena ir stosime prieš Dievo teismą. 

O iš tikrųjų žinoma tik viena, kad Konšuose ilgai gin- 
čijosi, ar verta po savaitės vykti į Ruaną, — tai būtų ga- 
vėnios vidurys, — į puotą, kurią rengia dofinas, Norman- 
dijos kunigaikštis; jis sukvietė žymiausius Normandijos 

riterius, idant pabandytų su jais susitarti. Filipas Nava- 
rietis patarė atsisakyti, o Karolis, priešingai, buvo linkęs 
priimti kvietimą. O senasis Godirua d'Arkūras, tasai, ku- 
ris šlubuoja, pasisakė prieš ir užsispyręs laikėsi savo. 
Beje, jis dar buvo susipykęs su velioniu Pilypu VI dėl 
vedybų, kai šis pasipriešino jo mMeilei; dabar jis nemanė 
esąs susietas kokiais nors vasalystės saitais su Prancūzijos 
karaliumi. „Mano karalius — Anglijos karalius“, — tvirti- 
no jis. 

Jo sūnėnas, apkūnusis grafas Žanas, suuodęs būsimų 
vaišių kvapsnius, buvo pasirengęs lėkti nors į kitą kara- 
lystės kraštą ir leido suprasti, kad jam maga ten vykti. 
Galiausiai Karolis Navarietis pasakė, kad kiekvienas daro 
ką tinkamas, o jisai pats vyks į Ruaną su tais, kurie to 
panorės, tačiau jis pritaria ir tiems, kurie nelinkę rody- 
tis pas dofiną, ir kol kas tai netgi išmintinga, nes niekuo- 
met nereikia visų šunų varyti į vieną o0lą. 

Ir šitai buvo pranešta karaliui, kuris dabar jau be 
jokios abejonės galėjo teigti apie rengiamą sąmokslą. 
Karolis Navarietis neva sakęs, kad jei karalius Jonas 
pasimirtų, tai jis tučtuojau visiems paskelbtų savo su- 
tartį su Anglijos karaliumi; šita sutartimi jis pripažįsta 
Eduardą Prancūzijos karaliumi ir nuo šiolei elgsis taip, 
tarsi būtų jo vietininkas visoje Prancūzijos karalystėje. 

Karaliui Jonui įrodymų nereikėjo. Juk pirmiausia val- 
dovas turėtų patikrinti bet kurį įskundimą — nuo paties 
įtikinamiausio iki visiškai neįsivaizduojamo. Bet mūsų 
karaliui tokia išmintis svetima. Jis it žalius kiaušinius 
gurkia viską, kas gali pasotinti jo pagiežą. Protingesnis 
žmogus būtų pirmiausia išklausęs, paskiau surinkęs žinių 
ir parodymų apie tą slaptą sutartį, kuri ką tik iškilo aikš- 
tėn. Ir jeigu prielaidos pasitvirtintų ir paaiškėtų visa tei- 
sybė, tuomet jis įgytų rimtų pranašumų prieš savo žentą. 

Tačiau jisai priėmė tas paskalas už tikrą pinigą ir, 
netverdamas pykčiu, įžengė į bažnyčią. Man pasakojo, 
kad ten jis elgėsi labai keistai, neklausė maldų, atsaki- 
nėjo kunigui kaip pakliūva, visus apžiūrinėjo įsiūčio ku- 
pinu žvilgsniu, ant kunigo kamžos užmetė gabalėlį anglių 
iš smilkytuvo, kurį pats užkliudė. Man sunku pasakyti, 
kaip buvo pakrikštytas Artua giminės atžala, tik manau, 
kad su tokiu krikštatėviu reikėtų skubiai perkrikštyti tą 
Mažąjį krikščionį, antraip vaikelį gali aplenkti gerojo 
Dievo mielaširdystė. 

Vos spėjus pasibaigti ceremonijai, pakilo tikras ura- 
ganas. Dar niekuomet Boprė vienuoliai negirdėjo tokių 
klaikių keiksmų, galėjai pamanyti, kad į karaliaus gerklę 
įsisuko pats velnias. Pliaupė lietus, tačiau Jonui II nė 
motais. Jau praėjo gera Valanda ir sutrimitavo pietums, 
o jis vis mMirko lietuje ir dideliais žingsniais matavo vie- 
nuolyno sodelį; vanduo tiško iš po jo pulenų... tokių 
juokingų kurpių, kurias jie abu su gražiuoju Karlu Ispanu 
padarė madingas... O už jo vilkosi visa svita — mesiras 
Nikola Brakas, jo metrdotelis, mesiras de Lorisas, ir kiti 
šambelionai, o dar maršalas d'Odrehemas ir milžinas Ža- 
nas d'Artua,— visi pritrenkti ir pasimetę ir dar kiaurai 
permirkę. Buvo sugadinta už keletą tūkstančių livrų ak- 
somo, brokato ir kailių. 

„Prancūzijoje nėra kito šeimininko, tik aš! — urzgė 
karalius.— Aš padarysiu taip, kad jis nustiptų, šitas niek- 
šas, šita padugnė, šitas pašvinkęs barsukas; mat kaip, 
susimokė su Mano priešais ir nori mane pribaigti. O aš 
pirmas jį nugalabysiu. Pats savo rankomis išplėšiu iš jo 
krūtinės širdį ir liepsiu sukapoti jo dvokiantį kūną į šim- 
tus gabaliukų, girdite? Į tiek dalių, kad užtektų iškabinėti 
ant visų jo pilių vartų, o tas visas jo pilis turėjau silpny- 
bės pats jam ir padovanoti. Ir kad daugiau niekada nie- 
kas nedrįstų prašyti jo užtarti ir nė vienas iš jūsų nesu- 
manytų bandyti manęs įkalbėti su juo taikytis. Beje, ne- 
bebus laiko ginti tą išdaviką, o Blanša ir Žana galės 
žliumbti nesiliaudamos; visi sužinos, kad Prancūzijoje nėra 
kito šeimininko, tik aš!“ 

Jis be perstogės vis kartojo tą savo „Prancūzijoje nė- 
ra kito šeimininko, tik aš“ taip, tarsi jam pačiam būtų 
reikėję įtikinti save, jog iš tiesų jis karalius. 

Pagaliau jis kiek aprimo ir paklausė, kurią dieną jo 
asilas sūnus gyvatės žento garbei rengia puotą... ,,Šven- 
tos Irenos, balandžio 5-ąją...'— , „Balandžio 5-ąją, per 
šventą Ireną“, — pakartojo jis, tarsi jam būtų buvę sunku 
įsiminti tokį paprastą dalyką. Minutėlę jis stovėjo neju- 
dėdamas, paskui ėmė mMuistytis it arklys, ir nuo jo gelsvų, 
lietaus prie kiaušo priplaktų plaukų lašėjo vanduo. „Tą 
dieną aš josiu į Žizorą medžioti“, — tarstelėjo jis. 

Visi jau buvo pripratę prie jo staigiai besimainančių 
nuotaikų ir dabar pamanė, kad karaliaus pykčio tirados 
jau išseko ir tuo viskas baigsis. O paskiau tie įvykiai per 
pokylį Ruane... Taip, girdėjote, bet smulkiau nežinote.. 

Aš papasakosiu, kaip ten viskas buvo, bet tik rytoj, nes 
šiandien jau vėlus metas ir netrukus turime būti vietoje. 

Matote, plepant ir kelias neprailgsta. Šįvakar mums 
teliks pavakarieniauti ir eiti miegoti, o rytoj atvyksime 
į Okserą, kur Manęs laukia naujienos iš Avinjono ir Pa- 
ryžiaus. Ak, tiesa, dar vieną žodį, Aršambo. Būkite at- 
sargus su Buržo mMonsinjoru, jei jis panorės su jumis 
pakalbėti, mat jis keliauja kartu. Jis man irgi nepatinka, 
o kodėl — pats negalėčiau atsakyti, man atrodo, kad šis 
žmogus susiuostęs su Kapočiu. Lyg prabėgom kalbėdami 
paminėkite tą vardą, o paskui pasakysite Man, kaip, jūsų 
galva, jis tai priėmė, 

Į RUANĄ 


Ir iš tiesų karalius Jonas atvyko į Žizorą, bet neilgam, 
tik norėjo paimti iš įgulos 100 ietininkų. Vėliau jis gana 
atvirai nušuoliavo keliu į Šomoną ir Pontuazą, idant ga- 
lima būtų pamanyti, kad grįžta į Paryžių. Kartu jis pasi- 
ėmė savo antrąjį sūnų, Anžu kunigaikštį, ir dar savo brolį, 
Orleano kunigaikštį, kurį greičiau palaikytum jo sūnumi, 
kadangi dvidešimtmetis Orleano monsinjoras buvo 17 metų 
jaunesnis už karalių ir tik porą metų vyresnis už dofiną. 

Į savo svitą karalius paėmė Maršalą d'Odrehemą, savo 
jaunesniuosius šambelionus Žaną d'Andrizelį ir Gi de La 
Rošą, nes šis prieš kelias dienas lydėjo į Ruaną Lorisą 
ir Nikolą Braką ta dingstimi, kad jis juos siunčia pas 
dofiną ruošti puotos. 

Kas dar jojo paskui karalių? O! Jis surinko visą pulką! 
Drauge buvo broliai Artua, Karolis ir tas kitas... „mano 
kuzenas Žanas“... kuris visą kelią risnojo paskui kara- 
liaus žirgo pasturgalį ir visa galva buvo iškilęs iš visos 
kavalkados. O dar Luji d'Arkūras; jis buvo susiriejęs su 
savo broliu ir dėde Godfrua ir vien dėl to palaikė karalių. 
Jau nevardysiu visų varovų ir medžioklių, visų tų Kor- 
kijerė, Juė de Vant ir visokių Modeturų. O kaipgi! Juk 
karalius vyko medžioti ir geidavo, kad viskas atrodytų 

puošniai ir iškilmingai; jis šuoliavo ant savo eiklaus nea- 
polietiško medžioklės žirgo, prie kurio buvo ypač prisi- 
rišęs. Ir nieko stebėtino, kad jį lydėjo asmeninė sargyba, 
kuriai vadovavo du šaunuoliai, garsėjantys savo raumenų 
jėga, — Angeranas Lalemanas ir Perinė le Biuflis. Šiedu 
jums kaip niekur nieko išsuks ranką vien sveikindamie- 
si... Gerai, kad karalius visuomet apsuptas asmens sar- 
gybos. Ir Šventasis Tėvas turi savąją. Aš taip pat turiu 
sargybą; ji joja šalia mano palankino, jūs tą turėjote pa- 
stebėti. Aš taip prie jos pripratau, kad net nepastebiu, už- 
tat jie neišleidžia manęs iš akių. 

Viena, kas galėjo nustebinti, ir tai tik įdėmiau įsižiū- 
rėjus, buvo tai, kad karaliaus kambariniai, Tasenas ir Pu- 
paršas le Barbjė, prie savo balnų turėjo prisisegę šalmą, 
pošalmį, didelį kardą, žodžiu, visus karaliaus reikmenis, 
kurių prireikia mūšio lauke. Galėjo nustebinti buvimas 
ir vadinamojo paleistuvių karaliaus, t. y. tokio žŽmogėno, 
vardu Gijomas... Gijomas... Nebežinau, kaip toliau... 
Jis ne tik prižiūri tvarką bordeliuose tų Miestų, kur ap- 
sistoja karalius, bet dar turi teisę pats teisti karaliaus 
vardu. Nuo to laiko, kai į karaliaus sostą atsisėdo Jonas 
II, teisėjui darbo gerokai padaugėjo. 

Kartu su kunigaikščių ginklanešiais, visų tų kilmingų 
senjorų tarnais ir kambariniais bei ietininkais, surinktais 
Žizore, galėjai suskaičiuoti ne mažiau kaip 200 raitelių; 
virš daugelio galvų kyšojo ietys, — nieko nepasakysi, kiek. 
per galingos jėgos vaikyti iš krūmų kokią stirnelę. 

Karalius patraukė į Šomon an Vekseno pusę, tačiau 
nė viena gyva dvasia nematė, kad jis būtų tą miestelį 
prajojęs. Pakeliui jo pulkas išsibarstė, tarsi burtininko 
lazdele pamojus. Karalius perkirto lauką ir pasuko tie- 
siai į šiaurę, į Gurnė an Brėjų, kur užtruko tik tiek, kad 
pasiimtų ir grafą de Tankarvilį, veikiausiai vienintelį iš 
visų Normandijos senjorų likusį ištikimą karūnai vien 
dėl to, jog žvėriškai susiriejo su visais d'Arkūrais. Įsi- 
vaizduokite apstulbusį Tankarvilį, kuris tarp savo dvide- 
šimt riterių laukė maršalo d'Odrehemo, bet nieku gyvu 
ne paties karaliaus! 

„Argi Mano sūnus dofinas nepakvietė jūsų rytdienai 
į Ruaną, mesire grafe? —,,Kvietė, valdove, tačiau iš mesi- 
TO Maršalo aš gavau raštišką įsakymą, kad jis atvyks ap- 
žiūrėti šio krašto tvirtovių, ir tai leido man pasirodyti 
draugijoje, kurioje tiek daug veidų man būtų nemalo- 


350 


nūs.—,,Tai šit! Jūs vis vien vyksite į Ruaną, Tankarvili, 
ir aš jums paaiškinsiu, ką mes ten veiksime." 

Paskui visa kavalkada jau temstant pasuka į pietus 
ir neskubriai nurisnoja 3 ar 4 Ijė, bet pridėkite dar 18 Ijė, 
nušuoliuotų nuo pat ryto, apsistoja pernakvoti vienoje 
nuošalioje pilyje, dunksojusioje Liono girios pakrašty. 

Navaros karaliaus šnipai, jei tokių buvo, turėjo pasi- 
mesti ir vargiai galėjo pasakyti, kur nuvyko Prancūzijos 
karalius tuo vingiuotu keliu ir ką jis rengėsi daryti... 
Lyg ir Matė karalių, išsiruošusį medžioti. .. jis Lyg ir ap- 
žiūri tvirtoves... 

Karalius pakirdo iš Miego dar neišaušus; jis pats sku- 
bėjo ir karščiuodamasis skubino savo žmones. Šit jis jau 
balne ir lekia šįsyk tiesiausiu keliu, per mišką, į Lioną. 
Tiems, kurie panoro užkrimsti, teko žiaumoti duonos 
kriaukšlį ir gabalą lašinių nestabdant arklių, viena ranka 
laikant pavadį, nes kitoje buvo ietis. 

Liono giria tanki ir plati, 7 Ijė ilgio, tačiau prašuolia- 
vo ją veik per 2 valandas. Maršalas d'Odrehemas mano, 
kad, šitaip varydami arklius, jie bus tikrai per anksti. 
Galėtų valandžiukę stabtelėti, nors arkliai ramiai nusi- 
šlapintų. Tuo labiau kad ir jis pats... Šitai man papasa- 
kojo pats Maršalas. „Taip noriu, teatleis man Jūsų Prakil- 
nybė, kad šonus it peiliu pjauna. O juk aš armijos mar- 
šalas, šiaip ar taip, negaliu lengvintis stačiai sėdėdamas 
balne, kaip tai daro paprasti lankininkai, kai juos prispi- 
ria reikalas; jie Mažiausiai dėmesio kreipia į savo šlapią 
odinį balnakrėslį. Aš ir sakau karaliui: ,„Valdove, nėra 
jokio reikalo mums taip skubėti, saulė vis vien anksčiau 
nepatekės... Be to, arkliams reikia leisti ramiai nusišla- 
pinti“. Karalius man taip atsako: ,„Paklausykite, kokį laiš- 
ką pasiųsiu popiežiui ir paaiškinsiu, kad Mano veiksmai 
teisingi ir pagrįsti; tuo pat metu užkirsiu kelią piktoms 
paskaloms apie mano elgesį... Taigi šitokį: „Pernelyg il- 
gai, Šventasis Tėve, geraširdiškumas ir susitaikymas ma- 
no, kaip giliai tikinčio krikščionio, širdyje jaustas bloga- 
jam mano giminaičiui padrąsino jį nusižengti, ir dėl jo 
mūsų karalystę užgriuvo negandos ir nelaimės. O nūnai 
jis sumanė dar baisiau — atimti Man gyvybę. Idant ne- 
įvyktų tas naujas nusikaltimas. ..' 

Toliau šuoliuoja nieko aplink nepastebėdamas, nepa- 
stebėdamas, kad jau išjojo iš girios ir leidžiasi slėniu ir 
vėl šuoliuoja į kitą Mišką. Odrehemas man pasakė, kad 
iki tol jis niekuomet nebuvo matęs tokio karaliaus veido: 

tarsi bepročio akys, sunkus jo smakras virpčiojo, kartu 
tirtėjo ir jo skysta barzdelė. 

Netikėtai Tankarvilis prijoja prie karaliaus ir su de- 
ramu mandagumu paklausia, gal valdovas ruošiasi patekti 
į Pon de !'Aršą. „Ne, ne! — klykteli karalius — Aš vykstu 
į Ruaną."— , „Tuomet, valdove, bijau, kad šiuo keliu joda- 
mas ten nepateksite. Reikėjo pasukti dešiniau, ten, kur 
paskutinė kryžkelė.“ Ir karalius vietoj apsuka savo nea- 
polietišką žirgą visa gerkle šaukdamas sekti paskui jį; 
karių kolona pasileidžia šuoliais, tik negalėtum pasakyti, 
kad labai tvarkingai. Deja, komandos nusišlapinti kara- 
lius taip ir nedavė. 

Sakykite, mano sūnėne, ar nejaučiate, kad arkliai ėmė 
kažin kaip keistai žingsniuoti? .. Taigi, aš irgi tą patį pa- 
jutau. 

Briunė, kur tu? Briunė! Vienas mano arklių šlubuo- 
ja... Tik nesakykite Man: „Ne, monsinjore“. Geriau pats 
apžiūrėkite. Užpakalinė... O man regis, jis šlubčioja de- 
šine priekine koja... Sustabdykite... Na, ir ką? Pametė 
pasagą? Kurios kanopos... Tai kieno teisybė? Mano juos- 
muo jautresnis nei jūsų akys. 

Ką gi, Aršambo, lipkime lauk. Kol keis arklius, mažu- 
mą paėjėsime... Vėsoka, bet nežvarbu. O kas iš čia ma- 
tyti? Gal žinote jūs, Briunė? Sent Amand an Piuizė... Kaip 
tik tokį Ruaną tą balandžio 5 dienos rytą, Aršambo, iš- 
vydo ir karalius. 


IV 


POKYLIS 


Jūs, Aršambo, niekuomet nebuvote nei Ruane, nei tuo 
labiau Buvrėjo pilyje. O! Tai didžiulė pilis! Su šešiais ar 
septyniais bokštais, išdėstytais žiedu, su didžiuliu kiemu. 
Prieš šimtą ar pusšimtį metų ją pastatė karalius Pilypas 
Augustas, norėdamas apginti Miestą ir jo uostą, o kartu 
stebėti greitą Senos tėkmę; Ruanas ypač svarbus tuo, kad 
jis tarsi Prancūzijos karalystės langas į Angliją, kita VeI- 
tus, jis yra ir užsklęsti vartai. Jūros vanduo per potvynius 

pasiekia akmeninį pilies tiltą, jungiantį abi Normandijos 
dalis. 

Donžonas ne kaip įprasta — ne pilies vidury; jis tik 
vienas iš bokštų, kiek aukštesnis ir platesnis už kitus. 
Mūsų Perigore taip pat statomos panašios pilys, tik jose 
atsispindi kur kas daugiau fantazijos. 

Čia susirinko rinktinė visos Normandijos riterija, žė- 
rinti pačiais prabangiausiais pašvitais. Atvyko 60 sirų, 
kurių kiekvienas turėjo mažiausiai po ginklanešį. Trimi- 
tininkai jau kvietė ruoštis sėsti prie puotos stalo, bet 
netikėtai įpuolė mMesiro Godirua ginklanešys, srūdamas 
prakaitu nuo greito ir ilgo šuoliavimo. Priėjęs prie grafo 
Žano, jis pranešė, kad jo dėdė skubiai kviečia jį atgal ir 
maldauja tučtuojau palikti Ruaną. Įsakymas buvo perduo- 
tas tokiu įsakmiu tonu, jog galėjai pamanyti, kad mesiras 
Godfrua išgirdo kažką negera. Žanas d'Arkūras laikė pa- 
reiga paklusti dėdės paliepimui ir puolė brautis pro sve- 
čius į lauką; jis jau buvo donžono laiptų apačioje, užgrioz- 
dindamas praėjimą savo kūnu, — toks jis buvo storas ir 
ritosi tarsi statinė, — kai jį sustabdė Roberas de Lorisas, 
kuo maloniausiai šypsodamasis. ,„Mesire grafe, mesire, 
nejaugi išvykstate? Juk monsinjoras dofinas jūsų ir te- 
laukia, kad pradėtų puotą! Jums paskirta vieta jo kai- 
rėje." Nenorėdamas įžeisti dofino, storulis d'Arkūras pa- 
kluso ir atidėjo savo išvykimą. Tiek to, išjos po puotos, 
Ne per labiausiai apgailestaudamas vėl užkopė laiptais. 
Dofino stalas plačiai garsėjo; visi žinojo, kad pas jį bus 
kuo nuostabiausiai pavaišinti, o lašiniuotis Žanas d'Arkū- 
ras Mėgo gardumynus. 

Iš tikrųjų koks pokylis! Ne veltui jį paruošti dofinui 
padėjo Nikola Brakas. Visi, kurie ten buvo ir kuriems pa- 
vyko iš ten pasprukti, ilgai jį prisiminė. Šeši stalai pa- 
dengti didžiulėje apvalioje menėje. Nuo sienų tarsi kili- 
Mai sviro žalumynai tokios ryškios ir gaivios spalvos, kad 
galėjai pamanyti puotaująs girios vidury. Priešais langus 
didžiuliai kandeliabrai su uždegtomis žvakėmis, kadangi 
pro sienų plyšius sklido per blausi šviesa, tarsi sau- 
lės spinduliai pro medžių lapiją. Už kiekvieno svečio 
nugaros stovėjo stalininkas, pjaustęs patiekalus: kilmin- 
giausiems senjorams patarnavo jų nuosavi, o visiems ki- 
tiems — dofino namų tarnai. Tviskėjo peiliai juodmedžio 
kriaunomis, papuoštomis Prancūzijos herbais iš aukso ir 
emalio. Toks jau Prancūzijos dvaro paprotys — peilius 
dramblio kaulo kriaunomis ištraukti tik atėjus Velykoms. 

Čia buvo gerbiama gavėnia. Žuvies paštetai, žuvies 
ragu, karpiai, lydekos, lynai, karšiai, ešeriai ir lašišos, 
kiaušinių patiekalai, paukštiena — naminiai ir sumedžioti 
paukščiai, — šitaip ištuštino visus žuvų tvenkinius ir 
paukštynus, sudrumstė visą upės vandenį. Pažai, patar- 
naujantys virtuvėje, nusidriekė per visus laiptus tarsi gy- 
va grandinė ir perdavinėjo iš rankų į rankas sidabrines 
ir paauksuotas didžiules lėkštes, į kurias virėjai, padažų 
ir kepsnių Meistrai, krovė virtuvės bokšto krosnyse pa- 
ruoštus valgius. Šeši vynininkai pilstė Bono, Merso, Ar- 
bua ir Tureno vynus... Aha, šitai sukėlė jūsų apetitą, 
Aršambo! Viliuosi, kad netrukus gausime gerą vakarienę, 
Sen Soveras jau nebetoli. .. 

Dofinas puikavosi garbės stalo vidury; iš dešinės sė- 
dėjo Karolis Navarietis, o iš kairės — Žanas d'Arkūras. 
Jis buvo pasipuošęs žydros su tamsesnio mėlio žaižarais 
Briuselio gelumbės rūbu, užsidėjęs tokio pat audinio ke- 
puraitę, išsiuvinėtą dailiausiais perlų lapeliais. Aš jums 
dar nieko nesakiau apie monsinjoro dofino išvaizdą. .. 
Kūnas ištįsęs, pečiai platūs, nors ir liesi, veidas pailgas, 
stambi, per vidurį su kuprele nosis, žvilgsnis lyg ir ati- 
dus, o gal svajingas, viršutinė lūpa plona, o apatinė — 
stora, smakras nusklembtas. 

Daug kas tvirtina, nors ir neįmanoma nustatyti, kad 
jis gana panašus į savo protėvį Liudviką Šventąjį, kuris 
taip pat buvo aukšto ūgio ir kiek gunktelėjęs. Prancūzi- 
jos karališkojoje šeimoje šalia pilnakraujų žaliūkų kart- 
kartėmis gimsta ir tokių kaip dofinas. 

Virtuvės patarnautojai perdėtai iškilmingai nešė vieną 
patiekalą po kito, o pats dofinas nurodinėjo stalą, ant 
kurio tą ar kitą patiekalą dėti; tokiu būdu jis teikė garbę 
kiekvienam savo svečiui — ir grafui d'Etampui, ir sirui 
de la Fertė, ir Ruano merui; visa tai buvo daroma be galo 
oriai ir Maloniai, palydint šypsena ir rankos mostelėjimu, 
tiesa, visuomet tik kairiosios. Mat aš jums, manau, jau 
sakiau, kad dešinė jo ranka patinusi, raudona ir labai 
skausminga; todėl jis ir judina ją kiek galėdamas ma- 
žiau. Užtenka jam kokį pusvalandį pažaisti rutuliais, ran- 
ka, žiūrėk, jau ir išpampsta. Ak, ką ir kalbėti, valdovui 
šitai — didžiulis trūkumas!.. Nei medžioti, nei kariauti. 
Jo tėvas net neslepia savo paniekos jam. Kaip vargšas 
dofinas turėjo pavydėti visiems tiems senjorams, kuriuos 
jis dabar vaišino, visiems tiems sirams — de Klerui, de 
Graviliui, diu Bekui Toma, de Menmarui, de Brakmonui, 

de Sen Bevui ir d'Udeto, tiems stipruoliams riteriams, 
tokiems pasitikintiems savimi, triukšmingiems padaužoms, 
mėgstantiems girtis savo žygdarbiais mūšio lauke. Vei- 
kiausiai jis pavydėjo net storuliui d'Arkūrui, kuriam cent- 
neris riebalų nėmMmaž netrukdė valdyti aršiausio žirgo ir 
būti itin pavojingu turnyrininku; ypač jis pavydėjo sirui 
de Buviliui, išties garsiam vyrui, kuriam tik pasirodžius 
tučtuojau būriai smalsuolių susispiečia aplinkui ir prašo 
papasakoti apie savo žygdarbį... Taip, taip, tas pats... 
matote, jo šlovė pasiekė ir jus... taip, tiesa, jis vienin- 
teliu kardo mostelėjimu padalijo turką pusiau Kipro ka- 
raliaus akivaizdoje. Tiesa, sulig kiekvienu pasakojimu jo 
kirtis vis per colį padidėdavo. Vieną gražią dieną išgir- 
sime, kad kartu su turku jis perskėlė ir turko žirgą... 

Bet grįžkime prie dofino Karolio. Jis, šitas berniukas, 
žino, kaip jo aukšta kilmė ir padėtis jį įpareigoja; jis 
žino, kokiai pareigai Dievas pasiuntė ji į šį pasaulį, žino, 
kad Apvaizda jam skyrė vietą būti aukščiau visų žmonių 
ir jei nebus lemta numirti anksčiau už savo tėvą, jis bus 
karalius. Žino, kad, kaip suverenas, jis valdys visą kara- 
lystę. Gal širdies gilumoje jis sielvartauja, kad Dievas, 
iškėlęs jį taip aukštai, nesuteikė jam kūno stiprybės, kuri 
padėtų lengviau pakelti valdžios naštą, jis žino, kad savo 
kūno ydą jis privalo paslėpti po maloniu bendravimu, 
dėmesiu kitam ir kad privalo rūpintis ne tik savo veido 
išraiška, bet ir sakomMais žodžiais, gyventi nuolat nutai- 
sius palankumo ir tikrumo miną, idant nė vienas nepa- 
mirštų, kas jis toks. O tai, patikėkite, nėra lengva, kai 
tau tik aštuoniolika ir vos kalasi barzda! 

Reikia pasakyti, kad nuo pat ankstyvos vaikystės jį 
jau pratino būti valdovu. Jam tebuvo vienuolika, kai jo 
seneliui, karaliui Pilypui VI, pagaliau pavyko išpirkti iš 
Vjenos karaliaus Jumbero II Dofinė. Šitaip nors iš dalies 
kompensuotas pralaimėjimas prie Kresi ir Kalė. Aš jums 
jau pasakojau, kokias teko vesti derybas... Ak, nepasa- 
kojau, o aš maniau... Jūs norėtumėte daugiau apie tai 
sužinoti? 

Dofinas Jumberas buvo tiek pat kupinas tuščiagar- 
bystės, kiek ir išsekintas skolų. Jis nekantravo parduoti 
dalį savo valdų, tačiau geidė ir toliau valdyti tas perleis- 
tas žemes, kad Generaliniai luomai po jo mirties liktų 
nepriklausomi. Iš pradžių jis norėjo susitarti su Provanso 
grafu, Sicilijos karaliumi, tik užsiprašė pasakiškai aukštą 
kainą. Po to jis vėl atsisuko į Prancūziją ir šit tuomet 

įpareigojo Mane susitikti su juo deryboms. Pirmu susita- 
rimu jis perleido savo karūną, tačiau tik po mirties... jis 
buvo netekes savo vienintelio sūnaus... ir dalį, 120 tūks- 
tančių florinų, malonėkite išmokėti jam grynais, o liku- 
sius sumokėti dalimis iki gyvenimo pabaigos. Turėdamas 
tiek pinigų, jis galėjo gyventi be jokių rūpesčių. Tačiau, 
užuot susimokėjęs skolas, jis iššvaistė viską, ką buvo 
gavęs eidamas ieškoti šlovės kare su turkais. Skolintojai 
vis nedavė ramybės, ir jis buvo priverstas parduoti visa, 
kas dar liko, t. y. dofino titulą. Pagaliau jis sutiko už 
papildomus 200 000 florinų ir dar 24 000 livrų rentos, bet 
ir toliau pūtėsi ir laikė save išdiduoliu. Mūsų laimei, jis 
nebeturėjo draugų. 

Kaip tik aš, sakau tai nė kiek nesigirdamas, sumaniau 
būdą, kaip susitarti nepažeidus nei Jumbero, nei jo val- 
dinių orumo. Vjenos dofino titulą turės ne Prancūzijos 
karalius, o vyresnysis Pilypo VI vaikaitis, o paskiau — jo 
vyresnysis sūnus. Taip Dofinė gyventojai, buvę iki tol 
nepriklausomi, galėjo gyventi vildamiesi, kad atsiradęs 
princas valdys tik juos. Dėl šitos priežasties jaunasis 
Prancūzijos sosto įpėdinis Karolis, gavęs Lione įgaliojimo 
raštą, visą 1349 metų žiemą ir 1350 metų pavasarį lankė 
savo naująsias valdas. Kortežai, priėmimai, šventės. O 
jam tebuvo 11 metų. Bet su tuo lengvumu, su kuriuo 
vaikai paprastai įsijaučia į kiekvieną naują vaidmenį, jis 
įprato, kad Miestuose jį sutinka džiaugsmingais „valio“ 
ir artindamiesi žemai nulenkia galvas, įprato sėsti į sostą, 
kai po jo kojomis skuba pakišti šilko pagalvėlių, antraip 
ore tabaluotų kojos, įprato priimti senjorų pagarbos reiš- 
kimą, rimtu veideliu išklausyti miestelėnų skundus. Visus 
stebino jo orumas, mandagumas ir užduodamų klausimų 
protingumas. Žmones jaudino tai. Senų riterių ir jų pa- 
pagyvenusių žmonų akyse ištrykšdavo ašaros, kai šis vai- 
kas tikino juos mylįs ir jaučiąs nuoširdų draugiškumą, 
gyrė juos už jų nuopelnus ir kalbėjo jiems, kad tikisi jų 
ištikimybės. Pats nereikšmingiausias kiekvieno valdovo 
žodis tampa nepabaigiamų komentarų objektu, ir tas, ku- 
riam skirti tie nereikšmingi žodžiai, išsyk įgaudavo svar- 
bą. Bet jeigu tuos paprastus žodžius taria dar berniukas, 
valdovo Miniatiūra, kiek jausmingų kalbų gali išgirsti! 
„Tokio amžiaus dar nemoka apsimetinėti!“ O, ne, apsime- 
tinėti jis mokėjo, be to, kaip visi berniūkščiai, dargi mėgo. 
Apsimesti, kad domisi kiekvienu, kurį tik pamato, nors 

tas ir vilku į jį žiūrėjo ir rodė vilko dantis, apsimesti, 
kad džiaugiasi jam įteikta dovana, nors panašių jis jau 
turėjo bent keturias, apsimesti vienvaldžiu, kai miesto 
taryba ką tik atnešė skundą dėl kelių rinkliavos ar dėl 
kitos bendruomenės bylos... „Jei su jumis pasielgė netei- 
singai, jūsų teisės bus grąžintos. Aš pareikalausiu kuo 
uoliausiai ištirti šitą reikalą.“ Jis gana greitai suprato, 
kad ryžtingas tonas, kokiu jis reikalauja atlikti tyrimą, 
daro didžiulį poveikį ir nieko neįpareigoja. 

Tuomet jis dar nežinojo, kad bus tokios gležnos svei- 
katos, nors Grenoblyje pragulėjo keletą savaičių sunkiai 
sirgdamas. Kaip tik per tą kelionę jis sužinojo apie moti- 
nos mirtį, paskui apie senelės mirtį, o netrukus atėjo Ži- 
nia, kad jo senelis, o vėliau ir jo tėvas vėl vedė; ši žinia 
atėjo anksčiau nei ta, kad ir pats jis greit ves Žaną Bur- 
bonę, savo kuziną, tokio pat amžiaus kaip ir jis. Tai įvyko 
balandžio pradžioje Ten !'Ermitaže labai iškilmingai; čia 
dalyvavo daugybė aukštų dvasininkų ir didžiūnų. .. Nuo 
to laiko praėjo 6 metai. 

Stebuklas, kad jam visos tos iškilmės nesusuko galvos 
ir neišmMušė iš pusiausvyros. Jame tik prabudo visiems 
jo giminės princams būdingas potraukis išlaidauti ir gy- 
venti prabangiai. Kiauri maišai, kitaip nepasakysi! Duok 
jiems tučtuojau tai, ką jie įsigeidė turėti. Noriu to, noriu 
ano. Pirkti, turėti pačių gražiausių, rečiausių, pačių įdo- 
mMiausių dalykų, 0 ypač pačių brangiausių — gyvūnų savo 
žvėrynui, prabangiausių juvelyrinių dirbinių, knygų, pa- 
puoštų miniatiūromis; išlaidauti, gyventi apartamentuose, 
kurių sienos išmuštos šilku ir auksine Kipro gelumbe, sa- 
vo apdarą puošti brangakmeniais, kainuojančiais visą pa- 
likimą, spindėti — štai kas dofinui, taip pat ir visos jo 
dinastijos žmonėms reiškia valdžią ir patiems akivaizdžiai 
įrodo jų didybę. Ir dar kažkoks naivumas, paveldėtas iš 
senolio, pirmojo Karolio, Pilypo Gražiojo brolio, Konstan- 
tinopolio titulinio imperatoriaus, to didžiulio širšino, kuris 
nuolatos niršo pats ir nedavė ramybės visai Europai, o 
vienu Metu net buvo pasigviešęs į Vokietijos imperiją. 
O jau koks išlaidūnas,— tokių pasaulis nėra matęs... Ši- 
tai įsigėrę į jų visų kraują. Kai kuris nors iš giminės už- 
sisako batus, vienos poros nepakanka, duokite iškart 24, 
40 ar 55 poras — karaliui, dofinui, Orleano monsinjorui. 
Teisybė, tie jų kvaili pulenai nepritaikyti vaikščioti po 
purvynę, ilgos tų kurpių nosys sudrėkusios Kaipmat per- 

sikreipia, siuviniai blanksta; per tris dienas sugadinama 
tai, ką geriausi meistrai Paryžiaus Gijomo Luazelio dirb- 
tuvėse kūrė ištisą mėnesį. Aš šitai gerai žinau, kadangi 
ten ir Man siuva raudonąsias kurpes, bet Man užtenka 
8 porų per metus. Pažvelkite pats, argi aš ne visuomet esu 
padoriai apsiavęs? 

Kadangi karaliaus dvaras duoda toną, senjorai ir mies- 
telėnai verčiasi per galvą ir iš paskutiniųjų perka pozu- 
mentus, kailius, brangenybes, šitaip stengdamiesi paten- 
kinti savo tuštybę. Varžomasi tuščiagarbystės mugėje. 
Tik pamanykite, tai kepuraitei, kurią nešiojo dofinas, tai 
jums sakiau, tądien, per pokylį Ruane, taigi, tai kepu- 
raitei papuošti sunaudota viena mMarka“* stambių perlų 
ir dar viena marka smulkių perliukų, užsakytų pas Belomė 
Tiurelį, kuriam sumokėta 300, o gal net 320 ekiu! Ir ko 
čia stebėtis, kad visų skrynelės ištuštėjo, kai kiekvienas 
daugiau pinigų išleidžia, nei jų turi? 

Aha! Štai ir mano palankinas. Perkinkė arklius. Nagi 
lipame. .. 

Beje, yra vienas žmogus, kuriam finansiniai keblumai 
davė naudos ir kuris puikiai sutvarkė savo reikalus pa- 
sinaudojęs karaliaus iždo skurdumu,— tai mesiras Nikola 
Brakas, pirmasis metrdotelis, buvęs iždininkas ir monetų 
kalyklos valdytojas. Jis įkūrė nedidelę bankų kompaniją, 
tikriau sakant, kompaniją tik dėl akių; ji supirkdavo ka- 
raliaus ir jo giminės skolų įsipareigojimus tai už du treč- 
dalius, tai už pusę, o kartais net už trečdalį jų sumos. 
Dalykas labai paprastas. Kuris nors rūmų tiekėjas sugrie- 
biamas už gerklės, kadangi dvejus metus, o gal ir daugiau 
nemokėjo ir negalėjo atsiskaityti su kompanionais ar nu- 
pirkti naujų prekių. Šit jis ir kulniuoja pas mesirą Braką 
mojuodamas po nosimi savo skolos raštais. O mesiras 
Brakas laikosi oriai; jis gražus vyras, visuomet griežtai 
apsirengęs ir nepasako nė vieno nereikalingo žodžio. Ne- 
buvo i jį panašaus žmogaus, taip vykusiai mokėjusio 
aplaužyti Žmonėms ragus. Einantis pas jį griaudėdavo: 
„Šįkart jis mane išklausys, aš turiu jam ką pasakyti, 
išdėsiu viską nesirinkdamas žodžių...“ Ir beregint jis jau 
keičiasi, žiūrėk, nusižeminęs kažką mMmurmlena ir maldau- 
ja. Mesiras Brakas apiberia jį negailestingais ir rūsčiais 


* Marka— senovinis prancūzų masės vienetas, lygus 244,75 g. 
(vert. past.). 

žodžiais, tarsi šaltais lietaus lašais: ,,(Užprašėte per dideles 
kainas, beje, kaip visi, kurie ką nors daro karaliaus dva- 
rui... dvaro klientūra jums duoda daugybę užsakymų, ir 
jūs apsčiai uždirbate... Jei karaliui sunku užmokėti, va- 
dinasi, visi jo iždo pinigai skirti karo reikalams... Kaltin- 
kite miestelėnus, tokius kaip metras Marselis; tai jie niur- 
na ir nesutinka Mokėti Mokesčių... jei jums taip nema- 
lonu būti karaliaus tiekėju, ką gi, užsakymų daugiau ne- 
begausite..." Kai prašytojas pagaliau susiprotėja, užtek- 
tinai pridūsauja ir prisidreba, tuomet Brakas jam taria: 
„Jei išties patekote į sunkią padėtį, pabandysiu jums pa- 
dėti. Galiu spustelėti vieną keitimo kompaniją, ten yra 
mano draugų, ir jie, Manau, perims iš jūsų skolos pasiža- 
dėjimus. Pabandysiu, pažadu, pabandysiu, kad jie būtų 
išpirkti už du trečdalius jų vertės, o jūs išduosite kvitą, 
kad gavote visą sumą. Su kompanija atsiskaitys, kai Vieš- 
pats Dievas malonės papildyti karaliaus iždą... jei ap- 
skritai kada nors Malonės tai padaryti. Tik žiūrėkite, nie- 
kam neprasitarkite, o tai visi karalystėje 1įs pas mane kau- 
lyti to paties. Atminkite, aš jums darau didelę malonę.“ 

Paskui, paslėpęs savo trečdalį skrynelėje, Brakas, pro- 
gai pasitaikius, šnipšteli karaliui: ,„Valdove, aš nėmaž 
nenorėčiau, kad ši nemaloni skola suteptų jūsų garbę ir 
jūsų gerą vardą, tuo labiau kad kreditorius labai karš- 
čiavosi ir grasino sukelti skandalą. Tik iš meilės jums 
apmokėjau jūsų skolą iš savo pinigų“. Taigi, naudodama- 
sis karaliaus favorito padėtimi, jis gaudavo viską. Kita 
vertus, kaip tik jis tvarkė visas rūmų išlaidas; tai jį rei- 
kėdavo papirkinėti gražiomis dovanomis, norint gauti kiek- 
vieną naują užsakymą. Taigi, šis garbingas žmogus graibo 
naudą iš visų pusių. 

Tą pokylio dieną jis Mažiau rūpinosi tuo, kaip pri- 
versti Normandijos Generalinius luomus sumokėti mokes- 
čius; jam labiau rūpėjo pasikalbėti su Ruano meru, metrų 
Miusteliu apie skolos pasižadėjimų išpirkimą iš Ruano 
pirklių, kadangi karaliaus skolos, susikaupusios po pasku- 
tinės jo kelionės į Ruaną ir netgi anksčiau, taip ir liko 
neapmokėtos. O dofinas nuo to laiko, kai tapo karaliaus 
vietininku Normandijoje, net ir anksčiau, kol jam buvo 
suteiktas kunigaikščio titulas, jis jau užsakinėjo naujas 
prekes ir nė karto neapmokėjo nė menkiausios sąskaitos. 
Mesiras Brakas užsiėmė savo įprasta vertelgyste ir ėmė 
tikinti merą, girdi, tik iš draugystės jam ir iš pagarbos 

geriesiems Runano žmonėms jis išplėš iš jų trečdalį jų 
pelno. Netgi daugiau, kadangi jis ketino mokėti dabarti- 
niais frankais, t. y. gerokai suplonėjusiomis monetomis. Ir 
kas tai padarė? Ogi jisai pats, nes tik jis sprendžia mone- 
tos svorio pakitimus... Pripažinkime, kad, kai Generali- 
niai luomai skundžiasi vyriausiaisiais karaliaus valdinin- 
kais, jie turi pagrindą tai daryti. Baisu ir pagalvoti, jog 
mesirą Angeraną de Marinji kadaise pakorė tik už tai, 
kad jis kartą apipjaustė monetą; tuo jį apkaltino praėjus 
dešimčiai Metų! Bet jis tikras šventasis palyginti su da- 
bartiniais valdininkais! 

Kas dar tuomet dalyvavo Ruane, ką, be įprastų patar- 
nautojų ir Mitono Kvailelio, dofino neūžaugos juokdario, 
kuris striksėjo tarp stalų su kepuraite, irgi išsiuvinėta 
perlais, dar vertėtų paminėti... Perlai neūžaugai, tik pa- 
manykit! Argi dera šitaip mėtyti pinigus, kai jų neturi? 
Dofinas įsakė pasiūti jam drabužį iš juostuotos gelum- 
bės, kurią specialiai išaudė Gente... Man nepatinka, kai 
neūžaugas paverčia juokdariais. Jiems liepia krėsti juo- 
kus, spardo kojomis, daro pašaipos objektu. Juk, šiaip ar 
taip, jie — Dievo kūriniai, nors ir, jei taip galima pasa- 
kyti, ne itin Dievui nusisekę kūriniai. Bet tai dar viena 
priežastis parodyti jiems bent truputį gailestingumo. Bet 
šeimos, kuriose gimsta tokie nykštukai, pasirodo, laiko 
tai Dievo palaiminimu. „O! Koks jis mažas, tik pažiū- 
rėkite! Kad tik neaugtų. Tuomet galėtume parduoti jį 
kokiam kunigaikščiui, o gal net ir pačiam karaliui..." 

Ne, manau, išvardijau visus svarbesnius svečius, ne- 
pamiršau, regis, paminėti ir Frikė de Frikano, ir Gravilio, 
ir Menmaro; taip, paminėjau. .. ir dar, savaime aišku, visų 
svarbiausias — Navaros karalius. 

Dofinas skyrė jam visą savo dėmesį. Beje, tam daug 
pastangų nereikėjo, kai šalia sėdėjo storulis d'Arkūras. 
Šisai, žinoma, šnekučiavo tik su mėgstamu valgiu; buvo 
beviltiška kreiptis į jį, kai jis kimšo kalnus maisto. 

Tačiau abudu Karoliai, Normandas ir Navarietis, du 
svainiai, kalbėjo labai daug. Veikiau kalbėjo vienas Na- 
varietis. Jie nebuvo matęsi nuo tos nepavykusios kelio- 
nės į Vokietiją; Navariečiui buvo būdinga stengtis pagy- 
romis, tvirtos draugystės patikinimais, džiaugsmingais pri- 
siminimMais ir juokingais pasakojimais vėl pavergti jau- 
nąjį giminaitį. 

Kol Navaros karaliaus stalininkas Kolenas Dublelis 
dėliojo priešais savo valdovą patiekalus, šisai, jukus ir 
zavingas žmogus, linksmas ir nesivaržantis... „Šiandien 
mūsų susitikimo šventė, dėkoju tau, Karoli, kad leidai su- 
prasti, kaip aš prie tavęs prisirišęs; aš taip nuobodžiavau, 
kai tu buvai toli nuo manęs..."— priminė jam jų nerū- 
pestingus pasilinksminimus aną žiemą ir mielas Miestelė- 
nes, kai lošdavo iš kauliukų, kuriam teks blondinė, o ku- 
zTiam — brunetė... ,„La Kasinel nūnai nėščia, ir nė vienas 
neabejoja, kad tai tavo darbas...“ Paskiau perėjo prie 
nuoširdžių priekaištų... „Na, kam gi reikėjo tau išpasa- 
koti mūsų planus savo tėvui!.. Tu išlošei, sutinku, juk 
už tai gavai Normandijos kunigaikštystę. Tačiau, likęs 
su manimi, tu galėjai dabar turėti visą karalystę...“ Ir 
pagaliau užtraukė savo mėgstamą giesmę: ,„Prisipažink, 
tu būtum geresnis karalius nei jisai!“ 

Vėliau lyg tarp kitko pasiteiravo apie artėjantį do- 
tino susitikimą su karaliumi Jonu, ar jau nustatytas tiks- 
lus susitikimo laikas, ar jis įvyks Normandijoje... ,,„Nu- 
girdau, kad jis medžioja Žižoro pusėje“. 

O dofinas buvo kur kas santūresnis ir uždaresnis nei 
anksčiau. Tiesa, kaip ir seniau, malonus, tačiau elgėsi 
atsargiau ir į tokias Mandagybes teatsakinėjo šypsena ar 
galvos linktelėjimu. 

Staiga pasigirdo indų tarškesys, nustelbęs puotaujan- 
čiųjų balsus. Mitonas Kvailelis, sumanęs pamėgdžioti vir- 
tuvės padavėjus, atitempė ant paties didžiausio, kokį tik 
galėjo rasti, sidabrinio padėklo keptą strazdą, o tas pa- 
dėklas išslydo jam iš rankų. Pražiota jo burna rodė aki- 
mis į duris. 

Gerieji Normandijos riteriai, jau gerokai įkaušę, rai- 
tėsi iš juoko, laikydami tai pokštu. Tačiau juokas aki- 
mirksniu užstrigo gerklėse. 

Tarpdury stovėjo maršalas d'Odrehemas, dėvįs visą 
karinę aprangą, o dešinėje rankoje laikąs kardą ašmeni- 
mis į viršų. Jis sušuko puotautojams taip, lyg šauktų mū- 
šio lauke: „Tegul niekas nepajuda ir lieka savo vietose, 
jei nenori žūti nuo šito kardo!“ 

Ak, mano palankinas jau sustojo... Taip ir yra, mes 
atvykome, 0 aš ir nepastebėjau. Tai, kas buvo toliau, 
papasakosiu po vakarienės. 

V 


SUĖMIMAS 


Nuoširdžiai dėkoju, mMesire abate, dėkoju... Ne, ne, 
patikėkite, man nieko daugiau nereikia... Nebent papra- 
šysiu, kad įmestų į židinį keletą pliauskų... Su manimi 
pasėdės sūnėnas, mes čia kiek paplepėsime. Taip, mesire 
abate, ramios nakties. Ir dėkoju jums už maldas, kurias 
sukalbėjote už Švenčiausiąjį Tėvą ir mano kuklų asme- 
nį... Taip, Mielas abate, kartu dėkoju ir visai jūsų die- 
vobaimingai bendruomenei. .. Tai man didelė garbė. Taip, 
aš su džiaugsmu laiminu jus, ir tegul gerasis Dievas glo- 
boja ir saugo jus... 

Oho ho! Jei jo būtume neišprašę, jis mus čia būtų lai- 
kęs iki vidurnakčio, šitas abatas! Veikiausiai bus gimęs 
Švento Plepio dieną. .. 

Na, ir kuo mes ten baigėm? Neleisiu jums kamuotis iš 
smalsumo... Ak, taip... maršalas, iškeltas kardas... 

Už maršalo nugaros būriavosi dvylika lankininkų; jie 
grubiai nubloškė stalininkus ir tarnus prie sienų; įdurmu 
įsiveržė Lalemanas ir Perinė le Biuflis, paskui juos žengė 
pats karalius Jonas II, apsiginklavęs, su šalmu ant galvos, 
iš po pakelto antveidžio jo akys svaidė žaibus. Iš abiejų 
šonų jį saugojo Sajuelis ir Krespi, jo asmens sargybos 
kariai. 

„Pakliuvau į spąstus“, — suprato Karolis Navarietis. 


O pro atviras duris vis veržėsi karaliaus eskortas; tarp 
jų visų Karolis atpažino ir kelis pikčiausius savo prie- 
šus — brolius d'Artua, Tankarvilį. .. 

Karalius nužygiavo tiesiai prie garbės stalo. Norman- 
dijos senjorai jau ruošėsi nusilenkti darydami reveransą, 
tačiau valdovas abiejų rankų mostu įsakė jiems sėdėti. 

Jis pačiupo žentą už kailinės jo siurkoto apykaklės, 
papurtė, pakėlė nuo krėslo ir iš savo šalmo gilumos dus- 
liai šūktelėjo: „„Niekingas išdavikas! Tu nevertas sėdėti 
šalia mano sūnaus. Prisiekiu savo tėvo vėle, kol tu gyvas, 
aš nevalgysiu ir negersiu!" 

Karolio Navariečio ginklanešys vynininkas Kolenas 
Dublelis, regėdamas, kaip su jo valdovu blogai elgiamasi, 
pagautas beprotybės impulso išsitraukė peilį taikydama- 

sis nudobti karalių. Tačiau Perinė le Biuflis įspėjo jo gestą 
ir užlaužė ginklanešio ranką. 

Karalius savo ruožtu irgi paleido Navariečio apykak- 
lę, Akimirką pamiršęs savo karališką elgseną, su nuosta- 
ba pažvelgė į tą paprastą stalininką, kuris išdrįso pakelti 
prieš jį ranką. ,„Paimkite ir šitą berniuką kartu su šeimi- 
ninku“,— paliepė karalius. 

Jo svita vienu metu puolė į priekį; pirmoje eilėje at- 
sidūrė broliai d' Artua; jie atsistojo iš abiejų Karolio šonų, 
o šis atrodė it laibas lazdynas, įspraustas tarp dviejų ga- 
lingų ąžuolų. Salę užtvindė ginkluoti vyrai, net sienų ap- 
mušalai atrodė pasišiaušę ietimis. Virtuvės patarnautojai 
buvo pasiruošę lįsti kiaurai sienų. Dofinas pakilo ir tarė: 
„Valdove, mano tėve, valdove, mano tėve..,." 

Karolis Navarietis bandė pasiaiškinti, gintis. ,,Monsin- 
jore, aš nieko nesuprantu! Kas jums mane taip apkalbėjo? 
Prisiekiu Dievu, aš niekuomet, patikėkite manimi, niekuo- 
met nesu net pagalvojęs išduoti nei jūsų, nei monsinjoro 
jūsų sūnaus! Jei yra pasaulyje žmogus, kuris išdrįs mane 
apkaltinti, tegul tai daro jūsų perų akivaizdoje, ir pri- 
siekiu, kad sugebėsiu atmesti visus jo kaltinimus ir jį 
sugėdysiu.“ 

Net tokią pavojingą minutę jo balsas buvo ramus, o 
žodžiai laisvai sklido iš jo lūpų. Jis atrodė toks mažas, 
toks laibas ir trapus, apsuptas ginkluotų karių, tačiau, 
reikia pripažinti, turėjo stebėtinai lankstų liežuvį. 

„Aš taip pat esu karalius, monsinjore. Žinoma, mano 
karalystė mažesnė už jūsų, tačiau aš nusipelniau, kad 
su manimi elgtųsi kaip su karaliumi. Aš geras jūsų kuze- 
nas, jūsų dukters vyras ir niekuomet nesu prasikaltęs 
jums. Teisybė, įsakiau nužudyti Karlą Ispaną. Tačiau jis 
buvo mano priešas ir mane įžeidė. Aš dėl to atgailavau. 
Mes su jumis susitaikėme, ir jūs mums visiems teikėtės 
duoti malonės raštus. .."—,,Į kalėjimą išdaviką. Gana man 
jau tavo melo. Na! Įmeskite jį į kalėjimą, abudu įmeski- 
te! — klyktelėjo karalius, ranka mostelėjęs į Navarietį ir 
jo ginklanešį.— Ir dar šitą“, — pridūrė jis, besdamas savo 
šarvuota pirštine į Frikė de Frikaną, kurį ką tik paste- 
bėjo ir kurį žinojo sukursčius pasikėsinimą ,„Verpiančioje 
kiaulėje", 

Kai sargybiniai ir lankininkai visus tris vyrus išvedė 
į gretimą salę, dofinas puolė ant kelių priešais karalių. 
Kad ir kaip jį būtų išgąsdinęs tėvo įsiūtis, jis išsaugojo 

gana šaltą protą, kad įvertintų šitų veiksmų padarinius 
arba bent jau tai, kas laukia jo paties. 

„O, valdove, mano tėve, dėl Dievo meilės, jūs plė- 
šiate Mano garbę! Ką Žmonės apie mane pasakys? Pasi- 
kviečiau Navaros karalių ir jo baronus papietauti, o jūs 
taip su jais elgiatės. Ims kalbėti, kad juos išdaviau. Dėl 
Dievo meilės, Maldauju jus apsiraminti ir pakeisti savo 
sprendimą!" 

„Pats nusiraminkite, Karoli! Jūs nežinote to, ką aš ži- 
nau. Jie visi niekingi išdavikai, ir jų piktadarybės netruks 
išlįsti į paviršių. Ne, ne, jūs nežinote to, ką žinau aš.“ 

Sviedes tuos žodžius, Jonas II ištraukė iš šalia sto- 
vėjusio kario vėzdą ir iš visų jėgų taip trenkė juo grafui 
d'Arkūrui, kad jei toks smūgis būtų kliudęs kurį nors 
kitą, o ne šitą riebalais aptekusį storulį, veikiausiai būtų 
sutrupinęs petį. 

„Stot, išdavike! Į kalėjimą! Nemanau, kad jums pakaks 
klastingumo nuo manęs pasprukti.“ 

Kadangi storulis d'Arkūras, smūgio apsvaigintas, ne- 
spėjo taip skubiai kaip liepta atsistoti, karalius sugriebė 
ji už balto palaidinio ir taip trūktelėjo, kad perplėšė jo 
drabužį iki pat marškinių. 

Kai apnuoginta krūtine Žaną d'Arkūrą lankininkai stū- 
mė lauk, šis, atsidūręs šalia jaunesniojo brolio Luji, kažką 
jam piktai šnipštelėjo,— ką, niekas nesuprato, tačiau bro- 
lis jam atsakė neapibrėžtu rankos mMostelėjimu, kuris ga- 
lėjo reikšti viską, ką tik nori... aš nieko negaliu pada- 
ryti; esu karaliaus šambelionas... tu pats šito norėjai, 
juo blogiau tau... 

„Valdove, mano tėve,— primygtinai kartojo Norman- 
dijos kunigaikštis — jūs neteisingai elgiatės su šitais gar- 
biais žmonėmis..." 

Bet Jonas II daugiau jo neklausė. Jis susižvalgė su 
Nikola Braku ir Roberu de Lorisu, kurie akimis parodė 
keletą svečių. „Ir šitą į kalėjimą! .. Ir aną. .."— įsakinėjo 
jis, stumdamas sirą de Gravilį ir kumščiu baksnodamas 
Mobiujė de Menmarą. Tiedu riteriai taip pat buvo susi- 
tepę rankas Karlo Ispano žmogžudyste, tačiau šit jau 
dvejus Metus turėjo malonės raštus, pasirašytus paties 
karaliaus. Kaip Matote, toji neapykanta iš naujo užvirė 
karaliaus gyslose. 

Mitonas Kvailelis, užsiropštęs ant akmeninio suolo, iš- 
kalto po lango ambrazūra, mosavo kažką savo šeiminin- 
kui, rodydamas tai į valgius, padėtus ant serviravimo 

stalelio, tai vėl į karalių, o paskui judino pirštus palei 
savo burną, o tai reiškė: ,,Duok karaliui valgyti..." 

„Mano tėve,— kreipėsi dofinas į karalių — gal geidau- 
jate, kad duotų užvalgyti?“ Mintis buvo išties vykusi; 
jei ne šis pasiūlymas, ko gero, visa Prancūzija būtų pa- 
kliuvusi į kalėjimą. 

„O kodėl gi ne! Aš kaip reikiant išalkau. Ar žinote, 
Karoli, jojau čia per Liono girią ir nuo pat aušros nebuvau 
nulipęs nuo arklio — taip skubėjau nubausti nenaudėlius. 
Liepkite paduoti!" 

Jis rankos mostu liepė nuimti šalmą. Pasirodė sulipę 
plaukai, išraudęs veidas, nuo prakaito sudrėkusi barzda. 
Sėsdamas į sūnaus vietą, jis jau buvo pamiršęs savo 
priesaiką nevalgyti ir negerti tol, kol jo žentas dar vaikšto 
šita Žeme, 

Tuo tarpu skubinosi karaliui dengti stalą, pylė vyno, 
šildė lydekos paštetą, beje, nedaug tenuvalgytą, atnešė 
gulbę, dar neliestą ir šiltą; salėje ir ant laiptų pasigirdo 
sujudimas — suimtuosius vedė žemyn, o tarnai Zzujo pir- 
myn ir atgal iš virtuvės į menę. Normandijos senjorai 
tuo pasinaudojo ir paspruko; tarp bėglių buvo ir mesiras 
de Kleri, kuris taip pat buvo laikomas gražiojo ispano 
žudiku, — dabar jam pavyko išvengti teisingumo. Kara- 
lius nebeatrodė ketinęs ką nors suimti. 

Eskortas mirė iš bado ir troškulio. Žanas d' Artua, Tan- 
karvilis ir kariai žŽvairavo į padėtus valgius. Jie laukė 
karaliaus ženklo, leidžiančio sėsti už stalo. Kadangi to 
ženklo vis nebuvo, Maršalas d'Odrehemas atplėšė netoli 
gulėjusio gaidžio šlaunelę ir stovėdamas suleido į ją dan- 
tis. Liudvikas Orleanietis susiraukė. Jo brolis išties mažai 
rūpinosi tais, kurie jam ištikimai tarnavo. Todėl jis be 
jokio kvietimo atsisėdo į krėslą, kur dar taip neseniai 
sėdėjo Navarietis, ir tarė: ,„Aš privalau sudaryti jums 
draugiją, Mano broli.“ 

Tik tuomet karalius geraširdiškai abejingai pakvietė 
Savo gimines ir baronus sėstis. Visi akimirksniu atsidūrė 
Prie stalo ir, nekreipdami dėmesio į padažais ištepliotas 
Staltieses, godžiai puolė ryti likusias išėdas. Niekam nė 
į galvą neatėjo pakeisti jiems sidabrinius indus. Jie kimšo 
Viską, kas tik pakliuvo po ranka: pradėjo nuo saldaus 
pyrago, paskui iškart griebė marinuotą antį, o riebaluose 
keptą žąsį užgėrė midijų sriuba. Karštų valgių atliekas 
taip ir sudorojo nė nepašildytas. Lankininkai kirto sausos 

duonos riekes arba lindo tiesiog į virtuvę ieškoti ko stip- 
resnio. Sargybiniai tuštino nebaigtas gerti taures. 

Karalius, ištiesęs po stalu kojas, apautas medžioklės 
pušnimis, skendo savo nieko gera nežadančiose mintyse. 
Jo pyktis nebuvo atlėgęs; galėjai pamanyti, kad valgis 
tik kurstė jį. Tačiau jis lyg ir turėjo dėl ko džiaugtis. 
Juk jis vaidino teisingumo nešėjo vaidmenį — šit koks 
geras karalius! Jis ką tik laimėjo ir būsimoje Žvaigždės 
ordino asamblėjoje lieps savo raštininkams užrašyti šitą 
gražų žygdarbį. Jie pradės tokiais žodžiais: „Kaip monsin- 
joras karalius Jonas susidorojo su išdavikais, kuriuos jis 
sučiupo Buvrėjaus pilyje...“ Staiga nustebęs pastebi, kad 
dingo Normandijos senjorai; jis labai sunerimsta, nes ne- 
pasitiki jais. O jei jie ims maištauti, pakels ant kojų visą 
miestą, išlaisvins kalinius?.. Čia mūsų karalius, šitas 
gudruolis, parodė visą savo prigimties esmę. Pirmomis 
ilgai brandinto įsiūčio minutėmis jis lakstė ir draskėsi apie 
nieką negalvodamas; paskui jis nė nepamanė sutvirtinti 
savo veiksmų kuo nors konkretesniu ir ėmė svajoti, — 
niekas nebūtų pajėgęs sugrąžinti jo į žemę. Dabar jis 
jau matė Ruaną, apimtą Maišto, koks prieš mėnesį siau- 
tėjo Arase. Jis įsakė pakviesti merą. O metras Miustelis 
it skradžiai žemės prasmego. „Bet jis ką tik čia buvo“, — 
įterpė Nikola Brakas. Pagaliau merą sučiupo pilies kieme. 
Pasirodė jis godžiai puntančiam karaliui išblyškęs tarsi 
popierius, nes suryti valgiai sutrikdė jo virškinimą. Meras 
išklausė įsakymo uždaryti Miesto vartus, o šaukliams liepti 
visose gatvėse šaukti, idant gyventojai liktų namuose. 
Visiems, buržua ir prasčiokams, draudžiama mieste ro- 
dytis, kad ir kokia priežastis verstų juos išeiti į gatvę. 
Ką ir sakyti, tikros apgulties sąlygos, karo padėtis vidury 
baltos dienos. Kitaip nebūtų veikusi ir priešo armija, jei 
būtų užėmusi miestą. 

Miusteliui užteko drąsos įsižeisti. Ruaniečiai nieko 
bloga nepadarė, kad jiems reikėtų taikyti tokias griežtas 
priemones... „Ir dar kiek padarė! Jūs atsisakote mokėti 
mokesčius, pasidavėte šitų niekadėjų kurstymams... Bet 
aš sumMaišiau jų kortas. Ir dabar, prisiekiu šventuoju Deni, 
jie daugiau jūsų nebekurstys.“ 

Matydamas nueinantį merą, dofinas su liūdesiu pama- 
nė, kad visos jo daugelio mėnesių pastangos susitaikyti 
su normandais nuėjo niekais. Dabar visi kaip vienas stos 
prieš jį — ir diduomenė, ir buržuazija. Iš tiesų, kas galėtų 

patikėti, kad jis nebuvo šitų pinklių spendimo bendras? 
Taigi, šlykštų vaidmenį skyrė jam tėvas. 

Paskiau karalius pareikalavo atvesti Gijomą... Hm- 
m... o kaip toliau? Gijomas... pamiršau pavardę, o juk 
puikiai ją žinojau. Na, žodžiu, tas „paleistuvių karalius“. 
Visi suprato, kad karalius nutarė nieko nelaukdamas su- 
sidoroti su savo belaisviais. 

„Tiems, kurie nesugeba išsaugoti riterio garbės, nėra 
jokio reikalo išsaugoti gyvybę“, — nutarė karalius. „Tik- 
ra tiesa, mano kuzenai Jonai“, — pritarė jam Žanas d'Ar- 
tua, tikras paminklas žmogaus kvailybei. 

Atsakykite Man, Aršambo, argi riteriška pasiųsti visą 
armiją pulti beginklių žmonių, o sūnumi pasinaudoti it 
kokiu jauku? Navarietis, be jokių abejonių, irgi buvo 
nešventas ir pridaręs visokiausių niekšybių; ar po visu 
tuo išoriniu švytėjimu buvo karaliaus Jono dvasioje bent 
kiek riteriškumo? 


VI 
PASIRUOŠIMAI 


Pagaliau atsiminiau! Gijomas a la Košas... O kiek 
kamavausi; „„paleistuvių karalius“... Keistos vis dėlto buvo 
pareigos, išlikusios nuo Pilypo Augusto laikų. Jo asmens 
sargybą sudarė korpusas sargybinių, kurie buvo stačiai 
milžinai; vadino juos „ribaldi regis“, karaliaus paleistu- 
viais. O dėl kilmininko linksnio inversijos ar dėl papras- 
Čiausio žodžių žaismo šito sargybos korpuso vadas virto 
„Tex ribaldorum“, paleistuvių karaliumi. Nominaliai jis 
Vadovauja sargybiniams kaip, sakykim, Perinė le Biuflis 
ir kiti; ir kaip tik jis kasdien vakarienės metą apeina ka- 
Ialiaus apartamentus ir patikrina, ar išėjo tie žmonės, ku- 
Tie įėjo į rūmus dieną ir neturi teisės pasilikti nakvoti. 
Tačiau, mano galva, svarbiausios jo pareigos, kaip minė- 
jau, buvo tikrinti visas ištvirkavimo vietas tame mieste, 
kur lankosi tuo metu karalius. Kitaip tariant, pirmučiau- 
Sia jis užeina ir tikrina Paryžiaus bordelius, jų sostinėje 
ne taip jau mažai, o ką jau kalbėti apie patvirkusias mer- 

giotes, kurios kaip išmManydamos darbuojasi gatvėse, skir- 
tose jų amatui. Taip pat apžiūrimi namai, kur žaidžiami 
azartiniai žaidimai. Visose šitose nedorybių vietose pa- 
prasčiau susekti vagis, plėšikus, nurenginėjančius vėlyvus. 
praeivius, sučiupti dokumentų padirbinėtojus ir samdo- 
mus žudikus; be to, ten galima išvysti ydas Žmonių, daž- 
nai kilmingiausių didžiūnų, kurie iš pažiūros atrodo itin 
garbingi. 

Viskas baigėsi tuo, kad paleistuvių karalius tapo lyg 
ir ypatingos policijos vadu. Jis visur turi šnipų, savo ran- 
kose laiko ir palaiko visas šitas tavernų padugnes, o jos. 
dosniai aprūpina reikiamais pranešimais ir nurodo įtaria- 
muosius. Prireikus pasekti keliautoją, apžiūrėti kelioninį 
lagaminą ar sužinoti, su kuo jis susitinka, kreipiamasi 
tik į jį. Negali sakyti, kad jį kas būtų mėgęs, tačiau visi 
jo bijojo. Aš jums pasakoju tai tam, kad žinotumėte, jei 
vieną dieną pateksite į karaliaus rūmus. Su juo verčiau 
nesipykti. 

Jis uždirba nemažai pinigų, nes pareigos išties pel- 
ningos. Sekti paleistuves, tikrinti landynes — dalykas ne- 
ginčijamai pelningas. Be atlyginimo pinigais ir natūra, 
t. y. to, ką jis gaudavo kaip algą karaliaus dvare, jam 
dar turėjo Mokėti per savaitę dviejų su prievolę visi iš- 
tvirkavimo namai ir bordelių laikytojos. Neprastas mokes- 
tis, ar ne? Ir rinkti jį kur kas lengviau nei druskos mo- 
kestį. Be to, jis dar gauna po penkis su iš kiekvienos 
svetimaujančios Moters... na, žinoma, iš tų, kurias pa- 
vyksta išaiškinti. Tačiau tuo pat metu jis parūpina dvarui 
laisvo elgesio moteriškių. Jam mokama už tai, kad ge- 
rai matytų, o būna ir taip, jog moka už tai, kad laiku 
užmerktų akis ir nieko nematytų. Beje, kai karalius išjoja 
kur į Žygį, tai jis, o ne kitas dvariškis vykdo karaliaus 
arba Maršalų teismo nuosprendžius. Jis nustato bausmės 
vykdymo tvarką; tuo atveju jam atitenka visi pasmerktojo 
drabužiai, viskas, ką anas turėjo arešto metu. Kadangi 
paprastai karaliaus įtūžį sukelia ne kokia prasikaltusi 
smulkmė, bet galingi ir turtingi žmonės, jų drabužiai ir 
brangenybės tikrai nėra menkavertis laimikis. 

Toji diena Ruane — neapsakomos sėkmės diena. Nu- 
daigoti karalių ir penkis jo senjorus! Šitaip gražiai pasi- 
pelnęs „paleistuvių karalius“ nebuvo nuo pat Pilypo Au- 
gusto laikų, o dar lygių neturinti dingstis būti įvertintam 
karaliaus. Todėl jis ir negailėjo savo pastangų. Mirties 
bausmė — visuomet reginys... Jam buvo liepta kreiptis 

į merą ir surasti šešis vežimus, Mat karalius pareikalavo 
kiekvienam nusikaltėliui skirti po vežimą. Kortežas tu- 
rėjo dar pailgėti. Vežimai jau laukė pilies kieme, į juos 
buvo įkinkyti apželtkojai peršeronai. Prireikė ieškoti ir 
budelio, nes negalėjo rasti Ruano budelio, o gal jis net 
ir nebuvo paskirtas. Vadinamasis paleistuvių karalius, 
specialios paskirties policijos vadas, ištraukė iš kalėjimo 
vieną tokį nepataisomą piktadarį Betruvą, Pjerą Betruvą. .. 
Matote, nė pats nežinau, kodėl prisimenu šitą pavardę... 
Jo sąžinė buvo siaubinga — keturios žmogžudystės. Tai 
turėjo rodyti gerą pasiruošimą būsimam darbui, kurį jam 
ketino patikėti mainais į bausmės dovanojimą, suteiktą 
karaliaus raštu. Gražiai išsisuko tasai Betruvas. O jei 
miestas būtų turėjęs savo budelį... 

Taip pat teko ieškoti ir kunigo, bet šitų Žmonių ne- 
trūksta, taigi nebuvo jokio vargo jį išsirinkti... pirmas 
pasitaikęs kapucinas iš artimiausio vienuolyno. 

Kol tie pasiruošimai vyko, karalius Jonas toje pačioje 
pokylių menėje, tik kiek apvalytoje, sušaukė Mažąją ta- 
rybą... 

Iš visko matyti, kad netrukus lis. Tai jau pliaups da- 
bar visą dieną. Ne, bet kas mums, apsiklosime kailiais, 
šildyklės pilnos žarijų, turime žirnelių, karšto vyno su 
pagardais. Taigi jokia dranga mums nebaisi, iki Oksero 
be vargo išsilaikysime. O Okserą man bus labai malonu 
vėl išvysti, gera bus atgaivinti senus prisiminimus. .. 

Vadinasi, karalius sušaukė Tarybą ir veik tik vienas 
kalbėjo. Jo brolis Orleanietis tylėjo; tylėjo ir jo sūnus 
Anžujietis. Odrehemas sėdėjo niūrus ir susimąstęs. Kara- 
lius be vargo įžvelgė savo patarėjų veiduose, ir net tų pa- 
tarėjų, kurie šiaip troško Navaros karaliaus žūties, kad 
jie nepritaria jo sprendimui nubausti be teismo ir dar 
taip skubotai. Visa tai pernelyg priminė buvusio kone- 
tablio Raulio de Brieno mirties bausmę; jo likimą nulėmė 
įsiūčio priepuolis, o priežastys taip ir nepaaiškėjo; toji 
mirties bausmė rodė bloga lemiančią karaliavimo pradžią. 

Tik Roberas de Lorisas, pirmasis šambelionas, antrino 
valdovo sorendimui reikalaudamas kuo spėresnio keršto; 
tai jis darė greičiau iš niekšiškumo, nei iš įsitikinimo. 
Mat daugelį mėnesių jis buvo praradęs karaliaus malonę, 
kai Manto sutarties pasirašymo metu jis pernelyg karštai 
palaikė navariečius. Dabar Lorisui reikėjo įrodyti savo 
ištikimybę Prancūzijos karaliui. 

Nikola Brakas, sumanus ir mokantis paveikti karalių 
žmogus, nukreipė jo mintis ir prakalbo apie Frikė de 
Frikaną. Jis pasisakė už tai, kad reikėtų palikti jį gyvą 
nors laikinai, idant galima būtų jį nuodugniai apklausti, 
kaip ir pridera. Be jokios abejonės, Kano valdytojas, 
pakankamai jį paspaudus, atskleis itin įdomių paslapčių. 
O kai neliks nė vieno nusikaltėlio, tai išnarplioti sąmokslo 
bendrų tikrai nepavyks. 

„Taip, išties protinga Mintis, — sutiko karalius— Te- 
gul tas Frikė lieka gyvas.“ 

Tuomet Odrehemas atidarė langą ir šūktelėjo kara- 
liaus reikalų tvarkytojui: ,,„Užteks penkių vežimų!“ Savo 
žodžius patvirtindamas, iškėlė 5 pirštus. Ir vienas veži- 
mas grįžo į meriją. 

„Jei protas liepia išsaugoti gyvybę Frikanui, būtų dar 
protingiau palikti gyvą ir jo šeimininką“, — netikėtai pa- 
sigirdo dofino balsas. 

Praėjus pirmajai pasimetimo minutei, dofinas nusira- 
mino ir Mąsliai žvelgė į visus. Dabar buvo sprendžiamas 
jo garbės reikalas. Visais galimais būdais jis stengėsi iš- 
gelbėti savo svainį. Jonas II paprašė Žano d'Artua pa- 
kartoti visiems girdint tai, ką jis žino apie sąmokslą. Ta- 
čiau „mano kuzenas Žanas“ atrodė gana pasimetęs, nes 
kalbėti Tarybos Metu ne tas pats, kas kalbėti vienu du 
su karaliumi. Kai skundžiate žmogų, kuždėdami į ausį, tie 
jūsų kuždomis ištarti žodžiai skamba visai įtikinamai. 
Bet tie patys dešimties asmenų akivaizdoje garsiai 
pasakyti žodžiai netenka savo tikroviškumo. Šiaip ar 
taip, tai tik girdai. Vienas senas tarnas Matė... kitas gir- 
dėjo... 

Net jei širdies gilumoje Normandijos kunigaikštis ne- 
galėjo nesutikti su pareikštais kaltinimais, tos prielaidos 
vis vien neatrodo pakankamai pagrįstos. 

„O man regis, kad mes pakankamai žinome apie mano 
netikusį žentą“,— tarė karalius. 

„Ne, mano tėve, mes ničnieko nežinome“ ,— atsakė do- 
tinas. ,,Karoli, negi jūs toks bukagalvis? — piktai paklausė 
karalius.— Argi negirdėjote, kad šitas niekšingas gimi- 
naitis, pametęs garbę ir sąžinę, šitas baisus gyvulys su- 
manė mus, pirmiausia mane, o paskui ir jus, artimiausiu 
metu nugalabyti? Jis norėjo nužudyti ir jus. Nejaugi ma- 
note, kad be manęs galėsite sutrukdyti mūsų mMielo žento 
užmačias; jis juk jau buvo sukilęs prieš mane, kai kadaise 
sumanė jus nutempti į Vokietiją? Jis siekia mūsų padė- 

ties ir mūsų sosto, bet daugiau nieko. Negi jūs iki šiol 
esate pametęs galvą dėl jo ir nenorite ką nors supras- 
ti" 

Tuomet prabilo dofinas; jo balse suskambo pasitikėji- 
mo savimi ir ryžto gaidelės: ,„Aš viską puikiai supratau, 
mano tėve, tačiau nėra nei įrodymų, nei prisipažinimų“.— 
„Kokių dar įrodymų jums reikia, Karoli? Ar jums nepa- 
kanka kuzeno žodžių, o jis juk tikrai garbingas Žmogus? 
Laukiate, kol pats būsite pervertas durklu ir gulėsite klai- 
kiame kraujo klane? Taip atsitiko ir mano vargšui Karlui 
Ispanui. Negi jums reikia tokių įrodymų?“ 

Dofinas spyrėsi: „„Neginčiju, mano tėve, nusikaltimo 
prielaidos labai rimtos, tačiau kol kas nieko daugiau ir 
neturime, tik prielaidas. O prielaida dar nėra nusikalti- 
mas“.— ,,Karaliui, kuris privalo saugoti savo gyvybę, ir 
prielaida yra nusikaltimas, — suurzgė karalius, ir jo veidą 
išmušė raudonis.— Jūs, Karoli, kalbate ne kaip karalius, 
o kaip koks universiteto klerkas, apsivertęs storiausiomis 
knygomis." 

Tačiau jaunasis Karolis laikėsi savo. „Karaliaus parei- 
ga — saugoti savo gyvybę; nedera karaliams kapoti vie- 
niems kitų galvas. Karolis d'Evrė juk buvo pateptas šven- 
tais aliejais ir įšventintas valdyti Navarą. Jūsų žentas — 
neabejotinas niekadėjas, tačiau vis vien jis jūsų žentas. 
Kas gi paskui ims gerbti karališkuosius asmenis, kai vie- 
nas karalius siunčia kitą ant ešafoto?" — , „Bet jisai pats 
viską pradėjo!" — klyktelėjo karalius. 

Tuomet įsiterpė Maršalas d'Odrehemas, išsakydamas 
savo nuomonę: „Valdove, šiuo atveju žmonių akyse kaip 
tik jūs ir atrodysite tuo pradėjėju.“ 

Maršalą, Aršambo, lygiai kaip ir konetablį, visuomet 
sunku paveikti. Jūs pats jį iškeliate į valdžios viršūnę, 
o jis nei iš šio, nei iš to pasinaudoja ta valdžia ir ima 
jums prieštarauti. Odrehemas — senas karys... nors, ge- 
riau pagalvojus, ne toks jau ir senas; jis net jaunesnis 
už Mane... na, vis vien tas Žmogus visą gyvenimą tylė- 
damas paklusdavo įsakymams ir matė daugybę kvailys- 
čių, kurioms jis negalėjo paprieštarauti. Dabar jis atsi- 
griebė. 

„Nebent sučiuptume vienais spąstais visus lapinus! — 
tęsė jis— Tačiau Filipas Navarietis laisvas, — jis tai tik- 
Tai smMarkuolis. Nugalabysite vyresnįjį, jį tučtuojau pakeis 
jaunesnysis ir taip pat sukels ant kojų savo partiją ir 
puikiausiai susitars su anglais, o ką jau kalbėti apie tai, 

kad jis už brolį kur kas šaunesnis riteris, o mūšyje — 
smMarkesnis“. 

Tuomet Liudvikas Orleanietis parėmė dofiną ir mar- 
šalą, pareikšdamas karaliui, kad laikys Navarietį uždarytą 
kalėjime, kol jis valdys jo vasalus. 

„Ilgai tirkite jo bylą, iškelkite aikštėn jo klastą, pa- 
darykite taip, kad jį teistų Prancūzijos perai; tada nė 
vienas neišdrįs prieštarauti jūsų nuosprendžiui. Kai mūsų 
kuzeno Žano tėvas nusikalto visiems žinomais veiksmais, 
karalius, mūsų tėvas, ir surengė atvirą teismą kuo iškil- 
mingiausioje aplinkoje. Kai mūsų antros eilės dėdė Pi- 
lypas Gražusis sužinojo apie nederamą savo marčių el- 
gesį, įvyko teismas, tiesa, gana skubotas, bet teisingumas 
buvo pasiektas apklausus, o nuosprendis paskelbtas vie- 
šai.“ 

Visa tai karaliui Jonui labai nepatiko, ir jis vėl padū- 
ko: „Gražūs pavyzdžiai, ką ir sakyti, be to, labai mums 
naudingi. Kam jūs čia Man akis dumiate, mano brolit! 
Viešas Mobiuisono teismas tik užtraukė karališkajai gi- 
minei nešlovę ir sukėlė pakrikimą. O dėl Robero d Artua, 
tai kaip tik už tai, kad jį teismo nuosprendžiu tik ištrėmė 
iš karalystės, užuot, teatleidžia mūsų kuzenas Žanas, pa- 
prasčiausiai sučiupę ir įvykdę mirties bausmę; juk jis 
įtraukė mus į karą su Anglija“. 

Monsinjoras Orleanietis ne per daug myli savo vy- 
resnįjį brolį ir būna itin patenkintas, kai gali jam įgelti; 
taigi, ir tuomet jis netylėjo... Mane tikino, kad buvo 
pasakyta šitaip: ,„Valdove, mano broli, negi turėčiau jums 
priminti, kad Mobiuisonas Mums nė kiek nepakenkė? Jei 
nebūtų buvę teismo Mobiuisone, kur mūsų senelis Valua, 
tesaugo jį Dievas, suvaidino savo vaidmenį, veikiausiai 
dabar soste sėdėtumėte ne jūs, o Mūsų kuzenas Navarie- 
tis. O karo su Anglija geidė grafas Roberas; jis tą karą 
norėjo ir sukurstyti, tačiau čia atsinešė tik vieną ietį — 
savąją. Karas su Anglija trunka jau 18 metų..." 

Po tokio netikėto spaudimo karalius, regis, nusileido. 
Jis pasisuko į dofiną ir, rūsčiai į jį Žvelgdamas, tarė: 
„Tiesa, 18 metų, t. y. kaip tik tiek, kiek metų ir jums, 
Karoli',— tarsi priekaištaudamas sūnui už tokį sutapimą. 

Į tai d'Odrehemas suniurzgė: „Mums kur kas būtų 
lengviau išgrūsti anglus, jei prancūzai amžinai nekariautų 
tarpusavy. 

Karalius sėdėjo minutę tylėdamas, nutaisęs rūsčią vei- 
do Miną. Reikia išties stipriai pasitikėti savimi, kad tviI- 

tai laikytumeis sprendimo, kuriam nepritaria visi tavo 
valdiniai. Va čia ir išryškėja monarchų būdas. Tačiau ka- 
ralius Jonas nebuvo nei tvirtas, nei ryžtingas, o tik už- 
sispyTIęs. 

Nikola Brakas, kuris puikiai mokėjo pasinaudoti tylos 
minutėmis, kai jos atsiranda Taryboje, atvėrė karaliui 
pasitraukimo vartus, pro kuriuos jis galėtų pasitraukti ne- 
pažeidęs savo orumo ir neparodęs savo pykčio ir pagie- 
ŽOS. 

„Valdove, ar ne per greit vienas kirvio kirtis gali 
išpirkti visas kaltes? Juk monsinjoras Navarietis verčia 
jus kentėti šit jau dvejus ir daugiau metų. O jūs jam 
ketinate skirti tokią trumpą bausmę? Jei lieptumėte už- 
daryti jį į kalėjimą, jis pasijustų taip, lyg mirtų kasdien. 
Be visa kita, dedu galvą, kad jo bendrai netrukus bandys 
jį išvaduoti. Tuomet ir galėsite sučiupti tuos, kurie šian- 
dien paspruko. Taigi turėsite puikiausią galimybę šitokio 
akivaizdaus maišto kurstytojams suruošti teismą.“ 

Karalius sutiko su tuo patarimu pareikšdamas, kad iš 
tiesų jo išdavikas žentas nusipelnė už savo nusikaltimus 
kur kas ilgesnių kančių. „Bausmės vykdymą atidedu. Tik 
kad netektų vėliau gailėtis. Bet dabar tegul paskuba nu- 
bausti kitus. Gana kalbų, mes ir taip daug laiko sugaišo- 
me veltui.“ Atrodė, lyg bijotų, kad kas neišsiderėtų iš jo 
ir kitos galvos. 

Odrehemas vėl šūktelėjo karaliaus apsaugos vadui ir 
parodė jam keturis pirštus. Nebūdamas visiškai tikras, 
kad tasai jį suprato, dar pasiuntė į kiemą lankininką, 
idant anas lieptų grąžinti į meriją dar vieną vežimą. 

„Ir paskubėkite! — patvirtino karalius.— Įsakykite kuo 
greičiau išvaduoti šituos išdavikus!“ 

Išvaduoti... Keistas žodis, kuris gali nustebinti kiek- 
vieną, nepažįstantį šito keisto princo! Tuomet, kai jis 
įsako vykdyti bausmę, jo liepimas paprastai taip ir skam- 
ba. Jis nesako: „Išvaduokite mane nuo šitų išdavikų“, 
ir tai būtų visai suprantama. Jis sako: „Išvaduokite tuos 
išdavikus“... Ką jis nori tuo pasakyti? Atiduokite juos 
budeliams? Išvaduokite juos nuo gyvenimo? O gal pa- 
prasčiausias nesusipratimas, kurį jis primygtinai kartoja, 
nes, pagautas pykčio priepuolio, jis pameta galvą ir neži- 
no, ką kalba. | 

Aš jums visa tai pasakoju, Aršambo, taip, tarsi būčiau 
ten buvęs. Mat vos trims mėnesiams praėjus, t. y. liepos 
mėnesį, kai visa tai dar nebuvo išblėsę iš ZmMonių atmin- 

ties, Man visa tai pasakojo ir Odrehemas, ir monsinjoras 
Orleanietis, ir pats monsinjoras dofinas, be to, dar ir Ni- 
kola Brakas, žinoma, kiekvienas puikiai prisimena tai, ką 
ten pats kalbėjo. Šitaip aš atkūriau visą tą susitikimą ir 
viliuosi, kad gana tiksliai. Sužinojau ir tučtuojau apie tai 
parašiau popiežiui; jį jau buvo pasiekę įvairiausi ir kiek 
skirtingi gandai. Tokiuose reikaluose smulkmenos turi 
daugiau svarbos nei įprasta manyti, kadangi jos daug 
pasako apie Žmonių būdą. Lorisas ir Brakas, itin godūs 
pinigų ir geisdami praturtėti, gali ryžtis negarbingiems 
poelgiams, tik Lorisas — vidutinybė. Bet Brakas tikrai blai- 
vaus Mąstymo politikas. 

Vis dar lyja... Briunė, kur mes? A-a, Fontenua... 
Taip, taip, atsimenu; jis priklausė mano diecezijai. Čia 
ir vyko tas garsusis mūšis, turėjęs Prancūzijai rimtų pa- 
darinių. Fontaneum, kaip jį vadino senovėje. Apie 840 
metus, o gal 841-aisiais Karolis ir Liudvikas Germanas 
ten sutriuškino savo brolį Lotarą; paskui jie pasirašė 
Verdeno taikos sutartį. Ir kaip tik nuo to laiko Prancūzijos 
karalystė amžinai atsiskyrė nuo imperijos. .. Šitaip pliau- 
piant lietui nieko nepamatysi. Beje, čia nėra į ką ir Žiū- 
rėti. Kartkartėmis valstiečiai, ardami laukus, dar randa 
tai kardo rankeną, tai rūdžių kiaurai suėstą šalmą, gu- 
lėjusį Žemėje apie 500 metų... Ne, Briunė, mes čia ne- 
sustosime, važiuojame toliau. 


VII 
GAILESTINGUMO LAUKAS 


Karalius vėl užsivožė ant galvos šalmą ir šoko į bal- 
ną; šalia jo jojo Maršalas, užsidėjęs paprasčiausią gran- 
delių pošalmį. Kokie čia pavojai, kad reikėtų vilktis ko- 
vinę aprangą. Odrehemas ne iš tų, kurie mėgsta girtis 
kovų žygdarbiais, kai nebuvo jokio mūšio. Žinoma, kai 
karaliui norisi užsimaukšlinti šalmą ir dar ant viršaus 
karūną vien tam, kad pažiūrėtų, kaip keturiems žmonėms 
kerta galvas, tegul, tai jo reikalas. 

Visi kiti, nuo paties kilmingiausio senjoro iki papras- 
čiausio lankininko, į bausmės vykdymo vietą eis pėsti. 

Taip buvo nutaręs karalius, nes negailėjo laiko ir pats 
su visomis smulkmenomis nurodinėjo ceremonijų eigą; 
jis ypač mėgo pridurti ką nors nauja, užuot leidęs viskam 
vykti nuo seno įprasta vaga. 

Dardėjo tik trys vežimai, mat po visų tų įsakymų ir 
jų atšaukinėjimų sunku buvo ir susigaudyti — Merija grą- 
žino vienu vežimu per daug. 

Už vežimų žingsniavo Gijomas... palaukite, ne, ne 
Gijomas ir ne la Košas; aš supainiojau. Toks Gijomas 
a la Košas yra, tik jis karaliaus kambarinis, o jo pavardė 
kiek primena Košo pavardę... Lyg ir Gošas, o gal la 
Tanšas ar la Planšas... Dabar jau nebežinau, ar jo vardas 
Gijomas, beje, tai nelabai ir svarbu... Taigi, šalia kara- 
liaus apsaugos vado ėjo ir ką tik iškeptas budelis, išblyš- 
kęs tarsi ropė, ilgai išgulėjusi tamsoje, liesas liesutėlis,— 
taip Man pasakojo,— ir nėmaž nepanėšėjo į piktadarį, nu- 
žudžiusį keturis žmones. Paskui juos tapeno vienuolis ka- 
pucinas, iš papratimo vis čiupinėdamas kanapinę virvutę, 
juosiančią vienuolio apdarą. 

Iš donžono išvedė pasmerktuosius — vienplaukius, už 
nugaros surištomis rankomis. Pirmasis žengė grafas d'Ar- 
kūras, vilkintis tą patį baltą siurkotą, kurį karalius per- 
plėšė nuo rankovės iki krūtinės kartu su marškiniais. Iš 
tolo švietė jo galingas petys, rausva tarsi paršiuko oda 
ir drūta krūtinė. Kiemo kampe tekėlu baigė galąsti kir- 
vius. 

Į nuteistuosius niekas nežiūrėjo, niekas ir nedrįso į 
juos pažvelgti. Vieni spoksojo įbedę akis į kiemo grindi- 
nį, kiti neatitraukė žvilgsnio nuo pilies sienos. Kas gi būtų 
drįses karaliui matant draugiškai ar bent su gailesčiu dirs- 
telėti į tuos keturis, žengusius tiesiai į mirtį? Net tie, 
kurie buvo užpakalinėje eilėje, stovėjo nosis įbedę į žemę, 
bijodami, kad jų kaimynai nekalbėtų išvydę jų veiduo- 
se... Dauguma jų smerkė karalių. Bet juk viena yra 
smerkti, o visai kas kita parodyti, kad smerki. .. Daugelis 
jų seniai artimai draugavo su grafu d'Arkūru, kartu me- 
džiodavo, varžydavosi turnyruose, puotaudavo prie jo 
stalo, garsėjančio savo turtingumu. Nūnai nė vienas ne- 
atrodė tai prisimenąs; visus kur kas labiau traukė pilies 
stogai ir balandžio dangus. Žanas d'Arkūras, apžvelgęs 
savo akimis iš po riebalais užplaukusių II susiraukšlė- 
jusių vokų, nepastebėjo nė vieno veido, kuriam nors 
žvilgsniu būtų galėjęs perduoti savo skausmą. Net savo 
brolio, ypač savo brolio! Kaipgi! Nugalabijęs vyresnįjį 

storulį, kam karalius perduos visus jo titulus ir visą jo 
turtą? 

Į pirmąjį vežimą įvertė tą, kuris kol kas dar vadinosi 
graiu d'Arkūru. Įvertė sunkokai. Ne juokai — pusantro 
centnerio, o dar surištomis rankomis. Atvilkti jį prie ve- 
žimo, pakelti ir įversti prireikė net keturių sargybinių. 
Vežimo dugnas buvo prikreiktas šiaudų; čia pat gulėjo 
trinka. 

Kai pagaliau Žanas d'Arkūras, galutinai iškamuotas ir 
sumMaitotas, buvo įtupdytas į tuos ratus, jis pasisuko į 
karalių, lyg norėdamas kažką jam pasakyti, į karalių, ku- 
ris sėdėjo balne sustingęs it statula, grandelių pošarviais; 
ant galvos puikavosi plieno šalmas ir aukso karūna. Jis 
žvelgė į karalių, tokį teisingą teisėją, kuris visa savo 
povyza žūtbūt geidė parodyti, kad kiekviena gyvybė ka- 
ralystėje pavaldi tik jo valiai ir pats turtingiausias kiek- 
vienos provincijos senjoras akimirksniu gali tapti nieku, 
jei tokia bus jo, valdovo, valia. D'Arkūras nepratarė nė 
žodžio. 

Sirą de Gravilį įsodino į antrąjį vežimą, 0 į trečiąjį 
įkėlė Mobiujė de Menmarą ir Koleną Dublelį, tą patį gink- 
lanešį stalininką, kuris pakėlė savo durklą prieš karalių. 
"Tas Dublelis, atrodo, kiekvienam kalbėjo: ,,Atsimink Kar- 
lo Ispano nužudymą ,„Verpiančios kiaulės“ smuklėje". Visi 
esantys kieme suprato, kad jei ne Arkūrą, tai visus kitus 
tris tikrai čia atvedė kerštas, be to, tik kerštas įsakė ka- 
raliui taip Žiauriai ir skubiai susidoroti. Nubausti žmones, 
kuriems buvo viešai dovanota. .. Tam, kad šitaip veiktum, 
reikia sugebėti uždegti savyje naują akivaizdžią neapy- 
kantą. Visa tai nusipelnė popiežiaus paties rūsčiausio pa- 
barimo, tik popiežius tam buvo per silpnas... 

Navaros karalių piktai stumtelėjo prie donžono lan- 
gelio, idant jis nieko iš šito spektaklio nepraleistų. 

Gijomas, tasai, kuris ne la Košas, pasisuko į maršalą 
d'Odrehemą... viskas atseit paruošta. Karalius mosteli 
ranka. Ir kortežas pajuda. 

Priekyje eina lankininkų būrys geležiniais šalmais ir 
odos palaidiniais; jie žirglioja sunkiai, vargiai keldami sa- 
vo griozdiškus blauzdišarvius. Paskui jojo maršalas; savo 
nepasitenkinimą jis rodė atvirai ir šito net neslėpė. Paskui 
vėl lankininkai ir pagaliau trys vežimai. Galiausiai vilkosi 
„„paleistuvių karalius“, taip sakant, karaliaus apsaugos Va- 
das, perkaręs budelis ir suskretęs kapucinas. 

Paskiau karalius, lyg prikaltas prie savo kovinio žirgo; 
įš abiejų pusių buvo asmens sargyba ir pagaliau visa 
senjorų procesija. Jie turėjo ant galvų kas kepuraites, 
kas Medžiotojų skrybėles, vilkėjo kailiu pamuštus apsiaus- 
tus ar tik trumpučius palaidinius, 

Miestas nutilo ir ištuštėjo. Ruaniečiai apdairiai pakluso 
karaliaus įsakymui neišeiti iš namų. Užtat jų galvos bu- 
vo prilipusios prie storo žalsvo stiklo langų; žvilgsniai 
lydėjo procesiją pro Mažumą pravertus langus, suskirsty- 
tus smulkiais kvadratėliais ir sutvirtintus švino kampai- 
niu. Miestelėnai negalėjo patikėti, kad tame vežime sėdi 
grafas d'Arkūras, tas pats grafas, kurį jie dažnai regė- 
davo savo gatvėse, net ir šįryt jis nudardėjo prabangiau- 
siu ekipažu. Tačiau tai jis, dėl tokio stambumo nesupai- 
niosi jo su niekuo kitu. „Tikrai jis; aš gi jums sakau, kad 
tikrai jis!“ Visi pažino ir karalių, kurio šalmas mažne 
siekė antro aukšto langus. Juk jis taip ilgai buvo jų ku- 
nigaikštis. .. „Jis, karalius, tikrai jis...“ Jie nebūtų buvę 
apimti klaikesnės baimės, jei po šalmo antveidžiu būtų 
išvydę numirėlio kaukolę. Jie, tie šaunūs ruaniečiai, nors 
ir gana pašiurpinti, vis vien rodė nepasitenkinimą, ka- 
dangi grafas d'Arkūras juos palaikė, ir jie jį iš visos šiI- 
dies mylėjo. Tuomet ir pasigirdo šnabždesys: ,,„Ne, toks 
teismas neteisingas. Tai susiję ne su kuo kitu, o su mumis 
pačiais!" 

Kelias buvo nelygus, ir vežimas baisiai kratė. Šiaudai 
slydo iš po pasmerktųjų kojų; jie vargiai išlaikė pusiau- 
svyrą. Man pasakojo, kad Žanas d'Arkūras visą kelią sto- 
vėjo užvertęs galvą; jo plaukai krito ant pakaušio, ki- 
taip sakant, ant gilių, riebalais aptekusio kaklo raukšlių. 
Ką galėjo galvoti toks žmogus kaip jis, vežamas į miestą 
ir žiūrėdamas į dangų, slenkantį tarp namų frontonų? Aš 
dažnai svarstau, apie ką gali Mąstyti pasmerkti myriop 
žmonės paskutines jiems likusias gyvenimo minutes... 
Gal grafas graužėsi, kad nesugebėjo pakankamai žavėtis 
visomis grožybėmis, kurias gerasis Dievas rodo mums ir 
dovanoja Mums kiekvieną mielą dieną? O gal mąstė apie 
tai, kokie niekai gali mums trukdyti naudotis visomis 
tomis gėrybėmis. Dar vakar vakare jis ginčijosi dėl muito 
ir druskos Mokesčių... O gal jį persekiojo mintis, kad 
tik per savo kvailumą įsipainiojo į visą šį reikalą. Juk 


jis buvo perspėtas, jį perspėjo dėdė Godirua. „.- „Tučtuo- 
jau iš ten dinkite..." Jisai, Godfrua d'Arkūras, bematant 
perprato, kad čia spąstai... „Šitas gavėnios pokylis kve- 

pia pinklėmis..."“ Jei jo pasiuntinys būtų atvykęs bent 
kiek anksčiau, jei ten, laiptų apačioje, nebūtų pasipainio- 
jęs Roberas de Lorisas... jei... jei... Tačiau tai — ne 1i- 
kimo klaida, tai — jo paties klaida. Būtų užtekę palikti 
dofino draugiją, būtų pakakę surasti kokių nors ir labiau- 
siai nevykusių priežasčių atsispirti savo rajumui. Kur 
tau... „Išvyksiu po puotos, koks skirtumas..." 

Matote, Aršambo, didžiausios nelaimės užgriūva žŽmo- 
nes šitaip, dėl menkniekių, dėl klaidingo požiūrio ar spren- 
dimo tokiomis aplinkybėmis, kurios jiems atrodo nereikš- 
mingos, kai jie paprasčiausiai pasiduoda savo prigimties 
polinkiams. .. Kiek nukrypsi, pasirinksi ne tą, ką reikėtų 
pasirinkti, ir viskas, tavo gyvenimas baigtas. 

O! Kaip jiems visiems norėtųsi įgyti teisę vėl pra- 
dėti viską iš naujo, grįžti atgal, pasukti teisingų, o ne 
tuo baisiu keliu. Štai Žanas d'Arkūras stumteli Roberą 
de Lorisą ir šūkteli jam: „Sudiev, mesire“, šoka ant savo 
didžiulio arklio,— toliau viskas būtų kitaip. Jis vėl susi- 
tinka su savo dėde, vėl mato savo pilį, randa ten savo 
žmoną ir devynis vaikus ir visą likusį gyvenimą giriasi 
sugebėjęs ištrūkti iš karaliaus nagų... Nebent toji diena 
jau buvo pažymėta piktos lemties, ir jis, grįždamas iš pi- 
lies, vis vien būtų susiknežinęs kiaušą trenkdamasis miš- 
ke į sausą medžio šaką. Kaip sužinoti, kaip perprasti Die- 
vo valią! Šiaip ar taip, nereikia pamiršti... na, ką šitas 
niekam tikęs teisingumas baigia ištrinti... kad grafas 
d'Arkūras išties dalyvavo sąmoksle prieš Prancūzijos ka- 
rūną. Na, ką gi, tai nebuvo karaliaus Jono diena; Dievas 
paliko Prancūzijai dar ir kitų bėdų, kurių įrankiu taps 
tas pats karalius. 

Kortežas pasiekė šlaitą, vedantį į kartuves, tačiau su- 
stojo pusiaukelėje, didžiulėje aikštėje, apsuptoje žemų 
dina Gailestingumo lauku. Taip, taip ji ir vadinama. Gink- 
luoti žmonės išsirikiavo kairėje ir dešinėje kelio pusėje, 
o tas kelias kirto aikšte, palikdamas laisvą trijų iečių ilgio 
erdvę. 

Karalius vis dar sėdėjo balne, pačiame aikštės vidury, 
mesto akmens atstumu nuo trinkos, kurią sargybiniai iš- 
rideno iš pirmojo vežimo ir kuriai pastatyti dabar ieškojo 
lygesnės vietos. 

Maršalas nulipo nuo žirgo; ten jau stovėjo karaliaus 
svita, O virš visų kyšojo dvi brolių d'Artua galvos... 

Ką galėjo galvoti šiedu jaunuoliai? Juk vyresnysis paskir- 
tas svarbiausiu atsakingų už visą bausmės vykdymą. O! 
Jie negalvojo nieko... mano kuzenas Žanas, ak, mano 
kuzenas Žanas... Svita sustojo pusračiu. Akies krašteliu 
visi stebėjo Luji d'Arkūrą, kai iš vežimo tempė jo brolį; 
šis nė nekrustelėjo. 

Turgaus aikštėje, kur greitomis sukurptu nuospren- 
džiu turėjo būti vykdoma mirties bausmė, pasiruošimams 
vis nebuvo galo. Pro visų namų langus žvelgė akys. 

Dofinas, Normandijos kunigaikštis, palenkęs galvą, 
ant kurios puikavosi perlais nusagstyta kepuraitė, mMin- 
džikavo vietoje šalia savo jaunojo dėdės Orleaniečio, tai 
žengdamas žingsnį pirmyn, tai vėl atgal, tarsi tikėdama- 
sis nuvyti apnikusį nerimą. Staiga storulis grafas d'Arkū- 
ras, kreipdamasis į jį, dofiną, ir į Odrehemą, kiek leidžia 
gerklė surinka: „Ei, valdove kunigaikšti, ir jūs, Malonusis 
maršale, dėl Dievo meilės, maldaukite karalių, kad jis 
mane išklausytų, 0 aš jau mokėsiu išprašyti iš jo atleidimą 
ir papasakosiu iam tokių dalykų, kurie turės naudos ne 
tik jam, bet ir visai karalystei.“ 

Kiekvienas, kuris girdėjo jo žodžius, ilgai prisimins 
tą iš sielos išsiveržusį klyksmą, kuris išreiškė ir mirties 
baimę, ir prakeiksmą. 

Stumiami to paties jausmo, kunigaikštis ir maršalas 
priėjo prie karaliaus, kuris ir pats turėjo viską girdėti 
taip pat gerai kaip ir jie. „Valdove, mano tėve, išklau- 
sykite jį!'— ,,Taip, taip, valdove, išklausykite, juk jums 
nuo to tik geriau bus!" — primygtinai prašė maršalas. 

Tačiau tasai Jonas II — tikras mėgdžiotojas! Jis mėg- 
džioja savo senelį Karolį de Valua, o gal ir patį legendinį 
karalių Artūrą. Kažkas jam pasakė, kad Pilypas Gražu- 
sis, įsakęs nubausti nusikaltėlį, būdavo nepalenkiamas jo- 
kiais mMaldavimais pasigailėti. Tuomet jis ima mėgdžioti 
jį; Manydamas esąs panašus į Geležinį karalių. Tačiau 
Pilypas Gražusis niekuomet nenešiojo šalmo, kai to ne- 
reikėdavo. Ir jis nesvaidydavo bausmių į kairę ir į dešinę 
ir nebausdavo mirtimi vien dėl to, kad jį smaugė vis dar 
ramybės neduodanti neapykanta. 

„Isakykite išvaduoti tuos išdavikus!"— pakartojo Jo- 
nas II pro pakeltą šalmo antveidį. a 

Ak, koks jis tą minutę turėjo jaustis didis Ir Išties 
Visagalis. Karalystė per amžių amžius prisimins JO nepa- 
lenkiamą valią. Be to, jis ką tik prarado puikiausią progą 
bent akimirką susimąstyti. 

„Na, ką gi! Išklausykite išpažinties“,— tarė tuomet 
grafas d'Arkūras, pasisukdamas į apskretusį kapuciną. 
O karalius šūktelėjo: „Ne, jokių išdavikų išpažinčių!“ 

Čia jis jau ne mėgdžioja, o pats sukuria. Jis laiko 
nusikaltimą... bet, tiesą sakant, kokį nusikaltimą? Nusi- 
kaltimas, kad esi įtarinėjamas, nusikaltimas, kad nepalan- 
kiai kalbėjai apie karalių, ir tai perdavė karaliui... Sa- 
kykim, tai išties nusikaltimas, jo didenybės įžeidimas, pa- 
našus nusikaltimas kaip erezija ar atsiskyrimas nuo Baž- 
nyčios. Argi Jonas II ne Dievo pateptasis? Tu es sacerdos 
in aeternum... Tu esi per amžius Dievo pateptasis... Jis 
imasi Dievo misijos ir ima spręsti, kur po mirties siųsti 
sielas. Už tai, mano galva, Šventasis Tėvas turėtų jį griež- 
tai pabarti... 

„Tik šitą, stalininką...'/— priduria jis, rodydamas į 
Koleną Dublelį. 

Pasakykite, kas gali dėtis smegeninėje, kai ji skylėta 
tartum sūris? Kodėl toks išskyrimas? Kodėl karalius lei- 
džia atlikti išpažintį tik stalininkui, pakėlusiam prieš jį 
durklą? Ten buvę žmonės, kai tik prisimena tas klaikias 
valandas, iki šiolei negali suprasti tokios karaliaus keiste- 
nybės. Gal jis norėjo nustatyti kaltės laipsnį atsižvelgda- 
mas į feodalinę hierarchiją ir pabrėžti, kad stalininkas, 
kuris prasikalto, yra Mažiau kaltas nei riteris? O gal pei- 
lis, nukreiptas į jo krūtinę, privertė karalių pamiršti, kad 
Dublelis taip pat buvo vienas iš Karlo Ispano žudikų, l1y- 
giai kaip Menmaras ir Gravilis. Tuo tarpu Menmaras, au- 
galotas vyriškis, svaidė įsiūčio kupinus žvilgsnius ir sten- 
gėsi išsivaduoti iš veržusių rankas virvių, o Gravilis, ne- 
galėdamas persižegnoti, atvirai kalbėjo maldas... jei Vieš- 
pats Dievas susimylės išgirsti jo atgailą, išgirs ją be jokio 
tarpininko. 

Kapucinas, pradėjęs nebesuprasti, ką jis čia veikia, 
tučtuojau įsikibo į sielą, kurią jam pagaliau patikėjo, ir 
ėmė paskubom šnibždėti į Koleno Dublelio ausį lotyniš- 
kas maldas. 


Karaliaus apsaugos galva stumteli grafą d'Arkūrą ar- 
čiau trinkos: ,,Klaupkitės, mesire". 

Storulis suklumpa lyg vėzdu partrenktas jautis. Jis 
vis krutina kojas, kadangi aštrus žvyras skaudžiai sminga 
į kelius. ,„Paleistuvių karalius“, paėjęs už jo nugaros, ne- 
tikėtai užriša jam akis ir atima galimybę matyti nors 
trinkos kraštą — paskutinį daiktą, kuris prieš jį. 

Tačiau užrišti akis reikėjo greičiau visiems kitiems, 
įdant apsaugotų juos nuo reginio, kuris netrukus turėjo 
prasidėti. 

„Paleistuvių karalius“... Karaliaus apsaugos vadas. .. 
vis dėlto Keista, niekaip negaliu prisiminti jo vardo, o 
juk esu jį matęs šalia karaliaus daugybę kartų ir puikiau- 
siai jį įsivaizduoju: aukštas ir tvirtas žaliūkas, nešioja 
tankią juodą barzdą... Ir šit jis abiem rankom griebia 
už galvos nuteistąjį kaip kokį daiktą ir guldo ją ant 
trinkos. Praskiria plaukus taip, kad apnuogintų kaklą. 

O grafas d'Arkūras ir toliau vis krutina kelius, į ku- 
rTiuos taip skaudžiai įsirėžę aštrūs žvirgždukai. .. 

„Ei, kirsk!"— paliepė „paleistuvių karalius“. Tada jis 
pamatė, kaip budelis dreba. Jis nepaliovė ranka svėręs 
savo didžiulio, sunkaus kirvio, mėtė jį iš vienos į kitą 
vis ieškodamas patogesnės vietos atsistoti prie trinkos. 
Jis mirė iš siaubo. O! Visai kas kita būtų buvę darbuotis 
su durklu, ir dar kuo tamsesniame kampe. Bet tokiam 
nupiepėliui mosuoti kirviu, matant karaliui, visiems tiems 
senjorams ir dar kareiviams! Po ilgų kalėjimo mėnesių 
jis nebejautė jėgos raumenyse, nors prieš tai, kad būtų 
tvirtesnis, gavo riebios sriubos ir taurę vyno. Bet jam 
neužmaukšlino gobtuvo su prapjovomis akims, kaip pa- 
prastai daroma, kadangi tokio drabužio nebuvo po ran- 
ka. Taigi, nuo šiol visi žinos, kad jis — budelis. Ne tik 
nusikaltėlis, bet dar ir budelis. Kiekvienas šiurps iš siau- 
bo jį pamatęs. Bet ką gali žinoti, kas dėjosi to žmogėno, 
to Betruvo galvoje, kai jis ketino užsidirbti laisvę tuo 
pačiu veiksmu, kuris atvedė jį į kalėjimą. Jis matė galvą, 
kurią turėjo nukirsti ten pat, kur kiek vėliau būtų atsi- 
dūrusi ir jo paties galva, jei karalius nebūtų atvykęs 
į Ruaną. Kas žino, gal šito niekadėjo labiau nei karaliaus 
širdyje daugiau gailestingumo, daugiau užuojautos ki- 
tam žmogui, daugiau dvasinio ryšio su savo artimu. 

„Kirsk!“— reikėjo pakartoti ,,paleistuvių karaliui“. 
Betruvas pakėlė kirvį, bet ne tiesiai virš galvos, kaip dera 
budeliui, o įžulniai, t. y. taip, kaip laiko jį medkirtys, 
taikydamasis nukirsti medį, ir neužsimojęs paleido kirvį 
pasitikėdamas jo svorio jėga. Kirvis krito netikusiai. 

Yra budelių, kurie nukerta galvą iš pirmo karto, vienu 
vieninteliu, gerai nutaikytu kirčiu. Tik ne šitas, O ne, 
ne šitas! Iš visko atrodė, kad grafas d' Arkūras nudobtas, 
kadangi jo keliai jau nejudėjo; tačiau jis dar buvo gyvas, 
mat kirvio smūgį sušvelnino riebus jo kaklas. 

Teko viską pradėti iš naujo. Dar blogiau. Šįkart ge- 
ležies ašmenys atkirto tik kaklo kraštą. Iš plačios žaiz- 
dos pliūptelėjo kraujas, pasimatė stori gelsvi lašiniai. 

Dabar Betruvas kovojo su kirviu, kuris giliai įsmigo 
į trinką; jam niekaip nesisekė ištraukti jo iš ten. Jo vei- 
du sruvo prakaitas. 

Karaliaus apsaugos vadas atsisuko į karalių kalto 
žmogaus veidu, lyg norėdamas pasakyti: „Aš dėl to ne- 
kaltas“. 

Betruvas visai pasimeta, negirdi, ką jam patarinėja 
žmonės. Jis vėl kerta, ir, regis, kirvio ašmenys įslysta 
į sviesto luitą. Dar kartą ir dar! Nuo trinkos srovena 
kraujas, raudonom dėmėm aptaško perplėštą mirtininko 
palaidinį. Stebėtojai suka šalin akis, kai kuriuos pykina. 
Dofino veide sustingsta siaubas ir įsiūtis; jis taip sugniau- 
žia kumščius, kad net jo dešinė ranka pamėlynuoja. Luji 
d'Arkūras, mirtinai išblyškęs, iš paskutinių jėgų laikosi 
stovėdamas pirmoje gretoje ir stebėdamas, kaip sakytum 
skerdykloje doroja jo brolį. Maršalas pasitraukia į šalį, 
kad neįliptų į kraujo lataką, kuris palengva vingiavo 
prie jo. 

Pagaliau iš šešto karto stambi, vis dar juodu raiščiu 
aprišta grafo d'Arkūro galva atsiskyrė nuo kūno ir nusi- 
rito nuo trinkos. 


Karalius nė nekrustelėjo. Pro plieninio šalmo plyšį 
jis be menkiausio sumišimo ženklo, be jokio pasišlykštėji- 
mo ar nerimo žvelgė tiesiai į tą kruviną košę, kuri dar 
taip neseniai buvo kaklas, į tą nukirstą purviną galvą 
lipniame kraujo klane. Galbūt jo metaliniame veide 
šmėstelėjo šypsena. Tarkštelėjo geležis, ir visi pamatė, 
kaip ant žemės žnegtelėjo nualpęs lankininkas. Tik tada 
karalius teikėsi nusukti akis. O tas drybsantis skysta- 
blauzdis neilgai bus jo sargyboje. Perinė le Biutlis pasi- 
lenkė, pakėlė lankininką už marškinių apykaklės ir iš 
visų jėgų trenkė antausį. Bet tas skystablauzdis savo 
alpuliu, pasirodo, padarė paslaugą: visi kiek atitoko, pa- 
sigirdo net kikenimas. 

Trys vyrai patraukė lavoną ir nukirstą galvą šalin. 
„Kur sausa, kur sausa!“ — šaukė karaliaus apsaugos Va- 
das. Nepamirškime, kad visi nubaustųjų drabužiai atitek- 
davo jam. Užtenka, kad jie perplėšti, o kai dar ir susiteI- 
lios, kokia iš jų nauda. Ir taip jau dviem nuteistaisialS 
maziau... 

Todėl jis ir drąsino savo budelį patarinėdamas, lyg 
prieš jį stovėtų ne prakaitu apsipylęs ir šnopuojantis bu- 
delis, o išsekęs imtynininkas... „,„Kelk kirvį tiesiai virš 
savęs ir nežiūrėk į jį, žiūrėk ten, kur turi pataikyti, į 
kaklo vidurį. Ir tada dėk!“ Dar jam reikėjo pakreikti 
šiaudų šalia trinkos, idant susigertų kraujas, ir užrišti 
akis sirui de Graviliui, tam gerajam normandui; jis taip 
pat buvo apkūnus. Jį irgi prireikė parklupdyti, paguldyti 
galvą ant kruvina koše aptekusios trinkos. „Kirsk!“ Ir 
ką, vienu smūgiu... stebuklas... Betruvas jam perkerta 
sprandą, ir galva nusirita, o kūnas šlumšteli ant šono; 
į dulkėtą žemę trykšteli kraujo fontanas. Žmonės su pa- 
lengvėjimu atsiduso. Nedaug trūko, ir jie būtų puolę svei- 
kinti Betruvo, o šis apstulbęs dairėsi pats nesuprasdamas, 
kaip tai galėjo pavykti. 

Ateina raišakojo ilgšio Mobiujė de Menmaro eilė — 
jis su iššūkiu žvelgia į karalių. „Visi žino! Visi žino! ..'— 
šūkteli jis. Tačiau priešais išdygsta barzdočius ir užriša 
ant galvos raištį; jo žodžiai uždūsta. Taip niekas ir ne- 
sužino, ką jis norėjo pranešti. 

Maršalas d'Odrehemas dar pasitraukia, kadangi kraujas 
sėlina prie jo batų... „Kirsk!“ Smūgis. Pakako gerai nu- 
taikyto vienintelio. 

Menmaro kūną nutempia atgal, ten, kur jau guli kiti 
du. Lavonų rankas atriša, nes taip juos lengviau pagrieb- 
ti, įsiūbuoti ir — švyst! — sumesti į pirmą pasitaikiusį ve- 
žimą, kuris nugabens juos iki kartuvių, kur kūnus dar 
pakabins šalia kitų, baigiančių pūti... Ten juos ir išrengs. 
„Paleistuvių karalius“ duoda ženklą surankioti ir galvas. 

Betruvas stovi be kvapo, atsirėmęs į kirvio kotą. Jam 
gelia juosmenį; jis visiškas bejėgis. Dar kiek, ir visi 
būtų pajutę jam gailestį. O! Jis gerai padirbėjo už savo 
bausmės dovanojimą. Ir jei iki gyvenimo pabaigos jį 
kankins klaikūs sapnai ir jis šauks naktimis, šituo visai 
nereikėtų stebėtis. 

Nors Kolenas Dublelis, narsusis stalininkas, ir gavo 
nuodėmių atleidimą, bet jis nerimavo. Netgi bandė iš- 
sivaduoti stumiamas prie trinkos; jis norėjo ten pats pri- 
eiti. Tačiau užrištas ant veido raištis padėjo jam išvengti 
būdingų visiems nuteistiesiems negrabių gestų. 

Niekas negalėjo numatyti, kad Dublelis pačiu netin- 
kamiausiu momentu pakels galvą ir Betruvas... Čia jau 
išties jo kaltės nebuvo!.. perskels jam kiaušą. Ir dar 
vienas kirtis! Paskui viskas baigta. 

Turės ką pasakoti ruaniečiai, kurie buvo aplipę namų 
langus. Ir tie pasakojimai žaibo greičiu aplėks visus mies- 
tus ir miestelius iki pat nuošaliausių kunigaikštystės kam- 
pelių. Iš visur ims plūsti į Ruaną žmonės, idant patys 
pagaliau išvystų aikštę, sugėrusią šitiek kraujo. Ir nė 
vienas nepatikės, kad iš keturių kūnų galėjo tiek išbėgti 
ir kad aplink ant žemės galėjo atsirasti tokia plati juo- 
dymė. 

Karalius Jonas žvelgė į savo patikėtinius su keistu 
pasitenkinimu. Siaubas, kurį jis kėlė net patiems ištiki- 
mMiausiems savo tarnams, atrodė, nebuvo jam nemalonus; 
jis didžiavosi savimi. Jis ypač atidžiai stebėjo savo vy- 
resnįjį sūnų. „Štai kaip, mano berniuk, turi elgtis, kai esi 
karalius..." 

Kas būtų jam išdrįsęs pasakyti, kad be reikalo nusi- 
leido savo kerštingai prigimčiai? Tą dieną jis pasijuto 
tarsi kryžkelėje. Kuriuo keliu pasukti? Į kairę ar į dešinę? 
Jis pasirinko blogiausiąjį, kaip ir grafas d'Arkūras, kai 
stovėjo ant paskutinės donžono laiptų pakopos. Po šeše- 
rių negandų kupinų valdymo metų, per kuriuos būta ši- 
tiek neramumų, sunkumų ir pralaimėjimų, jis davė kara- 
lystei neapykantos ir prievartos pavyzdį, o karalystė, 
beje, greit juo pasekė. Nereikėjo nė pusės metų, ir kara- 
lius įžengė į tikrų nelaimių kelią, nusivesdamas kartu ir 
visą Prancūziją. 


Trečia dalis 


PRARASTAS PAVASARIS 


I 


ŠUO IR LAPIUKAS 


Ak, kaip buvo gera, kaip išties gera vėl pamatyti 
Okserą. Niekada nemaniau, kad Viešpats Dievas man su- 
teiks tokią malonę ir aš taip galėsiu ja mėgautis. Vėl 
išvydęs vietas, kur praėjo tavo jaunystė, visuomet susi- 
jaudini. Jūs dar patirsite šitą jausmą, Aršambo, kai metų 
našta užguls jūsų pečius. Jei jums kada teks pravažiuoti 
Okserą, kai sulauksite mano metų... Tesaugo jus Die- 
vas... Jūs, Aršambo, pasakysite: ,„Aš čia buvau su savo 
dėde kardinolu, tuomet jis dar vyskupavo, ten buvo jo 
antroji diecezija; tik paskiau jis užsidėjo kardinolo ke- 
puraitę... Aš jį lydėjau į Mecą, kur jis turėjo pasima- 
tyti su imperatoriumi. .." 

Aš čia gyvenau trejus metus, ištisus trejus metus... 
O! Nemanykite, kad man gaila tų laikų ir kad aš geriau 
nei šiandien naudojausi gyvenimo džiaugsmais, būdamas 
Oksero vyskupu. Turiu prisipažinti, kad tuomet nekantra- 
vau iš ten kuo greičiau ištrūkti. Aš žvairakiavau Avinjo- 
no linkui, nors puikiai žinojau, kad esu dar per jaunas; 
tačiau kaip tik anuomet pajutau, kad Dievas man davė 
tvirtą charakterį ir daug proto, o tai galėtų Jam duoti, 
jei patekčiau į popiežiaus rūmus. Norėdamas išmokti pa- 
kantumo, ėmiau gilintis į astrologiją; šitas mokslas ir 
paskatino mano geradarį Joną XXII kaip tik man skirti 
kardinolo kepurę, — aš tuomet teturėjau 30 metų. Bet ši- 
tai, rodos, aš jums jau esu pasakojęs... O! Mano mielas 
sūnėne, kai bendraujate su gerokai vyresniu žmogumi, 
tenka priprasti vieną ir tą patį pasakojimą išgirsti net 
kelis kartus. Ir tai ne dėl to, kad į senatvę mūsų smege- 
ninės suminkštėja, ne, tik jos prikaupia tiek prisiminimų, 
kad, nori ar nenori, jie ima ir išlenda į paviršių. Jau- 
nystė noriai rezga ateities vizijas, o senatvė atkuria pra- 

eitį pasitelkdama atmintį. Tai lygiaverčiai dalykai... Ne, 
aš nesigailiu. Kai dabar lyginu save su anuo, koks buvau, 
galiu šlovinti Aukščiausiąjį ir mažumą pagirti save patį, 
tik, žinoma, kukliai ir santūriai. Paprasčiausiai laikas sru- 
vena iš Dievo rieškučių, o tada, kai nustosiu prisiminti, 
sustos ir laikas. Išskyrus prisikėlimo iš mirusiųjų dieną, 
kai visi mūsų gyvenimo momentai susilies į vieną. Bet 
šitai mano protui nesuvokiama. Aš tikiu prisikėlimu, vi- 
sus mokau juo tikėti, tačiau pats nė nebandau įsivaiz- 
duoti, kaip ten yra iš tikrųjų; aš tvirtinu, kad išpuikėliai 
yra tie, kurie drįsta dvejoti prisikėlimu... Taigi, taigi, 
tokių daugiau nei manote... kadangi jie neįgali jo įsi- 
vaizduoti. Žmogus elgiasi lyg neregys, kuris neigia švie- 
są vien dėl to, kad jos nemato. Šviesa neregiui — di- 
džiulė paslaptis. 

Palaukite... Apie tai galėčiau pakalbėti per sekma- 
dienio pamokslą, kurį sakysiu Sanse. Esu katedros arki- 
diakonas. Todėl ir privalau daryti tokį vingį. Mes galė- 
jome iškart pasukti į Trua, bet reikia dar patikrinti Sanso 
kapitulą. 

Šiaip ar taip, man būtų malonu kiek ilgiau pabūti 
Oksere. Tos dvi dienos prabėgo per greitai... Sent Etje- 
nas, Sen Žermenas, Sen Esebas, visos tos gražios baž- 
nyčios, kur aš laikiau mišias, tuokiau poras, dalijau ko- 
munijas... Žinote, kad Okseras, Autissidurum, seniausias 
iš visų mūsų karalystės krikščioniškų miestų; čia buvo 
vyskupijos centras prieš du amžius iki Chlodvigo, kuris, 
beje, sugriovė jį beveik iki pamatų mažai nusileisdamas 
Atilai, kadaise padariusiam tą patį; be to, ten prieš 600 
metų vyko konklava... Kai aš vadovavau diecezijai, ma- 
no didžiausias ir nuolatinis rūpestis buvo išvaduoti ją 
iš skolų, kurias paliko mano pirmtakas, vyskupas Pje- 
ras. Iš jo negalėjau nieko išreikalauti; tuo metu jis jau 
buvo įšventintas į kardinolus. Taigi puiki parapija, tik- 
ras kurijos prieškambaris... Pagaliau pavyko visas sky- 
les užlopyti savo beneficijomis ir padedant mano šeimai: 
mano ipėdiniai rado kur kas geresnę padėtį. Dabar mus 
lydintis toks pat. Jis išties geras prelatas, šitas naujasis 
Oksero monsinjoras... Tačiau Buržo monsinjorą parsiun- 
čiau i... Buržą. Jis vis tampė mane už sutanos prašyda- 
mas, kad leisčiau jam pasiimti trečiąjį notarą. O! To jau 
per daug. Aš jam atsakiau: ,„Monsinjore, jei jums reikia 
tiek daug raštininkų, vadinasi, jūsų vyskupijos reikalai 
labai supainioti. Dėl to įpareigoju jus tučtuojau sugrįžti 

atgal, į Buržą, ir patį viską sutvarkyti. Su mano palaimi- 
nimu". O mes be jo Mece kuo puikiausiai apsieisime. 
Oksero vyskupas sėkmingai jį pakeis... Beje, apie tai 
aš jau spėjau pranešti dofinui. Vakar nusiunčiau pas jį 
žygūną. Jis turi grįžti rytoj, vėliausiai — poryt. Vadinasi, 
paskutines žinias iš Paryžiaus gausime jau Sanse... Do- 
finas nepasiduoda; nepaisydamas visų gudrybių ir jam 
daromo spaudimo, jis vis dar laiko Navaros karalių ka- 
lėjime... 

O kaip reagavo į tuos kruvinus Ruano įvykius Pran- 
cūzijos žmonės? Pirmiausia pats karalius keletą dienų iš 
miesto nekėlė kojos ir apsistojo Buvrėjaus pilies donžo- 
ne, o sūnui liepė įsikurti kitame pilies bokšte, trečiajame 
bokšte sargyba saugojo Navaros karalių. Mūsų Jonas II 
manė privaląs sutvarkyti daugybę reikalų ir iškvosti ati- 
duodamą kankinimams Frikaną. „„Padarysime iš Frikano 
frikasė.“ Šis kalambūras, manau, buvo pasiskolintas iš 
Mitono Kvailelio. Tačiau nereikėjo kurti nei didelės ug- 
nies, nei ieškoti galingų replių; Perinė le Biufliui ir ke- 
turiems sargybiniams prireikė atitempti jį į rūsį ir pasu- 
kioti prieš nosį keletą kankinimo įrankių, ir Kano val- 
dytojas tučtuojau įrodė savo gerą valią. Jis kalbėjo, kal- 
bėjo, taip sakant, išpurtė iš savo krepšio viską iki men- 
kiausio trupinio. Taip ir buvo. Ne kitaip. Kaip abejosi 
jo sakomais žodžiais, kai kalbant jam iš baimės tarškėjo 
dantys? 

Iš tiesų, ką gi jis prisipažino? Pasakė Karlo Ispano 
nužudymo bendrininkų vardus? Jie ir taip jau seniai bu- 
vo žinomi; Frikanas nepridūrė nė vieno nežinomo, kuris 
po Manto sutarties nebūtų gavęs malonės rašto. Tačiau 
jo pasakojimas truko ištisą rytą. Ar tai slapti Karolio 
Navariečio pasitarimai Flandrijoje ir Avinjone su Lan- 
kasterio kunigaikščiu? Tačiau Europos karalių rūmuose 
visi apie tai tik ir kalbėjo; Frikanas mažai ką nauja pri- 
dūrė prie to, ką jau visi žinojo. Ar tai Anglijos ir Na- 
varos karalių susitarimas padėti vienas kitam karo veiks- 
muose? Ir patys kvailiausi žmonės galėjo tai suprasti 
dar praėjusią vasarą, kai mažne tuo pačiu laiku savo 
karius išlaipino Karolis Piktasis Kotentene, o Velso prin- 
cas — Bordo. Iš tikrųjų slapta sutartis, kuria Navaros ka- 
ralius pripažįsta karalių Eduardą Prancūzijos karaliumi 
ir kuria jie pasidalijo visą karalystę! Frikanas Noriai pri- 
pažino, kad toks susitarimas buvo parengtas, ir patvirtino 

ano d'Artua iškeltus kaltinimus. Tačiau sutartis nebuvo 

pasirašyta, vyko tik parengiamieji darbai. Kai karalius 
Jonas išgirdo šituos Frikė parodymus, sužviegė: „Išdavi- 
kas! Išdavikas! Ar ne mano teisybė?“ 

Dofinas atkirto: ,„Tėve, šitą sutartį rengė anksčiau nei 
Valonijos sutartį, kurią Karolis pasirašė su jumis ir ku- 
rioje aptariami visai priešingi dalykai. Išeitų, kad Karo- 
lis veikiau išdavė Anglijos karalių, o ne jus.“ 

Kai karalius Jonas suurzgė, kad jo žentas išdavė vi- 
sus žmones, dofinas įsiterpė: „Išties, mano tėve, ir pats 
pradedu tuo tikėti. Tačiau jūs labai klysite apkaltinda- 
mas Karolį tuo, kad jis išdavė kaip tik jūsų naudai“. 

Apie kelionę į Vokietiją, kur ketino vykti, bet taip ir 
neišvyko Karolis Piktasis ir dofinas, Frikė de Frikanas 
kalbėjo neužsičiaupdamas. Jis vardijo sąmokslininkus, nu- 
rodinėjo vietas, kur jie turėjo susitikti ir ką kuris turėjo 
daryti. .. Tačiau visa tai savo tėvui jau buvo papasakojęs 
pats dofinas, 

O ką jis žino apie naują Navaros monsinjoro sąmoks- 
lą, kurio tikslas — sučiupti Prancūzijos karalių ir nužu- 
dyti? O, ne, Frikė apie tai nėra girdėjęs nė vieno žo- 
džio, nepastebėjęs nė menkiausio ženklo. Tiesa, grafas 
d'Arkūras... apkalbėdamas mirusįjį, kaltinamasis nė kiek 
nerizikuoja; teisingumui šitai gerai žinoma... paskuti- 
nius mėnesius grafas d'Arkūras siaubingai tūžo ir neretai 
kalbėjo grasindamas; tačiau tik jis vienas ir tik savo 
vardu. 

Kaip, kartoju, kaip nepatikėti žmogui, kuris toks pa- 
slaugus savo kvotėjams, ištisas šešias valandas nesusto- 
damas pila savo parodymus, o raštininkai nespėja smai- 
linti savo plunksnų? Koks gudreiva tas Frikė, uoliai iš- 
ėjęs savo šeimininko mokslus, dabar skandino visus ap- 
linkui žodžių tvane ir dėjosi tokiu nepakenčiamu plepiu, 
kad tik geriau paslėptų tai, ką svarbu nutylėti! Šiaip 
ar taip, tam, kad šituos parodymus galėtum panaudoti teis- 
me, reikės dar apklausti jį Paryžiuje, sudarius naują ty- 
rimo komisiją, kadangi senoji niekam tikusi. Iš esmės 
užmetė didžiulį tinkla, o sugavo tik kelias žuvelytes. 

Tuo pat metu Jonas II rūpinosi užgrobti išdavikų val- 
das ir pareigas; dėl to jis išsiuntė iš Ruano vikontą To- 
mą Kupveržą, idant šis uždėtų savo leteną ant visų Ar- 
kūro giminės turtų, 0 maršalą d'Odrehemą pasiuntė 
užimti Evrė miesto. Tačiau visur Kupveržas buvo sutin- 
kamas labai nemeiliai, ir, gali sakyti, užgrobta ne per 
daugiausia. Jam būtų reikėję kiekvienoje pilyje palikti 

po ištisą įgulą karių, o jų jis nebuvo pakankamai pasi- 
ėmęs. Užtat stambus nukirsta galva Žano d'Arkūro kūnas 
kybojo neilgai Ruano kartuvėse. Jau antrąją naktį ge- 
rieji normandai slapta nukabino jį ir palaidojo, kaip ir 
dera palaidoti krikščionį; kartu jie prasimanė gerą pra- 
mogą pasišaipyti iš karaliaus. 

O dėl Evrė, tai jį teko apgulti. Tačiau šis Miestas ne- 
buvo vienintelė navariečių feodo valda. Nuo Valo- 
nijos iki Melano, nuo Longvilio iki Konšų, nuo Pontuazo 
iki Kutansų — kiekviename mieste tvyrojo grėsmė, ir net 
gyvatvorės palei kelius virpėjo; atrodė, kad jas veikė 
visur slypintis pavojus. 

Karalius Jonas toli gražu nesijautė Ruane saugus. Čia 
jis buvo atvykęs lydimas gana stipriai ginkluoto būrio, 
tikusio užpulti pokylio dalyvius, bet ne numalšinti maiš- 
tą. Jis vengė išeiti iš pilies. Patys ištikimiausi jo tarnai, 
tarp jų ir pats Žanas d'Artua, patarinėjo jam išvykti iš 
Ruano. Jo buvimas kurstė žmonių įniršį. 

Savo liaudies bijantis karalius yra išties vertas gai- 
lesčio valdovas, ir nenorom imi manyti, kad jo karalia- 
vimo dienos suskaitytos. 

Taigi, Jonas II apsisprendė grįžti į Paryžių, tačiau 
įsigeidė, kad jį lydėtų dofinas: „Jūs neatsilaikysite, Ka- 
rOli, kai jūsų kunigaikštystėje prasidės neramumai“. Jis 
ypač baiminosi, kad jo sūnus nepasirodytų pernelyg pa- 
lankus Navaros partijai. 

Dofinas pasidavė pareikšdamas norą keliauti vande- 
niu: „Aš įpratau, mano tėve, iš Ruano į Paryžių plaukti 
Sena. Jei elgsiuos kitaip, Žmonės pamanys, kad bėgu. 
Beje, mes plauksime lėtai, ir visos naujienos pasieks mus 
kur kas greičiau nei keliaujant sausuma; ir jei tos naujie- 
nos pasirodys tokios, kad privers mane grįžti, padaryti 
tai bus kur kas patogiau.“ 

Šit karalius sėda į didžiulį laivą, kurį Normandijos 
kunigaikštis įsakė pastatyti tik jo kelionėms, kadangi, 
kaip jums jau minėjau, jis labiausiai nemėgsta keliauti 
raitas. Didžiulė plokščiadugnė išdailinta ir paauksuota 
laivė; plevėsuoja Prancūzijos, Normandijos ir Dofinė vė- 
liavos. Ji plaukė varoma burių; nors ją galima valdyti ir 
irklais. Viršutinė kajutė įrengta tartum tikras kambarys, 
jaukus gyvenamas būstas, išklotas kilimais ir apstatytas 
skryniomis. Dofinas mėgo čia šnekučiuotis su savo pa- 
tarėjais, žaisti šachmatais ir šaškėmis arba paprasčiausiai 
žavėtis kraštovaizdžiu, kuris per visą kelionę šia vande- 

ninga upe rodo savo nepakartojamas grožybes. Tačiau 
karalius netvėrė pykčiu, kai reikėjo susitaikyti su šitokiu 
lėtumu ir ramybe. Kokia kvaila mintis plaukti Sena su- 
kiojantis tomis visomis kilpomis; šitaip kelias pailgėja 
bent tris kartus, o juk galima šuoliuoti tiesiai keliais! 
Jis sunkiai apsiprato tokioje mažoje erdvėje ir kiauras 
dienas žingsniavo pirmyn atgal diktuodamas laišką, vieną 
vienintelį laišką, kurį jis tai pamiršdavo, tai vėl jo grieb- 
davosi be perstojo jį perdirbinėdamas. Ir kiek paplaukus, 
žiūrėk, vėl įsakydavo prisišvartuoti prie kranto. Tuomet 
jis brido per purvynę, idant prisikastų iki prieplaukos, 
braukdamas purvais apskretusius savo aulinius per sau- 
lutes. Paskiau, liepęs atvesti arklį, kartu su svita keliavusį 
paskui laivę krantu, be jokio reikalo jojo apžiūrėti pilies, 
kurią pastebėjo topolių giraitėje. ,,„Kol sugrįšiu, laiškas 
turi būti parašytas iš naujo.“ Jo laiškas popiežiui; jame 
jis stengėsi paaiškinti Navaros karaliaus suėmimo prie- 
žastis. Galėjai pamanyti, kad svarbesnių dalykų karalys- 
tėje nė nebuvo! Buvo, tik karaliui jie nerūpėjo. Nerū- 
pėjo niekas, nors kai kas ir prašė jį įsikišti. Per prastai 
mokami mokesčiai, atsiradusi būtinybė vėl sumenkinti 
monetą, per dideli muito mokesčiai audeklams,— tai su- 
kėlė pirklių nepasitenkinimą, be to, labai reikėjo tvarkyti 
tvirtoves, kurioms grasino anglai, — į šituos kuo skubiau- 
siai spręstinus klausimus jis tik numojo ranka. Argi jis 
neturi kanclerio ar monetų kalyklos valdytojo, karaliaus 
metrdotelio, mokesčių rinkėjų ir parlamento pirmininkų? 
Tegul jie ir tvarko tuos reikalus. Tegul Nikola Brakas, 
esantis dabar Paryžiuje, tegul Simonas de Biusi ar Ro- 
beras de Lorisas imasi savo pareigų. Jie iš tiesų nesnaudė 
ir kimšo savo kapšus lošdami iš monetų kurso, nutrauk- 
dami nepalankiai galinčias baigtis teismo bylas prieš kurį 
giminaitį, be to, globodami savo draugus, jie nedavė ra- 
mybės vienai ar kitai prekybos kompanijai ar kuriam 
miestui, ar net diecezijai, o šie tikrai niekuomet neatleis 
to karaliui. 

Valdovas, kuris nori pats viskuo rūpintis, net iki men- 
kiausių iškilmių smulkmenų, arba visiškai niekuo nesi- 
rūpina, net ir pačiais svarbiausiais valstybės valdymo rei- 
kalais, toks valdovas nėra žmogus, galintis suteikti savo 
liaudžiai šlovingą lemtį. 

Dofino laivas nuleido inkarą Pon de Y'Arše antrąją 
kelionės dieną; tuomet karalius išvydo atšuoliuojantį Pa- 
ryžiaus pirklių prevo metrą Etjeną Marselį, lydimą 50 

ar net 100 ietininkų būrio su plevėsuojančia mėlynai rau- 
dona Paryžiaus vėliava. Šie miestelėnai buvo geriau ap- 
rūpinti apranga ir ginkluote nei daugelis riterių. 

Karalius neišlipo į krantą ir nepakvietė laivan prevo. 
Taip jie ir šnekėjosi — vienas nuo tiltelio, kitas nuo kran- 
to; abudu buvo be galo nustebę, kad šitaip susidūrė akis į 
akį. Prevo mažiausiai tikėjosi sutikti čia karalių, o kara- 
lius stebėjosi, ką gali veikti prevo Normandijoje su tokiu 
eskortu! Tai vis Navariečio intrigos, ne kitaip. O gal jie 
bandys išlaisvinti Karolį Piktąjį? Lyg ir per anksti būtų, 
juk po arešto praėjo tik savaitė. Pagaliau viskas įmanoma. 
O gal prevo ir yra dalyvis to sąmokslo, apie kurį jam 
pakuždėjo Žanas d'Artua? Tuomet viskas suprantama. 

„Mes atvykome jūsų pasveikinti, valdove!“ — pasakė 
prevo. O karalius, užuot privertęs jį kiek įsišnekėti, nei 
iš šio, nei iš to grasinamai pareiškė, kad buvo priverstas 
sučiupti Navaros karalių, kuris jam pridarė nemažai blo- 
gio, ir kad viskas išdėstyta ir paaiškinta laiške, pasiųsta- 
me popiežiui. Karalius Jonas dar pridūrė, kad, grįžęs į 
savo sostinę, tikisi ten rasti gerą tvarką, visišką ramybę 
ir uoliai triūsiančius paryžiečius. .. „(O dabar, mesire pre- 
vo, galite grįžti atgal.“ 

Išties per ilgas kelias tokiai trumpai ir nuobodžiai kal- 
bai. Etjenas Marselis apsisuko ketindamas joti atgal; jo 
juodos barzdos kuokštas pasišiaušė. O karalius, kai tik 
Paryžiaus vėliava ėmė tolti gluosnių žalumoje, tučtuojau 
iškvietė savo sekretorių, idant dar kartą perdirbtų savo 
laišką popiežiui... Beje... Briunė? Briunė! Briunė, papra- 
šyk dono Kalvo prijoti prie manęs. .. taip, prašau tave... 
Taigi, karalius padiktavo maždaug šitaip: „Ir dar, didžiai 
Šventas Tėve, turiu neginčijamų įrodymų, kad monsinjo- 
ras Navaros karalius bandė sukiršinti prieš mane Pary- 
žiaus pirklius ir susitarė su savo prevo, kuris be jokio 
leidimo atvyko į Normandiją; jį lydėjo toks gausus bū- 
Trys ginkluotų žmonių, kad ir suskaičiuoti juos visus būtų 
sunku. Atjojo jie tam, idant padėtų Navaros partijos pik- 
tadariams užbaigti savo niekšybę ir sučiupti mane ir do- 
finą, mano vyresnįjį sūnų..." 

Beje, kas valandą Marselio kavalkada karaliaus galvoje 
vis didėjo ir didėjo; netrukus jis jau suskaičiavo ne ma- 
Žiau kaip 500 iečių. 

Paskiau jis netikėtai nutarė pakelti inkarą ir, paėmęs 
iš Pon de T'Aršo pilies Navaros karalių ir Frikaną, upei- 
viams įsakė pasukti į Lez Andelisą. Navaros karalius 


391 


jojo iš paskos, nuo vienos prieplaukos iki kitos, apsuptas 
būrio sargybos, kuri nė per colį nuo jo nesitraukė ir tu- 
rėjo įsakymą belaisvį nudurti, jei šis mėgintų bėgti ar 
kas mėgintų jį išvaduoti: iš laivo jis turėjo būti visą 
laiką matomas. Vakarais jį uždarydavo artimiausiame nuo 
upės bokšte. Jį laikė Elbeie, Pon de IV Arše, o dabar ruošėsi 
uždaryti Gajaro pilyje... taip, Gajaro pilyje, ten, kur jo 
senelė Burgundė taip anksti baigė savo dienas. .. beje, pa- 
"našaus amžiaus. 

O kaip visa tai pakėlė monsinjoras Navarietis? Teisybę 
sakant, blogai. Dabar, žinoma, jis jau apsiprato su be- 
laisvio dalia, tuo labiau kai sužinojo, kad Prancūzijos 
karalius pats pakliuvo į Anglijos karaliaus nelaisvę, ir 
todėl jam nebereikia bijoti dėl savo gyvybės. Bet iš pra- 
džių. .. 

Ak, štai ir jūs, done Kalvai. Priminkite man, ar evan- 
gelijoje, kurią skaitys ateinantį sekmadienį, užsiminta 
apie šviesą ar ką Nors panašaus... taip, antrajam advento 
sekmadieniui. Keista būtų, jei tokios vietos taip ir nerastu- 
me... O gal apie tai kalbama viename iš laiškų... Grei- 
čiausiai tame, kurį skaitė praėjusį sekmadienį... Abjicia- 
mus ergo opera tenebrarum, et induamur arma lucis... 
Taigi, nusimeskime tamsybių apdarus ir užsidėkime švie- 
sos šarvus... Tikrai, praėjusį sekmadienį. Ir jūs, jūs 
irgi neįsiminėte? Gerai, pasakysite kiek vėliau, būsiu jums 
labai dėkingas... 

Pakliuvęs į spąstus, lapiukas sukasi it pakvaitęs; jo 
akys dega, gaurai pasišiaušia, pats sulysęs ir vis inkščia 
ir inkščia. Toks ir mūsų monsinjoras, Navaros karalius. 
Bet, reikia pasakyti, buvo daroma viskas, kad tik jį įbau- 
gintų. 

Nikola Brakas tuomet Ruane išsiderėjo bausmės ati- 
dėjimą sakydamas: tegul, girdi, Navaros karalius lieka 
gyvas, tik tegul jaučiasi taip, lyg kasdien mirtų; jo žo- 
džiai pasiekė toli gražu ne kurčias ausis. 

Karalius Jonas ne tik įsakė uždaryti Karolį kaip tik 
tame pačiame kambaryje, kur mirė Margarita Burgundė, 
be to, dar pasistengė jam šitai ir pranešti... „Visa šita 
šlykšti padermė paėjo iš tos niekingos kekšės, jo sene- 
lės, o jis pats, tos paleistuvės išpera, tegul mano, kad 
baigs savo dienas taip, kaip ir ji..." To dar Maža: visas 
tas dienas, kurias kalinys praleido vienutėje, jam nuola- 
tos, net ir naktimis buvo kartojama, kad jo žūtis jau arti. 

Karolio Navariečio vienatvę sutrikdydavo tai „„paleis- 
tuvių karalius“, tai de Biuflis ar kuris nors kitas sargy- 
binis, sakydamas jam: „„Ruoškitės, monsinjore. Karalius 
įsakė pastatyti pilies kieme jums ešafotą. Netrukus atei- 
sime jūsų paimti“. Po kelių minučių išties tarpdury pa- 
sirodydavo sargybinis Lalemanas ir rasdavo Navarietį 
prisispaudusį prie sienos, sunkiai alsuojantį, o paklai- 
kusios iš siaubo jo akys įbestos į jį. „Karalius nutarė ati- 
dėti bausmę; jums bus atimta gyvybė ne anksčiau kaip 
rytoj dieną." Tuomet Karolis Navarietis atgaudavo kvapą 
ir bejėgiškai susmukdavo ant taburetės. Vos spėdavo pra- 
bėgti valanda ar dvi, ir vėl grįždavo Perinė le Biuilis. 
„Karalius nutarė nebekirsti jums galvos, monsinjore. 
Ne... Jis įsigeidė, kad jūs būtumėte pakartas. Ir dabar 
jo įsakymu statomos kartuvės.“ O paskui, kai varpai 
baigia skambinti vakarinėms pamaldoms, ateidavo eilė 
užeiti Gotjė de Rivo, pilies valdytojui. „Jūs atėjote ma- 


nes, mesire valdytojau?"— ,,Ne, monsinjore, atnešiau jums 
vakarienę."—,, „Ar jau pastatė kartuves?“—,,Kokias kar- 
tuves? Ne, monsinjore, nėra jokių kartuvių."— „Ir ešafoto 


nėra?" — ,,Ne, monsinjore, nepastebėjau jokio ešafoto." 

Ir taip jau šešis kartus Navaros karaliui kirto galvą, 
tiek pat kartų korė ir ketvirčiavo. Galbūt baisiausia buvo 
tuomet, kai vieną vakarą į jo vienutę įnešė didžiulį ka- 
napinį Maišą ir pasakė, kad tąnakt jį įkiš ten ir įmes į 
Seną. Kitą rytą „paleistuvių karalius“ atėjo maišo; pa- 
vartęs jį, pastebėjo, kad Navaros karalius įsigudrino jame 
prabesti skylę, ir šypsodamasis išėjo. 

Karalius Jonas vis klausinėjo, kaip ten laikosi kali- 
nys. Ir tai jam teikė kantrybės laukti, kol raštininkas 
perrašinėja laišką popiežiui. Ar Navaros karalius valgo? 
Beveik ne, tik labai retai prisiliečia prie valgio, kurį 
jam atneša; dažniausiai tai, ką atnešdavo, ir išsinešdavo. 
Aiškus dalykas, bijojo būti nunuodytas. „(Tai jis sulyso? 
Gerai, labai gerai. Įsakykite, kad valgiai būtų kartūs ir 
smirdėtų — tegul sau mano, kad nori jį nunuodyti." Kaip 
Jis miegojo? Prastai. Dienomis dar galima buvo retkar- 
Čiais pamatyti jį užsikniaubusį ant stalo, galvą padėjusį 
ant sulenktų rankų; bet užtekdavo kam įeiti, jis tučtuojau 
Pašokdavo it įgeltas. Tačiau naktimis girdėdavosi, kaip 
Jis vaikšto po kambarį, be perstogės sukdamas ratus. ., 
„Kaip lapiukas, valdove, kaip tikras lapiukas.“ Matyt, 
baiminosi, kad jį pasmaugs, kaip kadaise tame pačiame 
apvaliame pilies kambaryje pasmaugė jo senelę. Kai kada 

rytais iš jo veido galėjai numanyti, kad jis verkė. ,(Ge- 
rai, labai gerai, — kalbėjo karalius —O jis su jumis 
kalba?“ O! lr dar kaip kalba! Bando užmegzti kalbą 
su kiekvienu, kuris pas jį užeina. Bando užčiuopti kiek- 
vieno silpnąją vietą. ,„Paleistuvių karaliui“ jis žadėjo kal- 
nus aukso, jei šis padėtų pabėgti ar nors jau sutiktų per- 
duoti laiškus. Perinė siūlė pasiimti jį kartu ir padaryti 
paleistuvystės namų prižiūrėtoju Evrė ir Navaroje, ka- 
jui. Tvirtovės valdytoją jis laikė ištikimu kariu ir todėl 
be perstojo kartojo apie savo nekaltumą ir neteisybę 
jo atžvilgiu. „Nežinau, kuo mane kaltina, kadangi, pri- 
siekiu Dievu, neturėjau jokių blogų užmačių prieš ka- 
ralių, brangiausią mano tėvą, ir nė nemaniau kaip nors 
jam pakenkti. Jį suklaidino klastingi ir nedori žmonės. 
Mane norėjo pražudyti jo akyse, tačiau aš nuolankiai 
pakelsiu bet kokią bausmę, kurią tik jis man paskirs, 
kadangi puikiai žinau, kad jūs čia niekuo dėtas. O juk 
daug kur aš galėčiau jam padėti, galėčiau daug ką pada- 
ryti jo labui, bet taip ir nepadarysiu, jei mane nužudys. 
Eikite pas jį, Mesire valdytojau, eikite ir pasakykite, kad 
išklausytų Mane; iš to jis turės didelę naudą. Ir jei Dievo 
valia man grįžtų visi turtai, būkite tikras, pasirūpinsiu ir 
jumis, nes matau, kad jūs mane užjaučiate tiek, kiek 
rūpinatės savo šeimininko geru.“ 

Visa tai, žinoma, tučtuojau buvo persakyta karaliui, 
ir šis ėmė stūgauti: „Tik pažiūrėkite, koks niekšas! Tik 
pažiūrėkite, koks išdavikas!“ Tarsi ne visi belaisviai 
bando suminkštinti savo prižiūrėtojus ar juos papirkti. 
Gal sargybiniai net kiek sutirštino spalvas, pasakodami 
apie Navaros karaliaus pasiūlymus, nes patys Manė ši- 
taip kiek pakelsią savo vertę. Atsidėkodamas už tokią 
ištikimybę, karalius Jonas kiekvienam jų numetė po 
kapšą aukso. „Šįvakar jūs pasakysite jam, kad aš liepiau 
iškūrenti jo vienutę, primeskite į židinį šiaudų ir šlapių 
pliauskų, o kaminą užkimškite,— tegul gerai pasirūko.“ 

Taip, mažasis Navaros karalius išties panėšėjo į ma- 
žą lapiūkštį, pakliuvusį į spąstus. O Prancūzijos kara- 
lius tarsi didžiulis pasiutęs šuo vis sukiojosi aplink nar- 
vą, toks barzdotas kiemsargis pasišiaušusiais ant kukš- 
teros gaurais; jis urzgė, staugė, šiepė dantis, kapstė žemę 
keldamas dulkes ir pro narvo virbus niekaip negalėjo 
pasiekti savo grobio. 

Šitai tesėsi iki pat balandžio 20 dienos, kai Andelise 
pasirodė du normandų riteriai, lydimi padoraus eskorto; 
ant jų nešamų kotų smaigalių plevėsavo vėliavos su 
Navaros ir Evrė herbais. Jie gabeno karaliui Jonui Fili- 
po Navariečio laišką, rašytą Konšuose. Gana griežtas laiš- 
kas. Filipas rašė esąs labai pasipiktinęs tuo, kad jo senjo- 
ras ir vyresnysis brolis turi kęsti tokį neteisingumą ir 
kančias... „Jūs jį išsivežėte neturėdami tam nei teisių, 
nei priežasčių. Žinokite, kad jūs neturite jokio pagrindo 
galvoti nei apie jo palikimą, nei apie mūsų, jei net bus 
lemta jam Mirti nuo jūsų žiaurumo, nes jūs niekuomet 
neįkelsite kojos į Mūsų valdas. Nuo šios dienos mes me- 
tame jums iššūkį, jums ir visai jūsų galybei, ir skelbiame 
žūtbūtinį karą, kiek tai nuo mūsų priklausys.“ Žodžiai 
gal ir nėra visai tokie, tačiau prasmė kaip tik tokia. Žo- 
džiai buvo surašyti sausai ir kategoriškai, aiškiai išreikš- 
tas atviras iššūkis. Laiško grubumą ypač pabrėžė tai, kad 
jis adresuotas ,,„Žanui de Valua, kuris vadina save Pran- 
cūzijos karaliumi..." 

Abu riteriai nusilenkė ir be ilgesnių kalbų, apsukę 
savo žirgus, išjojo taip, kaip buvo atjoję. 

Karalius neatsakė į laišką. Jis buvo nepriimtinas, ypač 
dėl tokio nepagarbaus adreso. Tačiau tai reiškė atvirą ka- 
rą; juk vienas iš stambiausių vasalų nebepripažįsta kara- 
liaus Jono teisėtu valdovu. Buvo akivaizdų, kad jis ne- 
truks pripažinti teisėtu Anglijos karalių. 

Visi laukė, kad po tokio klaikaus įžeidimo karalius 
Jonas visai pasius. Tačiau, visų nuostabai, pasigirdo jo 
juokas. Juokas, teisybė, kiek dirbtinis. Prieš 20 metų jo 
tėvas taip pat juokėsi, tik iš visos širdies, kai vyskupas 
Bergeršas, Anglijos karalius, atvežė jam jaunojo kara- 
liaus Eduardo III kartelį... 

Karalius Jonas įsakė tučtuojau išsiųsti popiežiui laišką 
tokį, koks buvo; nors daugybę kartų perdirbinėtas, jis 
nuo to nepasidarė nei protingesnis, nei įtikinamesnis. Tuo 
pat Metu jis įsakė išvežti iš tvirtovės žentą. „Jį uždarysiu 
Luvre.“ Ir, palikęs dofiną plaukti Sena savo didžiuliu 
Paauksuotu laivu, pats nušuoliavo į Paryžių. Ten jis ne- 
padarė nieko naudinga, o Navaros klanas darbavosi itin 
aktyviai. 

O! Aš ir nepastebėjau, kad jūs grįžote, done Kalvai. ., 
Tai jūs vis dėlto radote... tą vietą evangelijoje... Ir Jė- 
zus jiems atsakė... Ką jis atsakė“... „Keliaukite ir apsa- 
kykite Jonui, ką čia girdite ir matote..." Kalbėkite gaI- 

siau, done Kalvai. Šitas dunksėjimas... „Ir aklieji pra- 


regi, ir raišieji vaikščioja..." Taip, taip, aš girdžiu. Pasak 
Mato, Coeci vident, claudi ambulanti, surdi dudiunt, 
mortui resurgunt, et coetera... „Aklieji praregi“. Nelabai 


daug, bet man pakaks. Svarbu, kad turėsiu kuo pradėti 
savo pamokslą. Jūs gi žinote, kaip aš dirbu. 


II 


ANGLŲ TAUTA 


Aš jums, Aršambo, ką tik sakiau, kad Navaros par- 
tija darbavosi itin uoliai. Jau kitą dieną po Ruano po- 
kylio į visas puses buvo išsiųsti žygūnai. Pirmiausia, be 
abejo, pas tetulę ir seserį — pas Žaną ir Blanšą. Ir tuč- 
tuojau karalienių našlių pilyje, tarsi kokiame audimo 
fabrike, prasidėjo zujimas. O paskiau pas Karolio svainį 
Fevą... Kiek vėliau papasakosiu apie jį daugiau; tai gana 
neįprastas valdovas, tačiau ir jis šį tą reiškė. Kadangi 
mūsų Perigoras, kad ir kaip ten būtų, arčiau jo Bearno 
negu Paryžius, neblogai būtų vieną gražią dieną... Bet 
apie tai mes dar pasikalbėsime. Ir Filipas d'Evrė, visus 
reikalus paėmęs į savo rankas ir gana vykusiai pakeitęs 
brolį, įsakė Navarai telkti armiją ir nedelsiant ją vesti 
prie jūros, tuo tarpu Godfrua d'Arkūras rinko Karolio 
šalininkus Normandijoje. Pirmiausia Filipas pasiskubino 
siųsti į Angliją sirus de Morbeką ir de Brevaną, kurie 
dalyvavo ankstesnėse derybose, idant ten jie prašytų 
pagalbos. 

Karalius Eduardas sutiko juos gana šaltai: ,„Aš ver- 
tinu garbingas sutartis, kai daroma tai, kas pasižadėta. 
Kai sąjungą sudarantys karaliai nepasitiki vienas kitu, 
sunku įsivaizduoti, kad reikalai bus sėkmingi. Pernai at- 
vėriau vartus Navaros monsinjorui, aprengiau ir apgink- 
lavau armiją ir perdaviau Lankasterio kunigaikščiui; ji 
turėjo sustiprinti karines Navaros karaliaus pajėgas. Mes 
jau buvome toli pažengę sudarydami tarpusavio sutartį; 
susitarėme dėl ilgalaikės sąjungos ir įsipareigojome nie- 
kuomet nesudaryti nei taikos, nei paliaubų sutarties be 

kito žinios. Ir šit Navaros monsinjoras, vos spėjęs išsilai- 
pinti Kotentene, tariasi su karaliumi Jonu, prisiekia jam 
meilę ir ištikimybę. Ir jei jis nūnai pateko į kalėjimą, jei 
jo uošvis sugavo jį kaip išdaviką,— čia ne mano kaltė. 
Todėl, ketindamas jam padėti, norėčiau pirma sužinoti, 
ar tik mano Evrė giminaičiai nesikreipia į Mane ištikus 
nelaimei ir ar neatsigręš jie į kitus iškart, vos tik aš juos 
ištrauksiu iš tos bėdos.“ 

Vis dėlto jis kažką nurodė, pasikvietė kunigaikštį 
Lankasterį ir įsakė rengtis naujam žygiui, drauge jis pa- 
siuntė nurodymus Velso princui į Bordo. Iš Navaros 
pasiuntinių sužinojęs, kad Jonas II viskuo apkaltino savo 
žentą, jis iškart išsiuntė laiškus Šventajam Tėvui, impe- 
ratoriui ir daugeliui krikščioniškų šalių valdovų; tuose 
laiškuose jis neigė bet kokį sandėrį su Karoliu Navarie- 
čiu ir didžiai smerkė Joną II už nepakankamą jo tikėjimą 
ir veiksmus, kuriuos „riterijos garbės vardan“ jis mano 
esant karaliui netinkamus. 

Jo laiškas popiežiui buvo parašytas kur kas greičiau 
nei karaliaus Jono laiškas ir, patikėkite manimi, kitaip 
išdėstytas. 

Mes su karaliumi Eduardu nemėgstame vienas kito; 
jis mano, kad aš visada per daug rūpinuosi Prancūzi- 
jos nauda, o aš manau, kad jis per Mažai gerbia Bažny- 
čios primatą. Kaskart, kai tik susitinkame, tai ir susiki- 
virčijame. Jis norėtų Šventajame soste turėti anglą arba 
visai jokio. Tačiau turiu pripažinti, kad savo liaudžiai 
jis — puikus valdovas, atsargus, kai turi būti atsargus, ir 
narsus, kai gali būti narsus. Anglija jam daug kuo sko- 
linga. Ir nors jam tik 44 metai, jis gerbiamas taip, kaip 
paprastai gerbiami gerokai vyresni karaliai, jei jie buvo 
geri valdovai. Jų amžius matuojamas ne jų gimimo data, 
o jų valdymo trukme. 

Tuo atžvilgiu Eduardas III atrodo pats seniausias iš 
visų Vakarų šalių valdovų. Popiežius Inocentas tik ket- 
verius Metus vykdo šias pareigas, imperatorius Karolis 
išrinktas valdovu prieš 10 metų, tačiau karūnavo jį tik 
prieš dvejus. Jonas de Valua ką tik atšventė... deja, ne- 
laisvėje ir liūdnai... taigi, šeštąsias savo karūnavimo me- 
tines, o Eduardas III soste sėdi jau 29 metus, netrukus 
bus 30. 

Tai dailaus stoto ir didingos išvaizdos, gana apkūnus 
Vyriškis. Ilgi šviesūs plaukai, švelni Ir ispuoselėta barzda, 
kiek per didelės žydros akys... Tikras Kapetingas. Labai 

panašus į savo senolį, Pilypą Gražųjį, be to, paveldėjo 
iš jo ne vieną dorybe. Kaip apmaudu, kad mūsų karalių 
kraujas davė tokių gražių vaisių Anglijai ir tokių skur- 
džių — Prancūzijai! Sendamas Eduardas, kaip ir jo se- 
nelis, darėsi vis tylesnis ir tylesnis. Ko norėti! Šit jau 30 
metų jis regi, kaip prieš jį lankstosi žmonės. Iš jų eise- 
nos, žvilgsnio, balso tono jis supranta, ko iš jo tikisi, ko 
prašo ar trokšta garbės, o svarbiausia, supranta, kiek jie 
naudingi valstybei. Jo įsakymai trumpi. Štai ką jis sako: 
„Kuo mažiau ištarsi žodžių, tuo rečiau jie bus kartojami 
ir Mažiau iškraipomMa jų prasmė." 

Visoje Europoje jis buvo labai gerai žinomas. Mūšis 
prie Sliuiso, Kalė apgultis, pergalė prie Kresi... Per dau- 
giau nei šimtą metų jis pirmasis nugalėjo Prancūziją, 
veikiau savo varžovą prancūzą, kadangi tą karą, jo žo- 
džiais tariant, jis pradėjo tik tam, kad patvirtintų savo 
teises į Šventojo Liudviko karūną. Ir ne tik. Dar ir tam, 
kad užimtų klestinčios Prancūzijos provincijas. 

Neprabėgdavo ir Metai, kad jis neišlaipintų savo ka- 
riuomenės kontinente — tai Bulonėje, tai Bretanėje — ar 
neįsakytų, kaip buvo dvi paskutines vasaras, ruošti žygį 
iš savosios Gienės kunigaikštystės. 

Anksčiau jis pats vadovavo savo armijai ir pelnė di- 
džiai narsaus kariūno vardą, o dabar jis savo karių būrių 
į Zygius jau nelydi — perdavė juos narsiems karo vadams, 
kurie daugelyje kampanijų labai užsigrūdino ir ištobulėjo. 
Tačiau esu įsitikinęs, jog tokią šlovę jis turi dėl to, kad 
jo armija yra nuolatinė, ją sudaro daugiausia pėstininkai. 
Tokia kariuomenė gana judri, visuomet po ranka ir atsi- 
eina kur kas pigiau nei ta gremėzdiška armija, kurią 
kaskart tenka šaukti ir kuri niekuomet laiku nesusirenka; 
jos kariai apsirengę ir apsiginklavę tuo, ką turi, nė vie- 
nas jų neapmMokytas, kaip elgtis mūšio lauke. 

Žinoma, labai gražu pasakyti: „Tėvynei gresia pavo- 
jus. Mus šaukia karalius. Kiekvieno pareiga skubėti pas 
jį!“ O su kuo? Lazdomis? Ateina laikas, kai visi karaliai 
ims pavyzdį iš Anglijos ir kariaus sutelkę gerai apmokytų 
ir gerai apmokamų vyrų kariuomenę, kuri eis ten, kur 
bus įsakyta, eis nemurmėdama ir nesiginčydama. 

Matote, Aršambo, kad valstybė taptų galinga, jai ne- 
būtina turėti didžiulių plotų ir daug gyventojų. Tereikia, 
kad liaudis būtų išsiugdžiusi išdidumą ir prireikus sukaup- 
tų visas savo jėgas, o dar būtina, kad ją gana ilgai būtų 

valdęs išmintingas monarchas, sugebėjęs įžiebti aukštų 
siekių troškimą. 

Krašte, turinčiame 6 milijonus sielų, įskaitant ir Vel- 
są, ir dar prieš didįjį marą, o po šitos Dievo rykštės teliko 
4 milijonai, taigi, tame krašte Eduardas sukūrė klestinčią 
ir grėsmingą tautą, kuri kaip lygi tarp lygių kalbasi su 
Prancūzija ir imperija. Prekyba gelumbe, prekių plukdy- 
mas jūra, Airijos prijungimas, sumanus valdymas turtin- 
goje Akvitanijoje, karaliaus įsakymų taikymas be ato- 
dairos ir be išimčių, kiekvieną akimirką pasiruošusi į karo 
žygį kilti armija, — štai kodėl Anglija tokia galinga ir tuI- 
tinga. 

Pats karalius valdo neapsakomai didelius turtus; žmo- 
nės kalba, jog jis toks turtingas, kad pats nebegali su- 
skaičiuoti savo turtų, tačiau aš puikiai žinau, kad jis vis 
dėlto skaičiuoja, antraip nieko neturėtų. Kaupti turtus 
jis pradėjo prieš 30 metų, kai paveldėjo tuščią karaliaus 
iždą ir skolas visoje Europoje. O šiandien eina skolintis 
pas jį patį. Jis perstatė Vindzorą, išpuošė Vestminsterį. .. 
taip, teisybė, Vestmutjė, bet aš taip dažnai lankiausi Ang- 
lijoje, kad įpratau tarti tuos pavadinimus angliškai; nuo 
to laiko, kai anglai pasigviešė užkariauti Prancūziją, jie 
vis dažniau, net ir dvare kalba savo saksonų kalba ir vis 
rečiau prancūziškai... Visos jo rezidencijos pilnos kuo 
gražiausių ir brangiausių daiktų. Daug ką jis perka iš 
Lombardijos pirklių ir Kipro jūreivių, be to, ne tik ry- 
tietiškus prieskonius, bet ir visokiausius gaminius, ku- 
Tiuos paskiau Anglijos amatininkai naudoja kaip modelius 
savo dirbiniams, 

Beje, kai jau užsiminiau apie prieskonius, noriu jums, 
Aršambo, papasakoti apie pipirus. Pirmiausia tai labai pel- 
ningas pinigų investavimas. Jie negenda; pipirų kainos 
pastaraisiais metais vis auga, ir iš visko matyti, kad ir 
toliau didės. Viename Monpeljė sandėlyje turiu pasidėjęs 
pipirų už 10000 florinų, 0 gavau juos už pusę sko- 
los iš vieno vietos pirklio; jo pavardė Pjeras de Ramberas, 
jis nepajėgė atsiskaityti su Kipro tiekėjais. Kadangi esu 
Nikozijos kanauninkas... Nors ten niekuomet nebuvau, 
deja, niekuomet, nors šita sala, kaip pasakoja mačiusieji, 
neapsakomai graži... Todėl aš ir galėjau sutvarkyti jo 
Teikalą. .. Bet grįžkime prie Eduardo. PC 

Karaliaus stalas jo rūmuose — tai ne tušti žodžiai, ir 
kiekvienam, kuris ten atsiduria pirmąsyk, kvapą užgniau- 
Žia gausybė išdėlioto aukso. Vidury stalo puikuojasi maž- 

ne naturalaus didumo auksinis elnias. Taurės, ąsočiai, du- 
benys, šaukštai, peiliai, druskinės — viskas gryno aukso. 
Stalininkai kaskart atnešdavo tiek aukso, kad jo būtų už- 
tekę prikalti monetų visai grafystei. „Jei prireiks, mes. 
visa tai galėsime parduoti“, — sako karalius. Bet ir sunkiu 
šaliai Metu, — o koks iždas šito nepatiria? — Eduardas įsi- 
tikinęs, kad visuomet gaus kreditą, kadangi visi žino apie 
jo turimus turtus. O savo valdiniams jis pasirodo tik pra- 
bangiausiais auksu siuvinėtais drabužiais, apsisiautęs bran- 
giais kailiais, žėrintis brangenybėmis, o kojos apautos 
aukso kurpėmis. 

Šioje visiems matomoje prabangoje nepamirštas ir Die- 
vas. Vienintelėje Vestminsterio koplyčioje tarnauja 14 
vikarų, o kur dar klierikai giedotojai ir visi zakristijos 
patarnautojai! Norėdamas iškrėsti šunybę popiežiui, kurį 
karalius mano priklausant prancūzams, jis nuolat skiria 
vis daugiau bažnyčios tarnų; tas pareigas atiduoda tik 
anglams ir su Šventuoju sostu nesidalija beneficijomis. 
Šiuo klausimu mes visuomet ginčijamės. 

Prievolė Dievui atlikta, dar lieka šeima. Eduardas III 
turi 10 vaikų; visi jie gyvi. Vyresnysis yra Velso prin- 
cas ir Akvitanijos kunigaikštis, jam 26 metai. O jauniau- 
siąjį, Bekingemo grafą, ką tik nujunkė nuo krūties. 

Visiems savo sūnums Eduardas parūpino didingus ti- 
tulus ir valdas, o savo dukterims stengiasi surasti pačius 
kilmingiausius vyrus; tos vedybos turi padėti įgyvendinti 
visas jo užmačias. 

Kertu lažybų, kad jis, karalius Eduardas, gyventų la- 
bai nuobodžiai, jei Apvaizda nebūtų jo skyrusi tam, ką 
jis geriausiai moka, — valdyti. Taip, jam išties būtų nuo- 
bodu gyventi ir senti, mažai jį būtų dominusi ir artėjanti 
mirtis, jei nebūtų tekę valdyti kitų aistras ir kitiems nu- 
rodyti gyvenimo tikslo, kuris padėtų aniems užsimiršti. 
Žmonės tik tuomet mato gyvenimo prasmę ir sužino gy- 
venimo kainą, kai visi jų darbai ir mintys skirti kokiam 
didingam sumanymui, su kuriuo jie gali sujungti savo 
likimą. 

Kaip tik tai ir įkvėpė karalių, kai jis Kalė Mieste įkū- 
rė savo Keliaraiščio ordiną. Ordiną, kuris taip klesti ir 
kurį pamėgdžiodamas tas varguolis Jonas II įkūrė Žvaigž- 
dės ordiną, sukurpęs prašmatnią, bet pasigailėtiną koO- 
piją. .. 

Šis didybės troškimas skatina karalių Eduardą, — kai 
jis brandina planą, apie kurį garsiai nekalba, bet kuris 

aiškiai numanomas, — paversti visą Europą Anglijos vals- 
tybe. Jis ne tiek svajoja visus Vakarus laikyti tiesioginėje 
savo valdžioje arba užkariauti visas karalystes ir paversti 
jas savo vasalėmis. Ne, jis veikiau mąsto apie laisvą 
karalių ar vyriausybių sąjungą, kur jis turėtų pirmumą 
ir vadovautų; šitoje sąjungoje įsigalėtų ne tik taika, bet 
ir nebetektų baimintis imperijos, net jei ji ir nesutiktų 
prisijungti prie jo. Ir daugiau jokių įsipareigojimų Šven- 
tajam sostui, įtariu, kad jis slapta brandina šį sumany- 
mą... Jam jau pasisekė su Flandrija, kurią jis atplėšė 
nuo Prancūzijos; jis kišosi į Ispanijos reikalus ir jau tie- 
sia savo čiuptuvus į Viduržemio jūros kraštus. O! Jei jis 
turėtų Prancūziją, įsivaizduokite, ką jis padarytų, ką jis 
galėtų jai padaryti! Jo sumanymas, beje, nėra toks jau 
naujas. Eduardo senelis, Pilypas Gražusis, irgi brandino 
Europos suvienijimo planą, kurį įgyvendinus pagaliau įsi- 
galėtų amžina taika. 

Su prancūzais Eduardas mėgsta kalbėti prancūziškai, 
o su anglais — angliškai. Į flamandus jis gali kreiptis jų 
gimtąja kalba ir tuo labai pamalonina jų savimeilę; toks 
elgesys jam atneša sėkmę jų šalyje. Su visais kitais jis 
bendrauja lotyniškai. 

Aišku, jūs Manęs paklausite, kodėl gi tokiam talen- 
tingam, tokiam sumManiam ir likimo apdovanotam valdovui 
nesudaryti palankių sąlygų atsisėsti į Prancūzijos sostą? 
Kam taip stengtis, kad išsaugotume karaliumi tokį įžūlų 
kvailelį, kurio žvaigždės prastai išsidėsčiusios ir kuriuo 
mus apdovanojo Apvaizda, Matyt, tam, kad pasiųstų mū- 
sų nelaimingai karalystei dar vieną išbandymą? 

O, Mano Mielas sūnėne, tos Vakarų karalysčių santar- 
vės mes irgi norime, tik geidaujame, kad toji santarvė 
būtų prancūziška, kitaip sakant, kad tai Vakarų karalys- 
čių sąjungai vadovautų Prancūzija ir kad prancūzai visur 
turėtų pirmumo teisę. Esame tvirtai įsitikinę, kad Anglija, 
kai ji pasidarys pernelyg galinga, labai greitai nutols nuo 
Bažnyčios ir nepaisys jos įstatymų. Prancūzija yra Dievo 
išrinkta karalystė, o karalius Jonas juk neamžinas. 

Jūs suprantate, mielas Aršambo, kodėl karalius Eduar- 
das taip atkakliai palaiko tą Karolį Piktąjį, kuris tiek 
kartų jį apgaudinėjo? Ogi dėl to, kad mažoji Navarietė ir 
didžiulė Evrė grafystė yra gardus kąsnis ne tik jo norams 
užsidėti Prancūzijos karūną, bet ir jo sumanymuį sujungti 
karalystes; tas sumanymas tvirtai įsigraužė į jo smegenis. 
Ką gi, tegul ir karaliai bent kiek pasvajoja! 

Netrukus po mūsų pasiuntinių, Morbeko ir Brevano, 
atvykimo Anglijoje pasirodė ir monsinjoras Filipas d'Evrė 
Navarietis, Longvilio grafas. 

Šviesiaplaukis, dailiai sudėtas ir orios laikysenos Fi- 
lipas Navarietis yra tiek garbingas, kiek jo brolis klas- 
tingas. Atsitiko taip, Kad, būdamas garbingas ir ištikimas 
savo broliui, nors ir nenoriai, tačiau dalyvauja visose 
klastose. Jis, kaip ir jo brolis, nėra apdovanotas dideliu 
gražbylystės talentu, tačiau traukia žmones savo dvasine 
šiluma. Filipas labai patiko karalienei Pilypai. Ji tikina, 
kad jis visiškai panašus į jos vyrą, kai šis buvo tokio pat 
amžiaus. Nieko čia, beje, nuostabaus, juk jie pagal dau- 
gelį giminystės linijų yra pusbroliai. 

Šaunioji, geroji karalienė Pilypa! Apvalutė ir rausvutė 
jaunystėje, su amžiumi žadėjo būti storulė, kaip dauguma 
Eno moterų. Ir tą pažadą ištesėjo. 

Karalius ją mylėjo ramiai. Tačiau, metams bėgant, pa- 
sitaikydavo ir kitų meilių, retų, bet aistringų. Iš tokių 
buvo grafienė de Solsberi, o dabar Alisa Perėr ar Perjėr, 
karalienės rūmų dama. Ramindama savo apmaudą, Pilypa 
vis valgo ir vis storėja, storėja. 

Klausiate, kaip laikosi karalienė Izabelė? Taip, taip, 
ji dar gyva; nebent prieš mėnesį tikrai buvo gyva... Jau 
28 metus gyvalioja Kestl Rizinge, didžiulėje ir niūrioje 
pilyje, kur ją uždarė sūnus po to, kai, jam įsakius, buvo 
mirtimi nubaustas motinos meilužis lordas Mortimeris. 
Gyvendama laisvėje, ji būtų dariusi per daug rūpesčių. 
Prancūzijos Vilkė. Jis ją aplanko kartą per metus, per 
Kalėdų šventes. Jo teisės į Prancūziją kaip tik ir yra iš 
jos pusės. Tačiau, kita vertus, ji yra ir Prancūzijos 
dinastinės krizės priežastis, kai paskundė Margaritą 
Burgundę svetimaujant ir tuo suteikė puikiausią pa- 
grindą nuo sosto nušalinti Liudviko Vaidingojo palikuo- 
nis. Sutikite, tai lyg likimo ironija, kai po 40 metų Mar- 
garitos Burgundės vaikaitis ir Izabelės sūnus sudaro są- 
jungą. O! Verta gyventi, kad tiek pamatytum! 

Ir štai Eduardas ir Filipas Navarietis Vindzore vėl 
imasi sudaryti kadaise nutrauktą sutartį, kai jos pamatai 
jau buvo padėti per derybas Avinjone. Sutartis, žinoma, 
slapta. Juodraštinėse apybrėžose susitariančių šalių vadai 
turėjo būti nurodyti kuo neaiškiau. Anglijos karalius ten 
vadinamas „vyresniuoju“, o Navaros karalius —,,jauneės- 
niuoju“. Tarsi šito būtų užtekę juos užmaskuoti ir tarsi 
pats sutarties turinys kuo aiškiausiai nenurodytų tikrųjų 

jų Vardų! Visi tie atsargumai gal ko nors verti kancelia- 
rijose, tačiau negali suklaidinti tų, kurių tenka saugotis. 
Kai nori paslaptį išsaugoti, jos nereikia užrašyti, — šit ir 
viskas. 

„Jaunesnysis“ pripažįsta „vyresnįjį“ teisėtu Prancūzi- 
jos karaliumi. Tai vis vien ta pati pradžia ir ta pati sutar- 
ties esmė; tai svarbiausias sutarties dalykas. ,, Vyresnysis“ 
pripažįsta „jaunesniojo“ teises į Normandijos kunigaikš- 
tystę, Šampanės ir Bri grafystes, Šartro vikontiją ir visą 
Langedoką kartu su Tulūza, Bezjė, Monpeljė. Atrodo, 
Eduardas nenusileido dėl Angulemo... Jis per arti Gie- 
nės, veikiausiai dėl to ir tas užsispyrimas; jei ši sutartis, 
neduok Viešpatie, įsigalės, Eduardas neleis Navarai įsi- 
terpti tarp Akvitanijos ir Puatu. Vietoj Angulemo jis su- 
tiko perleisti Bigorą, taigi Febas, jei ši žinia būtų pasie- 
kusi jo ausis, anaiptol netrykštų laime. Kaip matote, viską 
sudėjus, išeina didelis Prancūzijos gabalas, net labai di- 
delis. Reikia tik stebėtis, kad žmogus, ketinąs valdyti visą 
šalį, tiek žemių atiduoda savo vasalui. Tačiau, viena ver- 
tus, ta lyg ir vicekaralystė, kurią jis perduoda Navarai, 
kuo puikiausiai atliepia jo puoselėjamą svajonę apie nau- 
jąją imperiją; kita vertus, kuo labiau jis didina princo 
valdas, —o jis juk pripažįsta Eduardą karaliumi, — tuo 
platesnis ir tvirtesnis jo teisėtumo teritorinis pagrindas. 
Užuot siekęs, kad tos valdos būtų jungiamos viena po 
kitos pamažu, jis gali manyti, kad visos provincijos pri- 
pažino jį savo valdovu išsyk. 

O visa kita — karo išlaidų pasidalijimas, įsipareigoji- 
mai nieku gyvu nesudarinėti separatinių paliaubų — įpras- 
ti punktai ir perrašyti iš pirminio projekto. Tačiau sąjun- 
ga pavadinta ,,Nenutrūkstama sąjunga". 

Noriu prisiminti vieną juokingą nesusipratimą tarp 
Eduardo ir Filipo Navariečio: pastarasis pareikalavo, kad 
į sutartį įrašytų 100 000 ekiu įmoką, kuri buvo minima 
Karolio Navariečio ir Žanos de Valua vedybų sutartyje 
ir kuri taip ir nebuvo sumokėta. 

Karalius Eduardas nustebo: „Kodėl aš turėčiau mokė- 
ti karaliaus Jono skolas?" —,,O kaipgi? Juk jūs jį pakeisite 
soste, taigi perimsite ir visus jo įsipareigojimus.“ Pasiti- 
kėjimo savimi jaunajam Filipui išties netrūko. Tik jo 
amžiaus žmogus gali išdrįsti reikalauti tokių dalykų. Ka- 
ralius Eduardas III nusijuokė, o tai ne taip dažnai atsi- 


tikdavo: „Tiek to, tegul taip ir bus. Bet tik po to, kai 
būsių karūnuotas Reimse. Ir ne anksčiau", 

Filipas Navarietis grįžo į Normandiją. Kol ant vele- 
ninio popieriaus perrašinėjo tai, dėl ko susitarta, kol pa- 
punkčiui aptarinėjo kiekvieną žodį, kol kėlė dokumentus 
nuo vieno Lamanšo kranto į kitą... iš „„vyresniojo“ pas 
„jaunesnįjį“... O dar karo rūpesčiai, ir šitas slaptas susi- 
tarimas tapo visiems žinomas, bent jau tiems, kuriems 
rūpėjo žinoti, ir toji sutartis pagaliau pasirašyta buvo tik 
rugsėjo pradžioje Klarendono pilyje, tik prieš tris mėne- 
sius, o netrukus įvyko Puatjė mūšis. Kas ją pasirašė? Fi- 
lipas Navarietis, kuris tam tikslui ryžosi antrąkart keliauti 
į Angliją. 

Dabar suprantate, mielas Aršambo, kodėl dofinas, ku- 
ris, kaip Menate, priešinosi Navaros karaliaus areštui, at- 
kakliai laiko jį kalėjime, o juk dabar, kai valdo karalystę, 
seniai jau galėjo jį išlaisvinti, juo labiau kad yra spau- 
džiamas iš visų pusių tai padaryti. Kol sutartį pasirašė 
Filipas Navarietis, ją galima laikyti nieko nevertu popier- 
galiu. O kai ją pasirašys ir Karolis — tai jau kitas da- 
lykas. 


Kol kas Navaros karalius, kadangi Prancūzijos kara- 
liaus sūnus jį laiko nelaisvėje Pikardijoje, dar nežino... 
greičiausiai jis vienas ir nežino... kad jis pripažino Ang- 
lijos karalių Prancūzijos karaliumi, tačiau be raštiško su- 
tikimo, mat tos sutarties jis negali pasirašyti. 

Ir čia prasideda tokia painiava, kai, taip sakant, savi 
savųjų neatpažįsta, 0 Mes tuos mazgus ir bandysime iš- 
painioti Mece! Kertu lažybų, kad praeis 40 metų ir nė 
viena žmogysta čia nieko nebesupras, išskyrus galbūt jus 
ar jūsų sūnų, nes jūs jam visa tai papasakosite. .. 


III 


POPIEŽIUS IR PASAULIS 


Ar aš jums nesakiau, kad mes Sanse gavome naujienų? 
Ir dar gerų. Dofinas palikęs savo Generalinius luomus la- 
bai sunerimusius,— ten Marselis reikalauja panaikinti Di- 
džiąją tarybą, o vyskupas Le Kokas, rūpindamasis Karolio 
Piktojo išlaisvinimu, užsimiršta ir nusikalba iki to, kad, 

girdi, reikėtų nuversti nuo sosto Joną II... Taip, taip, 
mielas sūnėne, prieita jau prie šito; vyskupo kaimynui 
teko užminti ant kojos, tik tuomet Le Kokas atitoko ir 
patikslino, kad karalių nuversti turi teisę ne Luomai, o 
popiežius, ir tai prašant trejiems Generaliniams luo- 
mams... Tai šit dofinas, apmovęs visus žmones, vakar, 
t. y. pirmadienį, irgi išvyko į Mecą. Kartu su juo ir 
2000 raitelių. Jis pasiaiškino tuo, kad neva gavęs 
iš imperatoriaus pranešimų, kuriuose reikalaujama atvyk- 
ti į seimą Prancūzijos karalystės labui. Taip... pirmiau- 
sia Mano pranešimą. Jis manęs paklausė. Taigi, Luomų 
reikalingumas pakibo ore, ir jiems teko išsiskirstyti taip 
ir nespėjus ką nors nutarti. Kai mieste prasidės neramu- 
mai, dofinas galės ten įvesti armiją. Taip jis laiko miestą 
nuolatinėje grėsmėje. .. 

Kita gera žinia: Kapočis į Mecą neatvyks. Jis atsisako 
pasimatyti su ManimMi. Koks laimingas atsisakymas. Tuo 
jis parodys nepaklusnumą Šventajam Tėvui, o aš pagaliau 
nusikratysiu jo. Lydėti dofino pasiunčiau Sanso vyskupą, 
kartu vyksta ir vyskupas kancleris Pjeras de La Forė; 
taigi ten jau bus du patarėjai, be to, abu išmintingi žŽmo- 
nės. O mano palydoje 12 prelatų. Šito visiškai pakanka. 
Iki šiolei nė vienas legatas tokios svitos nėra turėjęs. Ir 
dar nėra Kapočio. Išties negaliu suprasti, kodėl Šventasis 
Tėvas taip atkakliai norėjo jį pristatyti prie manęs ir taip 
pat atkakliai geidauja jo daugiau nebekviesti. Pirmiausia 
be jo aš būčiau išvykęs kur kas anksčiau... Ką ir sakyti, 
prarastas pavasaris. 

Kai tik sužinojome apie įvykius Ruane ir Avinjone, 
gavome karaliaus Jono ir karaliaus Eduardo laiškus, o 
paskiau, kai Mums buvo pranešta, kad Lankasterio kuni- 
gaikštis suruošė naują žygį, o Prancūzijos kariuomenė 
pašaukta rinktis birželio pradžioje, aš supratau, kad rei- 
kalai eina vis prastyn. Šventajam Tėvui pasakiau, kad 
reikėtų pasiųsti legatą, ir jis su tuo sutiko. Skundėsi 
krikščionybės būkle. Po savaitės aš jau buvau pasirengęs 
iškeliauti. Jam reikėjo bent trijų, idant surašytų pamo- 
kymus. Aš jam ir sakau: „Kokie dar gali būti pamokymai, 
sūnctissimus pater?t Užtenka perrašyti tuos, kuriuos jūs 
gavote iš savo pirmtako, garbiojo Klemenso VI; surašyti 
jie buvo prieš 10 metų ta pačia intencija. Kuo puikiausi 
pamokymai. O man regis, jog svarbiausias pamokymas — 
daryti viską, kad užkirstume kelią naujo visuotinio karo 
grėsmei.“ 

Galbūt širdies gilumoje, pats to nesuvokdamas, kadan- 
gi sąmoningai jis negali apie ką nors turėti blogų minčių, 
popiežius ne taip jau degė noru linkėti, kad man pavyktų 
ten, kur jam nepasisekė kadaise, prieš Mūšį prie Kresi. 
Apskritai jis tai ir pats prisipažino. ,Su manimi Eduardas 
III taip šiurkščiai kalbėjo ir taip grubiai atstūmė, jog 
dabar baiminuosi, kad ir jums taip neatsitiktų. Tas Edu- 
ardas neabejotinai labai ryžtingas ir tvirtas žmogus; jo 
lengvai nepergudrausi. Be to, jis įsitikinęs, kad visi pran- 
cūzų kardinolai stojo jo priešų pusėn. Todėl su jumis aš 
pasiųsiu jūsų venerabilis frater Capocci." Šit ką jis įsikalė 
į galvą... 

Venerabilis frater! Kiekvienas popiežius per visą savo 
buvimą Šventajame soste turi bent kartą suklysti, ant- 
raip jis taptų pačiu Viešpačiu Dievu. Tai va, Klemenso 
VI suklydimas ir buvo nurodymas įšventinti į kardinolus 
Kapočį. 

„O be to,— tarė Inocentas,— jei vienas iš jūsų dviejų 
susirgtų... tesaugo jus Viešpats... tuomet mūsų misiją 
galės tęsti kitas“. Kadangi mūsų vargšelis Šventasis Tė- 
vas amžinai jaučiasi nesveikas, jam norisi, kad ir kiti 
negaluotų, ir užtenka jums nusičiaudėti, jis jau pasiruo- 
šęs duoti paskutinį patepimą. 

Per visą tą laiką, kai keliaujame, ar matėte, Aršambo, 
kad aš kada negaluočiau? Bet su Kapočiu kitas reika- 
las — jis negali ištverti kratymo, nuo jo jam ima nepake- 
liamai skaudėti pusiaują, o dar kas 2 ljė tenka sustoti, kad 
jis galėtų nusišlapinti. Vieną dieną, žiūrėk, jį muša karš- 
tis, o kitą jau kamuojasi viduriuodamas. Jis net norėjo 
atimti iš Manęs mano daktarą metrą Vižjė, kuris, pripa- 
žinkite, per daug apkrautas darbu nebuvo, bent aš atim- 
davau tikrai Mažai jo laiko. Mano galva, geras dakta- 
ras — tai tas, kuris kas rytą jus apčiupinėja, paklauso, 
apžiūri akis ir liežuvį, ištiria šlapimą, nieko per daug 
nedraudžia ir nuleidžia kraujo ne dažniau kaip kartą per 
mėnesį, žodžiu, palaiko kuo puikiausią jūsų savijautą. .. 
Be to, reikia pažiūrėti, kaip Kapočis ruošiasi kelionei! Jis 
iš tų žmonių, kurie intriguoja ir primygtinai prašo pa- 
siųsti į misiją, o vos tik išgauna sutikimą, jau neužsičiaup- 
dami reikalauja to ar ano. Vieno popiežiaus sekretoriaus 
tokiems nebeužtenka, duok jiems bent du. Kyla klausi- 
mas, kuriam galui, jei visus laiškus į kuriją, kol dar va- 
žiavome kartu, diktavau ir taisiau aš pats... Ir todėl ga- 
lėjome išvykti tik per saulėgrįžą, birželio 21-ąją. Vėloka. 

Kai armijos leidžiasi į karo žygį, karo jau nebesustab- 
dysi. Ginklų žvangesį galima nutildyti tuomet, kai jis tik 
karalių galvose, kurios dar nėra priėmusios galutinio 
sprendimo, Trumpiau sakant, Aršambo, prarastas pavasa- 
ris. 

Išvykimo išvakarėse mane priėmė Šventasis Tėvas, 
pabrėžiu, priėmė mane vieną. Gal kiek apgailestavo davęs 
man niekam tikusį palydovą. Aš nuvykau į Vilnevą, kur 
gyveno popiežius. Mat jis atsisakė įsikurti tuose didžiu- 
liuose rūmuose, kuriuos pastatydino jo pirmtakai. Per daug 
ten prabangos, jo požiūriu, per daug iškilmingumo, per 
daug rūmininkų. Inocentas išgirdo liaudies balsą ir paklu- 
so jam, kuris priekaištavo dėl pomėgio gyventi per daug 
prabangiai. Liaudies balsas! Keletas rašeivų, kuriems tulžį 
pakeičia rašalas, dar keletas pamokslininkų, kuriuos į 
Bažnyčią pasiuntė pats velnias, idant pasėtų ten nesan- 
taiką; pirmuosius užteko prigrasinti atskyrimu nuo Bažny- 
čios, ir jiems tokio smūgio pakanka, kad nutiltų, o ant- 
riesiems teks skirti dalį pelno iš Bažnyčios turto ar bene- 
ficijų ir dar duoti kokią padoresnę vietą, kadangi jie taip 
niekina visus dažniausiai tik iš pavydo; jei jie ką ir nori 
pakeisti šiame pasaulyje, tai tik dėl to, kad jie jame, 
jų akimis žiūrint, užima per menką vietą. Kad ir Petrarka. 
Jūs girdėjote, kaip apie jį kalbėjau su Oksero monsinjo- 
ru. Tas žmogus blogas iš prigimties, tačiau, reikia pripa- 
žinti, turi daug mokslo žinių ir kitų teigiamybių; jo klau- 
sosi abipus Alpių. Jis buvo Dantės Aligjerio draugas. 
Dantė ir atsivežė jį į Avinjoną; ten jis atlikinėjo daugybę 
princų pavedimų. Štai kas rašė, kad Avinjonas — liūnų 
liūnas, kad ten klesti visos ydos, knibždėte knibžda per- 
ėjūnų, kad ten papirkinėja kardinolus, o pats popiežius lai- 
ko kromelį ir prekiauja diecezijomis ir abatijomis, kad 
prelatai turi meilužių, o jų meilužės savo ruožtu išlaiko 
dykaduonius vyriškius... Taip sakant, tikras naujasis Ba- 
bilonas. 

Apie mane jis prikalbėjo daugybę bjauriausių dalykų. 
Kadangi jis — gerbtina persona, aš su juo mMačiausi, iš- 
klausiau jį ir tai jam suteikė nemažą pasitenkinimą, dar 
sutvarkiau keletą jo reikalų... Kalbama, kad jis domisi 
astrologija, kerėjimais, juodąja magija ir kitais daly- 
kais... Padėjau atgauti keletą jo beneficijų, kurios buvo 
iš jo atimtos: be to, susirašinėjau su juo ir paprašiau, kad 
į kiekvieną savo laišką jis įdėtų nurašytų žymių senovės 
poetų eilių ir sentencijų, kurių jis turi begalę, o aš jomis 

puoščiau savo pamokslus, nors pats ne itin jomis piktnau- 
džiauju, Mat mano stilius veikiau primena legisto stilių; 
vienąkart aš jam net pasiūliau popiežiaus sekretoriaus vie- 
tą,— tik nuo jo priklausė, ar jis sutiks. Ir ką jūs manote, 
nuo to laiko jis kur kas Mažiau dergė Avinjono popiežiaus 
rūmus, 0 apie mane ėmė rašyti stačiai stebuklus. Aš, girdi, 
esąs Bažnyčios dangaus skliaute ryškiausia žvaigždė, esąs 
tikroji valdžia, nors ir nesėdžiu popiežiaus soste; žiniomis 
esąs lygus ar net pralenkęs bet kurį mūsų dienų teisės 
mokovą, esąs dosniai apdovanotas pačios gamtos ir išto- 
bulėjęs mokslais; Man galima pripažinti sugebėjimą su- 
vokti bet kokį pasaulio reiškinį, t. y. kaip tik tai, ką Ju- 
lijus Cezaris pripažino Plinijui Vyresniajam. Taigi, mano 
mielas sūnėne, nei daugiau, nei mažiau! O juk mano na- 
mai nė kiek nenusileidžia nei puošnumu, nei tarnų kiekiu 
tiems namams, kurie kadaise įkvėpdavo jį rašyti tokius 
piktus pamiletus... Jis grįžo į Italiją, mano bičiulis Pet- 
rarka. Jis turi kažko, kas trukdo jam apsistoti kurioje 
nors vienoje vietoje. Toks ir jo draugas Dantė, iš kurio 
jis daug ką perėmė. Jis išgalvojo begalinę meilę kažko- 
kiai Moteriai, kuri net niekuomet nebuvo jo meilužė ir 
kurios jau nebėra gyvos. Todėl jis taip mėgsta jausmų 
didingumą. .. Aš labai myliu šitą pikčiurną. Jo man trūks- 
ta. Jei jis gyventų Avinjone, dabar, be jokių abejonių, 
sėdėtų jūsų vietoje, kadangi būčiau jį pasiėmęs kartu... 

Bet kaip galima taip klausyti liaudies balso kaip mūsų 
gerasis Inocentas? Tikras silpnumas duoti valią kritikams 
ir atstumti daugybę žmonių, kurie jus palaiko, taip ir 
neįgijus tarp tų nepatenkintųjų draugo. 

Taigi, parodęs savo nusižeminimą, mūsų Šventasis Tė- 
vas apsigyveno nedideliuose kardinolų rūmuose Vilneve, 
kitoje Ronos pusėje. Nors ir nedaug tarnų, patalpos pasi- 
rodė per ankštos. Todėl jas teko praplėsti, nes nebuvo kur 
apgyvendinti reikalingų žmonių. Sekretoriatas dirba l1a- 
bai blogai — trūksta vietos; raštininkai pereidinėja iš vie- 
no kambario į kitą, atsižvelgiant į darbus. Nuo lapų, kur 
rašomos bulės, kyla dulkės. O kadangi daugelis popiežiaus 
tarnybų liko Avinjone, tai reikia nuolatos plaukti skersai 
upės, neretai pučiant stipriam vėjui, o žiemą reikalai 
tvarkomi smarkiai vėluojant... Popiežius jaučia ypatinga 
palankumą Žanui Bireliui, kartezininkų vyriausiajam, ku- 
Tis laikomas mažne tikru šventuoju... ir norom nenorom 
ateina į galvą mintis, ar teisus buvau neprileidęs jo prie 
Šventojo sosto; jau tas nelemtas pasirinkimas būtų ne 

toks. .. Ir mūsų Šventasis Tėvas pasižadėjo pastatyti kar- 
tezininkų vienuolyną... Šiuo metu jį ir stato tarp popie- 
žiaus rezidencijos ir naujojo, Sent Andrė, gynybos forto, 
kuris dabar kyla kartu su vienuolynu. Čia darbams vado- 
vauja karaliaus pareigūnai. Taigi kol kas krikščionių pa- 
saulis valdomas nuo pastolių statybų aikštelės vidury. 

Šventasis Tėvas priėmė mane savo koplyčioje, iš ku- 
rios jis beveik neišeina, — tai nedidelis penkiaskliautis 
priestatas, prisiglaudęs prie didžiosios salės, kur vyksta 
priėmimai, nes, šiaip ar taip, priėmimų salė būtina, šitą 
supranta ir popiežius... Salę liepė papuošti tapytojui iš 
Viterbo. Matėjas Džova, lyg ir Džovanotas, lyg ir Džo- 
vanelis ar Džovanetis. .. viskas žydra, pasteliška, greičiau 
tiktų Moterų vienuolynui; Man tai nepatinka, per maža 
raudonumo, per maža aukso. Ryškios spalvos juk daugiau 
nekainuoja už kitas... O triukšmo, kiek ten triukšmo, 
mano berniuk! Ir, regis, toji koplyčia ir yra pats ramiau- 
sias kampelis, todėl čia Šventasis Tėvas ir kiurkso dienų 
dienas! Pjūklai džeržgia gremždami akmenį, plaktukai 
kaukši į kaltus, girgžda skrysčiai, bilda vežimai, dunda 
paklotai, klykauja ir keikiasi darbininkai... Per tokį gau- 
desį aptarinėti rimtus dalykus tolygu pragarui. Dabar aš 
suprantu, kodėl Šventajam Tėvui amžinai skauda galvą! 
„Matote, godotinas broli — tarė jis Man, — kiek tenka 
leisti pinigų ir kiek čia triukšmo tik tam, kad susidarytų 
vargingumo regimybė. O be to, Man vis vien reikia iš- 
laikyti tuos didžiulius rūmus priešais. Negaliu leisti, kad 
jie sugriūtų...“ 

Man visuomet iš gailesčio suspaudžia širdį, kai popie- 
žius Oberas šaiposi iš savęs, šaiposi nelinksmai, pripažin- 
damas savo klaidas, kad tik padarytų man malonumo. 

Jis sėdėjo tokiame vargingame krėsle, kokio aš nebū- 
čiau norėjęs turėti net ir tuomet, kai gavau pirmąją vys- 
kupiją: per visą pokalbį jis, kaip buvo pratęs, sėdėjo 
smarkiai susikūprinęs. Stambi nosis su kuprele, pratęsian- 
ti kaktos liniją, plačios šnervės, tankūs pakelti antakiai, 
didžiulės ausys, kurių speneliai kyšo iš po baltos kepu- 
raitės, lūpų kampučiai nuleisti žemyn ir dingsta garbano- 
toje barzdoje. Jis taip tvirtai sudėtas, jog net sunku pati- 
kėti, kad jo tokia silpna sveikata. Vienas skulptorius Kd 
menyje kala jo gulinčio atvaizdą būsimam antkapiui. Jis 

: o io skulptūra stovėtų. — vis tas 
nieku gyvu nenori, kad JO Tačiau dėl antkapinės plokš 
nepalenkiamas užsispyrimas, Aa pines plOKS- 


tės su savo atvaizdu įlš vis dėlto sutinka. 

Tądien jį buvo apėmęs įkvėpimas guostis. Jis kalbėjo: 
„Kiekvienas popiežius, broli mano, privalo išgyventi mūsų 
Viešpaties Jėzaus Kristaus kančias. Visi geriausi mano 
ketinimai nuėjo perniek. Nuo to laiko, kai Dievo valia 
patekau į pačią Bažnyčios hierarchijos viršūnę, jaučiuosi 
esąs nukryžiuotas, Mano rankos prikaltos vinimis. Ką aš 
padariau, ką pasiekiau per tuos pusketvirtų metų“ 

Dievo valia, žinoma, kas galėtų nuginčyti. Tik pripa- 
žinkime, kad toji valia mažumą pasireiškė per mano kuk- 
lų asmenį. Todėl aš ir galiu sau leisti su Šventuoju Tėvu 
elgtis kiek laisviau. Ir vis vien yra dalykų, kurių aš ne- 
galiu jam pasakyti: negaliu pasakyti, kad žmonės, kuriems 
skirta aukščiausia valdžia, neturi per daug stengtis per- 
daryti pasaulio, idant šitaip pateisintų savo iškėlimą. Di- 
džiai nusižeminusiųjų sielose slepiasi išdidumas, kuris 
neretai tampa jų nepasisekimų priežastimi. 

Aš puikiai žinau visus popiežiaus Inocento ketinimus, 
visus jo didingus užmojus. Jų bent trys, ir vienas su kitu 
siejasi. Pats tuščiagarbiškiausias: sujungti Romos ir grai- 
kų katalikų bažnyčias, jų priekyje, žinoma, stovėtų kata- 
likų bažnyčia; vėl suvienyti Rytus ir Vakarus; atkurti 
krikščionybės pasaulio vienybę. Apie tai jau visą tūkstant- 
metį svajoja kiekvienas popiežius. Valdant Klemensui VI, 
aš buvau toli pastūmMmęs tuos reikalus, šiaip ar taip, toliau 
nei šiandien. Popiežius Inocentas priskyrė tą užmojį sau, 
tarsi ta mintis, visai nauja mintis, būtų atsiųsta Šventosios 
Dvasios. Dėl to nesiginčysim. 

O tai savo svajonei įgyvendinti turėjo jis ir antrą ke- 
tinimą, kuris vykdytinas net anksčiau už pirmąjį: grąžinti 
Šventąjį sostą į Romą, kadangi popiežiaus įtaka Rytų 
krikščionims bus pripažinta tik tuomet, kai ji bus reiš- 
kiama iš švento Petro sosto aukštybių. Konstantinopolis 
dabar patiria sunkius nuosmukio laikus ir gali nepraradęs 
garbės nusilenkti Romai, tik ne Avinjonui. Čia, kaip jūs 
žinote, mūsų nuomonės visiškai skiriasi. Gal toks sampro- 
tavimas ir būtų teisingas, tačiau su sąlyga, kad pats popie- 
žius nepasirodytų Romoje dar silpnesnis nei Provanse... 

Juk norint sugrįžti į Romą, pirmiausia būtina susitai- 
kyti su imperatoriumi, o tai ir yra trečias jo ketinimas. 
Ir tai buvo padaryta. Dabar pažiūrėkime, kuo baigėsi tie 
gražūs jo sumanymai... Mano patarimų niekas neklausė 
ir paskubėjo karūnuoti Karlą, kurį išrinko jau prieš as- 
tuonerius metus ir kurį visą tą laiką laikė pažabotą, nuo- 
lat viliojamą įšventinimo saldainiais, bet jie kybojo per 

aukštai. O dabar mes prieš jį bejėgiai. Jis mums atsidėkojo 
savo „Auksine bule“, kurią teko priimti, nors dėl jos ne- 
tekome savo įtakos ne tik imperijos rinkimuose, bet ir 
imperijos Bažnyčios finansų reikaluose. Tai ne susitaiky- 
mas, O Visiškas pasidavimas. Už tai imperatorius gera- 
širdiškai paliko laisvas rankas Italijoje, kitaip sakant, jis 
mums padarė malonę ir leido įlįsti į širšių lizdą. 

Į Italiją Šventasis Tėvas pasiuntė kardinolą Alvaresą 
d Albornozą, kuris savo prigimtimi veikiau karys nei dva- 
sininkas, ir pavedė jam viską parengti, kad Šventasis sos- 
tas grįžtų į Romą. Albornozas pradėjo nuo to, kad susi- 
siekė su Kola de Rienciu, kuris tuo metu valdė. Tas Rien- 
cis, gimęs vienoje Trasteverės tavernoje, ir buvo vienas 
iš tų žemos kilmės žmogėnų, tačiau veidą turėjo tikro 
Cezario; tais laikais tokių dalykų pasitaikydavo. Panašūs 
žmonės moka užkariauti romėnų širdis primindami, kad 
jų protėviai valdė visą pasaulį. Beje, Riencis tikino esąs 
imperatoriaus sūnus, nesantuokinis Henriko VII Liuksem- 
burgiečio vaikas, tik, deja, jis vienintelis tuo ir tikėjo. 
Riencis pasirinko tribūno titulą, nešiojo purpuro spalvos 
togą ir gyveno Kapitolijuje, ant Jupiterio šventyklos griu- 
vėsių. Mano draugas Petrarka visaip garbino jį kaip Se- 
nosios Italijos didybės atkūrėją. Mūsų žaidimo lentoje 
jis galėjo būti geras pėstininkas, tačiau eiti reikėjo ap- 
galvotai, jokiais būdais negalima rizikuoti per jį visu 
mūsų žaidimu. Prieš dvejus metus jį nužudė broliai Kolo- 
nos, kadangi Albornozas vėlavo atsiųsti jam pagalbą. Vis- 
ką teks pradėti iš naujo; niekuomet dar nebuvome taip 
nutolę nuo minties apie Romą, kur kaip niekad siautėjo 
anarchija. Roma toks miestas, apie kurį visuomet reikia 
svajoti, bet grįžti ten — niekuomet. 

O dėl Konstantinopolio... Ak, žodžiais mes jau toli 
pasistūmėjome. Imperatorius Paleologas jau pasiruošęs 
pripažinti Mus ir iškilmingai pareiškė, kad pasirengęs at- 
siklaupti prieš mus, jei tik pavyks iš savo apkarpytos 
imperijos ištrūkti. Ir tik su viena sąlyga: jam turi atsiųsti 
karių išsivaduoti iš savo priešų. Būdamas dabartinėje pa- 
dėtyje, jis sutiko pripažinti pirmą pasitaikiusį kaimo kiurė, 
kad tik gautų 500 riterių ir 1000 pėstininkų. 

Aha! Jūs taip pat stebitės! Jei krikščionių vienybei, 
jei bažnyčių suvienijimui tik tiek užtenka, kodėl gi ne- 
pasiuntus tos mažos armijos prie Graikijos jūros? Ne, tik 
jau ne, mano gerasis Aršambo, šito niekų gyvu negalima 
daryti. Todėl, kad neturime iš ko jos nei apginkluoti, nei 

aprengti, nei Mokėti jai atlyginimą. Mūsų puikioji poli- 
tika davė savo vaisių todėl, kad, norėdami nuginkluoti 
savo niekintojus, nutarėme viską reformuoti ir grįžti prie 
to pirmapradžio tyrumo, kurį Bažnyčia patyrė savo išta- 
kose... Kokios ištakos? Drąsus tas, kuris tvirtina jas Ži- 
nąs! Ir koks tyrumas? Juk net tarp dvylikos apaštalų at- 
sirado vienas išdavikas! 

Pradedama tuo, kad uždraudžiama imti pelną iš abatijų 
ir atimamos benetficijos, jei tik tai nėra lydima sielų gel- 
bėjimo... ,Aveles turi ganyti ganytojas, o ne koks sava- 
naudis ... ĮsakomMa atimti galimybę priimti šventąsias pa- 
slaptis tų, kurie kaupia turtus... Būkime panašūs į skur- 
džius. .."“ Uždraudžiama imti mokestį iš prostitučių ir 10- 
šėjų kauliukais... taip, taip, mes nusileidome net iki 
šitokių smulkmenų... Mat, žaisdami kauliukais, lošėjai 
piktžodžiauja; jokių nešvarių pinigų, iš nuodėmės nelob- 
sime, kadangi, pavertę ją prekybos sandėriu, mes tik di- 
diname nuodėmę ir leidžiame visiems į ją spoksoti. 

O dėl šitų pasikeitimų visai išseko iždas, nes švarūs 
pinigai įteka labai plona srovele; nepatenkintųjų vis dau- 
gėja, ir visada atsiranda apšviestųjų, kurie tikina, kad 
popiežius yra ne kas kitas, o eretikas. 

O! Jei tiesa, kad kelias į pragarą gerais norais grįstas, 
mūsų brangusis Šventasis Tėvas jais bus išgrindęs geroką 
gabalą! 

„Mano godotinas broli, atverkite man visas savo min- 
tis, neslėpkite nuo manęs nieko, net jei norėtumėte išsa- 
kyti Man kokius nors savo priekaištus.“ 

Ar galiu jam pasakyti, jog, kiek atidžiau skaitydamas 
tai, ką Kūrėjas nubrėžė mums danguje, jis pamatytų, kad 
žvaigždės išsidėsčiusios nepalankiai ir sudaro nieko gera 
nežadančius kvadratus mažne visiems sostams, įskaitant 
ir jo paties, kadangi jis į jį įžengė tik dėl to, kad jo 
žvaigždės rodo jam blogą lemtį, o jei rodytų gerą, Šven- 
tajame soste, be abejo, sėdėčiau aš? Argi galiu jam pa- 
sakyti, kad žmogui, kurio žvaigždžių padėtis tokia apgai- 
lėtina, ne laikas imtis atnaujinti namą nuo pamatų iki 
stogo, reikia tik kuo geriau jį prižiūrėti ir palikti tokį, 
kokį paveldėjo; be to, toli gražu nepakanka atsikraustyti 
is Pompadur kaimo Limuzine su visu kaimišku naivumu 
ir dar tikėtis, kad būsi išgirstas karalių ir galėsi atitai- 
syti šito pasaulio neteisybes? Pati didžiausia mūsų laikų 
nelaimė yra tai, kad didingiausius sostus užima anaiptol 
ne tokie didingi žmonės; jie nemoka atlikti jiems skirtų 

pareigų. Ak! Tų, kurie ateis jų pakeisti, laukia nelengvas 
darbas! 

Vakare, prieš Man išvykstant, jis dar šit ką pasakė: 
„Kažin, ar aš būsiu tas popiežius, kuris suvienys visus 
krikščionis, ar visi Mano siekiai nenueis perniek? Suži- 
nojau, kad Anglijos karalius į Sauthemptoną įplukdė 50 
laivų, idant pergabentų į kontinentą 400 riterių ir lanki- 
ninkų ir daugiau nei 100 arklių." Gera jam buvo sužino- 
ti — juk aš jam tai pranešiau. ,O man ir pusės užtektų, 
kad patenkinčiau imperatoriaus Paleologo prašymą. Ar 
negalėtumėte padedamas mūsų brolio kardinolo Kapočio, 
nors aš puikiai žinau, kad jo nuopelnai neprilygsta jūsiš- 
kiams, ir myliu jį kur kas mažiau nei jus..." Žodžiai, 
tušti Žodžiai, kad tik Mane užliūliuotų... „Bet jį vertina 
karaliaus Eduardo dvare, tai ar negalėtumėte to anglo 
įtikinti, kad, užuot siuntęs savo armiją prieš Prancūziją, 
verčiau... Taip, taip, aš puikiai suprantu, ką jūs mMano- 
te... Karalius Jonas irgi surinko kariuomenę, tačiau jam 
artimesni riterio ir krikščionio garbės jausmai. Jūs darote 
jam įtaką. Jei abu karaliai atsisakys tarpusavio karo ir, 
sujungę karines jėgas, dalį jų pasiųs į Konstantinopolį, 
šis Miestas taps vieninteliu suvienytos Bažnyčios lopšiu: 
tik įsivaizduokite, kokią šlovę pelnys jų vardai! Pabandy- 
kite jiems visa tai išaiškinti, mano godotinas broli; įro- 
dykite jiems, kad, užuot užlieję krauju savo karalystes 
ir didinę savo tautų kančias, jie galėtų prilygti karžy- 
giams ir šventiesiems. . .“ 

Aš atsakiau: „Švenčiausiasis Tėve, tai, ko jūs geidau- 
jate,— pats lengviausias dalykas pasaulyje, tačiau tik 
tuomet, kai bus įvykdytos dvi sąlygos: karalius Eduardas 
pareikalaus, kad būtų pripažintas Prancūzijos karaliaus ir 
karūnuotas Reimse, o karalius Jonas savo ruožtu parei- 
kalaus, kad karalius Eduardas atsisakytų savo ketinimų 
ir duotų jam vasalo priesaiką. Kai šitos sąlygos bus įvyk- 
dytos, jokių kliūčių nebeliks. .."— ,,Jūs tyčiojatės iš ma- 
nęs, broli mano; jūs tiesiog menko tikėjimo.“—,,Ne, aš 
tikiu, Švenčiausiasis Tėve, bet ne mano jėgoms priversti 
saulė šviesti naktį. Taip sakant, aš šventai įsitikinęs, kad 
Viešpačiui Dievui, panorusiam sukurti stebuklą, mūsų pa- 
galbos tikrai nereikėtų.“ 

Valandėlę sėdėjome tylėdami, nes gretimame kieme 
vertė iš vežimo skaldą ir dailidės susiriejo su Vežėjais. 
Popiežius kažkaip susmuko, jo didžiulė nosis nulinko, nu- 
linko ir plačios šnervės, ir ilga jo barzda. Pagaliau jis 

tarė: „Tada bent pasistenkite, kad jie pasirašytų naujas 
paliaubas. Kuo aiškiau jiems pasakykite, kad aš draudžiu 
kariauti tarpusavy. Jei nors vienas prelatas ar klierikas 
priešinsis jūsų pastangoms padaryti taiką, jūs atimsite iš 
jo visas Bažnyčios beneficijas. Ir atminkite: kai kuris iš 
karalių užsispirs ir bandys pradėti kariauti, galite net pa- 
grasinti jam atskyrimu nuo Bažnyčios. Tai įrašyta į jums 
skirtus pamokymus. Atskyrimas nuo Bažnyčios ir inter- 
diktas." 

Kai jis man priminė duotus įgaliojimus, paprašiau 
jo palaiminimo ir gavau jį. Įsivaizduokite, Aršambo, kaip 
aš atskirsiu nuo Bažnyčios iškart du karalius — Prancū- 
zijos ir Anglijos, o dar kai tokie dalykai dedasi Europo- 
je? Eduardas tučtuojau atleistų savo Bažnyčią nuo bet 
kokio paklusnumo Šventajam sostui, o Jonas nedelsdamas 
siųstų į Avinjoną savo konetablį su įsakymu apgulti mies- 
tą. O ką darytų Inocentas, kaip jūs manote? Tuojau jums 
pasakysiu. Jis viskuo apkaltintų mane ir atšauktų eksko- 
munikavimą. Visa tai tik tušti žodžiai. 

Taigi kitą dieną mes išvykome. 

O prieš tris dienas, birželio 18-ąją, kunigaikščio Lan- 
kasterio kariai išsilaipino Hagoje. 


Ketvirta dalis 


NEGANDŲ VASARA 


I 


ZYGIS Į NORMANDIJĄ 


Viskas negali būti visada tik blogai... O! Jūs jau pa- 
stebėjote, Aršambo, kad tai vienas mano mėgstamiausių 
posakių... Taip, taip, kad ir kokios negandos užgriūtų, 
kokios nelaimės ar nusivylimai apimtų, Aukščiausiasis 
apdovanoja mus kokiu nors gėriu, kuris sustiprina Mūsų 
dvasią. Reikia tik mokėti vertinti. Dievas telaukia mūsų 
dėkingumo, idant įrodytų mums savąją mielaširdystę. 

Matote, po tos vasaros, atnešusios pragaištį Prancūu- 
zijai ir, tenka prisipažinti, nieko viltingo nedavusios mano 
misijai, atėjo gražus ruduo; nuostabiu oru mus lepina 
Aukščiausiasis per visą Mūsų kelionę! Pats dangus nori 
mus padrąsinti. 

O aš baiminausi, kad po liūčių, kurios kankino mus 
Beri, artėjant į šiaurę, mus užklups blogas oras, vėtros 
ir šalčiai. Todėl jau rengiausi liepti užkamšyti visus mano 
palankino plyšius, susisupstyti kailiais ir šildytis karštu 
vynu. O išėjo atvirkščiai: oras atšilo, šviečia saulė ir 
gruodis panašesnis į pavasarį. Provanse kartais šitaip pa- 
sitaiko, bet niekaip nelaukiau, jog mus, įvažiuojančius į 
Šampanę, sutiks šitokios saulės šviesos užlieti laukai ir 
toks karštis, kad net arkliai, uždengti gūniomis, risnoja 
drėgnomis nuo prakaito nugaromis. 

Patikėkite, buvo beveik šalčiau tądien, kai liepos pra- 
džioje atvažiavau į Bretėjų Normandijoje susitikti su ka- 
raliumi. 

Kadangi, palikęs Avinjoną birželio 21 dieną, liepos 
12-ąją buvau. ..a-a, juk jūs pats gerai pamenate, aš JUMS 
jau pasakojau... ir Kapočis kaip tik tuomet sunegala- 
vo... taigi... nuo tokio greito mūsų važiavimo. .,, 

Ką karalius Jonas veikė Bretėjuje? Apgultimi, pilies 
apgultimi baigėsi trumpas jo ŽY815 1 Normandiją; jis ne- 

atnešė jam didelės šlovės, ir tai mažiausia, ką galima pa- 
sakyti. 

Priminsiu jums, kad kunigaikštis Lankasteris birželio 
18-ąją išlipo Kotentene. Ypač sekite datas, šiuo atveju 
tai labai svarbu... Šviesuliai? O ne, tos dienos šviesulių 
išsidėstymo aš specialiai netyrinėjau. Tik norėjau pasa- 
kyti, kad kare laikas ir greitis reiškia tiek, o kartais ir 
daugiau nei karių skaičius. 

Po trijų dienų kunigaikštis Monteburo abatijoje susi- 
jungė su kontinente esančiais kariuomenės pulkais, ku- 
rių vieną Roberas Knolis, šaunus karvedys, atvedė iš 
Bretanės, o kitą surinko Filipas Navarietis. Kiek karių 
jie visi trys turėjo? Filipas Navarietis ir Godfrua d'Arkū- 
ras atsivedė ne daugiau kaip 100 riterių, Knolio pulkas 
pasirodė pajėgesnis: 300 ginkluotų vyrų, 500 lankininkų, 
beje, jie ne visi anglai, buvo nemažai ir bretonų. Jie at- 
vyko su Žanu de Monforu, kuris pretendavo atimti kuni- 
gaikštystę iš grafo de Blua, vieno iš Valua žmonių. Pa- 
galiau Lankasteris. Jis vargiai surinko 150 riterių ir 200 
lankininkų. Užtat jo žirgų ūkis buvo nuolat atnaujinamas 
ir papildomas. 

Kai karalius Jonas II sužinojo tuos skaičius, jis taip 
nusikvatojo, kad net jo pilvas ėmė kretėti. Negi jie mano 
išgąsdinti jį su tokia skurdžia armija? Jei tai viskas, ką 
galėjo surinkti jo kuzenas iš Anglijos, nėra ko per daug 
nerimauti: ,„Matote, Karoli, mano sūnau, aš buvau tei- 
sus; Matote, Odrehemai, mes be jokios baimės galime 
laikyti mano žentą kalėjime; taip, aš išties buvau teisus 
nekreipdamas dėmesio į tų niekam tikusių navariečių 
gininkus.“ 

Jis puolė girtis, neva jau mėnesio pradžioje turėjo 
surinkęs Šartre kariuomenę. „Argi ne protingas įžvalgu- 
mas? Na, ką jūs apie tai pasakysite. Odrehemai, ką pasa- 
kysite jūs, Karoli, mano sūnau? Patys matote, kad užteko 
sušaukti pusę kariuomenės, neprireikė nė visos. Tegul 
jie skuba, tie šaunuoliai iš Anglijos, tegul veržiasi į 
krašto gilumą. Mes užklupsime juos ir nublokšime į Se- 
nos žiotis.“ 

Man perdavė, kad retai kada matydavo jį tokį links- 
mą; aš tikrai tuo tikiu. Mat šitas nuolat sumušamas karys 
dievino karą, bent jau svajonėse tikrai dievino jį. Šuo- 
liuoti, įsakinėti sėdint savo kovinio žirgo balne, priversti 
visus paklusti! Juk kare žmonės paklūsta... ypač pirmo- 

siomis dienomis; palikti finansų ir šalies valdymo reika- 
lus Nikola Brakui, Lorisui, Biusi ir kitiems; gyventi tarp 
vyrų, Oo ne Moterų bendrijoje; judėti, be perstogės judėti, 
valgyti balne, godžiai ryjant dideliais kąsniais, arba su- 
stoti kelio atšlaitėje, po didžiule obelimi, jau apsipylusia 
mažais žaliais obuoliukais, priiminėti žvalgytojų prane- 
šimus, tarti didingus žodžius, kuriuos paskiau visi kaI- 
tos... „Jei priešą kankina troškulys, tegul geria nuosavą 
kraują...“ Uždėti ranką ant peties kokio riterio, kuris 
iš džiaugsmo užsiplieks raudoniu... ,„Niekuomet nepa- 
vargstantis, Busiko... tavo ištikimasis kardas laukia dar- 
bo, kilnusis Kusi!.." 


Beje, ar jis bent kartą yra nugalėjęs? Niekada. Kai 
jam sukako 22 metai, jo tėvas paskyrė jį karo vadu 
Eno... nieko sau titulas: karo vadas!.. Ir leidosi nuga- 
limas anglų. Dvidešimt penkeri metai — dar gražesnis ti- 
tulas; gali pamanyti, kad pats juos išgalvoja; pergalės 
senjoras. .. Jis itin brangiai kainavo Langedoko gyvento- 
jams; ištisus keturis mėnesius laikė apsuptą Egijoną, mies- 
tą Lo ir Garonos santakoje, bet taip jo ir neužėmė. Ta- 
čiau jo pasiklausius, atrodė, kad visi mūšiai, nors ir kaip 
liūdnai jie baigtųsi, tikri karžygiškumo pavyzdžiai. Dar 
nė vienas žmogus niekuomet nepasisėmė tiek pasitikėji- 
mo iš nepabaigiamų pralaimėjimų praktikos, kiek jis. 

Šįkart karalius Jonas mėgino pratęsti savo malonumus. 

Koj jis vyko į Sen Deni paimti vėliavos ir neskubė- 
damas pasiekė Šartrą, kunigaikštis Lankasteris, aplenkęs 
iš pietų pusės Kaną, perplaukė į kitą Divos pusę ir įsikūrė 
nakvynei Lizjė. Prisiminimas apie Eduardo III išpuolį, o 
ypač Kano apiplėšimą, nors tai įvyko prieš gerą dešimtį 
metų, dar neišblėso iš žmonių atminties. Šimtai gatvėse 
užmuštų miestelėnų, išnešta 40 tūkstančių rietimų gelum- 
bės, visos brangenybės išgabentos už Lamanšo, tik per 
stebuklą miestas išvengė gaisro... Ne, Normandijos liau- 
dis nieko nepamiršo ir skubėjo kuo greičiau praleisti ang- 
lų lankininkus. Juo labiau kad Filipas d'Evrė Navarietis 
ir Mesiras Godfrua d'Arkūras visiems plačiai paskelbė, 
jog tie anglai — Mūsų draugai. Sviesto, pieno 1r sūrio 
buvo iki valiai, sidras liejosi per kraštus, vešliose pievose 
ganėsi anglų arkliai. Teisybę sakant, vieną vakarą pa- 
maitinti tūkstantį anglų pigiau nei ištisus Metus mokėti 
karaliui druskos mokestį, muitą, duokles ir aštuonis denjė 
už kiekvieną parduotų prekių livrą. 

Šartre Jonas II rado savo kariuomene kur kas men- 
kesnę ir mažiau pasiruošusią, nei jis tikėjosi. Karalius 
manė, kad susirinks 40 tūkstančių žmonių, o rado vos 
trečdalį numatyto kiekio. Argi šito neužteko, argi nebuvo 
net kiek per daug, turint omeny tokią negausią prieši- 
ninko kariuomenę? „Aha, dabar tiems, kurie neatvyko, 
nemokėsiu, vadinasi, iš to dar ir naudos turėsiu. Tačiau 
reikalauju, kad jiems pareikštų įspėjimus.“ 

Kol karalius kūrėsi lelijomis siuvinėto audeklo pala- 
pinėje ir diktavo tuos savo patarimus... „kai karalius 
pareiškia norą, riteris privalo...“ kunigaikštis Lankaste- 
ris jau buvo pasiekęs Pont Odmerą, Navaros karaliaus 
valdas. Jis išvadavo pilį, kurią prancūzai keletą savaičių 
bergždžiai laikė apgulę, ir kiek sutvirtino Navaros įgulą, 
aprūpinęs ją maistu ištisiems metams; pasukęs į pietus, 
patraukė plėšti Bek Elueno abatijos. 

Kol konetablis grafas Atėnietis stengėsi įvesti šiek tiek 
tvarkos Šartre susirinkusių triukšmingų karių pulkuose. .. 
kadangi tie, kurie čia atsikraustė prieš geras tris savai- 
tes, nieko neveikė, tik trempė rugių želmenis ir jau ėmė 
nekantrauti... O svarbiausia, kai konetablis mėgino už- 
gesinti tarp dviejų Maršalų — Odrehemo ir Žano de Kler- 
mono — įsiplieskusią nesantaiką, — o tie nekentė vienas 
kito iš visos širdies,— kunigaikštis Lankasteris jau buvo 
prie Konšų pilies sienų; jis išvijo žmones, kurie buvo 
užėmę pilį karaliaus vardu. Paskiau jis ją padegė. Taigi 
dūmai nusinešė prisiminimus apie Roberą d' Artua ir dar 
taip nesenus — apie Karolį Piktąjį. Šita pilis niekam ne- 
atnešė laimės... Lankasteris patraukė į Bretėjų. Išskyrus 
Evrė, visos valdos, kurias karalius geidavo užimti savo 
žento feode, viena po kitos buvo nesunkiai atimtos. 

„Mes sutraiškysime tuos piktadarius Bretėjuje',— iš- 
didžiai sviedė Jonas II, kai jo armija pagaliau pajudėjo 
iš vietos. Nuo Šartro iki Bretėjaus — 17 1jė. Karalius pa- 
noro, kad tas kelias būtų įveiktas nesustojant. Vidurdienį 
jau atsirado atsiliekančių. Kai pagaliau mirtinai išvargę 
žmonės pasiekė Bretėjų, Lankasterio ten jau nebuvo. Jis 
paėmė tvirtovę, sutriuškino prancūzų įgulą ir jos vietoje 
įkurdino galingą karių pulką, vadovaujamą šaunaus vado, 
navariečio Sančos Lopeso, kuriam jis taip pat paliko mais- 
to atsargų visiems Metams. 

Greitai gebantis nusiraminti karalius Jonas šūktelėjo: 
„Mes juos visus Vernėjuje sumalsime į miltus, argi ne, 
mano sūnūs?“ Dofinas Man vėliau prisipažino, jog jis ne- 

išdrįso pasakyti, kad jam atrodė absurdiška, kai 15 000 
karių vejasi kokį tūkstantį. Tik nenorėjo prieš žmo- 
nes pasirodyti mažiau pasitikintis nei jo jaunesnieji 
broliai, kurie visur mėgdžiojo savo tėvą ir degė troškimu 
pulti į kovą, — nenusileido ir jauniausiasis, Filipas, kuriam 
neseniai sukako tik keturiolika, 

Vernėjus stovėjo ant Avro upės kranto; tai vartai į 
Normandiją. Anglų kavalkados pralėkė vakare tarsi viską 
griaunantis uraganas, 0 prancūzų armija praplaukė tarsi 
pavasarį patvinusi upė. 

Kai mMesiras Lankasteris suprato, kad ši lavina artėja 
prie jo ir grasina užpūsti, leistis į Paryžių jis pabijojo. 
Išsigabendamas didelį grobį, kurį pakeliui prisiplėšė, o 
dar nemažai belaisvių, jis apdairiai patraukė į vakarus... 
„Į Leglį, į Leglį, jie pasuko į Leglį“,— nurodė kaimiečiai. 
Tai išgirdęs, karalius Jonas pasijuto taip, tarsi jį būtų 
palietusi Viešpaties ranka. Manau, jūs suprantate kodėl... 
O ne, Aršambo, visai ne dėl paukščio *... Įspėjote, dėl 
„Verpiančios kiaulės“... Ispanijos monsinjoro nužudy- 
mo... Ten, kur padarytas nusikaltimas, turės įvykti ir 
bausmė. Savo armijai karalius leido miegoti tik keturias 
valandas. Leglyje jis pavys anglus ir navariečius, 0 tuo- 
met išmuš keršto valanda. 

Taigi liepos 9 dieną, stabtelėjęs prie ,„Verpiančios 
kiaulės“, idant priklauptų ant savo geležinio antkelio. .. 
Ką ir sakyti, keistą suruošė spektaklį kariams: karalius 
meldžiasi ir lieja ašaras priešais kažkokios smuklės du- 
ris! .. Pagaliau už dviejų Ijė nuo Leglio, Tiubeio girios 
laukymėje, jis pastebėjo Lankasterio ietis... Kas ten at- 
sitiko, Mielas sūnėne, Man papasakojo po trijų dienų. 

„Varstykite šalmus! Rikiuokitės!“— šūktelėjo kara- 
lius. 

Čia konetablis ir abu maršalai pirmąkart pasirodė vie- 
ningi. ,„Valdove,— rūsčiai pareiškė Odrehemas,— jūs mMa- 
tėte, kaip visuomet ugningai aš jums tarnavau...'—,,Ir 
aš“, — tarė Klermonas. 

„„.. tačiau beprotiška iškart įsivelti į kovą. Iš jūsų 
karių nebegalima reikalauti žengti nė vieno žingsnio. Sit 
jau 4 dienas jūs neleidžiate jiems nė atsipūsti, o šiandien 
juos vedėte dar greičiau nei paprastai. Žmonės kojų ne- 
bepavelka, patys matote; lankininkai iki kraujo nutrynė 
kojas ir, jei nebūtų rankose laikę iečių, į kurias rėmėsi, 


* Leglis — l'aigle — erelis (pranc.). 

būtų kritę be jėgų ten pat, į kelio dulkes.'—,,Ak, jau 
ta pėstininkija, ji amžinai visus sulaiko!“— susierzinęs ta- 
rė Jonas II.— ,,Raitininkai ne ką daugiau verti,— įsiterpė 
Odrehemas.— Daugeliui arklių raiteliai nutrynė gugas, 
o kiti šlubuoja ir nėra kaip jų perkaustyti. Tokį ilgą ke- 
lią ėjusiems ir suprakaitavusiems kariams nuo karščio šar- 
vai iki kraujo nutrynė juosmenis; kol riteriai nepailsės, 
nieko gera iš jų nelaukite.“—,,„Be to, valdove, — pridūrė 
Klermonas,— apsidairykite, kokia vietovė, kur mums rei- 
kės eiti į ataką. Priešais tankiausia giria, ten ir pasislėpė 
mesiras Lankasteris. Jam nebus sunku su savo pulku pa- 
sitraukti, Mūsų lankininkai įsipainios brūzgynuose, o mū- 
sų ietininkams teks galynėtis su medžių kamienais.“ 

Karalius Jonas persiuto prakeikdamas ir žmones, ir 
aplinkybes, nenorinčias paklusti jo valiai. Staiga jis pri- 
ėmė netikėčiausią sprendimą, dėl kurio jo padlaižiai pra- 
minė jį Geruoju vildamiesi, kad tie žodžiai bus perduoti 
valdovui. 

Jis pasiuntė du savo artimiausius ginklanešius, Pliuja- 
ną diu Valį ir Žaną de Korkijerė, pas kunigaikštį Lan- 
kasterį ir prisakė jam įteikti kartelį ir reikalauti mūšio. 
Lankasteris buvo įsitaisęs proskynoje; priešais stovėjo 
išsirikiavę lankininkai, o visur šmirinėjo žvalgytojai, ste- 
bėdami prancūzų kariuomenę, Mat jie ieškojo kelių at- 
sitraukti. Taigi žydraakis kunigaikštis išvydo keleto savo 
ginkluotų vyrų lydimus du karaliaus ginklanešius, kurie 
ėjo ant ieties smaigalio užkabinę lelijomis siuvinėtą vė- 
liavą ir pūtė ragą tarsi turnyrų šaukliai. Sėdėdamas Fi- 
lipo Navariečio, Žano de Monforo ir Godfrua d'Arkūro 
bendrijoje, jis išklausė kalbą, kurią pasakė Pliujanas diu 
Valis. 

Prancūzijos karalius atvedė didžiulę kariuomenę, o ku- 
nigaikštis teturėjo labai menką. Todėl karalius siūlo ku- 
nigaikščiui susikauti kitą dieną su tokiu pat kiekiu riterių 
iš vienos ir iš kitos pusės, nesvarbu, ar tai bus šimtas 
ar penkiasdešimt, arba net trisdešimt, iš anksto sutartoje 
vietoje ir pagal visas riterijos garbės taisykles. 

Lankasteris gana maloniai išklausė pasiūlymus kara- 
liaus, „kuris laikė save Prancūzijos karaliumi“, tačiau 
savo riteryste ne itin buvo išgarsėjęs. Kunigaikštis pati- 
kino Jono II pasiuntinius, jog jis aptars karaliaus pasiūly- 
mą su savo sąjungininkais, ir mostelėjo į jų pusę ranka, 
kadangi, girdi, reikalas per daug rimtas, kad jis galėtų 

spręsti vienas. Taigi abu ginklanešiai pamanė, kad Lan- 
kasteris turėtų duoti atsakymą rytojaus dieną. 

Tuo įtikino ir karalių; šis įsakė ištiesti palapinę ir 
ramiausiai užmigo. Naktį prancūzų armija virto knarkian- 
čiųjų armija. 

Rytą Tiubefo giria buvo tuščia, tik pasitraukimo pėd- 
sakai, niekur nebuvo nė vieno anglo ir nė vieno navarie- 
čio. Lankasteris apdairiai nuvedė savo žmones į Aržan- 
taną. 

Karalius Jonas įniršęs reiškė panieką savo priešams 
„be garbės ir be sąžinės“, mokantiems tik plėšti, kai arti 
nieko nėra, ir tučtuojau pasileidžiantiems į kojas, kai 
tik juos Mėgina iššaukti į garbingą kovą. ,,Mes nešiojame 
savo Žvaigždės ordiną ant širdies, o jų Keliaraištis plaka 
jiems blauzdas. Šit kas mus skiria. Jie — bėgimo rite- 
riai.“ 

Bet ar rengėsi jisai juos vytis? Maršalai siūlė Lankas- 
teriui įkandin siųsti pačias šviežiausias riterių pajėgas, 
tačiau, didelei jų nuostabai, Jonas II atmetė tą pasiūlymą. 
Galėjai pamanyti, kad jis jau laikė mūšį laimėtą, „jeigu 

Pakeliui jis atsiims Bretėjų. 

Odrehemas priminė, kad Lankasterio palikta Bretė- 
juje įgula gana gausi, gerai įsitvirtinusi ir turi gerus va- 
dus. ,Aš žinau tą vietą, valdove, jos taip lengvai nepa- 
imsi."— ,,Tuomet kodėl mūsiškiai ją paliko? — papriešta- 
ravo karalius. — Aš pats vadovausiu apgulčiai.“ 

Ir čia, mano sūnėne, aš ir mano bendrakeleivis Kapočis 
liepos 12-ąją susitikome su karaliumi. 


II 


BRETĖJAUS APGULA 


Karalius Jonas priėmė kario ginkluotę, tars! pO pus- 
valandžio jam reikėtų eiti į mūšį. Jis pabučiavo mūsų 
žiedus, pasiteiravo apie Šventąjį Tėvą ir, iki galo neiš- 
klausęs ilgoko, pernelyg 1šsamaus II spalvingo Nikolos 

Kapočio atsakymo, kreipėsi į mane: „„Perigoro monsinjo- 
re, jūs atvykote kaip tik laiku ir galėsite dalyvauti gra- 
žutėje apguloje. Žinau, kokia narsi jūsų giminė ir kad 
jūs visi puikūs karo meno mokovai. Jūs visais laikais 
užėmėte labai aukštas pareigas ir ištikimai tarnavote 
Prancūzijos karalystei ir jei nebūtumėte Bažnyčios prin- 
cas, neabejoju, taptumėte mano kariuomenės maršalu.“ 

Tai, kad karalius kalbėdamas kreipėsi tik į mane ir 
taip pagyrė mano giminę, Kapočiui labai nepatiko, mat jis 
nebuvo itin aukštos kilmės ir manė būtina priminti, kad 
atvykome čia ne žavėtis karo žygdarbiais, o pakalbėti 
apie taiką krikščionių pasaulyje. 

Aš iškart supratau, kad mano tikėjimo brolio ir Pran- 
cūzijos karaliaus santykių draugingumo nėra ko laukti, 
ypač kai karalius, pamatęs mano sūnėną Roberą Diuracą, 
ėmė rodyti kuo karščiausią prielankumą ir klausinėti apie 
Neapolio dvarą ir jo tetule karalienę Žaną. Reikia pasa- 
kyti, kad Mano Roberas išties buvo gražuolis: puikus sto- 
tas, skaistus veidas, šilko švelnumo plaukai... grakštu- 
mas ir kartu jėga. Pastebėjau, kaip karaliaus akyse įsi- 
žiebė toji pati kibirkštis, kuri paprastai plyksteli vyrų 
žvilgsnyje, kai praeina daili moteris. „(O kur ketinate 
apsistoti?" — paklausė jis. Atsakiau, kad įsikursime greti- 
moje abatijoje. 

Įdėmiai apžvelgiau jį ir pamačiau, kad jis gana pa- 
seno, sustambėjo, išplero, o smakras po reta šlapimo 
geltonio barzdele atrodė dar labiau pasunkėjęs. Dar jis 
įprato keistai Mataruoti galva, tarsi jo kaklą ar petį būtų 
raižiusios Metalo pjuvenos, patekusios i šarvinius jo 
marškinius. 

Jis įsigeidė parodyti mums stovyklą, kur mūsų pasi- 
rodymas sukėlė nemažą smalsuolių sujudimą. „Štai Jo 
Šventenybė, Perigoro monsinjoras, atvyko mūsų aplan- 
kyti“,— kalbėjo jis savo riteriams, tarsi būtume čia atsi- 
dūrę kaip tik tam, kad suteiktume jam dangaus pagalbą. 
Į visas puses dalijau palaiminimus, o Kapočio nosis vis 
labiau tįso. 

Karalius nekantravo supažindinti Mane su šios apgu- 
los katapultų vadu, ir dingojosi, kad jis tuos apsiausties 
mechanizmus vertina labiau nei savo maršalus ar net ko- 
netablį. ,,„Kur Arkidiakonas?.. Ar nematėte Arkidiako- 
no? .. Burbonai, pakvieskite Arkidiakoną...“ Ir aš sunkiai 
besusigaudžiau, ką galėtų reikšti Arkidiakono pravardė 

tam, kuris įsakinėjo toms mašinoms ir parakiniams pa- 
būklams. 

Musų linkui artėjo keistas žmogėnas: ilgos, kreivos 
kojos, sutvirtintos plieno blauzdišarviais; atrodė, tarsi jis 
eitų Zaibais. Diržas taip veržė odinį siurkotą, kad iš ša- 
lies jis panėšėjo į vapsvą. Abipus šonų styrojo dvi di- 
džiulės juodomis panagėmis rankos, kurias priglausti jam 
trukdė metaliniai antalkūniai. Fizionomija gana įtartina, 
liesa, atsikišusiais skruostikauliais, toli viena nuo kitos 
nutolusios akys, pašaipi veido išraiška; toks žmogus būva 
pasiruošęs dėl menko nieko šaipytis iš savo artimo. Ir 
viską vainikavo plačiakraštė Montobano skrybėlė, visa 
metalinė, su išsikišusia virš nosies smailuma, su dviem 
plyšiais, kad galėtų matyti palenkęs galvą. „Kur tu buvai, 
Arkidiakone? Tavęs visur ieškojo,— ištaria karalius ir 
pristato Man patikslindamas: — Arno de Servolis, Velino 
siras.“ — ,„Arkidiakonas pasiruošęs, monsinjore kardino- 
le. .."— pašaipiai priduria šis. Tai Man visai nepatinka. 

Ir netikėtai prisiminiau... Velinas! Juk tai iš Mūsų 
kraštų, Aršambo... žinoma, netoli Sent Fua la Grand, 
kaip tik tarp Perigoro ir Giujeno. Žmogėnas išties arki- 
diakonas — nei pridėsi, nei atimsi. Arkidiakonas, žinoma, 
be tonzūros ir nemoka lotyniškai, bet vis vien arkidia- 
konas. Ir iš kur? Betgi savaime aišku, iš Velino, savo ne- 
diduko feodo, kur jis pasisavino parapiją ir šitaip gau- 
davo iš senjorijos prievoles, o kartu ir pelną iš bažny- 
čios. Jam teliko pusvelčiui pasisamdyti tikrą dvasininką, 
idant tarnyba bažnyčioje vis dėlto vyktų... Ir taip buvo 
tol... popiežius Inocentas tuojau po savo išrinkimo atėmė 
iš jo beneficiją ir visas kitas pajamas. „„Aveles turi ganyti 
ganytojas..." Aš jums jau esu tai sakęs. Taigi, šitaip 
Velino vyskupija išsisklaidė kaip oras! Tokių atvejų ži- 
nau ne Mažiau kaip šimtą ir nutuokiu, kad šitas šaunuo- 
lis Avinjono rūmus ne per labiausiai gerbia. Turiu prisi- 
pažinti, kad šįkart aš visiškai sutinku su Šventuoju Tėvu. 
Išsyk supratau, kad tas Servolis mano reikalų tvarkymo 
anaiptol nepalengvins. 

„Arkidiakonas šauniai pasidarbavo Evrė, ir miestas 


vėl grįžo mums“,— tarė karalius, matyt, norėdamas iškelti 
savo parakininką.— „Tai ir yra vienintelis, kurį jūs at- 
ėmėte iš Navariečio, valdove“, — itin įžūliai atsakė jam 


Servolis.—,,Mes tą patį pakartosime Bretėjuje. = Noriu 
labai gražios apgulos, tokios, kokia buvo Egijone" — 
„Tik tiek, kad jūs Egijono talp Ir nepaemėte, valdove." 

Po paraliais, pamaniau sau, šitas žmogus turi ypatingą 
L E malonę, jei gali su tokiu įžūliu atvirumu kal- 

ėti. 

„Tik dėl to, kad man, deja, pritrūko laiko“, — liūdnai 
atsiliepė karalius. 

Reikėjo būti Arkidiakonu, ne kitaip... aš ir pats ėmiau 
jį vadinti Arkidiakonu, kadangi šitaip jį vadino visi žmo- 
nės... Taigi, reikėjo būti šiuo žmogumi, kad galėtum lin- 
guoti galva, paslėpta po geležine skrybėle, ir burbėti sta- 
čiai į akis savo valdovui: „Laiko, laiko... ištisų šešių 
mėnesių..." 

Reikėjo būti karaliumi Jonu, kad su tokiu užsispyri- 
mu tvirtintum, jog Egijono apgula, kuriai jis vadovavo 
tais pačiais Metais, kai jo tėvą sutriuškino prie Kresi, tai- 
gi, jog Egijono apgula rodo puikiausią karo meno pavyzdį. 
Brangiai atsiėjęs ir tiek laiko pareikalavęs sumanymas. 
Tai buvo tiltas, kurį karalius įsakė pastatyti, idant priar- 
tėtų prie tvirtovės; statė jį tokioje vietoje, kad apgultieji 
be vargo šitą tiltą sugriovė bent šešis kartus. Kažkokias 
sudėtingas šturmo mašinas prireikė tempti nuo pat Tu- 
lūzos, 0 tai labai brangiai kainavo ir atėmė daug laiko... 
ir jokios naudos. 

Na, ką gi! Tą apgulą karalius Jonas laikė pačia šlo- 
vingiausia ir sėmė iš jos savo patirtį. Iš tiesų, karštai 
trokšdamas suvesti sąskaitas su likimu, po 10 metų sumanė 
atsigriebti už Egijoną ir visam pasauliui įrodyti, kad jo 
taktika buvo teisinga; jis norėjo amžiams palikti būsimų 
kartų atmintyje prisiminimą apie garsiausią apgulą. 

Todėl, neketindamas persekioti priešo, kurį galėjo be 
jokio vargo sumušti, jis įsakė pastatyti savo palapinę prie 
Bretėjaus. Kai jis kreipėsi į Arkidiakoną, labai įgudusį 
naudoti paraką griaunant, visi pamanė, kad karalius nu- 
tarė užminuoti tvirtovės sienas, kaip jau buvo daryta Ev- 
rė. Bet kur ten! Iš apgulų meistro jis pareikalavo pastatyti 
tokias konstrukcijas, kurios padėtų pereiti sienas. Ir mar- 
šalai, ir karvedžiai pagarbiai klausėsi karaliaus įsakymų 
ir iškart sukruto juos vykdyti. Jei vienas žmogus koman- 
duoja kitiems, įsakinėja gana ilgai, nors ir koks mulkis 
jis būtų, vis vien atsiras žmonių, kurie bus įsitikinę, kad 
jis įsakinėja gerai. 

O dėl Arkidiakono... man regis, Arkidiakonas iš vis- 
ko tyčiojosi. Karalius reikalauja pastolių, pakylų ir bokš- 
tų; gerai, mes juos pastatysime, o paskui ir mokesčių pa- 

prašysime. Jei šitie pasenę mechanizmai, geri anuomet, 
dar prieš sviedinių naudojimą, nepateisins laukiamų vil- 
čių, karaliui teks kaltinti tik patį save. Ir Arkidiakonas, 
neleisdamas niekam nė burnos praverti, plakė apie tai 
liežuviu į kairę ir į dešinę; jis turėjo karaliui Jonui tokią 
įtaką, kokią kartais savo valdovui įgyja grubūs kareivos 
ir nesidrovėdami ja naudojasi. Kodėl gi ne, jei iždininkas 
išmoka nemažai pinigų jam ir jo bendrininkams. 

Nedidelis Normandijos miestelis virto didžiule statyb- 
viete. Aplink pilį kasė apkasus, o ant išverstų žemių statė 
platformas ir darė šturmo šlaitus. Be paliovos bildėjo ve- 
žimai ir stuksėjo kastuvai, džeržgėjo vartų vyriai, pliauš- 
kėjo botagai ir aidėjo keiksmai. Pasijutau lyg vėl patekęs 
į Vilnevą. 

Aplinkiniuose miškuose poškėjo kirviai. Vietos gy- 
ventojai taisė savo piniginius reikalus pardavinėdami vy- 
ną, o kiti būdavo nemaloniai nustebinti, kai netikėtai iš- 
vysdavo įžūlėlius, kurie griovė jų svirną ir tempė rąstus. 
„Karaliaus tarnyba!“ — tučtuojau pasigirsdavo atsakymas. 
Ir kirtikliai puldavo atakuoti plaušaplyčių sienų; virvės 
užmestos už Medinių sijų, jos poškėdamos drioksteli že- 
myn, ir viskas sugriūva. „Galėtų tas mūsų karalius kur 
kitur įsitaisyti, o ne siųsti mums šituos piktadarius, kurie 
stačiai virš tavo galvos plėšia stogą“, — kalbėjo kaimie- 
čiai. Jiems jau ėmė dingotis, kad Navaros karalius buvo 
geresnis šeimininkas, ir net anglų buvimas ne taip sunkiai 
slėgė žmonių pečius nei Prancūzijos karaliaus. | 

Taigi, užtrukau Bretėjuje ir dalį liepos; pasilikau di- 
deliam Kapočio apmaudui; jis labiau linko leisti dienas 
Paryžiuje... Lyg ir aš nebūčiau linkęs!.. ir be perstojo 
siuntinėjo į Avinjoną raštus, kur gana tulžingai leido su- 
prasti, kad man, girdi, arčiau širdies gėrėtis karo veiks- 
Mais nei rūpintis, kaip pagreitinti taikos įsigalėjimą. Kaip, 
sakykite, kaip aš galėjau tuo rūpintis kitaip, nei kalbė- 
damas su karaliumi? O kur man su juo kalbėtis, jei ne 
prie tų apgulos statinių, nuo kurių jis nė per žingsnį ne- 
būtų sutikęs pasitrauktiė 

Kiauras dienas jis sukiojosi tarp plušančių žmonių, o 
visur jį lydėjo Arkidiakonas: tai tikrino puolimo kampą, 
tai vėl sunerimdavo, ar išlaikys atramos, o dažniausiai 
stovėjo žiūrėdamas į medinį bokštą, neįprastą, keistą, 
aukštą gremėzdą ant ratų, kur galima išstatyti ne vieną 
šimtinę lankininkų su arbaletais ir ugninėmis strėlėmis; 
toks dar nebuvo pastatytas nuo seniausių laikų. Jis ne- 

pasitenkino statydamas keliaaukštį bokštą, ne, dar rei- 
kėjo surasti pakankamai jaučių odų ir apkalti jomis tą 
milžinišką pakylą; be to, būtina nutiesti tvirtą ir lygų 
kelią, kad juo gerai riedėtų tas bokštas. Bet kai jis, tas 
stebuklas, bus baigtas statyti, visi išvys tikrai įstabiausią 
dalyką. 

Dažnai karalius Mane kvietė kartu vakarieniauti, ir 
čia aš galėjau su juo pasišnekučiuoti. 

„Taika? — pakartojo jis — Bet juk tai Mano pats karš- 
čiausias troškimas. Matote, aš paleidau mažne visą savo 
armiją, pasilikau tik tiek žmonių, kiek jų prireiks šitam 
puolimui. Palaukite, šit paimsiu Bretėjų ir iškart pasira- 
šysiu taikos sutartį, tada tikrai įtiksiu Šventajam Tėvui. 
Tegul tik mano priešas pateikia Man savo sąlygas.'— 
„Valdove,— atsakiau aš, — reikėtų iš anksto žinoti, kokias 
sąlygas jūs geidautumėte peržiūrėti...'— ,,Tas, kurios ne- 
palies mano garbės.“ Ak, kokia nelengva užduotis Manęs 
laukė! Deja, kaip tik aš turėsiu jam pasakyti, kadangi 
žinojau daugiau nei jis,— Velso princas Liburne ir La 
Reolyje rinko kariuomenę naujam antpuoliui. 

„Ir jūs, Perigoro monsinjore, dar kalbate apie tai- 
ką?" — , „Taip, valdove, kalbu, kad išvengtume naujų ne- 
laimių. .."—,,Šįkart neleisiu Anglijos princui užpulti Lan- 
gedoko, kaip buvo pernai. Rugpjūčio 1 dieną Šartre aš 
vėl sušauksiu armiją." 

Nustebau, jog jis paleido savo riterius tik tam, kad 
po savaitės vėl juos pakviestų. Apie tai atsargiai prasi- 
tariau kunigaikščiui Atėniečiui ir Odrehemui, kadangi 
visi ateidavo su Manimi pasikalbėti ir atverti širdies. Ne, 
karalius užsispyrė neva ekonomijos sumetimais, — o tai 
neatrodė jam būdinga, — paleisti vasalų kariuomenę, su- 
šauktą prieš Mėnesį, ir dabar vėl ją rinkti kartu kvie- 
čiant ir nereguliarios kariuomenės pulkus. Veikiausiai 
tai jam bus pataręs Žanas d'Artua, o gal kuris kitas pro- 
tuolis, kad šitaip galima būtų sutaupyti kelių dienų karių 
atlyginimą. Todėl nuo Velso princo jis ir atsiliko visu 
mėnesiu. O taip, taikos karalius norėjo; kuo ilgiau jis 
delsė, tuo sunkiau darėsi derėtis laikantis jo reikalavimų. 

Per tą laiką geriau pažinau Arkidiakoną, ir, turiu pri- 
sipažinti, jis Mane linksmino. Mus suartino Perigoras; 
kartą jis atėjo prašyti grąžinti savo beneficiją. Ir kokiais 
žodžiais jis prašė! ,,Jūsų Inocentas. .."— ,,Šventasis Tėvas, 
mano drauge, Šventasis Tėvas. ..'— pataisiau jį —,,Gerai, 
tegul bus Šventasis Tėvas, jei norite, taigi, Šventasis Tė- 

vas atėmė iš Manęs pajamas, kurias gaudavau iš parapi- 
jos, Manydamas šitaip įvesti gerą tvarką... kaip tik taip 
man paaiškino vyskupas... Na, ir ką? Nejaugi jis manė, 
kad prieš jį Veline nebuvo tvarkos? Nejaugi manote, me- 
sire kardinole, kad aš nesirūpinau sielų išganymu? Ne- 
buvo nė vieno merdinčiojo, kuris būtų palikęs šį pasaulį 
be paskutinio patepimo. Vos tik kuris kiek sunegaluoja, 
aš ir siunčiu pas jį įšventintą į kunigus žmogų. O už pas- 
kutintį patepimą tenka mokėti. Mokėti piniginę baudą 
tenka ir tiems, kurie ateina pas mane teistis. O dar išpa- 
žintys; nuodėmių niekas veltui neatleidžia. Už svetima- 
vimą taip pat atitinkamas mokestis. Aš puikiai žinau, 
kaip tvarkytis su padoriais krikščionimis.“ Tada jam pa- 
sakiau: „Bažnyčia neteko vieno arkidiakono, užtat kara- 
lius įgijo gerą riterį“. Jonas II pernai įšventino jį į Iite- 
rius. 

Tasai Servolis nebuvo toks jau blogas. Užtekdavo jam 
prabilti apie mūsų Dordonės pakrančių grožį, ir jo balse 
suskambėdavo stebėtinai švelnios gaidelės. Plati, vande- 
ninga upė, jos žalsvame vandenyje vakarais atsispindi 
pilys, skendinčios topolių ir gluosnių alėjose; pavasarį 
žaliuoja vešlios pievos, po karšta vasaros saule geltonuo- 
ja prinokę miežiai, vakarais kvepia Mėtos; rugsėjo Vy- 
nuogės, kai vaikystėje mes taip mėgdavome suleisti dantis 
į šiltas jų kekes... Jei visi Prancūzijos Žmonės taip mMy- 
lėtų savo žemę, kaip ją mylėjo šitas Servolis, karalystė 
būtų kur kas saugesnė! 

Pagaliau aš supratau, kur glūdi tokio karaliaus prie- 
lankumo priežastis. Pirmiausia jis prisijungė prie kara- 
liaus 51-aisiais Metais, per žygį į Sentonžą; tai buvo ne 
toks svarbus žygis, tačiau jis leido Jonui II manyti tap- 
siant karaliumi nugalėtoju. Arkidiakonas tada atsivedė 
savo kariuomenę: dvi dešimtis šarvuotų riterių ir 60 pės- 
tininkų. Kaip jis galėjo juos visus ten, Veline, surinkti? 
Šiaip ar taip, pulkas buvo suformuotas. 1000 aukso ekiu, 
nustatytų karo iždininko už vienerių metų tarnybą... Ne 
veltui karalius sakė: „Juk mes seni bendražygiai, Arki- 
diakone?!" 

Pagaliau jis tarnavo Ispanijos monsinjorui ir niekuo- 
met nepamiršdavo šitai priminti karaliui. Maža to, koman- 
duojant Karlui Ispanui, 53-4jų kampanijoje jis išvijo ang- 
lus iš savo pilies Veline ir artimiausių žemių — Monkarė, 
Montenio, Montravelio. .. Anglai laikė užėmę Liburną ir 
ten turėjo gausią lankininkų įgulą. O jis, Arno de Servo- 

lis, turėjo Sent Fua ir nebuvo nusiteikęs jo atiduoti... 
„Aš prieš popiežių, jis iš manęs atėmė mano parapiją. 
Aš prieš Anglijos karalių, jis nusiaubė mano pilį; esu ir 
prieš Navaros karalių, jis nužudė mano konetablį. Kodėl 
nebuvau Leglyje šalia jo, būčiau jį apgynęs!" Šitie žo- 
džiai it švelniausias balzamas kuteno karaliaus ausis. 

O paskui Arkidiakonas buvo nepralenkiamas naujau- 
sių padegamųjų karo mašinų žinovas. Jis jas myli, prisi- 
jaukina, jos jį linksmina. Nieko nėra smagesnio, kalbėjo 
jis Man, kaip prikišti liepsnojantį dagtį prie požeminio 
pakaso ir gėrėtis, kai pilies bokštas atsiveria tartum gėlės 
žiedas ar visa puokštė gėlių ir sviedžia į orą žmones ir 
akmenis, ietis ir čerpes. Dėl visų šitų priežasčių jis nėra 
per daug vertinamas, tačiau gerbiamas beveik visų, nes 
beveik visi, net patys drąsiausi riteriai bjaurėjosi prieiti 
arčiau prie šitų velnio įrengimų, kuriuos jis valdo tarsi 
žaisdamas. Yra žmonių, kurie kaskart, atsiradus naujiems 
kariavimo būdams, suvokia jų esmę ir kaipmat išgarsėja 
juos taikydami. Taigi, kai paprasti kariai, užspaudę ausis 
delnais, puola ieškoti slėptuvės, kai net baronai ir mar- 
šalai apdairiai atsitraukia, Servolis žibančiomis iš mMalo- 
numo akimis žiūri, kaip ridena parako statinaites, įsaki- 
nėja, ramiai perlipa sprogstamąsias Minas, šliaužia pasi- 
remdamas savo antalkūniais, įskelia ugnį ir neskubėda- 
mas atsitraukia į saugų kampą ar pasilenkia už sienelės, 
tuo tarpu drioksteli sprogimas; visa žemė sudreba, sienos 
skilinėja ir žiojėja plyšiai. 

Tokiems darbams reikia nemažai stiprių vyrų. Servolis 
surinko savo būrį iš žiaurių, tačiau sumanių žaliūkų, mė- 
gėjų žudyti, netveriančių džiaugsmu, kai gali sukelti siau- 
bą, daužyti ir griauti. Jis jiems moka dosniai, nes rizika 
verta tokių pinigų. Surado ir du savo padėjėjus, kuriuos, 
gali pamanyti, išsirinko grynai dėl jų vardų: Gastonas 
de la Paradas ir Bernaras d'Orgėjus *. Tarp mūsų kal- 
bant, jei karalius Jonas būtų geriau pasinaudojęs šitų 
trijų parakininkų paslaugomis, Bretėjus būtų pasidavęs 
per savaitę. Bet ne, jis užsispyrė ir nenorėjo nieko, tik 
to savo ratukinio bokšto. 

Nors didžiulis bokštas vis stiepėsi į viršų, donas San- 
čas Lopesas, jo navariečiai ir anglai, įkalinti pilyje, ne- 
atrodė bent kiek sunerimę. Tiksliai nustatytą valandą 


* Paradas — paradiškumas, prašmatnumas (pranc.). 
Orgėjus — išdidumas (pranc.). 

keitėsi apžvalgos takuose sargybiniai. Apsupti žmonės 
turėjo pakankamai maisto atsargų, jų žandai blizgėjo 
nuo riebumo. Retkartėmis jie apipildavo strėlių kruša 
žemkasius, bet stengėsi būti taupūs, idant bergždžiai ne- 
naudotų amunicijos. Tokie šaudymai kartais prasidėdavo 
tuomet, kai pamatydavo sankasa praeinantį karalių, ir 
tai jam duodavo puikią dingstį laikyti save karžygiu. .. 
„Matėte? Visos strėlės siųstos karaliui, o mūsų valdovas 
nė nesujudėjo... Ak! Ir gerą mes turime karalių..." O 
Arkidiakonas, Paradas ir Orgėjus naudodavosi proga ir 
šaukdavo: „Saugokitės, valdove, taiko tiesiai į jus!“ ir 
surėmę pečius iš savo kūnų sudarydavo gyvą sieną, kuri 
turėjo apsaugoti karalių nuo strėlių; tuo tarpu jos baig- 
davo savo skrydį ir ramiai įsmigdavo į žolę prie jų kojų. 

Negali sakyti, kad Arkidiakonas maloniai kvepėtų. 
"Tačiau, reikia prisipažinti, dvokėme mes visi, dvokė visa 
stovykla ir pirmiausia šita šlykšti smarvė buvo apsiautusi 
Bretėjų! Vėjas nešė išmatų dvoką, kadangi visi, kurie 
kasė, vežė, pjovė, lengvinosi ten pat, kur ir dirbo. Jau 
seniai niekas nesiprausė, taip pat nesimaudė ir karalius, 
be to, dar niekados nenusiimdavo šarvų... 

Kiek galėdamas šlaksčiausi kvepalais ir tepiausi alie- 
jais, kartu turėjau laiko iš arčiau stebėti karaliaus Jono 
silpnybes. Ak, stačiai stebuklas, kad vieno Žmogaus sme- 
genys gali sutalpinti tiek nesąmoningumo! 

Šalia jo nuolat sukiojosi du Šventojo Tėvo siųsti kardi- 
nolai, idant palenktų jį sudaryti taikos sutartį; iš visų 
Europos šalių valdovų jis gaudavo laiškų, kur buvo 
smerkiamas jo elgesys su Navaros karaliumi ir patariama 
jį išlaisvinti; tokiu būdu jis sužinodavo, kad mokesčiai 
visur mokami silpnai, kad ne tik Normandijoje, ne tik Pa- 
ryžiuje, bet ir visoje karalystėje žmonės nepatenkinti ir 
gali kilti maištas. Jis puikiai žinojo, kad abi Anglijos ar- 
mijos ruošiasi pulti — Lankasterio armija iš Kotenteno, 
gavusi pastiprinimą, ir Akvitanijos... Tačiau jam tai 
nieko nereiškė palyginti su mažo Normandijos miestelio 
paėmimu, ir niekas jam daugiau nerūpėjo. Užsispirti dėl 
smulkmenų ir nematyti visumos — nedovanotina valdovo 
yda. 

Per visą Mėnesį Jonas II tik kartą keturioms dienoms 
buvo išvykęs į Paryžių ir tai tik tam, kad iškrėstų dar 
vieną kvailystę, apie kurią dar jums papasakosiu. Vie- 
nintelis ediktas, kuris šįkart buvo išleistas neužkrovus 

jo rašymo ant karaliaus patarėjų pečių ir kurį buvo liepta 
šaukliams skelbti visuose miesteliuose ir kaimuose, esan- 
čiuose šešių Ijė spinduliu aplink Bretėjų, liepė visiems. 
mūrininkams, dailidėms, vežėjams, kasėjams, šachtinin- 
kams, malkų kirtėjams ir kitiems darbininkams prisista- 
tyti karaliui padėti bet kuriuo paros metu, o kartu atsi- 
nešti būtinus savo amato įrankius. 

Vien pažvelgęs į judantį milžinišką bokštą, tą šturmo 
puošmeną, kaip jį vadino pats karalius, jis nepajėgė nu- 
slėpti pasitenkinimo. Trys aukštai, kiekviename jų gana 
plati aikštelė, kur gali tilpti ir net kautis 200 žmonių. 
Viso labo ten sulips 600 karių, kurie užims visus tris 
to nepaprasto įrenginio aukštus po to, kai bus prinešta 
pakankamai žabų ir žabinių, priversta pakankamai ak- 
menų ir lygiai suplūkta žemė keliui, kuriuo tas bokštas 
galėtų savo keturiais didžiuliais ratais laisvai riedėti. 

Karalius taip didžiavosi tuo savo statiniu, kad kvietė 
visus stebėti, kaip jį stato ir kaip jį privers veikti. Šitaip 
karaliaus kviesti atvyko Kastilijos pavainikis Anri Tras- 
tamaras, grafas Duglas. 

„Mesiras Eduardas turi savo navarietį, 0 aš turiu savo 
škotą!"— Mėgo juokauti karalius. Skirtumas tik tas, kad 
Filipas Navarietis atnešė Anglijai pusę Normandijos, o 
mesiras Duglas Prancūzijos karaliui — tik kardą, tegul ir 
labai šaunų. 

Aš ir dabar dar girdžiu karalių mums aiškinant: „Šitą 
bokštą galima pastumti prie kiekvienos įtvirtinimų vie- 
tos, jis gali iškilti virš jos, o tai leis šturmuotojams mė- 
tyti į tvirtovės vidų akmenis ir metalo sviedinius, atakuoti 
net apžvalgos tako aukštyje, o jaučių odos, kuriomis ap- 
muštas viršus, apsaugos nuo strėlių.“ Ir kaip visa tai tu- 
rėjau išklausyti aš, taip atkakliai stengęsis aptarti su juo 
taikos sąlygas! 

Tačiau Ispanas ir Škotas buvo ne vieninteliai, pakviesti 
žavėtis tuo didžiuliu mediniu bokštu. Mesiro Sančos Lo- 
peso žmonės jį taip pat apžiūrinėjo, tiesa, atsargiai, ka- 
dangi Arkidiakonas šalia atrideno kitas mašinas, gausiai 
svaidžiusias į priešo įgulą akmens sviedinius ir parako 
strėles. Pilis buvo, taip sakant, atkimšta. Tačiau Lopeso 
žmonės neatrodė per daug išsigandę. Maždaug pusės sienų 
aukštyje jie pridarė angų. „Kad lengviau būtų paspruk- 
ti“, — nutarė karalius. 

Pagaliau toji didi diena atėjo. Aš ten irgi buvau, sto- 
vėjau, tiesa, kiek atokiau, ant nedidelės kalvelės, kadangi 
man buvo įdomu pamatyti, kaip viskas vyks. Juk Šventa- 
sis sostas taip pat turi savo armiją, turi ir miestus, kuriuos 
gali tekti ginti... Šit pasirodo karalius Jonas II; ant jo 
galvos tas garsusis šalmas su aukso gėlėmis viršugalvyje. 
Švysteli kardas: tai jis duoda signalą pulti; tuo pat metu 
sugaudžia ir trimitai. Bokšto viršuje, apkaltame odomis, 
plazda lelijomis išsiuvinėta vėliava, o žemiau plevena 
pulkų vėliavos; karių prikimšti visi trys aukštai. Šitas 
bokštas priminė įvairiaspalvę vėliavų puokštę! Jisai pa- 
juda. Tempia jį įkinkyti arkliai ir žmonės, surikiuoti gru- 
pėmis,— jų daugybė. Arkidiakonas visa gerkle šaukia 
juos ragindamas... Paskui man pasakojo, kad vien už 
kanapinę to viso kinkinio virvę teko suploti tūkstantį 
livrų. Mašina juda; girdisi, kaip cypia medis, ji kiek siū- 
buoja, tačiau juda. Iš šalies žiūrint, kaip ji šliaužia, atei- 
na mintis, kad tai laivas, Mažumėlę linguojantis ant ban- 
gų, pasišiaušęs vėliavomis ir artėjantis prie abordažo. 
Bokštas išties prisispaudė prie tvirtovės sienos, orą dre- 
bino siaubingas triukšmas. Ant pilies kuorų, trečiosios 
bokšto aikštelės aukštyje, jau verda kova. Kryžiuojasi 
žvangėdami kardai, lekia spiečiai iečių. Kariai, supantys 
pilį, visi kaip susitarę užvertė galvas ir sulaikė kvėpavi- 
mą. Ten, viršuje, nuožmi kova. Karalius pakeltu šalmo 
antveidžiu irgi ten. Koks didingas ir kaip gražiai jis kau- 
nasi ten, ore. 

Umai pilį supeę kariai pašoka nuo baisaus trenksmo; 
bokšto viršuje pliūpteli dūmų debesis, apgaubęs bokšto 
viršūnę su visomis vėliavomis. 

Pasirodo, Mesiras Lankasteris buvo palikęs keletą pa- 
trankos sviedinių donui Sančai Lopesui, kuris delsė pa- 
naudoti juos laukdamas tam tinkamo laiko. Dabar šitie 
ugniniai sviediniai pro pramuštas sienose angas pliekė 
tiesiai į tą ratukinį bokštą, plėšė į skutus jaučių odas ir 
eilėmis guldė žmones bokšto aikštelėse, trupino jo kar- 
kasą į smulkiausius šipulius. 

Arkidiakono balistos ir katapultos taip pat buvo pa- 
leistos į darbą, tačiau veltui: jos negalėjo sutrukdyti ant- 
TOs salvės, o paskui ir trečios. Švilpė ne tik švino svie- 
diniai, bet ir degantys puodai, veikiantys panašiai kaip 
graikiška ugnis. Klaikiai staugdami dribo, stumdėsi žmo- 
Nės; jie puldinėjo prie kopėčių arba siaubingai apdegę 

krito į tuštumą. Liepsnos jau laižė gražiosios Mašinos vir- 
šų. Paskiau griausmingai traškėdamas įgriuvo viršutinis 
aukštas ir degančios sijos traiškė žmones... Savo gyve- 
nime, Aršambo, neteko girdėti tokių siaubingų klyksmų, 
o juk aš buvau ne taip arti. Lankininkai tysojo prispausti 
liepsnojančių sijų; sulaužytos krūtinės, apanglėjusios ko-- 
jos ir rankos, smilkstančios jaučių odos skleidė šleikščią 
smarvę. Bokštas ėmė svirti, ir jau atrodė, kad dar minutė, 
ir jis nugrius, tačiau statinys kažkaip stebuklingai sustin- 
go pakrypęs ir paskendęs liepsnose. Vieni, kiek įgalė- 
dami, pylė vandenį, kiti rūpinosi ištraukti apdegusius, su- 
traiškytus kūnus, tuo tarpu pilies gynėjai iš džiaugsmo 
šoko ant pilies sienų šaukdami: „Garbė Šventajam Jurgiui! 
Garbė Navarai!“" 

Matydamas šitą nelaimę, karalius Jonas atrodė tarsi 
ieškąs aplinkui kaltininko, nors iš tiesų kaltininkas buvo 
ne kas kitas, o tik jis pats. Tačiau čia pat stovėjo Arki- 
diakonas su savo geležine skrybėle; didžiulis karaliaus. 
įniršis, pasiruošęs išsiveržti, įstrigo karališkajame šalme. 
Servolis, be abejo, buvo visoje armijoje vienintelis žmo- 
gus, kuris, ilgai nelaukęs, sviestų karaliui: ,„Pasigėrėkite 
savo kvailumu, valdove. Aš gi patarinėjau kasti griovius, 
o ne statyti tą griozdišką ešafotą. Tokių jau gerą pusšimtį 
metų niekas nebestato. Tamplierių laikai praėjo, o ir Bre- 
tėjus — ne Jeruzalė.“ 

Karalius tik paprastai paklausė: „Ar galima pataisyti 
bokštą?" —,, Ne, valdove. —,,Tada išardykite viską, kas 
dar liko. Liekanomis galima bus sustiprinti griovius.“ 

Tą vakarą Maniau, kad atsirado tinkama proga rimtai 
pasikalbėti apie taikos sutartį. Paprastai nesėkmės atveria 
karalių ausis išminties balsui. Siaubas, kurio liudytojai 
ką tik buvome, padėjo man sužadinti krikščioniškus jo 
jausmus. Ir kai jis su riterišku įkarščiu trokšta žygdarbių, 
popiežius siūlo jam ir visiems Europos princams kur kas 
vertingesnių ir kur kas šlovingesnių žygdarbių Konstan- 
tinopolyje. Tačiau aš buvau atstumtas, ir tai labai patiko 
Kapočiui. 

„Mano karalystėje man grasina dvi Anglijos kariuo- 
menės; aš privalau nedelsdamas jas užpulti. Kol kas tai 
vienintelis mano rūpestis. Pakalbėsime apie tai Šartre, jei 
norite.“ 

Tie pavojai, kurie dar vakar jam atrodė neverti dė- 
mesio, šiandien pasidarė visų svarbiausiu dalyku. 

O Bretėjus? Ką jis nuspręs dėl Bretėjaus? Naujai ap- 
siausčiai organizuoti prireiktų ištiso mėnesio. O apgultieji, 
turėdami dar maisto ir ginklų likučių, gana neblogai išsi- 
suko. Buvo tarp jų, žinoma, ir sužeistų, ir nuo stogų nu- 
plėštų čerpių. Kažkuris užsiminė apie derybas, o jei, girdi, 
įgulai pasiūlytum garbingą  kapituliaciją. Čia karalius 
pasisuko į mane: „Na, ką pasakysite, monsinjore kardi- 
nole2..“ 

Dabar atėjo ir mano eilė priminti savo aukštą kardi- 
nolo titulą. Aš atvykau čia iš Avinjono tvarkyti visuoti- 
nės taikos reikalų, o ne dalyvauti derybose dėl kažkokios 
tvirtovės atidavimo. Karalius suprato savo klaidą ir, tau- 
sodamas orumą, leido suprasti, kad jis kreipėsi į Mane 
juokais. „Jei kardinolui kas nors trukdytų laikyti mišias, 
galėtų tai padaryti Arkidiakonas.“ 

Kitą dieną, kai medinis bokštas dar rūko, o žemkasiai 
vėl griebėsi darbo, — tik šįsyk jie kasė duobes žuvu- 
siems,— Mūsų siras de Velinas, užsitempęs savo plienines 
blauzdines ir vedamas trimitininkų, nužygiavo derėtis su 
donu Sanču Lopesu. Jie neskubėdami patraukė prie pa- 
keliamojo pilies tilto; abiejų stovyklų kariai žvelgė į juos. 

Jie buvo patyrę žmonės ir nematė jokio reikalo dumti 
vienas kitam akis... „O jei aš būčiau po jūsų sienomis 
padėjęs parako minų ir tada atakavęs?"—,,O! Mesire, ma- 
nau, būtumėte iki Mūsų prisikasęs.'—,,Kiek laiko dar ga- 
lite išsilaikyti?" —,,Daug trumpiau, nei to norėtume mes, 
bet daug ilgiau, nei to norėtumėte jūs. Mes turime pa- 
kankamai vandens, maisto, strėlių ir sviedinių.“ 

Po valandos Arkidiakonas grįžo pas karalių. ,,„Donas 
Sanča Lopesas sutinka atiduoti pilį, jei netrukdysite jam 
iš jos pasitraukti ir duosite pinigų.'— ,,Tiek to, tegul jam 
duoda, kiek reikia, tik tegul kuo greičiau viskas baigia- 
si.“ 

Po dviejų dienų įgula išėjo iš Bretėjaus. Pakeltos gal- 
vos ir pilni kapšai aukso; ji žygiavo susijungti su mon- 
sinjoro Lankasterio pulkais, o karaliui Jonui teks Bretėjų 
atstatyti savo lėšomis. Taip baigėsi apgula, kuri, kara- 
liaus Jono manymu, turėjo žmonių atmintyje palikti gilų 
pėdsaką. Be to, jis dar turėjo įžūlumo teigti, Kad be jo 
apgulos bokšto abi pusės nebūtų taip greitai susitarusios. 

III 
FEBO PRIESAIKA 


O jūs vis gręžiojatės į Trua? Gražus miestelis, ar ne, 
sūnėne, ypač šįryt, visas nutviekstas saulės. Ak, didelė 
laimė tam miestui, kuriame pasaulį išvydo būsimasis po- 
piežius. Visi tie prabangūs rūmai, kuriuos matėte apie 
rotušę, ir švento Urbano bažnyčia yra tikras naujosios 
architektūros perlas, turtinga vitražų, ir daugelis kitų sta- 
tinių, kurių harmonija jūs taip žavėjotės, visa tai iškilo 
tik dėl to, kad Urbanas IV, užėmęs švento Povilo sostą 
beveik prieš šimtą metų ir tik trejiems metams, gimė čia, 
Trua, vargingoje krautuvėlėje, ten, kur nūnai iškilusi 
jo vardo bažnyčia. Tai šit kas suteikė miestui šlovę ir 
lyg pakylėjo į visokeriopą suklestėjimą. Ak, kad tokia 
sėkmė ištiktų ir Mūsų brangųjį Perigė... Tiek to, nebe- 
noriu apie tai kalbėti, nes dar pamanysite, kad man vien 
tai terūpi... 

Nūnai aš jau žinau, kokį kelią pasirinko dofinas. Jis 
vyksta paskui mus ir rytoj bus Trua. Tačiau Mecą jis 
pasieks per Sen Dizjė ir Sen Migelį, o mes keliausime 
per Šaloną ir Verdeną. Pirmiausia stabtelėsime Verdene, 
ten turiu reikalų. .. Esu to miesto katedros kanauninkas... 
Be to, visiškai nenoriu atrodyti taip, tarsi geisčiau prisi- 
jungti prie dofino. Mes esame netoli vienas kito ir kiek- 
vienu momentu galime pasikeisti pranešimais, tam užteks 
dienos ar kiek daugiau, be to, taip bus lengviau ir grei- 
čiau susisiekti su Avinjonu... 

Kas čia dabar? Pažadėjau kažką papasakoti ir pamir- 
šau? A, tiesa... Apie tai, ką veikė Jonas II Paryžiuje tas 
keturias dienas, kai buvo pasitraukęs nuo apgulto Bretė- 
jaus?.. 

Jis ten priėmė Gastono Febo vasalinę ištikimybės prie- 
saiką. Negirdėta karaliaus sėkmė, ne, stačiai triumfas, ir 
ne tiek karaliaus, kiek kanclerio Pjero de La Forė, kuris 
kantriai ir sumaniai paruošė šitas iškilmes. Febas yra 
Navaros karaliaus žentas, ir net abiejų valdos susisiekia 
Pirėnų papėdėje. Beje, apie šią priesaiką jau buvo kal- 
bama nuo pat karaliavimo pradžios. Prisiminti ją kaip 
tik tuomet, kai Karolis Navarietis sėdėjo kalėjime, būtų 
reiškę pakreipti įvykių eigą ir pakeisti daugelio Europos 
dvarų nuomonę apie Prancūziją. 

Žinoma, ir jūs esate nemažai girdėjęs apie Febą... 
Ne tik vyriausiasis medžioklės prievaizdas, bet ir garsus 
turnyrų žaidėjas, pagarsėjęs savo apsiskaitymu, žymus 
statytojas ir, be visa kita, dar ir garsus širdžių ėdikas. 
Šit ką apie jį pasakyčiau: didis valdovas, tik visa bėda, 
kad jo valstybė per maža. Tikina, kad jis pats gražiau- 
sias karalystės vyras, — aš Mielai su tuo sutinku. Aukštas 
ir toks stiprus, kad gali pargriauti lokį... taip, Mano sū- 
nėne, lokį, o tai ne tušti žodžiai!.. Kojos it nutekintos, 
klubai siauri, pečiai platūs, skaistaveidis, o kai šypsosi, 
suboluoja it sniegas dantys. Labai gražūs plaukai, tokia 
vario spalvos kupeta, švytinti aukso vilna, banguojanti 
iki pečių tarsi karūna, duota pačios gamtos, ir žėrinti 
saulėje; todėl jis savo emblema pasirinko saulę, o dar ir 
Febo vardą, kurį jis rašė su „ė“... Fėbas. .. Matyt, tuo- 
met jis dar nemokėjo graikų kalbos. Niekuomet nene- 
šioja skrybėlės ir kiauras dienas vaikšto vienplaukis lyg 
senovės romėnas, 0 tai pas Mus neįprasta, 

Kadaise lankiausi pas jį. Jis toks išmintingas, kad visi 
patys vertingiausi krikščionybės žmonės svečiavosi ne- 
dideliame jo Ortezo dvare, kurį jam pavyko paversti pla- 
čiai garsėjančiu dvaru. Kai aš buvau pas jį, ten buvo ir 
pialcgrafas, vienas iš karaliaus Edvardo prelatų, pirma- 
sis Kastilijos karaliaus šambelionas, be to, nemažai gar- 
siausių gydytojų, vienas žymus dailininkas ir keli žinomi 
teisės daktarai. Visi šitie žmonės buvo kuo puikiausiai 
priimti. 

Aš težinau vienintelį Kipro karalių Liuzinjaną, kuris 
itin mažoje savo karalystėje irgi garsėjo nuostabiu ir 
įtakingu dvaru; prekyba Liuzinjanui duoda išties gra- 
žaus pelno; jis valdo kur kas didesnį turtą nei gali pa- 
manyti. 

Febas keri savo žavinga maniera skubiai aprodyti 
jums viską, ką turi: „Čia mano medžiokliniai šunys... 
mano arkliai... čia Mano meilužė... štai Mano pavaini- 
kiai... Garbė Dievui, ponia de Fua jaučiasi gerai. Jūs ją 
šįvakar pamatysite“. 

Vakarais ilgoje galerijoje, kurią jis liepė įrengti vie- 
name pilies šone, — iš čia atsiveria žavus horizontas sų 
dantytu kalnų kontūru,— susirenka visas dvaras ir vaikš- 
tinėja prabangiausiais pašvitais gėrėdamasis, kaip ant 
Bearno leidžiasi melsvos sutemos. Šen bei ten įrengti di- 
džiuliai židiniai, kuriuose pleška pliauskos, 0 ant sienų 
tarp židinių — freskos, vaizduojančios medžioklės scenas. 

Tai vis iš Italijos atsiųstų menininkų darbai. Svečias, kuris 
nepasiėmė visų savo brangenybių ir geriausių rūbų, ma- 
nydamas paviešėti nedidelėje kalnuose prisiglaudusioje 
pilaitėje, pasijunta ne itin jaukiai. Aš šitai jums tyčia 
sakau, kad žinotumėte, jei kokią dieną ten atsidursite. .. 
Ponia Anjesė de Fua, kilusi iš Navaros, yra karalienės 
Blanšos sesuo ir veik tokia pat graži, tarsi visa iš aukso 
ir perlų. Kalba mažai, tiksliau sakant, tai galima nuspėti; 
ji bijo kalbėti. Ponia Anjesė mielai klauso menestrelių, 
kai jie dainuoja jos vyro sukurtą ,„Agueres mMountanes“, 
o bearniečiai su malonumu choru pritaria dainuodami 
priedainį. 

Febas eina nuo vieno svečių būrelio prie kito, svei- 
kina vieną, kitą, pasitinka senjorą, pagiria poetą, pasišne- 
kučiuoja su pasiuntiniu, vaikštinėdamas teiraujasi, kas 
dedasi pasaulyje, išsako savo nuomonę, pusbalsiu įsako 
tarnui ir viską tvarko nepastebimai, nepertraukdamas 
malonaus pokalbio. Tr šit pasirodo 12 tarnų, vilkinčių liv- 
rėjas; jie, nešini deglais, palydi jį su visais svečiais į 
salę, kur padengtas stalas. Būna, kad jie sėda vakarie- 
niauti tik vidurnaktį. 

Vieną vakarą aš radau jį atviroje galerijoje. Jis sto- 
vėjo atsirėmęs į arką ir dūsaudamas žvelgė į sidabriškus 
kalnus, jų švelnią žydrynę horizonte. ,Per maža, per mMa- 
ža... Sakytum, monsinjore, Apvaizda sumanė piktai pa- 
juokauti ir išmetė lošimo kauliukus taip, kad jie iškristų 
atvirkščiai. ..“ 

Mes neseniai buvome kalbėję apie Prancūziją, apie 
Prancūzijos karalių; aš puikiai supratau, ką jis turėjo 
galvoje. Galingas žmogus dažnai gauna valdyti mažą že- 
mės valdą, o silpnam žmogeliui atitenka didžiulė valsty- 
bė. Ir pridūrė: ,„Tačiau kad ir koks mažas mano Bearnas, 
aš noriu, kad jis priklausytų ne kam kitam, o tik pačiam 
sau.“ 

Jo laiškai — tai tikras stebuklas. Jis niekuomet nepa- 
miršta išvardyti visų savo titulų: „Mes, Gastonas III, gra- 
Tas de Fua, Bearno vikontas, Lotreko, Marsano ir Kastijono 
vikontas..." ir dar kažkas ten... a-a, taip: „Senjoras de 
Monteskjė ir de Monpeza...“, ir dar ne viskas, tik paklau- 
sykite: „„Andoros ir Kapsiro teisėjas..."“, o pasirašo tik 
„Fėbas“, su „ė“, žinoma, gal kad kiek skirtųsi nuo Apo- 
lono... Ant visų pilių ir paminklų, kuriuos jis statė ar 
gražino, didžiosiomis raidėmis buvo išgraviruota: ,„Pada- 
rė Fėbas.“ 

Žinoma, negalėtum tvirtinti, kad jo asmenybė netu- 
rėjo kraštutinumų, tačiau nevalia pamiršti, kad jam tebuvo 
dvidešimt penkeri. Pagal savo amžių jis išties sumanus. 
O dar ir didžiai narsus. Antai Kresi mūšyje jis pagarsėjo 
kaip vienas iš drąsiausių. — tuomet jis buvo tik penkioli- 
kos. Ak, man visai išėjo iš galvos jums pasakyti, o gal 
jau ir žinojote: jis — Robero d'Artua sesers vaikaitis. Jo 
senelis vedė Žaną d'Artua, tikrą Robero seserį; toji, ta- 
pusi našle, kraustėsi iš proto dėl vyrų dėmesio, gyveno 
tokį skandalingą gyvenimą ir pridarė daugybę painia- 
vos... Ir būtų dar daugiau pridirbusi... taip, taip, ji dar 
gyva, dabar jai kiek daugiau kaip šešiasdešimt, o sveikata 
nėmaž nesiskundžia... Taigi, kaip sakiau, būtų dar dau- 
giau visko prikrėtusi, jei jos vaikaitis, mūsų Febas, nebūtų 
jos uždaręs viename Fua pilies bokštų, kur ją gana akylai 
saugo. Taigi! Visų Artua gyslomis teka išties pragariškas 
kraujas! 

Ir šit toks La Forė, arkivyskupas kancleris, tuomet, 
kai visi stoja prieš karalių Joną, prišnekina Febą sutikti 
duoti vasalo priesaiką. Ak, tik neapsirikite! Febas kuo 
puikiausiai apmąstė šitą savo žingsnį ir sutiko jį žengti 
tik tam, kad išsaugotų savo Mažojo Bearno nepriklauso- 
mybę. Akvitanija ribojasi su Navara, na, o Bearnas — su 
jomis abiem; jų abiejų sąjunga — nūnai tokia akivaiz- 
di — jo visai netenkina, juk tai kelia rimtą grėsmę jo ir 
taip Menkoms sienoms. Jis norėtų sustiprinti savo sienas 
iš Langedoko pusės, kur jam vis nepavyko susitarti su 
grafu d'Armanjaku, karaliaus vietininku. Taigi, suartė- 
kime su Prancūzija, baikime visus nesusipratimus ir dėl 
to prisiekime mūsų Fua grafystės vardu. Žinoma, Febas 
rūpinsis savo svainio Navariečio išlaisvinimu, tačiau tik 
formaliai, taip buvo sutarta, tik formaliai; tai bus dings- 
tis suartėti. Žaidimas neabejotinai subtilus. Febas visuo- 
met galės priminti Navariečiui: ,,Aš daviau priesaiką tik 
tam, kad galėčiau jums padėti". 

Per vieną savaitę Gastonas Febas pavergė visą Pary- 
žių. Jis atvyko lydimas didžiulės svitos didikų, daugy- 
bės tarnų; dardėjo dvidešimt vežimų, prikrautų drabužių 
ir baldų; kartu jis vežėsi ir puikiuosius savo skalikus, 
dalį savo žvėryno su plėšrūnais narvuose. Visas šis kor- 
težas nutįso per ketvirtį 1jė. Net pats varganiausias tar- 
nas vilkėjo puikiausiais drabužiais, puikavosi Bearno ka- 
ralystės livrėja; visi arkliai buvo apdengti brokato gū- 
niomis, tokiomis pat, kaip Mano arkliai. Žinoma, išlaidos 

didelės, tačiau viskas skirta Miniai apstulbinti. Ir Febui 
šitai gražiausiai pavyko. 

Kilmingiausi senjorai ginčijosi dėl garbės priimti sve- 
čią savo namuose. Visi bent kiek žymesni žmonės Pary- 
Ziuje — parlamento nariai, universiteto mokslininkai, fi- 
nansininkai ir net dvasininkai — kuria nors dingstimi 
stengėsi patekti į jo sesers Blanšos, karaliaus našlės, na- 
mus, kurie buvo atviri visą jo viešnagės šiame mieste 
laiką. Moterys troško matyti jį, girdėti jo balsą, paliesti 
jo ranką! Kai jis vaikščiojo po miestą, žiopliai atpažindavo 
jį iš auksinės jo ševeliūros ir grūsdavosi prie juvelyrų ir 
gelumbininkų krautuvėlių durų, pro kurias jis įeidavo. 
Pažindavo ir jo ginklanešį, visur ir visuomet jį lydėjusį: 
tikras Milžinas, vadinamas Ernotonu Ispanu, kuris galėjo 
būti nesantuokinis Febo tėvo sūnus; atpažindavo ir du 
didžiulius jo Pirėnų aviganius, kuriuos už pavadėlių pas- 
kui vedė tarnas. Ant vieno šuns nugaros tupėjo mažytė 
beždžionėlė... Sostinę aplankė kilmingas senjoras, ir toks 
neįprastas, apsivilkęs prabangiau nei patys įmMantriausi 
puošeivos; visi vien apie jį ir tekalbėjo. 

Aš jums šitai per smulkiai pasakoju, tačiau tą nelem- 
tąją liepą mes jau stovėjome ant tragedijos slenksčio, 
todėl svarbus kiekvienas žingsnis. 

Jūs valdysite didžiulę grafystę, Aršambo, ir valdy- 
site, drįstu lažintis, tokiais laikais, kurie nebus lengvesni 
nei šiandiena; per keletą metų negalima pakilti iš tos 
duobės, į kurią nūnai patekome. 

Gerai įsiminkite šitai: kai valdovas iš prigimties yra 
menkas žmogelis arba nusilpęs nuo metų naštos ar kokios 
negalios, jis nebegali išlaikyti savo patarėjų vieningų. 
Jo aplinkos žmonės susiskaldę, pakrikę, kadangi kiekvie- 
nas taikosi nugriebti bent kiek valdžios, kuri gana menka; 
kiekvienas kalba vardu savo šeimininko, kuris jau neturi 
galios įsakinėti. Kiekvienas pluša tik sau, visos mintys 
nukreiptos į savo ateitį Tuomet susidaro grupelės, su- 
sietos vienodų ambicijų ar temperamento. Įsiplieskia 
konkurencija. Garbingieji susiburia vienoje pusėje, iš- 
davikai — kitoje, tačiau pastarieji vis vien laiko save 
garbingais, nors ir savaip. 

Išdavikais vadinu tuos, kurie išduoda aukščiausius ka- 
ralystės interesus. Dažnai jie net patys nepajėgia to suU- 
prasti; jie Mato tik savo naudą; beje, kaip tik jie pa- 
prastai ir laimi. 

Apie karalių buvo susispietusios dvi partijos, kaip ir 
šiandien aplink dofiną, kadangi tie patys žmonės užėmė 
tas pačias vietas. 

Iš vienos pusės kanclerio Pjero de La Forė, Ruano 
arkivyskupo, partija; jam padeda Angeranas diu Pti Sel- 
jė; tai žmonės, kurie, mano galva, labiausiai išmano ka- 
ralystės reikalus ir daugiausia rūpinasi jos gerove. Kitai 
partijai priklauso Nikola Brakas, Lorisas, o svarbiausia, 
svarbiausia, Simonas de Biusi. 

Galbūt jūs jį pamatysite Mece. O! Visuomet stenkitės 
vengti jo ir į jį panašių... Kai matote žmogų, ant kurio 
striuko kūno užtupdyta per didelė galva, žinokite, tai 
blogas ženklas; jisai kelia skiauterę it gaidys; vos tik jis 
prasižioja, iškart suvoki, koks nevėkšla ir žiaurus, o dar 
ir pasipūtęs, nors stengiasi šitai nuslėpti. Jis Mėgaujasi 
savo valdžia, jam nieko nėra maloniau kaip pažeminti, o 
gal ir pražudyti kiekvieną, įgijusį kiek per daug svarbos 
dvare ar darantį per didelę įtaką valdovui. Jis įsivaizduo- 
ja, kad valdyti — tai tik gudrauti, meluoti, kurti visokiau- 
sias intrigas. Jo galvoje dar negimė nė viena išmintinga 
mintis, joje knibžda tik menki tikslai; juos jis įgyvendina 
baisiai užsispyrusiai. Valdant karaliui Pilypui, Simonas de 
Biusi dirbo kukliu raštininku, o paskiau užsiropštė ant 
aukščiausios pakopos... tapo parlamento galva ir Di- 
džiosios tarybos nariu... be to, susikūrė ištikimo, atsi- 
davusio žmogaus vardą, kadangi jis valdingas ir grubus. 
Reikia tik išvysti tą žmogų, kai jis, surengęs teismą, veI- 
čia nepatenkintus bylininkus klauptis vidury salės ir mMal- 
dauti jo atleidimo arba kai jis įsako nubausti išsyk 23 
Ruano gyventojus; tačiau jis gali priimti išteisinamąjį 
nuosprendį tada, kai tam nėra jokio pagrindo, arba be 
galo be krašto atidėlioti svarbias bylas, idant galėtų lai- 
kyti žmones savo galioje. Jis moka pasirūpinti ir savo 
turtais: iš Sen Žermen de Prė abato jis gavo teisę imti 
muitą prie Sen Žermeno vartų, tučtuojau pervardytų Biu- 
si vartais; šičia jis gauna gerą dalį muito mokesčių už 
visa tai, kas įvežama į Paryžių. 

Kai La Forė ėmė tartis dėl Febo priesaikos, Biusi tam 
pasipriešino ir nutarė sužlugdyti tas derybas. Ne kas kitas, 
O jis puolė prie karaliaus, kai tas atvyko iš Bretėjaus, 
ir ėmė jam kuždėti: ,„Febas tyčia jums įžūlauja Paryžiuje, 
demonstruodamas savo turtingumą. .. Febas bent du kartus 
priėmė prevo Marselį... Įtariu, kad Febas kartu su savo 
žmona ir karalienė Blanša rezga Karolio Piktojo pabėgi- 

mą... Būtina reikalauti, kad Febas prisiektų ir Bearno 
vardu... Febas apie jus gerai nekalba... Venkite perne- 
lyg maloniai priimti Febą, kadangi galite įžeisti grafą 
d'Armanjaką, o jis — nepakeičiamas Langedoke. Teisybė, 
kancleris La Forė per daug lengvai sukalbamas su jūsų 
priešų draugais... O be to, koks prasimanymas pasiva- 
dinti Febu?“ Tam, kad galutinai įsiutintų karalių, jis dar 
pranešė blogą žinią: iš Šatlė pabėgo Frikė de Frikanas, 
o tą pabėgimą gana sumaniai surengė du jo tarnai. Nava- 
riečiai tyčiojasi iš karaliaus valdžios, ypač dabar, kai 
rado sau tokį apsukrų ir pavojingą žmogų... 

Taigi, nieko nuostabaus, kad per vakarienę, surengtą 
priesaikos garbei, karalius Jonas sėdėjo pasipūtęs ir irZ- 
lus, į Febą kreipėsi: ,„Mesire, mano vasale“ ir net paklau- 
sė: „Ar dar liko koks žmogus jūsų feodo valdose, ar visi 
išsiruošė lydėti jus į mano miestą?" 

Jis dar pasakė Febui: ,„Geidaučiau, kad jūsų karių 
pulkai nekeltų kojos į tas žemes, kurias valdo monsinjo- 
ras d'Armanjakas." 

Su Pjeru de La Forė buvo susitarta, kad karalius lai- 
kys tuos susidūrimus tarsi ir neįvykusiais. Febas nustebęs 
paprieštaravo: ,, Mano pulkai, valdove, mano kuzene, nie- 
kuomet nebūtų įžengę į Armanjaką, jei nebūtume buvę 
priversti vyti armijos, užpuolusios mus. Tačiau vos tik 
jūs įsakėte uždrausti monsinjoro d'Armanjako žmonėms 
įsiveržti į Bearną, Mano riteriai negali atsidžiaugti galė- 
dami stovėti prie savo sienų“. Tačiau karalius spyrėsi: 
„Aš norėčiau, kad jie būtų arčiau manes. Šartre renku 
armiją kautis su anglais. Viliuosi, kad ir jūs prisistaty- 
site laiku su Fua ir Bearno pulkais“.—,,Fua grafystės ka- 
riuomenė,— atsakė Febas,— bus sušaukta, kai tik to pa- 
reikalaus vasalo pareiga, iškart, kai duosiu jums prie- 
saiką, valdove, mano kuzene. O Bearno pulkai seks paskui 
mane, Man reikės tik ženklą duoti.“ 

Ką ir sakyti, gera išėjo vakarienė, susitaikymo ir su- 
siderinimo užstalė! Arkivyskupas kancleris nustebęs ir 
nepatenkintas bergždžiai bandė paskleisti nors truputį 
taikos ir ramybės. Biusi sėdėjo akmeniniu veidu. Tačiau 
širdies gilumoje jis džiūgavo, jautėsi tikras šeimininkas. 

OO Navaros karaliaus net vardas nebuvo ištartas, nors 
prie stalo sėdėjo ir karalienė Žana, ir karalienė Blanša. 

Išeidamas iš rūmų, Ernotonas Ispanas, milžinas gink- 
lanešys, tarė grafui de Fua... Kaip numanote, aš ten ne- 
buvau, tačiau to pokalbio esmė man buvo pranešta: „Aš 


440 


žaviuosi jūsų kantrybe. Tik būdamas Febas, nelaukčiau 
naujų įžeidimų ir kaipmat grįžčiau į savo Bearną“. Į tai 
Febas atsakė: „Jei aš būčiau Ernotonas, Febui duočiau 
kaip tik tokį patarimą. Tačiau aš esu Febas ir visų pirma 
privalau rūpintis savo valdinių ateitimi. Nenoriu pasi- 
zodyti santykių su Prancūzija griovėju ir būti dėl to kal- 
tas. Padarysiu viską, kad pavyktų susitarti, žinoma, ne- 
pažeisdamas garbės ribų. Tačiau įtariu, kad La Forė man 
paspendė spąstus. Šiaip ar taip, atsitiko tai, ko aš nežinau; 
ir pats La Forė nežino, kad kažkas perkalbėjo karalių. 
Paaiškės rytoj“. 

Kitą dieną po mišių Febas įėjo į didžiąją rūmų menę. 
Šeši pažai laikė jo mantijos šleifą, ir šįkart — o tai retai 
būva,— jis nebuvo vienplaukis, o su karūna, auksine ka- 
Iūna ant auksinių plaukų kuokšto. Salė pilna šambelionų, 
patarėjų, prelatų, kapelionų, parlamento metrų ir aukštų 
pareigūnų. Tačiau pirmiausia Febas pamatė grafą d'Ar- 
manjaką. Žanas de La Forė stovėjo greta karaliaus vos ne 
atsirėmęs į sostą ir įžūliai dairėsi aplinkui. Kitoje pusėje 
stypsojo Biusi ir dėjosi tvarkąs pergamentų registrą. Pas- 
kui ištraukė vieną ir perskaitė taip, sakytum tai būtų 
pats paprasčiausias nuosprendis: ,„Mesiras, Prancūzijos 
karalius, mano senjoras, priima iš jūsų Fua grafystę ir 
Bearno vikontiją, kurias jūs iš jo gavote, ir jūs tampate 
jo vasalu kaip grafas de Fua ir vikontas de Bearnas pagal 
formas, nustatytas jo pirmtakų, Prancūzijos karalių, ir jū- 
sų. Klaupkitės". 

Stojo tyla. Paskui pasigirdo stiprus ir aiškus Febo bal- 
sas: „,„Aš negaliu“. 

Buvę ten apmirė iš nuostabos — vieni iš nuoširdžios, o 
kiti aiškiai apsimMesdami, tačiau be jokio pasitenkinimo 
ženklo. Ne taip dažnai tokie dalykai atsitinka duodant 
priesaiką. 

Febas pakartojo: ,„Aš negaliu“. Tr tuo pačiu aiškiu 
balsu pridūrė: „Lenkiasi tik vienas mano kelis. Turiu gal- 
voje Fua, Bearnas lenktis negali". 

Tuomet prabilo karalius Jonas; jo balsas buvo pritvin- 
kęs pykčio: „Aš priimu jūsų priesaiką ir Fua, ir Bearno 
vardu". Susirinkusiųjų gretos net suvirpėjo iš smalsumo. 
Prasidėjo kivirčas... Febas: „Valdove, Bearnas yra ne- 
priklausoma žemės valda, jūs negalite iš manęs gauti to, 
kam jūs nesate siuzerenas". Karalius sako: „Melas tai, ką 
jūs čia dabar tvirtinate ir kas buvo daugelio metų ginčo 
tarp jūsų ir mano tėvų priežastis . Febas: „Teisybė, val- 

dove, ir ji nustos būti nesantaikos priežastis, kai tik šito 
panorėsite. Aš esu ištikimas ir garbingas jūsų pavaldinys 
kaip Fua grafas, nors mano tėvai tam visuomet prieš- 
taravo; tačiau aš negaliu pasiskelbti jūsų vasalu atžvilgiu 
to, kas man atiteko iš paties Dievo“. Karalius: ,„Netikęs 
vasalas! Jūs einate suktais keliais, idant išvengtumėte 
tarnybos, nors privalote man tarnauti. Pernai jūs neatve- 
dėte savo pulkų grafui d'Armanjakui, mano vietininkui 
Langedoke; jis nepajėgė išvyti anglų dėl jūsų atsimeti- 
mo!" Tuomet Febas kuo išdidžiausiai atsakė: „Jei Lange- 
doko likimas priklauso vien tik nuo mano paramos ir 
jei mesiras d'Armanjakas negali išsaugoti jums tos pro- 
vincijos, tuomet jūsų vietininkas turėtų būti ne jis, val- 
dove, 0 aš". 

Karalius persiuto, net jo smakras ėmė tirtėti. „Jūs 
tyčiojatės iš Manęs, gražusis sire, bet greit ateis toms 
patyčioms galas. Klaupkitės!"— ,„Išbraukite Bearną iš prie- 
saikos, ir aš tučtuojau atsiklaupiu.“'—,,Klaupsitės kalėji- 
me, prakeiktas išdavike! — klyktelėjo karalius.— Sučiup- 
ti jį! 

Visas šitas spektaklis iš anksto numatytas, paruoštas 
veikiausiai paties Biusi, kuriam užteko mostelėti ranka, 
ir Perinė le Biuflis bei šeši sargybiniai išsyk apsupo Febą. 
Jie netgi jau žinojo, kad vesti jį reikės į Luvrą. 

Tą pačią dieną prevo Marselis vaikštinėjo po sostinę 
ir kalbėjo: „Buvo likęs vienintelis žmogus, kuris nelaikė 
savęs karaliaus Jono priešu, o dabar ir to nebėra. Jei 
visi tie niekšeliai, kurie supa karalių, ir toliau sėdės savo 
vietose, laisvėje greit nebeliks nė vieno garbingo žmo- 
gaus". 


IV 


ŠARTRO STOVYKLA 


Kuo toliau, tuo gražiau, mano mielas sūnėne! Žinote, 
ką man parašė popiežius savo laiške, datuotame lapkri- 
čio 28-ąja, kurį turėjo neišsyk išsiųsti, o gal žygūnas, ga- 
benęs jį man, ieškojo Manęs ten, kur nebuvau, kadangi 
perdavė man jį tik vakar vakare Arsi? Na, atspėkite. .. 

Tai šit, Šventasis Tėvas apgailestauja dėl mano nesantai- 
kos su Nikola Kapočiu ir priekaištauja man dėl „gailes- 
tingumo trūkumo mūsų santykiuose“. Norėčiau sužinoti, 
kaip aš turėčiau rodyti Kapočiui gailestingumą? Nuo Bre- 
tėjaus aš jo ir matyti nemačiau; jis pasitraukė net neatsi- 
sveikinęs ir apsistojo Paryžiuje. Ir kas tuomet kaltas dėl 
nesutarimo, jei ne tas, kuris visomis išgalėmis norėjo 
pripiršti Man tą savanaudį, ribotą prelatą, tesirūpinantį 
savo gerove, kurio visi Žygiai teturėjo vienintelį tikslą — 
sužlugdyti manuosius? Visuotinė taika jį mažiausiai jau- 
dina. Jam svarbu tik viena: kad šitai pasiekti nepavyktų 
man. Gailestingumo stoka, tai tau gražiausia! Gailestin- 
gumo stoka... Turiu pagrindo manyti, kad Kapočis tvar- 
ko nešvarius reikalus su Simonu de Biusi ir kad ne be jo 
įsikišimo Febas pakliuvo į kalėjimą. Nusiraminkite. .. ak 
taip, jau žinote... rugpjūtį jį paleido į laisvę. O kas pa- 
dėjo? Ogi aš. Šito jūs ir nežinote... išleido jam pasiža- 
dėjus prisijungti prie karaliaus armijos. 

Pagaliau Šventasis Tėvas nori mane įtikinti, kad visi 
giria Mane už pastangas ir mano darbus tinkamai įvertino 
ne tik jis pats, bet ir visa kardinolų kolegija. Bijau, kad 
jis tą patį bus parašęs ir Kapočiui... Vėl jis grįžta prie 
to, ką jau patarinėjo spalį — kad į visuotinės taikos derybų 
tarybą reikėtų įtraukti Karolį Navarietį. Nesunku atspėti, 
kas jam tokią mintį įkvėpė... 

Kaip tik po Frikė de Frikano pabėgimo karalius Jo- 
nas nutarė perkelti savo žentą į Arlė, Pikardijos tvirto- 
vę, kur visi aplinkui visiškai atsidavę Artua giminei. Jis 
bijojo, kad Karolis Navarietis Paryžiuje nesutelktų bend- 
rininkų. Jis nenorėjo Febo ir Karolio laikyti ne tik tame 
pačiame kalėjime, bet ir tame pačiame mieste... Ir, kaip 
aš jums vakar pasakojau, prakišęs reikalą Bretėjuje, grįžo 
į Šartrą. O man jis pasakė: ,„Pakalbėsime Šartre“. Aš ir 
sėdėjau Šartre, kol Kapočis, pasipūtęs it povas, vaikšti- 
nėjo po Paryžių... 

Kur mes esame dabar? Briunė!.. Kaip vadinasi šitas 
miestas? .. O, Puavras? Mes jau pravažiavome Puavrą? 
Na, gerai, tai dar pravažiuosime. Man pasakojo, kad ten 
yra dėmesio verta bažnyčia. Beje, visos Šampanės bažny- 
čios viena už kitą gražesnės. Išties krikščioniško tikėjimo 
kraštas. .. 

O! Aš nėmaž nesigailiu, kad mačiau Šartro stovyklą, 
norėčiau, kad ir jūs ją pamatytumėte. .. Žinau, jūs buvote 
atleistas iš kariuomenės, jums teko pakeisti pasiligojusį 

jūsų tėvą, bet kokia kaina sulaikyti anglus, neįleisti jų į 
Perigorą... Galbūt tai jus ir išgelbėjo nuo mirties, nes 
dabar gulėtumėte po antkapine plokšte kuriame nors 
Puatjė vienuolyne. Kas gali žinoti? Viskas Dievo valioje. 

Taigi, įsivaizduokite Šartrą: 60000 žmonių, o gal 
daugiau; visi įsikūrę plačiausiame slėnyje, virš kurio 
didingai kyla smailūs katedros bokštai. Viena iš pačių di- 
džiausių armijų, jei ne pati didžiausia, kokia kada nors 
buvo surinkta karalystėje. Tačiau ji suskilusi į dvi dalis, 
be to, labai skirtingas. 

Vienoje pusėje stovi šimtų šimtai dailiomis eilėmis 
išrikiuotų šilko ar margintos drobės palapinių, skirtų ri- 
teriams ir didžiūnams. Žmonių, arklių ir vežimų maišaly- 
nė, nenurimstantis jų judėjimas iš šalies priminė milži- 
nišką skruzdėlyną; kiek akys užmato, saulėje mirgėjo vi- 
sokios spalvos, žėrėjo šarvų ir ginklų plienas. Kaip tik 
šitoje pusėje su prekydėžėmis ant ratelių įsitaisė ginklų, 
pakinktų, vyno ir valgių pardavėjai, čia pat įsikūrė ir 
bordelių laikytojai, kurie į stovyklą atgabeno pilnus ve- 
žimus kekšių; jas prižiūrėjo ,„paleistuvių karalius“... Aš. 
taip ir negaliu prisiminti jo vardo. 

O kitoje pusėje, gerokai toliau, nuošalėje, tarytum 
paveikslėliuose su Paskutinio teismo vaizdais... vienoje 
pusėje — rojus, kitoje — pragaras... pėstininkai be jokio 
stogo virš galvos įsitaisė tiesiog ant nupjautų kviečių; 
kai kurie įsikalė kuolus ir ištempė ant jų gabalą audeklo; 
didžiulis netvarkingas plebso pulkas, surinktas atsitikti- 
nai, apskretęs, dykinėjantis, sugrupuotas pagal žemes; jis. 
prastai Klausė atsitiktinių vadų. Beje, kam šita tamsi liau- 
dis turėjo paklusti? Jai neskyrė jokių užduočių, nieko jos 
nemokė. Vienintelis šitų žmonių užsiėmimas tebuvo ieš- 
koti Maisto. Patys mitriausieji prisigretindavo prie riterių 
ir gribišiaudavo, tuštindavo gretimų sodybų paukštides 
ir brakonieriaudavo. Kiekvienoje atšlaitėje galėjai pama- 
tyti po tris pritūpusius valkatas aplink ugnį, ant kurios. 
kepė triušis. Atsitikdavo, kad užpuldavo vežimus, kuriais 
atveždavo miežinės duonos; kepalai žaibiškai dingdavo. 
Vienintelis pastovus dalykas čia buvo kasdienis karaliaus 
pasirodymas tarp pėstininkų. Jis peržiūrėdavo naujus bū- 
rius, beje, šiandien jis tikrino pėstininkus, atvykusius iš 
Bovė, rytoj — iš Suasono, o poryt —iš Orleano ir Žaržo. 

Karalius panoro, kad jį lydėtų — tik paklausykite! — 
keturi jo sūnūs, jo brolis, konetablis, du maršalai, Žanas 

d' Artua, Tankarvilis, na, žodžiu, daugybė žmonių ir dar... 
įštisas tuntas ginklanešių. 

Vieną kartą, — o tas kartas ir buvo paskutinis, jūs ne- 
trukus suprasite kodėl. ..— jis pasikvietė mane, tarsi su- 
teikdamas man didelę garbę. „„Perigoro monsinjore, rytoj, 
jei pareikštumėte norą, paimsiu jus į apžiūrą.“ Aš kaip tik 
laukiau progos aptarti su juo keletą, nors ir miglotų pa- 
siūlymų dėl taikos, kad galima būtų juos vėliau perduoti 
anglams ir kaip nors bandyti pradėti derėtis. Aš pasiū- 
liau, kad abu karaliai paskirtų atstovus, o tie sudarytų 
sąrašą visų ginčijamų klausimų, iškilusių tarp karalys- 
čių. Šito ir telaukiau, kadangi tokius klausimus galima 
aptarinėti bent ketverius metus. 

Be to, galima surasti kitą, visai skirtingą būdą — ap- 
simesti, kad jokių ginčytinų klausimų nėra, ir stengtis 
nuteikti bendram žygiui į Konstantinopolį. Svarbiausia, 
jau pradėti tartis. .. 


Ir štai teko valkioti savo purpurinę sutaną po tą di- 
džiulį utėlyną, įsikūrusį Boso plynėje. Aš nėmaž neperdė- 
jau: utėlyną, kadangi, grįžus Briunė, reikėjo nurinkti nuo 
manęs utėles. Negalėjau juk atstumti tų varguolių, kurie 
veržėsi prie manęs pabučiuoti dvasiško drabužio padur- 
kų! Smarvė ten buvo dar šlykštesnė nei Bretėjuje. Tą 
naktį praūžė audra, pėstininkai gulėjo ant drėgnos že- 
mės. Ryto saulėje tie skarmalai garavo, ir tas garas klai- 
kiai dvokė; Arkidiakonas, žingsniavęs karaliaus prieky, 
sustojo. Išties tas Arkidiakonas užėmė svarbią vietą ka- 
raliaus gyvenime! Sustojo karalius, sustojo ir visa jo 
svita, 

„Valdove, štai tie žmonės iš Brasjė prevotijos, kuri 
yra Blua bajystėje; jie atvyko vakar. Kokie apgailėtini 
žmogeliai..." Savo galinga kuoka Arkidiakonas parodė 
į kokias keturias dešimtis apskretusių, skarmaluotų, pa- 
sišiaušiusių varguolių. Jie nesiskuto jau dešimt dienų, 
o apie prausimąsi nebuvo ko ir kalbėti. Po pilkšvo purvo 
ir žemės pluta ne taip į akis krito jų drapanų nevieno- 
dumas. Vieni avėjo nudrengtais batais, kitų kojos buvo 
apvyniotos neaiškios spalvos skurliais, o dar kiti šlepsėjo 
tiesiog basomis. Jie pasitempė, kad atrodytų ne taip grau- 
džiai, tačiau jų akyse galėjai įžvelgti nerimą. O kaipgi! 
Juk jie nelaukė, kad ateis pats karalius, apsuptas tokios 
žymios svitos. Ir Brasjė skarmaliai susigrūdo į vieną krū- 
vą. Sulankstyti durklai ir sulinkusios ietys, ilgomis ran- 

kenomis kobiniai styrojo virš jų tarsi spygliai, kyšantys 
iš purvino žabų kūlelio. 

„Valdove,— tęsė Arkidiakonas,— jų viso labo 39 žmo- 
nės, o turėjo būti 50. Aštuoni turi kobinius, o devyni — 
kardus, tik niekam tikusius. Vienintelis turi ir kobinį, ir 
kardą. Be to, vienas turi kirvį, trys — geležimi kaustytas 
lazdas, kitas teturi aštrų peilį, o visi kiti nieko neturi.“ 

Aš vos laikiausi nesusijuokęs, tik viena mintis sulai- 
kė: kodėl karalius ir jo maršalai tiek laiko leidžia skai- 
čiuodami tuos surūdijusius kardus. Na, pažiūrėtų kartą 
ir užtektų, būtų naudingiau. Bet kasdien, kasryt? Ir kodėl 
mane pakvietė į šitą varganą apžiūrą? 

Tuomet mane nustebino jo jaunėlis sūnus Filipas. Jis 
šūktelėjo tokiu nenatūraliu balsu, kokiu paprastai kalba 
berniūkščiai, kai nori dėtis subrendusiais vyrais: „Tik 
jau ne su tokiu pastiprinimu laimėsime kautynes“. O jam 
tik keturiolika, balsas lūžinėja, grandelių marškiniai tikrai 
dar per dideli. Tėvas paglostė jo plaukus, tarsi pasi- 
džiaugdamas, kad pagimdė tokį nuovokų kariūną. Paskiau 
pasisuko į Brasjė vyrus ir paklausė: „Kodėl jūs taip pras- 
tai apginkluoti? Klausiu — kodėl? Argi šitaip galima pri- 
sistatyti į karaliaus kariuomenę? Negi negavote įsakymo 
iš savo prevo?“ 

Tuomet vienas kiek drąsesnis už kitus žaliūkus, gal- 
būt net ir vienintelis atsinešęs kirvį išėjo į priekį ir at- 
sakė: „Valdove, Mūsų metre, prevo mums įsakė ginkluo- 
tis tuo, kas ką turi. Šit mes ir pasiėmėme, ką galėjome. 
Tie, kurie atėjo be nieko, tai dėl to, kad jie nieko ne- 
turi“. 

Karalius Jonas atsisuko į konetablį ir Maršalus veidu 
tokio Žmogaus, kuris pasirodė teisus ir dabar patenkintas, 
nors viskas ir susiklostė reikalo nenaudai. „Dar vienas 
prevo neatliko savo pareigos... Siųskite juos atgal, kaip 
grąžinome tuos žmones iš Sen Faržo, o kitus — iš Suasono. 
Jie turės Mokėti baudą, Lorisai, pasižymėkite. .." 

Jis Man vėliau aiškino, kad tie, kurie visai neatvyko 
į apžiūrą arba atėjo be ginklo ir negali kautis, privalo 
sumokėti išpirką. „„Pinigais, gautais iš pėstininkijos, galiu 
sumokėti algas savo riteriams.“ 

Šitą puikią Mintį veikiausiai jam bus pakišęs Simonas 
de Biusi, o karalius nudavė, kad tai jo paties sumanyta. 
Štai kodėl jis sušaukdavo pėstininkiją ir taip karštai pul- 
davo ją, o paskiau jos būrius siųsdavo atgal į namus... 
„Kokia mums nauda iš tokių pėstininkų? — dar pridūrė 

kreipdamasis į Mane.— Tik dėl pėsčiųjų pulkų mano tė- 
vas buvo sumuštas Kresi. Jie viską tik lėtina ir trukdo 
Taiteliams joti kaip dera.“ 

Visi sutiko su juo, išskyrus, turiu jums pasakyti, do- 
Tiną, kuris jau norėjo žiotis prieštarauti, tačiau paskutinę 
akimirką susilaikė. 

O ar viskas taip gražiai klojosi anoje stovyklos pu- 
sėje, kur plevėsavo riterių vėliavos, prunkštė žirgai ir 
saulėje žibėjo ginklai? Nepaisant daugkarčių šaukimų, 
nepaisant gerų taisyklių, kurios nurodo didžiūnams ir ka- 
ro vadams dukart per mėnesį be perspėjimo tikrinti savo 
žmones, ginklus ir arklius, ar jie pasiryžę eiti į karo žygį, 
ir kurios draudžia keisti vadus ar pasitraukti be leidimo, 
kadangi „kyla grėsmė negauti už tarnybą pinigų ir būti 
negailestingai nubaustam“, nepaisant visko, geras treč- 
dalis riterių neatvyko. Kiti, įgalioti aprengti ir apginkluoti 
mažiausiai 25 ietis, atsivedė tik dešimtį. Grandelių marš- 
kiniai sutrūkinėję, geležiniai šalmai sulankstyti, pakinktai 


perdžiūvę ir todėl skilinėja... „„(O! Mesire, ką aš galiu 
padaryti? Negavau pinigų, gerai dar, kad galiu turėti 
tvarkingą savo ekipiruotę...“ Prie kalvės vos nesimušė, 


kad perkaustytų arklius. Vadai blaškėsi po stovyklą ieš- 
kodami savo išsilaksčiusių karių, o atsiskyrę nuo savo 
pulko apsimesdavo, kad jie ieško savo vadų. Iš vieno 
pulko į kitą žmonės tempė ar kokį lentgalį, ar odos skiau- 
tę, ylą ar plaktuką, žodžiu, tai, ko kuriam reikėjo. Marša- 
lus užvertė skundais; jų ausyse skambėjo keiksmai, ku- 
Tiais drabstėsi persiutę didikai. Karalius Jonas nenorėjo 
nieko nė girdėti. Jis tik skaičiavo pėstininkus, kurie 
sumokės jam išpirką... 

Jis jau ketino apžiūrėti atvykusius iš Sent Enjano, 
kai staiga stovyklą risčia perjojo šeši ginkluoti raiteliai; 
jų apsiputoję arkliai atrodė net balti, o žygūnų veidais 
upeliais žliaukė prakaitas, šarvai net papilkėję nuo dulkių. 
Vienas iš jų vargiai nusiropštė ant žemės ir pareiškė no- 
rįs pasikalbėti su konetabliu; kai šis priėjo, tarė jam: 
„Mane siuntė mesiras de Busiko, atjojau su naujienomis". 

Kunigaikštis Atėnietis rankos mostu pakvietė pasiun- 
tinį tiesiai pas karalių. Žygūnas pamėgino priklaupti, ta- 
čiau jam kliudė šarvai; karalius maloniai leido jam ap- 
sieiti be ceremonijų ir liepė kuo greičiau kalbėti. 

„Valdove, mesiras de Busiko apsuptas Romorantene.“ 

Romorantenas! Karaliaus svita valandėlę iš nuostabos 
sustingo. Ta žinia jiems buvo tarsi perkūnas iš giedro 

dangaus. Romorantenas tik už 30 Ijė nuo Šartro, priešin- 
goje Blua pusėje! Niekam ir į galvą neatėjo, kad anglai 
galėjo būti taip arti. 

Taigi, kol Bretėjus buvo apgultas, kol Gastoną Febą 
gabeno į kalėjimą, kol riteriai ir pėstininkija neskubėdami 
rinkosi į Šartrą, Velso princas... beje, jūs, Aršambo, tai 
geriau nei kas kitas žinote, nes gynėte Perigė... taigi, 
Velso princas nuo Sen Fua ir Beržerako patraukė tolyn 
ir jau yra Prancūzijos karalystės žemėse, ėjo tuo pačiu 
keliu, kuriuo keliavome ir mes — pro Šato 1'Eveką, Bran- 
toną, Rošešuarą, La Periuzą, palikdamas vienus griuvė- 
sius, Kuo mes patys galėjome įsitikinti. Karalius pranešė 
apie anglų artėjimą, o aš, turiu prisipažinti, aš tik ste- 
bėjausi matydamas, kad karalius bemeilija kiurksoti Šart- 
re, kai princo Eduardo gaujos siaubia jo kraštą. Iš šių Ži- 
nių buvo aišku, kad anglai dabar kažkur tarp Šartro ir 
Buržo. Visi manė, kad jie patrauks į Orleaną, ir kaip tik 
ten karalius grasino su jais susikauti ir atkirsti jiems ke- 
lią į Paryžių. Dėl to konetablis, šiaip ar taip, paklusęs 
išminties balsui, 300 iečių pasiuntė tarnauti mesirams de 
Busiko, de Kraonai ir de Komonui, idant anie padėtų iš- 
žvalgyti priešo persikėlimo į kitą Luaros pusę kelius ir 
kuo daugiau sužinoti. Beje, jam pavyko sužinoti tikrai 
nedaug. O čia dar taip netikėtai Romorantenas! Taigi, 
Velso princas pasuko į vakarus... 

Karalius ragino žygūną tęsti. 

„Pirmiausia, valdove, mesiras de Šambli, kurį mesi- 
ras de Busiko pasiuntė į žvalgybą prie Obinji siur Nėr... 
pakliuvo į priešo nagus“.—, „Ak! Pakliuvo Pilkasis Avi- 
nas...'— tarė karalius, kadangi šitaip buvo praminę me- 
sirą de Šambli. 


Busiko pasiuntinys tęsė: ,,Tačiau mesiras de Busiko tai 
sužinojo per vėlai ir todėl mes taip netikėtai pakliuvome 
į priekines anglų linijas. Juos atakavome taip atkakliai, 
kad jie ėmė trauktis...'"— ,,Kaip jiems įprasta“, — įterpė 
karalius Jonas. ,,„...Tačiau jie susijungė su pastiprinimu, 
kuris pasirodė kur kas gausesnis nei mūsų pulkai, ir ap- 
supo mus iš visų pusių taip, kad mesirai de Busiko, de 
Kraonas ir de Komonas buvo priversti mūsų armiją kuo 
skubiausiai vesti į Romoranteną, kur jie ir užsidarė per- 
sekiojami visos princo Eduardo kariuomenės; tuo tarpu 
mesiras de Busiko mane pasiuntė čia, o anglai pradėjo 
šturmuoti. Štai, valdove, ką įsakyta jums pranešti!“ 

Vėl įsivyravo tyla. Paskiau persiutęs maršalas de Kler- 
monas sumostagavo rankomis ir sušuko: „Kokio velnio 
jiems reikėjo atakuoti? Tokio įsakymo jiems niekas ne- 


buvo davęs'—,,Jūs priekaištaujate Už jų narsumą? — 
paprieštaravo maršalas d'Odrehemas.— Jie aptiko priešą 
ir jį užpuolė.'— ,,Nieko sau narsumas,— gūžtelėjo pečiais 


Klermonas.— Jų bent 300 iečių, jie pamato 20 ir nieko 
nelaukę užpuola manydami, kad tai didžiulis žygdarbis. 
O paskui pasirodo 1000 priešo karių — ir ką jūs mano- 
teė — jie puola bėgti ir užsisklendžia pirmoje pasitaikiu- 
sioje pilyje. Dabar jie neduoda nė menkiausios naudos. 
Tai ne narsumas, 0 paprasčiausias kvailumas.“ 

Abu maršalai, kaip buvo įprasta, ne juokais susikibo, 
o konetablis į jų kivirčą nė nemanė kištis. Tai buvo tvirto 
kūno ir silpnos dvasios žmogus. Jis labiau linko vadintis 
Atėniečiu nei Brienu; visa tai dėl buvusio konetablio, jo 
kuzeno, kuriam nukirto galvą. Juk Brienas priklausė jo 
feodo valdoms, o Atėniečio titulas teliko kaip sena šei- 
mos relikvija, primenanti vieną kryžiaus žygį ir neturinti 
jokio realaus pagrindo. O gal metams bėgant jis papras- 
čiausiai pasidarė viskam abejingas. Su ilgesiu jis prisi- 
mindavo Italiją, kadangi ilgėjosi savo jaunystės. Arki- 
diakonas stovėjo kiek atokiau ir, pašaipiai šypsodama- 
sis, stebėjo Maršalų susirėmimą. Šitam kivirčui galą pa- 
darė karalius. 

„O aš manau,— prabilo jis — kad jų nesėkmė mums 
kaip tik labai paranki, kadangi dabar anglai dėl apgulos 
nieko negali veikti. Be to, mes žinome, kur juos užklupti, 
kol jie ten užspeisti.“ Jis kreipėsi į konetablį: ,„Gotjė, 
ryt auštant armija turi išžygiuoti. Išskaidykite ją į kelis 
pulkus, kad jie pasidaliję persikeltų per Luarą keliose 
vietose, t. y. ten, kur yra tiltai, taip trumpiau užtruksime. 
Pulkai privalo palaikyti ryšį, idant, pasiekę kitą krantą, 
nurodytoje vietoje galėtų vėl susijungti. Aš pereisiu upę 
prie Blua. Ir mes Romorantene užpulsime Anglijos armiją 
iš užnugario, o jei ji sumanys iš ten pasprukti, užkirsime 
jai visus kelius. Ypač sergėkite Luaros atkarpą nuo Turo 
iki Anžero, kad Lankasterio kunigaikštis, ateinantis iš 
Normandijos, negalėtų susijungti su Velso princu.“ 

Kas jau kas, o Jonas II mokėjo stebinti savo liaudį. 
Šitokia staigi ramybė ir susitvardymas! Geba aiškiai įsa- 
kinėti, nurodo kelią savo armijai taip, tarsi priešais re- 
gėtų visą Prancūziją. Neleisti pereiti Luaros prie Anžu, 
Oo patiems persikelti ties Turenu, būti pasiruošusiems arba 

išsilaipinti ties Beri, arba užkirsti priešui kelią į Puatu 
ir Angulemą... ir po visų šių operacijų atkovoti Bordo 
ir Akvitaniją. „Ir tegul miklumas būna mūsų didžiausias 
rūpestis, tegul netikėtas užpuolimas būna mūsų pranašu- 
mas.“ Visi pasitempė pasiryžę veikti nedelsiant. Tikrai 
laukė neabejotinai šaunus žygis. 

„O visus pėstininkus tegul paleidžia,— dar įsakė Jo- 
nas II.— Nereikia mums antrojo Kresi. Bus vieni riteriai 
ir tai mūsų bus penkissyk daugiau nei šitų niekšų anglų.“ 

Ir vien tik dėl to, kad prieš dešimt metų lankininkai 
ir arbaletininkai, ne laiku atėję į mūšį, sutrukdė veikti 
riterijai; tuomet mūšis buvo pralaimėtas, karalius Jonas 
II šįkart atsisakė bet kokios pėstininkijos. Jo karo vadai 
pritarė, kadangi visi jie buvo Kresi ir iki šiolei nuo to 
pralaimėjimo negali atsigauti. Dabar labiausiai jiems rū- 
pėjo nebekartoti tokių klaidų. 

Tik dofinas įsidrąsino ir pasakė: „(Tai mes, tėve, ne- 
turėsime nė vieno lankininko", 

Karalius net nesiteikė jam atsakyti. Dofinas, stovėjęs 
netoli manęs, kuštelėjo, tarsi būtų ieškojęs paramos arba 
nenorėjęs, kad jį laikytų kvaileliu: „(O anglai sodina savo 
lankininkus ant arklių. Tačiau pas mus juk nė vienas 
nesutiks prasčioko matyti ant žirgo“. 

Palaukite, Briunė! .. Man į galvą šovė viena mintis. .. 
Jei rytoj dar bus taip šilta, aš norėsiu pajoti nors truputį 
ant savo kovos žirgo. Iki Meco balne turėčiau atsigauti. 
O be to, Šalono gyventojams noriu parodyti, kad aš joju 
ne blogiau už jų beprotį vyskupą Šovo... Į jo vietą iki 
šiol taip nieko ir nepaskyrė. 


V 
AKVITANIJOS PRINCAS 


Ak, matote, Aršambo, koks aš suirzęs visą šito kelio 
galą iki Sent Menu. Tik spėji apsistoti kokiame didesnia- 
me mieste, lyg tyčia tučtuojau atneša žinią, nuo kurios 
užverda kraujas. Trua laukė laiškas iš popiežiaus, o Ša- 
lone — žygūnas iš Paryžiaus. Ir ką aš sužinau? Dofinas 

prieš 15 dienų iki išvykdamas pasirašė įsaką, kuriuo dar 
sykį keičia monetų kursą, žinoma, mažindamas jį, bet kar- 
tu ir baimindamasis, kad šitai bus blogai priimta... o kad 
tai nuspėtum, anaiptol nereikia būti pranašui... jis įsakė 
viešai paskelbti žinią tik jam išvykus, t. y. tuomet, kai 
jis bus toli nuo Paryžiaus; taigi, ordonansas buvo atspaus- 
tas tik šio mėnesio dešimtą dieną. Iš esmės jis pabūgo 
supykinti savo miestelėnus ir leidosi į kojas, it Medžio- 
toją pajutęs elnias. Ką ir sakyti, bėgimas per dažnai 
tampa jo gelbėjimosi priemone! Nežinau, kas jam įkvėpė 
šitą ne itin garbingą gudrybę, veikiausiai Brakas ar Biusi; 
šiaip ar taip, jos vaisiai netruko prinokti. Didžiai persiu- 
tę prevo Marselis ir stambiausi pirkliai nuskubėjo skųstis 
Anžu kunigaikščiui, kurį dofinas paliko Luvre vietoj sa- 
vęs; antrasis karaliaus Jono sūnus, būdamas tik aštuonio- 
likos Metų ir nelabai blaivaus proto, nenorėdamas mMaiš- 
to, kuriuo jam grasino, sulaikė ordonanso paskelbimą, 
kol sugrįš dofinas. Arba visai nereikėjo imtis tokios prie- 
monės, bent aš taip linkęs manyti, kadangi čia niekas 
kitas, tik dar viena niekam tikusi išeitis, arba reikėjo 
jos griebtis ir taikyti nieko nelaukiant. Mūsų dofinas 
Karolis apsikvailins prieš savo dėdę imperatorių sostinėje, 
kur miesto taryba atsisako paklusti karaliaus ordonan- 
sams. 

Tai kas gi šiandien valdo Prancūziją? Mes turime teisę 
apie tai pasimąstyti. Šitie dalykai gali baigtis sunkiais pa- 
dariniais. Prevo Marselis taip ėmė pasitikėti savimi, kad 
išdrįso nepaklusti karūnos valiai; jį dabar karštai palaiko 
visa miestelėnų tamsuomenė,— juk jis gina jų kapšus. Do- 
finas mitriai apmovė savo Generalinius luomus, kurie 
visai pasimetė jam išvykus. Pripažinkite, išties apmaudu 
be atokvėpio trankytis keliais taip, kaip aš šit jau pus- 
metį baldausi, kad pamėginčiau kiek palengvinti likimą 
princų, taip užsispyrusiai kenkiančių vieni kitiems! 

Sudiev, Šalonai... O ne, ne! Aš nieku gyvu neketinu 
kištis į naujo vyskupo skyrimą. Šalono grafas vyskupas — 
vienas iš šešių perų dvasininkų, tai — karaliaus Jono arba 
dofino reikalas. Tegul jie tai tvarko su Šventuoju Tėvu... 
arba tegul leidžia tuo rūpintis Nikolai Kapočiui; bent 
kartą gyvenime ir jis bus kam nors naudingas... Šiaip 
ar taip, neverta per daug priekaištauti dotinui; jo uUž- 
davinys toli gražu nėra lengvas. Didžiausias kaltininkas — 
karalius Jonas; niekuomet sūnus nepridarys tiek klaidų, 
kiek jų pridarė tėvas. 

Idant numalšinčiau savo pyktį, o gal dar labiau pa- 
siusčiau... tegul Dievas atleidžia mano nuodėmes... aš 
jums papasakosiu apie beprotišką karaliaus Jono poelgį, 
ir jūs pamatysite, kaip karalius žlugdo Prancūziją! 

Kaip minėjau, Šartre jis staiga susigriebė. Metė kal- 
bėti apie riterystę, kai reikėjo kalbėti apie finansus; nu- 
stojo užsiiminėti finansais, kai reikėjo užsiimti karu, ir 
metė rūpintis menkniekiais, kai buvo sprendžiamas ka- 
ralystės likimas. Pirmąkart gyvenime jis atrodė nugalė- 
jęs vidinį sumišimą ir savo pragaištingą polinkį daryti 
viską netinkamu momentu; pirmąkart, regis, jis kažką 
darė laiku. Pagaliau jis ėmėsi teisingų kampanijos prie- 
monių, o kadangi vado nusiteikimas — dalykas tikrai už- 
krečiamas, jo potvarkiai buvo vykdomi tiksliai ir greitai. 

Pirmiausia sutrukdyti anglams persikelti per Luarą. 
Saugoti visų tiltų ir perėjų tarp Orleano ir Anžero pasiųsti 
stiprūs būriai; jiems vadovavo žmonės, gerai žinoję tas 
vietas. Kariams buvo įsakyta palaikyti su kaimyniniais 
pulkais nuolatinį ryšį ir kuo dažniau siųsti žygūnus pas 
karalių. Bet kokia kaina sutrukdyti susijungti Velso prin- 
co riteriams, jojantiems iš Solono, ir Lankasterio kuni- 
gaikščio armijai, artėjančiai nuo Bretanės. Juos sutriuš- 
kins atskirai, nesusijungusius, 0 visų pirma sumuš Velso 
princą. Kariuomenė, padalyta į keturias kolonas, greitinant 
perėjimą, persikels per upę Meno, Blua, Ambuazos ir Turo 
tiltais. Vengti susidūrimų su priešu, kad ir kokios pasitai- 
kytų tam palankios progos, kol visa Prancūzijos armija 
susijungs kitoje Luaros pusėje. Jokių asmeninių žygdar- 
bių, nors ir kaip jie atrodytų gundantys. Žygdarbis — su- 
triuškinti visus anglus iki vieno ir išgelbėti Prancūzijos 
karalystę nuo skurdo ir gėdos, ką taip ilgai teko jai kęsti. 
Tokie buvo įsakymai, kuriuos davė konetablis, kunigaikš- 
tis Atėnietis karo vadams, susirinkusiems prieš puolimą. 

„Eikite, mesirai, ir tegul kiekvienas įvykdo savo pa- 
reigą. Karalius įdėmiai seks kiekvieną jūsų žingsnį.“ 

Dangų aptraukė sunkūs juodi debesys, ūmai prapliupo 
lyti ir sublyksėjo žaibai. Vandomiečius ir tureniečius be 
perstogės plakė perkūnijos skrodžiama liūtis; trumpa, 
bet smarki ji kiauriai permerkė apsiaustus ir pakinktus, 
vandens čiurkšlės sruvo pro grandelių marškinius, prisi- 
gėrė jo odos ir pasidarė sunkios it švinas. Sakytum žaibą 
pritraukė visa ta daugybė judančio plieno; trys kariai, 
pasislėpę nuo lietaus po didžiuliu medžiu, buvo mirtinai 
nutrenkti. Bet apskritai kariuomenė blogą orą pakėlė ra- 

miai, tuo labiau kad ją dažnai drąsino džiaugsmingi liau- 
dies šauksmai. Mažų miestelių gyventojai ir kaimiečiai 
buvo prisiklausę tiek siaubingų dalykų apie Akvitanijos 
princą, kad neapsakomai bijojo jo atėjimo. O šita ilgiau- 
sia eisena karių, taip skubiai žygiuojančių po keturis gre- 
toje, juos nuramino, — jie suprato, kad mūšis vyks ne jų 
žemėse. „Tegyvuoja mūsų gerasis karalius! Apkulkite 
kaip reikiant jo priešus! Tesaugo jus Dievas, narsieji sen- 
jorai!“ O tai reiškė: „„Tesaugo mus Dievas ir gina jūsų 
rankomis... ir nors daugelis jūsų kris pakirsti mirties 
kažkur ten, bet mūsų namai ir mūsų vargana manta nebus 
sudeginta, neišsilakstys mūsų kaimenė, niekas neišmin- 
dys mūsų javų, niekas nesityčios iš mūsų dukterų. Teap- 
saugo mus Dievas nuo karo, kurį jūs kariausite ne čia“. 
Jie nešykštėjo vyno, to gaivinančio, auksaspalvio gėrimo, 
riteriams, kurie jį godžiai gėrė užvertę galvas, nesulėtin- 
dami arklio žingsnio. 

Aš visa tai pats Mačiau, kadangi nutariau sekti karalių 
ir drauge su juo nusigauti į Blua. Jis skubėjo į karą, o 
aš turėjau taikdario užduotį ir užsispyriau ją atlikti. Be 
to, turėjau savo planą. Mano palankinas judėjo paskui 
pagrindinę armiją, tačiau už jų dar skubėjo pulkai, ne- 
spėję laiku atvykti į Šartro stovyklą. Keletą dienų keliu 
traukė pavėlavusieji, tarp jų ir grafas de Žuanji, ir grafas 
d'Okseras, ir de Šatijonas; keliavo jie neskubėdami, surin- 
kę visas ietis, kokios tik atsirado jų grafystėse; karą jie 
laikė linksma pramoga. „„Gerieji žmonės, gal kartais ma- 
tėte pražygiuojančią karaliaus armiją? —,,Armiją? O kaip- 
gi, matėme. Ji praėjo užvakar; kiek ten karių, ak, kiek 
karių! Ėjo bent kelias valandas. O paskutiniai praėjo dar 
šįryt. Kai susiremsite su anglais, nebepaleiskite jų! — 
„Nepaleisime, gerieji žmonės, nepaleisime... O jei su- 
čiupsime patį princą Eduardą, atminimui atsiųsime ir jums 
gabalėlį.“ 

Galit manęs paklausti, ką tuo metu veikė princas Edu- 
ardas... Princas užtruko Romorantene. Ne tiek ilgai, kiek 
buvo numatęs karalius Jonas, tačiau, šiaip ar taip, pakan- 
kamai, kad šis spėtų atlikti savo sumanymą. Princas už- 
delsė ten 5 dienas, nes sirai de Busiko, de Kraonas ir de 
Komonas smarkiai gynėsi. Tik per vieną dieną, rugpjū- 
čio 31-ąją, anglai puolė juos bent tris kartus, ir visus 
kartus pavyko juos atremti. Pasidavė tik rugsėjo 3 dieną. 
Princas įsakė sudeginti tvirtovę, O tai buvo įprasta; kitą 
dieną, t. y. sekmadienį, jis leido kariams pailsėti. Lanki- 

ninkai neteko daug savųjų ir iš nuovargio vos laikėsi 
ant kojų. Iš esmės tai buvo pirmas rimtesnis susirėmimas 
nuo pat kampanijos pradžios. Kai princas, nebe toks 
linksmas kaip paprastai, sužinojo iš savo žvalgytojų... 
o jo žvalgai pasižymėjo ypatingu uolumu... sužinojo, kad 
Prancūzijos karalius su visa savo armija ruošiasi jį už- 
pulti, jis susimąstė, ar tik nebus padaręs klaidos, kai taip 
užsispyrusiai puolė tvirtovę, ir ar tik ne geriau būtų buvę 
palikti tuos tris šimtus Busiko iečių, užspeistų Romoran- 
tene. 

Jis gerai nežinojo, kiek karaliaus Jono armijoje ka- 
rių, tačiau puikiai suvokė, kad ji kur kas galingesnė ir 
gausesnė nei jo paties kariuomenė ir kad dabar ji ruo- 
šiasi vienu metu pereiti keturiais tiltais per Luarą... Ir 
jei jis neketina būti sutriuškintas nelygioje kovoje, pri- 
valo žūtbūt susijungti su Lankasterio kunigaikščio pulkais. 
Gana antpuolių, gana linksmybių, gana kvatoti žiūrint, 
kaip kaimiečiai bėga į miškus ir kaip liepsnoja vienuolynų 
stogai. Geriausi jo karo vadai mesirai de Čandas ir de 
Greji susirūpinę ne mažiau už jį patį. Net ir jie, tokie 
užsigrūdinę mūšiuose kariai, maldavo princą skubėti. Jis 
nusileido į Šero lygumą, perėjo Sent Enjaną, Tezėją, 
Montrišarą, tik trumpam sustojo kiek pasiplėšti ir net ne- 
užtrukdamas pasigrožėti upe ar lėta jos tėkme bei sa- 
lomis, apaugusiomis tuopomis, pro kurių šakas skverbėsi 
saulė, nei kreidingomis kalvomis, kur noko būsimas vy- 
nuogių derlius. Jis traukė į Vakarus, kur jo laukė pagal- 
ba ir pastiprinimas. 

Rugsėjo 7 dieną jis pasiekė Monlu ir sužinojo, kad 
didžiulė armija, kuriai vadovauja grafas de Puatjė, tre- 
čias karaliaus Jono sūnus, ir Maršalas de Klermonas, jau 
Ture. 

Tuomet jis sudvejojo. Keturias dienas jis laukė ant 
Monlu aukštumos, kad Lankasteris, perėjęs upę, prisista- 
tytų, kitaip pasakius, jis laukė stebuklo. Ir net jei stebuk- 
las neįvyktų, jo pozicija kuo puikiausia. Keturias dienas 
jis laukė, kad prancūzai, žinoję jo buvimo vietą, užpuls 
jį. Velso princas nutarė, kad prieš Puatjė ir Klermono 
pulkus jis gali atsilaikyti ir netgi laimėti mūšį. Būsimam 
mūšiui parinko vietą spygliuotų krūmokšnių tankumyne. 
Savo lankininkams jis įsakė kasti tranšėjas, o pats su 
maršalais ir ginklanešiais įsikūrė gretimuose namiūkš- 
čiuose. 

Keturias dienas, vos tik brėkštant aušrai, jis neati- 
traukdamas akių stebėjo horizontą, žvelgė į Turo pusę. 
Aušros nuauksinia neaprėpiama lyguma lėtai plaukė tirš- 
tas ryto rūkas; upė, patvinusi nuo neseniai praužusių 
liūčių, tarp žalių krantų nešė ochros spalvos vandenis. 
Lankininkai ir toliau tvirtino šlaitus. 

Keturias naktis iš eilės, žiūrėdamas į dangų, princas 
klausė savęs, ką jam ruošia artėjanti diena. Tuo laiku 
naktys pasitaikė neapsakomai gražios; Jupiteris švietė 
skaisčiau nei visos kitos žvaigždės. 

„Ką sumanė prancūzai? — nerimavo princas.— Ką jie 
darys?" 

O prancūzai šįkart klausė gautų įsakymų ir į ataką 
nėjo. Rugsėjo 10 dieną karalius Jonas su visa susijun- 
gusia armija jau Blua. 11-ąją pajuda į mielą Ambuazo 
miestelį, kitaip sakant, atsiduria visai šalia Monlu. Sudiev, 
pastiprinimai, sudiev, Lankasteri; Velso princui teks kuo 
skubiau trauktis į Akvitaniją, jei nenori pakliūti į spąstus, 
laukiančius jo tarp Turo ir Ambuazos; jis juk negali vie- 
nu metu gintis nuo dviejų armijų. Tą pat dieną jis pasi- 
traukia iš Monlu ir sustoja nakvynei Monbazone. 

Ir ką jis mato rytą, išaušus dvyliktai dienai? Du šim- 
tai iečių, priekyje plevėsuoja geltonai balta vėliava; iečių 
vidury šviečia didžiulis raudonas palankinas, o iš jo lipa 
kardinolas... Kaip matėte, savo sargybinius ir tarnus aš 
įpratinau priklaupti tuomet, kai išlipu. Tai visuomet daro 
neišdildomą įspūdį visur, kur tik atsidurčiau. Daugelis 
suklumpa ir žegnojasi. Patikėkite, mano pasirodymas ang- 
lų stovyklą nemažai sujaudino. 

Praėjusį vakarą išsiskyriau su karaliumi Ambuazoje. 
Žinojau, kad jis kol kas neketina pulti, tačiau tas momen- 
tas gali netrukus ateiti. Tada aš ir pasiryžau imtis savo 
misijos. Pervažiavau Blėrė, kur labai mažai miegojau. Iš 
abiejų pusių spaudžiamas savo sūnėno Diuraco ir mesiro 
de Eredėja šarvų, lydimas savo prelatų ir klierikų sutanų, 
patraukiau pas princą ir paklausiau, ar negalėčiau su juo 
pakalbėti akis į akį. 

Supratau, kad jis labai skuba, kadangi perspėjo, jog 
po valandos palieka stovyklą. Aš jį patikinau, kad kokia 
minutė vis vien atsiras ir mano žodžiai, tikriau, mūsų 
Šventojo Tėvo žodžiai verti būti išklausyti. Kai jis suži- 
nojo, kad šiandien jo nepuls, lengviau atsikvėpė, tačiau 
per visą mūsų pokalbį, nors ir labai stengėsi būti ramus, 
vis dėlto sėdėjo it ant adatų; tai tikrai džiugino mane. 

Šis princas iš prigimties išdidus, o kadangi aš ir pats 
turėjau pakankamai išdidumo, pradėti pokalbį mums buvo 
nelengva. Bet man padeda mano solidus amžius. .. 

Gražus vyras, gražus stotas... Teisybė, aš gi jums, 
mano sūnėne, dar neapsakiau Velso princo išorės! .. Dvi- 
dešimt šešeri metai. Beje, kaip tik toks amžius, kai jaunoji 
karta ima visus reikalus į savo rankas. Navaros karaliui 
dvidešimt penkeri ir Febui tiek pat, jaunesnis tik dofi- 
nas... Velso princas šypsosi maloniai, rodydamas dvi ei- 
les baltų sveikų dantų. Apatinė veido dalis ir rausvumas 
primena jo motiną, karalienę Pilypą. Iš jos jis paveldėjo 
ir būdo linksmumą, o ateity jis, kaip ir ji, sustorės. Vir- 
šutine veido dalimi jis veikiau panėši į savo prosenelį Pi- 
lypa Gražųjį. Lygi kakta, žydros, didelės, plačiai įsodin- 
tos ir šaltos it metalas akys. Jis žvelgia į jus atidžiai ir 
rūsčiai; tai niekaip nesiderina su jo šypsenos Meilumų. 
Abi šio veido dalis ir abi tokias skirtingas išraiškas skiria 
puikūs šviesūs ūsai, kurie pagal Saksonijos madą nutįsę 
nuo lūpos iki pat smakro... Savo prigimtimi jis tikras 
valdovas, o pasaulį mato tik iš savo žirgo aukščio. 

Jūs žinote jo titulus? Eduardas Vudstokas, Velso prin- 
cas, Akvitanijos princas, kunigaikštis Kornuelis, grafas 
Česteris, Biskajaus senjoras... Vieninteliai žmonės, į ku- 
riuos jis žiūri kaip į aukštesnius už save,— tai popiežius 
ir karūnuoti karaliai, o visos kitos būtybės tėra žemi pa- 
darai ir skiriasi žemumo laipsniu. Jis turi dovaną mo- 
kėti įsakinėti ir niekinti riziką. Ištvermingas ir net pavo- 
jaus akivaizdoje nepameta galvos. Kai sekasi, jis praban- 
gauja ir apipila dovanomis savo draugus. 

Jis jau pramintas Juoduoju Princu, kadangi dėvi šar- 
vus iš labai mėgstamo juodinto plieno ir ryškiai išsiski- 
ria iš kitų riterių savo blizgančių grandelių marškiniais 
ir Margaspalviais apsiaustais, o dar ir dėl to, kad ant jo 
šalmo plaikstosi trys baltos plunksnos. Jis labai anksti 
patyrė šlovę. Prie Kresi, kai jam nebuvo 16 metų, jo tėvas 
patikėjo jam vadovauti visam galų lankininkų pulkui, Ži- 
noma, pristatęs ir patyrusių karo vadų, patarinėjusių jau- 
nam princui ir net jam vadovavusių. Prancūzų riterius 
anglai taip žiauriai puolė, kad vienu metu tie patarėjai 
jau pamanė princą esant pakliuvusį į pavojų; jie nusku- 
bėjo pas karalių prašyti pagalbos jo sūnui, Eduardas III, 
stebėjęs mūšį nuo malūno kalvos viršaus, pasiuntiniui 
atsakė: ,,Negi mano sūnus žuvo nublokštas nuo žirgo, kad 
negali pats sau padėti? Ne? .. Tuomet grįžkite pas jį arba 

pas tuos, kurie jus čia atsiuntė, ir pasakykite jiems, kad 
negrįžtų pas Mane ir nieko neprašytų tol, kol bus gyvas 
mano sūnus. Griežtai įsakau: tegul vaikas užsitarnauja 
riterio pentinus, kadangi aš noriu, ir jei bus tokia Dievo 
valia, kad šiandieną būtų jo triumfo diena ir kad už tai jis 
būtų pašlovintas“. 

Štai koks buvo tas jaunikaitis, kurį aš tąkart pirmą 
kartą pamačiau. 

Aš jam pasakiau, kad Prancūzijos karalius... ,„Man jis 
ne Prancūzijos karalius“, — pertraukė mane princas. 
„Šventajai Bažnyčiai jis yra Dievo pateptasis ir karūnuo- 
tas karalius“, — atsakiau aš. Kad būtumėt girdėjęs jo toną! 
Tai šit, Prancūzijos karalius su savo kariauna ruošiasi jį 
pulti, o jis turi apie 30000 karių. Aš kiek perdė- 
jau, žinoma, perdėjau sąmoningai, o tam, kad jis labiau 
patikėtų, pridūriau: ,„Kitas jums kalbėtų apie 60 000. 
O aš jums sakau tiesą. Dar neįtraukiau pėstininki- 
jos — ji eina įdurmų“. Aš nutylėjau, kad visi pėstininkai 
išsiųsti namo, tačiau man pasirodė, jog jis apie tai jau 
žino. 

Tačiau koks skirtumas — 60 ar 30, ar net 25000, 
beje, paskutinis skaičius arčiausiai tiesos; princas te- 
turėjo 6000 žmonių kartu su lankininkais ir peiliais 
ginkluotais pėstininkais. Ir aš jam įrodžiau, kad nuo 
šiolei kalbama jau ne apie narsą, o apie kiekinį prana- 
šumą. 

Jis man pasakė, kad netrukus susijungs su Lankaste- 
rio armija. Atsakiau, kad iš visos širdies šito linkiu jo 
paties labui. 

Jis nujautė, kad ir toliau vaidinti tokį savimi pasiti- 
kintį nėra prasmės, taip jis Manęs nepergalės; mMinutėlę 
patylėjęs, staiga pareiškė žinąs, kad aš esu palankesnis 
karaliui Jonui... tąkart jis vis dėlto grąžino Jonui kara- 
liaus titulą... nei jo tėvui. „Aš tesu palankus taikai, 
tarp abiejų karalysčių, — atsakiau jam,—ir kaip tik ją 
aš ir atėjau jums pasiūlyti.“ 

Tuomet jis gana iš aukšto ėmė man dėstyti, kad per- 
nai jis perėjo visą Langedoką ir atvedė savo riterius iki 
pat Lotynų jūros nesutikdamas nė menkiausio karaliaus 
pasipriešinimo,— jau šiemet jis nužygiavo nuo Giujeno 
iki pat Luaros ir beveik visa Bretanė pakluso Anglijos 
valdžiai, — kad gera Normandijos pusė, vedama monsin- 
joro Filipo Navariečio, pasirengusi pasekti Bretanės pa- 
vyzdžiu ir prie jo prisijungė daugelis Angumua, Puatu, 

Sentonžo ir net Limuzeno senjorų... Jam užieko takto 
nepaminėti Perigoro... Jis kalbėjo ir vis nenuleido akių 
nuo lango, sekdamas, kaip aukštai pakilo saulė; pagaliau 
baigė kalbą sakydamas: „„Kokius taikos pasiūlymus mums 
gali pateikti karalius Jonas po visų mūsų pergalių, ku- 
rias ginklu išplėšėme iš jo rankų po to, kai teisiškai ir 
faktiškai užėmėme gerą Prancūzijos dalį?“ 

O! Jei karalius būtų teikęsis išklausyti mane Bretėju- 
je, o paskiau Šartre... Ir ką aš galėjau atsakyti, ką ga- 
lėjau pasiūlyti? Atsakiau princui, kad atėjau be jokio 
pasiūlymo, kadangi Prancūzijos karalius, būdamas toks 
galingas, ketina tartis dėl taikos tik tuomet, kai nugalės, 
o dėl pergalės jis nė neabejoja; tačiau aš atnešiau popie- 
žiaus įsakymą, kur Šventasis Tėvas išreiškė norą nutrauk- 
ti skerdynes Vakarų karalystėse ir įsakmiai maldavo ka- 
ralius, pabrėžiau aš, susitaikyti, idant visi vieningai ga- 
lėtume padėti mūsų broliams Konstantinopolyje. Aš jo 
paklausiau, kokiomis sąlygomis Anglija... 

Neatplėšdamas akių nuo vis aukščiau kylančios sau- 
lės, jis nutraukė pokalbį: „Taikos reikalus dera spręsti 
ne Man, 0 Mano tėvui. O jis man nedavė jokių įgaliojimų 
vesti derybas“. Paskiau paprašė atleisti jam už tai, kad 
turi iškeliauti pirma manęs. Jo galvoje sukosi tik viena 
mintis: kaip atsiplėšti nuo jį persekiojančios armijos. 
„Leiskite jus palaiminti, monsinjore,— tariau.— Aš būsiu 
netoliese, jei jums ko prireiktų.“ 

Sakysite, mielas sūnėne, kad mano laimikis ne toks 
didelis, kai išvykau iš Monbazono įkandin anglų armijos. 
Tačiau aš nebuvau taip nusivylęs, kaip galėtumėte pama- 
nyti. Viskas klostėsi taip, kaip ir tikėjausi; žuvis užkibo 
ant Mano meškerės kabliuko, ir dabar ją atsargiai tampiau 
už valo. Viskas priklausė nuo upės tėkmės. Man reikėjo 
tik nepasitraukti nuo kranto. 

Princas pasileido į pietus, Šatelro linkui. Tomis die- 
nomis Turenės ir Puatu keliais traukė keisčiausi korte- 
žai: priekyje — Velso princo armija, glausta rikiuote, gu- 
viu žingsniu žygiavo 6000 žmonių; nors jie ėjo ste- 
bėtinai tvarkingai, tačiau jau kiek padusę ir atsipūs- 
dami mielai supleškindavo pakeliui pasitaikiusius valstie- 
čių kluonus. Galėjai pamanyti, kad žemė degina jų žirgų 
kanopas. Atsilikusi viena diena juos vijosi galinga kara- 
liaus Jono kariuomenė, kurią jis pertvarkė, kaip buvo 
sumanęs, palikdamas tik riterių pulkus; dabar tuos 
25000 ginkluotų vyrų jis be gailesčio skubino, o šie 

ėmė ilsti, ne taip uoliai vykdė įsakymus ir vis dažniau pa- 
likinėjo lėtesnius. 

O tarp anglų ir prancūzų, sekdamas pirmuosius ir ap- 
lenkęs antruosius, judėjo nedidelis mano kortežas, pur- 
puro ir aukso taškeliu atsispindėdamas laukų žalumoje. 
Kardinolas tarp dviejų priešiškų armijų — šito taip dažnai 
nepamatysi! Pulkai skuba į kautynes, o aš, lydimas savo 
nediduko eskorto, atkakliai siekiu taikos. Mano sūnėnas 
Diuracas neslepia savo prastos nuotaikos; jaučiu, jam 
gėda lydėti žmogų, kuris vieninteliu žygdarbiu laikytų 
sukliudyti žmonėms kautis. Kiti riteriai, Eredija, La Riu, 
mano taip pat. Diuracas man tiesiai drebia: „Leiskite gi 
pagaliau karaliui Jonui sudoroti tuos anglus, ir viskas pa- 
sibaigs. Beje, kaip manote tai sukliudyti?" 

Širdies gilumoje esu tokios pat nuomonės, tačiau nieku 
oyvu nenoriu pasiduoti. Puikiai suprantu, kad tuomet, 
kai karalius Jonas pavys princą Eduardą, o jis jį tikrai 
pavys, tai ir sutriuškins. Jei ne Puatu, tai Angumua, be 
jokios abejonės. 

Viskas akivaizdžiai klostosi taip, kad Jonas nugalės. 
Tomis dienomis žvaigždžių išsidėstymas jam nieko gera 
nežadėjo, buvo net labai blogas, aš tą puikiai mačiau. Man 
nedavė ramybės klausimas: kaip atsitiko, kad šitokioje 
jam palankioje padėtyje dangaus šviesuliai brėžia tokią 
pragaištingą lemtį! Ir aš nutariau, kad veikiausiai tose 
kautynėse jis pasieks triuškinamą pergalę, bet bus nu- 
kautas. O gal pakeliui jį sugriebs kokia liga... 

Tais pačiais keliais traukė ir vėluojančiųjų kavalka- 
da — grafai de Žuanji, d'Okseras ir de Šatijonas — tikri 
šaunuoliai; jie visados geros nuotaikos ir neatsisako ma- 
lonumų, pamažu mažindami atstumą iki tos galingosios 
Prancūzijos armijos. „„(Gerieji Žmonės, ar nematėte kara- 
liaus?"— , „Karaliaus? Jis šįryt išvyko iš La Ė.“—,„(O ang- 
102'—,,Jis čia vakar nakvojo...“ 

Kadangi Jonas II persekiojo savo kuzeną anglaą, jis 
reikalavo kuo tikslesnių žinių, kuriais keliais juda jo 
priešininkas. O šis, jausdamas, kad jam lipa ant kulnų, 
pasiekia Šatelro ir čia, idant palengvintų rytdienos per- 
sikėlimą ir neužgriozdintų tilto, siunčia naktį per Vjeną 
savo asmeninę gurguolę su visais vežimais, prikrautais 
baldų, paradinių pakinktų ir karo grobio: šilko, sidabri- 
nių indų, dramblio kaulo dirbinių, bažnyčios turto, t. y. 
visko, ką buvo prisiplėšęs per antpuolius! Jis įsako sku- 
bėti į Puatjė, o pats, jo riteriai ir lankininkai praaušus 

traukia tuo pačiu keliu. Paskiau iš atsargumo jis su savo 
žmonėmis pasuka į aplinkinį kelią. Tam turėjo savo iš- 
skaičiavimų: apeiti Puatjė iš rytų pusės; ten karalius bus 
priverstas leisti kelias valandas savo sunkiajai raitajai 
armijai pailsėti ir tokiu būdu padidinti atstumą. 

Tik jis nežino, kad karalius nepasuko Šatelro keliu. Su 
visa savo kavalerija, kurią ginė medžioklės risčia, jis 
pasileido į rytus, kad pabandytų apeiti priešą ir užkirstų 
kelią trauktis. Joja priekyje, sėdi balne įsitempęs it styga, 
smakras atsikišęs, nieko neboja. Šitaip jis jojo ir į Ruano 
pokylį. Nenušokdamas nuo arklio, nušuoliuodavo daugiau 
nei 12 Ijė. 

Jiems įkandin skubėjo vis ta pati Burgundijos senjorų 
trijulė: Žuanji, Okseras ir Šatijonas. „Karalius?“ —,,Pasuko 
į Šovinji."—,,Sukime ir mes ten!“ Jų veiduose švyti šyp- 
senos: jie veik prisivijo karaliaus armiją ir spės pame- 
džioti sušukdami savo „u liu liū“. 

Taigi, jie pasiekė Šovinji, kur už Vjenos vingio stūk- 
sojo didžiulė pilis. Vakaro sutemose jie mato didžiulius 

ulkus karių, neregėtą vežimų kamšatį ir šarvų kalnus. 
uanji, Okseras ir Šatijonas mėgsta gražiai pagyventi. Po 
tokio vargingo kelio nėra ko pulti į tą maišalynę. Kuriam 
galui skubėti? Geriau skaniai papietauti, o tarnai tuo tarpu 
nuvalys arklius. Pošalmius šalin, šalin ir atvarstytus ant- 
blauzdžius; šit mūsų trijulė jau rąžosi, trina įskaudusias 
strėnas ir blauzdas, o paskiau įsitaiso prie stalo karče- 
moje netoli upės. Jų ginklanešiai žinojo, kad jų šeimi- 
ninkai smaguriai, ir parūpino jiems žuvies — juk penk- 
tadienis. Pagaliau jie sugula... visa tai man kuo smul- 
kiausiai papasakojo vėliau... o rytą nubunda vėlai tuš- 
čiame ir tarsi išmirusiame miestelyje. ,„Gerieji žmonės... 
o karalius?“ Jiems rodo į Puatjė pusę. „O kaip trum- 
piau?"— „Per Šaboteri. .." 

Ir šit Šatijonas, Žuanji ir Okseras, o paskui juos ieti- 
ninkai guvia ristele joja šilojais apaugusiais keliais. Ry- 
tas išties gražus; veidus glosto švelnūs, dar nespėjusios 
įkaisti saulės spinduliai, kurie prasimuša pro medžių ša- 
kas. Trys ljė įveikti be jokio vargo. Nereikės ir pusvalan- 
džio, kai jie atsidurs Puatjė. Ir staiga ten, kur susikry- 
žiuoja dvi proskynos, jie veidas į veidą susiduria su ke- 
liomis dešimtimis anglų žvalgytojų. Jų pačių daugiau nei 
trys šimtai. Koks netikėtas laimikis! Nuleiskime antvei- 
džius ir paruoškime ietis mūšiui. Anglų žvalgybininkai, 
kurie, beje, buvo Eno gyventojai ir kuriems vadovavo 

mesirai de Gistelis ir d'Oberšikūras, apsisuko ir pasileido 
bėgti. „Ei, bailiai, ei jūs, kinkadrebiai! Vykimės juos, vy- 
kimės!" 

Vijimas truko neilgai, kadangi, įveikę aukštamiškį, 
Žuanji, Okseras ir Šatijonas įpuolė į pačią anglų kolonos 
tirštumą, kuri juos įleido ir tučtuojau užsidarė. Kurį lai- 
ką tesigirdėjo kardų ir iečių džerškėjimas. Jie, tie mūsų 
burgundai, kovėsi narsiai! Tačiau priešas dusino juos sa- 
vo gausumu. „Bėkite pas karalių, bėkite, jei tik gali- 


te!" — spėjo dar surikti Okseras ir Žuanji savo ginkla- 
nešiams anksčiau, kol nebuvo nuversti nuo žirgų ir paimti 
į nelaisvę. 


Karalius Jonas jau jojo per Puatjė priemiestį, kai ke- 
letas grafo de Žuanji žmonių, kuriems pavyko pasprukti 
nuo pasiutusios medžioklės, vargiai gaudydami kvapą, 
puolė prie jo ir papasakojo tai, kas nutiko. Karalius šir- 
dingai juos pasveikino ir labai apsidžiaugė. Kad neteko 
trijų žymiausių baronų ir jų armijos? Ne, žinoma, ne, tik 
tokia kaina buvo palyginti menkesnė už išties gerą nau- 
jieną. Pasirodo, Velso princas, kurį jis manė esant vis 
dar priekyje, jau atsidūrė už jo. Jam pasisekė: kelias 
anglams buvo užkirstas. Posūkis į Šaboteri. ,Veskite mane, 
gerieji žmonės! U-liu-liū, u-liu-liū!" Pagaliau išaušo ir jo 
šlovės diena, karaliaus Jono diena. 

O ką aš, klausiate, sūnėne? O! Aš buvau pakeliui į 
Šaterlo. Pasiekiau Puatjė ir apsistojau nakvynei vyskupi- 
joje, ten vakare ir sužinojau viską. 


VI 


KARDINOLO ŽYGIAI 


Tik nesistebėkite, Aršambo, kai Mece pamatysite, kaip 
dofinas duoda vasalo priesaiką savo dėdei imperatoriui. 
Na, žinoma, vis dėl Dofinė, kuri priklauso imperijai. .. Ne, 
ne, aš jį pats įkalbėjau; tai net viena iš kelionės dings- 
čių! Prancūzija nuo to nė kiek nesumažės, atvirkščiai, tai 
padės grąžinti teises į Arlio karalystę, jei tik apskritai 
ruošiasi grąžinti, kadangi kadaise jai priklausė ir Vjenua 

grafystė. Paskui tai juk puikus pavyzdys anglams: tegul 
pamato, kad karalius ar karaliaus sūnus, savęs nežemin- 
dami, gali sutikti duoti vasalo priesaiką kitam suverenui, 
kai jo valstybės dalis nuo seno priklauso kitam... 

Pirmą kartą per daugelį metų imperatorius, regis, nu- 
tarė linkti į Prancūzijos pusę, kadangi iki šiol, nors jo 
sesuo Bona buvo pirmoji karaliaus Jono žmona, jis rodė 
daugiau palankumo anglams. Argi ne jis paskyrė karalių 
Eduardą, kuris su juo elgėsi itin sumaniai, imperijos vi- 
karu? Stulbinančios Anglijos pergalės ir Prancūzijos nuo- 
smukis turėjo priversti jį susimąstyti. Anglijos imperija 
buvo šalia jo imperijos, o tai jam toli gražu nepatiko. Su 
vokiečių princais visuomet taip būna; jie iš kailio ne- 
riasi, kad tik apkarpytų Prancūziją, o paskui susigriebia, 
kad iš to nieko gera negauna, atvirkščiai... 

Noriu jums patarti: kai mus priims imperatorius ir kal- 
ba pasisuks apie Kresi, per daug apie tą mūšį nekalbėkite. 
Bent jau pirmas šito žodžio neištarkite, kadangi kitaip 
negu jo tėvas Jonas Aklasis, imperatorius, kuris tuomet 
dar ir nebuvo imperatorius, ne itin pavydėtinai ten pasi- 
rodė... Kalbėkime tiesiai, jis paprasčiausiai pabėgo iš 
mūšio lauko... Neįsileiskite į per ilgas kalbas ir apie 
Puatjė, kuris ir taip jau sukasi ant visų liežuvių, neban- 
dykite kelti į padanges vargšų prancūzų riterių drąsos, 
šito neverta daryti iš pagarbos mūsų dofinui... juk jis 
mūšyje neišsiskyrė ypatinga narsa. Tai ir yra viena iš prie- 
žasčių, dėl kurių jam sunkoka susigrąžinti savo ankstesnį 
autoritetą. O ne! Nemanykite, kad pateksite į karžygių 
susiėjimą... Pagaliau dofinui galima atleisti; jei jis ir 
negimė kariu, kaip tik jis sugebėjo pasinaudoti tuo pasiū- 
lymu, kurį aš pateikiau jo tėvui... 

Grįžtu prie pasakojimo apie Puatjė, kadangi nė vie- 
nas negalėtų jums visko perpasakoti smulkiau nei aš. 
Greit suprasite kodėl. Taigi, mes baigėme šeštadienio va- 
karu, kai abi armijos jau žinojo, kad abi yra arčiausiai 
viena kitos, vos nesusidūrė viena su kita. Kai Velso prin- 
cas supranta, kad iš ten jau niekur pajudėti nebegalės. .. 

Sekmadienį, anksti rytą, karalius klauso mišių, lai- 
komų tiesiog lauke. Karo lauko mišios. Tas, kuris laikė 
pamaldas, buvo su mitra, o arnotą užsivilkęs tiesiog ant 
grandelių marškinių; tai Renjo Šovo, Šalono grafas vys- 
kupas, vienas iš tų prelatų, kuriems labiau derėtų ka- 
riškio, o ne dvasininko titulas... Matau, jūs šypsotes, 
mielas sūnėne.., Taip, taip, jūs pamanėte, kad ir aš toks 

pat, tačiau išmokau tramdytis, kadangi Dievas nurodė 
man kelią. 

Vyskupui Šovo šita armija, suklupusi drėgnoje nuo 
rasos pievoje netoli Nuajė miestelio, primena dangaus 
legionus. Didžiojoje kvadratinėje Mopertiuji abatijos var- 
pinėje suskambo varpas. Ir anglai, įsitaisę ant aukštumos, 
slepiami giraitės, išgirdo nuostabią „Gloria“, kurią giedojo 
Prancūzijos riteriai. 

Karalius priėmė komuniją kartu su savo keturiais sU- 
numis ir broliu Orleaniečiu, kartu su visa kovos svita. 
Maršalai žiūrėjo kiek sutrikę į jaunuosius princus, ku- 
riems jie turės įsakinėti, nors šie karo reikalų beveik vi- 
sai neišmanė. Taip, vienas rūpestis su tais princais. Priėjo 
iki to, kad į karą veda vaikus — jaunąjį Filipą, myli- 
miausią karaliaus sūnų, ir jo kuzeną Karolį d'Alensoną! 
Vienam keturiolika, o kitam trylika metų; kiek rūpesčių 
pridarys tie šarvais apvilkti mažyliai! Jaunasis Filipas 
liks prie savo tėvo, panorusio juo rūpintis, o mažąjį Alen- 
sonietį paskyrė globoti Arkidiakonui. 

Konetablis suskirstė armiją į tris didelius kovos buū- 
rius. Pirmąjį sudarė 32 didikų vėliavos; šiam pulkui įsa- 
kinėjo Orleano kunigaikštis. Antrajam vadovavo doti- 
nas, Normandijos kunigaikštis, kartu su savo broliais 
Liudviku Anžujiečiu ir Žanu de Beri. Tiesą sakant, vi- 
siems vadovavo Žanas de Landa, Tibo de Vodenė ir siras 
de Sen Venanas — trys karo vyrai. Jiems pavesta laikytis 
kiek galima arčiau sosto paveldėtojo ir jam vadovauti. 
Trečiojo pulko vadas buvo pats karalius. 

Jį sodina ant jo stambaus balto kovos žirgo. Jis ap- 
žvelgia savo armiją ir negali atsigėrėti matydamas ją to- 
kią gausią ir gražią. Kiek šalmų, koks tankus iečių miš- 
kas ir kokios ilgos karių eilės! Kiek galingų žirgų mata- 
ravo galvomis ir žvangino brizgilais. Prie balnų prisegti 
kardai, ten pat ir kovinės kuokos, ir dviašmeniai kirviai. 
Ant iečių smaigalių plevėsavo šilko vėjarodžiai ir riterių 
vėliavos. Kokiomis ryškiomis spalvomis nudažyti skydai 
ir targos, kokiais ryškiais siūlais išsiuvinėti riterių ap- 
siaustai ir jų arklių gūnios! Ir ryto saulėje pro sukeltas 
dulkes viskas žėri, mirga ir spindi. O 

Tuomet į priekį išjoja karalius ir sušunka: „Mano šau- 
nieji sirai, kai jūs buvote Paryžiuje, Šartre, Ruane ar Or- 
leane, jūs grasinote anglams ir svajojote su jais susirem- 
ti; dabar jie priešais jus, aš rodau juos Jums, O jūs pa- 
Todykite jiems, ką galite, ir atkeršykite priešams už vi- 

sas negandas, kurios jus užgriuvo jiems atėjus, juk, be 
jokių dvejonių, mes juos nugalėsime!“ Ir kai pasigirdo 
galingas atsakymas: „Dievas su mumis! Priešas bus sumuš- 
tas!“, karalius patylėjo. Jis laukia, neįsako pulti, laukia, 
kol grįš Esiašas de Ribmonas, Lilio ir Dujė baji, kurį ka- 
ralius pasiuntė su nedideliu būriu karių kuo geriau išžval- 
gyti anglų pozicijų. 

Mirtiną tyla, visą armija laukia. Sunkus momentas tam, 
kuris pasirengęs pulti, o įsakymas vėluoja, nes kiekvie- 
nam ateina į galvą mintis: „Šiandien galbūt ateis mano 
eilė... Gal šitą žemę matau paskutinįsyk...“ Ir visiems 
suspaudė krūtines, slegiamas sunkių plieno šarvų; kiek- 
vienas ima dar karščiau nei per Mišias šauktis Dievo. 
Karo žaidimai netikėtai tampa iškilmingi ir klaikūs. 

Mesiras Žofrua de Šarni nešė Trancūzijos oriflamą, 
kadangi karalius suteikė jam garbę ją nešti, ir, kaip man 
pasakojo, jo veidas spindėjo iš pasitenkinimo. Pats ra- 
miausias atrodė kunigaikštis Atėnietis. Iš patirties jis Ži- 
nojo, kad patį didžiausią savo, kaip konetablio, darbą jis 
jau anksčiau padarė. Kai tik prasidės mūšis, jis nematys 
nieko toliau kaip per 200 žingsnių 17 niekas jo neišgirs 
ir per pusšimtį; iš visų Mūšio pusių jam siųs su žiniomis 
ginklanešius, kurie prasiverš arba nevrasiverš, o tam, ku- 
riam pasiseks, jis išrėks įsakymą, kuris bus arba nebus 
įvykdytas. Tačiau vien tai, kad konetablis čia pat, kad 
galima pas jį siųsti Žygūnus, kad jis mostelės ranka ir 
šūktels kokį padrąsinamą žodį, ramino žmones. O gal 
sunkią minutę priima reikiamą sprendimą... Tačiau visam 
tam kardų džerškėjimui ir žmonių šauksmams įsakinės 
ne jis, o Dievo valia. Ir turint galvoje tokią gausią pran- 
cūzų armiją, regis, Dievas savo valią jau buvo išreiškęs. 

Karalius Jonas pradėjo nekantrauti, kadangi Estašo 
de Ribmono vis dar nebuvo. Gal jį, kaip Okserą ir Žu- 
anji, sučiupo anglai? Būtų protingiau pasiųsti dar vieną 
žvalgų būrį. Tačiau karalius Jonas nepakenčia nė trum- 
piausio laukimo. Jį apniko piktas nekantrumas, kuris įsi- 
smelkia į jo širdį kaskart, kai koks įvykis neiškart pa- 
klūsta jo valiai; kaip tik dėl to jis netekdavo gebėjimo 
blaiviai mąstyti. Jis jau ruošėsi duoti įsakymą pradėti 
puolimą... tiek to, vėliau... ir čia pagaliau sugrįžo me- 
siras de Ribmonas su savo žvalgybininkais. 

„Na, Estašai, kokios naujienos?“ —,, Labai geros, val- 
dove, ir jei bus tokia Dievo valia, jūs laimėsite triuški- 
namą pergalę!“ — ,,Kiek jų?“ —,,Valdove, mes juos matėme 

ir šiek tiek paskaičiavome. Apytikriai anglų riterių gali 
būti apie 2000, 4000 lankininkų ir 1,5000 pėstininkų.“ 

Ir karalius pergalingai nusišypsojo. Jis dar kartą 
apžvelgė savo 25000 ar beveik 25000 karių, išsirikia- 
vusių aplink jį... „O kaip jie išsidėstę?“ —,,(O val- 
dove, jie užima labai patogią vietą. Galima būti tikram, 
kad jie išrikiuos prieš mus tik vieną pulką, bet nedidelį, 
tačiau jie, matyt, mūšiui gerai pasirengę.“ 

Jis skubėjo pasakoti, kaip tie anglai išsidėstę: vienoje 
ir kitoje į kalną kylančio kelio pusėje, kelias apaugęs 
tankia gyvatvore ir krūmokšniais; už jų išsirikiavę lan- 
kininkai. Pulti juos tegalima iš kelio pusės, kur vienoje 
eilėje tilps tik keturi arkliai. Iš visų kitų pusių — tik vy- 
nuogynai ir pušynai, — ten vargiai pajosi. Anglų riteriai 
savo žirgus nuvedę į atokesnę vietą, o patys ruošiasi kau- 
tis pėsti; jie stovi už lankininkų, kurie iš viršaus atrodė 
lyg kokios akėčios. Tuos lankininkus nebus taip lengva 
sutvarkyti! 


„Ir ką, mMesire Estašai, mums patartumėte?“ 


Visa armija stovėjo nenuleisdama akių nuo susibūru- 
sių apie karalių pasitarti konetablio, maršalų ir vyriausiųjų 
karo vadų. Taip pat ir nuo grafo Duglo, kuris nuo Bretė- 
jaus su karaliumi nesiskyrė. Esti kartais svečių, kurie 
šeimininkams itin brangiai kainuoja. Prabilo Gijomas Dug- 
las: „Mes, škotai, su anglais visuomet kaunamės nulipę 
nuo arklių..." O Ribmonas dar paantrino ėmęs kalbėti 
apie flamandų pulkus. Ir kai atėjo laikas eiti į Mūšį, pra- 
sidėjo išvedžiojimai apie karo meną. Ribmonas pasiūlė, 
kaip pasiskirsčius pradėti pulti. Gijomas Duglas jį palai- 
kė. Karalius siūlo visiems juos išklausyti, kadangi Rib- 
monas yra vienintelis gerai žinąs vietovę, o Duglas — ka- 
raliaus svečias ir puikiai pažįsta anglus. 

Staiga pasigirdo įsakymas, perduodamas iš lūpų į lū- 
pas. „Lipti nuo arklių!“ Ką? Nejaugi po tokio didingo 
įtampos ir nerimo Momento, kai kiekvienas Mintyse jau 
buvo pasiruošęs mirti, viskas veltui ir mūšio nebus? Ei- 
lėmis nuvilnijo nusivylimo banga. Žinoma, bus, būtinai 
bus, tik eisime pėsčiomis. Raiti liks tik 300 riterių; juos 
ves abu maršalai, jie prasiverš išguldydami anglų lanki- 
ninkų eiles. Pro susidariusį laisvą plyšį tučtuojau įsi- 
skverbs kiti riteriai ir susikaus vienas prieš vieną su Vel- 
so princo žmonėmis. Arkliai stovės netoliese, kadangi 
vyti priešą reikės raitomis. 

Odrehemas ir Klermonas jau apėjo riterių būrius, idant 
išrinktų atakai 300 riterių, pačių tvirčiausių, pačių nar- 
siausių ir geriausiai apsiginklavusių. 

Negali sakyti, kad maršalai buvo labai patenkinti, nes 
jiems net nepasiūlė pareikšti savo nuomonės. Teisybė, 
Klermonas mėgino kažką sakyti ir prašė duoti laiko pa- 
mąstyti. Karalius jį nutraukė: ,„Mesiras Estašas matė, o 
mesiras Duglas žino, ką mums nauja duos jūsų kalbos?" 
Ir taip žvalgytojo ir svečio planas tampa karaliaus planu. 
„Telieka paskirti Ribmoną maršalų, o Duglą — konetab- 
liu“, — burbtelėjo Odrehemas, 

Visi kiti, nepakliuvę į raitelių būrį telipa nuo savo 
žirgų, ir kuo spėriau... ,„Nusisekite savo pentinus ir pa- 
trumpinkite ietis iki 5 pėdų!“ 

Riteriai susierzinę niurna. Juk ne tam čia atjota. Ku- 
riam galui tuomet Šartre paleido pėstininkiją, jei nūnai 
reikia jiems atlikti jų pareigas? O svarbiausia, kur matyta 
trumpinti ietis; riterių širdys stačiai plyšo tatai išgirdus. 
Gražiausi uosio kotai, parinkti taip rūpestingai ir su mei- 
le; juos gali laikyti horizontaliai, priremti prie skydo, ir 
risčia pirmyn! Dabar jiems teks vilktis su šita sunkia 
geležine šarvuote, o dar su lazdomis vietoje iečių. ,„Ne- 
pamirškite, kad Kresi. ..'— kalbėjo tie, kurie, nepaisydami 
visko, stengėsi pateisinti karalių. ,,„Kresi, nieko daugiau 
ir nežinote, tik Kresi"',— niurzgėjo kiti. 

Tie žmonės, kurių dvasia dar prieš pusvalandį buvo 
kupina neapsakomo jaudulio dėl suteiktos garbės kautis, 
dabar niurzgėjo it valstiečiai, kai jiems nulūžta vežimo 
ašis. Pats karalius, norėdamas duoti pavyzdį valdiniams, 
paleido savo baltąjį kovos žirgą ir žingsniavo per žolę, 
mindamas kulnais, nuo kurių buvo nusegti pentinai; jis 
mėsčiojo savo kovinį vėzdą iš vienos rankos į kitą. 

Šit į vidurį tokios armijos, kuri savo kirviais, nuka- 
bintais nuo balnakrėslių, rūpestingai trumpino ietis, aš ir 
įlėkiau grįždamas iš Puatjė; virš manęs plaikstėsi Šven- 
tojo sosto vėliava. Mane lydėio tik Mano riteriai ir ge- 
riausi bašeljė: Gijermi, Kiunakas, Elis d'Emeri, Elis de 
Raimonas, žodžiu, tie, kurie ir dabar mus lydi. Jie tikrai 
viską Mena! Gal jie jums jau pasakojo? .. Ne? 

Aš nulipų nuo arklio ir numetu pavadį La Riu, pasi- 
taisau kepurę, kuri nuo jojimo buvo nuslydusi ant nuga- 
ros, o Briunė palygina mano Mantiją. Prieinu prie kara- 
liaus sukryžiavęs pirštinėtas rankas ir prabylu tvirtai ir 
pagarbiai: ,,„Valdove, prašau jūsų, maldauju jus tikėjimo 

vardan atidėti mūšį. Kreipiuosi į jus mūsų Šventojo Tėvo 
įsakymu ir jo valia. Ar teiksitės mane išklausyti?“ 

Valandėlę stovėjau akis pakėlęs į dangų, tarsi melsda- 
mas Aukščiausiąjį apšviesti mane. Aš iš tiesų meldžiausi, 
tačiau taip pat laukiau, kol arčiau prieis kunigaikštis 
Atėnietis, maršalai, kunigaikštis Burbonas, vyskupas Šovo, 
kurio asmeny maniau rasiąs sąjungininką, Žanas de Lan- 
da, Sen Venanas, Tankarvilis ir dar keletas, tarp jų ir 
Arkidiakonas, kadangi dabar jau ne laikas kalbėti dvie- 
se ar šnekučiuoti prie pietų stalo kaip Bretėjuje ar Šartre. 
Aš norėjau, kad mane išgirstų visi, ne tik karalius, ir kad 
jie taptų mano žygio liudytojais. 

„„O brangiausiasis valdove, — pradėjau aš, — čia susirin- 
ko jūsų karalystės riterių žiedas, šit kokia jų aibė; jie ei- 
na kautis su saujele Žmonių; palyginti su jūsų kariuome- 
ne, anglų išties tėra saujelė. Jie negali prilygti jums jėga; 
jums būtų kur kas garbingiau paleisti juos be mūšio, 
nei rizikuoti visa šita riterija ir pražudyti krikščionis ir 
vienos, ir kitos pusės. Kalbu šitai įsakytas mūsų Švenčiau- 
siojo Tėvo, kuris pavedė man, kaip nuncijui, suteikęs 
visus savo valdžios įgaliojimus, padėti įgyvendinti taiką, 
kadangi taip įsakyta Dievo, nes Dievas geidžia, kad krikš- 
čionių pasaulyje įsigalėtų taika. Ir dar meldžiu jus Vieš- 
paties vardu leisti man pasimatyti su Velso princu, kad 
galėčiau jam įteigti, koks pavojus jo tyko, ir pabandyti 
atvesti jį į protą.“ 

Jei karalius Jonas būtų galėjęs man įkąsti, Manyčiau, 
būtų tai su malonumu padaręs. Tačiau kardinolas mūšio 
lauke vis dėlto daro įspūdį. Kunigaikštis Atėnietis pa- 
garbiai nulenkė galvą, juo pasekė ir maršalas de Kler- 
monas, ir monsinjoras Burbonas. Aš pridūriau: „„Brangiau- 
siasis valdove, šiandien sekmadienis, Viešpaties diena, 
ir jūs ką tik išklausėte mūsų. Negi jums patiktų darbuotis 
mirties labui dieną, skirtą Aukščiausiajam? Leiskite nors 
pasikalbėti su princu“. 

Karalius Jonas apžvelgė savo senjorus ir suprato, kad 
jis, labai krikščioniškas valdovas, negalės nepaklusti ma- 
no prašymui. Atsitikus kokiai nors lemtingai nelaimei, 
pirmiausia tik jį laikytų dėl to kaltu ir ta nelaimę suvoktų 
kaip Dievo bausmę. 

„Tegul bus taip, Kaip norite, monsinjore,— tarė kara- 
lius,— mums malonu patenkinti jūsų prašymą. Tik ilgai 
neučtrukite!" 

Vos nesprogau iš pasididžiavimo... teatleidžia man 
gerasis Dievas... Aš patyriau dvasininko, Viešpaties Die- 
vo tarno, pranašumą prieš žemės valdovus. Jei būčiau vie- 
toj jūsų tėvo tapęs Perigė grafu, argi turėčiau tiek ga- 
lios. Tuomet pamaniau, kad atlikau viso savo gyvenimo 
užduotį. 

Lydimas vis tų pačių kelių savo lankininkų ir neša- 
mos tos pačios popiežiaus vėliavos, nušuoliavau tuo pačiu 
keliu, kurį buvo išžvalgęs Ribmonas, nedidelės giraitės 
linkui, kur įsitvirtino Velso princas. 

„Prince, brangusis mano sūnau...— pradėjau aš, at- 
sidūręs priešais jį; šįkart aš jo nebevadinau monsinjoru, 
norėjau leisti jam pajusti jo silpnumą, — jei jūs iš tiesų 
galėtumėte įvertinti Prancūzijos karaliaus galybę, kaip 
aš ką tik įvertinau, jūs leistumėte man pabandyti jus su- 
taikyti, o šito trokštu iš visos širdies ir, manau, Man pa- 
vyktų surengti derybas.“ Be to, pasakiau jam, kokia ga- 
linga prancūzų armija, kurią aš turėjau progos pamatyti 
prie Nuajė Miestelio. „Pažiūrėkite, kokios jūsų pozicijos 
ir kiek jūsų... Negi manote, kad galėsite ilgai atsilaikyti?“ 

Ė-ė, ne, ilgai jis negalėtų atsilaikyti; tai jis puikiai 
suprato. Vienintelis jo pranašumas buvo sėkmingas vie- 
tovės parinkimas; jos įtvirtinimai iš tiesų karo mene ne- 
turėjo sau lygių. Tačiau jo žmonės jau kentė troškulį, 
kadangi ant kalvos nebuvo vandens; jį semdavo prie 
Miosono upelio, tekėjusio kalvos apačioje; ten stovėjo 
prancūzai. Maisto atsargų tebuvo likę vienai dienai. Iš 
po saksoniškų šito princo griovėjo ūsų jau nebešvietė 
baltadantė šypsena! Ir jei jis nebūtų sėdėjęs tarp savo 
riterių Čando, Greilio, Varviko, Siufolko, kurie nenuleido 
nuo jo akių, būtų pripažinęs tai, ką manė ir patys jo 
bendražygiai, — jų padėtis nieko gera nežadėjo. Nebent 
stebuklą... ir tą stebuklą padaryti galbūt padėsiu aš. Ta- 
čiau jis kiek pasiginčijo, mat bijojo įžeisti savo riteriš- 
ką orumą. „Juk aš jau sakiau jums Monbazone, monsin- 
jore de Perigorai, kad neturiu jokios teisės sudarinėti 
sutartis negavęs karaliaus, mano tėvo, įsakymo. . .'—,„Ge- 
rasis Mano prince, Dievo valia aukštesnė už karaliaus va- 
lią. Nei jūsų tėvas karalius Eduardas, sėdįs soste Lon- 
done, nei Viešpats Dievas, sėdįs dangaus soste, niekada 
jums nedovanos, kad jūs pražudėte tiek gerų ir šaunių 
žmonių, patikėtų jūsų globai, nors galėjote pasielgti vi- 
siškai kitaip. Ar sutinkate aptarti sąlygas, kad būtų, ne- 

pažeidžiant riterio garbės, išvengta žiauraus ir gana abe- 
jotinų tikslų mūšio?“ 

Juodi šarvai ir raudona mantija — vieni priešais ant- 
rą. Šalmas su trimis baltomis plunksnomis, regis, klausi- 
nėja Mano raudonos kepurės ir perskaičiuoja šilko kute- 
lius. Pagaliau šalmas sutikdamas linkteli. 

Jodamas tuo pačiu keliu, kuriuo buvo jojęs Estašas, 
aš pastebėjau tankias anglų lankininkų eiles už mietų 
tvoros, kurią priešininkai spėjo pastatyti; šit aš vėl sto- 
viu priešais karalių Joną. Matyt, pertraukiau gyvą po- 
kalbį ir iš kai kurių žvilgsnių supratau, kad nė vienas iš 
tų žmonių nieko gera apie mane nepasakė. Išdžiuvėlis 
Arkidiakonas mindžikavo vietoje su atvira pašaipa žvelg- 
damas į mane iš po savo Montobano skrybėlės. 

„Valdove,— prabilau,— mačiau anglus. Jums nėra ko 
skubėti juos sumušti ir jūs nieko neprarasite, jei čia kiek 
atsipūsite. Kadangi iš ten, kur jie dabar įsitaisė, jie ne- 
gali nuo jūsų nei pabėgti, nei pasislėpti. Teisybę sakant, 
manau, jūs juos galėtumėte paimti ir be kovos. Todėl 
maldauju jūsų duoti jiems atsitokėti iki rytojaus, tik iki 
aušros.“ 

Be kovos... Tardamas tuos žodžius, pastebėjau, kad 
daugelis, kaip antai grafas Žanas d'Artua, Duglas, net pats 
Tankarvilis, nekantriai sujudėjo ir piktai papurtė galvas. 
Jie troško kautis. O aš tvirtinau savo: „Valdove, malo- 
nėkite neteikti nieko savo priešui, tačiau suteikite šitą 
dieną Viešpačiui Dievui!" 

Konetablis ir maršalas de Klermonas palaikė mano pa- 
siūlymą... ,„Palaukime ir sužinokime, valdove, ką siūlo 
anglai ir ko galime patys iš jų pareikalauti, mes juk 
niekuo nerizikuojame...“ Į tai Odrehemas,— tik dėl to, 
kad Klermonas palaikė mano pusę,— užsispyrė tvirtinti 
priešinga, ir dar taip garsiai, kad gerai išgirsčiau. ,„Ar 
čia atvykome kariauti ar klausytis pamokslo?“ Estašas 
de Ribmonas, kadangi jo mūšio planą įvertino pats ka- 
ralius, dabar netvėrė nekantrumu išvysti jį įgyvendintą 
ir skatino visus nedelsiant veikti. | 

O Šovo, Šalono grafas vyskupas, kurio šalmas turėjo 
mitros pavidalą ir buvo nudažytas violetine spalva, neti- 
kėtai susijaudino ir mažne įsiuto. | 0 

„Argi Bažnyčios pareiga, mesire kardinole, paleisti 
plėšikus ir priesaikos laužytojus už tal nenubaudus? Aš 
pykteliu: „O argi Bažnyčios tarno pareiga, MEsITe vysku- 
pe, atsakyti Viešpačiui Dievui paliaubas, kurių jie trokš- 

ta? Tebus jums žinoma, jei dar neteko girdėti, kad aš 
įgaliotas atimti teisę tarnauti Bažnyčiai, taip pat teisę į 
beneficijas visiems tiems dvasininkams, kurie trukdys 
mMan siekti taikos... Apvaizda, mesire, baudžia pasipūtė- 
lius. Taigi, suteikite karaliui garbę parodyti savo didybę, 
jei tokia jo valia... Valdove, viskas jūsų rankose, o Die- 
vas jūsų rankomis įvykdys savo valią“. 

Komplimentas pasiekė tikslą. Minutėlę karalius dar 
svyravo, 0 aš laikiausi savo, papildydamas savo kalbą 
didžiulėmis pagyromis. Kuris kitas princas nuo pat Liud- 
viko Šventojo laikų yra davęs tokį didį pavyzdį žmonėms, 
kaip nūnai gali duoti jis? Visas krikščionių pasaulis ža- 
vėsis jo karžygišku poelgiu ir nuo šiolei apeliuos į jo iš- 
mintį, kai reikės spręsti ginčą ar prašyti pagalbos, kadan- 
gi jo galybė bus žinoma visiems! 

„Liepkite statyti mano palapinę, — įsakė karalius gink- 
lanešiams.— Tegul bus taip, monsinjore kardinole. Aš čia 
pasiliksiu iki rytojaus, kol patekės saulė; liksiu tik iš 
meilės jums.“ —,,Iš meilės Dievui, valdove, tik iš meilės 
Dievui.“ 

Ir išvykau. Per dieną bent šešis kartus laksčiau iš vie- 
nos stovyklos į kitą, ir kai vieną šalį palenkdavau priimti 
sutarties sąlygas, dumdavau į kitą pusę išdėstyti jų ant- 
rajai šaliai; kaskart, važiuojant pro išsirikiavusius Velso 
lankininkus, aprengtus pusiau baltomis ir žalsvomis livrė- 
jomis, Mane persekiodavo mintis: o jei keli jų iš nesusi- 
pratimo paleistų į mane strėlių krušą, gražiai jie Mane 
išpuoštų! 

Karalius Jonas sėdėjo savo ryškiai raudono drapo pa- 
lapinėje ir, neturėdamas ką veikti, lošė kauliukais. Su- 
sispietę aplink kariai laužė galvas: bus kautynės ar ne- 
bus? Dėl to jie ginčijosi net pačiam karaliui girdint. Gin- 
čijosi išminčiai, drąsuoliai, ginčijosi bailiai, įširdusieji. .. 
Kiekvienas manė turįs teisę išsakyti savo nuomonę. O 
karalius Jonas, teisybę sakant, ir pats negalėjo apsispręsti. 
Nemanau, kad jis bent minutę būtų susimąstęs apie vi- 
suotinę gerovę. Jis galvojo tik apie asmeninę šlovę, kurią 
kažkodėl painiojo su savo liaudies gerove. Kas po dau- 
gybės nesėkmių ir nusivylimų gali labiau aukštinti jo 
asmenį — pergalė, iškovota mūšyje, ar pergalė, pasiekta 
derybomis? Mintis apie galimą pralaimėjimą nė netopte- 
lėjo nei karaliui, nei jo patarėjams. 

Pasiūlymai, kuriuos aš vis jam atnešdavau, buvo iš- 
ties verti dėmesio. Per pirmąją savo kelionę pas Velso 

princą išgavau jo sutikimą grąžinti visą grobį, kurio jis 
buvo prisiplėšęs per savo antpuolius, bei belaisvius, ne- 
reikalaudamas jokios išpirkos. Per antrąjį žygį jis sutiko 
grąžinti visas užkariautas žemes ir pilis, laikyti nega- 
liojančiais visas priesaikas ir sandorius. Per trečiąjį mano 
vizitą jau buvo kalbama apie tam tikrą aukso sumą, rei- 
kalingą atlyginti ne tik už visa, kas sugriauta tą vasarą, 
bet ir už Langedoko žemes, nuniokotas praėjusiais metais. 
Kitaip sakant, tie abu Velso princo antpuoliai nedavė jo- 
kios naudos. 

Ar karalius Jonas prašė daugiau? Be abejonės. Aš 
išpešiau iš princo pasižadėjimą išvesti visas įgulas, įsi- 
kūrusias už Akvitanijos... Išties svarbi pergalė... Be to, 
pasiektas įsipareigojimas niekuomet ateity nesudarinėti 
sutarčių nei su grafu de Fua, — beje, Febas prisijungė prie 
karaliaus armijos, bet aš jo nė karto nemačiau; jis sten- 
gėsi laikytis nuošaliai, — nei su bet kuriuo karaliaus gi- 
minaičiu, o tai reiškė ne ką kita, tik konkrečiai Navarietį. 
Velso princas nusileido išties nepaprastai daug, netgi 
daugiau, nei galėjau Manyti. Ir vis dėlto aš nujaučiau, 
jog širdies gilumoje jis netikėjo, kad bus apsieita be 
mūšio. 

Paliaubos nedraudžia darbuotis karo labui. Todėl visą 
dieną princo žmonės tvirtino pozicijas, lankininkai įkasė 
antrą nusmailintų mietų eilę abipus kelio: išėjo tvirčiau- 
sia gynybos siena. Jie kirto medžius ir klojo skersai kelio, 
kuriuo galėjo traukti priešas. Grafas de Siufolkas, anglų 
armijos karo Maršalas, tikrino pulkus vieną po kito. Gra- 
fai Varvikas ir Solsberis, siras Odlėjus dalyvaudavo mūsų 
pasitarimuose ir per visą jų stovyklą lydėdavo mane 
atgal. 

Diena jau slinko vakarop, kai karaliui Jonui atgabe- 
nau paskutinį pasiūlymą, kurį pats jam ir įpiršau. Prin- 
cas jau buvo pasiryžęs prisiekti ir pasirašyti, kad ištisus 
septynerius metus nesiginkluos ir nesiims jokių veiksmų, 
priešiškų Prancūzijos karalystei. Taigi, mes atsidūrėme 
ant visuotinės taikos slenksčio. 

„O! Aš pažįstu tuos anglus, — tarė vyskupas Šovo — 
jie prisiekia, o paskui ramiausiai atsisako savo priesai- 
kos.“ 

Aš paprieštaravau, kad bus sunku atsisakyti įsiparei- 
gojimų, duotų popiežiaus legatui; juk aš pats pasirašysiu 
sutartį. | 

„Aš iums atsakysiu auštant“, — tarė karalius. 


Ir aš išjojau į Mopertiuji abatiją. Tądien kaip niekad 
ilgai sėdėjau balne ir daug kalbėjau. Nors ir griuvau iš 
nuovargio, tačiau radau jėgų karštai pasimelsti. Mane 
pažadino dienai brėkštant. Pirmi ryto spinduliai palietė 
žemę, 0 aš jau stovėjau priešais karaliaus Jono palapinę. 
Auštant — pasakė jis Man. Punktualesnio už Mane nega- 
lėjo ir būti. Apėmė bloga nuojauta. Visa Prancūzijos ar- 
mija, nusodinta nuo arklių, stovėjo išsirikiavusi, išsky- 
rus 300 raitelių, kurie pirmieji turėjo veržtis į ataką; da- 
bar jie laukė tik signalo pulti. 

„Monsinjore kardinole,— be ilgų įžangų pareiškia ka- 
ralius, — aš atsisakysiu mūšio tik tuomet, kai princas Edu- 
ardas ir 100 jo riterių, kuriuos išrinksiu pats, pasiduos į 
nelaisvę ir bus uždaryti į mano kalėjimą.'—,,Valdove, 
jūsų reikalavimas per didelis ir prieštarauja garbei, 0 va- 
karykštės mūsų derybos netenka prasmės. Aš pakanka- 
mai gerai spėjau pažinti Velso princą ir todėl žinau, kad 
jis net nesiteiks manęs išklausyti. Jis ne iš tų žmonių, 
kurie be kovos kapituliuotų ir atiduotų save ir visą anglų 
riterijos žiedą, nors šiandiena būtų paskutinė jo gyve- 
nimo diena. O jūs ar bet kuris jūsų Žvaigždės ordino Ti- 
teris, patekę į jo vietą, argi jūs taip elgtumėtės?'—,„Ži- 
noma, ne.'— ,,Tuomet, valdove, regis, neverta dėl to au- 
šinti burnos; tai būtų atmesta.“ —,,Monsinjore kardinole, 
dėkoju už jūsų tarnybą. Saulė jau pakilo... Malonėkite 
palikti stovyklą.“ 

Pro šalmų antveidžių plyšius susižvalgė, šypsenomis 
apsikeitė jie — vyskupas Šovo, Žanas d'Artua, Duglas, 
Estašas de Ribmonas ir net Odrehemas, dar, žinoma, ir 
Arkidiakonas,— tokie patenkinti, kad popiežiaus legatas 
patyrė nesėkmę; dabar jie galės anglus nušluoti nuo že- 
mės paviršiaus. 

Minutę svyravau. Pyktis užtemdė protą, ir vos nepasi- 
naudojau kardinolo teise atskirti juos nuo Bažnyčios. Bet 
kamė Kokią naudą tai duos? Prancūzai vis vien eis į 
mūšį, o aš laimėčiau tik tiek, kad visi akivaizdžiai įsiti- 
kintų Bažnyčios bejėgiškumu. Todėl tik pasakiau: „Dievas 
įvertins, valdove, kuris iš jūsų bus geresnis krikščionis“. 

Ir nujojau jau paskutinįsyk link giraitės. Aš siutau. 
„Kad jie visi nusprogtų, šitie bepročiai! — netvėriau pyk- 
čių, gindamas žirgą galopu.— Viešpačiui nereikės atrin- 
kinėti, jie visi spirgės pragare.“ 

Atsidūręs priešais Velso princą, tariau jam: „Sūnau 
mano, darykite viską, ką norite; jums teks kautis. Man 

nepavyko taikiai susitarti su Prancūzijos karaliumi“ — 
„Kautis ir yra mūsų tikslas, — atsakė man princas— Tepa- 
deda Mums Dievas!“ 

Iš ten, dusinamas kartėlio ir apmaudo, patraukiau tie- 
siai į Puatjė. Kaip tik tokį momentą pasirinko mano sū- 
nėnas Diuracas, idant pareikštų man: „Prašau atleisti ma- 
ne iš tarnybos, dėde. Noriu eiti kariauti.'—,,Ir pas ką tu 
ruošiesi kariauti?“ — sušukau aš.—,,Pas prancūzus, žino- 
ma. —,,Ar tau neatrodo, kad jų ir be tavęs užtenka?" — 
„Supraskite, dėde, greit prasidės kautynės; nebūsi vertas 
riterio vardo, jei jose nedalyvausi. Ir mesiras de Eredija 
prašo jūsų to paties...“ 

Aš galėjau jį išplūsti paskutiniais žodžiais, pasakyti, 
kad Šventasis sostas įpareigojo jį lydėti mane atliekant 
taikdarystės misiją ir tai, ką jis laiko garbe, atvirkščiai, 
gali būti laikoma tarnybiniu prasižengimu,— aš turiu ome- 
ny kariavimą vienoje ar kitoje pusėje. Paprasčiausiai ga- 
lėjau jam įsakyti, ir jis liktų... Tačiau buvau pernelyg 
pavargęs ir pernelyg įniršęs. Be to, savotiškai supratau 
jį. Man taip pat norėjosi čiupti ietį ir pulti, na, kad ir 
vyskupą Šovo... Šūktelėjau: „Eikite abu po velnių! Tik 
gero iš viso šito nelauk!“ Tai paskutiniai žodžiai, kuriuos 
pasakiau savo sūnėnui. Iki šiolei smerkiu save už tai, 1la- 
bai smerkiu... 


VII 
DIEVO PIRŠTAS 


Sunku aprašyti kautynes, kai jose nebuvai, bet jei ir 
buvai, vis dėlto tai nelengva. O jei dar tiek painiavos, 
kiek buvo Mopertiuji mūšyje... Pasakojimą išgirdau po 
mūšio praėjus keletui valandų, tačiau girdėjau mažne 
20 istorijų, kadangi visi matė kautynes iš savo, taip sa- 
kant, varpinės; svarbiausia kiekvienam buvo tik tai, ką 
nuveikė jis pats. Paklausęs nugalėtųjų, išgirstum, jog jie 
suimti tik dėl to, kad jų kaimynai blogai kovėsi, o šie 
tvirtintų, kad niekam tikusiai kovėsi anie. 

Vienintelis dalykas, kuriuo neverta abejoti, yra tai, 
kad netrukus, t. y. po mano išvykimo iš prancūzų sto- 

vyklos, abu maršalai susikivirčijo. Konetablis, kunigaikš- 
tis Atėnietis, pasiteiravo karaliaus, ar šis nesiteiktų iš- 
klausyti jo nuomonės; jis pradėjo maždaug taip: ,„Valdo- 
ve, jei jūs iš tiesų norite, kad anglai atsiduotų jūsų mMa- 
lonei, kodėl nepalaukus, kol pasibaigs jų maisto atsar- 
gos? Jų pozicija stipri, bet jie ilgai neišsilaikys, kai nu- 
silps jų kūnai. Jie iš visų pusių apsupti, o jei mėgintų 
pasprukti per vienintelę likusią laisvą vietą, mes galime 
juos užpulti ir be Mažiausio vargo sutriuškinti. Taigi jau 
laukėme dieną, galime palaukti dar vieną ar net porą 
dienų, tuo labiau kad mūsų jėgos vis didėja, kadangi pri- 
sijungia pavėlavusieji“. Palaikė jį ir maršalas de Kler- 
monas: ,„„Konetablis kalba teisingai. Mažumą palaukę, 
mes tik laimėsime ir nieko nepralaimėsime“, 

Kaip tik tuomet Maršalas Odrehemas ir persiuto. Ati- 
dėlioti, vis atidėlioti! Reikėjo visa tai baigti dar vakar 
vakare. „Baigsis tuo, kad jūs leisite jiems pasprukti, kaip 
jau ne kartą atsitikdavo. Pažiūrėkite, koks ten sujudimas. 
Jie artėja prie mūsų, idant įsitvirtintų žemiau, ir šitaip 
ruošia sau kelią pabėgti. Gali pamManyti, Klermonai, kad 
jūs ne itin skubate su jais susikauti ir kad jums net ne- 
malonu šitaip arti matyti anglus.“ 

Maršalų kivirčas negalėjo neįsiplieksti. Tik ar geriau- 
sias tam momentas? Klermonas ne iš tų žmonių, kurie 
ramiai pakeltų įžeidimus. Jis vikriai, tarsi Žaisdamas, pa- 
siuntė rutulį atgal: „(O jūs šiandien, Odrehemai, galėsite 
rodyti savo narsumą įbedęs savo arklio snukį į manojo 
pasturgalį“. 

Pasakęs tuos žodžius, jis surinko riterius, kuriuos tu- 
rėjo vesti į ataką, liepė įkelti jį į balną ir pats įsakė pra- 
dėti šturmą. Odrehemas tučtuojau pasekė juo ir, nespėjus 
karaliui ištarti bent žodžio ar konetabliui išrėkti koman- 
dos, puolimas prasidėjo; riteriai puolė ne vieningai, kaip 
buvo nutarta, o pasidaliję į du atskirus eskadronus; iš 
šalies galėjo pasirodyti, kad kariai mažiau rūpinasi pra- 
laužti priešo įtvirtinimus, nei laikytis kuo toliau vieni 
nuo kitų ar, atvirkščiai, persekioti vieni kitus. Konetab- 
lis savo ruožtu reikalauja atvesti kovos žirgą ir nušuo- 
liuoia įkandin eskadronų tikėdamasis juos sujungti. 

Tuomet karalius įsakė savo armijai kilti į ataką. Ir 
visi riteriai, tempdami ant kuprų 50 ar 60 livrų, negra- 
biu žingsniu laukais lėtai pajudėjo link stataus kelio, ku- 
riuo jau jojo raitoji kavalerija. Kopti teks iš viso 500 
žingsnių... 

O Velso princas, nuo kalvos viršūnės pamatęs artėjan- 
čius prancūzus, sušuko: ,„Šaunieji mano senjorai, mūsų 
nedaug, bet šito nebijokite. Nei dorybė, nei pergalė ne- 
ateina savaime pas tuos, kurių daug, o tik pas tuos, ku- 
Iiems Dievas tas malones siunčia. Jei mus sutriuškins, 
niekas neišdrįs apie mus ką bloga pasakyti, o jei ši diena 
atneš pergalę, mus šlovins visame pasaulyje“. 

Kalvos papėdėje jau dundėjo žemė; Velso lankininkai 
priklaupė ant vieno kelio už nusmailintų mietų tvoros. 
Ir sušvilpė pirmosios strėlės. .. 

Pirmiausia Maršalas Klermonas puolė prie Solsberio 
pulko ir įsirėžė į tvorą, tikėdamasis ten pramušti plyšį. 
Tačiau strėlių kruša sustabdė antpuolį. Tie, kuriems pa- 
vyko likti gyviems, pasakojo, kad tokio žiauraus šaudymo 
jiems dar neteko matyti. Arkliai, išsisukę nuo strėlės, 
pasismMeigdavo ant aštrių Mietų, už kurių slėpėsi anglų 
lankininkai. Šalia aštriatvorės prancūzų laukė pėstininkai, 
ginkluoti peiliais ir kabekliais, klaikiais žudymo įrankiais 
su trimis dantimis, kurie sugriebia raitelį už jo grandelių 
marškinių, o kartais ir už mėsos ir nutraukia jį iš balno... 
Kai žmogus jau ant žemės, aštriu dantimi praskečia šar- 
vus kirkšnyse ar pažastyse, o pjautuvo pavidalo peiliu 
perrėžia šalmą... Maršalas Klermonas užmuštas vienas 
pirmųjų, ir beveik nė vienam iš jo pulko nepavyko įsi- 
veržti į anglų pozicijas. Visi krito kelyje, kuriuo eiti pa- 
tarė Estašas de Ribmonas. 

Užuot skubėjęs į pagalbą Klermonui, Odrehemas su- 
skubo trauktis, norėdamas apeiti anglus iš Miosono pusės. 
Jis susidūrė su grafo de Varviko pulkais; jo lankininkai 
surengė tokias pat žiaurias sutiktuves. Netrukus buvo pra- 
nešta, kad Odrehemas sužeistas ir paimtas į nelaisvę. 
O apie kunigaikštį Atėnietį visai nieko nebuvo girdėti. 
Jis pavnrasčiausiai dingo kautynių mMaišatyje. Prancūzų 
armija per kelias minutes neteko trijų savo vadų. Pradžia 
pasibaisėtina. Tačiau nukauta ar atstumta tebuvo 300 žmo- 
nių, o 25000 prancūzų juk liko gyvi ir judėjo į 
priekį. Karalius sėdo ant arklio ir išdidžiai jojo tarp šarvų 
ir iečių, lėtai judančių keliu. 

Tuomet prasidėjo keistas sūkuriavimas. Likę gyvi Kler- 
mono pulko riteriai, sprukdami nuo abiejų Mirtį nešan- 
čių aštriatvorių, nepajėgė suvaldyti arklių, patys iš baimės 
neteko savitvardos ir įsirėžė į Orleano kunigaikščio ka- 
riuomenę tarsi į šachmatų figūras; jie vartė savo riterius, 
vos vilkusius kojas. O! Žinoma, jie ne tiek daug ir ap- 

vertė, gal 30 ar 50, tačiau tie savo ruožtu virsdami paskui 
griovė dar dvigubai tiek. 

Ir akies mMirksniu Orleano kunigaikščio pulkuose kilo 
panika. Pirmos gretos, norėdamos išsisukti nuo puolimo, 
be jokios tvarkos traukėsi, o paskutinės gretos nesuprato 
nei kodėl pirmieji traukėsi, nei kas juos puola; po kelių 
akimirkų apie 6000 žmonių leidosi į kojas. Kautis pės- 
čiomis jiems neįprasta, nebent riterių turnyruose vienas 
prieš vieną. O čia, vargiai įveikdami šarvų svorį ir vos 
keldami kojas bei mažai ką Matydami pro antveidžių ply- 
šius, jie jau Manė, kad jų laukia galas. Visi puolė bėgti, 
nors priešas buvo dar gana toli. Nuostabus dalykas, kai 
armija bėga nuo savęs pačios! 

Kunigaikščio Orleaniečio pulkai ir pats kunigaikštis 
tokiu būdu atidavė vietove, į kurią niekas nė nesikėsino; 
keletas batalionų pasislėpė už karaliaus armijos, tačiau 
dauguma bėgo, jei galima tai pavadinti bėgimu, prie savo 
žirgų, Kuriuos laikė už pavadžių jų tarnai, nors, teisybe 
pasakius, šitų išdidžių žmonių niekas kitas nevijo, tik 
baimė, kurią sukėlė jie patys. 

Įkelti į balnus, jie taikėsi kuo mikliau pasprukti, o 
kai kurie iš jų net nespėjo užšokti ant arklio ir jojo lyg 
permesti ir skersai suvynioti kilimai. Jie dingo kažkur lau- 
kuose... Sakykite, Aršambo, argi neateina į galvą mintis, 
kad tai Dievo pirštas? .. Ir tik netikėliai, išgirdę šiuos žo- 
džius, išdrįs ironiškai nusišypsoti. 

Dofino pulkas išjojo į priekį šaukdamas: ,Monžua Sen 
Deni! .." Ir nesutikdamas nė vieno grįžtančio riterio, ne- 
trukdomas traukė į priekį. Pirmos eilės, jau spėjusios už- 
dusti nuo ėjimo, atsidūrė tarp tų pačių aštriatvorių, kurios 
atnešė pragaištį Maršalo Klermono armijai; žmonės vis 
kliuvo už nukautų karių ir kritusių arklių. Juos sutiko 
ta pati strėlių kruša, paleista iš už mietų tvorų. Pasigirdo 
susikryžiuojančių kardų džeržgėjimas, siaubo, įniršio ir 
skausmo klyksmai. Perėja buvo per siaura, ir tik nedau- 
gelis galėjo stoti į kovą, o visi kiti spaudėsi užpakaly ir 
negalėjo nė pajudėti. Žanas de Landa, Vudenė, siras Gi- 
šaras laikėsi, kaip buvo įsakyta, arčiau dofino, trukdy- 
dami jam veikti, kaip, beje, ir jo broliai de Puatjė ir de 
Beri neleido jam nei komanduoti, nei apskritai pajudėti. 
Be to, pro šalmo plyšius, nulipęs nuo arklio ir atsidūręs 
ant žemės, priešais save tegali matyti keletą šimtų šarvų; 
žvilgsniu niekaip neaprėpsi mūšio lauko. Ir dofinas toliau 
savo vėliavos ne ką tematė. Ją vis dar nešė ginklanešys 

Tristanas de Menjelė. O kai grafo Varviko riteriai, tie 
patys, kurie paėmė į nelaisvę Odrehemą, raiti užpuolė 
dofino kariuomenės flangą, jau buvo per vėlu persirikiuo- 
ti ir pereiti į puolimą. 

To dar tetrūko! Tie patys anglai, kurie taip narsiai 
kovėsi nulipę nuo arklių ir kaip tik tuo pagarsėjo, pamatę, 
kad jų priešai eina į ataką pėsti, tučtuojau užšoko ant 
arklių. Ir nors jų buvo nedaug, tarp dofino karių kilo 
sumaištis, tik dar didesnė nei Odrehemo kariuomenėje, 
kuri susidarė pati savaime; sąmyšio čia būta kur kas dau- 
giau. „Saugokitės! Saugokitės!" — kažkas klykė trims ka- 
raliaus sūnums. O Varviko riteriai veržėsi pirmyn, link 
dofino vėliavos; dofinas paleido savo patrumpintą ietį ir, 
stumdomas savųjų, vos laikė savo kardą. 

Vudenė, o gal Gišaras,— gerai niekas iki galo neži- 
no,— patraukė princą už rankovės ir suriko: „Eikite pas- 
kui mus, jūs privalote pasitraukti, monsinjore!"“ Šitai ne 
taip lengva buvo padaryti... Dofinas Matė, kaip vargšas 
"Tristanas de Minjelė krito ant žemės, kaip kraujas plūs- 
telėjo iš po jo antkaklio tarsi iš suskilusio puodo ir kliokė 
ant vėliavų su Normandijos ir Dofinė herbais. Bijau pa- 
sakyti, tačiau Manau, kad šitas vaizdas dofiną ir privertė 
bėgti. Landa ir Vudenė atvėrė jam kelią į savo eiles. Abu 
broliai ėjo paskui, ir Sen Venanas juos vis skubino. 

Nėra ko peikti dofino, kad jis ištrūko iš šito pragaro, 
reikia tik pagirti tuos, kurie padėjo jam tai padaryti. 
Jiems buvo liepta jį lydėti ir saugoti. Jie negalėjo leisti, 
kad Prancūzijos karaliaus sūnūs, 0 ypač vyresnysis, pa- 
kliūtų į priešo rankas. Visa tai labai pagirtina. O tai, kad 
dofinas galėjo nusigauti iki arklių ir kad, atvesdami ark- 
lį prie jo, padėjo jam, kaip ir jo riteriams, yra teisinga, 
nes juos ėmė stumdyti priešo raiteliai. 

Tačiau tai, kad dofinas net neatsigręždamas pasileido 
Tisčia palikęs mūšio lauką, kaip neseniai padarė jo dėdė 
Orleanietis, bus sunku laikyti poelgiu, vertu garbingo 
riterio vardo. Ak, ką ir sakyti, ta diena Žvaigždės ordino 
riteriams nebuvo sėkminga! 

Sen Venanas, senas ir atsidavęs karūnos tarnas, vė- 
liau tvirtins, jog tai jis nutarė išvesti dofiną iš mūšio 
lauko, kadangi pamatė, kad prancūzų reikalai prasti ir 
karaliaus sosto paveldėtojas, patikėtas jo globai, žūtbūt 
turėjo būti išgelbėtas, o tą jam padaryti teko smarkiai 
priešinantis dofinui. Jis netgi įsakė pasitraukti — tai jis 

įrodys pačiam dofinui... Gerasis Sen Venanas! Kitų lie- 
žuviai, deja, pasirodė mažiau santūrūs. 

Dofino armijos žmonės, Matydami, kad šis bėga, ilgai 
nelaukė ir patys išsilakstė užšokę ant savo arklių šauk- 
dami, kad visi pasitraukia. 

Dofinas vienu atsikvėpimMu nušuoliavo gerą ljė. Tuo- 
met Vudenė, Landa ir Gišaras, nutarę, kad jis jau saugus, 
pranešė jam apie savo ketinimus grįžti į mūšio lauką. 
Dofinas jiems nieko nepasakė. Ką gi jis galėjo pasakyti? 
„„Jūs grįžtate vykdyti savo pareigos, o aš pasitraukiu; svei- 
kinu jus ir linkiu viso geriausio!“ Sen Venanas taip pat 
panoro ten grįžti. Tačiau kažkas turėjo likti su dofinu! 
Jį, kaip vyriausią ir protingiausią, privertė būti šalia sos- 
to paveldėtojo. Ir taip Sen Venanas su gausiu eskortu, 
kuris sparčiai didėjo, kadangi prie jo jungėsi sutikti ir 
paklaikę iš baimės bėgliai, palydėjo dofiną ir uždarė jį 
gerai įtvirtintoje Šovinji pilyje. Čia, kaip pasakojama, 
dofinas vargiai nusimovė pirštinę — taip stipriai buvo su- 
tinusi jo dešinė ranka ir visa pamėlynavusi. Daugelis iš- 
vydo, kaip jis pravirko. 


VIII 


KAUNASI KARALIUS 


Dabar į mūšį eiti turėjo karaliaus pulkai... Briunė, 
įpilk mums po lašelį mozlano... Ką sakote? Arkidiako- 
nas?.. Ak, tas iš Verdeno? Mes pasimatysime rytoj, ir 
tai dar per anksti. Čia praleisime tris dienas, kadangi 
toks pavasariškas oras ir mes važiuojame greičiau nei 
manėme; tik įsivaizduokite, gruodis, o Medžių pumpurai 
sprogsta... 

Taip, karalius Jonas liko Mopertiuji lauke... Moper- 
tiuji... Kaip aš anksčiau nepagalvojau. Kai garsiai kar- 
toji tikrinius vardus, nebejauti jų prasmės... Moper- 
tiuji... Bloga išeitis, bloga baigtis... Taip pavadintoje 
vietovėje reikėjo vengti veltis į mūšį. 

Pirmiausia karalius pamatė be tvarkos sprunkančius 
brolio pulkus; jie net nebuvo spėję susiremti su priešu. 

Paskiau jis stebėjo, kaip į šalis išsisklaidė jo sūnaus pul- 
kai; šie buvo nugalėti, nors kaip reikiant ir nesusikovę. 
Ką ir kalbėti, jis apmaudavo, tačiau nutarė, kad dar ne 
viskas prarasta. Jo vieno kariuomenė gausesnė nei visų 
anglų kartu paėmus. 

Labiau patyręs karo vadas nesunkiai būtų suprates, 
koks pavojus tyko, ir būtų iškart pakeitęs puolimo planą. 
O karalius ramiausiai leido anglų riteriams kartoti ir kar- 
toti tą patį puolimo manevrą, kuris taip puikiai jiems pa- 
vyko. Karaliaus armiją jie puolė nuleidę žemyn ietis ir 
lengviausiai pralaužė priekines karių gretas. 

Vargšas Jonas II! Jo tėvas, karalius Pilypas, sumuš- 
tas Kresi kautynėse tik dėl to, kad pasiuntė savo kava- 
leriją prieš pėstininkus, o jis pralaimėjo Puatjė tik todėl, 
kad pasielgė visiškai atvirkščiai. 

„Ką gali padaryti, kai susiduri su negarbingu priešu, 
naudojančių kitokį ginklą nei tu?“ Šit ką jis man pasakė 
po to, kai mes vėl susitikome. Kai jis pasiuntė į mūšį 
„ėstininkus, tai ir anglai, jei jie būtų garbingi žmonės, 
privalėjo nesėsti ant arklių. O! Mūsų valdovas ne vie- 
nintelis, kuris savo pralaimėjimo klaidas suverčia prieši- 
ninkui, nepanorusiam žaisti pagal jo sumanytas taisykles! 

Ir dar jis man pasakė, kad nepaprastas įniršis, apėmęs 
jį, tik sutvirtino jo jėgas. Jis nebejautė net savo šarvų 
svorio. Jo geležinis vėzdas perlūžo,— juo jis spėjo nudobti 
dešimtis priešo karių. Beje, jam labiau patiko šitaip už- 
mušti žmones, o ne perkirsti juos pusiau, tačiau, turėda- 
mas tik dviašmenį kovos kirvį, jis mosavo juo, suko jį 
virš galvos ir kirto kirto. Galėjai pamanyti, kad išpro- 
tėjęs Miškakirtys taršo plieninę girią. Niekuomet mūšio 
laukas dar nebuvo mates tokio smarkaus kovotojo. Jis 
nejautė nieko: nei nuovargio, nei baimės, tik vieną įniršį, 
kuris akino jį stipriau nei kraujas, žliaukęs per kairį jo 
voką. 

O dar taip neseniai jis buvo visiškai tikras nugalė- 
siąs! Ir viskas žlugo. Kas kaltas, kas? Kaltas Klermonas, 
Odrehemas — jo niekam tikę maršalai, per anksti pradėję 
atakuoti, kaltas ir tas asilas konetablis! Kad jie nustiptų, 
kad jie visi nustiptų vietoje! Nors jau dėl šito jis gali būti 
ramus, tas mūsų gerasis karalius: bent šis jo linkėjimas 
išties išsipildė. Kunigaikštis Atėnietis žuvo; netrukus jo 
kūną, perrėžtą ieties ir sutryptą arklio kanopų, rado prie 
krūmo. Maršalas Klermonas irgi negyvas; į jį įsmigo tiek 

iečių, kad jo lavonas priminė papūstą kalakuto uodegą. 
Odrehemas paimtas į nelaisvę su perkirsta šlaunimi. 

Siutulys ir įniršimas. Viskas prarasta, tačiau karalius 
Jonas trokšta tik vieno — žudyti, žudyti, žudyti visus, 
kurie tik pakliūva į akis. O paskui kas bus, tas bus, tegul 
plyšta širdis ir ateina mirtis! Jo žydra, lelijomis išsiuvi- 
nėta mantija virto skarmalais. Jis Matė, kaip nukrito jo 
vėliava, kurią šaunusis Žofrua de Šarni ką tik spaudė prie 
krūtinės, kai jį užpuolė penki anglų peilininkai, matė, 
kaip vienas Velso lankininkas ar airių valstietis, gink- 
luotas primityviu mėsininko peiliu, nusinešė jo vėliavą. 

Karalius šaukia saviškius: ,,Pas mane, Artua! Pas mane, 
Burbonai!“ Juk jie ką tik buvo čia. Tačiau dabar grafo 
Robero sūnų, Navaros karaliaus skundiką, milžiną vištos 
smegenimis... „Mano kuzenas Jonas, mano kuzenas Jo- 
nas..." paėmė į nelaisvę, anglai sučiupo ir jo brolį Karolį 
d'Artua, ir dofino žmonos tėvą, Monsinjorą de Burboną. 

„Pas Mane, Renjo, pas mane, vyskupe! Melskis, tegul 
išgirsta tave Dievas!“ Jei Renjo Šovo šiuo metu ir kal- 
bėjo su Viešpačiu Dievu, tai kalbėjo akis į akį. Šalono 
vyskupo kūną rado netoliese; jo akys po geležine mitra 
buvo užmerktos amžiams. Niekas neatsiliepė į karaliaus 
šaukimą, tik vienas lūžinėjantis berniuko balsas klykte- 
lėjo: „Saugokitės, tėve! Žiūrėkite ten, tėve, dešinėj pa- 
vojus, saugokitės!" 

Akimirką atrodė, kad grįžta viltis karaliui, kai jis pa- 
matė atjojančius Landa, Vudenė ir Gišarą. Tai bėgliai 
susiprato ir grįžta? Vadinasi, jam į pagalbą netrukus at- 
šuoliuos ir princo pulkas? „Kur mano sūnūs?" — ,,„Saugio- 
je vietoje, valdove!" 

Landa ir Vudenė puolė į mūšį. Vieni. Vėliau karalius 
sužinojo, kad jie abu žuvo, žuvo išgelbėję Prancūzijos 
princus ir grįžę kovoti, idant niekas jų nepavadintų bai- 
liais. Šalia karaliaus kovėsi vienas jo sūnus Filipas, jau- 
niausiasis, tėvo numylėtinis; jis be perstogės klykia: ,„De- 
šinėje, tėve, pavojus, saugokitės! Tėve, tėve, saugokitės 
is dešinės..." Sakysime tiesiai, berniukas daugiau trukdo 
tėvui nei padeda jam. Kardas buvo per sunkus vaiko ran- 
koms, kad galėtų juo pulti; karaliui Jonui tekdavo at- 
stumti savo ilguoju kirviu šitą nereikalingą geležtę ir tik 
tuomet gintis nuo priešų. Tačiau nors jis, jo Mažasis Fi- 
lipas, nepabėgo! 

Staiga karalius Jonas susigriebia esąs apsuptas dvyli- 
kos priešo pėstininkų tokiu tankiu žiedu, kad nė vienas 

iš jų nebegali nė pajudėti. Išgirsta šaukiant: „Tai kara- 
lius, čia karalius, čiupk karalių!“ 

Ir šitame baisiame rate nematyti nė vienos prancū- 
ziškos mantijos. Ant skydų ir skydelių tik anglų ir gasko- 
nų herbai. „„Pasiduokite, pasiduokite, antraip jums ga- 
las!"— šaukė jam. 

Tačiau paklaikęs karalius nieko negirdėjo. Jis tik mo- 
savo savo kirvuku. Kai anglai jį atpažino, kiek atsitraukė; 
velniai rautų, betgi jį nori paimti gyvą! Jis šnioruoja į 
dešinę ir į kairę, ypač į kairę, kadangi kairė jo akis buvo 
užlipinta krauju... „Tėve, saugokitės...“ Karalius pa- 
junta smūgį į petį. Ir čia vienas galingas milžiniško ūgio 
riteris prasibrauna pro spūstį, savo galingų kūnu pra- 
muša plieno sieną, darbuodamasis antalkūniais, ir išdygsta 
priešais karalių, kuris vis dar Malė savo kirviu orą. Ne, 
tai ne Žanas d'Artua, aš jums jau sakiau, jį paėmė į ne- 
laisvę. Skambiu balsu riteris šūktelėjo prancūziškai: ,„Val- 
dove, valdove, pasiduokite!“ 

Karalius Jonas tuomet nustoja plakęs tuštumą, ap- 
žvelgia jį apsupusius žmones ir atsako riteriui: ,Kam aš 
pasiduosiu, kam? Kur mano kuzenas Velso princas? Aš 
kalbėsiu tik su juo.“—,,Valdove, jo čia nėra: pasiduokite 
man, ir aš jus nuvesiu pas jį“ — atsako milžinas. „Kas 
jūs?"—,,Deni de Morbekas, riteris, jau penkerius metus 
esu Anglijos karalystėje, kadangi namuose gyventi ne- 
galiu.“ 

Morbekas, nuteistas už žmogžudystę ir už karo įsta- 
tymų pažeidimą, buvo brolis to paties Žano Morbeko, ku- 
ris taip puikiai pasidarbavo navariečiams, vadovaudamas 
Filipo d'Evrė ir Eduardo III deryboms. O! Likimas patvar- 
ko taip, kaip jam patinka, ir Mėgsta įberti druskos į ugnį. 

„Pasiduodu jums',— tarė karalius ir ant žemės numetė 
savo kirvuką, nusimovė šarvinę pirštinę ir ištiesė ją ga- 
lingajam riteriui. Paskiau kelias sekundes pastovėjo su- 
stingęs, kol galutinai suvokė pralaimėjęs. 

Bet šit vėl netoli jo kyla triukšmas; jį stumdo, kažkur 
tempia, spaudžia. Kažkas užvirsta ant jo, ir jis pasijunta 
dūstąs. Dvi dešimtys žaliūkų vienu balsu klykia: „Aš jį 
sučiupau, aš jį sučiupau, ne, tai aš jį sučiupau“. Vienas 
gaskonas rėklojo garsiau už kitus: „Jis mano! Aš pirmas 
jį užpuoliau. O jūs, Morbekai, atėjote tada, kai jau viskas 
buvo padaryta!“ Morbekas atsako: „„Ko čia rėkaujate, 
Trua? Juk jis pasidavė man, 0 ne jums“. 

Visas triukšmas kilo tik dėl to, kad už Prancūzijos 
karaliaus suėmimą laukė nemaža nauda — ir garbė, ir pi- 
nigai! Dabar kiekvienas stengėsi sučiupti karalių ir taip 
įrodyti savo teises. Bertranas de Trua griebė už rankos, 
kažkuris — už kaklo; karalius nebeišlaikė tampymo, sun- 
kių šarvų ir pargriuvo. Visi būtų jį sudraskę į gabalus. 

„Senjorai! Senjorai! — šaukė jis.— Malonėkite su rei- 
kiama pagarba vesti mane, be to, ir mano sūnų pas prin- 
cą, Mano kuzeną. !r nesimuškite dėl to. Esu pakankamai 
galingas ir galėsiu visus jus padaryti turtingus.“ 

Niekas jo neklausė ir staugė toliau: „Ne, aš jį sučiu- 
pau. Jis mano!" 

Tie pasipūtę riteriai susipliekė, grėsmingai atkišę savo 
geležinius nagus, jie pjovėsi dėl karaliaus tarytum šunys 
dėl kaulo. 

Dabar pažiūrėkime, kas vyksta Velso princo pusėje. 
Jo gerasis karo vadas Džonas Čandas atjojo pas jį, ir abu 
stovėjo ant kalvelės, nuo kurios atsivėrė mūšio laukas. 
Jų arkliai kruvinomis šnervėmis putojo, o nuo žąslų tįso 
baltos seilės. Patys raiteliai sunkiai gaudė kvapą. ,„Gir- 
dėjome, kaip vienas ir kitas ryte rijome orą. ..'— vėliau 
pasakojo Man Čandas. Princo veidu sroveno prakaitas, o 
jo plieninė pelerina, prisegta prie šalmo ir dengianti vei- 
dą bei pečius, kaskart įkvepiant ritmingai kilnojosi. 

Priešais juos visur išvartytos aštriatvorės, sutrypti 
krūmokšniai, nuniokoti vynuogynai, užmušti arkliai ir 
žmonių lavonai. Vienur orą pasagomMis daužė dar negalin- 
tis nusibaigti arklys, kitur šliaužė šarvuotas karys, o kiek 
tolėliau trys ginklanešiai po Medžiu nešė mMerdintį riterį. 
Ir visur Velso lankininkai ir airių peilininkai apžiūrinėjo 
lavonus. Vietomis dar girdėjosi kardų žvangėjimas. Anglų 
riteriai leidosi į slėnį, spausdami paskutinius mėginančius 
pabėgti Prancūzijos karius. 

Čandas tarė: „Ačiū Dievui, šiandien jūsų diena, mon- 
sinjore“.— ,,Teisybė, tokia buvo Dievo valia, ši diena tik- 
rai mano. Mes nugalėjome!"— atsakė jam princas. Čandas 
tęsė: „Manyčiau, vertėtų jums pasilikti čia ir įkurdinti 
savo armiją ten, ant kalvos, šalia tų krūmų. Tuomet pas 
jus galės susirinkti jūsų žmonės, kurie dabar taip išsibars- 
te. O ir jūs ten galėsite kiek atvėsti, nes esate gerokai 
įkaitęs. Juk nebėra ko persekioti“. —,,Aš irgi taip ma- 
nau“, — sutiko princas. 

Kol vėliavą su išsiuvinėtais liūtais ir lelijomis kėlė 
krūmokšniuose, o trimitininkai pūtė ragus kviesdami rink- 

tis, princas Eduardas nusiėmė šalmą, papurtė savo švie- 
sius plaukus ir nusišluostė sudrėkusius ūsus. 

Kokia diena! Reikia pripažinti, kad princas išties ne- 
gailėjo savęs; jis šuoliavo nesustodamas, kad pasirodytų 
visiems pulkams, kad padrąsintų lankininkus, skatintų 
riterius ir nuspręstų, kur siųsti pastiprinimą. .. Žinoma, 
šituos reikalus daugiausia spręsdavo Varvikas ir Siufol- 
kas, jo maršalai, tačiau ir jis visuomet būdavo šalia ir 
spėdavo įterpti: „Šaunuoliai, jūs veikiate teisingai...“ 
Tiesą sakant, princas Eduardas savarankiškai priėmė vie- 
nintelį, bet patį svarbiausią sprendimą; dėl jo šiandien 
jis vertas pašlovinimo. Kai jis pamatė, kad kunigaikščio 
Orleaniečio armija netvarkingai traukiasi spaudžiama sa- 
vųjų kavalerijos, jis nieko nelaukdamas įsakė pasodinti 
karius ant arklių, idant šie panašiai veiktų su Norman- 
dijos kunigaikščio kariuomene. Jisai pats puolė kokius 
dešimt kartų. Atrodė, lyg jis visur būtų. Kiekvienas, pri- 
jodamas prie princo po mūšio, kalbėjo tą patį: „Šian- 
dien — jūsų diena. Jūsų šlovės diena... Šią didžią datą 
tautos išsaugos savo atmintyje. Šiandien jūsų diena, jūs 
padarėte stebuklą". 

Jo asmens sargybos dvariškiai ir kambariniai skubėjo 
pastatyti palapinę ir atsiųsti vežimą, rūpestingai iki šiol 
slėptą, pridėtą visko, ko reikia iškilmėms: krėslų, stalų, 
indų ir stalo reikmenų, vyno. 

Princas vis dar nesiryžo nulipti nuo žirgo, tarsi per- 
galė nepasiekta. 

„Kurgi Prancūzijos karalius? Ar kas nors jį matė?'— 
klausinėjo jis savo ginklanešių. 

Jis buvo tarsi apgirtęs ir nenustygo vietoje. Jodinėjo 
po visą kalvą, pasiryžęs stoti į kažkokią lemiamą kovą. 

Staiga viržiuose jis pastebėjo nejudantį šarvuotą karį. 
Riteris buvo mires; visi ginklanešiai jį paliko, išskyrus 
vieną seną jo sužeistą tarną, pasislėpusį atvašyne. Šalia 
riterio gulėjo jo vėliava: Prancūzijos herbai purpuro fone. 
Princas paliepė nuimti nuo mirusiojo šalmą. Taip, Aršam- 
bo... jūs atspėjote, tai buvo mano sūnėnas... Roberas 
Diuracas. 

Aš nesigėdiju savo ašarų... Jo asmeninė garbė pa- 
akstino jį daryti tai, ką Bažnyčios, vadinasi, ir mano garbė 
turėjo užginti jam. Tačiau aš jį supratau. Be to, jis buvo 
toks narsus... Ir nėr dienos, kad aš nemelsčiau Dievo 
atleisti jo nuodėmes. 


Princas įsakė savo ginklanešiams: „„Paguldykite riterį 
ant skydo ir neškite į Puatjė, o ten perduokite jį nuo ma- 
nęs Perigoro kardinolui kartu su mano sveikinimais“. 

Ir šitaip, taip aš sužinojau, kad laimėjo anglai. Tik 
pamanykite, dar šįryt princas buvo pasiruošęs pasirašyti 
taikos sutartį, sugrąžinti viską, ką buvo užgrobęs ir pri- 
siplėšęs, ir ištisus septynerius metus nepakelti prieš Pran- 
cūziją ginklo! Kai kitą dieną susitikome Puatjė, jis iš- 
sakė man daugybę priekaištų. O! Kalbėdamas jis nerinko 
žodžių. Atseit aš norėjęs pasitarnauti prancūzams, aš jį 
apgavau padidindamas jų pajėgas, metęs ant svarstyklių 
lėkštės visą Bažnyčią, kad tik paveikčiau jį ir priversčiau 
sutikti tartis dėl taikos. Ką aš galėjau jam atsakyti? ,(Ge- 
rasis Mano prince, iš meilės Dievui jūs naudojote visus 
būdus išsaugoti taiką. Dievo valia išsipildė.“ Štai ką aš 
jam pasakiau... 

Ant kalvos netrukus pasirodė Varvikas ir Siufolkas, 
o su jais ir lordas Kobheimas. ,,Ar sužinojote ką apie ka- 
ralių Joną?“ — paklausė jų princas. ,,Ne, nebent mes tik- 
rai nieko nematėme, manome, kad jis arba žuvo, arba 
paimtas į nelaisvę, nes jis tikrai su savo kariais neiš- 
jojo.“ 

Tuomet princas kreipėsi į juos: „Prašau jūsų grįžti ir 
apžiūrėti visą mūšio lauką. Noriu žinoti tiesą. Raskite 
karalių Joną“. 

Anglai išsibarstė, išsisklaidė mMažne dviejų 1jė spindu- 
liu; jie medžiojo kiekvieną žmogų, persekiojo jį, džerš- 
kindami kardais. Dabar, kai diena virto pergalės diena, 
kiekvienas sekiojo priešą stengdamasis gauti naudos. O 
kaipgi! Viskas, kas priklausė sučiuptam riteriui — gink- 
lai, šarvuotė ir brangenybės — dabar jau atitekdavo nu- 
galėtojui. O karaliaus Jono baronai sa puoštis auksu, 
daugelis juosėsi net auksinius diržus. Žinoma, o dar iš- 
pirka, kurios dydis dar ilgai bus aptarinėjamas ir nustato- 
mas atsižvelgiant į belaisvio rangą. Prancūzai per daug 
tuščiagarbiai ir turi patys nuspręsti, kiek verti. Galima 
visiškai pasikliauti jų tuštybe. Taigi, kaip kam pasiseka! 
Tas, kuriam nusišypso laimė sučiupti tokį kaip Žanas 
d'Artua arba grafas de Vandomas, ar grafas de Tankar- 
vilis, galėjo svajoti pasistatyti naują pilį. Tie, kurie paėmė 
į nelaisvę kokį smulkų dvarininką ar dar neįšventintą į 
riterius pažą, tegali pakeisti savo dvaro salės baldus ar 
padovanoti savo širdies damai keletą suknelių. O kur 
dar princo dovanos už žygdarbius ir narsumą mūšyje. 

„Mūsų žmonės vijo sumuštuosius iki pat Puatjė var- 
tų ,— atėjęs pranešė Žanas de Graji, samdytinis iš Biušo. 
Vienas riteris iš jo pulko, grįžęs nuo Puatjė su gausiu 
grobiu, apšvarinęs tik keturis prancūzus vien dėl to, kad 
daugiau negalėjo patempti, pasakojo, kad ten susigrūdę 
daugybė žmonių, nes Puatjė gyventojai uždarė miesto 
vartus; klaikios žudynės įvyko tiesiog vietoj, prie už- 
vertų vartų, ir dabar prancūzai pasiduodavo iškart, vos 
tik išvydę kokį anglą. Net patys menkiausi lankininkai į 
nelaisvę paėmė po penkis ar šešis prancūzus. Apie tokį 
sutriuškinimą dar niekada neteko girdėti. 

„O karalius Jonas irgi ten?" — paklausė princas.—,Ži- 
noma, ne. Man būtų pranešę.“ 

Čia, kalvos papėdėje, pasirodė Varvikas ir Kobheimas; 
jie ėjo pėsčiomis, vesdami savo arklius už pavadžių ir 
bandydami nuraminti juos lydintį eskortą — kokius 20 ri- 
terių ir ginklanešių. Šie mMastagavo rankomis mėgindami 
atgaivinti kovos momentus, šūkavo, ginčijosi anglų, pran- 
cūzų, gaskonų kalbomis. Priešais juos vos vilkdamas ko- 
jas sliūkino mirtinai išvargęs, kiek svirduliuodamas žmo- 
gus; plika ranka jis laikė už šarvinės pirštinės berniuką. 
Vienas šalia kito ėjo tėvas ir sūnus; ant jų krūtinių pui- 
kavosi skarmalais virtusių šilkinių mantijų lelijos. 

„Atgal! Nedrįskite artintis prie karaliaus, jei jis šito 
neprašo!" — šaukė Varvikas. 

Tik dabar Velso princas Eduardas, Akvitanijos prin- 
cas ir Kornuelo kunigaikštis, suprato ir suvokė visą savo 
pergalės neaprėpiamumą. Karalius, karalius Jonas, didžiau- 
sios ir galingiausios Europos karalystės valdovas. .. Vyras 
ir vaikas labai lėtai artinosi prie jo... O! Šita akimirka 
visiems laikams liks žmonių atmintyje!.. Princui atrodė, 
kad į jį nukreiptos viso pasaulio akys. 

Jis davė ženklą savo didžiūnams, kad šie nukeltų jį 
nuo arklio. Pajuto, kokios užtirpusios jo kojos ir juos- 
muo. 

Jis atsistojo prie savo palapinės. Saulė jau slinko va- 
karop, paskutiniai spinduliai nuauksino visą giraitę. Visi 
tie žmonės būtų be galo nustebę, kai jiems būtų pasakyta, 
kad mišparų valanda jau praėjo. 

Eduardas ištiesė abi rankas tarsi norėdamas priimti 
dovaną, kurią jam dovanojo Varvikas ir Kobheimas, pa- 
čios Apvaizdos dovaną. Prancūzijos karalius, nors ir sų- 
linkęs nuo priešiškos jam dalios naštos, vis dėlto buvo 
už jį aukštesnis. Jis atsakė savo nugalėtojui tuo pačiu 

gestu: abi jo rankos — viena pirštinėta, o kita plika — 
išsitiesė link jo. Taip jie kiek pastovėjo spausdami ran- 
kas. Paskiau Eduardas padarė tai, kas iki širdies gelmių 
sujaudino visus ten buvusius riterius. Jis buvo karaliaus 
sūnus, 0 jo belaisvis buvo pats karalius, karūnuotas 
Reimse. Vis dar laikydamas Joną už rankų, Eduardas že- 
mai nulenkė galvą ir padarė vos pastebimą judesį, lyg 
ketindamas priklaupti ant vieno kelio. Pagarba nepavy- 
kusiam narsumui... Visa, kas aukština mūsų nugalėtąjį, 
aukština ir mūsų pergalę. Tų grubių, kovų užgrūdintų 
vyrų krūtines suspaudė graudulys. 

„Sėskite, valdove, mano kuzene,—- tarė Eduardas, 
kviesdamas karalių Joną įeiti į jo palapinę.— Leiskite pa- 
vaišinti jus vynu ir prieskoniais. Atleiskite, kad tegalėsiu 
pasiūlyti labai skurdžią vakarienę. Netrukus sėsime prie 
stalo.“ 

Ant kalvos skubėjo statyti didžiulę pavėsinę; princo 
dvariškiai puikiai žinojo savo pareigas. Virėjai visuomet 
turi savo skryniose paštetų ir mėsos atsargų. Jei ko ir 
pritrūko, tą nesunkiai rado pašniukštinėję Mopertiuji vie- 
nuolynų sandėliuose. Princas dar pridūrė: „Jūsų giminės 
ir baronai turės malonumą prisijungti prie jūsų. Liepsiu 
juos pakviesti. Leiskite, kad sutvarstytų jūsų žaizdą kak- 
toje; ji rodo išties didžiulę jūsų narsą“. 


IX 


VAKARIENĖ PAS PRINCĄ 


Šit pasakoju jums, o galvoje vis kirba mintys apie 
tautų likimą ir tai, kokios permainos po šio pralaimėjimo 
mūsų laukia, koks didžiulis posūkis ištiks mūsų karalys- 
te... ir pasakoju ne kur kitur, o kaip tik Verdene... 
Kodėl? Ogi todėl, kad tai, ką šiandien galima vadinti Pran- 
cūzijos karalyste, atsirado iš pasirašytos sutarties kaip tik 
čia, po Fontenua mūšio, tada vadinamo Fontaneum... 
Patys puikiai žinote, kaip viskas prasidėjo... nuo sutarčių 
tarp trijų Liudviko Pamaldžiojo sūnų. Karolio Plikojo 
dalis buvo smarkiai apkarpyta, be to, niekas nepaisė, kad 

žemės būtų padalytos teisingai. Alpės, Reinas turėjo būti 
natūralios Prancūzijos sienos, ir tai, kad Verdenas ir Me- 
cas atiteko imperijai, stokoja sveiko proto. O kas laukia 
Prancūzijos rytojė Kaip ją sukarpysė Gal po 10 ar 20 
metų Prancūzijos visai nebebus? Tokį klausimą daugelis 
kelia jau visai rimtai. Ir tam turi pagrindo, nes Mato, kaip 
vieną didžiulį gabalą atplėšė anglai, o kitą — navariečiai; 
jis nusidriekia nuo vienos jūros iki kitos kartu su Lan- 
gedoku, o Arlio karalystė vėl atiteko imperijai, o dar 
Burgundija... Kiekvienam taip ir knieti pasiglemžti kuo 
daugiau iš silpnesniojo. .. 

Jei jums įdomu žinoti mano nuomone, tai aš nėmaž tuo 
netikiu, kadangi Bažnyčia, kol aš gyvas ir kol bus gyvi 
žmonės, Manantys panašiai kaip aš, nieku gyvu neleis 
šitokio ketvirčiavimo. O be to, juk liaudies atminty dar 
labai gyva vieninga ir didi Prancūzija. Prancūzai netru- 
kus įsitikins, kad jie bus niekas tuomet, kai sužlugs ka- 
ralystė, kai jie nesusijungs į vieną valstybę. Tačiau rei- 
kės pereiti sraunias ir pavojingas brastas. Galbūt ir jums 
pačiam bus lemta susidurti su sunkiu ir atsakingu pasi- 
rinkimu. Rinkitės, Aršambo, visuomet karalystę, nors ją 
valdytų ir niekam tikęs karalius... Kadangi karalius gali 
mirti arba būti išvarytas iš sosto, arba tiesiog pakliūti 
į nelaisvę, o karalystė juk bus. 

Tą vakarą prie Puatjė Prancūzijos didybė nusipelnė 
tos pagarbos, kurią nugalėtojas, apakintas savo sėkmės 
ir beveik netikėdamas palankiu likimu, reiškė savo nuga- 
lėtajam. Keista tai buvo užstalė, paruošta tuojau po mūšio 
vidury gūdžios Puatu girios, tarp raudono audeklo sienų. 
Garbingiausioje vietoje ryškiai apšviesti žvakių ugnelių 
sėdėjo Prancūzijos karalius, jo sūnus Filipas, monsinjo- 
ras Žakas Burbonas, gavęs kunigaikščio titulą, nes jo 
tėvas žuvo mūšyje, Žanas d'Artua, grafai de Tankarvilis, 
d'Etampas, de Damartenas, taip pat sirai de Žuenvilis ir 
de Partenė; prieš juos padėjo sidabro indus ir stalo įran- 
kius. Prie kitų stalų, tarp anglų ir gaskonų riterių, susėdo 
galingiausi ir turtingiausi prancūzų belaisviai. 

Velso princas dėjosi, kad stojasi norėdamas pats pa- 
tarnauti Prancūzijos karaliui, ir pylė jam daug vyno. 

„Valgykite, brangusis valdove. Nesigailėkite to, ką 
padarėte. Juk jei Dievas nepanoro išpildyti jūsų valios 
ir reikalai nepasisuko jūsų naudai, jūs nūnai pelnėte gar- 
bingą narsuolio šlovę, didingi jūsų žygiai pralenkė visus 
iki šiolei garsėjusius. Užtikrinu, jog monsinjoras mano tė- 

vas parodys jums kuo didžiausią pagarbą, derančią aukš- 
tam jūsų asmeniui, ir derėsis su jumis tokiomis geromis 
sąlygomis, kad tapsite geriausiais draugais. Juk neginči- 
jamai kiekvienas čia pripažįsta jūsų drąsą, — jūs pralen- 
kėte visus.“ 

Tonas buvo duotas. Karalius Jonas su palengvėjimu at- 
siduso. Jis atsakinėjo į šeimininko mandagybes, ir jo kai- 
rė skaisčiai žydra akis gyvai žvalgėsi aplinkui; tik kairė, 
kadangi dešinę slėpė raištis, juosiantis jo žemą kaktą. 
Jis buvo karalius riteris; savo pralaimėjimo valandą jam 
itin svarbu atrodyti kaip tik tokiam. Prie kitų stalų kalbos 
vis garsėjo. Po tokių žiaurių susirėmimų kardais ir kir- 
viais abiejų priešiškų pusių senjorai lenktyniavo saky- 
dami pagyras. 

Jie garsiai aptarinėjo kautynių peripetijas, be palio- 
vos kėlė į padanges jaunojo princo Filipo narsą, o šis, 
apsunkęs nuo valgių ir nuvargintas tokios sunkios die- 
nos, iš lėto suposi savo krėsle ir ėmė snūduriuoti. 

Pagaliau pradėjo suvedinėti sąskaitas. Be žymių sen- 
jorų, kunigaikščių, grafų ir vikontų, kurių buvo apie 
dvidešimt, tarp belaisvių neabejotinai atsidūrė ir daugiau 
nei 60 baronų ir dvasininkų, turinčių teisę į vėliavas; 
paprastų riterių, ginklanešių ir pažų nė nesuskaičiuosi. 
Aišku viena: į nelaisvę paimta ne mažiau kaip du tūks- 
tančiai, o tikras visų belaisvių skaičius bus žinomas tik 
rytoj... 

Kiek žuvusiųjų? Reikia manyti, tiek pat. Princas įsakė 
spėti iki aušros surinkti kūnus ir nunešti juos į Puatjė 
vienuolyną; priekyje turėjo būti nešami kunigaikščio Atė- 
niečio, kunigaikščio Burbono ir Šalono grafo vyskupo 
palaikai, idant ten jie būtų palaidoti su deramom iškil- 
mėm ir atitinkama pagarba, kokios jie nusipelnė. Kokia 
procesija! Niekuomet dar vienuolynas per vieną dieną 
nebuvo regėjęs tiek kilmingų ir turtingų žmonių. Kokia 
sėkmė ištiko pranciškonus, kiek mišių ir kiek dovanų! 
Tiek pat atiteko ir dominikonams. 

Aš jums jau minėjau, kad prireikė išardyti abiejų vie- 
nuolynų navą ir pertvarą, idant galima būtų per du aukš- 
tus palaidoti tuos Žofrua de Šarni, Rošešuarus, Estašus 
de Ribmonus, Dansus de Meloni, Žanus de Monmarijonus, 
Segenus de Klū, La Fajetus, La Rošdragonus, La Rošiukus, 
La Roš Pjerus de Bra, Olivjė de Sen Žoržus, Imberus de 
Sen Saturnenus... Ir dar galėčiau suminėti jų kelias de- 
šimtis. 

„Gal kuris žino, kas nutiko Arkidiakonui?'— paklausė 
karalius. 

Arkidiakonas sužeistas, jį paėmė į nelaisvę vienas 
anglų riteris. Kokios išpirkos reikalauti už Arkidiakoną? 
„Ar jis turi kokią didesnę pilį, žemės valdų? Nė kiek ne- 
sigėdydamas šituo domėjosi jo nugalėtojas. Ne, neturi. Tik 
nedidelį dvarą Veline. Bet jei karalius ištarė jo vardą, 
kaina už įį tikrai padidės. 

„Aš jį išpirksiu“,— tarė Jonas II, dar nežinodamas, 
kiek pats atsieis Prancūzijai, tačiau vėl grįždamas prie 
savo valdoviško didingumo. 

Tuomet princas Eduardas atsakė: „Iš meilės jums, si- 
Ie, Mano kuzene, pats išpirksiu Arkidiakoną ir suteiksiu 
jam laisvę, jei jūs tik šito geidaujate“. 

Triukšmas prie stalų vis garsėjo. Godžiai išgertas vy- 
mas ir praryta Mėsa trenkė į galvą tiems išvargusiems žmo- 
nėms, kurie nuo pat ryto nebuvo turėję nė kąsnio bur- 
noje. Jų susirinkimas labai panėšėjo į dvaro vakarienę, 
valgomą po didžiojo turnyro, ir į galvijų mugę. 

Morbekas ir Bertranas de Trua vis dar negalėjo baigti 
ginčytis, kuris gi į nelaisvę paėmė karalių. ,Aš paėmiau, 
sakau jums, aš!" — ,,Nieko panašaus, aš jau buvau jį su- 
čiupęs, tik jūs mane atstūmėte!"—,,„(O kam jis atidavė 
savo šarvinę pirštinę?“ 

Šiaip ar taip, išpirka,— o ji turėjo būti išties didelė, — 
šitiems dviem senjorams negrėsė; ji atiteks Anglijos ka- 
raliui. Paimtas į nelaisvę karalius priklauso karaliui. Šie 
abudu kivirčijosi tik tam, kad abu troško pensiono, kurio 
karalius Eduardas nepagailės skirti nugalėtojui. O šiaip 
jie jau dvejojo, ar nebūtų buvę naudingiau, žinoma, 
išskyrus garbę, paimti į nelaisvę kurį nors turtingesnį ba- 
roną ir su juo pasidalyti grobį. Juk dalybos — įprastas da- 
lykas, ir vieno belaisvio apdarus ir brangenybes dalijasi 
du ar trys riteriai. Vyko ir mainai. „Atiduokite man sirą 
de La Turą; aš jį pažįstu, jis mano brangios žmonos gi- 
minaitis. O jums perleisiu Movinė, kurį sučiupau. Jūs tik 
išlošite, kadangi Movinė — Turenės senešalas.“ 

Tą akimirką karalius Jonas pliaukštelėjo delnu per sta- 
lą. 

„Mano sirai, mano gerieji senjorai, aš puikiai girdžiu 
viską, ką kalbate jūs ir tie, kurie mus paėmė į nelaisvę 
garbingame riterių mūšyje. Dievo valia mes buvome nu- 

galėti, tačiau Matote, kaip pagarbiai esame čia priimami. 
Mes privalome neužmiršti, kad esame riteriai. Nė vienas 
tenedrįsta bėgti ar sulaužyti duotą žodį, kadangi aš jį 
viešai pasmerksiu.“ 

Galėjai pamanyti, kad šitas sutriuškintas karo vadas 
įsakinėja ir labai oriai liepia savo baronams tvarkingai 
laikytis nelaisvės sąlygų. 

Velso princas, įpylęs Sent Emiljono vyno, padėkojo 
jam už tuos žodžius. Šis jaunuolis karaliui Jonui pasirodė 
labai mielas. O koks dėmesingas, kokių gražių Manierų! 
Karalius Jonas norėtų, kad į jį panėšėtų jo sūnus! Gėri- 
mas ir nuovargis darė savo, ir jis neiškentė nepaklausęs: 
„O jūs nepažinojote monsinjoro Ispano?'—,,„Ne, brangu- 
sis sire; aš tik su juo koviausi jūroje...“ Ak, tas princas 
išties malonus; jis juk galėjo pridurti: ,,Aš jį tada sumu- 
šiau..."—, Jis buvo geras mano draugas; jūs esate labai 
į jį panašus..." Ir staiga jo balse suskamba pykčio gai- 
delė: „Tik neprašykite, kad paleisčiau į laisvę savo žentą 
Navarietį. Tegul atima man gyvybę, bet šito vis vien 
nepadarysiu". 

Jonas II išties buvo didis tą trumpą akimirką mūšio 
lauke, prieš jį sučiumpant. Išdidus patekęs į tokią bėdą. 
O nūnai jis vėl toks, koks buvo iš prigimties: manieros, 
atspindinčios jo per daug gerą nuomonę apie save, silpna 
nuovoka, niekam nereikalingi rūpesčiai, gėdingos aistros, 
absurdiški potroškiai ir nepajudinama neapykanta. 

Nelaisvė, nelaisvė aukso narve tam tikra prasme jam 
patiko, žinoma, tokia nelaisvė, kokia dera karaliui. Šis ap- 
gaulingas garbėtroška pasuko savo likimo keliu; likimas 
jam lėmė būti nugalėtam. Kurį laiką baigėsi visi valdymo 
rūpesčiai, kovos su priešingomis jėgomis, ardančiomis ka- 
ralystę, baigėsi nuobodulys, kai reikia duoti įsakymus, ku- 
rių nė vienas nevykdo. Dabar jam ramu, jis gali imti liu- 
dytoju patį dangų, kuris jam toks nepalankus, apsisiausti 
savo nesėkme it mantija ir dėtis, kad garbingai pergy- 
vena kartų likimą, jam taip tinkantį. Tegul kiti neša tos 
užsispyrusios tautos valdymo naštą! Pažiūrėsim, ar pavyks 
jiems tai geriau nei jam... 

„Kur jūs Mane nugabensite, Mano kuzene?'— paklau- 
sė jis. „Į Bordo, brangus valdove, duosiu jums gražius na- 
mus, viskuo aprūpinsiuų, rengsiu šventes, kad nenuobo- 
džiautumėte, kol susitarsite su mano tėvu“.— ,,„Ar jis apsi- 


490 


džiaugs belaisviu karaliumi?" — sukluso Jonas II, suneri- 
męs dėl savo ateities, 

Ak, kodėl šiandien auštant jis nepriėmė Puatjė tų są- 
lygų, kurias aš jam pasakiau? Kur matyta, kad karalius, 
kuris rytą galėjo vaikščioti iškelta galva, gauti viską net 
neištraukęs kardo, galėjo nurodyti savo įstatymus ketvir- 
čiui savo karalystės tik pasirašęs ir užantspaudavęs sutartį, 
kurią siuntė jam jo priešas ir kurios jis atsisakė. .. vakare 
pakliuvo į nelaisvę! 

„Taip“, užuot pasakius „ne“. Nepataisomas poelgis. 
Kaip ir grafo d'Arkūro, kuris, užuot išėjęs iš Ruano pilies, 
kopė laiptais aukštyn. Žanas d'Arkūras už tai sumokėjo 
savo galva; 0 čia ant bedugnės krašto atsidūrė visa Pran- 
cūzija. 

O nuostabiausia ir neteisingiausia buvo tai, jog tas 
absurdiškas karalius, kuris su neregėtu atkaklumu darė 
viską, kad tik pats sau pakenktų, ir kurio iki Puatjė nie- 
kas nemylėjo, netrukus pasidarė, — kadangi buvo nugalė- 
tas ir belaisvis — visų žavėjimosi objektu, savo liaudies 
pagarbos ir Meilės objektu, tiesa, tik vienos liaudies da- 
lies. Ak, Jonas Šaunusis, ak, Jonas Gerasis. .. 

Ir viskas prasidėjo nuo vakarienės pas princą. Baro- 
nai ir riteriai belaisviai turėjo dėl ko priekaištauti šitam 
karaliui, įstūmusiam visus į bėdą, o jie, užuot tai darę, 
kėlė į padanges jo drąsą, didžiadvasiškumą ir dar dievai 
žino ką. Jie, nugalėtieji, galėjo gyventi ramia sąžine ir 
vaikščioti iškelta galva. O kai jie grįš namo, apiplėšę 
savo šeimas ir valstiečius, idant sumokėtų išpirką, jie, 
būkite tikri, dar pūsis ir sakys: „Juk jūs nebuvote kaip 
aš šalia mūsų karaliaus Jono..." Ak, ir pripasakos jie apie 
Puatjė! 

Šovinji dofinas, kuris liūdnas valgė tarp savo brolių, 
turėdamas tik keletą tarnų, sužinojo, kad jo tėvas gyvas, 
tačiau uždarytas į kalėjimą. ,,„Nūnai jums teks valdyti, 
monsinjore“,— tarė jam Sen Venanas. 

Kiek pamenu, niekuomet dar nėra buvę, kad aštuonio- 
likmetis princas imtų valdžios vairą į rankas tokiu ap- 
verktinu metu. Tėvas nelaisvėje, pralaimėjimo išretintos 
didžiūnų gretos, šalyje įsikūrusios bent dvi priešo armi- 
jos, kadangi Lankasteris vis dar lūkuriavo prie Luaros 
krantų... Dauguma provincijų nusiaubta, iždas tuščias, 
patarėjai gobšūs, kivirčijasi ir vieni kitų nekenčia, žentas 

uždarytas į tvirtovę, jo šalininkai jau sujudo ir kelia gal- 
vas; drebančią iš siaubo sostinę kursto maištauti saujelė 
garbės ištroškusių buržua... Pridurkite dar, kad jauni- 
kaitis buvo geibios sveikatos ir kad jo elgesys mūšyje 
vargu ar pridėjo jam garbės. 

O tą pat vakarą Šovinji, kai jis pareiškė norą kuo 
skubiau grįžti į Paryžių, Sen Venanas jo paklausė: „(O 
kaip, monsinjore, privalės kreiptis į jus tie, kurie panorės 
į jus kreiptisė“ Jr dofinas atsakė: „Taip, kaip ir pridera, 
Sen Venanai, taip, kaip nurodė mane vadinti Dievas: vy- 
riausiasis karalystės vietininkas“. Iš tiesų išmintingi Žo- 
džiai... 

Nuo tos dienos prabėgo trys mėnesiai. Niekas galuti- 
nai neprarasta, tačiau neatrodo, kad kas nors imtų krypti 
į gerąją pusę. Atvirkščiai, Prancūzija žlunga, o mes šit 
mažiausiai po savaitės pateksime į Mecą, ir aš, prisipažįs- 
tu, ne per daug suprantu, kokia iš to gali būti nauda, ne- 
bent pačiam imperatoriui, kokį darbą ten bus galima 
nuveikti, jei prie pasitarimų stalo sėdės karalystės vie- 
tininkas, o ne pats karalius, ir popiežiaus legatas, o ne 
pats popiežius. 

Žinote, ką man ką tik pranešė? Oras Mece toks gražus 
ir dienos tokios šiltos, kad, kai ten, kaip laukiama, suva- 
žiuos daugiau nei 3000 princų, prelatų ir senjorų, 
imperatorius numatė surengti Kalėdų puotą gryname 
ore, uždarame sode, žinoma, jei tokia šiluma išsilaikys. 

Pietauti per Kalėdas lauke ir dar Lotaringijoje — dar 
vienas per amžius negirdėtas neregėtas dalykas! 


KAI KARALIUS ŽLUGDO 
PRANCŪZIJĄ 


Septynių istorinių romanų ciklo „Prakeiktieji kara- 
liai" paskutiniame, septintajame, romane „Kai karalius 
žlugdo Prancūziją“ Morisas Driuonas pasakoja apie kara- 
liaus Jono II karaliavimo metus XIV amžiaus viduryje. 
Istorija jį praminė Jonu Geruoju, nors iš tikrųjų jis buvo 
tiek tuščiagarbis ir žiaurus, kiek neryžtingas ir negabus 


492 


valdovas. Prancūzija atsiduria ant bedugnės krašto, begalė 
klanų ir partijų drasko šalies vienybę, Anglija reikalauja 
visos karalystės, labai sparčiai didėja infliacija, žmones, 
baigia nustekenti mokesčiai, Bažnyčia išgyvena skaus- 
mingą dogmatinę ir dorovinę krizę, šalyje siaučia ma- 
ras, o karalius vis klysta ir klysta. Šių metų įvykius nu- 
šviečia Prancūzijoje gerai žinomas ir aukštą padėtį už- 
imantis asmuo — Taleiranas, Perigoro kardinolas. Tai pra- 
gaištinga ir kruvina epopėja apie karalystę ir karalių, pa- 
niekinusį siūlomas itin naudingas jam taikos sąlygas ir 
stojantį į pragaištingą mūšį Puatjė, kur anglai jį paima 
į nelaisvę. 


Istorinės pastabos 


LELIJA IR LIUTAS 


1. Bažnyčia niekuomet nevertė laikytis jungtuvių ritualo 
metu kokių nors griežtai įstatymo apibrėžtų normų; ji veikiau 
pasitenkino pritardama krašto papročiams. 

Jungtuvių ritualų įvairovė ir Bažnyčios tolerancija jų at- 
žvilgiu paaiškinama tuo, kad vedybos savo esme yra dviejų 
individų sutartis ir drauge sakramentas, t. y. priesaika, kai abi 
susitariančios šalys sutinka kartu gyventi ir viena kitos klau- 
syti. Ankstyvosios krikščionybės bažnyčioje per jungtuves vi- 
siškai nebūtinas nei dvasininkas, nei liudytojai. Palaiminimas. 
reikalingas tik priėmus Karolio Didžiojo dekretą. XVI amžiuje, 
iki Trisdešimties susirinkimo reformos, sužadėtuvės savo įsipa- 
reigojimų pobūdžiu mažne prilygo pačioms jungtuvėms. 

Kiekvienas regionas turėjo savo vestuvinių papročių, ku- 
rie ne visose diecezijose buvo vienodi. Sakykime, jungtuvių 
apeigos Hereforde daug kuo skiriasi nuo tokių pat apeigų Jor- 
ke. Tačiau paprastai priesaikomis,— o tai ir yra šio sakramento 
esmė, — pasikeisdavo visų akivaizdoje, prie bažnyčios. Taip 1299 
metų rugsėjį prie Kenterberio katedros durų vyko karaliaus 
Eduardo I ir Margaritos Prancūzės jungtuvės. Iki mūsų dienų 
atėjęs reikalavimas per jungtuvių ceremoniją laikyti bažnyčios 
duris atviras — antraip net galėjo būti atšauktos jungtuvės — 
rodo tos viešumo tradicijos gyvastingumą. 

Vedybų apeigos Jorko diecezijoje daug kuo panėšėjo į 
apeigas Reimse; čia irgi Žiedas paeiliui maunamas ant visų pirš- 
tų, tik šis veiksmas dar palydimas žodžių, bylojančių, kad šiuo 
žiedu Bažnyčia sujungia dvi širdis į vieną, kai ios pašauktos 
tikros meilės ir tvirto tikėjimo. 

2. Nutraukęs vedybų sutartį su Blanša Burgunde (žr. „„Pra- 
keiktųjų karalių“ ciklo romaną „Prancūzijos Vilkė“), Karolis IV 
vedė Mariją Liuksemburgietę, kuri gimdydama mirė, ir trečią- 
kart — Žaną d'Evrė, Pilypo Gražiojo dukterėčią, nes jos tėvas 
Liudvikas Prancūzas, grafas d'Evrė, buvo Pilypo Gražiojo brolis, 

iš motinos pusės ji buvo Robero d'Artua dukterėčia, kadangi 
jos Motina Margarita d'Artua — Robero sesuo. 

3. 1327 metų pabaigoje sudaryta sutartimi Karolis IV su- 
keitė La Maršos grafystę su Klermon an Bovė grafyste, kurią 
Liudvikas Burbonas paveldėjo iš savo tėvo, Klermono grafo 
Robero. Kaip tik dėl to Burbonų senjorija ir buvo pakelta į ku- 
nigaikštystę. 

4. Tais 1328 metais Mao d'Artua sirgo. Jos namų apyskaitų 
knygos rodo, kad jai buvo nuleista kraujo praėjus vos vienai 
dienai po to pasitarimo, t. y. vasario 6 dieną, vėliau — gegužės 
9, rugsėjo 18 ir spalio 19 dieną. 

5. Pjeras Rožė, prieš prisiekdamas Amjene, buvo Fėkampo 
abatas dalyvavo Paryžiaus ir Londono karaliaus dvarų derybų 
misijoje. 1328 metų gruodžio 3 dieną paskirtas į Araso diece- 
Ziją vietoj Tjeri d'Irsono; paskiau buvo Sanso, vėliau — Ruano 
arkivyskupas, pagaliau, mirus Benediktui XII, 1342 metais iš- 
rinktas popiežiumi ir valdė Klemento VI vardu. 

6. Iki XVI amžiaus tokių didelių veidrodžių, kur žmogus 
gali save matyti nuo galvos iki kojų, nebuvo. Tuomet naudoti 
maži veidrodėliai, pakabinami ir dedami ant baldų, be to, mėgs- 
tami ir kišeniniai veidrodėliai. Antikos laikais jų funkcijas at- 
liko poliruoto metalo plokštelės, o vėliau, nuo XIII amžiaus, 
ant stiklo gabalų pradėta skaidriais klijais klijuoti alavo lakš- 
tus. Ir tik XVI amžiuje išrastas veidrodinis stiklas, pritaikius 
gyvsidabrio amalgamą ir alavą. 


7. „Lelijų žiedų princais“ vadino visus Kapetingų karalių 
dinastijos narius, nes jų herbuose pavaizduotas Prancūzijos sim- 
bolis (žydros spalvos fone — auksinės lelijos), herbų kraštai 
apipavidalinti įvairiai — tai priklausė nuo herbų savininkų apa- 
nažų ar žemės valdų. 

8. 1320 metų birželį Mao susitarė su Briuselio dailininku 
Pjeru, tuomet gyvenusiu Paryžiuje, kad šis freskomis išpuoštų 
didžiąją galeriją Konflano pilyje, kuri stovėjo Marnos ir Senos 
santakoje. Sutartyje buvo labai tiksliai nurodyti šių freskų SAS 
žetai — grafo Robero II ir jo riterių portretai sausumos Ir JUTOS 
mūšių fone, be to, numatyti net drabužiai, kuriuos turi vilkėti 
personažai, spalvos ir naudojamų medžiagų kokybė. 

Freskos baigtos 1320 metų liepos 26 dieną. | 

0. Šie raganystės receptai žinomi jau ankstyvaisiais vidur- 
amžiais ir taikomi dar Karolio IX ir net Liudviko XIV valdymo 
laikotarpiu; kai kurie šaltiniai tvirtina, kad tokių užkeikimo 
antpilų griebėsi ir Montespan. Meilės apdavų Ieceptai, kuriuos 
skaitysite toliau, paimti iš Mažojo ir Didžiojo Albero žinynų. 

10. Primename, kad 11 metų Gajaro pilyje iškalėjusią Blanšą 
Burgundę perkėlė į Gurnėjaus pilį netoli Kutansų, o netrukus 
pergabeno į Mobiuisono abatiją, kur 1326 metais ji mirė. Jos. 
motina taip pat palaidota ten; jos palaikai perkelti į Sen Deni. 
kur kas vėliau, ir, kiek žinoma, vienintelė jos antkapinė plokštė 
padaryta iš juodo marmuro. 

11. Nuo 1329 metų Grabnyčių iki spalio 23 dienos Mao pui- 
kiausiai jautėsi ir tik labai retai dėl kokių menkniekių kreip- 
davosi į asmeninius gydytojus, o nuo spalio 23 dienos, kai 
susitiko su Pilypu VI Mobiuisone, iki lapkričio 26 dienos, mir- 
ties išvakarių, iš įvairių iždininko sąskaitų knygų matyti, kad 
mokėta žiniuoniams, daktarams, barzdaskučiams, žolininkams, 
vaistininkams ir prieskonių pardavėjams už visokias paslaugas 
ir gydymo reikmenis. 

12. Vyriausiąjį iš dvylikos Eduardo III ir Pilypos de Eno 
vaikų Eduardą de Vudstoką, Galijos princą, vadino Juoduoju 
Princu dėl to, kad nešiojo juodos spalvos šarvus. 

Kaip tik jis nugalėjo prie Puatjė Pilypo VI de Valua sūnų 
Joną II ir paėmė jį į nelaisvę. 

Vykstant karui, daugiausia gyveno kontinente, buvo vienas. 
žymiausių karo vadų Šimtamečio karo pradžioje; mirė 1376-ai- 
siais, vieneriais metais anksčiau už savo tėvą. 

13. Karalienė Žana Raišoji buvo įgudusi daryti piktadarys- 
tes ir, ėmusi nekęsti kurio nors savo vyro bičiulio, patarėjo ar 
tarno, panaudodavo visus šlykščiausius būdus, kad tik išlietų. 
savo neapykantą. 

Šit, norėdama nusikratyti maršalo Robero Bertrano, vadinamo 
Žaliojo Liūto Riteriu, ji parašė „karaliaus vardu“ Paryžiaus pre- 
vo laišką ir įsakė sulaikyti maršalą neva už išdavystę ir tuč- 
tuojau pasiųsti į Monfokono kartuves. Prevo buvo artimas mar- 
šalo draugas, o toks staigus įsakymas be jokio teisminio akto 
jį pritrenkė. Užuot nugabenęs Rožė Bertraną į Montiokoną, jis- 
liepė jam tučtuojau vykti pas karalių, kur jį kuo maloniausiai 
priėmė, apkabino ir nesuprato svečių susijaudinimo priežasties. 
Kai šie parodė įsakymą suimti, jis be vargo atpažino, kad tą 
įsakymą rašė jo Žmona; ji buvo uždaryta kambaryje, kur, kro- 
nikininko žodžiais tariant, jis ją taip tvatino lazda, „kad dar 
truputėlis, ir būtų negyvai užtvojęs“. | 

Vyskupas Žanas de Marinji irgi vos netapo Raišosios nusi- 
kalstamų intrigų auka. Jis jai nepatiko, ji pati net nežinojo ko- 
dėl. Kartą, atlikęs misiją, jis grįžo iš Gienės; karalienė apsimetė 
jį labai maloniai priimanti ir liepė paruošti rūmuose maudyklę, 
idant vyskupas po kelionės atsigaivintų. Iš pradžių vyskupas 
mėgina atsisakyti, girdi, nėra taip skubiai būtina, tačiau kara- 

lienė primygtinai siūlo sakydama, kad jos sūnus Žanas, Nor- 
mandijos kunigaikštis (būsimasis Jonas II), taip pat eis su juo 
maudytis. Ir ji palydi jį į pirtį. Stovi paruoštos dvi vonios; 
Normandijos kunigaikštis per neapsižiūrėjimą ar iš abejingumo 
pasuka link vonios, skirtos vyskupui, ir jau rengiasi į ją lipti; 
čia motina skuba jį sustabdyti, it beprotė rodo ženklus nesiar- 
tinti prie vonios. Visi nustemba. Žanas Normandietis, kuris 
buvo geras Marinji draugas ir gerai pažinojo savo motiną, įtaria 
kažką negera. Pamatęs šunį, slampinėjantį čia pat, pagauna jį ir 
įmeta į kubilą; šuo bematant nustimpa. Kai šį incidentą papa- 
sakojo karaliui Pilypui VI, jis savo žmoną „deglo kotu kaip 
reikiant priplūkė“. 

Nelio pilį jai padovanojo 1332 metais jos vyras. Tai įvyko 
praėjus lygiai dvejiems metams po to, kai jis pilį atpirko iš 
Mao dukters, Žanos Burgundės Našlės, testamento vykdytojų, 
o pati Žana Nelį buvo gavusi iš savo vyro Pilypo VI. 

Įvykdžius Žanos Našlės testamento sąlygas, t. y. sumokėjus 
1000 livrų grynais ir 200 livrų pelno, buvo įkurta ir išlaikoma 
vaikų mokymo įstaiga netoli pilies. Tai ir buvo garsaus Burgun- 
dijos koležo ištakos; kita vertus, jei tikėtume žmonių atmintimi, 
šis įvykis buvo dviejų brolienių — Margaritos ir Žanos Burgun- 
dės — nesutarimų priežastis. 

Todėl paaiškėjo, iš kur pasklido kalbos apie moksleivių lė- 
bavimą ir tai, kad prie jų neva prisidėjusi Margarita, tuo tarpu 
iš tikrųjų jokių lėbavimų niekuomet nėra buvę. 

14. Ši slapta Eduardo III kelionė į Prancūziją truko keturias 
dienas — nuo 1331 metų balandžio 12 iki 16 dienos. 

15. Žaidynių karalius — asmuo, kuris atlikdavo turnyro 
tvarkdario pareigas, vadovavo visoms turnyro ceremonijoms. 

16. Tolomėjų bendrovė, kaip jau žinome, po Buonsinjorų 
buvo pati svarbiausia Sienos bankų bendrovė. Ją įkūrė Tolo- 
mėjas Tolomėjus, jei ne artimas draugas, tai tikrai geras Alek- 
sandro III pažįstamas, nuo 1159 iki 1181 metų buvęs popiežius; 
pats jis buvo kilęs iš Sienos, garsėjo kaip Frederiko Barberuso 
(germanų imperatoriaus— Vert. past.) priešininkas. Tolomėjų 
rūmai Sienoje pastatyti 1205 metais. Tolomėjai neretai būdavo 
Šventojo sosto bankininkai; apie XIII amžiaus vidurį savo fi- 
lialus jie įkūrė pirmiausia Prancūzijoje, šalia Šampanės mugių, 
o paskui ėmė kurti daugybę filialų, kurių vienas ir buvo Noflio 
kontora, turinti pagrindinę savo atstovybę Paryžiuje. 

Tuo laikotarpiu, vykdant Pilypo VI išleistus ordonansus, 
daugelis italų pirklių bene tris savaites buvo uždaryti į kalėji- 
mą ir paleidžiami į laisvę tik sumokėjus stambią išpirką. To- 
lomėjai skubiai ruošiasi ir spėja pabėgti išsiveždami tiek savo, 

tiek kitų italų bendrovių, be to, pas juos laikytus prancūzų 
klientų pinigus. Ir tai smarkiai išsekino Prancūzijos karaliaus 
iždą. 

17. Tuo tie „poelgiai“ nesibaigė, nes Jonas Liuksemburgie- 
tis, norėdamas įsiteikti Pilypui VI, sudarė su juo koaliciją ir 
Brabanto kunigaikščiui ėmė grasinti užimti jo žemes. Brabanto 
kunigaikštis sutiko išvaryti Roberą d'Artua, tačiau tučtuojau 
pasinaudojo tokia proga ir sudarė labai sėkmingą sandėrį: vy- 
Iiausiąjį savo sūnų apvesdino su Prancūzijos karaliaus dukte- 
rimi. Už Bohemijos karaliaus įsikišimą taip pat buvo atsidėkota: 
jo duktė Bona Liuksemburgietė ištekinta už Prancūzijos sosto 
paveldėtojo Žano Normandiečio. 

18. 1332 metų spalio 2 diena. Tądien Pilypas VI pareika- 
lavo, kad jo baronai prisiektų ištikimybę Normandijos kuni- 
gaikščiui, „kuris yra tiesioginis Prancūzijos karalystės sosto pa- 
veldėtojas ir valdovas“. Pilypas VI, pats nebūdamas tiesioginis 
karūnos paveldėtojas ir tegavęs ją perų nutarimu, vėl ėmėsi 
seno papročio rinkti monarchus kaip anuomet, kai buvo ren- 
kami pirmieji Kapetingų dinastijos valdovai. 

19. Senas raupsuotas karalius Robertas Briusas, kuris taip 
ilgai trukdė Eduardui II ir Eduardui III, 1329 metais mirė ir 
karūną paliko savo septynmečiam sūnui Deividui Briusui. Dei- 
vido nepilnametystė buvo pagrindas skirtingoms grupuotėms 
vėl kelti kivirčus. Mažojo Deivido partijos baronai, neva norė- 
dami apsaugoti jį nuo galimų pavojų, išvežė berniuką į Pran- 
cūzijos karaliaus dvarą ir ten su juo pasiliko, o Eduardas III 
palaikė reikalavimus vieno normandų kilmės prancūzų bajoro 
Eduardo de Bajolio, buvusio Škotijos karalių giminaičio, kuris 
sutiko, kad škotų karūna priklausytų Anglijos valdovams. 

20. Žanas Buridanas, gimęs apie 1295 metus Betiūne (Ar- 
tua)— Okamo mokinys. Jo filosofija ir teologinis mokymas pel- 
nė jam ypač gerą vardą; jis, būdamas 30 ar 32 metų amžiaus, 
jau tapo Paryžiaus universiteto rektoriumi. Jo ginčai su buvusiu 
popiežiumi Jonu XXII ir dėl to iškilęs pavojus būti atskirtam 
nuo Bažnyčios jį dar labiau išgarsino. Antrojoje savo gyvenimo 
pusėje jis priverstas pasitraukti į Vokietiją, kur beveik visą 
laiką dėstė Jenoje. Mirė 1360 metais. 

Jo vaidmuo, kurį jam skyrė Nelio bokšto istorijoje liaudies 
vaizduotė, yra grynas fantazijos vaisius; jo vardas šioje byloje, 
beje, pasirodė kur kas vėliau, t. y. po dviejų amžių. 

21. Iš pirmo žvilgsnio šie sutapimai atrodo tokie dirbtini 
ir neįtikėtini, kad nesunku būtų romanistą apkaltinti pernelyg 
lakia vaizduote, tačiau istoriniai faktai liudija jų autentiškumą. 
Keistas pilies likimas, beje, nesibaigia tą dieną, kai ten buvo 

įteiktas Eduardo III kartelis — aktas, kuriuo teisiškai prasidėjo 
Šimtametis karas. 

Nelio pilyje iki 1350 metų gyveno konetablis Raulis de 
Brienas, Ė grafas, kai Jono Gerojo įsakymu jį suėmė ir nuteisė 
myriop nukirsdinant galvą. 

Pilyje gyveno ir Navaros karalius Karolis Piktasis (Marga- 
ritos Burgundės vaikaitis), kuris pakėlė ginklą prieš Prancūzijos 
karaliaus dvarą. 

Vėliau Karolis VI Pamišėlis padovanojo ją savo žmonai, 
Izabo Bavarietei, kuri pagal sutartį atidavė Prancūziją anglams, 
paskelbdama savo tikrąjį sūnų, dofiną, pavainikiu. 

Karolis VII, atidavęs pilį Karoliui Narsiajam, netrukus mirė, 
ir Narsusis įsivėlė į konfliktą su naujuoju karaliumi Liudvi- 
ku XI. 

Kai kuriuos pilies pastatus Fransua I perleido Benvenutui 
Čeliniui; paskui Henrikas II ten liepė įrengti monetų kalyklą. 
Net iki šiolei ten tebestovi Pinigų kalyklos rūmai. Iš viso to 
galima spręsti apie pastatų dydį ir jų užimamą plotą. 

Karolis IX, neturėdamas iš ko mokėti savo gvardiečiams, 
Nelio rūmus ir bokštą pardavė; jį įsigijo Nevero kunigaikštis 
Luji de Gonzagas, liepęs nugriauti visus pastatus ir vietoj jų 
pastatyti Nevero rūmus. 

Pagaliau Nevero rūmus įsigijo Mazarinis. Juos nugriovus, 
iškilo Keturių tautų koležas, kuris stovi ir šiandien: dabar čia 
Prancūzijos akademijos centras. 

22. Karalienė Izabelė dar gyveno 20 metų, tačiau į kara- 
lystės valdymą niekuomet nesikišo. Pilypo Gražiojo duktė mirė 
1358 metų rugpjūčio 23 dieną Hartfordo pilyje ir buvo palai- 
dota Niugeito pranciškonų bažnyčioje Londone. 

23. Nepaisant politinių kovų, riaušių, skirtingų socialinių 
klasių rietenų ir kaimyninių miestų nesutarimų, nors visi mies- 
tai buvo Italijos respublikų bendras laimėjimas, XIV amžiaus 
Sienoje klestėjo amatai ir prekyba, miestas garsėjo savo 
gerove. Beveik per šimtą metų — nuo 1301-ųjų, kai miestą už- 
ėmė karalius Valua, iki 1399-ųjų, kai Sieną užkariavo Žanas 
Galeacas Viskontis, Milano grafas,— vienintelė ištikusi nelaimė 
buvo 1347—1348 metų maro epidemija. 

24. Visą tą laiką, kurį Petrarka praleido Avinjone, jis, kaip 
reto talento pamiletistas, liejo neapykantą šitam miestui. JO 
laiškuose, nepaisant būdingų poetui sutirštintų spalvų, išliko 
jaudinantis Avinjono paveikslas tų laikų, kai ten buvo įsikūręs 
Šventasis sostas ir gyveno popiežius. 


Vardynas 


ALENSONAS (Karolis de Valua, grafas d') (1294—1346). 
Antrasis Karolio de Valua ir Margaritos d'Anžu Sicilietės 
sūnus. Nukautas ties Kresi. 

ARTEVELDĖ (Žakobas Van) (apie 1285—1345). 

Gento gelumbės pirklys. Vaidino svarbų vaidmenį Flandri- 
jos reikaluose. Nužudytas per audėjų sukilimą. 

ARTUA (Mao d', Burgundijos, paskui Artua grafienė) (?—1329 

11 27). 
Robero II d'Artua duktė. 1291 m. ištekėjo už Burgundijos 
pialcgrafo Otono IV, mirusio 1303 m. 1309 m. karaliaus 
potvarkiu ji tapo Artua grafiene ir karalystės pere. Viena 
jos duktė, Žana Burgundė, ištekėjo už Pilypo de Puatjė, 
būsimo Pilypo V, kita, Blanša Burgundė,— už Karolio 
Prancūzo, būsimo Karolio IV. 

ARTUA (Roberas III d') (1287—1342). 

Filipo d'Artua sūnus ir Robero II d'Artua vaikaitis. Nuo 
1309 m. Bomon le Rožė grafas ir Konšų senjoras. 1318 m. 
vedė Žaną de Valua, Karolio de Valua ir Katrinos de Kur- 
tenė dukterį. 1328 m. tapo karalystės peru pagal Bomon le 
Rožė grafystę. 1332 m. ištremtas iš Prancūzijos karalystės, 
rado prieglobstį Anglijos karaliaus Eduardo III dvare. Buvo 
mirtinai sužeistas Vanuose. Palaidotas Londone, šv. Povilo 
katedroje. 

BALJONIS (Gučas) (apie 1295—1340). 

Sienietis bankininkas, Tolomėjų giminaitis. 1315 m. turėjo 
banko kontorą Noflyje le Vjė. Slapta vedė Mari de Kresė. 
1316 m. jie susilaukė sūnaus Džanino, kurį dar lopšyje su- 
keitė su Jonu I Pomirtiniu. Mirė Kampanijoje. 

BENEDIKTAS XII (Žakas Nuvelis Furnjė) (apie 1285—1342 04). 
Cistersietis, Fonfruado abatas. Nuo 1317 m. Pamjė, paskui 
Mirpua (1361) vyskupas. 1327 m. gruodžio mėn. Jono XXII 

įšventintas į kardinolus, 1334 m., popiežiui mirus, užima 
jo vietą. 

BERGERŠAS (Henrikas) (1282— 1340). 
Nuo 1320 m. Linkolno vyskupas. Kartu su Orletonu daly- 
vavo verčiant nuo sosto Eduardą II (1327). Sudarė taiką su 
Škotija (1328). Vietoj Orleano užėmė iždininko pareigas 
nuo 1328 m. kovo mėn. Kaip kancleris lydėjo Eduardą III 
į Amjeną, kur jaunasis karalius turėjo prisiekti ištikimybę 
(1328). 1334—1337 m. vėl tapo iždininku. Atliko daugelį 
diplomatinių misijų Prancūzijoje. 

BERTRANAS (Roberas de) (2—1348). 
Brisbeko baronas, Ronšvilio vikontas. Karaliaus vietininkas 
Gienėje, Sentonže, Normandijoje ir Flandrijoje. Nuo 1325 m. 
Prancūzijos maršalas. Buvo vedęs Mari de Siuli, didžiojo 
Prancūzijos pataurininkio Anri dukterį. 


BRATERTONAS (Tomas de, Norfolko grafas) (1300—1338). 
Vyresnysis Anglijos karaliaus Eduardo I ir antrosios jo 
žmonos Margaritos Prancūzės sūnus. Netikras Eduardo II 
ir Edmondo de Kento brolis. Nuo 1312 m. gruodžio mėn. 
paskirtas Norfolko kunigaikščiu, o nuo 1316 m. vasario 
mėn.— Anglijos maršalu. Mortimerio partijos šalininkas; su 
viena iš jo dukterų apvesdina savo sūnų. 

BRIENAS (Raulis de) (?—1345). 

Ė ir Gino grafas. Nuo 1330 m. Prancūzijos konetablis, o 
1331 m. paskirtas karaliaus vietininku Eno, 1334 m.— Lan- 
gedoke ir Gienėje. Buvo nukautas turnyro metu. Jo sūnus 
paveldėjo konetablio pareigas. 

BURBONAS (Luji, siras, paskui kunigaikštis) (apie 1280—1342). 
Klermono grafo Robero ir Beatriksės Burgundės, Žano, 
Burbonų siro, dukters, vyresnysis sūnus. Liudviko Šventojo 
vaikaitis. Nuo 1312 m. didysis Prancūzijos kamerdineris. 
Nuo 1327 m. rugsėjo mėn. kunigaikštis ir peras. 


BURGUNDAS (Edas IV, kunigaikštis) (apie 1294—1350). 
Burgundijos kunigaikščio Robero II ir Agnesos Prancūzės, 
Liudviko Šventojo dukters, sūnus. 1315 m. gegužės mėn. 
iš savo brolio Hiugo V paveldėjo turtus ir titulus. Jis turėjo 
keturias seseris: Margaritą, Liudviko X Vaidingojo žmoną, 
Žaną, Pilypo de Valua, būsimo karaliaus Pilypo VI žmoną, 
Mari, grafo de Baro žmoną, ir Blanšą, Savojos grafo Eduar- 
do žmoną. 1318 m. birželio 18 d. vedė Žaną, Pilypo V vy- 
resniąją dukterį (mirė 1347). 

BURGUNDĖ (Agnesa Prancūzė, kunigaikštienė) (apie 1268— 
apie 1325). 

Paskutinė iš vienuolikos Liudviko Šventojo vaikų. 1273 m. 
ištekinta už Robero II Burgundo, Burgundijos kunigaikščių 
Hiugo V ir Edo IV motina. Jos duktė Margarita ištekėjo 
už Liudviko Vaidingojo, Navaros, paskui Prancūzijos kara- 
liaus, kita duktė, Žana, praminta Raišąja,— už Pilypo VI de 
Valua. 
BURGUNDĖ (Blanša) (apie 1296— 1326). 

Jaunesnioji Burgundijos pfalcgrafo Otono IV ir Mao d'Artua 
duktė. 1307 m. ištekinta už Karolio Prancūzo, trečiojo Pi- 
lypo Gražiojo sūnaus. Nusikaltusi svetimavimu, 1314 m. 
kartu su Margarita Burgunde pirmiausia buvo uždaryta 
Gajaro, o paskui Gurnė pilyje, netoli Kutanso. 1322 m., 
anuliavus jos vedybas su Karoliu, įstojo į vienuoles Mobiui- 
sono abatijoje. 


BUVILIS (Hiugas III, grafas de) (1—1331). 

Hiugo II de Buvilio ir Mari de Šambli sūnus. Pilypo Gra- 
žiojo šambelionas. 1293 m. vedė Margaritą de Bar, su kuria 
turėjo sūnų Šarlį; vėliau jis tapo Karolio V šambelionu ir 
Dofinė srities valdytoju. 

DESPENSERIS (Hju Le, Vyresnysis) (1262—1326 10 27). 
Didžiojo Anglijos teisėjo Hju Le Despenserio sūnus. Baro- 
nas, nuo 1295 m. parlamento narys. Nuo 1312 m. vyriau- 
siasis karaliaus Eduardo II patarėjas. Nuo 1322 m. Vinčes- 
terio grafas. 1326 m. sukilę baronai nušalino jį nuo val- 
džios. Pakartas Bristolyje. 


DESPENSERIS (Hju Le, Jaunesnysis) (apie 1290—1326 11 24). 
Aukščiau minėto sūnus. Nuo 1312 m. Eduardo II šambelio- 
nas ir favoritas. 1306 m. vedė Aleonorą de Kler. 1326 m. 
dėl jo piktnaudžiavimo valdžia sukilo baronai. Pakartas He- 
reiorde. 

DIVION (Žana de) (2—1331 10 06). 
Bajoro iš Betiūno duktė. Artua byloje apkaltinta dokumen- 
tų klastojimu ir sudeginta gyva. 

EDUARDAS II (Plantagenetas, Anglijos karalius) (1284 04 25— 
1327 09 21). 
Gimė Karnarvone. Eduardo I ir Eleonoros Kastilietės sū- 
nus. Pirmasis Velso princas, o nuo 1301 m. Česterio gra- 
fas. Nuo 1303 m. Akvitanijos kunigaikštis ir Pontjė grafas. 
1306 m. įšventintas į riterius. 1307 m. įžengė į sostą. 
1308 m. vedė Izabelę Prancūzę, Pilypo Gražiojo dukterį. 
Karūnuotas Vestminsteryje 1308 m. vasario 25 d. 1326 m. 
sukilę baronai, jo žmonos vadovaujami, nuvertė jį nuo 
sosto. Uždarytas į kalėjimą ir nužudytas Berklio pilyje. 

EDUARDAS III (Plantagenetas, Anglijos karalius) (1312 11 13— 

1377). 
Gimė Vindzore. Eduardo II ir Izabelės Prancūzės sūnus. 
Česterio grafas (1320). Nuo 1325 m. Akvitanijos kunigaikš- 
tis ir Pontjė graias. 1327 m. įšventintas į riterius. Nuvertus 
nuo sosto jo tėvą, 1327 m. Vestminsteryje karūnuotas kara- 
liumi. 1328 m. vedė Pilypą, Gijomo Eno, Olandijos ir Zelan- 
dijos grafo, dukterį, kuri jam pagimdė dvylika vaikų. Dėl 
jo pareikštų pretenzijų į Prancūzijos sostą kilo Šimtametis 
karas. 

ENO (Gijomas d'Avenas, pramintas Geruoju, Olandijos, Zelan- 
dijos ir Eno grafas) (?— 1337). 

ENO (Žanas de, Bomono siras) (1—1356). 

Aukščiau minėto brolis. Dalyvavo daugelyje karo žygių 
Anglijoje ir Flandrijoje. 

ERENDLIS (Edmondas Ficelenas, grafas d') (1285—1326). 
Ričardo I, Erendlio grafo, sūnus. Didysis Velso teisėjas 
(1323— 1326). Nubaustas mirties bausme Hereforde. 

EVRĖ (Pilypas de). 

Liudviko d'Evrė, Pilypo Gražiojo ir Margaritos d'Artua ne- 
tikras brolis. 1318 m. susituokė su Žana Prancūze, Liudviko 
Vaidingojo ir Margaritos Burgundės, Navaros paveldėtojos 
(1349), dukterimi. Susilaukė dviejų vaikų: jo sūnus buvo 
Karolis Piktasis, Navaros karalius, o duktė Blanša — antro- 
ji Prancūzijos karaliaus Pilypo VI de Valua žmona. 

FLANDRIETIS (Luji, Kresi senjoras, Nevero ir Flandrijos gra- 

fas) (21—1346). 
Luji Neveriečio sūnus. 1322 m. iš savo senelio Robero de 
Betiūno paveldėjo Flandrijos grafo titulą. 1320 m. vedė 
Margaritą, antrąją Pilypo V ir Žanos Burgundės dukterį. 
Nužudytas Kalė. 

IRSONAS (Tjeri Laršjė d') (apie 1270—1328 11 17). 

Iš pradžių Robero II d'Artua raštininko padėjėjas, paskui 
lydėjo Nogarė į Ananjį. Buvo įvairiausių Pilypo Gražiojo 
misijų vykdytojas. Nuo 1299 m. Araso kanauninkas. Nuo 
1303 m. Mao d'Artua kancleris. Nuo 1328 m. Araso vys- 
kupas. 

IRSONAI (Pjeras ir Deni Laršjė d') 

Aukščiau minėto broliai: vienas — grafienės Mao d'Artua 
iždininkas, kitas — Araso baji. 

IRSON (Beatrisė d'). 

Aukščiau minėtų Irsonų dukterėčia. Grafienės Mao d'Artua 
rūmų dama. 

IZABELĖ PRANCŪZĖ (Anglijos karalienė) (1292—1358 08 23). 
Pilypo IV Gražiojo ir Žanos Šampanietės duktė. Karalių 
Liudviko X, Pilypo V ir Karolio IV sesuo. 1308 m. ištekėjo 
už Anglijos karaliaus Eduardo II. 1325 m. kartu su Rodže- 
riu Mortimeriu vadovavo anglų baronų maištui, kuris nu- 
vertė jos vyrą nuo sosto. Praminta Prancūzijos Vilke. 
1326—1328 m. valdė sūnaus Eduardo III vardu. 1330 m. iš- 
tremta iš karaliaus rūmų. Mirė Hertfordo pilyje. 


JONAS XXII (Žakas Diuezas, popiežius) (1249—1334 12 04). 
Kaoro miestelėno sūnus. Mokėsi Kaore ir Monpeljė. Šv. 
Andriejaus bažnyčios klebonas Kaore. Sen Frono katedros 
kanauninkas Perige ir Albi. 1289 m. išvyko į Neapolį, ne- 
trukus tapo Karolio II d'Anžu patikėtiniu. Buvo jo paskirtas 
slaptųjų tarybų sekretoriumi, paskui jo kancleriu. Frežiuso 
(1300), paskui Avinjono (1310) vyskupas. Vienos bažny- 
tinio susirinkimo sekretorius (1311), Porto kardinolas vys- 
kupas (1312). Išrinktas popiežiumi 1316 m. rugpjūčio mėn., 
pasivadino Jonu XXII. Karūnuotas Lione 1316 m. rugsėjo 
mėn. Mirė Avinjone. 

JONAS LIUKSEMBURGIETIS (Bohemijos karalius) (1296—1346). 
Vokietijos imperatoriaus Henriko VII sūnus. Antrosios 
Prancūzijos karaliaus Karolio IV žmonos (1322) brolis. 
1310 m. vedė Elizabetą Bohemietę, su kuria susilaukė duk- 
ters Bonos; ši 1332 m. išteka už Normandijos kunigaikščio, 
būsimo Prancūzijos karaliaus Jono II. Žuvo prie Kresi. 

JONAS III (vadinamas Geruoju, Bretanės kunigaikštis) (1286— 
1341). 

Bretanės kunigaikščio Arturo II sūnus, 1312 m. paveldėjęs 
tėvo teises. Buvo tris kartus vedęs, bet vaikų neturėjo. 

KENTAS (Edmondas Vundstokas, grafas) (1301—1329). 

Anglijos karaliaus Eduardo I ir jo antrosios žmonos Marga- 
ritos Prancūzės, Pilypo Gražiojo sesers, sūnus. Anglijos ka- 
raliaus Eduardo II netikras brolis. 1321 m. paskirtas Duvro 
pilies valdytoju, Penkerių vartų saugotoju ir gavo Kento 
grafo titulą. 1324 m. paskirtas Eduardo II vietininku Akvi- 
tanijoje. Nubaustas mirtimi Londone. 

KAROLIS IV (Prancūzijos karalius) (1294—1328 02 01). 
Trečiasis Pilypo IV Gražiojo ir Žanos Šampanietės sūnus. 
Nuo 1315 m. Maršos apanažo grafas. Po savo brolio Pilypo 
V mirties 1322 m. įžengė į sostą. 1307 m. vedė Blanšą 
Burgundę, 1322 m.— Mariją Liuksemburgietę ir 1325 m.— 
Žaną d'Evrė. Mirė Vensene, nepalikęs sosto įpėdinio. Pasku- 
tinis Kapetingų dinastijos karalius. 

KLEMENCIJA VENGRĖ (Prancūzijos karalienė) (apie 1293— 
1328 10 12). 
Karolio Martelo d'Anžu, nominalinio Vengrijos karaliaus, 
ir Klemencijos Habsburgietės duktė. Margaritos d'Anžu, 
pirmosios Karolio de Valua žmonos, dukterėčia. Karolio 
Roberto, Karoberto, Vengrijos karaliaus, ir Beatrisės, dofino 
Jono II žmonos, sesuo. 1315 m. rugpjūčio 13 d. ištekėjo už 
Liudviko X Vaidingojo, Prancūzijos ir Navaros karaliaus, 
ir buvo kartu su juo karūnuota Reimse. 1316 m. birželio 
mėn. tapo našle, 1316 m. lapkričio mėn. pagimdė sūnų 
Joną I. Mirė Tample. 

KRESĖ (Mari de) (apie 1298—1345). 
Ponios Eliabelės ir riterio, siro Žano de Kresė duktė. Slap- 
tai ištekėjusi už Gučo Baljonio, 1316 m. pagimdė sūnų, 
kuris lopšyje buvo sukeistas su Jonu I Pomirtiniu, kurio 
žindyvė ji tuomet buvo. Palaidota Augustinų vienuolyne, 
netoli Kresė. 

LANKASTERIS (Henrikas, Lesterio ir Lankasterio grafas, vadi- 
namas Nusuktsprandžiu) (apie 1281—1345). 
Lankasterio grafo Edmondo sūnus ir Henriko III, Anglijos 
karaliaus, vaikaitis. Dalyvavo maište prieš Eduardą II. 
Eduardas III savo karūnavimo dieną įšventino jį į riterius 
ir paskyrė Regentų tarybos vadovu. Paskui stojo į opozi- 
ciją prieš Mortimerį. 

LIUDVIKAS X (vadinamas Vaidinguoju, Prancūzijos ir Navaros 
karalius) (1289 10—1316 06 05). 
Pilypo IV Gražiojo ir Žanos Šampanietės sūnus. Karalių 
Pilypo V, Pilypo IV ir Anglijos karalienės Izabelės brolis. 
1307 m. karūnuotas Navaros karaliumi. Įžengė į Prancūzi- 
jos sostą 1314 m. 1305 m. vedė Margaritą Burgundę, su 
kuria susilaukė dukters Žanos, gimusios 1311 m. Po Nelio 
bokšto skandalo ir Margaritos mirties 1315 m. vedė Kle- 
menciją Vengrę. 1315 m. vainikuotas karaliumi Reimse. 
Mirė Vensene 1316 m. Praėjus 5 mėnesiams po jo mirties, 
gimė sūnus Jonas I Pomirtinis. 

MARGARITA BURGUNDĖ (Navaros karalienė) (apie 1293— 
1315). 
Robero II, Burgundijos kunigaikščio, ir Agnesės Prancū- 
zės duktė. 1305 m. ištekėjo už Liudviko, Navaros karaliaus, 
vyriausiojo Pilypo Gražiojo sūnaus, būsimojo Liudviko X. 
Turėjo dukterį Žaną. Apkaltinta svetimavimu (Nelio bokš- 
to byla), 1314 m. buvo įkalinta Gajaro pilyje, kur ir nužu- 
dyta. 

MARINJI (Žanas de) (2—1350). 

Jauniausias iš trijų Marinji brolių. Paryžiaus Notr Dam 
katedros kanauninkas, paskui Bovė vyskupas (1312). Nuo 
1329 m. kancleris, o 1342 m. paskirtas karaliaus vietininku 
Gaskonėje. Paskui, nuo 1347 m., Ruano arkivyskupas. 

MELTONAS (Viljamas de) (?1—1340). 

Nuo pat vaikystės artimai bendravo su Eduardu II. Kara- 
liaus raštininkas, nuo 1307 m. karaliaus asmeninio ant- 
spaudo saugotojas. Karaliaus sekretorius (1310), Jorko ar- 
kivyskupas (1316), Anglijos iždininkas (1325—1327). 1330— 
1331 m. vėl paskirtas iždininku, o 1333—1334 m.— didžiojo 
karaliaus antspaudo saugotojas. 

MELTREVEZAS (Džonas, baronas) (1290— 1365). 

1306 m. įšventintas į riterius. 1327 m. tapo karaliaus Eduar- 
do II sargybiniu Berklyje. 1329 m. senešalas, o nuo 1330 m. 
karaliaus mažordomas. Po Mortimerio žlugimo jam, kaip 
svarbiausiam Eduardo II mirties kaltininkui, paskirta mir- 
ties bausmė, tačiau jis pabėga į kontinentą. 1345 m. jam 
leidžiama sugrįžti į Angliją, o 1353 m. jis reabilituoja- 
mas. 

MONI (Gijomas de) (?2—1372). 

Gimė Eno, vėliau atvyko į Angliją su Pilypos, Eduardo III 
žmonos, svita. 1331 m. įšventintas į riterius. Dalyvavo vi- 
suose Eduardo III rengiamuose karo žygiuose kaip vienas 
didžiųjų karvedžių. Buvo vedęs Margaritą, Tomo de Brater- 
tono, Norfolko grafo ir Eduardo III dėdės, dukterį. 

MONTEGIU, arba MONTEKIUTAS (Gijomas de) (1301—1344). 
Vyriausias Gijomo, antrojo Montekiuto barono, sūnus. 
1319 m. tampa turtų ir titulų paveldėtoju. 1325 m. įšven- 
tintas į riterius. La Manšos salų valdytojas ir Turo ko- 
netablis (1333). Solsberio grafas (1337), Anglijos maršalas 
(1338). Mirė nuo žaizdų, gautų per Vindzoro turnyrą. 

MORTIMER (ledi Žana) (1286—1356). 

Pjero de Žuenvilio ir Žanos de Liuzinjan duktė, senešalo 
de Žuenvilio, lydėjusio Liudviką Šventąjį į Kryžiaus žy- 
gį, brolio vaikaitė. Apie 1305 m. ištekėjo už Rodžerio 
Mortimerio, Vigmoro barono, ir susilaukė su juo vienuo- 
likos vaikų. 

MORTIMERIS (Rodžeris, Čirko baronas) (apie 1256—1326). 
Eduardo II vietininkas ir Didysis Velso teisėjas (1307— 
1321). 1322 m. paimtas į nelaisvę Srusberyje. Mirė Taue- 
ryje. 

MORTIMERIS (Rodžeris, aštuntasis Vigmoro baronas) (1287— 
1330 11 29), 
Vyresnysis Rodžerio Mortimerio ir Margaritos de Fjen 
sūnus. Karaliaus Eduardo II vietininkas ir Didysis Airijos 
teisėjas (1316—1321). Vadovavo maištui, kuris baigėsi nu- 
vertus Eduardą II nuo sosto. Dėl Eduardo III nepilname- 
tystės kartu su karaliene Izabele faktiškai valdė Angliją. 
Nuo 1328 m. pirmasis Marčo grafas. Eduardo III įsakymu 
sulaikytas ir parlamento nuteistas. Pakartas Londone, Tai- 
berno kartuvėse. 

NUAJĖ (Milis, Vandevro ir Nuajė senjoras) (2—1350). 
Prancūzijos maršalas (1303—1315). Paskui tarnauja Pilypo 
V, Karolio IV ir Pilypo VI patarėju. Suvaidino išskirtinį 
vaidmenį valdant visiems trims karaliams. Nuo 1336 m. 
paskirtas didžiuoju Prancūzijos pataurininkiu. 

ORLETONAS (Adamas) (?—1345). 
Herefordo (1317), paskui Vočesterio (1328) ir Vinčesterio 
(1334) vyskupas. Vienas iš maišto prieš Eduardą II vadovų. 
Anglijos iždininkas (1327—1328). Ne kartą su misijomis 
siųstas į Prancūzijos karaliaus dvarą ir į Avinjoną pas 
popiežių. 

PILYPA (de Eno, Anglijos karalienė) (1314?2— 1369). 
Gijomo de Eno, Olandijos ir Zelandijos grafo, ir Žanos de 
Valua duktė. 1328 m. sausio 30 d. ištekėjo už Anglijos 
karaliaus Eduardo III ir pagimdė dvylika vaikų. Karūnuota 
1330 m. 


PILYPAS IV (pramintas Gražiuoju, Prancūzijos karalius) (1268— 
1314 10 29). 
Gimė Fontenblo. Pilypo III Narsiojo ir Izabelės Aragonie- 
tės sūnus. 1284 m. vedė Žaną Šampanietę, Navaros kara- 
lienę. Karalių Liudviko X, Pilypo V, Karolio IV ir Angli- 
jos karalienės Izabelės tėvas. 1285 m. paskelbtas karalium 
Perpinjane, karūnuotas Reimse 1286 m. vasario 6 d. Mirė 
Fontenblo. Palaidotas Sen Deni. 


PILYPAS V (pramintas Ilguoju, Prancūzijos karalius) (1291— 
1322 01 03). 
Pilypo IV Gražiojo ir Žanos Šampanietės sūnus. Karalių 
Liudviko X, Karolio IV ir Izabelės, Anglijos karalienės, bro- 
lis. 1307 m. vedė Žaną Burgundę ir tapo Burgundijos pfalc- 
grafu ir Salenų senjoru. Nuo 1311 m. Puatjė apanažo grafas. 
1315 m. Prancūzijos peras. Regentas, mirus Liudvikui X, 
paskui, mirus sūnėnui, karalius. Mirė Lonšane, nepalikęs 
sosto įpėdinio. Palaidotas Sen Deni. 

PILYPAS (Valua grafas, vėliau Pilypas VI, Prancūzijos kara- 

lius) (1293—1350 08 22). 
Vyresnysis Karolio de Valua ir jo pirmosios žmonos Mar- 
garitos d'Anžu sūnus. Pilypo IV Gražiojo sūnėnas ir Liud- 
viko X, Pilypo V ir Karolio IV pirmos eilės pusbrolis. 
Mirus Karoliui IV Gražiajam, tapo karalystės regentu, pas- 
kui karaliumi, kai po Karolio IV mirties gimė jo duktė 
(1328 04). Vainikuotas Reimse 1328 m. gegužės 29 d. Jo 
įžengimas į sostą, nepripažintas Anglijos, buvo antrojo 
Šimtamečio karo priežastis. Pirmą kartą vedė 1313 m. Ža- 
ną Burgundę, vadinamą Raišąja, Margaritos seserį, kuri 
1348 m. mirė. 1349 m. vedė Blanšą Navarietę, Liudviko X 
ir Margaritos vaikaitę. 

PUŽĖ, arba Puijė (Bertranas de) (?2—1352). 

Popiežiaus Jono XXII sūnėnas, jo įšventintas į kardinolus 
1316 m. gruodžio mėn. 

ŠATIJONAS (Gošė V de, Porsjeno grafas) (apie 1250—1329). 
Šampanės konetablis 1284 m., po mūšio prie Kurtrė (1302) 
Prancūzijos konetablis. Gošė IV ir Izabo de Vilarduen, 
vadinamos Izabo de Lizini, sūnus. Iškovojo pergalę mū- 
šyje prie Mon zan Pevelio. 1307 m. Pampeliune ka- 
rūnavo Liudviką Vaidingąjį Navaros karaliumi. Buvo Liud- 
viko X, Pilypo V ir Karolio IV testamentų vykdytojas.. 
Dalyvavo mūšyje prie Kaselio (1328), po metų mirė. Pran- 
cūzijos konetablis valdant penkiems karaliams. Vedė Iza- 
belę de Drė, paskui Melizindą de Verži, pagaliau Izabo. 
de Riuminji. 

ŠATIJONAS (Gi de, Blua grafas) (2—1342). 

Hiugo VI de Šatijono, Sen Polio grafo, ir Beatriksės de- 
Damjer, Flandrijos grafo dukters, sūnus. 1311 m. vedė. 
Margaritą, Karolio de Valua ir Margaritos d'Anžu Sici-- 
lietės, Prancūzijos karaliaus Pilypo VI sesers, dukterį. Po 
kunigaikščio Jono III mirties jų sūnus Karolis tapo preten- 
dentu į Bretanės paveldėtojus. 

ŠERŠMONAS (Žanas de) (?—1328). 

Venuro an Puatu senjoras. Karaliaus raštininkas (1318). 
Paryžiaus Notr Dam katedros kanauninkas. Nuo 1320 m. 
iki Pilypo V valdymo pabaigos kancleris; grąžintas į šias. 
pareigas 1323 m. lapkričio mėn. 

TOLOMĖJUS (Spinelas) 

Vadovavo Prancūzijos sieniečių bankininkų bendrovei, 
įsteigtai XII a. Tolomėjo Tolomėjaus. Ši bendrovė pratur- 
tėjo prekiaudama su užsieniu; jai priklausė Toskanos si-. 

(abro kasyklos. Sienoje iki šiol tebestovi Tolomėjaus rū- 
mai. 

TRI (Motjė de) (2—1344). 
Liudviko X Vaidingojo šambeliono sūnėnas. Areno ir Vo- 
meno senjoras. Apie 1320 m. paskirtas Prancūzijos marša- 
lu. Karaliaus vietininkas Flandrijoje (1342). 

VALUA (Karolis de, grafas) (1270 03 12—1325 12). 
Pilypo III Narsiojo ir jo pirmosios žmonos Izabelės Ara- 
gonietės sūnus. Pilypo IV Gražiojo brolis. Keturiolikos me- 
tų įšventintas į riterius. Tais pačiais metais gavo iš po- 
piežiaus legato teises į Aragono karalystę, bet į sostą jam 
nepavyko įžengti; 1295 m. jis atsisakė šio titulo. Valua ir 
Alensono apanažų grafas nuo 1285 m. Vedęs Margaritą, 
Anžu Sicilijos princesę, 1290 m. tampa Anžu, Meno ir Peršo 
apanažų grafu. Antrą kartą vedęs Katriną de Kurtenė, 
1301 m. gauna Konstantinopolio imperatoriaus titulą. Popie- 
Žius Bonifacas VIII suteikia jam Romanijos grafo titulą. 
Trečią kartą veda Mao de Šatijon Sen Pol. Iš trejų vedybų 
turėjo daug vaikų. Vyriausiasis jo sūnus vėliau tapo Pily- 
pu VI, pirmuoju Valua dinastijos karaliumi. 1301 m., kaip 
karaliaus šalininkas, kariavo Italijoje, vadovavo dviem 
žygiams į Akvitaniją (1297 ir 1324) ir pretendavo į Vokie- 
tijos imperatoriaus sostą. Mirė Nožane le Rua. Palaidotas 
Paryžiuje. 

VALUA (Žana de, Bomono grafienė) (apie 1304—1363). 
Karolio de Valua ir jo antrosios žmonos Katrinos de Kur- 
tenė duktė. Prancūzijos karaliaus Pilypo VI netikra sesuo. 
1318 m. išteka už Robero d'Artua, Bomon le Rožė grato. 
Su savo trimis sūnumis uždaryta Gajaro pilyje po to, kai 
Roberas buvo išvytas iš karalystės, o vėliau vėl įgijo ka- 
raliaus malonę. 

VALUA (Žana de, Eno grafienė) (apie 1295—1352). 
Karolio de Valua ir jo pirmosios žmonos Margaritos d An- 
žu Sicilietės duktė. Prancūzijos karaliaus Pilypo VI sesuo. 
1305 m. išteka už Gijomo, Eno, Olandijos ir Zelandijos 
grafo. Anglijos karalienės Pilypos motina. 


VATRIKE BRASENJEKSAS (vadinamas Kuveniečiu): | 
Kilęs iš Eno grafystės nedidelio miestelio Kuveno, netoli 
Namiuro. Menestrelis, susietas su Valua gimMinCs namais, 
ypač pagarsėjo savo poemomis, sukurtomis 1319—1329 me- 
tais. Jo kūriniai surašyti į gražiausIus manuskriptus, išpuoš- 

ižiūrint pačiam kūrėjui; skirti to meto 


princesėms. 

ŽANA Burgundė (Puatjė grafienė, paskui Prancūzijos karalie- 

nė) (apie 1293—1330 01 21). 
Vyresnioji Burgundijos pialcgrafo Otono IV ir Mao d'Ar- 
tua duktė. Blanšos, Karolio IV žmonos, sesuo. 1307 m. iš- 
tekėjo už Pilypo de Puatjė, antrojo Pilypo Gražiojo sūnaus. 
Buvo savo sesers ir pusseserės svetimavimo bendrininkė. 
1314 m. uždaryta į Durdano pilį, 1315 m. paleista. Turėjo 
tris dukteris: Žaną, Margaritą ir Izabelę. Žana ištekėjo už 
Burgundijos kunigaikščio, Margarita — už Flandrijos grafo, 
Izabelė — už Vjenua dofino. 

ŽANA Burgundė (Valua grafienė, paskui Prancūzijos karalie- 

nė) (apie 1296— 1348). 
Burgundijos kunigaikščio Robero II ir Agnesės Prancūzės 
duktė. Burgundijos kunigaikščio Edo IV ir Liudviko X 
Vaidingojo žmonos Margaritos sesuo. 1313 m. išteka už 
Pilypo de Valua, būsimojo karaliaus Pilypo V. Prancūzijos 
karaliaus Jono II motina. Mirė nuo maro. 

ŽANA d'Evrė (Prancūzijos karalienė) (2—1371 03). 

Liudviko Prancūzo, Evrė grafo, ir Margaritos d'Artua duktė. 
Pilypo, Evrė grafo, vėliau Navaros karaliaus, sesuo. Tre- 
čioji Karolio IV Gražiojo (1325) žmona. Su juo ji susilaukė 
trijų dukterų: Žanos, Mari ir Blanšos, gimusios 1328 m. 
balandžio 1 d., jau po tėvo mirties. 

ŽANA Prancūzė (Navaros karalienė) (1311—1349 10 08). 
Liudviko Navariečio, būsimo Liudviko X Vaidingojo, ir 
Margaritos Burgundės duktė. Spėjama, kad buvusi pavai- 
nikė. Nušalinta nuo teisės į Prancūzijos sostą, paveldėjo 
Navarą. 

ŽANA Prancūzė (Burgundijos kunigaikštienė) (1308—1347). 
Pilypo V ir Žanos Burgundės vyresnioji duktė. 1316 m. 
liepos mėn. sužieduota su Burgundijos kunigaikščiu Edu IV, 
1318 m. birželio mėn. už jo ištekėjo. 

ŽANAS (Normandijos kunigaikštis, paskui Jonas II, Prancū- 

zijos karalius) (1319— 1364 04 08). 
Pilypo V ir Žanos Burgundės, pramintos Raišąja, sūnus. 
1350 m. vainikuotas karaliumi. 1332 m. vedė Boną Liuk- 
semburgietę, Bohemijos karaliaus dukterį. 1349 m. tapęs 
našliu, po metų veda Žaną Bulonietę. Iš pirmų vedybų 
turėjo keturis sūnus (vienas jų — būsimasis karalius Karo- 
lis V) ir penkias dukteris. 

Driuonas, Morisas 

Lelija ir liūtas: romanas. [Kai karalius žlug- 
do Prancūziją: romanas / bendr. rink. duom.: Mo- 
risas Driuonas; iš pranc. k. vertė Jūratė Karazi- 
jaitė.| — Vilnius: Mintis, 1997.— 512 p. 

Ciklo ,„Prakeiktieji karaliai“ romanai. 

ISBN 5-417-00741-2 


„„„ Po Karolio IV Gražiojo mirties Kapetingų dinastija išnyksta — nu- 
džiūsta didžiojo karališkojo genealoginio medžio šaka. Vietoj jos Pran- 
cūzijoje sukeroja šakotas ir lapotas Valua giminės medis. 

Istorinių romanų ciklo ,„Prakeiktieji karaliai“ paskutiniame, septin- 
tajame, romane „Kai karalius žlugo Prancūziją“ pasakojama apie kara- 
liaus Jono II karaliavimo metus XIV amžiaus viduryje. Istorija jį pra- 
minė Jonu Geruoju, nors iš tikrųjų jis buvo tuščiagarbis ir žiaurus, ne- 
ryžtingas ir negabus valdovas. 

